
Prologas 


Tridentas, 1551 metų spalio 8-oji, 
iki iškilmingo Visuotinio Bažnyčios 
„susirinkimo atidarymo liko trys dienos 


Karlota turėjo vieną vienintelį tikslą: nužudyti popiežiaus sūnų. Tik 
dėl šios priežasties ji atkeliavo į Tridentą iš Romos, tik šiuo tikslu 
ji vis dar tebesivertė tuo nekenčiamu kekšės amatu, visa širdimi 
trokšdama atimti gyvybę devyniolikmečiui Inocentui - kardinolui 
Inocentui, — nors net pati gerai nežinojo, kaip jai pavyks tai pada- 
ryti. Kartais jai net sapnuodavosi, kaip tamsią naktį persekioja jau- 
nuolį, įsisupusi į platų apsiaustą su gobtuvu, ir, nutykojusi palankią 
progą, įsmeigia jam į nugarą durklą. Tuomet sapne ji patirdavo 
didžiulį pasitenkinimą, o širdyje suskambėdavo tūkstančiai varpų. 
Taip, kartais ji sapnuodavo Inocentą, nors, tiesą pasakius, nė karto 
nebuvo jo regėjusi. 

Ji lėtai pylė šilto vandens srovelę ant kliento pėdų. Salvatorei Ber- 
taniui tai nepaprastai patiko, jis pareikalavo iš jos ir šios paslaugos. 
Išsidrėbęs ant lovos pusiau gulomis jis skleidė nepaprastą pasitenki- 
nimą turėjusius reikšti garsus, tačiau iš tiesų jie buvo kur kas panašesni 
į sutrikusio virškinimo bėdų kamuojamo žmogaus kūno aimanas. 
Drebančius, brangiais žiedais apmaustytus pirštus buvo sukryžiavęs 
ant nuogos krūtinės, tarytum melstųsi, akys užmerktos. 

— Taip, — murmėjo jis tik židinio ugnies ir žvakės liepsnos ap- 
šviesto kambario prietemoje. — Daryk taip ir toliau. 

Ji masažavo jam pėdas, pirmiausia kairės, paskui dešinės kojos 
padą. Bertanis išaiškino jai viską iki pačios mažiausios smulkme- 
nėlės, kad tik ji nesupainiotų. Ji aptarnavo jį pirmą kartą. Nors jis 

gana dažnai buvodavo Romoje, jai dar niekuomet neteko pas jį 
viešėti, nes Bertanis turėjo nuolatinę sugulovę - sepryniolikmetę 
merginą liūdnomis akimis ir lyg keistos ligos paženklintu, mėlynių 
nusėtu kūnu. Prieš kurį laiką mergina jį paliko, tiesiog pabėgo nuo 
jo, ir šis faktas dar ilgai davė peno Amžinojo miesto kekšių paska- 
loms. Karlota neprisiminė jos vardo, atrodo, jis prasidėjo raidėmis 
„Dž“, bet tiksliai pasakyti ji dabar tikrai negalėtų. Ji niekados ne- 
sišnekučiuodavo su savo kolegėmis, nes, kitaip nei jos, nejautė nei 
potraukio, nei kokių nors kitų emocijų savo darbui - nei skausmo, 
nei pasitenkinimo, nei pasibodėjimo. Dieną naktį Karlotos sielą 
buvo užvaldęs amžinas jos gyvenimo palydovas: didžiule neapykanta 
ir pagieža alsuojantis pyktis. 

— Pakaks, - ištarė Bertanis. 

Karlota krestelėjo juodus plaukus ir nepaprastai atsargiai, lyg 
liesdama vertingą meno kūrinį, nušluostė jais jam kojas. Bertanio 
pėdos niekuo nesiskyrė nuo bet kurio kito senio kojų: įaugusiais 
kreivais nagais, gausiai plaukais apžėlusiais pirštais, tačiau Karlota 
nekreipė į tai dėmesio. Per ketverius metus, versdamasi kekšės 
amatu, ji prisižiūrėjo tokių šlykštynių, kurias prisiminus senasis 
Bertanis atrodė žavingas it Apolonas. Tačiau Karlota stengėsi jam 
įtikti visai ne dėl kažin kokios išskirtinės jo išvaizdos: vienintelė prie- 
žastis, privertusi su juo susidėti, buvo daug vertingesnė nei pinigai, 
už kuriuos Bertanis nusipirko ją šiai nakčiai. 

— Dabar eikš čia, — įsakė jis. — Tęsk savo darbą. 

Pilkos kardinolo akys stebėjo Karlotą, kai ji atsikėlė ir suklupo 
priešais jį prie lovos. Iš anksto buvo sutarta, kad dabar ji privalo 
susidėti rankas it maldai. 

— Gerai, — sukuždėjo jis. - Dabar tu atrodai dorybinga lyg jau- 
nutis angelas, nors iš tiesų esi subrendusi moteris, pasileidusi kekšė. 
Bet aš mėgstu brandžias pasileidusias moteris, nors daug labiau man 
patinka visai jaunos ir nekaltos. Kiek tau metų? Atsakyk! 

— Keturiasdešimt. 

Jis nusijuokė. 

— Esi sena. Tačiau man patinka tavo ilgi plaukai — minkšti it avies 
vilna. Galbūt padarysiu tave nuolatine savo drauguže. 

— Aš to nenoriu, — atsakė Karlota. 

— Tu neturi pasirinkimo. Aš tau dosniai sumokėjau. 

— Šįvakar — taip. Bet rytoj Jūs vėl būsite vyskupas, o aš — laisva 
moteris. 

Jis nusijuokė. 

— Galėčiau tave sumušti, tu pati tai žinai. Mušti tol, kol man 
paklusi. 

„Ar gali Bertanis, - mąstė Karlota, - pasmerkti mane dar di- 
desniam skausmui nei šis, jau ilgus metus deginantis krūtinę ir it 
peiliu raižantis širdį?“ 

Jis įspraudė jai į lūpas šiurkštų, beaistrį bučinį, o ji įgudusiai 
pakluso jo norui. Bertanis žvilgtelėjo į ją, tikrindamas, ar jos rankos 
vis dar sudėtos tarytum maldai, paskui patenkintas apsilaižė ir dar 
kartą ją pabučiavo — taip pat, kaip ir pirmąjį kartą. 

Bertanis paleido ją iš glėbio, jo akyse žybtelėjo keistos ugnelės. 

Jis trenkė Karlotai antausį, nubloškusį ją ant grindų. 

Ten ji ir liko gulėti. Buvo jau spalio mėnuo, ir šaltos plytelės 
truputėlį atvėsino degantį skruostą. Karlota taikstėsi su viskuo. Ji 
būtų galėjusi riktelėti pro langą, kad didžiai gerbiamas Veronos 
vyskupas, Visuotinio Bažnyčios susirinkimo delegatas, ją muša ir 
prievartauja. Taip pat ji būtų galėjusi gintis. Ji nebuvo tokia silpna, 
kad nepajėgtų susidoroti su liesarankiu seniu. Tačiau ji kentė visus 
šiuos pažeminimus. Kad ir kaip tai buvo bjauru, Bertanis vis dar 
tebebuvo jai reikalingas. Ji bus jo vergė tol, kol jis neįteiks jai rašto, 
kurio ji geidė it troškulio kamuojamas keliauninkas. 

Jis prisitraukė ją prie savo kojų. 

— Tęsk, — lyg niekur nieko įsakė. 

Jis atsigulė ant lovos, ir Karlota jau ketino vėl sunerti rankas ir 
ropštis ant jo, tik staiga prieškambaryje pasigirdo šnaresys. 

— Kas ten? — Bertanis baimingai krūptelėjo. 

— Tikriausiai tarnas, — pasakė Karlota. 

— Aš išsiunčiau visus tarnus, namas visiškai tuščias. 

Pasigirdo žingsniai, batų užkulnių taukšėjimas į grindų plyteles, 
paskui akimirką įsiviešpatavo nejauki tyla, o tuomet ir vėl nuaidėjo 
tie žingsniai. Žvakės liepsna supleveno nuo vėjo gūsio, įsiveržusio 

pro pravertų durų plyšį, ir užgeso. Tik židinyje smagiai traškėdama 
vis dar tebeliepsnojo šilta ir jauki ugnis. 

Galbūt įsibrovėlis jau stovi tarpduryje ir stebi juos? 

Bertanis atstūmė Karlotą šalin ir užsimetė tuniką. 

— Kas čia? — šūktelėjo jis ir neryžtingai atsikėlė iš lovos. 

Atrodė, jog prabėgo visa amžinybė, kol pagaliau pasigirdo at- 
sakymas. 

— Jūsų Ekscelencija! - sušuko nepažįstamas vyriškas balsas. — 
Prašom pasakyti, kur Jūs? Atleiskit, bet aš privalau kuo skubiau su 
Jumis pasikalbėti. 

Bertanis užsimetė ant tunikos apsiaustą ir išėjo į prieškambarį. 
Trumpai šnektelėjęs su nepažįstamuoju, jis įkišo galvą į miegamąjį, 
pasakė Karlotai, kad pokalbis užtruks, ir užtrenkė duris. 

Karlota net nebandė dangstyti savo kūno, baimindamasi, kad 
nepažįstamasis gali užeiti į miegamąjį. Tūkstančius naktų svetimi 
žmonės matė ją nuogą, ir gėdos jausmas buvo kitoks nei skausmas — 
laikui bėgant, gėda pradingo be pėdsakų. Kaip ir daugybė kitų 
jausmų, ji paprasčiausiai iš lėto numirė, panašiai kaip lapai, ku- 
riuos nuo medžių šakų negailestingai nuplėšia žvarbus rudens vėjas. 
Per šiuos ketverius metus, versdamasi kekšės amatu, Karlota tapo 
tikra vieniše, ji prarado ne tik daugybę žmonių, bet ir pojūčių. 
Džiugesys, noras gražiai pasipuošti, begalė paprastų, tačiau kartu 
ir nuostabių kasdieniškų pojūčių, apie kuriuos visiškai negalvoji, 
kai jie su tavimi, — visa tai dingo kaip dūmas. Čia, Tridente, Karlota 
susipažino su dviem geraširdžiais, mielais žmonėmis, kuriuos ne- 
paprastai mėgo, vis dėlto dabartiniame jos gyvenime negalėjo būti 
vietos jokiai simpatijai ar draugystei. 

Karlota atvėrė langą. Nakties sutemose blyškiai bolavo siluetai 
kalnų, glaudžiu ratu kone ištisai apsupusių Tridento miestą. Gie- 
dromis dienomis jie tviskėjo auksu, o jų šlaitai, apaugę kedrais, 
atrodė nepaprastai didingi. Bet naktį kalnai panėšėjo į vaiduoklius, 
milžinus, grėsmingas pamėkles. Nuo kalnų viršūnių apačion į slėnį it 
nepermatomas šydas driekėsi šaltas rūkas, žvarbūs vėjo gūsiai tartum 
šaižiai spiegiantys trombonai šiurpino ausis. Vėjas atnešė supuvusių 
lapų dvoką. Gamta dvelktelėjo mirties šalčiu. 

Ji vėl skubiai uždarė langą, susirangė prie židinio ir gurkštelėjo 
vyno. Bertanio apartamentai buvo labai jaukūs, nors ir ne tokie 
prašmatnūs kaip rūmai, bet tikrai gerai įrengti namai netoli kate- 
dros aikštės. Jam pasisekė susirasti išties puikų būstą. Dabar į miestą 
nenutrūkstamu srautu plūste plūdo prelatai, jų buvo pernelyg daug, 
kad visiems pavyktų surasti jų luomui priderančius namus. Po trijų 
dienų į šį miestą sužiurs viso pasaulio žmonių akys — tuomet bus 
paskelbta Visuotinio Bažnyčios susirinkimo, Concilium Triden- 
tinum, pradžia, ir šviesiausi dvasininkijos luomo protai aptars šiuo 
metu viso pasaulio krikščionis kamuojantį klausimą: nuo šio susi- 
rinkimo priklausė tolesnis Bažnyčios, taip pat ir visos krikščionijos 
likimas. 

Karlota nelabai nusimanė apie visus šiuos dalykus, tačiau ji tiks- 
liai žinojo, kad Bertanio žodis susirinkime buvo labai svarbus. Ji 
tučtuojau pastebėjo neeilinį jo protą. Jau seniai liovėsi stebėjusis, kad 
aukšto luomo dvasininkai, dienomis tokie galingi ir išdidūs, nak- 
timis tapdavo bevaliais savo pačių aistrų vergais — dienos šviesoje jie 
buvo pamaldūs ir romūs it angelai, o nakties sutemose virsdavo ap- 
sėstaisiais. Jie kraustydavosi iš proto dėl vyrų ar moterų, šlaunų, kojų 
pėdų, bambų, didžiulį pasirenkinimą jiems suteikdavo skausmas, 
smūgiai, kandžiojimasis, žaizdos... Bertanis, dienos šviesoje liberalus 
reformatas, nakties sutemose virsdavo valdingu, žiauriu vyru, ka- 
muojamu iškrypėliškų geidulių. Bet negi ji galėjo jį už tai pasmerkti? 
Tiesą pasakius, jis nelabai skyrėsi nuo Karlotos. Jos širdyje taip pat 
tūnojo paslaptis. Žmogus, stebėdamas šią kukliai apsirengusią mo- 
terį, žvelgdamas į dideles, žaižaruojančias juodas akis, klausydamasis 
krištolinio jos balso skambesio ir liesdamas švelnią odą, net nebūtų 
galėjęs įtarti, kad kažkada ji jau bandė nužudyti žmogų — žmogų, 
su kuriuo niekuomet nebuvo net kalbėjusi, kuris nė karto nebuvo 
suteikęs jai skausmo. Ne, su Inocentu ji iki šiol neturėjo jokių rei- 
kalų — ji buvo tik regėjusi jo veidą ir žinojo jo vardą. 

Anuomet, prieš septynis mėnesius, Karlotai pavyko prasibrauti 
iki pat jaunojo kardinolo miegamojo durų. Ji sugundė vieną iš jo 
tarnų ir įkalbėjo jį pasiimti ją į savo kambarį rūmuose. Gavęs tai, 
ko troško, jis užmigo. Ilgai nedvejodama ji išslinko pro duris ir it 

sapne klaidžiojo nakties sutemose skendinčiais rūmų koridoriais, 
slėpdama po suknele peilį. Ji praverdavo duris ir įsitikinusi, kad 
Inocentas ten nemiega, vėl užverdavo — visą tuziną durų. Tačiau tai, 
kad jis čia, rūmuose, Karlota puikiai žinojo. Jis tikrai nebuvo išvykęs 
iš namų — penktadieniais jis niekuomet neidavo į svečius. Todėl ji 
toliau tęsė savo paieškas, niekaip nenorėdama pasiduoti, tipeno ant 
pirštų galiukų, pasislėpė nuo raktininko, tikrinančio rūmų užraktus, 
sėlino vis tirštesnėje tamsoje skęstančių rūmų koridorių ir prieangių 
labirintu, kol pagaliau pasiekė savo klajonių tikslą. 

Inocento kambaryje šalia lovos degė dvi žvakės: veikiausiai jis 
bijojo tamsos. Silpna žvakių liepsna apšvietė lygų, bebarzdį jo veidą. 
Taigi, tai ir buvo jos laimikis, jos auka. „Inocentas“ reiškė „nekal- 
tasis“, ir jis išties toks buvo. Jis buvo nekaltas. 

Ir vis dėlto pasmerktas mirti. 

Vos spėjo įkelti koją į kambarį, kai ją sulaikė kažkieno ranka, 
ištempė atgal į koridorų ir užvėrė kardinolo kambario duris. Tai 
buvo tas pats tarnas, kurį ji suviliojo. Jis pastebėjo peilį ir suprato, 
ką ji ketina daryti. Kodėl jis nubudo? Ir kodėl sekė paskui ją? 

Ilgai negalvojusi, ji smogė peiliu taip staigiai, kad jis nespėjo 
pratarti nė žodžio. Įsitvėrė jos, lėtai nuslydo žemyn ir išleido pasku- 
tinį kvapą prie pat jos įsčių. Ten, kur kitos moterys užmezga naują 
gyvybę, ji ją pražudė. 

Karlota pabėgo. Po to, kas nutiko, jai tikrai nebūtų pavykę įgy- 
vendinti savo plano. Ji nužudė žmogų, ne popiežiaus sūnų, o vargšą 
prasčioką, ne laiku ir ne vietoje pasipainiojusį jai po kojomis. 

Dar ir šiandien, šią akimirką, kai ji stebeilijo į spragsinčią židinio 
liepsną, šis nusikaltimas it sunkus akmuo tebeslėgė krūtinę. 

Tačiau vis dėlto ji neatsisakė savo užmačios nužudyti popiežiaus 
sūnų, atvirkščiai, šis įvykis tik dar labiau sustiprino jos ryžtą. Karlota 
nenorėjo, kad ši sunki nuodėmė, kurią ji padarė, jos atmintyje liktų 
kaip beprasmis, sąžinę graužiantis aklas atsitiktinumas. Nors po to 
Romoje daugiau taip ir nepasitaikė palankesnės progos nepaste- 
bėtai prisiartinti prie Inocento, Karlota vylėsi, kad čia, Tridente, 
jai pasiseks kur kas labiau. Ji buvo pasirengusi viskam — ner viešai 
žmogžudystei: tokiam poelgiui jai netrūko nei drąsos, nei ryžto. 

Tačiau dėl Inesos, vien dėl Inesos ji negalėjo leistis sučiumpama. 

Sugrįžo Bertanis. Kad ir ką vyskupui pranešė nepažįstamasis, at- 
rodė, jog jam tai tikrai nebuvo pati maloniausia naujiena. Kažką piktai 
bambėdamas sau po nosimi jis praėjo pro Karlotą prie komodos, ant 
kurios stovėjo dubuo ir asotis vandens. Jis nusiplovė rankas, ketvirtą 
kartą per šį vakarą — jo oda buvo balta ir plona it lavono. 

„Įdomu, ar nuteisęs Kristų, Poncijus Pilotas taip pat tučtuojau 
puolė plautis rankų?“ — pagalvojo Karlota, kai Bertanis ją palietė. 
Jis suėmė delnais jos veidą ir pasižiūrėjo žvilgsniu, kuris nežadėjo 
nieko gero. Karlota įsitempė, laukdama dar vieno smūgio. 

— Man reikia leidimo, — pasakė ji, - jei norit, kad ir toliau Jus 
lankyčiau. 

Ką gi jam reiškė parašyti jai tą dokumentą? Netaręs nė žodžio, 
jis paėmė savo ką tik parašytą leidimą ir padėjo jį ant jos rūbų, su- 
mestų į krūvą kambario viduryje. Jam užteko tik žvilgtelti į lovą, 
ir Karlota atsigulė auštielninka, sunėrusi rankas virš galvos tartum 
šventoji su aureole. 

— Ateik, — pratarė ji, tačiau tokiu pačiu abejingu balsu būtų pasa- 
kiusi ir žodžius „nesiartink“ arba „mirk“. Nuo šios akimirkos Bertanis 
tapo jai tuščia vieta — visiškai nereikalingas. Ji net nepajuto jo kūno 
svorio, užgulančio ją. Rirmingai purtomas jos kūnas neišbaidė ūmai 
išplaukusių praeities prisiminimų: gražių vakarų, kai ji su vyru ir ma- 
žaja jųdviejų dukrele vaikštinėdavo jūros pakrante ir stebėdavo galingas 
bangas, tūžmastingai daužančias uolas ir niekaip negalinčias jų sutru- 
pinti. Tačiau šie prisiminimai buvo tokie pat trapūs ir nepatvarūs kaip 
kvapai, kuriuos tik įsivaizduoji tvyrančius ore, nors iš tiesų jų Čia nėra. 

Ji gavo iš Bertanio tai, ko jai reikėjo — leidimą patekti į gatves aplink 
katedros aikštę, kur Visuotinio Bažnyčios susirinkimo dienomis bus 
uždrausta įkelti koją miestelėnams, neturintiems tokio dokumento. 
Dabar ji galės prisiartinti prie Inocento: šis dokumentas leido jai dar 
vienu žingsneliu pasistūmėti savo išsvajoto kruvino tikslo link. 

Ji prispaudė prie lūpų kumštį ir įsispoksojo į ugnį. Vyskupas 
įvykdė savo misiją. Jeigu tik ji panorėtų, jis galėtų aplenkti Inocentą 
ir mirti anksčiau už jį. 

„Dabar, - pagalvojo ji, - jis turi mirti. 

Vyskupas panardino rankas į vandenį dubenyje. Jos virpėjo. Net 
pačiomis didžiausiomis valios pastangomis jam taip ir nepavyko 
suvaldyti to virpėjimo, o tai beprotiškai jį siutino. Jis jau nebe toks 
stiprus kaip anksčiau. Senatvė pamažu smelkiasi į jo kūną it šaltis 
žvarbią naktį, sustingdydama rankų stiprybę, apsunkindama kvėpa- 
vimą, prislopindama galingą ir stiprų balsą, pastaruoju metu tapusį 
kimų ir gergždžiantį, negailestingai atimdama iš jo norą mylėtis, 
diskutuoti, į ledo kalėjimą uždarydama viltį ir netgi troškimą galy- 
nėtis su popiežiumi dėl valdžios. Visas kūnas palengva apsitraukia 
ledu, jis pamažu apmiršta, virsta tuščiu bejausmiu kiautu, panašiu 
į susiraukšlėjusius vaisius, kuriuos žiemos šaltis aptraukia ledu ir 
užkonservuoja. Jauni žmonės bodisi seniais ir bendrauja su kitais 
jaunuoliais - tokiais pačiais pavasario vaikais, kaip ir jie patys. Tai 
varo jį iš proto ir sukelia įtūžį. Kuo labiau jis sensta, tuo smarkiau 
siunta ant savo senatvės, moterų ir ant savęs. 

Ištraukęs rankas iš vandens jis pastebi, kad jo paviršius apsitraukė 
gelsva plėvele nuo tepalų, kuriais kurtizanės įtrina savo kūnus, no- 
rėdamos kuo ilgiau išlikti jaunos ir gražios. „Štai dar viena bevil- 
tiška žmogaus kovos su laiku išraiška“, - šmėkšteli galvoje mintis 
ir jis valandžiukę susimąsto. Bertanis pavargo: naktis buvo išties 
audringa. 

Staiga jis pamato, kaip į vandenį kapteli raudonas kraujo lašas, 
išplinta į didelę dėmę ir galiausiai išsisklaido. Kraujas. Kraujas 
iš piršto. Nubrozdinta oda —- menkniekis, viso labo tik nedidelis 
įbrėžimas. Jis pats ir susibraižė, veikiausiai smogdamas kurtizanei 
į veidą. 

Nusprendžia nekreipti į žaizdelę dėmesio, bet staiga pajunta dūrį 
į nugarą. Jam visiškai neskauda, bet vis dėlto kažin kas pasikeičia. 
Jis nori atsigręžti, tačiau jam taip ir nepavyksta to padaryti. Jis nori 
rėkti, tačiau vietoje balso iš burnos išsiveržia visai kas kita. 

Vanduo dubenyje nusidažo raudonai. 


Pirmoji dalis 


1551 metų spalio 9-oji, 
iki iškilmingo Visuotinio Bažnyčios 
susirinkimo atidarymo liko dvi dienos 


Kai Antonija pramerkė akis, jis vis dar miegojo. Jis buvo skulptorius 
ir turėjo tokį nuostabų kūną, lyg būtų pats sau išsitašęs jį iš akmens. 
Dar vakar jis atrodė jai esąs nepaprastai patrauklus ir ji geidė jo lygiai 
taip pat aistringai, kaip ir užvakar, kai juodu susipažino. Jis buvo 
italas — atrodė, kad visi skulptoriai buvo vien italai, o italai jai patiko. 
Jie buvo daug įdomesni nei vokiečiai, prancūzai ar ispanai. Italai, 
padarę nuodėmę, tučtuojau bėgdavo į bažnyčią, atlikdavo išpažintį 
ir gaudavo kunigo išrišimą. Ši tauta pasižymėjo stebėtinu priešta- 
ringumu: amžinojo prakeiksmo baimė bičiuliavosi su besaikiu mė- 
gavimusi visais žemiškojo gyvenimo malonumais, pamaldumas su 
gašlumu, santūrumas su karštakošiškumu. Šis šimtmetis sparčiai keitė 
Pietų šalių žmones, ir jis pats keitėsi siaubingai greitai, lyg ketindamas 
pražysti nepaprasto grožio margaspalviu žiedu. Muzikos instrumentai 
pragysdavo iki šiol negirdėtais garsais, žmonės šoko vis drąsiau, rengėsi 
vis įžūliau, kūrė laisvamaniškas eiles. Tačiau visose srityse pirmavo 
italai — puiki tauta, gimusi būti mylima ir mylinti. 

Vis dar tvyrojo juoda naktis, apie brėkštantį rytą nedrąsiai pra- 
našavo tik plonytis pilkšvas rėželis horizonte. Ir vis dėlto, norint 
laiku patekti į katedrą, jai reikėjo paskubėti. Skulptoriaus dirbtuvės 
tamsoje ji apgraibomis ieškojo savo drabužių, apčiupinėjo gipsines 
Aristotelio, Medėjos ir šv. Eligijaus galvas, Higelyje atsitrenkė į skulp- 
tūrą erelio, kuris veikiau buvo panašus į varną, nei į šį kilnų paukštį, 
ir galiausiai rado tai, ko ieškojo, ant popiežiaus Juliaus III kelių. 

Ji apsivilko suknelę, net nežiūrėdama, kaip krinta jos klostės. 
Antonijos visiškai nedomino suknelės, jos nedomino taip pat ir visų 

jos meilužių. Kartais ji klausinėdavo pati savęs, kuo gi taip patinka 
vyrams, nes pati sau anaiptol neatrodė esanti graži ir nesipuošė praš- 
matniais apdarais. Galbūt juos traukė tai, kaip ji su jais kalbėdavosi: 
nesivaržydama ir truputėlį įžūliai. Tiems, kurie jai patikdavo, ji be 
jokių užuolankų leisdavo suprasti, ko trokšta. Vyrai vertino šią jos 
savybę. Jie būdavo patenkinti, kad nereikia dėti jokių pastangų. 

Prašvito dar labiau. Antonija pastebėjo, kad skulptorius pra- 
budo, ir, pažvelgusi jam į akis, suprato, kad jis mąsto tą patį, ką ir 
ji. Jie abu gavo šiąnakt tai, ko troško. Bučinys, kurį ji prabėgomis 
įspraudė jam į lūpas, panėšėjo į ore išsisklaidantį lengvutį kvepalų 
debesėlį. 

— Arrivederci*, — pasakė ji. 

— Arrivederci, — atsakė jis. 


Jie jau niekuomet nesusitiks guolyje. 


Antonija nepavėlavo. Kai ji įžengė į katedrą, ankstyvosios gotikos 
navos grindys vis dar skendėjo sutemose, nors pirmieji saulės spin- 
duliai bet kurią akimirką galėjo prasiskverbti pro langus. Jie vis 
dar tebebuvo negyvi ir bedvasiai, tie langai, nes, kaip ir žmonės, 
prabusdavo tik tuomet, kai pro jų stiklus prasiskverbdavo skaisti 
šviesa ir juose lyg žmonių veiduose it tūkstančiai brangakmenių 
sužėrėdavo kančia, viltis ir džiaugsmas. Po keleto akimirkų atgis tai, 
kam Antonija buvo paaukojusi beveik metus savo gyvenimo. 

Ji buvo beveik viena. Viduryje navos klūpojo tik vienišas vie- 
nuolis. Jai už nugaros dusliai trinktelėjo užsiveriančios durys, vie- 
nuolis krūptelėjo ir atsigręžė: siauras riešutmedžio spalvos veidas. 
Jis žvelgė į ją pernelyg ilgai, kad atrodytų esąs visiškai abejingas, 
tačiau galbūt tai jai tiesiog pasivaideno, nes vienuolis tučtuojau ir 
vėl pasinėrė į savo maldas, ir dabar Antonija matė tik apvalią ton- 
zūrą, išskustą jo viršugalvyje. Kažkodėl jis pasirodė jai esąs keistai 
pažįstamas ir artimas. 

Virš rytinių viršukalnių patekėjo saulė ir akimirksniu pilkas 
bažnyčios vidus nusidažė spalvomis. Kai kurios nišos tviskėjo 


* Iki pasimatymo (it.). 

purpuru, kitos mainėsi žaliais atspalviais, navos ir kupolo vidus 
skendėjo žydroje, beribėje gelmėje. Sios nežemiškos, paslaptingos 
šviesos atspalvių žaismas buvo toks stulbinamai gražus, kad Antonija 
visiškai pamiršo, kad visas šis grožis - jos rankų darbas, kuriuo ji 
gali pelnytai didžiuotis. 

Zvelgdama į viršų ji žingsniavo per tuščią katedrą, praeidama 
pro kolonas ir skulptūras, taip pat ir pro jaunąjį vienuolį. Ji pajuto 
jo žvilgsnį ir išgirdo, kaip keliantis iš klauprų šnara jo apdaras, tačiau 
nenorėjo pražiopsoti nė sekundėlės šio nepakartojamo stebuklo. Taip, 
tai jai atrodė esąs tikras stebuklas. Sią akimirką bet kokią prasmę 
prarado atskiri paveikslai ir figūros, lygiai taip pat nereikšmingi at- 
rodė ir vitražo* kūrimo technika, struktūra ir atspalviai, briaunos ir 
nelygumai, švininės konstrukcijos, tamsaus švino stiklo, sumaišyto su 
oksiduotos geležies ir vario milteliais, sluoksnis ir sidabru tviskantis 
geltonis. Akimirksnį ji liovėsi buvusi amatininke, liovėsi buvusi me- 
nininke — tapo paprasčiausiu žmogumi, netekusiu žado ir pagarbiai 
nuščiuvusiu prieš nepaprastą stebuklą, kurį sukūrė šviesos ir stiklo 
žaismas — Dievo ir žemiškosios materijos susidūrimas. 

Taip atrodė šviesa Žemėje pirmosiomis jos sukūrimo dienomis — 
šios minties, pirmąkart šmėkšrelėjusios jos galvoje anuomet, kai 
ją, mažą mergytę, brėkštant ryto aušrai tėvas už rankutės atsivedė 
į Ulmo katedrą, ji neužmiršo visą gyvenimą. Jos tėvas Jeronimas 
išpuošė vitražais katedros langus - tai jis atvedė ir įleido į šią šven- 
tovę dieviškąją šviesą. Si diena — pati įsimintiniausia ir gražiausia 
jos gyvenime, tačiau kartu — ir pati nelaimingiausia. 

* Vitražas (pranc. vitrage, iš lot. vitrum — stiklas) - kompozicija iš spalvoto stiklo, įstatoma 
arba pakabinama prieš langą, įtaisoma sienoje iš kitos pusės apšviečiant. Iš spalvoto stiklo 
plokštelių pagal išankstinį natūralaus dydžio projektą (kartoną) išpjauti reikiamos formos 
gabalai sujungiami švino, vario juostelėmis arba cementu. Senovinę mozaiką - vitražą sudaro 
vienspalviai stiklo gabaliukai. Vėliau pūstinis stiklas buvo dažomas metalo oksidais, paskui 
padengiamas plonu lengvai lydomo tamsaus švino stiklo sluoksniu ir jame išraižomos šviesios 
vietos, ornamentai ar įrašai. Nuo XV-XVI a. pradėta naudoti platesnė spalvų gama. Šiais laikais 
išgaunamos visos paletės spalvos. Tapoma stiklo glazūromis, kurios įdegamos pakartotinai 
degant stiklą aukštoje temperatūroje. 

Vitražo stebuklas gimsta stiklo ir šviesos sąveikai kuriant nuolat besikeičiantį efektą. Dėl spe- 
cifinio stiklo ir šviesos santykio vitražas — unikali meno forma. Tai dinamiškas šviesos menas, 
priklausantis nuo dienos šviesos ir jos niuansų: kaip jie sužėri įvairiu paros ir metų laiku! Kartais 
subtilūs, kartais dramatiški. Tai seniausia kinetinio meno forma. 

Ji patyliukais atsiduso ir pasistengė sugrįžti į dabartį. Palengva 
spalvų įvairovės apstulbintos akys pradėjo suvokti langų vitražų 
motyvus. Pasirodė pirmosios detalės: gėlės, žmonės, liepsnos, sau- 
lutės. Iš visomis vaivorykštės spalvomis švytinčio sunarplioto siūlų 
kamuolio „išsivyniojo“ ir išryškėjo atskiros langų piešinio linijos. 
Iš pradžių kiekvieno lango vitražas pasakojo savą istoriją, tačiau, 
ilgėliau į juos visus įsižiūrėjus, atskiri siužetai pamažu susivienijo į 
darnią, didingą visumą. Šviesa sukūrė knygą. 

Tik dabar pasirodė didžiulio triūso vaisiai. Vienoje pusėje — jos 
tėvo kūryba: septyni langų vitražai, skirti septynioms Pasaulio sukū- 
rimo dienoms: septyniasdešimt septynios scenos — Pasaulio kūrimo 
tema, pirmiausia — šviesos sukūrimas, galiausiai - žmogaus: didžiulė, 
linksma, šventiška žaižaruojančių spalvų simfonija, šlovinanti Vi- 
satos atsiradimo pradžių pradžią. Tačiau priešais šiuos džiugesio ku- 
pinus langus kitoje pusėje žioruoja jos sukurti vitražai, vaizduojantys 
septynias dienas prieš Pasaulio pabaigą — iš viso septyniasdešimt 
septynios scenos iš Apreiškimo šv. Jonui: apokalipsės trimitai, žemės 
drebėjimas, liepsnose paskendę miškai, pasmerktųjų kančios ugnies 
jūroje, bekraštė nenumaldomon pražūtin žengiančių įvairiaspalvių 
personažų procesija. Minioje galėjai išvysti ir neryškius karūnų bei 
vyskupų kepurių siluetus, taip pat pinigų maišus, į kuriuos vis dar 
mėšlungiškai kabinosi pasmerktųjų rankos. Paskutinysis — septintas 
langas vaizdavo panikos apimtus žmones, it skruzdes besiveržiančius 
iš griūvančių rūmų, ir tarp nuolaužų besimėtančius žalius, baltus, 
mėlynus ir raudonus, akinamai žaižaruojančius saulėje ir į bekraštę 
kraujo jūrą krintančius brangiuosius akmenis. 

Paskutiniajame lange buvo pavaizuotas paprastų paprasčiau- 
sias, juodut juodutėlis Niekas. Šviesa pradingo, Dievas atėmė ją 
iš žmonių — lygiai taip pat, kaip ir prieš dvidešimtį metų Ulmo 
mieste. 

Ją nukrėtė šiurpas ir kurį laiką jai atrodė, kad kūną pamažu 
palieka visos jėgos, kažkas, laikęs ją nelaisvėje visą tą laiką, vos tik ji 
pradėjo projektuoti šį darbą. Tačiau netrukus ir vėl palengvėjo - ji 
pasijuto esanti be galo laiminga. 

— Ar Jums viskas gerai? 

Tai buvo minkštas lyg aksomas balsas — kiekvienai ausiai ma- 
lonus balsas. 

Ji atsigręžė ir nieko neatsakė, tiesiog pažvelgė į vyrą. 

— Man pasirodė, kad Jūs susvyravote, — pasakė jis ir prisistatė: — 
Brolis Sandras Karisimis iš Neapolio kolegijos. 

Kiekvienas vienuolių ordinas atsiuntė į Visuotinį Bažnyčios susi- 
rinkimą savo delegatus. Antonija jau buvo regėjusi domininkonus, 
cistersus*, pranciškonus, karmelitus, servitiečius, augustiniečius, 
teatinus** ir kapucinus. Visas miestas knibždėte knibždėjo vienuolių, 
dėvinčių įvairiausiais abitais. 

— Jūs tikriausiai jėzuitas? 

— T-taip, - suglumęs atsakė jis. 

— Aš taip ir pamaniau. Jėzuitų abitai yra baltos ir juodos spalvos, 
jų audinys plonas ir šiugždantis lyg medžių lapai rudenėjančiame 
miške. Man patinka jėzuitai. 

Jis ir vėl gerokai sumišo, nes ji šnekučiavosi su juo taip, lyg būtų 
pažinojusi jį daugelį metų, o jis nebūtų buvęs vienuolis, o tiesiog 
paprastas vyriškis, dėvintis juodai baltą apdarą. 

— Antonija Bender. Esu vitražistė ir dabar kaip tik apžiūrinėju 
savo sukurtus langus. 

— Jie stulbinamai gražūs. 

— Norėjau, kad jie keltų žmonėms siaubą. Jeigu norėtumėte 
mane pagirti, turėtumėte sakyti, kad jie - siaubingi. 

— Na gerai, tuomet šie vitražai — siaubingi. 

Jo lūpų kampučiuose ir akyse šmėkštelėjo šypsena, bet tik aki- 
mirką, pernelyg trumpą akimirką. Paskui jis ir vėl pasislėpė po 
griežta vienuoliška kauke. 

— Ačiū, — pratarė ji. — Bet jau per vėlu — deja, aš žinau, kad Jūs 
iš tiesų taip nemanote. Vitražai Jums patinka, bet juk jie turėjo 
sukelti Jums šiurpą. — Ji truputėlį pakreipė galvą į šoną. — Vadinasi, 
Jūs esat italas? 


* Cistersai - katalikų vienuolių ordinas, įkurtas 1098 m. Prancūzijoje, Sito (lot. Cistercium) 
vietovėje. 
** Teatinai - katalikų vienuolių ordinas, taip pavadintas pagal Italijos miesto Chieti (lot. Zėare), 


kurio vyskupas buvo vienas šio ordino įkūrėjų, pavadinimą. 

Tai buvo visiškai nereikalingas klausimas, nes jie kalbėjosi 
itališkai, o jis paminėjo Neapolį, tačiau jai visados patikdavo, kai 
žmogus sakydavosi esąs italas. 

— Romietis, — atsakė jis. 

— Dar niekuomet nepažinojau nė vieno romiečio. Sakoma, kad 
Romoje galima surasti visą pasaulį — esą ten į vieną vietą surinktas 
ir viso pasaulio grožis, ir skurdas. 

— Roma yra pats puikiausias, o tuo pačiu — pats siaubingiausias 
miestas visame pasaulyje, taigi, toks pats kaip ir Jūsų vitražai, An- 
tonija Bender. 

Jo žodžiai buvo nuostabiai gražūs, tačiau jis ištarė juos taip pa- 
prastai ir nerūpestingai lyg abėcėlės raides. 

— Beje, aš aptikau klaidą, — pasakė jis. 

Ji nusišypsojo. 

— Mene nebūna klaidų, o tik neteisingos išvados. 

— Ta neteisinga išvada — štai ten, viršuje. 

Jis mostelėjo ranka į vitražą ant lango virš nišos, kurį ji sukūrė 
pagal Tridento arkivyskupo kurfiursto pageidavimą. Ten buvo pa- 
vaizduoti vyskupai ir kardinolai, dalyvausiantys Visuotiniame Baž- 
nyčios susirinkime. Prieš keletą mėnesių jai atsiuntė jų portretus, o 
ji su tėvu perkėlė juos ant vitražo stiklo. Šių portretų identiškumas 
neturėjo jokios reikšmės meninei kūrinio vertei. 

— Ir kas gi ten yra? 

— Prieš prasidedant Visuotiniam Bažnyčios susirinkimui Jums 
teks pakeisti vieną iš ten atvaizduotų asmenų. Praėjusią naktį mirė 
Veronos vyskupas. 

— Salvatorė Bertanis? 

— Taip. 

— Kaip ne laiku. 

— Atleiskite vargšui vyskupui — mirtis jį užklupo išties labai ne 
laiku, — atsakė jis savo nepakartojamai abejinga ir kartu — ypatingai 
taiklia kalbos maniera, kuri jai nepaprastai patiko. 

"Tuo metu, kai jis atidžiai tyrinėjo vitražus, ji apžiūrinėjo jį it 
drugelį, suplevenusį puošniais sparnais ir taip patraukusį jos dėmesį. 
Ji žiūrėjo į atsikišusį Adomo obuolį, kuris, jam ryjant seiles, ridinė- 

josi grakščiu, smalsiai išlenktu kaklu aukšyn žemyn, ir vėl kažkas 
šiame žmoguje jai pasirodė artima ir miela, o kažin kas — visiškai 
svetima. 

— Kaip matau, - ištarė jis aksominiu balsu, visiškai nederančių 
prie analitinės intonacijos, - į savo apokaliptines vizijas Jūs įpynėte 
ir gyvatę iš rojaus sodų bei pavaizdavote ją su vyro galva, užuot 
atvaizdavusi kaip įprasta — su moters galva. O štai ten pakeitėte ir 
vaizdinį sielos pavidalą. Paprastai sielą mėgstama vaizduoti kaip 
kūdikį, kurį Mykolas Arkangelas laiko ant rankų. Jūsų vitraže jis 
laiko ant rankų du kūdikius, tačiau jis ne tik juos laiko, bet ir sveria, 
o piktai besišypsantis kūdikis yra sunkesnis. Iš viso to, ką matau, 
drįstu daryti išvadą, kad Blogis užima Jūsų kūryboje reikšmingą 
vietą, be to, Jūs manote, kad jis yra vyriškosios giminės, ir, beje, 
daug galingesnis nei Gėris. 

Antonija taip sumaniai užmaskavo šią simboliką, kad buvo 
šventai įsitikinusi, jog niekas jos nepastebės, o jeigu ir pastebės — 
tikrai nesupras jos prasmės. 

— Rex tremendae majestatis, — ji pacitavo sakinį iš Mišių už mi- 
rusiuosius. — Šiurpulingų pabaisų valdovas. Dievas yra nuolankių 
tarnų valdovas, tačiau dar yra ir pabaisų, nepaprastai žiaurių šalta- 
kraujų ir savanaudžių išgamų valdovas. Blogis yra visur, o mano, 
kaip menininkės, užduotis — suteikti šiam blogiui pavidalą. 

— Pats drąsiausias, mano manymu, yra Jūsų vitražas, vaizduo- 
jantis Apreiškimą Marijai, — tęsė jis savo kalbą. — Paprastai čia būna 
naudojama lelija — tyrumo ir nekaltybės simbolis. Bet Jūs nupiešėte 
net devynias lelijas. Devynias! Tokiu būdu pakeitėte šios scenos 
prasmę, nes puokštė gėlių simbolizuoja pasiūlymą sudaryti sandėrį, 
taigi tuomet tai virsta visiškai ne šventu aktu. Rodos, Jūs priekaištau- 
jate pačiam Dievui, jog šis turėjęs egoistinių paskatų, kai nusprendė 
atsiųsti į Žemę savo Sūnų. 

Ji nusišypsojo pačia nuostabiausia savo šypsena. 

— O nejaugi mes visi nesame egoistai, bent jau mažumėlę? 

— Arkivyskupas kurfiurstas tikrai Jūsų nepagirs, pastebėjęs, ko- 
kias mintis apgyvendinote kilniausiuose Dievo namuose. Galbūt 
netgi sumažins Jums atlygį už darbą arba visiškai nesumokės. 

Pokalbio metu jai pavyko vieną vienintelį kartą kiek ilgėliau 
žvilgtelėti jam į akis. Jos buvo nepermatomos it juoda, paslaptinga 
gelmė. 

— Ar Jūs manote, kad jis tai supras, pone Karisimi? 

— Sprendžiant iš gandų, kuriuos teko apie jį girdėti, veikiau- 
siai — ne. 

— Ar ketinate jam apie tai papasakoti? 

— Veikiausiai ne, - pakartojo jis. 

— Taip ir susitarsim. 

Antonijos žodžiai nuskambėjo kaip kvietimas sudaryti sąmokslą, 
ko ji, tiesą pasakius, ir siekė. Ji pabandė įdėmiai pažvelgti jam į akis, 
tačiau jos įkyrumas sukėlė viso labo tik jo priešiškumą. 

— Man jau metas, — sausai ištarė jis. — Luriu eiti. 

— Palaukit! - sušuko Antonija ir pirmą kartą sutrikdė iškilmingą 
katedros tylą. Jos balsą daugybę sykių atkartojo bažnyčios skliautai. 
Ji palietė Sandrui ranką, norėdama jį sulaikyti. — Prašau Jūsų, pa- 
laukit. Nenoriu, kad išeirumėt dėl mano kaltės. Aš labai atsiprašau. 
Kartais elgiuosi išties nemandagiai. Veikiausiai dėl to, kad begalę 
laiko praleidžiu vienut viena ir dažnai kalbuosi pati su savimi. O kai 
kalbiesi pati su savimi, o ne su kitais žmonėmis, pripranti visiškai 
nesivaržyti. 

— Aš išeinu visiškai ne dėl Jūsų kaltės. 

— Tikrai? O man pasirodė, kad dėl manęs. Labai keista, bet kaž- 
kodėl man atrodo, kad aš Jus pažįstu, nors iš tiesų visiškai nepažįstu. 
Galbūt dėl to drįstu kalbėtis su Jumis taip atvirai. Kartais aš netgi 
iš anksto numanau, ką Jūs man atsakysite. 

— Atsižvelgdamas į Jūsų klausimus ir pastabas, nenorėčiau su 
tuo sutikti... 

— Na, štai — Jūs ir vėl nusišypsojote. Tai geras ženklas, nes dabar 
aš jaučiu, kad Jūs atleidot man už įžūlumą. Ber kodėl gi šypsena ir 
vėl pradingo iš Jūsų lūpų? Manau, kad... 

Iš šoninio portalo prieblandos lyg vanagas išniro dar vienas jė- 
zuitas. Jis buvo vyresnis už Sandrą Karisimį, maždaug trisdešimt 
penkerių metų amžiaus, guvaus žvilgsnio ir kilnių veido bruožų, 
kurių harmoniją, deja, nevykusiai gadino ilga kumpa nosis. Nors jo 

kūnas buvo toks liesas, kad abitas kabojo ant jo lyg maišas, vis dėlto 
pasižymėjo ir kažkokiu tvirtu užsispyrėliškumu - jis atrodė panašus 
į iš medžio išskaptuotus, apačioje užapvalintus žaislus, kurie, vos 
pabandžius juos paguldyti ant žemės, tučtuojau ir vėl pašoka. 

Įėjusiojo žvilgsnis tučtuojau įsmigo į Antonijos ranką, vis dar 
liečiančią Sandro alkūnę. Ji tučtuojau atsargiai patraukė ją šalin. 

— Štai kur tu, broli, — tarė jis. — O aš tavęs ieškojau. 

— Broli Luisai, - pasakė Sandras ir pagarbiai linktelėjo jam 
galvą. — Vos prabudęs aš staiga panorau rytmetinę maldą sukalbėti 
katedroje. 

Brolis Luisas pažvelgė į Antoniją, o paskui — vėl į Sandrą, ne- 
pratardamas nė žodžio. 

— Antonija Bender, kurią tu čia regi, yra vitražistė, Visuotinio 
Bažnyčios susirinkimo garbei papuošusi katedrą naujais vitražais. 
Aš papasakojau jai apie vyskupo Bertanio, arvaizduoto vitraže, mirtį 
ir mes kaip tik dabar... 

— Visa tai - nepaprastai įdomu, - pertraukė jį brolis Luisas, — ta- 
čiau vyskupas kurfiurstas laukia mūsų savo rūmuose, norėdamas 
skubiai pranešti svarbią žinią. 

— Vyskupas kurfiurstas laukia 222gs? — nustebo Sandras. 

— Aš jau sakiau, — šiek tiek švelnesniu tonu, kuris, pasirodo, 
taip pat buvo jam nesvetimas, bet vis dėlto kiek iš aukšto, atsakė 
jam brolis Luisas. - Reikalas labai skubus. Tai susiję su... Kaip ir 
visuomet, tai labai svarbu. 

Antonija tučtuojau pastebėjo, kaip per trumpą akimirksnį 
pasikeitė Sandras. Dar visai neseniai protingas pašnekovas, oriai 
diskutavęs su ja, dabar pavirto nuolankiu, prieš savo mokytoją nu- 
sižeminusiu mokinuku. 

Nepažįstamas vienuolis sparčiu žingsniu vėl pradingo šoninėje 
navoje, o Sandras tučtuojau nusekė paskui jį. Minutėlę jai pasirodė, 
kad jis ketina dar kartą atsigręžti, tačiau to neįvyko. 

„Ar mes dar kada nors pasimatysime?“ - jai taip knietėjo jo pa- 
klausti. Tačiau negalėjo užduoti šio klausimo. Bent jau ne dabar. 


— Jis buvo nužudytas, — pasakė Luisas de Sotas. 

Sandras, greta Luiso kopiantis į kalvą, ant kurios stūksojo vys- 
kupo kurfiursto pilis, net suakmenėjo iš siaubo. Jis nenorėjo tikėti 
savo ausimis. 

— Ką tu pasakei? 

— Salvatorė Bertanis. Jis nemirė įprasta mirtimi, o buvo nužu- 
dytas. Jį rado iš ryto nudurtą savo apartamentuose. Norėjau pranešti 
tau tai iš anksto, nes išgirdęs netikėtą žinią tu, deja, nuolat kartoji 
apmaudžią klaidą: nemoki susitvardyti ir kurį laiką atrodai nesąs 
labai protingas. 

— Ber juk tai siaubinga. 

— Šiek tiek pasistengęs galėtum susidoroti su šiuo savo elgesio 
trūkumu. 

— Turėjau galvoje ne savo klaidą, bet žmogžudystę, Luisai. 

Būdami dviese jie dažnai kreipdavosi vienas į kitą vardu, kas 
liudijo apie artimą jų ryšį. 

„Kodėl, - mąstė Sandras, — vyskupas nori pasikalbėti apie žmog- 
žudystę būtent su mumis? Gal jis ketina aptarti galimas šio nusikal- 
timo pasekmes Visuotiniam Bažnyčios susirinkimui? Bertanis buvo 
reformatorius, netgi vienas iš pačių galingiausių reformatorių grupės 
lyderių. Negi dėl to teks atidėti Visuotinį Bažnyčios susirinkimą?“ 

Visa virtinė klausimų it vėjo blaškomų lapų verpetas prasisuko 
Sandrui galvoje, tačiau jis nepratarė nė žodžio. Jis buvo pernelyg 
įpratęs nieko neklausinėti Luiso, kol šis prabils pirmas. 

Kadangi į vyskupo kurfiursto rezidenciją vedantis kelias buvo 
nepaprastai status, jie labai iš lėto stūmėsi į priekį. Tai buvo išties 
nuostabus pasivaikščiojimas ir maloni kompensacija už visas tas 
dienas, kurias Sandrui teko praleisti skriptoriumuose*, apsuptam 
dulkių ir begalės vabzdžių mumijų, krintančių iš perrašinėjamų 
knygų puslapių. Šiandien Sandrui šypsojosi skaisti saulė, oras buvo 


* Skriptoriumas - vienuolyno raštinė. 

gaivus ir vėsus, o puikaus kraštovaizdžio horizonte bolavo kalnų 
viršūnės. Pažvelgus kairėn, apačioje atsiverdavo vaizdingas Tridento 
miestas, pasipuošęs šimtamečiais bokštais, išpuoselėtomis bažny- 
čiomis, didinga romaniško stiliaus katedra, vaismedžių sodais, 
vynuogynais, kaštonų giraitėmis, tarp kurių it sidabrinė puošni 
juosta vinguriavo Adidžės upė, lyg netyčia numesta iš dangaus paties 
Dievo. Pažvelgęs dešinėn, jis išvydo virš skardžio pilies mūrus, o 
priešais juos dunksančią rudenėjančių medžių, kurių lapija švytėjo 
auksu ir kraujo raudoniu, sieną. 

— Ta vitražistė, — staiga tarė Luisas ir pažvelgė Sandrui tiesiai į 
akis, lyg norėtų perskaityti jose tikrąjį atsakymą. — Tu žaviesi ja? 

Sandrui prireikė šiek tiek laiko, kad galėtų deramai atsakyti, 
laiko, kad milžiniškomis valios pastangomis spėtų paversti savo akis 
dviem nepermatomais juodais perlais. 

— Jos stilius - įdomus ir išraiškingas, — pats į savo klausimą atsakė 
Luisas, kai jam nusibodo laukti, kol prabils Sandras. — Bet, tikiuosi, 
tu neteiki tam pernelyg daug reikšmės? 

Sandras svarstė. 

— O kodėl gi ne? Juk ji, pasitelkdama pagalbon šviesą, priverčia 
atgyti Šventojo Rašto puslapius. Niekas neįstengrų vaizdingiau per- 
teikti jo turinio. Net tapytojai nepajėgia sukurti tokio šedevro, nes 
jie tapo ant drobės arba tinko. O vitražisto drobė — Dievo šviesa. 

— Gražiai pasakyta, — pagyrė jį Luisas. — Bet, kaip paprastai, ana- 
lizuodamas pernelyg didelę reikšmę skiri poezijai. Pirmiausia buvo 
Žodis, niekuomet to nepamiršk. Kalba yra visų svarbiausia meno 
rūšis, nes ji —- veiksmingiausia, galingiausia, dieviškiausia jėga. 

Veikiausiai iš tokio įžymaus retoriko, koks buvo Luisas, lūpų ir 
negalėjai tikėtis išgirsti kitokios nuomonės. 

— Bet nejaugi žodis „švietimas“ nereiškia, — atsargiai paklausė 
Sandras, - kad žmogus, ko nors mokydamasis, nori išvysti savo 
gyvenime šiek tiek daugiau šviesos? 

— Matymas yra pats žemiausias laiptelis mokymosi procese. Kū- 
dikis mato pasaulį, tačiau jis nesuvokia jo. Tik kalba įžiebia dieviš- 
kąją kibirkštį, kuri leidžia suprasti mus supantį pasaulį. 


— Ber muzika ir tapyba pažadina gilesnius jausmus, o jausmai 
yra tokie pat svarbūs kaip ir žinios. Pasaulis sukurtas iš meilės, drau- 
gystės, atjautos, gedulo ir nuolankumo, o ne iš žodžių. 

— O ar tu galėtum įsivaizduoti Dievo Sūnų, sakantį pamokslą 
ant kalno ir pritariantį sau lyra? Ar galėtum įsivaizduoti, kaip Jis, 
prikaltas prie kryžiaus, išdainwoja šešis paskutinius savo žodžius: 
„...nes jie patys nežino, ką daro“. Argi Jis išvarė iš šventovės prekei- 
vius, pasitelkęs pagalbon ne žodžius, o paveikslus? Ar Jis keliavo po 
Šventąją Žemę, dalydamas piešinukus, ar vis dėlto kalbėdamas su 
žmonėmis? Žodžiai, Sandrai, visados tik žodžiai priversdavo žmones 
susimąstyti, o jų sielas — skraidyti. Taigi matai, - muzika ir tapyba 
yra žmogiškosios kilmės, o kalbos menas kilęs iš Dievo... 

Tai buvo viena iš tų akimirkų, kai Sandras imdavo Luiso bijoti. 
Šiam vyriškiui akimirksniu pavyko sumalti į miltus puikiausius meno 
kūrinius ir priskirti jiems trečiaeilį vaidmenį. Mikelandželo Buona- 
ročio skulptūros, Džoto ir Rafaelio paveikslai, kompozitorių choralai, 
Antonijos Bender langai — visa tai per trumpą akimirksnį virto men- 
kaverčiais blizgučiais, širdžiai nemiela dovana, už kurią mandagiai 
padėkojama, o paskui ji nukišama į patį atokiausią kampelį, kad už 
jos kuo rečiau užkliūtų žvilgsnis. Luiso sugebėjimas be menkiausių 
pastangų negailestingai sunaikinti savo oponentus ir įtikinti kitus 
žmones, kuo tik panorėdavo, ir buvo ta savybė, dėl kurios pats popie- 
žius pasiuntė jį į Visuotinį Bažnyčios susirinkimą kaip savo asmeninį 
delegarą. O Sandras buvo jo padėjėjas. Vis dėlto kartais - kad ir kaip 
gėrėjosi Luiso talentu — Sandrą nukrėsdavo nuo jo kalbų sklindantis 
ledinis šaltis. Nes, tiesą pasakius, visos šios kalbos buvo spąstai. 

Kadangi Sandras nežinojo, ką jam atsakyti, jis tiesiog lengvai 
linktelėjo, pripažindamas savo pralaimėjimą — ne pirmą kartą per 
ilgus jų bendravimo metus. Šis Sandro galvos palenkimas, o ga- 
liausiai — švelnus Luiso rankos prisilietimas prie jo peties - lyg, su- 
teikiantis malonę ir pasigailėjimą — buvo tapę tam tikru ritualu, 
sudėtine jų pašnekesio ir bendravimo dalimi. 

Pagaliau jie priėjo prie pilies, vyskupo kurfiursto rezidencijos, 
vartų. Du ten budintys sargybiniai net nebandė jų sulaikyti ar ka- 

mantinėti, kur einą. Luisas sustojo po pusapvale arka ir dar kartą 
pažvelgė Sandrui tiesiai į akis. 

— Dabar tu eisi vienas. 

— Vienas? — lyg aidas jo žodžius pakartojo Sandras. 

Ką gi jis vienas veiks pas vyskupą? 

— Matai, — pasakė Luisas, — štai dėl šios veido išraiškos aš tave 
neseniai jau įspėjau. Ir maldauju, Sandrai, jokiu būdu nepamiršk: 
nemikčiok vyskupo kurfiursto akivaizdoje. Niekas nesukelia di- 
desnio nepasitikėjimo žmogumi nei jo mikčiojimas. 

— Bet ką?!. — sušuko Sandras. - Nieko nesuprantu... 

Tačiau Luisas jau buvo atsukęs jam nugarą. 


Sandras susidūrė su juo kone kaktomuša. Kaip iš dangaus nukritęs — 
išniręs iš vyskupo rezidencijos koridorių labirinto, šis vyras stovėjo 
priešais tartum iš nebūties atkeliavusi šmėkla ir taip pat spoksojo į 
ji lyg į ateivį iš anapus. Paskutinį kartą jie buvo susitikę taip seniai, 
kad visa ta nemaloni istorija panėšėjo į užmarštin nugrimzdusią 
pasaką. Bent jau taip atrodė Sandrui. 

— Ma... Matas? — sušnabždėjo jis. 

Matas nepratarė nė žodžio, tačiau jo veide taip pat atsispindėjo 
sustingusi nuostaba ir baimė. Jis dėvėjo juodą švarką ir juodą ap- 
siaustą ir avėjo juodais batais. Tik kelius siekiančios kojinės buvo 
baltos, o rankose jis laikė plunksna papuoštą skrybėlę, kurios taip 
ir nespėjo užsidėti ant galvos. Veikiausiai jis ką tik išėjo iš vyskupo 
kurfiursto priėmimų salės. 

Jie tylėjo. O ką gi turėjo vienas kitam sakyti? Kiekvienas iš jų 
žinojo, ką padaręs, o ko verčiau būtų nederėję daryti. Jie buvo priešai 
nuo pirmųjų savo pažinties dienų, o dabar susitiko vėlei, tebebū- 
dami tokie pat aršūs priešai. 

Kodėl? Dėl kokios priežasties likimas vėl suvedė juos čia, šiame 
mieste, kuris jiems abiem buvo svetimas? 

Susitikimas netruko ilgiau nei tris akimirksnius, paskui Matas 
prasispraudė tarp Sandro ir jį lydinčio sargybinio ir nutolo, ženg- 
damas tvirtu, ryžtingu žingsniu. 


Sandras būtų džiaugęsis, galėdamas kiek ilgiau pamąstyti ir su- 
sikaupti, tačiau sargybinis pranešė vyskupui jo vardą, ir jis, nespėjęs 
kaip reikiant suvaldyti savo minčių, viesulu skriejančių galvoje, stojo 
prieš vyskupą kurfiurstą. 


Kristoforas Madrucas buvo nebejaunas, jo skruostai — du nukarusios 
odos maišai — kabojo ties smakru, lūpose buvo sustingusi kankinio 
išraiška — taigi pakankamai daug svarių priežasčių, dėl kurių jis net 
neatsakė į Sandro pasisveikinimą, tik mostelėjo jam dviem pirštais, 
kviesdamas prieiti arčiau fotelio, kuriame buvo įsitaisęs. Jo išvaizda — 
kaip ir salės bei visos rezidencijos — liudijo, kad jis buvo ir Tridento 
miesto valdovas, ir kartu — vyskupas. Pastatas buvo pilies, tvirtovės 
ir vienuolyno architektūrinis mišinys ir lygiai taip pat, kaip ir Ma- 
druco apranga, atspindėjo šeimininko neapsisprendimą, kuo jis labiau 
norėjo būti - apaštalu ar valdovu. Būdamas apaštalas, jis, kaip ir jo 
pirmtakai, stengėsi pataisyti miestelėnų moralę, pašlijusią nuo 1450 
metais padvelkusių laisvamaniškų naujosios epochos vėjų. Tridente, 
kaip ir kituose miestuose, atsirado pasilinksminimo vietų, lošimo 
ir kekšių namų. Liaudis smaginosi karnavaluose ir bakchanališkas 
orgijas primenančiose šventėse, o turtuoliai rengdavo kvapą gniau- 
žiančias prabangias puotas. Paskui kekšių namai buvo uždaryti, ir 
mieste vėl įsivyravo dora. Šiandien Tridentas buvo romantiška vietelė, 
kurios gyventojai nebuvo nei nuodėmingi paleistuviai, nei pernelyg 
dorovingi žmonės, o jų nuodėmės — nesunkios ir šiek tiek šelmiškos. 
Būdamas kunigaikštis, Madrucas formaliai turėjo paklusti imperato- 
riui Karoliui, kurio valdų tolimiausias pietinis taškas ir buvo Tridento 
miestas, tačiau, kaip vyskupas, jis buvo pavaldus popiežiui — šis dvi- 
lypis derinys ir buvo ta priežastis, dėl kurios būtent šiame mieste buvo 
nuspręsta surengti Visuotinį Bažnyčios susirinkimą. 

Sandras pabučiavo Madrucui žiedą. 

— Mano sūnau, man pasakojo, kad tu pasižymi guviu protu, — 
prašneko šis. — Sakė, kad esi įžvalgus ir sumanus. 

Sandras truputėlį nustebo, kad Luisas jį taip išgyrė, tačiau kartu 
tai pakuteno jam savimeilę. 

— Tokie žodžiai man pernelyg didelė garbė, Jūsų Ekscelencija, — 
mandagiai atsakė jis. 

— Tikėsimės, kad ne. Nes mums reikalingas žmogus, pasižy- 
mintis aštriu protu. Tridento mieste buvo įvykdytas nusikaltimas, 
ir ne kažkoks nereikšmingas, bet ypatingai žiaurus nusikaltimas, 
be to, jis palietė neeilinį asmenį. Salvatorės Bertanio nužudymas 
mane smarkiai sukrėtė. Aš esu visiškai suglumęs. Jau pati vys- 
kupo žūtis yra šiurpi, o ką bekalbėti apie pasekmes, kurias gali 
sukelti ši žmogžudystė. Štai dėl ko aš tave čia ir pasikviečiau, mano 
sūnau. 

Madrucas leido Sandrui suprasti, kad jis nori atsikelti iš savojo 
krėslo. Sandras tučtuojau puolė jam padėti. Prireikė du kartus 
smarkiai trūktelėti, kol vyskupas atsistojo ant kojų. Pasiramsčiuo- 
damas auksiniu bumbulu papuošta lazda ir vilkdamas paskui save 
raudoną šleifą jis mažais netvirtais žingsneliais prisiartino prie 
lango. 

Danguje pradėjo telktis debesys, slėnyje tvyrojo paslaptinga 
šviesa, o vyskupo rūmų aukšybes lyg iš didžiausios tolybės pasiekė 
tik menki apačioje šurmuliuojančio miesto garsai. 

— Mano sūnau, ką tu žinai apie vyskupą Bertanį? 

— Jis galėjo būti sektinas pavyzdys visiems, kurie vis dar bai- 
minosi bažnyčios reformos, — atsakė Sandras. — Jis norėjo padėti 
protestantams sugrįžti į reformuotos Šv. Bažnyčios globą. 

— Netik tai. Jis susirašinėjo su Vokietijos imperatoriumi ir teikė 
jam patarimus. Tai Bertanis įtikino imperatorių Visuotinio Baž- 
nyčios susirinkimo, kuris patvirtintų bažnyčios reformas, svarba, 
jis taip pat paskatino imperatorių prikalbinti šiam sprendimui ir 
popiežių. Šių pastangų rezultatą tu jau žinai. Juk vis dėlto susirin- 
kome čia, ar ne? 

— Nežinojau, kad vyskupas Bertanis suvaidino tokį svarbų vai- 
dmenį įgyvendinant Visuotinio Bažnyčios susirinkimo idėją. 

— Yra dar daugiau dalykų, kurių tu nežinai, mano sūnau. Im- 
peratorius kone privertė popiežių sušaukti Visuotinį Bažnyčios 
susirinkimą, be to, jis reikalauja, kad popiežius pripažintų šiame 

susirinkime balsų dauguma priimtus sprendimus - visai nesvarbu, 
ar jie jam patiktų, ar ne. Kitaip... 

Sandras nujautė, ką reiškia šis „kitaip“. Karolis V šiuo metu buvo 
pats galingiausias pasaulio monarchas. Jis valdė Šventąją Romos 
Karalystę, Ispaniją, visą Pietų Italiją ir Siciliją, Naująjį Pasaulį, kurio 
teritorijoje buvo Prancūzija, Anglija, Danija, Švedija, Lenkija ir dar 
keletas kitų šalių, jo pavaldiniai buvo dvidešimt aštuoni milijonai 
žmonių, taip pat ir indėnų tautelės, jam tarnavo didžiausias pasau- 
lyje laivynas ir galingiausia armija, savo ižde jis turėjo daugiausia 
aukso, vienu žodžiu, jis buvo pars didžiausias, turtingiausias ir ga- 
lingiausias valdovas visame pasaulyje. Ką reiškia pasipriešinti tokio 
galingo valdovo valiai, pajuto protestantų tikėjimą išpažįstančios 
šalys Šmalkaldeno kare, taip pat ir arši jo varžovė Prancūzija, nuo 
kurios valdų Karolis atplėšė ne vieną koloniją. Nors Karolis V ir 
buvo nepaprastai dievobaimingas, vis dėlto, palietus jo asmeninius 
interesus, jis galėjo susikauti netgi su pačiu Šventuoju Sostu. Kai 
prieš dvidešimt metų Henrikas VIII norėjo išsiskirti su savo žmona 
Katerina, kuri buvo Karolio tera, šis pagrasino patraukti su savo ka- 
riuomene į Romą ir nuversti nuo sosto popiežių Klemensą VII, jeigu 
šis išdrįs anuliuoti Henriko VIII santuoką. Henrikas savo ruožtu 
pagrasino atsiskirti nuo Romos, jeigu popiežius nesiryš panaikinti 
jo santuokos. Klemensas neanuliavo monarcho santuokos, ir taip 
Romos katalikų bažnyčia prarado Angliją. 

— Ar supranti, mano sūnau, kodėl visa tai tau pasakoju? 

Sandras linktelėjo galvą. 

— Jeigu auka buvo toks ypatingas žmogus, tai ir žudikas veikiau- 
siai neeilinis. 

Madruco veidu praskriejo rūpesčio ir kančios šešėlis. 

— Bertanis turėjo daug priešų tarp konservatorių. Jeigu bus nu- 
žudytas dar vienas pasiuntinys, Visuotinis Bažnyčios susirinkimas 
žlugs. Didžiulės istorinės reikšmės susirinkimas. Protestantai at- 
siuntė savo delegaciją. Pirmąkart nuo pat bažnyčios skilimo laikų 
pasitaikė palanki proga sutaikyti susipriešinusius tikinčiuosius. Kas 
žino, kada ir vėl pasikartos tokia puiki galimybė. Norėčiau, kad ši 


30 


žmogžudystė būtų kaip galima greičiau ištirta. Šį nusikaltimą išaiš- 
kinti padėsi tu, mano sūnau. 

Sandrui ši idėja pasirodė esanti tikras absurdas, tačiau jis, aišku, 
negalėjo iškloti savo nuomonės vyskupui tiesiai į akis. 

— Aš dar niekuomet nesu tyręs žmogžudysčių, Jūsų Ekscelencija. 
Tai ne mano veiklos sritis. 

— Tavo veiklos sritis — nusikaltimo aplinkybių tyrimas, mano 
sūnau. Informacijos rinkimas ir pateikimas — tavo broliui Kristuje 
de Sotui. 

— Tridente Jūs veikiausiai turite daug pareigūnų, kurie... 

— Šiuo metu tu esi vienintelis, atitinkantis visus reikalavimus. 

— Kokius reikalavimus? Aš juk viso labo tik jėzuitas. 

— Taip, būtent. 

Kristoforas Madrucas ištarė šiuos žodžius, žvelgdamas į jį reikš- 
mingu žvilgsniu, ir Sandras tučtuojau viską suprato. Likus keletui 
savaičių iki išvykimo į Tridentą jis davė skaistumo, neturto ir pa- 
klusnumo „amžinuosius įžadus“, taip pat ir paklusnumo popiežiui 
įžadą. Nei vienas vienuolių ordinas neduodavo tokio įžado, tik 
jėzuitai, tokiu būdu jie amžiams susiedavo savo likimą su Šven- 
tuoju Sostu. Šiuo metu Tridente buvo tik du jėzuitai — Luisas ir 
jis. Madrucas viską puikiai apgalvojo. Viena vertus, norėdamas iš- 
vengti sąmyšio tarp Visuotinio Bažnyčios susirinkimo pasiuntinių, 
jis, būdamas šeimininkas, turėjo kuo skubiau ištirti nusikaltimą 
ir surasti vyskupo žudiką, kita vertus, bijojo, kad tuo atveju, jei 
atliekant tyrimą paaiškėtų kokia nors nepatogi aplinkybė, ši in- 
formacija, patekusi į pavojingas rankas, galėtų sukelti tikrą žemės 
drebėjimą. 

— Kad ir kokie netikėti pasirodytų esą tavo tyrimų rezultatai, 
mano sūnau, kuo griežčiausiai įsakau pranešti juos tik asmeniškai 
man arba Šventajam Tėvui. 

— Gal būtų geriau, jei šio nusikaltimo tyrimui vadovautų brolis 
Luisas, o aš būčiau tik jo padėjėjas? 

— Aš pasirinkau tave. 

— Tuomet galbūt galėčiau retkarčiais pasitarti su broliu Luisu? 

— Nelabai to norėčiau, mano sūnau, nelabai. Žinoma, aš juo 
nepaprastai pasitikiu, - žodį 2epaprastai jis ištarė tokia reikšminga 
intonacija, kad buvo galima įrarti, jog iš tiesų galvoja visiškai kitaip 
nei sako, — tačiau brolis Luisas yra Visuotinio Bažnyčios susirin- 
kimo delegatas ir jam pavesta ypatingos svarbos užduotis — perduoti 
Šventojo Tėvo valią ir balsą. Šiam tikslui jis ir turi skirti visas savo 
jėgas. Nenorėčiau, kad man tektų atsakyti už tai, kad jo galva bus 
pernelyg smarkiai užimta kitais reikalais. 

Vyskupas kurfiurstas rūsčiai suraukė kaktą, tačiau tai atėmė be- 
galę jėgų, todėl jis veikiai vėl ją išlygino. Iš lūpų jam išsprūdo sunkus 
atodūsis ir jis susmuko į krėslą, stovintį netoli lango. 

— Pasiuntinys jau kelyje. Rytoj popiežius Julius skaitys tavo vardą 
vildamasis, kad tu apsaugosi visus čia susirinkusius dvasiškius nuo 
galimų nusikalstamų išpuolių, ypač... — Jis užsimerkė. — Rytoj Tri- 
dente laukiama kardinolo Inocento del Montės, jis taip pat yra 
Visuotinio Bažnyčios susirinkimo delegatas. Kardinolas yra... 
Norėjau pasakyti, kad jis yra nepaprastai artimas Šventojo Tėvo 
širdžiai. — Jis vėl atsimerkė. — Nemanau, kad turėčiau tau aiškinti, 
kokios galimybės atsivers tavo karjerai, jeigu deramai atliksi tau 
pavestą darbą. 

Šis „jeigu“ nuskambėjo it šūvis, atsitrenkė nuo lubų į sienas ir 
grindis, nuaidėjo per visą salę ir bet kurią akimirką galėjo pataikyti 
į Sandrą. 

Madrucas tarė: 

— Tu skiriamas vizitatoriumi. 

— Niekuomet nieko negirdėjau apie šią pareigybę, Jūsų Eksce- 
lencija. 

— Šventasis Sostas visiškai neseniai patvirtino šias pareigas, mano 
sūnau. Tiesą pasakius, kol kas dar neoficialiai. Popiežiaus manymu, 
ateityje vizitatoriai turėtų tikrinti, kaip klostosi reikalai parapijose 
ir ar dvasiškiai kokiu nors būdu nenusižengia įstatymams. Bet kai 
kuriems vizitatoriams skiriamos — net nežinau, kaip tinkamiau tai 
pavadinti, — ypač delikačios užduotys, pasaulietiško pobūdžio už- 
duotys. Šios paslaptingos žmogžudystės tyrimas ir yra viena iš tokių 

užduočių. Nuo šiol tu esi tiesiogiai pavaldus Šventajam Tėvui, mano 
sūnau. Tavo pareigybinė kompetencija panaši į inkvizitoriaus: tau 
suteikiama teisė ištardyti bet kurį žmogų. 

Sandrui truputėlį apsisuko galva: viskas vyko žaibišku greičiu, 
pernelyg greitai. Be to, jis niekada negalėjo pakęsti inkvizitorių, o 
dabar štai tapo vienu iš jų — bent jau panašiu į juos. 

— Jūsų Ekscelencija, privalau Jums priminti, kad jėzuitams už 
ordino ribų draudžiama turėti bet kokių pareigybių. 

— Žinau, — pasakė Madrucas, o jo balse nuskambėjo sunkiai sle- 
piama nuostaba ir asmeninis nepritarimas šiai regulos taisyklei, truk- 
dančiai kilti bažnytinės karjeros laiptais. - Aš paprašysiu Šventojo 
Tėvo paaiškinti tavo ordino vyresniajam Ignacui Lojolai šias ypatingas 
aplinkybes. Esu įsitikinęs, kad šiuo atveju jis padarys išimtį. 

Rankos mostu vyskupas kurfiurstas leido suprasti, kad pokalbis 
baigtas. 

Sandras nusilenkė ir patraukė prie durų. Atvėręs jas, ūmai pri- 
siminė Matą, taigi vėl uždarė duris ir atsigręžė. 

Matas! Jo kūną it staigi liūtis užliejo toks baisus įniršis, kokio 
jis jau seniai nebuvo jautęs. Praeitis buvo tartum sėkla, kurios neį- 
stengė pražudyti net ilgametė sausra. Pakako tik poros lašų, trumpo 
susitikimo, kad atgytų praeities laikų Sandras. 

— Taip, broli Karisimi? — paklausė Madrucas kiek bejėgišku, pa- 
vargusiu balsu, tarsi žmogus, kurį dabar visų labiausiai pradžiugintų 
pokaičio miegas. — Kas gi dar? 

Sandras suvokė, kad nūnai vyskupas kurfiurstas nesikreipia į 
jį nei „sūnau“, nei „Sandrai“, bet „Karisimi“, — tai buvo naujojo, 
neseniai jam suteikto visuomeninio statuso padarinys. Tai dar labiau 
paskatino jo ryžtą įvykdyti savo sumanymą. 

— Jūsų Ekscelencija, norėčiau paklausti, kas šiandien iš ryto buvo 
pas Jus audiencijos ir kokiu reikalu? 

Šis klausimas privertė Madrucą palenkti į priekį nugarą, kuri 
anksčiau atrodė tartum prilipusi prie krėslo atkaltės. 

— Tai mano asmeninis reikalas. Jūsų klausimas labai įžūlus, broli 


Karisimi. 

— Žinoma, jis toks ir yra, Jūsų Ekscelencija. Bet vis dėlto aš turiu 
teisę to paklausti. Negi Jūs pats man nesakėte, kad aš turiu teisę 
apklausti bet kurį žmogų? 

Kristoforui Madrucui užkando žadą. Jis pakilo iš krėslo ir nu- 
svyravo keletą žingsnių prie Sandro. 

Staiga Sandras pajuto kūną užplūstančią šilumą, netgi kažką 
daugiau nei paprastą šilumą. Kraujas plūstelėjo jam į veidą, o keliai 
suvirpėjo. Kaip jis galėjo užduoti šį klausimą?! Ir kas gi patraukė jį 
už liežuvio! 

— Iš pradžių buvo atėjęs Luisas de Sotas, - nenoriai atsakė Kris- 
toforas Madrucas. — Pranešiau jam apie vyskupo mirtį ir išklausi- 
nėjau apie tave. Galiausiai aš pasveikinau Martą Hageną, atvykusį į 
Tridento miestą. Jis yra Viurtembergo hercogo pasiuntinys — pro- 
testantas. Visuotiniame Bažnyčios susirinkime jis bus pagrindinis jų 
atstovas — pagrindinis liuteronų atstovas. Kalbama, kad jis esąs labai 
protingas žmogus. Jūsų mokytojui bus nelengva su juo susidoroti, 
broli Karisimi. 

Sandras būtų galėjęs džiaugtis, kad Matas bus Luiso, nenu- 
galimojo Luiso tiesioginis oponentas ir kad Luisas tikrai nugalės 
Matą žodžių dvikovoje, ir šis turės gėdingai sprukti atgal už Alpių 
kalnų. 

"Tačiau jautė tik sunkų akmenį, visu svoriu užgulusį jam krū- 
tinę. 


Sandro žvilgsnis nukeliavo per katedros navas, tačiau ten jis nerado nei 
vieno pažįstamo veido, nei vieno žmogaus, kuris būtų jį nors truputėlį 
sudominęs. Keturi kažkokio jam nežinomo ordino vienuoliai klū- 
pomis šliaužė prie altoriaus lyg prie medžiojamo žvėries, o dvi senos 
pranciškonės kiūtojo it vienas nejudrus dvigalvis ir dvirankis kūnas, 
ir katedroje aidėjo pašnibždomis tariami jų maldos žodžiai. 

Sandras suklupo ant šaltų akmeninių grindų, spalvoti Būties 
knygos ir Apokalipsės vitražų atšvaitai apšvietė jo pečius, ir jis prisi- 
minė, kas nutiko šįryt. Sudėjo maldai rankas ir užsimerkė. 

Sandro malda 

Viešpatie! Kodėl Luisas tai padarė? Kodėl Tu leidai tam įvykti? Jūs 
abu, Tu ir Luisas, puikiai žinojot, kad aš netinku tokiai užduočiai. 
Kodėl Luisas, pats nesiimdamas tirti šio nusikaltimo, rekomendavo 
būtent mane? Juk jis patenkintas, kad esu jo padėjėjas, bent jau nie- 
kuomet nepareiškė nepasitenkinimo mano darbu. Juk jis turėjo žinoti, 
kad aš nesugebėsiu išsiaiškinti šios žmogžudystės. Vyskupas kurfiurstas 
pateikė man šią užduotį kaip puikią galimybę tolesnei karjerai, betgi 
Tu, taip pat kaip ir as, puikiai supranti, kad šis darbas labiau pavo- 
jingas nei patrauklus. Kas bus, jei žmogžudystės nesiliaus, o aš taip ir 
neįstengsiu joms sukliudyti? Arba priešingai: kas bus, jeigu ašsėkmingai 
išaiškinsiu šį nusikaltimą, tačiau tirdamas jį sužinosiu kažką tokio, 
ko man geriau būtų buvę nežinoti? Šiandien iš ryto aš buvau viso labo 
tik paprastas vienuolis, o dabar — Šventojo Tėvo, prakilniausiojo Tavo 

Tarno ir Vietininko Žemėje, įgaliotinis... 


Apie tai pagalvojus kūną jam nukrėtė šiurpas. Jis buvo tiesio- 
ginis Dievo Vietininko Žemėje parikėtinis! Ši našta — tikrai ne jo 
pečiams! Nebuvo pratęs prie tokios didžiulės atsakomybės ir garbės. 
Jis buvo viso labo tik asistentas, o asistentams visuomet nubyrėdavo 
tik menki dėmesio trupiniai ir apšviesdavo blankūs atšvaitai nuo 
skaisčios jų ponų galvas supančios garbės aureolės. Jeigu pastaraisiais 
metais Sandras ir jautė atsakomybės naštą, tai buvo viso labo tik 
menko kareiviuko, kurio vadas traukia į šlovingą mūšį, atsakomybė. 
Atlikdamas savo kuklias pareigas tokio garbingo vyro, koks buvo 
Luisas, šešėlyje, jis jautėsi puikiai. 

Jo žvilgsnis užkliuvo už bažnyčios langų, išdabintų puošniais, 
pamėkliškų apokalipsės būtybių knibždančiais vitražais. Galvoje 
aplenkdamos viena kitą skriejo mintys apie smurtinę Salvatorės 
Bertanio mirtį, apie naująsias vizitatoriaus pareigas, susitikimą su 
Matu ir... 


Antonija. Aš vėl kartoju šį vardą: Antonija. Tiesą pasakius, jos 
vardo visiškai nederėtų minėti šioje maldoje, Viešpatie. Bertanis, Matas, 


35 


Luisas, popiežius — visi jie kelia man baimę — dėl vienokios, ar kitokios 
priežasties. Antonijos vardas man nekelia baimės. Tačiau ji sukelia man 
kitokius jausmus: kai šiandienos rytą aš pirmąkart ją sutikau, mane 
apėmė keistas pojūtis, ir aš net nežinau, ar turėčiau juo džiaugtis, ar 
su juo kovoti: tai buvo toks jausmas, kai susiduri su kažkuo visiškai 


tau nežinomų. 


Tą pačią akimirką kažkas priklaupė šalia Sandro ant klaupto ir, 
pabudęs iš savo maldos, gretimais jis pamatė Luisą. 

— Na, kaip? — paklausė Luisas. - Gal eime į Bertanio aparta- 
mentus šiek tiek apsižvalgyri? 


Antonija iki šiol nebuvo turėjusi nė vienos draugės. Jai patiko tokie 
dalykai, apie kuriuos kitos moterys neturėjo nė menkiausio supra- 
timo, o jeigu ir turėjo, paprasčiausiai nenorėdavo apie tai kalbėti. 
Antonija mėgdavo karštomis vasaros dienomis nuoga rąžytis ant 
švaria balta patalyne apvilktos lovos, ji mėgavosi visais vėlyvos va- 
saros teikiamais malonumais — mieguistu oru, aštriu spaudžiamų 
obuolių sulčių kvapu ir šiltu paskutinių rugpjūčio dienų lietumi; 
jai patikdavo lengvai apsirengusiai arba ir visai be apdarų kurti vi- 
tražus; ją žavėjo raudona spalva ir arabiška muzika nuo to laiko, 
kai išgirdo Ispanijoje grojančius muzikantus, kurie paslapčiomis 
puoselėjo senąsias savo tautos tradicijas. 

Jai patiko ir vyriškos krūtinės. Visur buvo pilna kareivių, kurie 
po pratybų šlakstėsi savo įkaitusius kūnus šulinio vandeniu, taip 
pat akmenskaldžių, kurie vasarą dirbdavo nusirengę iki pusės, ir ji 
ypatingai mėgdavo į juos žiūrėti, saugodamasi, kad niekas nepaste- 
bėtų, kaip ji į juos spokso. Vyriškos krūtinės, nesvarbu kokios — gau- 
ruotos ar visiškai beplaukės, raumeningos ar plokščios - žavėjo ją, 
o pojūtis, kai ji liesdavo vyrui krūtinę pirštais arba lūpomis, buvo 
jai pats mieliausias iš visų, aišku, išskyrus prisilietimą prie stiklo. Ji 
galėjo daryti tai visą amžinybę. 

Karlota buvo pirmoji, kuri ją suprato. Žinoma, anksčiau greta 
Antonijos Ulme nuolat sukiodavosi mergaitės, taip pat ir vėliau — 
Strasbūre, Amjene, Tryre, Kuenkoje ji bendraudavo su savo bendra- 
amžėmis — dažniausiai tai būdavo dailininkų arba architektų dukros. 
Tačiau ji tik mandagiai šnekučiuodavosi su jomis, niekuomet ne- 
įsileisdama jų į širdį. Jai patikdavo mėgautis vienuma ir neturėti 
draugų, tačiau dabar, susipažinus su Karlota, visos mintys, ilgus 
metus saugiai tūnojusios galvoje, trykšte tryško iš vidaus lyg nerū- 
pestingos fontano čiurkšlės. Nors jos susipažino vos prieš mėnesį, 
Karlota žinojo apie ją gerokai daugiau nei viso pasaulio architektų 
dukros. Karlota buvo pirmoji tikra jos draugė ir ji džiaugėsi, galė- 


dama pasipasakoti jai apie savo susitikimą su jėzuitu. Jos pokalbiai 
su Karlota buvo labai emocingi. 

Ji atvėrė dirbtuvės duris, ir į veidą tvokstelėjo šaltis ir pelėsių 
tvaikas. Grįžti iš stebuklingo vitražų pasaulio atgal į pilką kas- 
dienybę Antonijai kiekvieną kartą atrodydavo tas pars, lyg būti 
išmestai iš rūmų į tamsią, priplėkusią belangę. Nors kambarį ap- 
švietė saulės spinduliai — saulės šviesa buvo pati mieliausia vitra- 
žisto draugužė, - jie nepajėgė sušildyti šio niūraus urvo. Antonija 
su tėvu buvo apgyvendinti senuose, apgriuvusiuose ir vėjo per- 
pučiamuose rūmuose — Pa/azzo Rosato — vargu ar būtum galėjęs 
sugalvoti labiau nevykusį pavadinimą šalta blankiai mėlyna spalva 
nudažytam pastatui, kurio viduje buvo dar žvarbiau nei lauke. 
Ateljė ir du miegamieji —- daugiau kambarių šiuose rūmuose jiems 
neskyrė. Gretimais jų tuose pačiuose rūmuose gyveno dvi italės 
skalbėjos, kurios mažiausiai vienąkart per dieną kivirčydavosi su 
prancūzu virėjo padėjėju ir ispanų kirpėju, įsikūrusiais tame pa- 
čiame koridoriuje priešais jų duris. Įvairiakalbis barnis sklido į 
ateljė vidų, priversdamas pasijusti lyg Babelio bokšto statybvietėje, 
kai Dievo nubausti žmonės prabyla skirtingomis kalbomis ir negali 
vienas su kitu susišnekėti. Du kartus per dieną pas juos užeidavo 
kreivakojė senė ir atnešdavo Antonijai su Jeronimui vos šiltų arba 
ir visai atvėsusių valgių, kuriuos ji padėdavo ant brėžinių stalo. Ten 
pat jie ir valgydavo — tarp aplink besimėtančių rašiklių, rašalinių, 
popierių ritinių ir stiklo šukių. 

Šios patalpos Antonijai kiekvieną dieną primindavo, kaip 
menkai vitražistus vertina dvasininkai. Kokia baisi neteisybė — ilgus 
šimtmečius menininkai susilaukdavo kur kas mažiau pagarbos nei 
arklininkai, ir netgi dabar, kai prasidėjo nauja, šviesesnė epocha ir 
architektai, dailininkai ir kompozitoriai staiga buvo priimti į dva- 
riškių tarpą, apgyvendinti prabangiuose rūmuose, gaudavo dide- 
lius honorarus ir mėgavosi šlove, vitražų kūrimas tapo užmarštin 
grimztančiu menu. Pusė protestantiškosios Europos apkaltino vit- 
ražų meną šlykščiausiu bedieviškumu ir panašiai, kaip darželyje 
suvešėjusių piktžolių šaknys sunaikina puikiausių gėlių šaknis, taip 
ir Liuterio, ir visų pirma Kalvino mokymas visur, kur tik vėjas nu- 

nešdavo jų sėklą, visiems laikams nutildydavo mistinį įvairiaspalvių 
langų vitražų simfonijos skambesį. Reformacija išvijo iš savo valdų 
vitražistus, išginė juos iš Pomeranijos, Brandenburgo, Saksonijos, 
Meklenburgo, Heseno, Viurtembergo, Švedijos, Danijos, Šveica- 
rijos, Bohemijos, Moravijos, Vengrijos, Škotijos, dalies Prancūzijos 
teritorijos... Kaip ugnies užspeisti žvėrys vitražistai puldinėjo tai 
šen, tai ten, vis dar vildamiesi pasprukti nuo pražūtingo Kalvino 
sukurstyto gaisro... 

Ojų pačių tikėjimo — Romos katalikų bažnyčia jau kuris laikas 
savo šventųjų namų lubas ir sienas puošdavo didingomis freskomis, 
tuo tarpu langų puošybai pernelyg smarkiai neišlaidavo. Italijoje 
buvo dar prastesnė padėtis, nes italai nemokėjo kurti meniškų vit- 
ražų. Gavę tuščią sieną arba molberto drobę, jie sukurdavo įspū- 
dingus meno kūrinius ir atvaizduodavo dramatiškumo kupinas 
scenas su didingais veikėjais. Tačiau su stiklu jie visiškai nemokėjo 
dirbti ir nevertino šios trapios medžiagos grožio. Italai bandė tapyti 
ant stiklo lyg ant šlapio tinko ir, atlikdami šį darbą, laužydavo visas 
senovinio amato tradicijas, pagal kurias gaminamas stiklas, pri- 
dėjus atitinkamų spalvinių priemaišų, būdavo nudažomas, paskui 
pjaustomas gabaliukais ir pagaliau vitražistas sudėliodavo juos it 
mozaiką, sukurdamas vientisą paveikslą. Ant vitražo nupiešdavo viso 
labo tik detales ir žmonių veido bruožus. Tuo tarpu italų vitražistai 
potėpis po potėpio sluoksniuodavo raudoną, žalią, mėlyną spalvas, 
kol natūralus stiklo spindesys — vitražo siela — tiesiog uždusdavo visų 
šių spalvų makalynėje. Italijoje tokia vitražo kūrimo technika buvo 
žavimasi, tad senosios mokyklos vitražistams ten neliko vietos. Ir 
apskritai visose šalyse jie gaudavo vis mažiau užsakymų, taigi dau- 
gelis vitražistų metė šį amatą. 

Prieškambaryje išgirdusi Karlotos juoką, Antonija vėl pralinks- 
mėjo. Karlota juokdavosi būdama puikiai nusiteikusi, o tuomet 
ji tapdavo tikru jaunystės eliksyru senajam Antonijos tėvui. Kad 
ir labai nenoromis, vis dėlto nusprendė jiems netrukdyti, nors jai 
knietėte knietėjo tučtuojau šnektelėti su Karlota. 

Ji perbėgo akimis visą kambarį, ieškodama darbo, kurį galėtų 


pradėti arba užbaigti. Visur viešpatavo baisi netvarka, nes paprastai 

Antonija nedaug dėmesio skirdavo namų ruošai, kadangi tai atim- 
davo daug laiko ir jėgų, kurie kur kas labiau praversdavo vitražų 
kūrybos procese. Tačiau dabar katedros vitražai buvo baigti, — teliko 
pašalinti Bertanio portretą, o didžioji dalis Santa Maria Maggiore“ 
projektų, skirtų kitos Tridento bažnyčios langams papuošti, taip pat 
gulėjo sudėlioti lentynose. Bet kadangi ji jokiu būdu nenorėjo dyka- 
duoniauti, nejučiomis stverdavo kiekvieną po ranka pasipainiojusį 
daiktą ir padėdavo jį į kitą vietą. „Iš pradžių, — tarė sau, — apsitvar- 
kysiu čia, o paskui ir savo kambaryje, kur vienon krūvon suversti 
mėtosi paklodės, kojinės, popierius ir knygos.“ 

Karlota juokdamasi įžengė į ateljė ir iš pradžių net nepastebėjo 
Antonijos. Tai buvo subrendusi moteris - žodis „subrendusi“ tuč- 
tuojau ateidavo Antonijai į galvą, vos tik išvydus Karlotą. Juodi, 
truputį garbanoti aukštai ant sprando susegti plaukai. Nei pernelyg 
plona, nei ypatingai gracinga, tačiau ir ne per stora. Putli krūtinė — 
labai stangri, tokia stangri, jog atrodė, lyg ji priklausytų ne jai, bet 
visai kitam kūnui, ir bet kurią akimirką stengtųsi nuo jos pasprukti. 
Protingos, supratingos akys, kurios buvo mačiusios ir šilto, ir šalto. 
Stebėtinai protinga, kad būtų eilinė kekšė, — veikiausiai ji ne nuo 
pat jaunumės vertėsi šiuo amatu. Bent jau jos vardas tikrai buvo 
išgalvotas: Karlota da Rimini — pernelyg gražu, kad būtų tikra. Vei- 
kiausiai tai buvo tik jos „slapyvardis“. 

— Meilute, ir kiekgi laiko tu taip stovi visoje šioje betvarkėje? — 
paklausė Karlota, kai Antonija atkreipė jos dėmesį į savo buvimą 
kambaryje. - Ieškau išeiginio tavo tėvo švarko — vienintelio švaraus, 
kurį jis turi. Ar tu jo nematei? 

Antonija gūžtelėjo pečiais ir išraiškingai mostelėjo ranka — šiame 
judesyje tilpo visas pasaulis — pasaulis, kurį šiuo momentu sudarė 
šis kambarys su begale stovelių, stalų, rašomųjų pultelių, nusėtų 
skudurėliais, teptukais, stūmikliais ir stiklo šukėmis. 

Karlota atsiduso ir ėmėsi ieškoti drabužio. Ji nuoširdžiai rūpinosi 
Jeronimu nuo to laiko, kai susipažino su juo Tridente: taisė jo dra- 
bužius, kivirčijosi su skalbėja, o už ateljė durų elgėsi labai taktiškai ir 


* Didžioji Dievo Motina (žr.). 

kukliai, vengdama bereikalingų nemalonumų. Jeigu Antonija būtų 
galėjusi išsirinkti pamotę, ji tučtuojau bestų pirštu į Karlotą. 

— Ar buvai katedroje? — paklausė Karlota. — Ir koks ten buvo 
apšvietimas? Ar viskas gerai pavyko? 

Antonija linktelėjo galvą. Ji buvo paaiškinusi Karlotai, kad vitra- 
žistas baigia savo darbą tik tuomet, kai nuolatinėje kūrinio buvimo 
vietoje apžiūri savo vitražą. Tik statinio viduje gali pamaryti, ar 
pavyko suderinti saulės ir šešėlių žaismą, ar mėlyna tikrai mainosi 
su žydra, violetine ir purpurine spalva, ar patalpoje iš tiesų tvyro 
vitražo kūrėjo sumanyta nuotaika. 

— Šių langų neįmanoma nepastebėti, — pasakė Antonija, — jie 
privers kiekvieną žmogų drebėti ir bijoti paties savęs. 

— Drebėti ir bijoti savęs! Na, tuomet bus proga šią sėkmę atšvęsti. 
Ar tėvas patenkintas tavo darbu taip pat, kaip ir tu? 

— Taip. Ber vis dėlto jis prasitarė, kad man daugiau nereikėtų 
imtis kurti apokalipsės scenų. 

— Jis visiškai teisus. Esi pernelyg jauna, kad leistum laiką dė- 
liodama šiurpius pasaulio pabaigos vitražus. Kodėl tau nesukūrus 
vitražų, į kuriuos žiūrėdami žmonės paskęstų svajonėse lyg kerin- 
čiam sapne? 

— Ber aš tokius ir kuriu. 

— Šnekėjau ne apie košmariškus sapnus, meilute. Turėjau galvoje 
gražius, palaimos kupinus sapnus ir svajones apie angelus, didvyrius 
ir šventuosius. 

— Judu su tėvu kalbėjotės apie mane, tiesa? 

— Jis sunerimęs, kad tu kuri tiek daug vitražų, vaizduojančių 
apokalipsę. 

— Manau, kad kartais aš jam atrodau truputį kuoktelėjusi. 

— Na, tu ir esi kuoktelėjusi. - Neleisdama Antonijai net prasi- 
žioti, ji tęsė: - Nemanau, kad taip jau blogai būti kuoktelėjusiai. Juk 
tavyje slypi ne viena moteris, ne viena būtybė. Tu sudėliota tokiu 
pat būdu, kaip ir tavo langų vitražai — esi lyg mozaika, sukurta iš 
įvairių spalvų, aistrų ir atskirų epizodų - taip pat ir iš šukių. Puikiai 
tave suprantu — taip paaiškinau ir Jeronimui. Tik nesileisk visiškai 
užvaldoma aistros, nes tuomet ji pavirs prievarta. 

— Kalbi iš savo patirties? 

Karlota šį jos klausimą praleido negirdomis. 

— Jei ko nors netrokšti iš visos širdies, verčiau mesk tai iš galvos. 
Juk nė vienas žmogus pasaulyje negeidžia, kad apokalipsė taptų 
amžina jo palydove, - ir nedrįsk man prieštarauti. Su vyrais — ta 
pati istorija. Pernelyg daug vyrų sugadina apetitą. Aš tai puikiai 
žinau, nes esu kurtizanė. 

Karlota nusišypsojo jai. 

— Na, tai kas gi dar tave kamuoja? Aš juk matau, kad tu tik ir 
lauki progos, norėdama šnektelėti su manimi apie vyrus. Tai para- 
šyta tavo akyse, meilute, man jos primena katės, nusižiūrėjusios pelę, 
akis. Ar pavyko praėjusi naktis su tuo — kas jis ten toks buvo? — tuo 
skulptoriumi? O galbūt akmenskaldžiai, čia gretimais statantys fon- 
taną, nepaisydami atvėsusio oro išsirengė iki pusės? 

— Nakątu, Karlota. 

— „Na ką tu, Karlota!“ — pamėgdžiojo ją Karlota manieringos 
senmergės intonacija. — Aš pasibaisėjusi! Kaip gali šitaip piktžo- 
džiauti! 

Jos nusikvatojo ir susižvalgė kaip išties puikiai sutariančios mo- 
terys. 

— Katedroje aš sutikau vienuolį, - prabilo Antonija, bato galu 
braižydama piešinį ant stiklo dulkėmis nuklotos aslos. — Jis man 
labai patiko. 

Karlota tučtuojau liovėsi ieškojusi švarko. 

Ji pratarė išgąsčio kupinu balsu: 

— Negi tu jį užkalbinai? Kaip neatsargiai elgiesi! Juk jis galėjo 
būti inkvizitorius arba... 

— Jis ne inkvizitorius. Be to, mes šauniai pasišnekėjome apie 
vitražus. 

— Vitražai, suprantu. Ar jis vis dar buvo apsirengęs, kai jūs lio- 
vėtės aptarinėti vitražus? 

— Šiandien tu dygi lyg adata. 

— Otu - karšta it įkaitinta geležis, kuria jūs pjaustote stiklą. Vos 
pakilusi iš šilto meilės guolio, tu ir vėl tykai grobio. Ar kada nors jau 


esi turėjusi meilužį vienuolį? 

— Ne. 

— Tuomet, deja, turėčiau tave įspėti, kad susidursi su viena pro- 
blemėle. 

— Kokia? 

— Vienuoliams draudžiama :27 daryti. 

— Na, tau jau verčiau patylėti, teisuole! — atšovė jai Antonija. — 
Juk pati sakei, kad dažniausiai tavo sugulovai būna dvasininkai ir 
kad tu juos labiausiai mėgsti. 

— Na, taip... 

— Juk dėl to tu ir atvykai į Tridentą. Čia pastarosiomis dienomis 
vieši visi prelatai, ir per šešias savaites tu gavai tiek pinigų, kiek 
paprastai uždirbdavai Romoje per dvejus metus. Tai vėlgi tavo žo- 
džiai. 

— Žinoma, - kaip tik dėl šios priežasties ir esu šiame mieste, — 
nusileido Karlota, tačiau atrodė panaši į katę, užkluptą šalia puo- 
dynės pieno. — Bet, visų pirma, tu nesi aš. Man tenka imti tai, kas 
papuola. Tai nėra malonus užsiėmimas ir nė viena moteris nemėgsta 
to daryti — tai tik mitas, kurį sukūrė vyrai. O antra, tavo atveju jis 
yra vienuolis, o jie vis dar tiki savo pašaukimu tarnauti Dievui. 
Vyskupai, arkivyskupai ir panašaus rango dvasininkai yra politikai 
ir valstybės tarnautojai, ir jie nesilaiko savo pačių nustatytų taisyklių 
ir priesakų. Be to... 

— Po paraliais, kol tu išdėstysi visus prieštaravimus, aš spėsiu 
pasenti, ir problema išsispręs pati savaime. 

Karlota įprastu judesiu smiliumi kilstelėjo Antonijai smakrą ir 
švelniai nusišypsojo, žiūrėdama jai į akis. 

— Meilute, visiškai nesirengiu tavęs atkalbinėti. Mylėkis su šiuo 
vienuoliu šiene, vartykis su juo pastogėje, ant Adidžės upės kranto, 
po apelsinmedžiu, kandžiok jį, leiskis jo kandžiojama, išsiurbk jį 
visą, suplėšyk į smulkius gabaliukus, rėk, kol tau iš krūtinės iššoks 
širdis, ir išdarinėk su juo visus kitus taip geidžiamus dalykėlius. Bet 
vis dėlto aš pati tikrai nenorėčiau suvedžioti vienuolio. Jeigu tavo 
užmačia nepavyks, mažų mažiausiai apsijuoksi, o blogiausiu atveju 
netgi papulsi į didžiulį pavojų, nes dorovingi vienuoliai — baisūs 
it maras. O jeigu tau pavyks, paskui tave užgrauš sąžinė, arba dar 

blogiau — jis pats pradės tau priekaištauti. Jeigu paklaustum manęs 
patarimo, aš tau pasakyčiau: pamiršk jį. 

Karlota sudėjo rankas tarytum maldai. 

— Tai štai kur jis, tas švarkas! Tarp metalo oksido ir lydomojo 
tamsaus švino stiklo — išties puiki vietelė išeiginiam švarkui. Daili- 
ninko ateljė tvarkelė - lyg pragaro priemenėje! 

Patenkinta Karlota užsimetė švarką ant rankos, mirktelėjo An- 
tonijai ir išėjo į gretimą kambarį. 

Taigi pokalbis apie Sandrą Karisimį buvo baigtas. Antonija su- 
prato, kad veikiausiai Karlota buvo visiškai teisi. Vienuolis iš tiesų 
netiko jai į meilužius, nes nei su vienu iš jų ji nesikalbėdavo apie 
vitražus. Vyrai ir menas — šie dalykai atrodė jai panašūs į du toli 
vienas nuo kito esančius ir vienas kito neliečiančius lapus, nors 
galbūt jie augo ant to paties medžio šakos ir maitinosi tais pačiais 
syvais. Pastaruoju metu ji fanatiškai dirbo su langų vitražais, visas 
savo jėgas, fantaziją ir jaudulį atiduodama Apokalipsei. Ištisas sa- 
vaites ji nė karto nebuvo pagalvojusi apie jokį vyrą, o tuo labiau apie 
tai, ką būtų galima su juo nuveikti. Ber dabar, užbaigusi darbą, ji 
vis dar jautė širdyje jaudulį, šį keistą nerimą, tik ją jaudino jau nebe 
stiklas, o — kaip ir anksčiau — vyriškas kūnas. Taip būdavo visados: 
stiklas ir vyrai, vyrai ir stiklas keisdavo vienas kitą lyg dvi skystos 
substancijos, kurių nevalia sumaišyti, antraip pasekmės gali būti 
nenuspėjamos. 

„Taigi, - pakartojo ji mintyse, - pokalbis apie Sandrą Karisimį 
baigtas.“ 


Kreivakojė, nešina dviem avižinės košės dubenimis, kuriuos laikė 
atkišusi abiejose rankose it teisingumo deivė Temidė svarstykles, į 
ateljė atgabeno ir gandą apie žiaurų Salvatorės Bertanio nužudymą. 
Iš jos susiraukšlėjusio kaklo pasigirdo garsas, kurį kiti žmonės galėtų 
išgauti tik per pusę plėšdami storą pergamentinį popierių. 

— Rrrrrrrrrrrrk. Buvo papjautas, štai taip. Rrrrrrrrrrrrk. Be žado. 
Negyvas. — Kreivakojė iškorė liežuvį ir išvertė akis. — Štai taip jis 
gulėjo. Taip sakant — nukraujavęs, išbalęs ir negyvas. 

Antonija kiek kvailokai jai nusišypsojo —- paprastai taip šyp- 
somasi visiškai bukam žmogui, kai esi pernelyg mandagus, kad 
išrėžtum tai tiesiai į akis. 

— Ačiū Jums už tokį vaizdingą pasakojimą, ponia... ehm, — Anto- 
nijasumikčiojo ir nutilo, nes kalbėdamiesi tarpusavyje jie vadindavo 
šią moterį tik Kreivakoje, o tikrasis jos vardas buvo išgaravęs jai iš 
galvos. — Gal dabar galėtume pasiimti savo košę? 

— Prašom, prašom! 

Abu dubenys sunkiai dunkstelėjo į stalą, tačiau košė buvo tokia 
kieta, kad netgi juos apvertus avižienė nebūtų ištiškusi. 

Antonija pastebėjo, kaip raukšlėtos, lyg adata sudygsniuotos 
Kreivakojės lūpos gaižiai persikreipė. Be jokios abejonės, ji nepa- 
prastai įsižeidė, nes šiandieną Bertanio nužudymas jai buvo pati 
įdomiausia tema, kurią galėjai kaip nori pakeisti ir pagražinti bei 
mėgautis ja it delikatesu. Tačiau Antonija sugadino jai apetitą. 

— Atnešiau tik du dubenis, — pasakė ji, rūgščia mina pažvairavusi 
į Karlotą, kuri su Jeronimu tvarkė stalą, norėdami padaryti vietos 
pusryčių valgiui. — Šitos kambarys yra apačioje, ten taip pat stovi 
avižienės dubuo. 

Karlota krūptelėjo. 

— Tu įžengei į mano kambarį, moteriške? 

— Ojeigu ir įžengiau? Ką gi ten tokia kaip tu gali slėpti? — Krei- 
vakojė gaižiai nusijuokė, ir šis garsas buvo labai panašus į neseniai 
iš jos gerklės pasigirdusį gergždėjimą. — Juk tu mielai rodai viską, 
ką turi, ir, beje, kiekvienam, kuriam tai įdomu. 

Jeronimas pakilo nuo kėdės ir žingtelėjo prie Kreivakojės. Nors 
jis ir labai stengėsi eiti tiesiai, vis tiek viršutinė jo kūno dalis kaip 
visuomet buvo truputėlį pakumpusi. Rankos virpėjo, tačiau pasku- 
tiniu metu jos dažnai virpėdavo. Rankoje jis laikė kažkokį daiktą, 
tačiau Antonija neįstengė pamatyti kokį. Po žilstelėjusia barzda, kuri 
paprastai suteikdavo jo veidui tam tikro švelnumo, staiga nervingai 
virptelėjo raumuo. 

Kreivakojė baimingai įsispitrijo į jį ir spruko pro duris, palik- 
dama kambaryje prakaito ir avižienės smarvę. 


— Ši moteris, — burbtelėjo Jeronimas, — yra aštuntoji žmonijos 
neganda. 

Antonija, ramindama Jeronimą, paglostė jam nugarą. 

— Juk tu nenorėjai padaryri jai kažką bloga? 

— Pats blogiausias dalykas, kurį aš jai padarysiu, bus toks, kad 
įamžinsiu ją piktos bobos pavidalu lango vitraže bažnyčioje. Galbūt 
kaip Erodiją*. — Jis atgniaužė kumštį, ir jame suspausti nešvarūs 
baltiniai išsiskleidė it rožės žiedas. 

— Manau, kad juos jau seniai reikėjo išskalbti. 

Karlota apsiėmė atlikti šį darbą. Ji parodė tai nebyliu išraiš- 
kingu judesiu. Jau dvi savaites ji rūpinosi Jeronimu, linksmino jį, 
nurengdavo, aprengdavo, perrengdavo, žodžiu, darydavo viską, 
neimdama už tai iš jo nė skatiko. Tokia kandi Kreivakojės pastaba, 
išreikšta jo — vyriškio, su kuriuo ją siejo nors ir trumpalaikė, tačiau 
nuoširdi simpatija, - akivaizdoje, turėjo ją smarkiai įskaudinti. Ži- 
noma, Jeronimas numanė, kokiu amatu vertėsi Karlota. Antonijos 
žiniomis, jie niekuomet apie tai nesikalbėjo, tačiau jis nebuvo aklas 
ar kurčias, nors pastaruoju metu jo regėjimas ir klausa vis labiau 
silpo. Paprasčiausiai jis buvo pernelyg išauklėtas ir kilnus žmogus, 
kad išrėžtų Karlotai į akis visą tiesą - juk jis ir Antonijai niekuomet 
nepriekaištaudavo dėl jos lengvabūdiškų meilės nuotykių, nors jam 
buvo žinomi visi pastarųjų dešimties metų dukros paklydimai. Jis 
buvo geraširdis, tylus žmogus, kalbantis rūpestingais žvilgsniais ir 
švelniais prisilietimais. Priešingai nei kitų vaikų tėvai, jis nė karto 
nebuvo pakėlęs prieš dukterį rankos ir niekados nedavė jai suprasti, 
kad ji viso labo — tik mergiotė, ir jam niekuomet nebūtų atėjusi į 
galvą mintis nuspręsti ką nors svarbaus, nė žodeliu neužsiminus apie 
tai dukrai. Vis dėlto Antonija troško, kad jis bent retkarčiais išlįstų 
iš savo kiauto ir pasikalbėtų su ja. Ką jis galvojo apie Antoniją - jos 
ateitį, savo ateitį? Ir kokius jausmus slėpė savo širdyje, prisiminęs 
praeitį, tą baisiąją naktį prieš dvidešimt metų, kai juos išvijo iš Ulmo, 
prisiminęs Adelaidės, Antonijos motinos, mirtį. Apie visa tai ir aps- 
kritai apie savo jausmus jis niekuomet nekalbėjo. 


“ Karalienė Erodija iš Evangelijos pagal Morkų — nuožmi, klastinga ir kerštinga moteris. 

Jie susėdo už stalo, kurio viduryje stūksojo krūva įvairių vitra- 
žistų įnagių ir reikmenų. Jeronimas atidavė Karlotai pusę savo košės. 
Minutėlę viešpatavo labai neįprasta jų draugijai tyla. Antonija pra- 
dėjo pokalbį apie tai, kiek tiesos galėjo būti Kreivakojės atneštuose 
ganduose apie Bertanio mirtį, tačiau tėvas šia tema nepratarė nė 
žodžio, o Karlota susiraukė taip, lyg košė būtų prislėgusi jos skrandį 
it akmuo. 

Po to, kai Jeronimas išėjo į katedrą prižiūrėti portreto keitimo 
vitraže darbų, Antonija ir Karlota tebesėdėjo šalia viena kitos. 

— Kada tu jam tai pasakysi? — paklausė Antonija. 

— Ką? 

— Kad mesi savo amatą ir gyvensi su juo. 

— Jis to manęs dar neklausė. 

— Ber paklaus. 

— Verčiau to nedarytų. 

— Kodėl? 

— Kodėl?! Kekšė visuomet liks kekše. Taip sakoma. Žmonės iš 
jo juoksis. 

— Vitražistai kaip valkatos: mes keliaujame iš miesto į miestą. 
Vienerius metus praleidžiame Reimse, vėliau apsigyvename Kelne, 
dar kitais metais atsiduriame Venecijoje. Ten niekas nežino, kas toks 
buvai anksčiau ir kuo verteisi. 

— Tačiau jis visą laiką tai žinos. Juk aš visiškai kitokia moteris 
nei tavo mama. 

— Tu jai patiktum. Ji pritartų mano tėvo pasirinkimui. 

— Tu sakai tai tik norėdama mane nuraminti. Sprendžiant iš 
tavo pasakojimų, Adelaidė turėjo viską, ko neturiu aš: buvo drąsi, 
dora ir išdidi. 

— Taip, ji buvo išdidi. Ji nuoširdžiai spjaudavo po kojom kie- 
kvienam, kas tik bandė skaityti jai pamokslus. Niekas negalėjo jos 
perkalbėti, jei ji būdavo šventai kuo nors įsitikinusi. Brangiau už 
viską jai buvo jos garbė ir sąžinė, tačiau geriausiai ją tiktų apibūdinti 
vienu vieninteliu sakiniu: mylėk, siek tikslo ir daryk, ko geidžia 
tavo širdis. Ji nesilaikė jokių priesakų, jokių taisyklių. Mylėk, siek 
tikslo ir daryk, ko geidžia tavo širdis — štai toks buvo jos gyvenimo 

šūkis. Žinau, ką ji mąstė, todėl esu įsitikinusi, kad ji laikytų tave 
savo drauge, taip pat kaip ir aš. Ji paduotų tau ranką. 

Antonija uždėjo delną Karlotai ant plaštakos ir pratęsė savo 
mintį: 

— Norėčiau, kad taptum mano pamote. 

Karlotai nepavyko nuslėpti jaudulio, tačiau kažkokia nematoma 
jėga trukdė ištarti jai „taip. 

— Ačiū, meilute. Tačiau dabar nėra pats tinkamiausias metas 
priimti lemiamus sprendimus. 

— Kodėl? 

— Man reikia laiko. 

— Kam? 

Šis klausimas buvo it bedugnė, per kurią nebuvo tilto. Taigi 
Antonija daugiau nekamantinėjo. Bet nejaugi Karlotai jos amatas 
patiko labiau, nei atrodė žiūrint iš šalies? Negi ji brangino tokį savo 
gyvenimo būdą? O gal jos gyvenime buvo kitas vyras? Galbūt kažkas 
jai grasino: 

— Vakar vakare tėvas tavęs pasigedo. Jis nuėjo prie tavo kambario 
durų ir pasibeldė, tačiau tu neatidarei. 

— Ar'jis įėjo vidun? 

„Šį klausimą, — pagalvojo Antonija, — šiandien ji jau buvo už- 
davusi Kreivakojei.“ 

— Rodos, ne, — atsakė. — Jis visą naktį vaikštinėjo mieste, tikė- 
damasis užtikti tave kur nors gatvėje. Bet galbūt tuo metu tu buvai 
pas... pas kitą... 

— Ne, - nutraukė ją Karlota. 

— Galėčiau suprasti, kad tu kažką slepi nuo mano tėvo, nenorė- 
dama jo įskaudinti, tačiau juk mes — tu ir aš — išsipasakojame viena 
kitai viską. Tikrai galėtum man... 

— Meilute, — tarė Karlota ir suspaudė delne jos ranką, — aš pa- 
prasčiausiai miegojau, buvau kietai ir giliai įmigusi. 

— Vadinasi, nėra jokio kito vyro? 

Karlota pabučiavo jai į skruostą lyg atsisveikindama. 

— Nėra jokio kito vyro. 

Antonijos dienoraštis 

Karlota niekuomet nepasakoja apie savo praeitį, taip pat ir apie 
savo ketinimus, viltis, planus. Jos praeitis ir ateitis — lyg už devyniais už- 
raktais užrakintų durų. Karlotos gyvenimas nėra panašus į upę - kaip 
didžiosios daugumos kitų žmonių, veikiau jau į namą, kuriame nėra 
nei įėjimo, nei išėjimo, 0 jame gyvena paslaptingi žmonės, slepiantys 
savo veidus. Jos gyvenimas apgaubtas keisto liūdesio šydu, netgi jos 
veidas, nors jis dažnai ir atrodo toks nerūpestingas. 


Antonija susimąstė. Ji stovėjo prie rašomojo pultelio, kuris vie- 
nintelis dirbtuvėje nebuvo užverstas šlamštu, ir tereikėjo ištiesti 
ranką, norint paliesti ant stiklo nutapytą portretą, įstatytą į besi- 
sukiojančius rėmelius ir šviečiantį it kvadratinė saulė. Jame buvo 
pavaizduota moteris, panaši į Antoniją, bet iš tiesų tai buvo jos 
mama: blyškus veidas su keletu strazdanėlių, plaukai, kurių spalva 
priminė rugių lauką, nurviekstą besileidžiančios saulės spindulių, 
gyvos akys, nepaprastai grakštus kaklas... Šiame energija trykštan- 
čiame veide atsispindėjo nežabotas charakteris ir nenumaldomas 
pažinimo geismas. Stikle nutapytas portretas, trijų uolekčių ilgio ir 
tokio paties pločio, buvo pirmasis savarankiškas Antonijos darbas, 
sukurtas tuomet, kai jai buvo dvylika metų. Ji visados vežiodavosi jį 
su savimi. Savo dienoraštį ji rašydavo tik stovėdama prie šio pultelio, 
priešais įrėmintą stiklo portretą, taigi jai visuomet atrodydavo, kad 
rašo ne dienoraštį, bet laiškus savo motinai, kalbasi su ja. 

Šviesa, sklindanti pro stiklo portretą, nudažė Antonijos die- 
noraščio lapus, rankas ir plunksną šilta, gelsvai mirguliuojančia 
šviesa. 

Ji mąstė apie daugybę dalykų ir svarstė, kuriuos iš jų būtų verta 
užrašyti: apie Karlotą, Jeronimą ar apie savo darbą. Bet galiausiai šią 
popietę į savo dienoraštį ji įrašė tik vieną vienintelį sakinį: 

Susipažinau su Sandru Karisimiu. 


Vos spėjusi įžengti į savo kambarį, esantį pačiame atkampiausiame 
rūmų užkaboryje, Karlota pirmiausia pažvelgė į Inesą. Ji sėdėjo kė- 
dėje prie lango, ir nors pro jį nebuvo matyti nieko, išskyrus raudono 

vario spalvos apgriuvusią gretimo namo sieną, ji ir toliau stebeilijo 
pro langą, nė nežvilgtelėdama į Karlotą. Nė vienas saulės spindulėlis 
nenutvieskė rudos jos suknelės, o bejausmiame veide nesuvirpėjo 
nė menkiausias raumenėlis. Atrodė, lyg stovėtum prieš Aamandų 
dailininko nutapytą paveikslą. 

Dažnai Karlota mąstydavo, kad visą šį pragarą jai pavyktų iš- 
tverti daug lengviau, jeigu Inesa galėtų su ja pasikalbėti arba bent 
pažvelgti, prisiglausti. Jeigu tarp jų būtų nors mažiausias kontaktas, 
nors menkiausias ryšys. Jeigu net ir patį mažiausią palankumo ženklą 
netektų rodyri tik jai vienai. Tačiau ji buvo vieniša, liko vieniša, ir 
visa tai tęsėsi jau penkerius metus. Šalia jos nebuvo nė vieno ar- 
timo žmogaus, su kuriuo galėtų pasikalbėti, iš širdies pasikalbėti, 
nė vieno žmogaus, kuris ją paguostų, jai padėkotų, papriekaištautų, 
bandyrų ją perkalbėti, nė vieno, su kuriuo ji galėtų pasibarti. Seniau 
ji nuolatos kalbėdavosi arba net ir kivirčydavosi su savo vyru - iš 
ryto tie pokalbiai ir barniai atrodydavo esą nepaprastai reikšmingi, 
o vakarais jie juos paprasčiausiai pamiršdavo, dukra nuolatos apdo- 
vanodavo ją pačia gražiausia pasaulyje dėkingumo kupina šypsena. 
Kažką atiduodavo kitiems, o šie visados jai atsilygindavo tuo pačiu. 
Jie dalijosi tarpusavy savo jausmais. Bet visa tai baigės, liko praeityje, 
o praeitis buvo mirusi. 

Karlota buvo vieniša, bet kartu — ne viena. Čia buvo Inesa, sė- 
dėjo ant kėdės. Nors ji nieko nesakė, nieko nedarė, bet vis dėlto 
egzistavo — gyva būtybė, jauna dvidešimtmetė mergaitė, visiškai be- 
jėgė, nepaprastai pažeidžiama ir susieta su Karlota tos pačios lemties. 
Joms buvo duotas tik šis sąlyčio taškas, tik ši bendravimo rūšis. 

— Kaip sekasi mano Inesai? — paklausė Karlota, net nesitikėdama 
išgirsti atsakymo, ir paglostė jos blyškius, įkritusius skruostus. Ji 
visuomet truputėlį bijojo paliesti Inesą, nes ji buvo tokia trapi. Po 
kone perregima oda buvo matyti plonyčių kraujagyslių tinklas ir 
atrodė, jog joje gyvena dar viena būtybė, o jos kaulai kartais lūž- 
davo it trapus stiklas. Didžioji dalis Karlotos uždarbio suplaukdavo 
į gydytojų kišenes. Mergaitė nuolatos kažkuo sirgdavo, kartais ją 
kamuodavo karštis, o kartais — kosulys... Tačiau Karlota noriai mo- 
kėdavo pinigus už jos gydymą - juk ligos buvo šio iškankinto kūno 

gyvybės ženklas. Baisiausia būdavo tuomet, kai Inesa sėdėdama 
linguodavo visu kūnu pirmyn atgal, pirmyn atgal, valandų valandas 
nesibaigiantis judesys, juodžiausios nevilties perpetuum mobile“. 
Tokiomis dienomis Inesai nepadėdavo nei vaistai, nei gydytojai, 
o Karlotai atrodydavo, kad ji viso to daugiau neištvers. Tuomet 
ji prapliupdavo raudoti. Ji susmukdavo šalia Inesos, įsikibdavo į 
jos rankas ir kūkčiodavo balsu, o Inesa ir toliau supdavosi pirmyn 
atgal. 

Karlota pasiėmė antrą kėdę - šiam kambariui ir joje esančioms 
gyvoms būtybėms pakako tik dviejų kėdžių — ir atsisėdo šalia Inesos. 
Vienoje rankoje ji suspaudė mergaitės delną, o kita glostė jai plaukus. 
Inesos plaukai buvo kažkuo ypatingi, nepaprastai malonūs paliesti. 
Ši jauna mergina negalėjo pasigirti nei dailiomis akimis, nei povyza, 
nei grakščia laikysena, tačiau jos plaukai buvo minkšti it triušiuko 
kailiukas. 

— Greitai viskas bus baigta, — prašneko Karlota, — o paskui mes 
išvyksime toli nuo čia, taip pat toli ir nuo Romos. Kurgi tu norėtum 
gyventi? Prie jūros? Genujoje? Ar tau patinka žiūrėti, kaip mėnulis 
atsispindi vandenyje? Arba apšviečia Asyžiaus laukus, kuriuose nuo 
ryto iki vakaro čirškia žiogai? Vieną kartą, tuomet, kai mes visi dar 
gyvenome Siponte, tu man sakei, kur labiausiai norėtum nuvykti. 
Ber tai buvo taip seniai, o aš nesiklausiau tavęs pakankamai atidžiai. 
Kurgi tu trokšti nukeliauti? Aš negaliu prisiminti, Inesa. Juk tu man 
tai dar pasakysi, ar ne? 

Karlota nesulaukė iš jos nei atsakymo, nei kokios nors kitos 
reakcijos, bet vis tiek tęsė savo monologą. 

— Tu man tai dar pasakysi. Vieną dieną pažvelgsi į mane ir pra- 
bilsi, ištarsi vieną žodį, tik vieną vienintelį — tai ir bus ta vieta, kur 
persikelsi tu, taip pat ir aš. Mes įsigysime mažą gražų namelį. Ar 
galėtum dabar jį įsivaizduoti? Namelio sienos kruopščiai nutin- 
kuotos ir išdažytos šviesiai gelsva spalva, jo langinės atėjus popiečio 
valandoms visados užveriamos. Tame name mes ir gyvename - tik 
tu ir aš — ir dar galbūt apkūni ekonomė, vardu, pavyzdžiui, Ma- 

rija, truputį triukšminga, bet iš tiesų geraširdė moteris. Du šunys 
kiek apkartina jai gyvenimą, tačiau mes su tavimi mylime šiuos 
šunis — mudvi dar sugalvosime jiems vardus. Tai mišrūnai, kuriuos 
kažkur suradome ir parsinešėme į namus... 

Bekalbant ašaros riedėjo Karlotos veidu ir lašėjo nuo smakro. 
Ji vis dar glostė Inesai plaukus, vis dar žvelgė drauge su ja pro langą 
į priešais stūksančio namo sieną aptrupėjusiu tinku, lyg užpultą 
raupų. 

„Inocentas turi mirti, — išgirdo Karlota savo žodžius. - Jo mirtis 
yra ta sąlyga, kurią mums pateikia ateitis. Kitaip mes nerasime ra- 
mybės, užduotis bus neįvykdyta. Mirusieji priekaištaus mums iš 
savo kapų kiekvieną naktį, o dieną mus persekios pašaipus žudikų 
juokas.“ 

Karlota atsistojo ir lėtai priėjo prie lango. 

— Atnešiu truputį vandens, — tarė ji ir išėjo. 

Inesa pasuko galvą į duris, kurios užsivėrė. Jos žvilgsnis truputėlį 
pagyvėjo, labai nežymiai. Ji atsistojo. Jos pirštai, visada keistai neju- 
drūs, lyg priklausytų visiškai kitam kūnui, įsitvėrė krūtų, o burną 
perkreipė nebylus riksmas. 


Orestas Lipis, maždaug keturiasdešimties metų amžiaus pranciš- 
konas, buvo nepaprastai panašus į juodąjį strazdą: juodas apdaras, 
pastėręs žvilgsnis ir stulbinamas sugebėjimas iš visiško nejudrumo 
būsenos staiga pereiti prie žaibiškų judesių ir lygiai taip pat greitai 
vėl sugrįžti į savo pirmykštį būvį. Nepaisant niūrios povyzos, iš tiesų 
jis buvo visiškai taikus žmogus. Atrodė, kad jam tereikia atsispirti 
viena koja į žemę, ir jis pakils į orą. 

— Aš esu Luisas de Sotas, — prisistatė Luisas, kai drauge su Sandru 
atvyko prie Bertanio apartamentų durų, kur jų jau laukė brolis 
Lipis, Bertanio tarnas. Luisas kurį laiką reikšmingai patylėjo, mė- 
gaudamasis savo vardo skambesiu, kartu suteikdamas progą tarnui 
tinkamai į jį reaguoti. Tačiau Oresto Lipio veide šmėkštelėjo iš- 
raiška, lyg gatvėje jį būtų užkalbinęs visiškai nepažįstamas žmogus 
ir pasakęs: „Mano puspadis tuoj nukris.“ Nuo šios akimirkos Luiso 
akyse jis visiškai žlugo. 

— O aš —- brolis Sandras Karisimis, — prabilo Sandras, ir tai iš- 
girdęs Orestas Lipis tučtuojau taip žemai nusilenkė, kad Sandras pa- 
manė, jog šitaip besistengdamas jis tikrai susigadins sau sveikatą. 

— Aš Jūsų jau laukiau, garbingasis broli. Jūsų padėjėjas pasakė, 
kad norite pateikti man keletą klausimų. 

— Mano - kas?.. 

— Padėjėjas, garbingasis broli. Jaunutis, maždaug penkiolikos 
šešiolikos metų vaikinukas. 

Sandras jau ketino išreikšti savo nuostabą, bet jį aplenkė Luisas 
ištardamas: 

— Kažkas papokštavo, mano sūnau, o tu ir užkibai ant kabliuko. 
Na, o dabar nedelsdamas vesk mus į vyskupo apartamentus, nes 
nenorėtume ilgiau čia be reikalo trypčioti. Eik pirmas. Nagi, ju- 
dinkis. 

Brolis Lipis neryžtingai žvilgčiojo tai į Luisą, tai į Sandrą. Tik 
pastebėjęs, kad Sandras vos pastebimai linktelėjo galvą ir pritarė 
Luiso žodžiams, pranciškonas tučtuojau apsisuko ant kulno ir di- 

džiuliais žingsniais nužirgliojo pirmyn. Girgždėdamos atsivėrė para- 
dinės durys, ir jie nuėjo į tunelį panašiu koridoriumi, kuriame aidėjo 
jų žingsniai ir kažkur tolumoje buvo girdėti fontano čiurlenimas. 
Daugybė mažesnių durų dešinėje ir kairėje koridoriaus pusėje vedė 
į pagalbines patalpas ir virtuvę, o už koridoriaus gale esančių durų 
buvo laiptai į kitą aukštą. Koridoriuje buvo tamsu nors į akį durk, 
niekur nedegė nė vienas fakelas, viršutiniame pastato aukšte taip pat 
buvo tamsu. Lipis pastūmė sunkias duris, už kurių buvo vyskupo 
apartamentai: dvi didžiulės salės ir daugybė mažesnių kambariukų. 
Brolis Lipis praskleidė ant langų kabantį juodą audeklą. Pilkšva, 
šalčiu dvelkianti šviesa truputėlį prasklaidė suremą. 

Akivaizdu, kad pirmasis kambarys buvo naudojamas kaip priė- 
mimų salė, nes buvo visiškai beasmenis ir nesutvarkytas. Prašmatnus, 
raudonu aksomu apmuštas vyskupo minkštakrėslis stovėjo patalpos 
viduryje, o priešais jį puslankiu rikiavosi šeši mažesni krėslai. 

— Ką visa tai reiškia? — paklausė Luisas, kaip pasirodė Sandrui, 
visiškai bereikalingai griežtu tonu. 

— Jūs kalbate apie kėdes? Vyskupas Bertanis vakar surengė su- 
sirinkimą. 

— Surengė susirinkimą, garbingasis tėve, — pataisė jį Luisas. — Kas 
tokie atvyko į Bertanio susirinkimą? 

— Keturi jo parapijos abatai, kanauninkas ir parapijinės moky- 
klos direktorius iš Veronos. — Lipis akimirką patylėjo, o paskui, vėl 
pažvairavęs į Sandrą, atsargiai pridūrė: — Garbingasis tėve. 

— Apie ką jie kalbėjosi? 

— Jeigu aš teisingai supratau, Jo Ekscelencija susirinkusiesiems 
perskaitė savo kalbą, kurią ketino sakyti Visuotiniame Bažnyčios 
susirinkime. 

— Kur dabar ta kalba? 

Tarnas mostelėjo ranka į rašomąjį stalą, kuris kadaise buvo itin 
dailus, o dabar leido paskutiniąsias savo dienas nustumtas į atokų 
nelabai prašmatnaus kambario kampą. 

Sandras patraukė prie rašomojo stalo, tačiau Luisas jį pralenkė, 
atplėšė tris stalčius ir trečiajame rado tai, ko ieškojo. Jis skubiai 


permetė akimis laišką. 

— Cha! Atpažįstu Bertanį! Rėksnio ant statinės turgaus aikštėje 
kalba. Viską rėžia tiesiai šviesiai, norėdamas atkreipti į save visų 
dėmesį. Nei rafinuotumo, nei subtilumo. 

Sandras pamanė, kad išties nėra itin subtilu apkalbėti velionį jo 
paties namuose ir dar jo tarno akivaizdoje. 

— Ar galėčiau perskaityti kalbą? — paklausė jis ir ištiesė ranką, 
norėdamas paimti popieriaus lapą, tačiau Luisas praėjo pro Sandrą, 
nekreipdamas į jį nė menkiausio dėmesio. 

— Ar tavo ponas dar kur nors saugojo savo dokumentus? 

— Bent jau aš tikrai nežinau, garbingasis... 

— Kaip jis buvo vakar nusiteikęs? 

— Nusiteikęs? 

- Arjis buvo linksmas, o gal susimąstęs, paniuręs, susijaudinęs, 
ramus? Negi mano klausimas toks sudėtingas? 

— Ne, tėve, aš nežinau... Tiesą pasakius, jis buvo toks, kaip ir 
visuomet. 

— O koks gi jis būdavo visuomet? 

— Na, Jūs pats tai žinote. Juk pažinojote jį. 

Luisas piktai dėbtelėjo į tarną. 

— Ką gi tu čia tauziji? 

— Juk Jūs neseniai pasakėte: „Atpažįstu Bertanį ', - atrėžė jam 
Orestas Lipis, o jo akys užsispyrėliškai žybtelėjo. - Todėl pama- 
niau... 

— Neteisingai pamanei! — suriko Luisas garsiau nei derėjo, ir 
Lipis net krūptelėjo. - Buvau skaitęs tik jo kalbas, o jo paties asme- 
niškai nepažinojau. Taigi? Kaip jis buvo nusiteikęs? 

— Jis buvo - jis buvo... 

— Kalbėk! Koks gi jis buvo? 

— Puikiai nusiteikęs. Jis tvirtai tikėjo bažnyčios reforma, nuolatos 
kalbėjo apie ją, taip pat ir vakar. „Artinasi didžioji diena“, — sakė jis. 

Luisas kilstelėjo antakius. 

— Jis diskutavo apie tokius dalykus su tavimi? 

— Na, nepasakysi, kad diskutavo. Tiesiog jis kai ką man pasakė, 
oaš jį išklausiau. Jis elgėsi su visais žmonėmis vienodai ir nė į vieną 
nežiūrėjo iš aukšto. 

Paskutiniajame Oresto Lipio sakinyje nuskambėjo susierzi- 
nimo gaidelė, kurios įgudusi retoriko ausis tikrai negalėjo nepa- 
stebėti. 

Sandras ir vėl paprašė leidimo kalbėti, tačiau dabar Luisas matė 
ir girdėjo tik priešais save esantį vienuolį. 

— Kur buvai praėjusią naktį? — paklausė jo Luisas. 

— Aš buvau čia, tėve, cokoliniame aukšte, savo kambaryje. 

— Kada nuėjai į savo kambarį? 

— Kaip visuomet, praėjus maždaug valandai po saulėlydžio. 

— Anksti. 

— Vyskupas Bertanis nemėgdavo vakarais prisivalgyti. Visuomet 
nusirengdavo pats. Vakarais jam retai prireikdavo tarnų pagalbos. 

— Ar tu girdėjai, kad kažkas būtų įėjęs į rūmus? 

— Ne. 

— Bet juk nusikaltėlis, norėdamas patekti pas vyskupą, turėjo 
praeiti pro pat tavo kambarėlio duris. 

— Aš miegojau - kaip ir daugelis žmonių naktį. O dauguma 
nusikaltėlių, deja, į nusikaltimo vietą paprastai nešuoliuoja it pasa- 
gomis pakaustyti arkliai. 

— Tavo sarkazmas čia visiškai ne vietoj. Ar nieko nebuvo pa- 
vogta? 

Sandras pasinaudojo palankia proga, kai Luisas kilstelėjo po- 
pieriaus lapą, ir paėmė jį broliui iš rankų. 

Luisas suglumęs įsistebeilijo į jį, lyg šis būtų kirtęs jam antausį, 
o paskui, atsisukęs į Orestą Lipį, užsipuolė: 

— Atsakyk. 

— Aš... nežinau. Aš net neapžiūrėjau. Apsidairęs aplinkui iš pirmo 
žvilgsnio pasakyčiau, kad viskas savo vietoj, tačiau... 

— Įsakysime tai patikrinti. Taip pat įsakysime patikrinti tave. 

— Jūs įtarinėjate mane? 

— Tu neturi teisės uždavinėti klausimų. 

Orestas Lipis pasijuto esąs visiškai sutriuškintas. Jis atsigręžė į 
Sandrą ir įbedė į jį atkaklų maldaujantį žvilgsnį: 

— Maniau... Buvau įsitikinęs, kad nusikaltimą tiriate Jūs, broli 
vizitatoriau. 

Sandras pakėlė akis nuo rankraščio, kurį skaitė, giliai atsiduso 
ir galvojo, ką gi čia jam atsakius į tokį nemalonų klausimą. Jis labai 
džiaugėsi ir jautė didžiulį dėkingumą Luisui, pasisiūliusiam jam 
padėti tirti nusikaltimą, ir dabar jis daug labiau pasitikėjo savimi 
ir galimybe surasti žudiką. Tačiau kai kada ir jis pats būtų norėjęs 
aktyviau dalyvauti tyrime ir užakcentuoti tam tikrus dalykus, be 
to, jam truputėlį pagailo tarno, kurį Luisas taip negailestingai ir 
visiškai bereikalingai tardė vien tik dėl to, kad šis jam nepatiko. Vis 
dėlto nusprendė verčiau nesipykti su Luisu ir toliau atidžiai skaitė 
velionio paruoštą kalbą. 

Jis pasitraukė kiek atokiau nuo Luiso ir Oresto Lipio, nes nema- 
lonus jų dialogas trukdė susikaupti. Jis niekados nemokėjo daryti 
dviejų dalykų vienu metu, kaip esą gebėjo Cezaris arba kad ir tas 
pats Luisas, galįs vienu metu skaityti, rašyti ir kalbėtis su kitais 
žmonėmis. 

Nors kalba nebuvo labai ilga — viso labo penkių puslapių - bet, 
be jokios abejonės, visiškai užbaigta, nes prasidėjo ir baigėsi įpras- 
tomis mandagumo frazėmis. Tačiau pačios kalbos tikrai nebūtum 
galėjęs pavadinti mandagia: Bertanis tučtuojau provokuojamai ir 
šiurkščiai užsipuolė savo oponentus, viešai kaldamas prie gėdos 
stulpo visas bažnyčios ydas ir negeroves — bažnytinių pareigybių 
pirkimą, prekybą nuodėmių atleidimu, popiežiaus arogantiškumą, 
beprotišką išlaidavimą ir prabangą, ir kuo skubiau siūlė reformuoti 
bažnyčią. Veikiausiai ši įžūli kalba turėjo sužavėti reformos šalininkus 
ir įsiutinti jai prieštaraujančius dvasininkus. Ja buvo siekiama suprie- 
šinti susirinkimo delegatus, išprovokuoti įnirtingas kautynes, — štai 
kodėl Bertaniui ir buvo suteikta garbė pirmajam sakyti kalbą. 

Sandras paslėpė popierius abito klostėse. 

Skaitydamas velionio kalbą, jis perėjo didžiąją patalpą ir atsidūrė 
antrajame kambaryje. Ant grindų numestas glėbelis šiaudų - dviejų 
žingsnių ilgio ir dviejų pločio — turėjo sugerti nužudytojo kraują. 
Štai čia, sukniubęs šalia servanto, ir buvo rastas Veronos vyskupas — 
jo kūnas jau seniai buvo nugabentas atlikti teisinės ekspertezės, 
norint nustatyti tikslią mirties priežastį. Ant servanto stovėjo sunkus 
sidabrinis dubuo, taip pat pilnas kraujo. 

Sandras kruopščiai apžiūrėjo lovą, stovinčią prie sienos. Paklodės 
buvo sujauktos, nors ir nelabai smarkiai. Jis atsisėdo ant minkšto, 
prašmatnaus čiužinio, ieškodamas menamos meilės nakties pėdsakų, 
tačiau mintys pleveno toli nuo čia. Prabėgo daug metų nuo to laiko, 
kai jis paskutinįsyk sėdėjo ant štai tokios plačios, patogios lovos. Jis 
netgi prisiminė tikslią datą: tai buvo 1554 metų rugpjūčio 17-osios 
naktis, prieš jam sutinkant Martą Hageną. Jis viešėjo pas Beatričę 
Rendelo - turtingą dvidešimt ketverių metų našlę, nusprendusią, 
kad tik po vyro mirties prasidėjo tikrasis jos gyvenimas, ir vieną 
po kito suvedžiojusią visus Sandro draugus. Ji nuolatos kartodavo 
jam, kad su juo ją rečiausiai kankinąs nuobodulys, o jis buvo dar 
pernelyg jaunas, kad suprastų tai kaip komplimentą ir pasigirtų tuo 
savo draugams. Jie praleisdavo kartu daug laiko — tai buvo puikus, 
mielas, tačiau kartu ir kažkoks nereikšmingas jo gyvenimo laiko- 
tarpis šiltuose Beatričės pataluose. Beatričė buvo paskutinioji jo 
meilužė, galbūt netgi pati svarbiausia. Po keleto savaičių Sandras 
išėjo pas jėzuitus, tvirtai apsisprendęs duoti visus vienuolio įžadus 
ir pradėti visiškai kitokį gyvenimą nei iki šiol. 

Savo noviciatą jis praleido pas vargšus, akluosius ir mirštan- 
čiuosius. Jis prausė mirtinai sergančius ligonius, laikė juos už rankų 
paskutinėmis jų gyvenimo akimirkomis, budėjo prie mirusiųjų, 
kasdavo jiems kapų duobes. Rytais valydavo jų naktipuodžius, po 
pietų maitindavo alkstančiuosius, o vakarais šveisdavo ligoninės 
grindis. Jis mokėsi tvarstyti žaizdas, pradurti pūlingas votis, rinkti 
nuo ligonių kūnų juos apnikusius parazitus. Jis uždraudė sau bent 
kartą pajusti pasišlykštėjimą. Sandras tapo jėzuitu, norėdamas atlikti 
atgailą už padarytą nusikaltimą ir savo gyvenimą aukoti kitiems. 
Tik jėzuitai ir teatinai rūpinosi vargšais, kuriuos apleido žmonės, 
bet ne Dievas. 

Tuo metu Luisą jis pažinojo tik iš matymo. Šis buvo atvykęs iš 
Ispanijos ir jau davęs „pirmuosius“ skaistybės, neturto, klusnumo 
ordinui įžadus ir „antruosius“ — besąlygiško paklusnumo popiežiui 
įžadus. Neapolio kolegijos tėvas provinciolas nepaprastai džiaugėsi 
prisiviliojęs Luisą, nes šis visiškai neįspūdingos išvaizdos vyriškis 
pasižymėjo nepaprastu talentu: jis žongliravo žodžiais lyg akro- 

baras, siųsdavo juos į mūšį kaip karvedys karius ir be menkiausių 
pastangų atremdavo atakas, kurios būtų privertusios išblykšti 
drąsiausią fechtavimo meistrą, vienu žodžiu, jis buvo genialus 
retorikas. Jis pateikdavo provokuojančias tezes, keliančias šiurpą 
daugeliui jo ordino brolių, tačiau kartu sugebėdavo kiekvieną savo 
tezę taip taikliai pagrįsti, kad galų gale jam niekas nesugebėdavo 
paprieštarauti. Galiausiai ir Ignacas Lojola, didysis Jėzuitų ordino 
įkūrėjas, atkreipė į jį dėmesį, ir nuo tada Luisas atstovavo jėzui- 
tams disputuose su kitais ordinais, sinoduose arba susirinkimuose 
Romoje. Kai Luisas įžengdavo į sakyklą, atrodydavo, kad jo liesą 
kūną užvaldo kažkokia jėga ir pakylėja jį į aukštybes. Tuomet jis 
tapdavo nepažeidžiamas. 

Tačiau kiti broliai jo nemėgo. Jis nedirbdavo ligoninėje, di- 
džiąją laiko dalį praleisdavo skriptoriume arba keliaudamas. Ši pri- 
vilegijuota padėtis — o visų pirma jo talentas — padėjo jam įsigyti 
daugybę priešų tarp savo ordino brolių, kuriems visiškai nepatiko 
kiekvienąkart pralaimėti diskutuojant ir kuriems buvo nemalonus 
jo arogantiškumas. 

Kartą vidurnaktį Sandras, užklydęs į skriptoriumą pasiimti 
knygos, kurią kitą dieną ketino paskaityti ligoniui, sutiko Luisą. 
Jie buvo visiškai vieni. Šis liesas vyrukas nuo skaitymo paraudu- 
siomis akimis, nors dar vos trisdešimties metų amžiaus, tačiau be 
laiko susenęs, dirbo, kai tuo metu kiti vienuoliai mėgavosi ramybe ir 
saldžiu miegu. Jie visą naktį praleido kalbėdamiesi, o iš ryto, eidamas 
į ligoninę, Sandras jau žavėjosi tuo, kuo šis žmogus taip nepatiko 
kitiems ordino broliams: jo talentu, atkaklumu ir pasitikėjimu sa- 
vimi. Taip pat ir jo pergalėmis, kurias jis laimėdavo per disputus. 
Luisas buvo tikras sėkmės numylėtinis, ir Sandras gaudyte gaudė 
kiekvieną žodį, sklindantį iš jo lūpų. 

Po keleto dienų vyresnybė paklausė Sandro, ar šis nenorįs tapti 
Luiso de Soto padėjėju, bet tik keturias dienas per savaitę, nes liku- 
sias dienas jo pagalbos prireiksią ligoninėje. Sandras tučtuojau su 
didžiuliu džiaugsmu sutiko. 

Kuo svarbesnės būdavo Luiso užduotys, tuo sunkiau tekdavo 
dirbti ir Sandrui. Jis surinkdavo visus reikiamus atitinkamai 

temai faktus, sudarydavo santraukas, išsiaiškindavo preceden- 
tinius atvejus. Biblija, apokrifai*, graikų filosofija, ankstyvosios 
krikščionybės istorija, ordino istorija, popiežiaus bulės, šventųjų 
žodžiai ir darbai, Visuotinio Bažnyčios susirinkimo nutarimai, 
santykiai su žydais ir pagonimis, okultizmas... Jis turėjo su visu 
tuo susipažinti ir kartais šioms studijoms jam pristigdavo laiko. 
Vis rečiau jis bendraudavo su ligoniais ir mirštančiaisiais, ir dėl to 
iš pradžių jį smarkiai grauždavo sąžinė. Bet Luisas nuolatos jam 
primindavo, kokia svarbi, netgi tūkstantį kartų už viską svarbesnė, 
esanti jų naujoji užduotis. 

Visuotinis Bažnyčios susirinkimas turėjo tapti pačiu didžiausiu 
ir reikšmingiausiu žodžių mūšio lauku iš visų kada nors buvusių 
bažnyčios istorijoje. Karalikai ir protestantai, jau ketvirtį amžiaus at- 
sidalijusios bažnyčios, tarsis dėl suartėjimo ir susivienijimo. Tačiau ar 
popiežiaus bažnyčia iš tiesų buvo pasiryžusi esminėms retormoms? 
Luisas, vienas iš pačių svarbiausių Visuotinio Bažnyčios susirinkimo 
oratorių, dar prieš išvykdamas iš Romos į Tridentą pasakė Sandrui, 
kad šįkart jo užduotis — ne sutriuškinti protestantus, bet nusileisti 
jiems ir pelnyti jų prielankumą, tačiau šios nuolaidos neturinčios 
būti pernelyg didelės, kad neišgąsdintų konservaryviųjų kurijos jėgų. 
Nors bažnyčioje buvo daugybė reformos šalininkų, bet lygiai tiek 
pat daug — ir jos priešininkų. Tarp visų jų — protestantų, katalikų 
reformatorių ir konservatorių — stovėjo Luisas, kuriam popiežius 
pavedė pademonstruoti visą savo diplomatinių sugebėjimų meistriš- 
kumo galią. Pergalės atveju jis užsitarnautų tokį didžiulį autoritetą, 
kad nusenęs Ignacas Lojola rekkomenduotų jį savo įpėdiniu - pater 
general - ordino vadovu, reziduojančiu Romoje. O Sandras kaip 
visados troško jam kuo geriau pasitarnauti. 

Bet užuot tai daręs, dabar jis sėdėjo ant velionio vyskupo lovos 
ir privalėjo tirti šią žmogžudystę. 

Kai Luisas prisiartino, Sandras atsiduso. 


* Netikros (suklastotos) knygos (gr. J. Pamaldaus pobūdžio raštija, susijusi su Šv. Raštu, bet 
nepriklausanti kanonui. Protestantų bendrijos keletą Katalikų bendrijos Senojo Testamento 
knygų laiko apokrifinėmis, nes jų nėra hebrajiškojoje Biblijoje (Barucho, Tobito, Juditos, 1 ir 2 
Makabėjų, Išminties, Siracido ir keleto skyrių Esteros bei Danielio knygose). 

— Taigi, — prabilo Luisas, — aš nuėjau su tarnu į jo kambarėlį ir 
atidžiai viską apžiūrėjau. Jeigu jis ką nors ir pavogė, tai tikrai paslėpė 
tuos daiktus kažkur kitur. Ką gi tu čia veiki? 

— Domėjaus, ar čia nėra kito žmogaus pėdsakų. 

— Bertanio lovoje? Įtarinėji, kad čia buvo sugulovė? Tai ne Ber- 
tanio būdui, ne, jis buvo visai kitokio sukirpimo žmogus. 

— Maniau, kad pažinojai jį tik iš jo kalbų. 

Luisas akimirką parylėjo. 

— Taip ir yra. Ir todėl aš manau, kad jis - tikras spartietis, neį- 
noringas, nepasižymintis turtinga vaizduote. Patikėk, jis gyveno tik 
dėl savo karštai mylimos bažnytinės reformos ir kiekvienoje savo 
kalboje kalė prie gėdos stulpo net menkiausią nuodėmę. Žmogus, 
taip agresyviai propaguojantis savo idėją, turi taip pat karštai ja 
tikėti. 

— Iš tiesų? 

— Esu visiškai tuo įsitikinęs. 

— Tuomet tu tikriausiai neatkreipei dėmesio į vieną smulkme- 
nėlę. | 

— Kokią? 

— Jo kalboje. Juk tu ją skaitei? 

— Taip. Taip, aš ją skaičiau, — patvirtino Luisas, o jo balse pasi- 
girdo nepasitenkinimo gaidelė. — Ką nori tuo pasakyti? 

Sandrui buvo gana nepatogu atsakyti į šį klausimą. 

— Akivaizdu, kad Veronos vyskupas, - tyliai, atsargiai, lyg lies- 
damasis prie įkaitusio katilo rankenėlės, pratarė jis, - buvo aršus 
reformatorius ir smerkė daugelį nuodėmių. Taip pat ir paskutinėje 
savo kalboje. 

— Bet juk aš tik ką tą patį sakiau. 

— Vis dėlto jis nė vienu žodeliu neužsiminė apie žlugusią prelatų 
dorovę. Supranti? Jis pliekia daugybę sistemos trūkumų, bet pa- 
miršta šią vieną į akis krintančią esminę ydą - kurios niekas net ne- 
drįstų paneigti. Jis neplūsta celibato priesakų laužytojų, neužsimena 
apie tai savo kalboje net menkiausiu sakinėliu, netgi potekstėje. 

Jie apsikeitė ilgais žvilgsniais, ir iš pradžių Luiso akyse pasiro- 
džiusią nuostabą tučtuojau pakeitė bereikšmė išraiška. 

— Kur jo kalba? 

— Aš saugiai ją priglaudžiau, — pasakė Sandras ir pridėjo ranką 
prie širdies. — Ji yra svarbus įkaltis, arba, tiksliau pasakius, atspirties 
taškas. 

— Ar tau neatrodo, kad pernelyg smarkiai perlenki lazdą? Tik 
dėl to, kad Bertanis nepaminėjo dorovinio aspekto, tai dar netampa 
svarbiu atspirties tašku bylai tirti. 

Luisas ištiesė ranką. 

— Jeigu žudikas nenorėjo, kad ši kalba būtų kada nors viešai 
perskaityta, tai jam pavyko. 

— Be jokios abejonės, Visuotiniame Bažnyčios susirinkime kuris 
nors kitas reformatorius prabils apie visa tai išsamiau, todėl, norė- 
damas atremti jų argumentus, mielai pasinaudosiu velionio kalba 
ir paruošiu tinkamus atsakymus. 

Sandras sudvejojo. 

— Luisai, ar tau atrodo padoru, kad pasinaudodamas šiuo žmog- 
žudystės tyrimu tu įgysi pranašumą prieš savo oponentus Visuoti- 
niame Bažnyčios susirinkime? 

Užuot atsakęs, Luisas dar reikliau atkišo ranką. Galiausiai San- 
dras išsitraukė kalbą ir leido Luisui ją paimti. 

— Dėkoju, - tarė Luisas. — Iš tiesų nesuprantu, kodėl tu staiga 
šitaip smarkiai užsispyrei. 

Ir šįsyk jie ilgai žvelgė viens į kitą, o Sandras prisiminė tarno 
žodžius: „Maniau, kad tai Jūs tiriate šią žmogžudystę, broli vizita- 
toriau.“ 


— O dabar, - pasakė Luisas, — pasikalbėsime su gydytoju. 


Antonija buvo pernelyg įsigilinusi į savo darbą, kad pastebėtų Matą, 
stovintį ateljė tarpduryje. 

Ji nubraižė pirmuosius keturis brėžinius, padidino iki lango 
dydžio ir pakabino ant lentų, norėdama pamatyti erdvinį vaizdą. 
Antonija gavo užsakymą atvaizduoti Jėzų Jeruzalėje — tai buvo ypač 
pamėgta ir populiari vitražų meno tema, todėl jai sunkiai sekėsi 
surasti šiam motyvui naujų meninių aspektų. Pasidavusi paniekos 
protrūkiui — ne Jėzui, o visiems tiems menininkams, visuomet vaiz- 

duodavusiems jį tik įprastu pavidalu, savo kūrinyje ji pavaizdavo 
visiškai kitokį Jėzų — trumpais, išpuoselėtais plaukais ir ne tokį išse- 
kusį, lyg jis visą gyvenimą būtų mitęs vien skėriais. Jo kūnas turėjo 
spinduliuoti sveikata ir harmonija. Vis dėlto jai teko ilgai įtikinėti 
Jeronimą, kol pagaliau jis sutiko su šitokiu meniniu sprendimu. 
„Antonija, — visuomet sakydavo jis, — tu esi man pernelyg jauna ir 
greita. Aš jau nespėju paskui tave.“ Bet ilgėliau pasvarstęs Jeronimas 
vis dėlto pritardavo jos idėjoms. Įstačiusi spalvotus stiklus į specialius 
stovus, ji tikrino dažų grynumą. Jie buvo pagaminti pagal Jeronimo 
instrukcijas čia, Tridente, ir pasižymėjo išskirtine kokybe. Mažo, 
tiksliai apskaičiuoto kiekio vario priemaiša suteikdavo žaliai spalvai 
pavasariško šviežumo, o menkas kobalto žiupsnelis paversdavo pa- 
prastai bažnyčios langų vitražų puošybai naudojamą niūrią mėlyną 
spalvą skaisčia, lengva ir permatoma it jūros banga žydruma. Santa 
Maria Maggiore bažnyčios vidus buvo pernelyg šviesus, išpuoštas 
daugybe Rafaelio stiliumi tapytų paveikslų. Bandymas tamsių spalvų 
vitražais sukurti bažnyčioje paslaptingą atmosterą būtų pasibaigęs 
visiška nesėkme, taigi jie nusprendė šį trūkumą paversti privalumu 
ir pabrėžti džiugų švytėjimą. 

Antonija palietė stiklą it šilko audinį ir nusišypsojo. Kokia 
nuostabi ir prašmatni medžiaga, savo efektingumu prilygstanti tik 
imperatoriaus karūnai. Ji išėmė iš karkaso ryškiai raudono stiklo 
plokštę ir pabandė padėti ją ant darbastalio, ketindama supjaustyti. 
Jau tūkstantį kartų ji buvo dariusi šį daug fizinės jėgos ir stiprios 
sveikatos reikalaujantį darbą — nešusi sunkią, nepatogią suimti stiklo 
plokštę per visą kambarį — ir niekuomet nepatirdavo ypatingų sun- 
kumnų, tačiau šįsyk kaire koja užkliuvo už čia besivoliojančios virvės, 
o pabandžiusi ją ištraukti, prarado pusiausvyrą ir susverdėjo. Stiklo 
plokštė vos neišsprūdo jai iš rankų. Visiškai uždususi Antonija nu- 
sprendė atsargiai padėti plokštę, tik staiga per rubino raudonumo 
stiklą ištiestos rankos atstumu ji išvydo stiklo iškreiptą vyriškio veidą, 
panašų į pabaisos snukį. Išsigandusi ji paleido stiklą iš rankų — pasi- 
girdo šaižus, ausį rėžiantis dūžtančio stiklo džeržgėjimas. 

Paskui įsiviešpatavo tyla. 


Tyla lyg košmariškame sapne. 

Antonija apstulbusi žvelgė į grindis, ant kurių lyg mažučiai 
kraujo lašeliai buvo ištiškusios smulkios stiklo šukelės. Jos lūpos 
prasivėrė ir iš gerklės išsiveržė nevilties klyksmas. 

Kraujas, visur telkšojo kraujas. Ji pažvelgė į savo rankas - kraujas, 
ant kojų — taip pat kraujas. 

— Antonija... 

Atrodė, kad šis dūžtančio stiklo džeržgėjimas niekados nesiliaus. 
Ji šaukė. Ji dairėsi į visas puses - kruvinos buvo ir sienos. 

— Antonija! 

Ji užsikimšo ausis ir pajuto tvirtas ją apglėbusias rankas. 

— Antonija! Ar girdi mane? Antonija... 

Dabar ji išgirdo jį. Dabar ji pamatė jo veidą, tokį pažįstamą iš senų 
laikų — tokį raminantį, tokį paguodžianųį, kaip nė vieno kito žmogaus. 
Ir lyg vėjo gūsis kūną apglėbė didžiulio palengvėjimo jausmas. 

— Matas? Netikiu savo pačios akimis. Matas! 

Ji puolė jam ant kaklo, įsikibo jam į pečius ir užsimerkė. Ji už- 
uodė iš anksčiau pažįstamą jo kvapą ir dar tvirčiau prigludo prie jo. 
Prieš akis išplaukė vaizdai, ji prisiminė akimirkas — pačias gražiausias 
savo gyvenimo akimirkas: ji ir Matas sėdi ant saulės įšildytos mūro 
sienos; juodu vienu metu kanda tą patį obuolį; lipa į medį; Matas 
ir ji pirmąkart liečia vienas kito lūpas. 

Antonija nesuvokė, kiek laiko praėjo, kol palengva išslydo iš jo 
glėbio. Jis padavė jai nosinę, dvelkiančią savo kūno kvapu, kuria ji 
nusišluostė veidą. Aplink ant grindų pažirusios tviskėjo smulkios 
raudono stiklo šukės. Niekur nebuvo jokio kraujo. 

— Tai aš dėl viso to kaltas, — pasakė jis. — Išgąsdinau tave. Norėjau 
tau padėti, tačiau išėjo visiškai atvirkščiai. 

Ji nebyliai paneigė jo žodžius ir paskutinį kartą persibraukė no- 
sine veidą. Paskui pasistengė apsimesti esanti labai linksma. 

— Net nežinau, kas man užėjo. Tikriausiai pasirodžiau tau visiškai 
kvaištelėjusi. 

— Tu pasirodei man esanti tokia pat daili kaip ir visados. 
nuo lydomo tamsaus švino stiklo pajuodusi prijuostė. Atrodė bai- 
siai. 

— Aš niekuomet nesu paleidęs tavęs iš akių, — pratarė jis. — Vi- 
suomet žinojau, kokiame mieste vienu ar kitu metu esi, Antonija. 
Visus dvylika metų. 

— Dvylika metų... — susimąsčiusi ištarė ji. 

Matas, kaip ji pastebėjo, visai nepasikeitė: aukšta, giedra kakta, 
šviesi oda, lyg žydras dangus spindinčios akys, apvalus veidas. Pilkai 
gelsvi plaukai buvo tokie par vešlūs, visiškai neišretėję, netgi atvirkš- 
čiai — dabar jie krito jam ant pečių, o jo figūra buvo stotingesnė 
nei anuomet, bet jokiu būdu neaptukusi. Jis spinduliavo kažkokiu 
nepalaužiamu ryžtu. 

— Kaip tau sekasi? — paklausė Antonija. — Ir ką tu veiki Tridente? 
Ar atvykai į šį miestą vienas? Ar esi vedęs? 

— Kiek daug klausimų vienu metu. 

Jie nusikvatojo, žvelgdami vienas kitam į akis. 

— Deja, dabar aš neturiu daug laiko, Antonija. Ar negalėtum 
su savo tėvu užeiti pas mane į svečius rytoj, Visuotinio Bažnyčios 
susirinkimo atidarymo dienos išvakarėse? Aš apsigyvenau mažame 
namelyje Šv. Morkaus garvėje, berods, jis vadinasi Casa Volterra * 

— Paklausiu tėvo, bet manau, kad jis tikrai neprieštaraus. Galbūt 
aš netgi ateisiu viena, nes pastaruoju metu jis mėgsta vakarieniauti 
su... — paskutinę akimirką ji pagalvojo, kad galbūt bus geriau nepa- 
sakoti Matui apie Karlotą. - Su žmonėmis, su kuriais jis susipažino 
šiame mieste, — užbaigė ji. 

— Beje, aš mačiau jį netoli katedros, tik neužkalbinau. Jis buvo 
su moterimi. Ar juodu rimtai draugauja? 

Antonija, truputėlį padvejojusi, atsakė: 

— Galima sakyti, taip. 

— Na žinoma, tai ne mano reikalas. Tik norėčiau padėti tau 
sušluoti stiklo šukes. 

— Nė nebandyk. Pasimatysime rytojaus vakarą Casa Volterra. 

Atsisveikindama linksmai jam linktelėjo. 

Apskritai Matas vis dar buvo toks pats, kaip ir vaikystėje: drau- 
giškas, smagus, santūrus ir globėjiškas. Vienu žodžiu, keliantis pa- 


* Voltero namas (7t. J. 


sitikėjimą. Jis buvo greta Antonijos nuo tų laikų, kiek tik ji įstengė 
prisiminti, taip, jis buvo neatsiejama, savaime suprantama, natūrali 
jos gyvenimo dalis — tokia kaip tėvai, vyresnieji broliai ar seserys, 
lygiai taip pat, kaip greta buvo pievos, miškai, — ir vėliau net negali 
suprasti, kada tiksliai suvokei jų buvimo faktą. Iš pradžių Matas 
Hagenas Antonijai buvo lyg vyresnysis brolis. Jo tėvas Bertoldas, 
našlaujantis kanceliarijos sekretorius, ir Jeronimas buvo geri draugai, 
nors vienas iš jų buvo protestantas, o kitas — katalikas, - anuomet 
tai dar neturėjo tokios didelės reikšmės. Abi šeimos labai šiltai ben- 
dravo, todėl visiškai suprantama, kad Antonija ir trejais metais vy- 
resnis Matas taip pat susidraugavo. 

„Tegu tik kas nors pabando tave nuskriausti. Taip duočiau per 
sprandą, kad antrą kartą tikrai nedrįstų , —- pažadėjo jis. Tuomet 
jam buvo dvylika, o jai - devyneri. Jis mėgo prieš ją pasipuikuoti, o 
ji, tiesą pasakius, labai nemėgo pasipūtėlių. Tačiau jam ji atleisdavo 
šią ydą, nes jis puikuodavosi tik prieš ją ir tik dėl to, kad ji suprastų 
visuomet galinti juo pasikliauti. Jai atrodė savaime suprantamas 
dalykas, kad Matas ir po dešimties, dvidešimties ar trisdešimties 
metų bus šalia jos. 

Vieną vakarą Bertoldas Hagenas, kaip paprastai, sėdėjo už Ben- 
derių šeimos stalo, ir jie visi drauge plepėjo ir diskutavo. Tačiau tąsyk 
jie susiginčijo. Antonija, žaisdama su Matu po ilgu valgomojo stalu, 
viską girdėjo. 

— Laikai smarkiai pasikeitė, Jeronimai. Iki šiol dar buvo galima 
sau leisti neturėti tvirtos pozicijos. Bet dabar — jau nebe. Katalikai ir 
liuteronai stojo vieni prieš kitus. Tai mirtina kova, nuspręsianti, kuri 
iš šių priešiškų stovyklų išgyvens. Dabar reikia plačiai atverti burną ir 
stoti kurion nors pusėn. Juk širdyje tu jau seniai esi protestantas. 

— Tai netiesa. 

— Bet patogi netiesa, Jeronimai, patogi. Greitai tu užbaigsi kurti 
katedros langų vitražus. 

— O kuo gi čia jie dėti? 

— Juk tu pareiškei norą puošti Rotušės langus? 

— Nuo pat gimimo gyvenau Ulmo mieste, o ir mano prašomas 
atlygis nėra pernelyg didelis. Esu tiesiog idealus kandidatas. 

— Kaip tik nesi: juk tu — katalikas. Jeigu pakeistum tikėjimą... 

— Šito aš jokiu būdu nedarysiu. Suprask mane teisingai: Romos 
katalikų bažnyčia turi daugybę ydų, netgi didelių ydų, ir turėtų jau 
šiandien, o ne rytoj retormuotis, tačiau jūsų — protestantų — pa- 
saulio suvokimas yra man visiškai svetimas. Jeigu tik galėtumėt, 
tučtuojau išleistumėt dekretą dėl grožio sunaikinimo. Aš niekam 
nenurodinėju, kaip gyventi, ir jeigu jūs esat patenkinti ir laimingi su 
tokiu savo požiūriu, — tebūnie taip. Tačiau jis man visiškai svetimas. 
Esu vitražistas, menininkas, visas mano gyvenimas — tai spalvos ir 
šviesa, — viskas, kas spindi ir trykšta gyvybingumu. O jūs šlovinat 
užgesusią šviesą. 

Antonija niekuomet nepamirš šiurkštaus, šnypščiančio Bertoldo 
Hageno balso, kai jis ištarė šiuos žodžius: 

— Tepasigaili tavęs Dievas, Jeronimai. Ulmas veikiai viešai bus 
paskelbtas protestantų miestu. Tu daugiau nebegausi nė vieno užsa- 
kymo.Tavo žmoną turguje smaigstys paniekos kupinais žvilgsniais. 
Iš Antonijos tyčiosis kiti vaikai... 

Bertoldo pranašystė išsipildė su kaupu. Matas, kaip ir buvo ža- 
dėjęs, gynė ją, kai vaikai skriausdavo. Jis mušėsi su berniukais ir baidė 
mergaites piktais žvilgsniais. Tačiau netrukus jis tik rėkdavo jiems: 
„Atstokit nuo 22s4!“, paskui: „Atstokit nuo jos!“, o galiausiai tik 
padėdavo jai pasprukti. Jis niekuomet nepalikdavo jos bėdoje, bet 
jo įkarštis išblėso. Antonija puikiai jį suprato. Žinoma, arši gynyba 
išsekino jo jėgas, o be to, nė vienam nebūtų itin patikę, jei kiti vaikai 
pradėtų jo vengti. Tačiau buvo ir dar viena priežastis: tiesą paskius, 
Matas manė, kad jo tėvas yra teisuolių pusėje, o Jeronimas - nedo- 
rėlių. Kitaip ir negalėjo būti: jam buvo viso labo tik dešimt metų, 
jis dievino savo tėvą — juk daugiau neturėjo nieko, tik jį ir Antoniją. 
Ir jis beviltiškai stengėsi nenuvilti nei savo tėvo, nei jos. 

1531 metų birželio 21-oji sugriovė visas viltis, kad Ulmo pro- 
testantai susitaikys su šiame mieste dar pasilikusiais senojo tikėjimo 
atstovais. Katedros langų vitražai buvo užbaigti ir iškilmingai pa- 
šventinti per rytmetines Šv. Mišias. Negiedojo choras, nes mieste 
buvo smarkiai sumažėjęs sentikių skaičius, bet maži vargonai tyliai 
gaudė nuostabią muziką, o Antonija pirmą kartą įžengė į spalvotą 

vitražų paveikslų pasaulį. Jis iš karto ją pakerėjo. Ji negirdėjo nė 
vieno mišių žodžio, jos žvilgsnis klaidžiojo vitražais, skęsdamas 
spalvoto stiklo gelmėse ir stebuklingai mirguliuojančioje šviesoje. 
Ji jautė pagarbią baimę, kuri apėmė aplink ją esančius žmones, 
užburtus stebuklingo įvairiaspalvių vitražų tviskesio. Ši akimirka 
apvainikavo ketverius metus užtrukusį Jeronimo darbą — tai buvo 
pats gražiausias, įspūdingiausias, iki pat sielos gelmių sukrečiantis 
jos tėvo kūrinys. Net jis pats vos beįstengė suvaldyti jaudulį. 

Po mišių mieste kilo didžiuliai neramumai. Riaušininkai savo 
kalbomis sukiršino visus žmones. Jie keikė Romos katalikų bažnyčią, 
jos ydas, bereikalingą prabangą, prekybą nuodėmių atleidimu, in- 
kviziciją, tapybą, vienuoliją, skulptūras... Jie sumetė į vieną puodą i: 
sumaišė viską, kas buvo romėniškos kilmės, o paskui išpylė į paplavų 
duobę. Iš šimto mažų, po visą Ulmą nutekėjusių srovelių galiausiai 
susidarė didžiulis, galingas žmonių srautas ir it įsisiautėjusi stichija 
nusirito prie katedros. Išsigandę katalikai išsislapstė savo namuose, 
Jeronimas taip pat baiminosi dėl savo šeimos. Tėvai su Antonija 
sėdėjo prie degančios žvakės ir meldėsi, kaip kadaise egiptiečiai, 
kad juos aplenktų maras —- žmogiškasis maras. 

Tačiau Antonija, kuri nesuprato, kas dedasi, galvojo tik apie šios 
dienos potyrius, apie tviskančius langų vitražus, kuriuos ji troško 
išvysti dar kartą. Kai tėvai liepė eiti miegoti, ji slapčia pabėgo iš 
namų - geriau jau būtų šito nedariusi. Nes tai, ką ji išvydo už durų, 
pakeitė jos gyvenimą. 

Kai ji nusigavo prie katedros, žmonės ką tik buvo išlaužę di- 
džiąsias duris ir veržėsi į Dievo namus. Didžiulis žmonių srautas 
įtraukė Antoniją ir nusinešė paskui save. Ji išsigando ir norėjo pa- 
bėgti, tačiau jai nepavyko to padaryti. Ji rėkė, verkė, tačiau niekas 
nekreipė į ją dėmesio. Paskutiniai žmonių veidai, kuriuos ji išvydo 
tą naktį, buvo paženklinti išsigimėliško džiaugsmo ir neapykantos 
atspaudu. Paskui ji jau nebematė veidų. Atrodė, kad aplink ją siau- 
tėja beveidžiai demonai. Ji regėjo jų rankas, ginkluotas akmenimis ir 
lazdomis, daužančias viską aplinkui, ir tikrą kūnų knibždėlyną, bet 
jau neįstengė išvysti nei akių, nei lūpų. Kad ir kur ji pasisuktų — sta- 
tulos traškėdamos virto žemyn, jų akmeninės galvos, atskilusios 

nuo kūnų, riedėjo akmeninėmis katedros grindimis, su perkūnišku 
trenksmu griuvo altoriai, vargonų dūdos sugaudė paskutinį kartą 
ir nutilo amžinai. 

O paskui... paskui dužo stiklas. Skrido akmenys. Stebuklingo 
pasaulio kūriniai ištirpo ore it miražas — jie sudužo į milijonus 
smulkių šukelių. Atrodė, kad vitražų herojai klykia iš skausmo, o 
jų klyksmuose aidėjo ir Antonijos riksmas. Tuomet įsiviešpatavo 
tamsą. 

Vėliau ji įstengė prisiminti tik tiek, kad atsibudo savo namuose, 
virš jos buvo palinkusi mama, kuri susirūpinusiu veidu drėkino jai 
kaktą vandeniu. Ji karščiavo keturias dienas. O dūžtančio stiklo 
naktį ji prisiminė tik miglotai, labai miglotai. Ją kankino košmariški 
sapnai — triukšmingi ir klaikūs, pilni vienas per kito galvas besiver- 
žiančių beveidžių būtybių minios. 

Nuo to laiko Matas dar labiau rūpinosi Antonija, jo rūpestis 
buvo išties nuoširdus ir jausmingas: jis atnešdavo jai meduolių, 
neįgudusiomis rankomis išdrožė jai iš medžio kryžių, apkabindavo 
ją ir visur lydėdavo... Jųdviejų santykiai įgavo intymų pobūdį, jis 
saugojo ją it trapią, bet kada sudužti galinčią brangenybę. Ir visų 
pirma jis buvo jai toks ištikimas, lyg juodu būtų susaistyti šven- 
čiausia priesaika. Tiesa, kartais jai atrodydavo, kad šioje jo draugys- 
tėje ir ištikimybėje ji įžvelgia kažką priverstinio. Jie kartu skaitydavo 
Bibliją, išmoko atpažinti vienas kito rašyseną, viską išsipasakodavo 
vienas kitam. 

Tačiau nei jo, nei tėvų globa ir rūpestis nepadėjo atgauti jai 
prarastos dvasinės pusiausvyros ir ramybės. Ji jau nebegalėjo ramiai 
išsėdėti už stalo, jai nuolat reikėjo pramogų, jos charakteris tapo 
nepastovus, o sukaupti dėmesį į vieną objektą pavykdavo tik su 
didžiausiu vargu. Kai tėvas, ieškodamas darbo, turėjo palikti Ulmą, 
savo šeimą ir iškeliauti į Prancūziją, ji kone kūniškai iškentėjo šią 
netektį ir karščiavo dvi savaites. 

Adelaidė, jos mama, buvo vienintelė, suvokusi, kad šiam karšt- 
ligiškam nerimui, kuris užvaldė jos kūną ir sielą, reikia kažkokio 
išėjimo, nes kitaip jis anksčiau ar vėliau lyg potvynis paskandins 
ir sunaikins visą jos esybę ir sielą. Iki šiol nei Adelaidė, nei jos 

vyras nebuvo net pagalvoję, kad Antonija galėtų žengti savo tėvo 
pėdomis. Ji buvo mergaitė, ir jai būtų buvę nelengva mokytis 
kartu su pameistriais, o vėliau - dirbti su tarpusavyje besivaržan- 
čiais vitražistais. Be to, jų gildija priimdavo tik vyrus, o ir pati 
Antonija iš pradžių smarkiai priešinosi šiai užmačiai ir nenorėjo 
net paliesti nė vienos vienintelės stiklo šukelės, jai atrodė, lyg ši 
būtų gyva būtybė, besitaikanti įlįsti jai į vidų. Tačiau Adelaidė 
buvo nepalenkiama. 

— Tu privalai įveikti save. 

— Aš esu mergaitė. Man negalima tuo užsiimti. 

— Visiškai nesvarbu, kad esi mergaitė. Tik tu pati gali nuspręsti, 
ko iš tiesų nori. 

Adelaidė pasikliovė galingais sąjungininkais: Antonijos gyslose 
tekėjo kraujas vienuolikos vitražistų kartų, kurie kadaise pradėjo 
verstis šiuo amatu Augsburge ir tęsė šeimos tradiciją iki pat šian- 
dienos. Nepaprastai kantriai — taip, kaip sugeba tik motinos, - Ade- 
laidė mėnesių mėnesius pratino Antoniją prie stiklo ir vitražų, kol 
pagaliau mergaitė susidraugavo su šiuo menu. Adelaidė pati mokė 
Antoniją, nes per ilgus vedybinio gyvenimo metus nuolat atidžiai 
stebėjo, kaip dirba Jeronimo rankos. Kiekvieną rytmerį valandą 
laiko ji lyg žaisdama pratino Antoniją dėlioti seno spalvoto stiklo 
gabaliukus, o vieną gražią dieną, kai Antonija nugalėjo savo užsis- 
pyrimą ir įvyko didysis persilaužimas jos sieloje, — ji ėmė mokytis 
vis sparčiau ir sparčiau. Ji domėjosi, kokias priemaišas reikia nau- 
doti gaminant stiklą, norint išgauti tam tikrus spalvinius efektus, 
mokėsi piešti žmones ir įvairius objektus, pjaustyti stiklą ir įstatyti 
stiklo plokštes į švininius rėmus, išgauti optinius efektus — pvz., kaip 
padaryti, kad žmogui, stebinčiam vitraže esančią rožę, atrodytų, 
jog ši sukasi, — įsidėmėjo tai, kad, kuriant bažnyčių langų vitražus, 
reikia naudoti ypatingai daug mėlyno stiklo, nes žmogaus akiai mė- 
lyna spalva ypač maloni - galbūt dėl to, kad dangus yra mėlynas, o 
žmogus dar kūdikystėje žvelgia į dangų, ji išmoko surasti tinkamus 
motyvus ir — visų svarbiausia! — juos prakalbinti. 

— Viskas įmanoma, - drąsino Adelaidė. — Pasaulyje nėra nė vieno 
absoliučiai švento dalyko, kurio nebūtų galima pakeisti. 

Būdama dešimtmetė, vienuolikmetė, dvylikametė Antonija 
nekeitė visiškai nieko. Nors jai ir patiko vitražų menas, žaidimas su 
spalvoto stiklo šukelėmis, nors ji kiekvieną dieną vis tobulino savo 
techninius gebėjimus ir greitai išmoko puikiai dirbti su stiklu, jos 
piešiniams — netgi atsižvelgiant į tai, kad ji tebuvo vaikas, - trūko 
kokybiškumo, o idėjoms - originalumo. Ji arba kopijuodavo kitų 
kūrėjų darbus, arba piešdavo Adelaidę ar Matą. Juos — netgi ypa- 
tingai stropiai. Adelaidė nuolat ilgai tyrinėdavo jos eskizus, nepra- 
tardama nė žodžio, lyg bandydama suprasti, ką jie byloja, o paskui ir 
vėl tylėdavo. Ji grąžindavo Antonijai eskizus ir toliau dirbo su ja. 

Matui patiko, kad Antonija jį piešia. Jo veidą nutvieksdavo 
šypsena, kai ji rodydavo jam šiuos portretus, o jo akys - mėlyni 
stikliniai rutuliukai — kaip ji jas vadindavo, žvelgdamos į ją švytėjo 
it deimantai. [ jų draugystę bėgant metams įsipynė dar kai kas jiems 
neįprasta, ir kuo labiau jie brendo, tuo labiau augo ir tas „kažkas“. 
Per tą laiką jis spėjo tapti labai išvaizdžiu jaunuoliu, į kurį žvalgėsi ne 
tik nuotakos, bet ir ištekėjusios moterys. Kiekvienam jis ištardavo 
malonų žodį, truputį šelmiškai nusilenkdavo ir atidžiai žvelgdavo 
į akis. Žmonės kalbėdavo, kad jis turįs „šarmo“ — tai buvo žodis, 
kurio reikšmės Antonija tuomet net nesuprato. 

Sulaukusi keturiolikos Antonija suvokė, kad myli Matą. Ji pa- 
sipasakojo apie tai savo mamai. 

— Bertoldas Hagenas niekados nepritars jūsų meilei, — pranašavo 
Adelaidė. — Jo akyse tu esi popiežiaus šalininkė. Aš jau nekalbu apie 
tai, kad jis — kanceliarijos sekretorius ir savo sūnui numatė panašią 
karjerą, o bekraitė vitražisto dukra tikrai nepadės įgyvendinti jo 
siekių. 

Antonija netikėjo, kad Matas paisys tėvo draudimų. Jis norėjo 
tapti gydytoju, o ne kanceliarijos sekretoriumi, apie religiją apskritai 
niekados su ja nesikalbėjo — atrodė, jog tai — tik menkas šešėlis, kurio 
nelieka, kai zenite skaisčiai šviečia saulė. 

Drauge ji nuolatos jautė jo tėvo Bertoldo priešiškumą — ne 
tiesiogiai, nes šis vengė su ja susitikti, — tačiau ji pastebėjo, kaip, 
bėgant mėnesiams ir metams, keičiasi Matas. Pasikeitė jo šypsena, 
juokingi nusilenkimai, miela bendravimo maniera su aplinkiniais, 

išnyko visas jo šarmas — atrodė, lyg Bertoldas bando pašalinti ats- 
kirus savo sūnaus bruožus ir pakeisti juos kitais, taigi nūnai Matas 
dažnai nutaisydavo rimtą, kone pastorišką veido išraišką ir atrodė, 
jog jis jau dabar studijuoja teisę, kaip ir norėjo jo tėvas. Buvo dienų, 
kai jis apglėbdavo ją ir ji pajusdavo jo kūną, įkvėpdavo į plaučius 
nepriekaištinga švara ir muilu dvelkiantį jo odos kvapą. Tačiau buvo 
ir kitokių dienų, kai Antonijai nepavykdavo pažvelgti į jo vidų, jis 
slėpė nuo jos savo mintis, atrodė esąs sutrikęs ir uždaras, lyg nuta- 
pytas juoda spalva - Antonija pakrikštijo šią jo sielos būseną tokiu 
žodžiu, nes priminė jai juodus šiokiadieniškus daugelio protestantų 
drabužius. Matas tapo prieštaringu žmogumi, kuriame nuolat grū- 
mėsi protas ir širdis. 

Jis daugybę kartų klausdavo jos, ar ji nenorinti tapti protes- 
tante. 

— O kodėl? 

— Tuomet viskas būtų daug paprasčiau. 

Antonijos mama, sužinojusi, kas dedasi, pasipriešino šiai už- 
mačiai. Matas ir Adelaidė slapčiomis varžėsi dėl jos, dėl Antonijos, 
o ji pati buvo pernelyg jauna, kad jai rūpėtų, kas ji tokia — sentikė 
katalikė ar protestantė. Nepaprastai mylėdama Matą, ji mielai būtų 
suteikusi jam šį malonumą ir sutikusi tapti protestante, tačiau tokiu 
savo poelgiu būtų leidusi suprasti savo šeimai, kad paniekina ir atsi- 
sako savo tėvo amato, kažko, kas yra tapęs svarbia jo esybės dalimi, 
taip pat ir visos savo šeimos praeities. Tai buvo neįmanoma. Ilgai 
svarsčiusi, ji atsisakė pakeisti tikėjimą. 

Kai Bertoldas Hagenas sunkiai susirgo beveik nepagydoma 
Ulmo mieste siautėjusia karštlige, ji jau buvo pradėjusi tikėti, kad 
likimas — arba Dievas - šį reikalą išspręs jos naudai ir Matas veikiai 
jos pasiteiraus, ar ji nenorinti už jo tekėti, tačiau, jau gulėdamas 
mirties patale, Bertoldas Hagenas prakeikė Romos katalikų bažnyčią 
ir visus jos stabus — taip pat ir vitražus, prakeikė ir Antonijos tėvą, 
apšaukęs jį užkietėjusiu papistu *. 

Paskutinio Bertoldo pokalbio su sūnumi negirdėjo niekas. 


* Papistas (pranc. papiste < pape - popiežius): 1. karštas popiežiaus, ypač jo politinės veiklos, 
šalininkas; 2. protestantai apie kataliką iro. 

Tą patį vakarą, kai pasimirė Bertoldas Hagenas, baisioji karštligė 
paguldė lovon ir Antonijos motiną. Antonija nebuvo bejėgė būtybė, 
žinojo, ką reikia daryti, ir griebėsi veiklos tučtuojau, nejausdama 
nė menkiausio nuovargio, tačiau jos širdyje viešpatavo begalinė pa- 
nika, kuri valanda po valandos vis augo, kol galiausiai širdis pradėjo 
plazdėti krūtinėje it narve besiblaškanti paukštė, pulsas rvinkčiojo 
beprotišku ritmu, o rankos virpėjo. 

— Atnešiu tau visko, ko tik užsigeisi. 

— Noriu tik vieno: sukurk vitražinį mano veido atvaizdą. 

— Ir kaip gali dabar apie tai galvoti! 

— Aš jau nebepasveiksiu, mano brangioji Antonija. Viskas, ko 
iš tavęs noriu, - kad sukurtum vitražą... man. 

Į dukros atsikalbinėjimus Adelaidė vėliau teatsakydavo tik neby- 
liai purtydama galvą, taigi galų gale Antonija pasidavė ir ėmėsi kurti 
vitražą — stiklinį savo mamos portretą. „Galbūt, — vylėsi ji, — puikiai 
pavykęs kūrinys suteiks ligonei jėgų.“ 

Drebančiomis rankomis ji nupiešė eskizą. Adelaidę krėtė 
karštis, taigi Antonija retkarčiais vilgė jai kaktą vandeniu, tačiau 
motina maldaujamu žvilgsniu prašė jos tęsti pradėtą darbą. Dabar 
ji privalėjo viską nuspręsti pati, nes Adelaidė negalėjo jai padėti. 
Kokios turi būti spalvos? Veido išraiška? Antonija išsirinko patį 
kokybiškiausią stiklą, supjaustė jį, sutvirtino švininiais strypais 
ir įrėmino. Mažoje dirbtuvėlėje ji triūsė dvi dienas ir dvi naktis, 
nuolat mąstydama apie mamą, gulinčią lovoje už sienos ir besi- 
grumiančią su mirtimi. 

Kai stiklo mozaika buvo baigta, ji parodė ją Adelaidei. Motina, 
įstengusi tik truputį kilstelėti galvą, ilgai žiūrėjo į vitražą, lyg mėgin- 
dama jį perprasti. Adelaidės veidą apšvietė gelsvi saulės spinduliai, 
krintantys pro mažą stiklo langelį, esantį už jos lovos. 

Paskui ji ištarė: 

— Puiku. 

Netrukus ji mirė Antonijai ant rankų. 

Žvelgdama į velionės ramų, kone palaimingą veidą ir lygindama 
jį su vitražiniu portretu, Antonija pastebėjo stulbinamą panašumą. 
Mirusiosios veidas skendėjo tokioje pačioje gelsvoje šviesoje, kaip ir 

stiklo portrete. Taigi, daug negalvodama, Antonija sukūrė iš stiklo 
savo motinos pomirtinę kaukę. 

Antonija budėjo šalia velionės visą naktį, stengdamasi kuo geriau 
įsiminti motinos veidą, šukavo jai plaukus, kalbėjosi su ja. Ji neturėjo 
jėgų verkti. Antonija parašė laišką tėvui, kuris buvo susiradęs darbą 
Senso mieste Prancūzijoje ir nuolatos atsiųsdavo šeimai pinigų. Jų 
visiškai užtekdavo pragyventi, tačiau laidotuvėms nepakako: An- 
tonija būtų įstengusi užmokėti tik už vargetoms skirtą kapavietę, 
nes, kol Jeronimas gautų laišką ir parkeliautų į Ulmą, praeitų ne 
viena savaitė. Matas tučtuojau pasiūlė pagalbą. Lietaus nupraustu 
veidu darganotą dieną jis atėjo į jos namus ir padavė kapšą monetų. 
Antonija nė už ką nebūtų ėmusi iš jo pinigų, tačiau negalėjo net 
pagalvoti apie tai, kad jos mama būtų suvyniota į purviną audeklą ir 
su trisdešimčia ar keturiasdešimčia kitų nelaimėlių įmesta į bendrą 
kapavietę. Taigi moteriai, kurią Antonija mylėjo labiau už viską 
pasaulyje, buvo surengtos gražios laidotuvės, laikantis visų karali- 
kiškų papročių. 

Vis dėlto Matas taip ir nepasirodė. Jis neatėjo į laidotuves, kurios 
nebūtų įvykusios be jo paramos, neaplankė jos ir kitomis dienomis, 
o kai ji pati neiškentusi atėjo į jo namus, ekonomo žmona pasakė, 
jog Matas iškeliavęs studijuoti teisės į Tiūbingeną. Jis nepaliko jai nei 
laiško, nei kokios nors prisiminimo dovanos, ir Antonija suprato, 
kad lašai, sruvę jo veidu, kai jis prieš keletą dienų stovėjo jos namų 
tarpdaryje, iš tiesų buvo ne lietaus lašai, o ašaros. 

Tądien ji atsisėdo prie neseniai sukurto mamos vitražo ir ją ap- 
gaubė pro jį sklindanti gelsva šviesa. Sėdėdama priešais savo motinos 
portretą ji išdėstė popieriuje visas mintis, atėjusias jai į galvą, ir kuo 
ilgiau rašė, tuo garsiau ausyse jai skambėjo Adelaidės balsas. Tai buvo 


tartum pokalbis, dviejų žmonių diskusija ant popieriaus lapo. 


Kodėl Matas taip pasielgė? Kodėl jis mane paliko - dabar, kai mes 
galėjome niekieno netrukdomi gyventi kartu? 


Ar jūs iš tiesų būtumėt galėję tai padaryti? Nors tu galbūt ir esi 
įsitikinusi, kad religija neturėjo jokios reikšmės jūsų tarpusavio san- 

tykiams, tačiau iš tiesų ji visuomet buvo čia, šalia jūsų, tiesiog jūs abu 
tuo metu jos nepastebėjote. Bertoldas Hagenas jums tai priminė. Ką gi 
Jis pasakė sūnui savo mirties valandą? Tai, kad jis galėsiąs vesti tik pro- 
testantę, — štai ką jis jam pasakė. Prieš iškvėpdamas paskutinį atodūsį 
Jis privertė Matą prisiekti, kad šis įvykdys jo valią. 


Kodėl jis išvažiavo, neištaręs net trumpo „sudie“? 


Didelis atstumas padeda protui nugalėti jausmus. Nėra galin- 
gesnės jėgos už auklėjimą, Antonija, o Matas buvo išauklėtas savo tėvo 
dvasia. 


Aš būčiau galėjusi jį pakeisti. Būčiau įstengusi vėl padaryti jį tokį, 
koks jis buvo iš tiesų: žmogus, kurio širdis kupina meilės, užuojautos ir 
noro padėti savo artimui. Aš jo ilgiuosi. Aš myliu jį. Taip pat aš ilgiuosi 
ir myliu tave. Kas gi man dar beliko? 


Na, kai kas tau vis dėlto liko. Tu ir pati tai žinai. Tiesiog tau tereikia 
įsileisti tai į savo širdį. O tai padaryti gali tik tu pati. Viena tavo esybės 
dalis nori užgniaužti šio trapaus daigelio augimą. Tačiau pažvelk į pienę, 
kuri prasikala pro bet kokį, net patį tvirčiausią grindinį, pažvelk į griu- 
vėsius, visiškai pasislepiančius po nenumaldomai sparčiai suvešėjusia ža- 
luma, ir įsileisk šį trapų daigelį į savo širdį. Esi pakankamai protinga ir 
tau tereikia tik panorėti, kad taip nutiktų. Tavo siela laisva. Tu esi laisva. 


Šie žodžiai suvirpino kažkokią stygą Antonijos širdyje. Užgavo 
ją taip smarkiai, kad širdis ir vėl suplazdėjo krūtinėje, o ją pačią 
apėmė baimė, tačiau tai buvo lyg išsilaisvinimas iš kalėjimo vienutės, 
lyg išganymas, kurio ji jau ilgai laukė, ir štai pagaliau jis buvo jai 
suteiktas. 

Nuo šios akimirkos ji stačia galva puolė į magišką vitražų pa- 
saulį. Ji žinojo, kad tėvas, kurį ji per pastaruosius šešerius metus 
matė tik tris kartus po mėnesį, veikiai atvyks į Ulmą ir išsiveš ją į 
Prancūziją. Iki šiol jis nelabai tikėjo, kad iš Antonijos kada nors išeis 
puiki vitražistė: jos eskizai atrodė jam esantys pernelyg vaikiški ir 

lengvabūdiški, pernelyg mėgėjiški. Dabar ji norėjo įrodyti tėvui, kad 
jis klydo. Būdavo dienų, kai ji dirbdavo it piktos dvasios apsėsta — 
karštligiškai skubėdama, visiškai praradusi dvasinę pusiausvyrą, lyg 
išsinėrusi iš kailio ir stebėdama save iš šalies — jai atrodė, kad jos 
kūnas skyla į dvi dalis ir kažkuri jo dalis šaukiasi pagalbos. Kad ir 
kaip ji stengėsi, išties puikiai jai pavykdavo tik siaubingų katastrofų 
vaizdai: skęstantys laivai, Sodomos sunaikinimas, keturiasdešimt 
dienų užtrukęs lietus, paskandinęs visą žmoniją, išskyrus Nojaus 
šeimą, Babilono karas, apokaliptiniai raiteliai... Jai kėlė šiurpą jos pa- 
čios kūriniai — tačiau kartu jie ją žavėjo, traukė it magnetas ir gundė 
kurti dar daugiau panašių vaizdų. Ji išleido paskutinius pinigus 
stiklui, metalo oksidams ir švininiams strypams, iš kurių gamindavo 
konstrukcijas stiklo gabalėliams sutvirtinti. Seniau jai būdavo nepa- 
prastai sunku surasti teisingas proporcijas ir tinkamu metu atlikti 
reikiamus veiksmus. Ji visuomet dirbdavo arba pernelyg lėtai, arba 
pernelyg greitai, arba dar kažkaip kitaip negrabiai, tačiau dabar jai 
ūmai pakluso ir judesiai, ir visi darbiniai procesai, lyg kažkas būtų 
visa tai kuždėjęs jai į ausį. 

Buvo pagaminti trys vitražai, tokie pat aukšti ir platūs, kaip ir 
jos tvirtas, augalotas tėvas, nūnai žengiantis pro duris. Ji žinojo, kad 
vitražai puikiai pavyko, o dabar, žvelgdama į tėvo veidą, suprato, 
kad jis mano taip pat kaip ir ji. 

— Tokia buvo mamos valia, - pasakė ji. — Ji suteikė man jėgų. 

Jeronimas linktelėjo galvą ir su ašaromis akyse pabučiavo ją į 
kaktą. Jis nieko jai neprižadėjo, išskyrus tai, kad pasiims ją kartu į 
Sensą ir bet kur kitur, kad ji galėtų pro vitražų langų stiklus įleisti 
į bažnyčių vidų šviesą. Europos bažnyčiose ir katedrose jie gėrėjosi 
stulbinamo grožio vitražais ir, stengdamiesi nenusileisti didiesiems 
praėjusių amžių meistrams, kūrė savuosius šedevrus. Tačiau Jero- 
nimo „žvaigždžių valanda“ jau buvo likusi praeityje. Po nelaimių 
Ulmo mieste jo kūrybinės galios buvo smarkiai išsekusios — atrodė, 
lyg kažkas būtų užgesinęs jo sieloje dievišką kūrybos ugnį. Jis ga- 
mino technologiniu požiūriu nepriekaištingus kūrinius, tačiau jiems 
trūko novatoriškumo ir magiškos jėgos. Dažniausiai jie gaudavo 
tik nedidelius užsakymus — suremontuoti vitražus Auksere, paga- 

minti naują vitražinį langą Šalone prie Marnos, papuošti naujomis 
detalėmis koplyčios priestatą Barselonoje ir taip toliau. Tai buvo 
klajokliškas gyvenimas - sunkus, priverčiantis atsisakyti patogumų, 
tačiau dirbti tarp tokių stebuklingai prabangių meno kūrinių vis 
dėlto buvo didžiulė privilegija, už kurią Antonija buvo nepaprastai 
dėkinga tėvui. 

Tuo metu gaivališkai ir rafinuotai atsiskleidė bei suvešėjo kai 
kurie asmeniniai jos būdo bruožai — ne tik kuriant vitražus, bet ir 
bendraujant su vyrais. Dažnai Antonija tapdavo nerami, lyg kažkas 
būtų ją persekiojęs, arba priešingai — ji pati kažką medžiodavo, net 
nežinodama ką. Nuo tada, kai mirė mama ir iškeliavo Matas, dažnai 
ji jausdavosi neturinti tvirto pagrindo po kojomis, ir kai ją užvaldy- 
davo šis jausmas, ji tiesiog sulaukėdavo. Tuomet ji arba dirbdavo iki 
visiško išsekimo, arba susirasdavo sau vyrą. Iš pradžių tvardytis ją 
vertė sąžinės graužimas ir įvairios baimės — lyg iš žilos senovės išnirę 
dvasios, prabilusios gūdžiais balsais: jos gąsdino ją pragaru ir nesan- 
tuokiniais vaikais. Tačiau kartą vakare, jai besėdint ir besikalbant su 
savo dienoraščiu, šias baimes nugalėjo jos vidinis balsas, nuolatos 
dalijantis jai patarimus. 

„Leisk, kad tai nutiktų, — sakė jis. — Viskas įmanoma, jei tik tu 
pati to nori.“ 

Ir iš tiesų: pergulėjusi su vyru, ji kuriam laikui nusiramindavo, 
panašiai kaip ir sukūrusi eilinį katastrofą vaizduojantį vitražą. Pran- 
cūzas akmenskaldys, karininkas iš Lombardijos, Vestfalijos pirklys, 
bavaras arklininkas, druskos virėjas, kepėjo mokinukai... Po meilės 
nakties išaušus rytui ji pamiršdavo juos taip pat greitai, kaip būdavo 
susiradusi. Nei vienas iš šių vyrų nepalietė Antonijos sielos gelmių. 
Būtent to ji ir norėjo. Žodis meilė priklausė praeičiai, netekčiai. 

Ji sustiro. Nuo šaltų grindų į kūną įsismelkė siaubinga žvarba. 
Įdomu, kiek laiko ji praleido skendėdama prisiminimuose, sėdė- 
dama ant grindų tarp aplink išsibarsčiusių stiklo šukių? Vieną po 
kitos ji rankiojo nuo grindų šukes ir atsargiai krovė jas ant audeklo. 
Tai darydama ji ne juokais susimąstė apie patirtą nesėkmę, vis dar 
nenorėdama tuo patikėti: per visus šiuos metus tai buvo pirmas 
kartas, kai ji išmetė iš rankų stiklą — stiklą, kuris buvo jos fanta- 

zijos pasaulio kūrybinė medžiaga. Ir būtent šią akimirką pasirodė 
Matas — vyras, vienintelis vyras, kurį ji taip troško susigrąžinti į 
savo gyvenimą. 

Pro durų plyšį, pro kurį paprastai prasismelkdavo tik šaltis, pra- 
lindo negrabiai sulankstytas laiškutis. Ji pasilenkė jo paimti. Mato 
rašysena nuo jaunystės laikų buvo nelabai pasikeitusi. 


Klausei manęs, ar aš vedęs. Atsakysiu į tavo klausimą: ne, nesu. 
Bet buvau. Mano žmona mirė praėjusiais metais, jau šeštąjį kartą 
pagimdžiusi negyvą vaiką — berniuką. Kai rytoj susitiksime, prašau 
nekalbėti apie tai. 

Labai dažnai galvodavau apie tave, o dabar džiaugiuosi, kad po 


tiek daug metų mes ir vėl susitikom. 


Kai ji atvėrė duris, už jų nieko nebuvo. 


Žingsniuodamas su Luisu pas gydytoją, Sandras niekaip negalėjo 
išmesti iš galvos Oresto Lipio žodžių: „Maniau, kad tai Jūs tiriate 
šią žmogžudystę.“ Visi taip manė — vyskupas kurfiurstas, popiežius 
ir kiti. Tačiau jie klydo. Jis netyrė šio nusikaltimo, tiesiog dalyvavo 
jo tyrime — taip, kaip ir oratorių kovose bei disputuose, kuriuose 
kalbėdavo tik Luisas. Tiesą pasakius, nors įvyko būtent tai, ko jis 
norėjo, jam nuolat nedavė ramybės mintis, kad vis dėlto čia kažkas 
ne taip. Kai jie pasuko į Via Urbano gatvę, Sandras įtikinėjo save, 
kad jis privalo tik džiaugtis dėl Luiso vadovavimo, tačiau kažkoks 
vidinis balsas vis tiek bandė jį perkalbėti, įspėdamas, jog iš tiesų yra 
visiškai kitaip, nei jis mano. Perėjęs Via Urbano ir kartu su Luisu 
eidamas Via Baltasar gatve jis svarstė, kad, viena vertus, jam reikėtų 
daugiau pasistengti, kita vertus, galbūt kaip tik viskas čia gerai. 

— Kodėl, - paklausė jis Luiso, - vyskupas kurfiurstas paskyrė 
mane, 0 ne tave? 

Jie ėjo per nedidelę aikštę, apsuptą miestelėnų namų aukštais, 
išpuoselėrais fasadais ir plačiai atvertomis langinėmis. Šen bei ten 
pro langus, kaip paprastai vakare, žvelgė senos moterys. Kai kurios 
šnekučiavosi, rėkdamos per visą aikštę, paskui ūmai nuščiūdavo, 
o tada vėl prapliupdavo nenutrūkstamu žodžių srautu arba garsiu 
juoku. Šis scenarijus priminė Sandrui Romoje praleistą jaunystę, 
tačiau jis buvo pernelyg susinervinęs, kad leistųsi užvaldomas nos- 
talgiškų praeities prisiminimų. 

— Tai aš tave rekomendavau, - atsakė Luisas. 

— Kodėl? 

— Šiai bylai tirti vyskupas kurfiurstas pageidavo jėzuito. 

— Galėjo pasiieškoti jėzuito iš Veronos arba Padujos. Juk šie 
miestai yra tik už poros valandų kelio nuo čia, jojant arkliu. 

— Kodėl reikia kviestis kažkokį žmogų iš Padujos, jei ir čia, Iri- 
dente, yra tinkamas šiai užduočiai kandidatas? 

— Galėjai ir pats imtis šio tyrimo. 

— Esu pernelyg užsiėmęs. 

— Šiuo metu — ne. 

Luisas daugiau nepanoro kalbėtis šia tema. Jis paspartino žingsnį, 
lyg ketindamas nuo kažko pabėgti. Kurį laiką Sandras sekė paskui, 
o tuo metu minčių karuselė jo galvoje sukosi vis greičiau ir greičiau, 
kol pagaliau jis sustojo ir sušuko: 

— Sustok, Luisai, taip nieko nebus! 

— Ar aš pernelyg greitai einu? 

— Tam tikra prasme - taip. Bet aš kalbu ne apie mūsų pasivaikš- 
čiojimą. 

Luisas, nužingsniavęs šiek tiek tolėliau, vėl sugrįžo, ir Sandras, 
žiūrėdamas jam į veidą, suprato, jog Luisas numano, ką jis ketina 
pasakyti. Tuomet jam pasidarė daug paprasčiau pradėti pokalbį. 

— Nesuprask manęs blogai, Luisai. Kai iš pradžių tu pasisiūlei 
man padėti, aš buvau tau dėkingas, netgi labai dėkingas. Ber aš 
maniau... Na, aš maniau, kad bylą mes tirsime kartu. 

— Bet juk mes taip ir darom. 

— Deja, tai netiesa. Lipiui aš pasirodžiau esąs gana keistas: ne- 
pratariau nė žodžio, tik stovėjau it koks stuobrys, o tuo metu tu... 
Na, aš suprantu, kad tu pripratęs kalbėti, kai tuo tarpu aš viso labo 
tik stoviu šalia tavęs. Tačiau šiuo atveju... Jeigu nebūčiau iš tavęs 
paėmęs kalbos, tuomet dar ir dabar nieko nesuprasčiau. O paskui 
tie tavo klausimai, kuriuos uždavei Lipiui... Aš būčiau kitaip juos 
formulavęs, o ne iškart puolęs jo įtarinėti. 

— Juk žinai, kad puolimas visuomet buvo mano veikimo me- 
todas. 

— Taip, būtent £270. Ir dar kai kas. Iki šiol tu nė karto manęs ne- 
paklausei, ką aš galvoju apie Lipį ir apskritai apie visą šį nusikaltimą, 
taip pat ir apie tai, ką mums pavyko sužinoti. 

— Norėjau palaukti, kol pasikalbėsim su gydytoju. 

— Manau, - pasakė Sandras, - kad iš pradžių aš vienas pakalbėsiu 
su gydytoju. — Ir mandagiai pridūrė: - Jeigu tu nepriešrarauji. 

Akimirką buvo girdėti tik dviejų moterų, besiskundžiančių savo 
vyrais, šiąnakt vėl negrįžusiais namo nakvoti, balsai. 

— Ne... - nutęsė Luisas, ir tai buvo vienas iš tų retų atvejų per 
visus jų bendravimo metus, kai Sandras galėjo manyti išgirdęs jo 

balse nuskambėjusią lengvos abejonės gaidelę. Luiso balsas ir vėl 
buvo atgavęs buvusią tvirtybę, kai jis pridūrė: — Tu turi viską, ko 
reikia žmogui, kuriam patikėta įveikti tokią sunkią užduotį kaip 
ši. Esi protingas ir pastabus. Nepažįstu nė vieno žmogaus, kuriuo 
pasitikėčiau labiau nei tavimi. 

Ši pagyra užklupo Sandrą labai netikėtai — Luisas dar niekuomet 
nebuvo taip smarkiai jo gyręs, tad Sandras pajuto sąžinės graužimą. 
Luisas linkėjo jam tik gera, protegavo jį, o Sandras sumanė jam už 
visa tai atsilyginti, priversdamas aiškintis ir galiausiai išstumdamas 
už borto. Sandras vis dar neturėjo nė menkiausio supratimo, ar jis 
elgiasi teisingai, bet kartu pajuto didžiulį palengvėjimą, kad Luisas 
taip geranoriškai į visa tai pažiūrėjo. 

— Juk tu mane nuolatos intormuosi? — paklausė Luisas ir taukš- 
telėjo Sandrui per petį. 

— Be abejonės, Luisai. Aš labai džiaugčiausi, jei tu ir toliau liktum 
mano patarėju. 

- Žinoma. 

— Ar tu nepyksti? 

— Nė truputėlio. Gerai, kad buvai man toks atviras. Mes vi- 
suomet privalome būti vienas kitam atviri. Mes jau beveik atė- 
jome, - pridūrė jis. 

— Kur atėjome: 

Sandras net nepastebėjo, kad jie ėjo aplinkkeliu. Užuot ėję tiesiai 
prie Teismo rūmų, jie pasuko už keleto gatvių ir nūnai stovėjo prie- 
šais geltonai dažytą namą su dviem kairėje ir dešinėje paradinių durų 
pusėje stovinčiomis amforomis, per kurių kraštus, grumdamosi su 
mirtimi, liūdnai sviro apvytusios mėtos. 

— Prie Mato Hageno, Viurtembergo pasiuntinio, namų durų. 
Pagalvojau, kad šis trumpas vizitas pakels mums nuotaiką ir bus 
labai įdomus. 

Sandras suakmenėjo, o Luisas tuo metu jau daužė belstuku į 
duris. Jis nenorėjo išvysti Mato, tik ne dabar, tiesą pasakius — aps- 
kritai niekados. Tridentas buvo pakankamai didelis miestas, kad jie 
išvengtų akistatos. 


— Man reikia eiti į Teismo rūmus, — pasakė Sandras. 

— Galėsi nueiti ir vėliau. 

— Manęs laukia. 

Luisas nusišaipė: 

— Kas, Bertanis? Jis tikrai neužpyks, jei tu truputėlį pavėluosi. 

Sandras nuleido negirdomis šią kandžią pastabą. 

— Turėjau galvoje gydytoją. 

Luisas pabeldė dar kartą, tris kartus. 

— Tu esi popiežiaus vizitatorius, Sandrai. Gydytojas neišdrįs iš- 
eiti, kol su juo nepasikalbėsi. 

— Tačiau labai nemandagu versti jį laukti. 

Luisas pabeldė penkis kartus. 

— Nemandagumas nėra nuodėmė. Kita vertus, 5:4 nuodėmė 
praleisti šią progą. 

— Matai, Luisai, namuose nieko nėra. Dabar aš jau eisiu. 

Tą pačią akimirką durys atsivėrė, ir Sandrui prieš akis antrą kartą 
šiandieną pasirodė juodai vilkinčio Mato figūra. 

Priešiškas Mato žvilgsnis klajojo nuo Sandro prie Luiso, paskui — 
vėl atgalios. 

— Taip, prašau? 

— Aš esu brolis Luisas de Sotas. Būdamas Visuotinio Bažnyčios 
susirinkimo delegatas nenorėjau praleisti progos susipažinti su pro- 
testantų oratoriumi. 

— De Sotas? Taip, esu apie Jus girdėjęs. 

Sandras pastebėjo žvilgsnius, kuriais tuodu apsikeitė — tą pačią 
akimirką jie tapo varžovais. Jis ne kartą buvo matęs tokį Luisą prieš 
disputus — susiaurėjusiomis akių lėliukėmis, lyg plėšrūno pasaloje, 
ir siauras lūpas iškreipiančia šypsena, kuri galėjo reikšti bet ką, tik 
ne draugiškumą. Taip pat jis gerai prisiminė ir šią negailestingą, 
žiaurią Mato veido išraišką — dar iš tų laikų, kai jie pirmąkart susi- 
tiko Romoje. 

— O kągi Jūs čia su savimi atsivedėt, de Sotai? 

— Tai brolis Sandras Karisimis, mano asistentas. 

Matas nusišiepė ir apsilaižė lūpas. 

— Iš tiesų asistentas? Ar Jums neatrodo, kad nepridera belstis į 
mano duris ir prašytis vidun pasikalbėti, lydimam kažkokio asis- 

tento? Manau, Jūs esate delegatas, aš - pasiuntinys, o ką gi čia veiks 
tas menkas asistentėlis? 

— O, brolis Karisimis yra daugiau nei asistentas. Jis - mano 
svarbiausias... 

— Aš esu vizitatorius, — pertraukė jį Sandras, įsiutintas įžeidimo. 
Ir vėl it trumpa smarki liūtis jo kūną persmelkė ryžtas, šįkart sumišęs 
su nepaprastu pasitenkinimu, kad gali sutramdyti Mato pasipū- 
timą. — Popiežiaus vizitatorius, — pabrėžė jis. 

Mato veidas tučtuojau paniuro it audros debesis, ir visas pasi- 
tikėjimas savimi išgaravo — bent jau Sandras manėsi tai pastebėjęs. 
Sandras pasijuto esąs toks galingas — jam atrodė, jog galėtų viena 
ranka rauti medžius su visomis šaknimis. Jis buvo stiprus. Stipresnis 
už Matą. Jam nereikėjo slapstytis, jis buvo lygus su juo. Jis galėjo — 
visiškai nesigėdydamas — pažvelgti jam tiesiai į akis. 

Šis jausmas truko tik dvi tris akimirkas, o paskui jį apėmė sąžinės 
graužatis ir vėl sugniuždė jį. Dabar jis ir vėl tapo menku vienuoliu, 
dar blogiau — vyriškiu, pabėgusiu nuo gėdos. 

Luisas žengė žingsnį į priekį. 

— Ar galėtume užeiti į vidų? 

— Kokiu tikslu? 

— Na, pasikalbėti. Juk mes su Jumis norime to paties, ar ne? 
Suvienyti bažnyčią. 

— Taip, bet Jus į Visuotinį Bažnyčios susirinkimą atsiuntė popie- 
žius, siekdamas sukliudyti įvesti būtinas bažnyčios reformas. 

— O Jūs norite apversti bažnyčią aukštyn kojom. 

— Be reformos susivienijimo nebus. 

Luisas atsainiai dėbtelėjo į jį. 

— Privalote po truputį budintis iš miego, mano sūnau. Jau pen- 
keri metai prabėgo nuo Liuterio mirties, o prieš ketverius metus 
Miūlberge prie Elbės žlugo visos protestantų iliuzijos. 

Pastaba apie Miūlbergą buvo provokacija, tyčinė, žinoma. 1547 
metais katalikų imperatorius Karolis V negailestingai sutriuškino 
Šmalkaldeno sąjungos — protestantiškų valstybių valdovų — kariuo- 
menę. Taip imperatoriui pavyko pasiekti, kad jo imperija nesu- 


skiltų į dvi dalis. Jo galybė po šios pergalės tapo tokia didžiulė, kad 

jis privertė atsisakyti protestantus savo kietasprandiško elgesio ir 
pamąstyti apie susivienijimą su Roma, jei tik pati Romos katalikų 
bažnyčia sutiktų reformuotis. 

Lygus, kampuotas Mato veidas dar labiau paniuro. 

— Aš nesu Jūsų sūnus, — burbtelėjo jis, o tai, kaip su pasitenki- 
nimu pastebėjo Sandras, nebuvo ypatingai sąmojinga pastaba. 

Luisas dūrė pirštu tiesiai į dar nespėjusią užgyti jo žaizdą. 

— O dabar turiu Jūsų atsiprašyti. — Netaręs net trumpo „sudie“, 
Matas užtrenkė duris tiesiai jiems prieš nosį — garsiau nei reikėjo. 

Luisas kreivai nusišaipė ir jie, netarę nė žodžio, paliko Casa V/- 
terra. Dabar Sandras jau džiūgavo, kad nepraleido progos pabūti 
šio apsižodžiavimo liudininku. 

— Sveikinu, — pasakė Sandras. - Mano manymu, tau pavyko 
gerokai įbauginti tą pasiuntinį. 

Atrodė, kad Luisas tik ir laukė šio pagyrimo. 

— Dėkoju, Sandrai. Mano padėtis geresnė nei jo — būtent tai ir 
leidau jam suprasti. 

Sandras prisiminė, ką per audienciją jam sakė vyskupas kur- 
fhurstas — jis pabrėžė, kad popiežiaus - taigi ir Luiso — padėtis jokiu 
būdu nėra geresnė, nes imperatorius smarkiai spaudžiąs Julių III, 
kad šis pritartų bažnyčios reformoms. Kodėl Luisas apsimetinėja, 
kad Matas jam visai nepavojingas? Tai, kad Matui jis pademonstravo 
savo pranašumą, buvo visiškai suprantamas ir pateisinamas taktinis 
manevras, bet su Sandru jis visuomet būdavo sąžiningas ir niekados 
neapsimetinėdavo. 

— Beje, — pasiteiravo Luisas, — iš kur tu pažįsti Hageną? 

Šis klausimas užklupo Sandrą labai netikėtai. 

— Iš kur aš jį?.. Iš kur tu žinai?.. 

Luisas gūžtelėjo pečiais. 

— Kad jūs pažįstami? Šito nebuvo įmanoma nepastebėti! Iš 
tavo akių, Sandrai, jau negalima taip lengvai įskaityti teisybės — aš 
pats tave to išmokiau, tačiau Hageno akys - lyg atversta knyga. 
Jūs buvote varžovai, tiesa? Ir, kadangi po įstojimo į Jėzuitų ordiną 
tu beveik nebuvai išvykęs iš kolegijos, darau prielaidą, kad šis prie- 
šiškumo jausmas gimė dar prieš tau pasirenkant vienuolystę. Jūsų 


84 


priešiškumas vienas kitam toks didelis, kad tu net nepajėgei ištverti 
kandžių jo replikų ir paminėjai savo naująsias pareigas. Spėju — šia 
pastaba ir norėčiau apsiriboti — kad tavo ir Hageno nesantaikos 
kaltininkė — moteris. 

Sandras atsiduso. Negi Luisas šia įspūdinga žodžių tirada norėjo 
jį įtikinti, kaip kvaila jam vienam imtis tirti žmogžudystę? Buvo 
aišku kaip dieną: nebuvo prasmės toliau slėpti tiesos apie save ir 
Matą - reikėjo pasakyti bent jau dalį teisybės. 

— Kartais man atrodo, Luisai, kad tu moki skaityti svetimas 
mintis. 

— Jokiu būdu. Ir vis dėlto aš esu teisus? 

— Tam tikra prasme. 

— Negi nenori atskleisti man visos tiesos? Tai buvo nekokios 
reputacijos moteris? 

Sandras suirzęs suraukė antakius. 

— One! - įtūžęs sušuko jis. — Tai nebuvo dviejų įsimylėjėlių kova 
dėl moters, tai buvo kova... dėl... dėl mudviejų motinos. 


Salvatorės Bertanio kūnas gulėjo ant stalo Teismo rūmų pastato 
rūsyje, kuriame buvo tvanku ir šilta. Jo lytis buvo pridengta lyg 
atsitiktinai kažkieno užmestu šiurkščiu vilnoniu dėmėtu ir išblu- 
kusiu audeklu, o visas kūnas — nuogut nuogutėlis. Galingas kūnas, 
nepaisant jį palietusių senatvės požymių. Rankų kraujagyslės lyg 
tvirti lynai tįsojo nuo dvigalvių žasto raumenų iki rankos riešų, tvirta 
krūtinė buvo apžėlusi žilais plaukais, o įspūdingas smakras liudijo 
apie tvirtą valią. Velionio Bertanio kūnas pabrėžė jo charakterio 
savybes: jis buvo ne švelnus ganytojas, o tikra maištinga siela. 

Sandras persižegnojo ir prisiartino prie mirusiojo. Jis jautė di- 
džiulę pagarbą šiam vyrui, kuris, užuot kaip visi prelatai mėgavęsis 
vynu, puotomis ir meno kūriniais, galvojo ir apie neturtėlius, apie 
bažnyčios nutolimą nuo savo tikrosios — sielų ganytojos — pareigos. 
Metai po metų gausėjo jo pasekėjų gretos, Ignacas Lojola, Jėzuitų 
ordino įkūrėjas, taip pat dėjo į jį didžiules viltis. 

Bet vis dėlto, iš arčiau įsižiūrėjęs į mirusiojo veido bruožus, 
Sandras pamatė jo lūpų kampučiuose sustingusią paniekinamą, 

net žiaurią išraišką. Sandras nežinojo, ar būdamas gyvas Bertanis 
atrodė lygiai taip pat, — jis gerokai tuo abejojo. Tik mirtis, tik visiškai 
nejudrus veidas, sustingusi akimirka išryškina pačius slapčiausius 
žmogaus būdo bruožus, nepastebimus kitiems, kai šis būna gyvas. 
Judesys - laikinas, tik mirtis amžina. Ir kas gi būtų galėjęs šitaip 
begėdiškai ilgai ir atidžiai apžiūrinėti Salvatorę Bertanį jam esant 
gyvam, kaip tai dabar darė Sandras? 

Mirusiojo rankos buvo suvytusios it bukmedžio lapai lapkričio 
mėnesį, bet Sandras nemaloniai nustebo, pastebėjęs jose mirties 
įamžintą dar vieną velionio būdo bruožą: kažkokį atstumiantį kie- 
tumą ir į save lenktus pirštus, panašius į plėšrūno nagus. Atrodė, 
kad šios rankos gali tvirtai sučiupti, ir iš tiesų — apie velionį Ber- 
tanį sklido kalbos, kad jis niekuomet nepaleidžiąs iš savo nagų to, 
ką nutvėrė. Bet vis dėlto Sandras ir šįsyk nusistebėjo, kaip aiškiai 
žmogaus išorė atspindi jo būdo bruožus. Už šias žinias ir gebėjimą 
jas panaudoti jis turėjo būti dėkingas Luisui. 

Sandras paklausė: 

— Ar mirusiojo išvaizda nebuvo kaip nors pakeista po to, kai jį 
surado? 

Gydytojas žingtelėjo į priekį, ir Sandrui į šnerves tvokstelėjo aštrus 
eterio kvapas. Tai buvo neaukštas vyrukas siaurais pečiais ir trum- 
paregėmis akimis. Jis bandė pataisyti savo regėjimą, įsistatydamas į 
kiekvieną akį po didinamąjį stiklą. Pigūs rėmeliai laikydavo šį prietaisą 
jam ant nosies tik tuomet, kai jis viršunosy sustumdavo dvi dideles 
raukšles. Veikiausiai dėl šios priežasties jis vengė pažvelgti žmogui į 
akis, lyg bijodamas paversti jį akmeniu it mitinė Medūza. 

— Ne, — pasakė jis. — Šiandien iš ryto lavonas ir buvo rastas su- 
stingęs kaip tik tokia poza. Kiek žinau, velionį aptiko jo tarnas. 
Tuomet iškvietė mane ir nuo to laiko aš nė per žingsnį nebuvau 
pasitraukęs nuo negyvėlio. 

— O vilnonis audeklas? 

Jis išsigando. 

— O, taip, iš mano pusės buvo labai kvaila, kad to Jums nepa- 
sakiau. Žinoma, tai aš užmečiau jį ten. Man atrodė... Aš visuomet 
taip darau. 

— Kokia pagarba velioniui, - nuramino Sandras vis labiau be- 
sinervinantį gydytoją. 

Ant praplikusios gydytojo kaktos pasirodė smulkūs prakaito 
lašeliai, o eterio kvapas taip sustiprėjo, jog atrodė, kad jį išskiria jo 
kūnas. 

— Nuo ko jis mirė? — paklausė Sandras. 

— Malonėkite prieiti arčiau. 

Gydytojas stvėrė mirusįjį už peties ir pavertė ant šono. 

Viduryje tarp menčių buvo matyti maža, apvali durtinė žaizdelė, 
kurią neįgudusi akis iš pradžių būtų galėjusi palaikyti apgamu, o iš 
jos buvo ištekėjusi ir it lava ant nugaros sustingusi plonytė kraujo 
srovelė, kuri, vos pajudinus lavoną, atšoko nuo odos. 

— Ir ši maža žaizdelė buvo mirtina? Galbūt ginklas buvo suteptas 
nuodais? 

— Nelabai tikėtina, garbingasis tėve. Nėra charakteringo odos 
spalvos pasikeitimo, lavonui nedvokia iš burnos, neištekėję ekskre- 
mentai. Bet užtat daug kraujo gerklėje. 

— Ką tai reiškia? 

— Buvo perdurti plaučiai, garbingasis tėve, jis užspringo savo 
paties krauju. Durtinė žaizda buvo padaryta mažu durklu, many- 
čiau — stiletu, ilgu ir siauraašmeniu. Sakyčiau — moterišku ginklu. 

Ši versija tučtuojau atėjo į galvą ir Sandrui, vos tik jis išvydo 
žaizdą, tačiau turėjo prisiversti nefantazuoti. 

— Arba vyrišku — galbūt kaip tik vyras norėjo sudaryti įspūdį, kad 
nusikaltimą įvykdė moteris. Arba, apimtas panikos, kažkas griebė 
pirmą po ranka pasitaikiusį daiktą — tarkim, antspaudo atidarytuvą 
arba kokį nors kūno priežiūrai skirtą įnagį. 

Gydytojas įkvėpė į plaučius oro. 

— Galbūt ir taip, Jūs, be abejo, esate visiškai teisus, — pasakė jis ir 
paleido iš rankų Bertanio petį, norėdamas nusišluostyti aprasojusią 
kaktą. 

„Arba, — tarė sau Sandras, - šis gydytojas visados toks nervingas, 
kas atrodė mažai tikėtina, nes jis buvo ir šilto, ir šalto matęs, pa- 
tyręs medikas, arba susitikimas su paties popiežiaus patikėtiniu kelia 
jam pagarbią baimę.“ Sandras prisiminė, kaip žemai jam nusilenkė 

Orestas Lipis, ir išgąstį, kurį jo pareigų paminėjimas sukėlė netgi 
tokiam žmogui kaip Matas. Vizitatoriui — panašiai kaip inkvizito- 
riui — buvo suteikti dideli įgaliojimai, o Sandras tik dabar pamažu 
pradėjo suprasti, kokį milžinišką įspūdį tai darė kitiems žmonėms. 
Dabar jis jau nebebuvo paprastas vienuolis. Nūnai jis tapo panašus 
į arkangelą, keliantį šiurpą ir priverčiantį lengviau atsidusti, vos tik 
jis išnyksta iš akių. 

— Malonėkite pakelti petį dar kartą, - paprašė jis. 

Gydytojas skubiai įsikišo prakaitu permirkusią nosinę į ki- 
šenę. 

— Tučtuojau, garbingasis tėve. 

Virš durtinės žaizdos, beveik ant sprando, buvo kažkas išpiešta, 
ne, išrėžta, lyg žudikas būtų norėjęs palikti kažkokią žinią arba kažką 
nurodyti. 

Sandras nosine prisidengė nosį ir pasilenkė prie mirusiojo. Tai 
buvo ne raidė, tai buvo simbolis - ženklas, panašus į trikampį su 
išorėn išlenktomis linijomis. Panašus į... 

— Skydas, - ištarė kažkoks vaikinas. Sandras nepastebėjo, kaip 
šis prisiartino — storokas, susivėlęs vaikėzas, dar nevisiškai išaugęs 
iš vaikiško amžiaus, penkiolikos, galbūt šešiolikos metų, storomis 
lūpomis ir visažinio išraiška veide. Jis pilna burna žiaumojo kažkokį 
trapų kepinį, stumdydamas kąsnį tai į vieną, tai į kitą žandą. 

— Mano sūnėnas, — sunerimęs pristatė jį gydytojas. — Štai jau 
keletą mėnesių jis man talkininkauja — tai šen, tai ten. Man reikėjo 
žmogaus, kuris padėtų tirti vyskupo kūną, taigi aš... Vyskupas kur- 
fiurstas sutiko, jis netgi pasakė, kad Jums taip pat galbūt prireiksią 
pagalbininko, kuris padėtų atlikti kai kuriuos smulkius pavedimus, 
perduoti siuntinius arba... 

— Viskas gerai, - nuramino Sandras gydytoją. — Aš nepriešta- 
rauju, kad sūnėnas Jums padeda. 

— Gal gerbiami ponai neįsižeistų, - įžūliai įsiterpė vaikinas, - jei 
paprašyčiau jų nekalbėti taip, lyg manęs čia nebūtų? 

— Aaronai! — Jo dėdė sudejavo. — Atleiskite, garbingasis tėve, 
berniukas dažnai būna pernelyg įžūlus, niekas nesupranta, iš kur 
jis to išmoko. Tačiau jis yra labai pareigingas ir... 

— Aš jau perpiešiau šį skydą, — pertraukė savo dėdę vaikinukas. — 
Štai čia, man nebuvo ypatingai sunku. Be to, tai aš įsakiau vyskupo 
tarnui Jūsų palaukti. Iš pradžių jis manęs neklausė, bet tuomet aš 
pasakiau jam esąs Jūsų padėjėjas. 

— Vadinasi, tai tu ten buvai! Aš jau kalbėjau su juo. 

Sandras palygino berniuko piešinį su tatuiruote ant negyvėlio 
odos - jis buvo perpiešęs ją stebėtinai tiksliai: iš tiesų, be jokios 
abejonės, tai buvo skydas. 

— Tu viską atlikai puikiai, — tarė jis ir pažvelgė vaikinukui į pa- 
sitikėjimo savimi kupinas, ryžtingas tamsias akis. — Tačiau ateityje 
palauk, kol aš pats tavęs ko nors paprašysiu... 

— Bet aš... 

— Tu vardu Aaronas? 

— Dėdė jau minėjo Jums mano vardą. 

— Aaronai, ar tu žydas? 

— Koks pastabumas! 

Gydytojas neteko žado iš baimės, tačiau Sandras praleido ne- 
girdomis šią kandžią repliką. 

— Aaronai, paklausyk. Aš neketinu samdyris dvariškių. Neturiu 
virėjų, tarnų, ministrų, taip pat ir padėjėjų. Nuo šiol nesikreipk 
į mane nei „Jūsų malonybe“, nei „garbingasis tėve“. Leidžiu tau 
vadinti mane broliu Karisimiu, o aš vadinsiu tate Aaronu. Jeigu 
man prireiks tavo pagalbos — o jos tikrai prireiks — aš tau pranešiu. 
Ar tu mane supratai? 

— Reikėtų būti visiškam kvailiui, kad to nesuprastum. 

Sandras linktelėjo. 

— Taip ir maniau. 

Aaronas buvo protingas, garbingi asmenys nekėlė jam baimės. 
Ateityje vaikinukas galėjo būti Sandrui naudingas, jei tik jam pavyks 
nors truputėlį sutramdyti begalinį pasitikėjimą savimi. 

Sandras sulankstė piešinį ir paslėpė jį tarp savo abito klosčių — 
ten, kur neseniai glaudėsi Bertanio rašyta kalba. 

— Štai mes ir sutvarkėme šį reikalą, taigi, galite ruošti vyskupo 
kūną rytoj įvyksiančioms gedulingoms mišioms. O dabar man jau 
metas eiti. 

Žvilgtelėjęs į Aaroną, kuris aiškiai rengėsi sekti jam iš paskos, 
jis pridūrė: 
— Vienam. 


Kai Sandras išėjo laukan, gatvės ir namai skendėjo mirguliuojančioje 
violetinėje šviesoje, apklojančioje miestą šiuo stebuklingu apsiaustu 
tik keletą akimirkų — tarp saulėlydžio ir sutemų valandos. Dangus, 
mėnulis, kalnai, šlaitai, miškai, fasadai, grindinys ir keletas žmonių 
skersgatvyje — viskas buvo persmelkta blankiai alyvinės šviesos ir 
atrodė it vientisas lydinys — buvo susiję vienas su kitu taip glaudžiai 
kaip niekad. Vėjas lyg burę išpūtė Sandro abitą. Vėjo, bekvapio, 
skaidraus ir gaivaus spalio vėjo gūsiai košte košė Adidžės upės slėnį 
iš šiaurės į pietus. 

Tiesą pasakius, Sandras ketino pasukti tiesiai į 522 Lorenzo vienuo- 
lyną, kuriame buvo apsistojęs, ten mažumėlę užkąsti, o paskui išklau- 
syti vakarinių mišių. Tačiau dabar jis pasuko visai kita kryptimi. 

Casa Volterra degė šviesos. Vienas langas tvieskė plevenančia, 
šilta auksine šviesa, kurioje kartais sušmėžuodavo juodas šešėlis. 
Sandras tučtuojau atpažino savo įbrolio storą. 

Prisišliejęs prie stūksančio priešais namo sienos, jis įdėmiai įsi- 
žiūrėjo į langą. Pajuto kūną persmelkiantį keistą skausmą, kaip ir 
visuomet, vos tik pagalvodavo apie mamą. Jo vaikystės draugų mo- 
tinos buvo visiškai kitokios: jos buvo italės, romietės — garsiakalbės, 
emocingos, besiplūstančios ir netašytos, nors ir kupinos žemiškos 
meilės. Eliza, jo motina, kiekvieną dieną, kiekvieną valandą, metų 
metus lyg bedugnėje jūroje maudė jį savo begalinėje meilėje. Jis 
gaudavo iš jos vien meilę. Tokia meile mėgavosi ir jo jaunesnės 
sesutės. Vis dėlto jį, Sandrą, mama mylėjo truputėlį labiau, jautė 
jam didžiulį prieraišumą, nuspalvintą kažkokiu liūdnu atspalviu, 
lyg jis būtų atsidūręs kažkieno kito, kurį iš jos atėmė, vietoje. Tik 
tikėjimas sukeldavo jai panašius jausmus, galbūt netgi truputėlį 
stipresnius, ir Sandras jautė, kad jeigu mama kada nors netektų šių 
abiejų dalykų - jo ir katalikų Dievo — ji tikrai pražūtų. 

Sandro tėvą ji gerbė ir vertino, tačiau daugiau tikrai nieko jam 
nejautė. Ji nepajėgė mylėti pirklio - žmogaus, kuris šilku, linu, nėri- 

niais ir visų pirma — savo apsukrumu pelnė duoną. Žinoma, ateityje 
jis ketino Sandrui perduoti šį verslą, tačiau motina pasipriešino 
šiai užmačiai dar tuomet, kai jis pats viso to net nebūtų pajėgęs 
suprasti. Galbūt, nenorėdamas perimti į savo rankas klestinčio tėvo 
verslo, jis tenorėjo įtikti mamai? O galbūt jam iš tiesų buvo atgrasios 
tėvo suktybės ir veidmainiški meilikavimai pirkėjams? Šiaip ar taip, 
Sandras visuomet norėjo užsiimti širdžiai miela veikla. Kurį laiką 
jis svajojo tapti metraštininku ir nukeliauti į tolimus kraštus kaip 
Markas Polas, tačiau jam pritrūko ir valios, ir ryžto įgyvendinti 
šią savo svajonę. Kartu su savo luomo vaikėzais — nei vargšais, nei 
pernelyg turtingais, neturinčiais aiškaus tikslo — jis bastėsi miesto 
gatvėmis. Ir visus tuos metus Eliza jį mylėjo ir dievino lygiai taip 
pat, kaip ir jis ją. 

Kai Sandras sužinojo, kad dar prieš jam ateinant į šį pasaulį ji 
gyveno visiškai kitokį gyvenimą, jį ištiko šokas. 

Kai jam sukako devyniolika metų, - prisiminė Sandras, — vieną 
vasaros dieną jis pastebėjo nepažįstamą jaunuolį — lygiai taip pat, 
kaip jis pats dabar, šis stovėjo prisišliejęs prie namo sienos priešais 
jų namo vartus. Sandras užkalbino nepažįstamąjį, o šis pasakė: 

— Ieškau Elizės... Karisimi. Ar teisingai ištariau? 

Sandras linktelėjo galvą. Nepažįstamasis itališkai šnekėjo gana 
prastai, tačiau buvo įmanoma suprasti, ką jis nori pasakyti. 

— Tik jos vardas Eliza, - pataisė jį Sandras. 

— Elizė Karisimi, — užsispyrė vyrukas. — Ar ji čia gyvena? 

— Taip. Aš taip pat — esu jos sūnus. Ar Jūs pažįstate mano mamą? 

Nepažįstamasis nieko jam neatsakė. 

— Ar galiu su ja pasikalbėti? 

— Žinoma, kodėl gi ne? Tokiu metu ji visuomet siuva. 

Sandras pakvietė jį vidun ir, pats to nežinodamas, šiuo poelgiu 
sujaukė visą savo gyvenimą. Savo, savo motinos gyvenimą, taip pat 
ir jo — nepažįstamojo — Mato Hageno gyvenimą. 

„Kokia prasmė, — nūnai galvojo Sandras, stebėdamas šešėlį 
lange, - kalbėtis su Matu apie tai, kas nutiko tą karštą vasaros dieną, 
kai nuo saulės degte degė grindinio akmenys, arba visa kita, kas 
įvyko vėliau?“ 

Toks pokalbis būtų prasmingas tik tuo atveju, jei Sandras pa- 
siryžtų atsiprašyti, o to jis jokiu būdu neketino daryti. Jau verčiau 
mirti, negu šliaužioti po to niekingo driskiaus kojomis! 

Ūmai jis nusigręžė ir sparčiai nužingsniavo skersgatviu, pasuko 
už kampo, vis labiau toldamas nuo įbrolio namo. Viską apklojo su- 
temos, tamsa viešpatavo taip pat ir Sandro sieloje. Pyktis, pavydas ir 
pasibjaurėjimas susimaišė į dvokiančią tyrę, kuri it karštinė ištvino jo 
gyslomis po visą kūną. Galiausiai jis puolė bėgti. Lenktyniaudamas 
su vėju Sandras nudūmė per aikštę į katedrą, kurion jis šiandien 
įžengė jau trečią kartą. Įpuolęs vidun, apgraibomis nuslinko prie 
altoriaus. Sandras nedegė žvakės, nes norėjo paslėpti veidą nuo akių, 
žvelgiančių į jį iš didžiojo kryžiaus aukštybių ir madonomis ištapytų 
paveikslų, kabančių abipus. Jis meldėsi: 

Padėk man pergalėti šią neapykantą. Jau buvau ją pamiršęs, ta- 
čiau dabar matau, kad ji visuomet pasislėpusi tūnojo manyje — visus 
tuos ilgus metus. Ši neapykanta vis didės ir sugrauš mane, kaip ir 
anuomet. 

Jis minutėlę palūkuriavo, lyg vildamasis, kad ūmai kažkas pa- 
sikeis. 

Ber vienintelis pokytis buvo tai, kad trumpą akimirką jis liovėsi 
galvojęs apie Matą. Jis pažvelgė ton pusėn, kur buvo langai, išpuošti 
Antonijos vitražais, vaizduojančiais apokalipsę, bet ten barkšojo tik 
septynios juodos skylės — lyg seprynerios durys, vedančios į pra- 
garą. 

Ir nevesk manęs į pagundą... 


Antroji dalis 


1551 metų spalio 10 diena, 
Visuotinio Bažnyčios susirinkimo 
išvakarės 


Antonija strimgalviais išpuolė iš Karlotos kambario, užtrenkė už 
nugaros duris ir, kiek tik kojos neša, pasileido bėgti rytmečio prie- 
temoje skendinčiu koridoriumi. Ji pajuto kraujo skonį ant lūpų. 
Kaklas degte degė iš skausmo. Šukuosena išsidraikė, o plaukai pri- 
lipo prie šlapio veido. 

Tenubėgusi keletą žingsnių, ji suklupo ir užsigavo kelį. Nekreip- 
dama dėmesio į skausmą atsigręžė atgal, norėdama pažiūrėti, ar 
niekas neseka jai iš paskos. Kai atsivėrė Karlotos durys, Antonija, 
nelaukdama, kol ant slenksčio pasirodys siluetas, tučtuojau strykte- 
lėjo nuo grindų ir nudūmė tolyn, pasuko už vieno kampo, už kito... 
Ji ieškojo išėjimo į laiptus, vedančius į viršutinį aukštą, kur buvo 
jos dirbtuvė, bet pasiklydo klaidžiuose senųjų rūmų koridoriuose ir 
bijojo netyčia vėl sugrįžti ten, iš kur tik ką buvo pabėgusi. Tamsiame 
šalutiniame koridoriuje, kuris netikėtai baigėsi, ji atsirėmė į sieną ir 
kaip galėdama tyliau gaudė orą. 

Jai tik vargais negalais pavyko pasprukti nuo mirties. 

Vos patekėjus saulei, Jeronimas tučtuojau išėjo į Santa Maria 
Maggiore, o Antonija nusprendė nustebinti savo bičiulę Karlotą 
netikėtu vizitu. 

— Paklausk, ar ji nenorėtų šįvakar su manimi pavakarieniauti, — 
prieš išeidamas paprašė jos Jeronimas. 

— Vadinasi, tu nenori kartu su manimi nueiti pas Matą? 

— Verčiau aš ten neisiu, Antonija. Šis pasimatymas yra tik ju- 
dviejų reikalas. 


— Tu jo nemėgsti, ar ne? 

— Jis — Bertoldo sūnus, sūnus žmogaus, kuris, iškvėpdamas gy- 
vastį, prakeikė mane. 

— O šiandieną šis sūnus kviečiasi tave į svečius. Jis ir vėl tapo tuo 
pačiu Matu, koks ir buvo, kol jo nesugadino tėvas. 

— Nejaugi supuvę obuoliai kada nors vėl pasidaro tinkami 
maistui? 

— Taip ir sakiau: tu iš tiesų jo nemėgsti. 

Atsisveikindamas Jeronimas švelniai įgnybo jai į skruostą: 

— Ber aš vis tiek labai nuoširdžiai linkiu Jums puikiai praleisti 
šį vakarą. 

Rūmai jau prabudo. Kai Antonija įžengė į pirmąjį rūmų 
aukštą, iš visų pusių sklido įprastiniai ryto garsai. Ankstyviausi 
tarnai jau keliavo pas savo ponus, skalbėjos rinko skalbinius, nosį 
rietė avižinių kruopų ir šlapių skalbinių tvaikas. Pirmojo rūmų 
aukšto koridoriaus užkampiuose - ten, kur nebuvo langų, - tvy- 
rojo juodžiausia tamsa, o Antonija tik apytiksliai žinojo, kuriame 
kambaryje gyvena Karlota, todėl slinko lėtai, apgraibomis. Du 
kartus ji veltui klausė žmonių, kur Karlotos kambarys, tačiau tik 
trečias sutiktas praeivis galėjo jai padėti, o iš nemalonios jo šypse- 
nėlės ir nepadoraus ją lydinčio gesto buvo galima aiškiai suprasti, 
jog jis žino, kuo verčiasi Karlota. 

Vadovaudamasi jo paaiškinimu, Antonija veikiai surado kelią. 
Priešais duris pūpsojo skalbinių maišas, per kurio viršų buvo išlindęs 
vienos iš paprastesnių Karlotos suknelių kraštas. Antonija pasibeldė 
ir luktelėjo, tačiau, neišgirdusi iš vidaus nei žodžio, pasibeldė dar 
kartą ir pašaukė ją vardu. 

Kai ir šįkart nieks neatsiliepė, Antonija galėjo apsisukti ir grįžti 
atgal, tačiau ją pagavo begalinis smalsumas. Karlota jau daugybę 
kartų svečiavosi jų ateljė, net kai Jeronimo ar Antonijos ten nebū- 
davo. Pats Karlotos kambarys, žinoma, jos visai nedomino - tai 
tebuvo viso labo mažas, priplėkęs tamsus kvadratas, kaip ir daugybė 
kitų šio seno pastato patalpų. Tai, kas domino Antoniją, buvo as- 
meniškumo pėdsakai, kuriuos, be jokios abejonės, Karlota paliko 
savo kambaryje: prisiminimai iš ankstesniojo gyvenimo, galbūt koks 

nors amuletas, išgraviruota taurė arba sudžiovintų gėlių žiedai, - kas 
nors, kas it menkiausia žvakelė galėjo apšviesti Karlotos praeitį. 

Nors Antonija ir tikėjosi, kad durys bus neužrakintos, bet paste- 
bėjusi, kad jos iš tiesų atsiveria, iš netikėtumo net krūptelėjo ir šas- 
telėjo atgal. Tačiau staiga pastebėjo žmogystą, sėdinčią ant kėdės. 

— O, atsiprašau, — sumurmėjo, — aš pamaniau, kad čia Karlotos 
da Rimini kambarys. 

Mergina nekreipė į ją nė menkiausio dėmesio. Ji sėdėjo it lėlė 
prie lango ir spoksojo pro jį. 

Staiga Antonija pamatė ant plačios lovos suknelę, ištiestą vė- 
dintis, ir tučtuojau atpažino, kad tai — vienas iš puošniausių Kar- 
lotos apdarų. Taigi čia turėjo būti Karlotos kambarys. Bet kas gi 
toji būtybė prie lango? „Veikiausiai, — tarė sau Antonija, — ši jauna 
moteris — kurčia.“ 

Antonija žengė į kambarį keletą žingsnių, o nepažįstamoji net 
nežvilgtelėjo į ją. Antonija iš karto pastebėjo kambaryje stovintį 
tualetinį staliuką su veidrodžiu, nes ant jo buvo išdėliota gausybė 
mažų molinių dubenėlių, dėžučių ir puodelių, kuriuose buvo 
laikoma pudra, lūpų skaistalai ir kitos kūno grožio puoselėjimo 
priemonės. Prabangus sidabrinis futliaras — veikiausiai gerbėjo do- 
vana —- pusmėnulio formos, inkrustuotas rytietiškais ornamentais. 
Vos Antonija pėmė į rankas kažkokį daikčiuką, kambaryje pasklido 
citrusinių vaisių ir cinamono kvapai. Beviltiškoje, pilkoje šio kam- 
bario nykybėje šis tualetinis staliukas su veidrodžiu buvo vienintelė 
įvairiaspalvė sielos atgaiva. 

Tik dabar Antonija pastebėjo šalia suknelės ant lovos numestus 
du piešinukus, kurie priminė jos pačios piešimo stilių, kai jai buvo 
maždaug dvylika ar trylika metų. Štrichai buvo labai blankūs, 
neryškūs, it jaunos mergaitės svajos. Viename piešinyje buvo at- 
vaizduota Karlota — truputį jaunesnė nei šiandien, linksmomis, 
meilės kupinomis akimis ir besišypsančiomis lūpomis, kuklesnė, 
nei dažnai atrodydavo nūdien, kas, žinoma, buvo susiję su dabar- 
tiniu jos amatu, bet, be menkiausios abejonės, — tai buvo tikrai ji. 


Žmogus, piešęs šį paveikslą, be galo mylėjo Karlorą — tai iškart krito 

į akis. Šalia gulėjo idiliško kraštovaizdžio eskizas: miškelis ir jūra 
užpakaliniame plane, kalvos, kurių viduryje stūksojo bažnyčia, o 
galbūt vienuolynas. 

Antonija atsigręžė į merginą. Ar tai ji nupiešė šiuos piešinius? 
Dabar nepažįstamoji buvo taip arti, kad, net ir būdama kurčia, ti- 
krai turėjo pastebėti Antoniją. Tačiau nieko panašaus neįvyko, net 
tuomet, kai Antonija palietė jos ranką ir priklaupė šalia. Antonija 
įdėmiai nužvelgė jos profilį. Mergina nebuvo graži pagal klasikinę 
grožio sampratą, — jos veido bruožai buvo pernelyg šiurkštūs, — o 
jeigu šiame veide kadaise ir buvo kažkas miela, malonu ir gyva, 
nūnai buvo pradingę be menkiausio pėdsako. Išbalusi ir pastirusi 
it mietas jaunoji moteris spoksojo kažkur į tolį, ir tik retkarčiais 
sumirksintys akių vokai ir vos pastebimai besikilnojanti krūtinė 
liudijo, kad joje vis dar teberuseno gyvybė. Ši būtybė negalėjo ne- 
sukelti užuojautos. 

Vienintelis papuošalas, vienintelis pašvaitas, kuriuo ji buvo 
pasidabinusi, — rožinys ant jos kaklo. Jis buvo išdrožtas iš rausvo 
vyšnios medžio ir ryškiai skyrėsi nuo blankios merginos odos. 
Atidžiau įsižiūrėjusi tarp karoliukų Antonija pamatė plokštelę, ant 
kurios pastebėjo kažkokį smulkiomis raidėmis išraižytą įrašą — ten 
buvo viso labo trys ar keturios raidės. Antonija prisiminė, kad ant 
kai kurių rožinių būdavo išraižyti juos dovanojusių žmonių vardai. 
Ji įžiūrėjo pirmąją raidę — „S“, tačiau, norėdama perskaityti kitas 
raides, turėjo kilstelėti rožinį. Ji truktelėjo jį — labai švelniai - per- 
skaitė „I“ ir „P“ raides — tik staiga nepažįstamoji pažvelgė jai tiesiai 
į akis. 

Antonija pajuto tankų merginos alsavimą prie pat savo veido 
ir, nesuspėjusi pratarti nė žodžio, - dvi rankas, sugniaužiančias 
jai kaklą. Beprotiškos, neapykantos kupinos akys gręžte gręžė ją 
žvilgsniu. Antonijos riksmas be garso sustingo tartum replėmis su- 
rakintoje gerklėje. 

Antonija iš visų jėgų bandė išsivaduoti. Susvirduliavusi loštelėjo 
atgal, čiupo merginą už riešų ir vargais negalais išsilaisvino iš jos 
gniaužtų. 

Tada ji pajuto smūgį. Akimirksniu burnoje pasklido speci- 
fhnis skonis, o pilką beprotės suknelę nusėjo smulkių kraujo la- 
šelių lietus. Antonija pajuto dar vieną smūgį — ir jos akis užliejo 
tamsa. 

Ji atsipeikėjo ant grindų. Nepažįstamoji, gniauždama rankose 
geležinį strypą su kabliu, kuriuo vakarais uždarinėjamos langinės, 
artinosi prie jos. 

Antonija pašoko. Ji ir pati nesuprato, iš kur atsirado tiek jėgų. 
Visas jos kūnas įsitempė it spyruoklė ir ji šoko prie durų. 

Jai įkandin mestas geležinis strypas barkštelėjo į sieną visiškai 
šalia, nuo sienos ant grindų numušdamas gabalą tinko. 

Antonija atplėšė duris, tačiau beprotė nenorėjo taip lengvai jos 
paleisti. Vyko nebylios grumtynės.“ 

Galiausiai Antonijai pavyko atstumti užpuolikę. Šioji parkrito, 
tačiau tučtuojau vėl pašoko, lyg būtų ne žmogus, o dvasia. 

Šios trumputės laisvės akimirkos Antonijai pakako, kad ji su- 
spėtų dar kartą atplėšti duris ir — galų gale - pabėgzi. Ji paspruko 
nuo mirties. 

Ar iš tiesų? Vos spėjusi lengviau atsikvėpti, šoniniame korido- 
riuje, kuriame vis dar tebestovėjo, Antonija išgirdo žingsnius. Tylius, 
netvirtus žingsnius. Kas gi buvo ši beprotė? Kas siejo ją su Karlota? 
Ir kodėl ji ją persekiojo? 

Antonija pasibeldė į vienas duris - niekas neatidarė. Pabandė 
atverti — jos buvo užrakintos. Ji apsidairė, ieškodama lentos, bet ko, 
kuo galėtų apsiginti, - tačiau aplink nebuvo ničnieko. 

Ji prisišliejo prie sienos ir įsispoksojo į tamsą, iš kurios išniro 
šešėlis — smulkus moters šešėlis. 

Tai buvo sena bedantė skalbėja. 

— Ką tu čia veiki?! - sušuko ji. - Nori prasmukti į mano kam- 
barėlį, ar ne? Apvaginėji tuos, kurie ir taip beveik nieko neturi? 
Tučtuojau nešdinkis iš čia! 

Antonija nelaukė, kol ji pakartos tai dar kartą. Slinkdama ko- 
ridoriais ji pagaliau suvokė, kad viskas baigėsi, kad daugiau nebėra 


ko bijoti, tačiau baimė vis dar nenorėjo paleisti jos iš savo gniaužtų. 

ir jos žingsniai darėsi vis greitesni ir greitesni. Ji užlėkė laiptais į 
viršutinį aukštą. 

Tik pamačius ateljė duris, jos baimė išgaravo, o įžengusi vidun 
ji pajuto nepaprastą palengvėjimą, nes pamatė ten žmogų. 

— Atrodo, — pasakė jis, - kad mes visuomet pasimatome vos 
spėjus išbrėkšti aušrai. 

Brolis Sandras Karisimis stovėjo dirbtuvės viduryje šalia jos es- 
kizų. Atrodė taip, lyg pastarąją naktį būtų prastai miegojęs. Paste- 
bėjęs prakirstą Antonijos lūpą, jis žingtelėjo artyn. 

— Jus kažkas užpuolė? - susirūpinęs paklausė. 

— Galima sakyti — taip. 

Jis veikė greitai ir ryžtingai — atnešė kėdę, ant kurios ji klestelėjo, 
o paskui pasiteiravo, kur galįs rasti švarių nosinių. Tuomet suvilgė jas 
šaltu vandeniu ir atsargiai prispaudė jai prie lūpų. Antonija tylėjo ir 
bandė atsipeikėti. Minutėlę ji neįstengė net pajudėti iš vietos ir leido 
jam viskuo rūpintis. Brolis Sandras jos nieko neklausinėjo, galbūt 
dėl savo tolerantiškumo, arba manydamas, kad jos sužeidimas susijęs 
su paslaptimi, kuria jam nederėtų domėtis. 

Ji vis dar negalėjo suvokti, kas nutiko, tačiau jautė, kad dabar 
yra visiškai saugi, jautė kito žmogaus globą. Dėkingumo kupinomis 
akimis žvelgdama į jį pratarė: 

— Paprastai moterys taip slaugo vyrus, tėve. 

— Broli Karisimi, — pataisė jis. - Mes juk nesam paprasti žmonės, 
nejaugi pamiršot? Jus žavi apokalipsė, o aš persekioju žudiką. 

Ji sužinojo, kad jis paskirtas vizitatoriumi, ir pasvarstė, ar ne- 
vertėtų jam papasakoti apie beprotę, tačiau tuomet į dviprasmišką 
padėtį patektų ir Karlota, kita vertus, Antonija netikėjo, kad Ber- 
tanio mirtis ir beprotė — kuo nors susiję dalykai. Ji paprasčiausiai 
pasiteiraus pačios Karlotos, kas gi toji agresyvi nepažįstamoji. Turėtų 
būti kažkoks protingas šio nesusipratimo paaiškinimas. 

Brolis Sandras priklaupęs nušluostė jai lūpas ir suvilgė vandeniu 
kaktą. Tuomet atsistojo ir išplovė audeklo atraižas. 

— Tučtuojau atsiųsiu Jums gydytoją. 

— Nebūtina, dabar jau daug geriau jaučiuosi. 

— Neprieštaraukit. Jums tai nieko nekainuos. Manau, jeigu pa- 
prašysiu jį pasirūpinti Jūsų žaizdomis, jis neprašys jokio atlygio — 
priešingai: slaugys Jus kaip karalienę. Jeigu jau žmonės taip manęs 
bijo, tegul ši baimė nors truputį pagelbėja kitiems. 

Ji dėkodama linktelėjo galvą. Jis buvo jau antras vyriškis per šias 
dvidešimt keturias valandas, padėjęs jai išsipainioti iš nemalonios 
situacijos. Vakar Matas rūpinosi ja po vieno iš jos priepuolių, o šian- 
dien greta buvo Sandras. Būtų buvę geriau, kad vyrai nelaikytų jos 
kuoktelėjusia arba pasiligojusia moterimi, tačiau vis dėlto Antonija 
šiek tiek mėgavosi šiuo jai rodomu dėmesiu. 

— Kodėl Jūs pas mane atėjote? — paklausė ji. 

Jis ištiesė jai taurę vandens. 

— Kadangi Jūs, būdama savo profesijos žinovė, puikiai nusima- 
note apie simbolius, aš pamaniau... 

Jis išsitraukė iš abito klosčių popieriaus lapą, tačiau staiga su- 
dvejojo prieš paduodamas jį Antonijai. 

— Galbūt dabar ne pats tinkamiausias metas mano klausimams. 

— Šiaip - jūs visiškai teisus, — sutiko ji. — Tačiau, kaip Jūs ir pats 
pasakėt, — o kas gi apskritai tiktų mūsų situacijai? Taigi prašom 
parodyti man, ką ten laikot rankoje. 

Jis padavė jai piešinį ir ji iškart suprato, ko jis iš jos nori. Šiose 
linijose diletantas neįžvelgtų nieko kita, tik prastai nupieštą trikampį 
arba skydą. Ir, tiesą pasakius, tai ir buvo viso labo tik skydas — net 
jeigu jis ir galėjo reikšti kažką svarbaus. 

— Skydai, — paaiškino ji, — paprastai buvo naudojami kaip 
jėgos pasireiškimo, prievartos simboliai. Tapyboje jie reiškia karus 
ir kovas. 

— Vadinasi, kažkas nori paskelbti karą. 

— Nejįsigilinusi į situaciją aš nenorėčiau to taip drąsiai tvirtinti. 
Gal galėtumėt paduoti man tą knygą? Joje nupiešti visi dabar nau- 
dojami simboliai, visų pirma — religiniai, tačiau ten yra ir keletas 
pasaulietiškų, pavyzdžiui - gildijų simboliai. 

Valandžiukę ji pavartė knygą, kol pagaliau surado tai, kas pa- 


tvirtino jos spėjimą. 

— Čia nėra tuščio skydo. Norėdama Jums padėti, turėčiau suži- 
noti, su kuo galėtų būti susijęs šis simbolis. Kur Jūs jį radote? Ant 
šio popieriaus? O galbūt jis buvo nupieštas ant sienos? 

— Tai buvo... — Sandras sudvejojo. — Tai labai delikatus reikalas 
ir aš nežinau, ar galėčiau Jums dabar apie tai... 

— Taigi kur? — pertraukė jį Antonija. 

— Jis buvo rastas vyskupui ant nugaros. 

Antonija gurkštelėjo vandens ir pasitrynė kaklą, kurį jai vis dar 
skaudėjo. 

— Suprantu, — sukuždėjo ji. - Na, tuomet skydą iš tiesų būtų 
galima laikyti karo paskelbimo simboliu. Kita vertus, skydas nėra 
atakai skirtas ginklas — juo ginamasi nuo smūgių. 

— Vadinasi - gynyba. 

— Kerštas arba gynyba, - patikslino ji. — Bet šiuo atveju yra dar ir 
kita reikšmė: skydai yra tradiciniai herbų rėmai. Paveikslai dedami į 
rėmus, o herbas įrėminamas skydu, taigi šis savo ruožtu simbolizuoja 
šeimos arba gildijos garbę. 

— Tačiau ant šio skydo nėra herbo. 

— Į tai aš ir norėjau atkreipti Jūsų dėmesį. Herbo nebuvimas 
galėtų reikšti, kad nusikaltėlis yra praradęs garbę. 

Paskui kurį laiką viešpatavo tyla. Įsigilinęs į savo mintis Sandras 
žingsniavo po kambarį. Antonija stebėjo, kaip jis ranka trina blogai 
nuskustą smakrą, kaip trumpam panardina pirštus į plaukus, kaip 
susimąstęs žvelgia į popieriaus lapą. Tik dabar ji suprato, kodėl 
jis pasirodė jai toks artimas, kai ji pamatė jį pirmąjį kartą. Bū- 
damas susimąstęs jis truputėlį priminė Matą. Žinoma, Sandras 
buvo visiškai kitokio tipo žmogus: siaurais antakiais, tamsiomis 
itališkomis akimis, o užsigalvojęs jis visuomet praverdavo lūpas — 
visa tai neturėjo nė menkiausio panašumo į Matą. Bet raukšlėmis 
susimetusi kakta ir kilnus rimtumas labai priminė Antonijai jos 
jaunystės draugą. 

Staiga Palazzo Rosato kilo baisus šurmulys. Žmonių šūksniai ir 
šnabždesys iš koridoriaus veržėsi pro ateljė duris, o jų karštligiškai 
skubūs žingsniai vertė manyti, jog vyksta kažkas ypatinga. 

— Veikiausiai į Tridentą atvyksta kardinolas Inocentas del 
Montė, - paaiškino Sandras. — Popiežiaus sūnus daugeliui žmonių 
sukelia kur kas didesnį smalsumą nei pats Šventasis Tėvas. 

Ji priėjo prie lango, išgirdo, kaip jis alsuoja, ir pajuto į savo 
sprandą įsmeigtą jo žvilgsnį. 

Paskui jis krenkšcelėjo. 

— Tuojau bus aukojamos gedulingos Šv. Mišios už Salvatorės 
Bertanio sielą, ir aš ketinu jose dalyvauti. Galėčiau pasirūpinti, kad 
ir Jus ten įleistų. 

Ją pralinksmino šis šiek tiek negrabus pakvietimas. 

— Kaip originalu. Dar niekuomet niekas nėra kvietęs manęs į 
gedulingas mišias. 

— O čia ir nebuvo kvietimas. 

— Tačiau tai nuskambėjo kaip kvietimas. 

— Pamaniau, kad galbūt Jūs norėsite pažvelgti į savo vitražus per 
gedulingas mišias. 

Kažkodėl ji netikėtai prisiminė Martą. Dabar, jam sugrįžus, buvo 
tiesiog kvaila ir netikslinga užmegzti romaną su kitu vyriškiu. 

— Galbūt kitą kartą, — tarė ji ir tučtuojau susigriebė, kaip kvailai 
turėjo nuskambėti jos žodžiai, nes čia buvo kalbama ne apie pasi- 
vaikščiojimą, o apie dalyvavimą gedulingose mišiose. Ji pajuokavo: — 
Bijau, kad taip atrodydama galiu ir pati būti palaikyta numirėle. 
Geriau pasiliksiu čia. 

Jie trumpai ir santūriai atsisveikino. Jam išėjus, Antonija vėl 
prisiartino prie lango ir, beveik nekreipdama dėmesio į praeivius, 
įsižiūrėjo į skersgatvį. Apačioje tik labai trumpai išvydo Sandrą. Ji 
šypsojosi, pati nežinodama kodėl. 

Kai Antonija jo jau nebematė ir suvokė, kad pasiliko viena, ji 
tučtuojau pasijuto labai nejaukiai. Prieš akis vėl išvydo tą keistą 
merginą. Ar šioji iš tiesų ją užpuolė? O galbūt viskas buvo visiškai 
kitaip — gal nepažįstamoji elgėsi kaip žmogus, iš paskutiniųjų be- 


sistengiantis apsiginti? 

Nužudyti žmogų per atstumą nebuvo itin sunku. Paskelbti karą, 
skirti mirties bausmę, iššauti iš patrankos — įteisintos žiaurybės, 
tikrajam užsakovui paliekant švarias rankas. Kai nesi tiesiogiai 
susijęs, visa tai atrodo visai nereikšmingi mažmožiai, į kuriuos gali 
nekreipti dėmesio. Visai kas kita —- pačiam laikyti rankose durklą 
ir įbesti jį aukai į nugarą, pajusti, kaip jis atsiremia į kaulus, išgirsti 
priešmirtinį aukos riksmą, išvysti kraują. Mirtis buvo bjaurus da- 
lykas, ir kuo iš arčiau — tuo baisesnė ji atrodė. Karlota ketino nužu- 
dyti — dar labiau priartėti prie mirties jau nebebuvo įmanoma. 

Katedros aikštėje būriavosi smalsuoliai, norintys išvysti popie- 
žiaus sūnų — Inocentą del Montę. Apie jį sklido įvairiausi gandai, o 
niekas kitas nesukelia tokio susidomėjimo žmogumi kaip apkalbos. 
Vos prieš kelerius metus Inocentas dar buvo Niekas — viso labo tik 
gražios ir neturtingos moters vaikas, kuri, kaip buvo kalbama, seniau 
buvusi Kurijos juristo Džovanio Marijos del Montės, dabartinio 
popiežiaus Juliaus III, meilužė. Prieš ketverius metus, dar būdamas 
kardinolu, Džovanis Marija del Montė pasiėmė jaunuolį iš gatvės 
ir padarė jį savo beždžionyno prižiūrėtoju. Taip, beždžionyno, nes 
del Montė laikė šiuos egzotiškus sutvėrimus narvuose. Vos tapęs 
popiežiumi, „šviežiai iškeptas“ Julius III specialiu skubotu potvarkiu 
paskyrė aštuoniolikmerį Inocentą kardinolu. 

Niekas nekurstė žmonių fantazijos taip stipriai, kaip neteisėtas 
Kristaus vietininko Žemėje sūnus, jaunuolis, iš paties nešvariausio 
Romos vargšų kvartalo patekęs į Vatikaną. Iš visų Visuotinio Baž- 
nyčios susirinkimo delegatų jis buvo pats mylimiausias ir popu- 
liariausias, įžymesnis netgi už Visuotinio Bažnyčios susirinkimo 
pirmininką — popiežiaus legatą kardinolą Marčelą Krescencijų. Vis 
dėlto jį mėgo tik liaudis - kilmingieji niekino šį išsišokėlį. 

Tridento miestiečių minia plūste plūdo į katedros aikštę. Galima 
buvo sutikti netgi gildijų ir miesto amatininkų sąjungų atstovų 
delegacijas (galbūt jos atvyko ne pamatyti Inocento, bet pagerbti 
velionio Bertanio, bet visi šie žmonės maišėsi toje pačioje minioje). 
Audėjai, kailininkai, dailidės, kalviai, mėsininkai, prekeiviai vynu, 
šikšniai, kepėjai, odininkai, alyvos pirkliai, sendaikčių supirkėjai, 

kurpiai, valiutos keitėjai, notarai, vaistininkai, smuklininkai, sodi- 
ninkai, sielininkai, malūnininkai ir krovikai stovėjo išsirikiavę lyg 
per paradą priešais katedrą ir apstulbę žiūrėjo, kaip daugybė žmonių, 
pralaužę užtvaras, plūsta į aikštę. 

Tiesą pasakius, iš ryto Karlota ketino tik truputėlį pasivaikš- 
čioti, tačiau, nustebinta šitokio didžiulio į katedros aikštę plūstančio 
žmonių srauto ir sužinojusi, ką jie tikisi išvysti, nusprendė, jog iš- 
mušė ilgai lauktoji valanda. Laimei, ji buvo pasiėmusi su savimi ir 
durklą — ne dėl to, kad būtų tikėjusis štai tokio stebuklingo atsi- 
tiktinumo, bet baimindamasi, kad šis ginklas netikėtai nepatektų 
Inesai į rankas. 

Palankiai susiklosčiusios aplinkybės — likimas, taip, tai tikrai 
buvo likimas. Ir kokių tik planų nebuvo prisikūrusi Karlota, kaip 
nepastebimai prisiartinti prie Inocento: persirengti tarnaite ir laukti 
palankios progos; užpulti jaunąjį kardinolą, kai jis vienut vienas 
atlikinės gamtinius reikalus; užklupti aistringą arklių mėgėją Ino- 
centą, daug valandų praleidžiantį arklidėse... Viso to jai nebepri- 
reiks. Po keleto akimirkų Inocentas atvyks į katedrą ir jį apsups 
žmonių minia. Jei tik pasiseks, spūstyje niekieno nepastebėta galės 
įvykdyti savo kruviną užmačią. 

Kai pasigirdo kanopų taukšėjimas į grindinį, ištįso du šimtai, 
trys šimtai kaklų. Šurmulys pricilo. 

„Sako, kad jis esąs gražus vaikinas...“; „Pasakojama, kad jis vis 
dar lankosi savojo vargšų kvartalo smuklėse...“; „Sklinda gandai, 
kad jis keliauja be palydos. Nuo Romos iki pat Tridento joti 
ant arklio — pavadinčiau tai tikru kuklumu!'; „Jis - vienas iš 
mūsų.“ 

Daugelis gandų, sklindančių apie Inocentą, turėtų būti grynų 
gryniausia tiesa, bent jau taip nusprendė Karlota. Jis iš tiesų buvo 
gražus, koks tik begali būti gražus berniokas iš vargšų kvartalo, visus 
keturiolika metų praleidęs tarp gatvės vaikėzų ir užaugęs kartu su 
jais. Jo oda buvo bronzos spalvos, labai tamsios akys ir saikingai 
raumeningas kūnas — toks pat, kaip ir daugelio prastakilmių Romos 


jaunuolių. Jo grožis buvo labai įprastas, net primityvokas, o veidas 

bylojo apie patirtą vargą bei skurdžią vaikystę. Religija, taip pat ir 
bažnyčios politika jį mažai tedomino. Karlota buvo labai atsargiai 
paklausinėjusi keleto savo naktinių draugužių apie Inocentą, ir šie 
visi kaip vienas tvirtino, kad Romoje jis mėgo linksmintis taip, kaip 
ir seniau: sėdėdavo dvokiančiose savo skurdžios praeities smuklėse, 
kvietėsi į rūmus senus draugus, kur jie visi žaisdavo kortomis, kau- 
liukais ir užsiiminėjo kitais jiems įprastais dalykais. Jis nebuvo nei 
ypatingai protingas, nei rafinuotas ar gabus politikas, bet užtat tikras 
karštakošis peštukas: nuolatos kivirčydavosi su kilmingų romiečių 
šeimomis, kurios jį niekino ir bandydavo išjuokti. Kildavo daugybė 
muštynių tarp Inocento ir jo draugų bei Farnezių dvariškių — tai 
buvo tiesiog neišsemiama pokalbių tema Romos liaudžiai. Aišku, 
bažnyčios reforma jį menkai tedomino, o į Iridentą atvyko tik todėl, 
kad jam siaubingai įgriso Roma ir jis norėjo nors valandžiukę atsi- 
pūsti nedideliame gražiame Tridento mieste. Karlotai toks jo spren- 
dimas buvo labai parankus. Romoje jai niekaip nepavyko prasibrauti 
prie Inocento, o mažajame Tridente ji galų gale tikrai įvykdys savo 
keršto planą. 

Tą pačią akimirką, kai Inocentas arjojo į aikštę, iš katedros su- 
griaudėjo daugiabalsis Reguiem Salvatorei Bertaniui. Prislopinta 
choro giesmė veržėsi pro sunkias bažnyčios duris laukan ir lyg sun- 
kios įkapės uždengė visą aikštę. Gildijų ir amatininkų draugijų at- 
stovai iš pradžių mandagiai nuleido galvas, bet, kadangi kiti žmonės 
smalsiai atsigręžė į Inocentą, jie taip pat nebeįstengė įveikti savo 
smalsumo. 

Reguiem aeternam dona nobis, Domine... Viešpatie, suteik jam 
amžiną ramybę. 

Karlotą nukrėtė drebulys. Ji pašiurpo, nes pamatė, kad auka 
artinasi tiesiai prie jos, skambant gedulingoms mišioms, ir tą pačią 
akimirką kyštelėjo dešiniąją ranką tarp savo apdaro klosčių ir su- 
gniaužė durklą. Bertanio Reguiem veikiai taps ir Inocento gedulin- 
gomis mišiomis. 

Tridento miesto įgulos kareiviai ietimis bandė atskirti kardinolą 
nuo minios, kuri tolydžio tirštėdama grumdėsi aplink jį ir jo žirgą. 

Bet neatrodė, kad jis dėl to labai pyktų ar būtų sunerimęs — atvirkš- 
čiai, iš lėto jodamas per aikštę lankstėsi į visas puses ir plačiai šyp- 
sojosi aplink besistumdantiems žmonėms. Paskui jis pažvelgė ir į 
Karlotą — viso labo tik trumpą akimirką, jodamas prošal, — ir šioji 
dabar suvokė, kuo jis taip smarkiai traukė minią ir netgi kėlė dauge- 
liui simpatiją: Inocentas nežvelgė į juos iš aukšto kaip kiti prelatai, 
o jo veide nesipuikavo sustingusi arogantiška kilmingojo panieka 
liaudžiai. Jis buvo vienas iš jų tarpo. Skurdas, prasta kilmė, kurios 
vis dar neįstengė paslėpti net prašmatnus kardinolo apdaras, supo 
ji it aura. Išvydę jį žmonės pamiršdavo baimę ir laužte pralauždavo 
sargybinių užtvarą. Jie džiūgaudami šlovino ir sveikino Inocentą. Jie 
sveikino jį taip garsiai, kad iš katedros sklindantis Reguiem sumišo 
su ekstazės kupinais jų šūksmais. 

Reguiem aeternam dona nobis, Domine... 

Inocentas stvėrė odinį kapšelį ir plačiai užsimojęs švystelėjo 
miniai pilnas rieškutes monetų, paskui dar ir dar kartą, o žmonės 
suprato, kad tai nebuvo turtingojo išmalda vargšams, kurią jie da- 
lydavo arsainiai it ėdalą kiaulėms — jis dovanojo jiems šiuos pinigus 
su džiaugsmu ir iš visos širdies. Buvo matyti, kad jam be galo gera 
nors truputį pasidalyti su likimo nuskriaustaisiais tuo, kuo buvo 
apdovanotas Fortūnos. 

Pinigai sukėlė didžiulį sąmyšį. Žmonės lankstėsi, norėdami pa- 
kelti ant grindinio nukritusias monetas, kiti bandė gaudyti auksą 
ore ir yrėsi kuo arčiau kardinolo, plodami rankomis, šaukdami jį 
vardu ir prašydami duoti jiems dar daugiau. Tvarkinga amatininkų 
sąjungų ir gildijų rikiuotė iširo, netgi bankininkai pasilenkę rinko 
nuo žemės monetas. 

Inocentas nušoko nuo žirgo ir mėgavosi minios dėmesiu. Kar- 
lotą minia grumdė tai šen, tai ten. Ji vos nebuvo nustumta tolyn 
nuo jaunojo kardinolo, taigi jai teko ištraukti ranką iš po suknelės 
klosčių ir vargais negalais, darbuojantis alkūnėmis, prasibrauti prie 
Inocento. Jai buvo visai nesvarbu, kad žmonės šį jaunuolį myli ir 
sveikina kaip saviškį. Vos prisiartinusi pakankamai arti, kad galėtų 


jam smogti, ji nedvejodama tai padarys. 

Karlota stovėjo tiesiai Inocentui už nugaros. Kardinoliškojo ap- 
daro purpuras — už tikėjimą nukankintų žmonių kraujo simbolis — 
mirguliavo jai akyse. Ji įkišo ranką tarp suknelės klosčių, sugriebė 
durklą ir išsitraukė jį. Niekas nepastebėjo, kad rankoje ji gniaužia 
ginklą. Sargybiniai darbavosi, skindami Inocentui kelią per minią, o 
visų elgetų ir žioplių akys buvo įsmeigtos tik į jį. Jis buvo ryškiausia 
aikštės, viso miesto figūra, iškilesnė ir reikšmingesnė net už katedrą. 

Domine, libera anims omnium fedelium defunctorum de poenis 
inferni, — aidėjo iš katedros giesmė. Viešpatie, išgelbėk sielas tų, 
kurie mirė už Jėzaus Kristaus tikėjimą. 

Inocentas tikrai nemirs už tikėjimą — tai buvo vienintelis jo ir 
Karlotos panašumas. 

Domine, libera anims omnium fedelium defunctorum de poenis 
inferni. 

Karlota nusitaikė savo aukai į nugarą. Smogusi durklu, ji tuč- 
tuojau jį ištrauks ir pasislėps minioje. Kol kas nors supras, kas atsi- 
tiko, ji spės pasislėpti. Paskui dar tris keturias dienas pabus Tridente, 
nenorėdama sukelti įtarimo, po to visiems laikams atsisveikins ir 
su šiuo miestu, ir su Karlotos da Rimini vardu. Ji padarys taip, kaip 
kadaise jau buvo padariusi, - paliks ankstesnįjį savo gyvenimą: tai 
nutiks antrąjį, paskutinį kartą. 

Domine, libera anims omnium fedelium defunctorum de poenis 
inferni. 

Tą pačią akimirką, kai ji jau rengėsi smeigti durklą, Inocentas, 
plačiai užsimojęs, švystelėjo miniai dar vienas rieškutes monetų. 
Žmonės tučtuojau smarkiai subruzdo, ir grumtynės apie jaunąjį 
prelatą tapo panašios į neramiai banguojančią audringą jūrą, pilną 
povandeninių srovių ir verpetų. 

Kažkas pastūmė Karlotą. 

Jos durklas nukrito ant žemės. 

Inocentas kvatojosi virš ant grindinio šliaužiojančių žmonių 
knibždėlyno, o Karlota iš nevilties tyliai nusikeikė. 

Ji pasilenkė kartu su kitais ir apgraibomis ieškojo savo ginklo. 
Pajuto, kaip moneta pataikė jai į pakaušį ir nuslydo sprandu. Ji žvan- 

gėdama nukrito tiesiai priešais ją. Jaunas garbanius stvėrė monetą ir 
pergalingai pažvelgė į Karlorą. Šioji nekreipė į jį dėmesio. 

Pagaliau pamatė savo durklą ir ištiesė ranką, norėdama jį paimti, 
tačiau kažkas ir vėl stumtelėjo ją šalin. 

Galiausiai jai pavyko jį nustverti ir trumpą akimirką kūną užplūdo 
palaimingas jausmas, lyg būtų išgėrusi veiksmingų vaistų, bet netikėtai 
kažkas netyčia užmynė jai ant rankos, ir ji vėl išmetė ginklą. 

Kažkoks žmogėnas stumtelėjo ją iš kairės, kitas — iš dešinės. Ji 
prarado pusiausvyrą, susverdėjo, o kai atsipeikėjo, Inocentas jau 
buvo toli nuo jos. Durklo niekur nebuvo matyti. 

Karlota suriko. Jai atrodė, lyg po kojomis ūmai prasivėrė žemė. 
Aplink ją sukosi katedra kartu su namais ir debesimis, kalnai tai 
traukėsi į begalinę tolybę, tai išdygdavo tiesiai prieš ją visa savo di- 
dybe. Kojos susipainiojo. Ji suklupo. Nors buvo šviesi diena, akyse 
jai stojo juodžiausia tamsa. 

Ouia pius es, - sklido iš katedros. Nes Tu esi toks gailestingas. 

Dievas, viską iš jos atėmęs Dievas, dar ir tyčiojosi iš jos. Verčiau 
ji būtų mirusi. 

Virš Karlotos nusidriekė vyro šešėlis. Pažvelgusi aukštyn ji pa- 
matė randuotą sargybinio veidą. 

— Ką Jūs čia veikiat? — įtariai paklausė jis. 

Karlota neįstengė pratarti nė žodžio. Akimirką ji jautė visišką 
abejingumą tam, kas dabar gali nutikti, tačiau ūmai prabilusi sąžinė 
uždraudė jai taip lengvai pasiduoti. 

— Tikriausiai atėjote pasimelsti už vyskupo Bertanio sielą? — pasi- 
teiravo kareivis. — Na, visa tai labai gražu, tačiau dabar būti katedros 
aikštėje turi teisę tik leidimus turintys asmenys. 

Nieko nesakiusi ji panaršė savo suknelės klostėse ir, ištraukusi 
popieriaus lapą, padavė jį sargybiniui. 

— Šį leidimą, - pasakė jis, — pasirašė vyskupas Bertanis. Ar bu- 
vote jo patikėtinė? 

Ji linktelėjo galvą. 


Xo- se 


vyskupo mirties jis tapo negaliojantis. 


Atsakydamas į nustebusį jos žvilgsnį jis pridūrė: 

— Visi dokumentai praranda juridinę galią, kai miršta juos pa- 
sirašęs asmuo. Ar Jūs to nežinojot? Jums teks susirasti kitą globėją, 
moteriške, kitaip prarasite teisę lankytis katedros aikštėje. 

Jis čiupo ją už rankos ir kilstelėjo. 

— O dabar eikit! Jums nėra ko čia veikti. 

Karlota nuėjo. O ką gi jai daugiau beliko daryti? Ji prarado 
ir savo auką, ir ginklą: nebuvo durklo, nebuvo Inocento, nebuvo 
leidimo. Dabar Karlotai teks pradėti viską iš pradžių, tačiau ji net 
neabejojo, kad galų gale vis tiek pasieks savo tikslą. Reikėjo kuo 
greičiau gauti kitą durklą, o ir Inocentas buvo ne iš tokių, kurie 
užsidarę sėdi rūmuose. 

Įžengusi į savo kambarį, ji išsigandusi loštelėjo: viskas buvo 
siaubte nusiaubta. Ant tualetinio staliuko stovėję fAakonėliai su- 
daužyti, paklodės suplėšytos, suknelės išverstos iš skrynių, veidrodis 
sudaužytas, o visą šią betvarkę lyg kvepiančių dulkių sluoksnis buvo 
nuklojusi balta ir rožinė pudra. Vienintelė sveika šiame kambaryje 
likusi būtybė stovėjo prie lango ir žvelgė pro jį: tai buvo Inesa. Ji laikė 
sugriebusi rožinį, kabantį jai ant kaklo. Būdama susijaudinusi ji vi- 
suomet varstydavo savo paprastučio medinio rožinio karoliukus. 

„Kas atsitiko?“ — norėjo paklausti Karlota, bet žinodama, jog 
nesulauks atsakymo, tylėjo. Ji ir be to suprato, kad visą šį chaosą su- 
kėlė Inesa. Įsibrovėlis būtų tik apvogęs, vengdamas net menkiausio 
triukšmo, o Inesa taip pat niekuomet nebūtų stojusi į dvikovą su 
vagimi, nes tokie dalykai jai nerūpėjo. Ir kodėl ji neužrakino durų?! 
Blogiausia buvo tai, kad Inesa paniškai bijojo sklendžių žvangė- 
jimo, todėl Karlota stengdavosi užsklęsti duris tik pačiu būtiniausiu 
atveju. 

Ji atsisuko į Inesą, apglėbė ją ir paglostė jai galvą. „Vargšė mer- 
gaitė , — mąstė ji. Inesa ir vėl praėjo per savąjį pragaro ratą — taip 
Karlota vadino retkarčiais pasitaikančius merginos priepuolius. 
Pastaraisiais metais Karlota du kartus netyčia palietė Inesai kaklą — 
vieną kartą norėdama uždėti jai pavilgą nuo gerklės uždegimo, ki- 
tąsyk — ketindama jį nuprausti, ir abu šiuos kartus Inesa pereidavo 

per savąjį pragaro ratą: jai užeidavo priepuolis ir ji nusiaubdavo 
aplink save viską, lyg apimta mirtinos baimės. 

Kartais Karlotai atrodydavo, kad tokiose situacijose Inesa buvo 
pasiryžusi viskam. 

Kažkas šįryt palietė jai kaklą, ir Karlota jautė, kad tas „kažkas“ 
anaiptol neturėjo jokių piktų kėslų. Jai teks šiek tiek smulkiau viską 
paaiškinti, kad ir kas būtų buvęs tas žmogus. Tačiau ji privalės būti 
atsargi ir nepasakoti, ko nereikia. 

Pažvelgus pro Inesos petį į sieną, Karlotai suspaudė širdį. Tiek 
daug jai reiškę piešiniai - mylimų žmonių ir nuostabių laikų prisi- 
minimai — sudraskyti į skutus mėtėsi ant grindų. 

— O, Inesa, — sudejavo ji. Karlota neturėjo teisės pykti ant jos — 
juk Inesa buvo dėl to nekalta — bet, tiesą pasakius, vis dėlto pajuto 
širdį užplūstantį negerą jausmą. Neviltin puolęs žmogus dažnai 
būna neteisingas. 

— O, Inesa, kada gi, kada pagaliau tai baigsis? Juk kada nors visa 


tai turi baigtis. 


San Lorenzo abatijos brolis bibliorekininkas buvo toks pats šaltas ir 
sausas kaip ir salė, kurioje jis atlikdavo jam paskirtas pareigas, — ir 
beveik toks pats senas, bent jau taip pasirodė Sandrui. Jis pažvelgė 
į Sandrą paniekinamu žvilgsniu lyg į knygų žiurkę, tačiau kartu ir 
su tam tikra pagarba. Jis neprieštaravo, kad vizitatorius Sandras Ka- 
risimis įžengtų į jo šventovę, tačiau to jokiu būdu nebūtum galėjęs 
pavadinti nuoširdžiu kvietimu. 

Vos tik katedroje nuskambėjo paskutinieji Reguiem žodžiai, San- 
dras, lydimas varpų gaudesio, tučtuojau iškeliavo atgal į San Lorenzo 
abatiją, kurioje jis turėjo mažą kuklų kambariuką prie Luiso celės. 
Benediktinų vienuolynas stūksojo truputį atokiau už miesto, žole 
apaugusioje Adidžės upės saloje. Jis nebuvo nei didelis, nei garsus, 
apatinis trečdalis jo mūrų buvo apėjęs gličiais dvokiančiais žalėsiais, 
užsilikusiais nuo dažnai vienuolyną apsemiančių potvynių, ir atrodė, 
kad vieną dieną šis pastatas visiems laikams pradings po vandeniu. 
Vis dėlto San Lorenzas turėjo vienintelę dėmesio vertą biblioteką 
visoje apylinkėje, kurią perdien galėjai pasiekti jodamas žirgu, ir 
Sandras, kuris nenorėjo išvykti iš Tridento, vylėsi čia surasti keletą 
atsakymų į jį dominančius klausimus. 

Sandras palengva žengė į bibliotekos gilumą. Tai buvo siaura, tamsi 
ir nejauki patalpa, kurioje kvapą gniaužė per ilgus šimtmečius susikau- 
pusių dulkių kvapas. Dienos šviesa skverbėsi pro visą eilę romaniškų 
langų sienoje prie pat palubio ir tik labai menkai apšvietė siaurus knygų 
tarpueilius, todėl čia tvyrojo niūri prietema. Sandras be tikslo klaidžiojo 
tarp knygų lentynų, tik staiga pastebėjo ant truputėlį atokiau stovinčio 
stalo dvi degančias žvakes. Priėjęs arčiau jis pamatė Luisą, sėdintį prie 
stirtos knygų ir besišnekučiuojantį su domininkonu. Abiejų veiduose 
buvo sustingusi rimta, šiek tiek liūdnoka išraiška, lyg jie būtų mąstę 
apie savo bendrą draugą, kurį jiems teko palaidoti. 

— Broli Luisai! Nesitikėjau tavęs čia išvysti. 

— Broli Sandrai! Tai bent sutapimas! - Luisas net pašoko iš 
nuostabos ir minutėlę atrodė kiek suglumęs. — Aš... aš renkuosi 

paskutines citatas savo kalbai. Nuo rytojaus sėdėsiu katedroje, 
tuomet man neliks laiko pasiruošti. Garbingasis tėve, - kreipėsi 
jis, atsisukęs į domininkoną, — norėčiau Jums pristatyti savo asis- 
tentą brolį Karisimį. Broli, tai Gasparas de Kespedesas - Sevilijos 
inkvizitorius, veikiausiai jau greitai tapsiantis Didžiuoju Ispanijos 
Inkvizitoriumi. 

Sandras nusilenkė ir suėmė inkvizitoriaus ranką, ketindamas 
priglausti ją prie lūpų. Gasparo de Kaspedeso rankos buvo 
minkštos it lydytas vaškas, nuo jų sklido malonus kvapas. Dau- 
guma inkvizitorių, su kuriais teko susidurti Sandrui, atsidavė rūsiu, 
smala, pelėsiais, suplėkusiais požemiais, kur jie dažnai buvodavo, 
o Gasparas de Kespedesas buvo visiška jų priešingybė. Tai buvo 
elegantiškas maždaug trisdešimt penkerių metų vyras, jo žalsvos, 
švelnios it aksomas akys romiai žvelgė iš glotniai nuskusto veido 
su juosvai auksiniu pietų ispanams būdingu odos atspalviu — tokio 
paties gymio buvo ir Sandras. Juodos dailiai sušukuotos garbanos 
krito ant sprando, o pirštai nuolat žaidė lyg gyvos, visiškai savaran- 
kiškos būtybės. Sandrui nepatiko pernelyg dažnas ir manieringas 
jo markstymasis. 

Kodėl gi jie susitiko? Ispanų inkvizitoriai buvo konservatyvūs 
ir nepritarė bažnyčios reformai, tačiau, kita vertus, jie nebuvo ir 
popiežių draugai, nes šie, jų manymu, pernelyg dažnai kišdavosi į jų 
reikalus. Galbūt Luisas panorėjo išsiaiškinti, ką asmeniškai galvoja 
Kespedesas ir kaip su juo reikės elgtis, — pastarosiomis dienomis jis, 
be abejo, turėjo daugybę panašių susitikimų ir pokalbių. O galbūt 
tai buvo visiškai atsitiktinis susitikimas. 

Stojo trumpa nejauki tyla. Veikiausiai Sandras nutraukė kažkokį 
reikšmingą pokalbį. 

— Kaip tau sekasi? — paklausė Luisas, jam net nespėjus sugalvoti 
įtikinamos priežasties ir pasišalinti. 

— Vidutiniškai, — atsakė Sandras. - Dabar ieškau knygos, kurioje 
aprašomos simbolių reikšmės. 

— Tebūnie Jums žinoma, garbingasis tėve, - paaiškino Luisas, — 
kad brolis Karisimis Jo Šventenybės popiežiaus pavedimu tiria smur- 
tinę vyskupo Bertanio mirtį. 

— Liūdnas užsiėmimas, iš tiesų, pernelyg liūdnas užsiėmimas, — 
sniaukrojančiu balsu ištarė Gasparas de Kespedesas ir it vėduoklę 
išskėtė pirštus. — Ar jau turite įtariamąjį? 

Sandras atsakė neturįs. 

Gasparas de Kespedesas atidžiai apžiūrinėjo savo pirštus. 

— Turite atsižvelgti į tikimybę, broli Karisimi, jog čia susidūrėte 
su eretiko išpuoliu. Italijoje pernelyg mažai kovojama su šiais nusi- 
kaltėliais, todėl jie dauginasi beveik niekieno netrukdomi. 

Inkvizicija buvo įpratusi nuolatos visur regėti eretikų ir burti- 
ninkų darbelius. Jie nepripažino įprastų nusikaltimų - jų manymu, 
jie neegzistavo nuo pat Kristaus atėjimo į šį pasaulį laikų. Visame 
kame slėpėsi velnias. 

— Tridentas, — ramiai pataisė jo žodžius Sandras, — yra Italijoje, 
bet vis dėlto jis priklauso Vokietijos Karalystei. O imperatoriui Ka- 
roliui V vargu ar būtų galima dėl to priekaištauti — juk jis kartu 
yra ir Ispanijos karalius, inkvizicijos valdovas, taigi — visų eretikų, 
burtininkų ir raganų priešas. 

— Iš tiesų, — pritarė Kespedesas, papūtė lūpas ir tankiai suklapsėjo 
blakstienomis. — Bet vis dėlto ir į Vokietijos Karalystę, kur jis privalo 
atsižvelgti į kunigaikščių ir vyskupų kurfiurstų nuomonę, it gyvatė 
įšliaužė erezija. Pavyzdžiui, kad ir tie katedros langai. Ar jie Jums 
neužkliuvo? Kiek atidžiau įsižiūrėjęs į šiuos vitražus, pamatytumėt 
daug labai abejotinos reikšmės simbolių. 

Dabar Sandras tik vargais negalais įstengė savo balse paslėpti 
įniršį. 

— Garbingasis tėve, tikrai neįtikėtina, kad vyskupą Bertanį būtų 
nužudęs eretikas — juk jo pažiūros buvo tokios laisvamaniškos, jog 
Jūs, jei tik jis būtų buvęs ispanas, jau seniai būtumėt iškvietęs jį į 
Inkvizicijos teismą. Kodėl gi eretikas turėtų žudyti kitą eretiką, jei, 
kaip Jūs pats minėjote, pats svarbiausias jų tikslas — daugintis? 

Kespedesas sumirksėjo ir sunėrė rankas taip lėtai, lyg tai būtų 
buvęs susivienijimo aktas. 

— Manau, - pasakė jis, atsisukęs į Luisą, - kad mes su Jumis ap- 
tarėme visus mums svarbius klausimus. Dabar turiu Jūsų atsiprašyti: 
šiandien man buvo sunki diena, o rytoj laukia tikra kankynė. 

Jis atsisveikino, ir Sandras su Luisu liko vieni. 

— Ar reikėjo šitaip su juo kalbėti? — paklausė Luisas. — Juk jis 
tenorėjo padėti. 

— Žinau, — tarė Sandras ir priėjo arčiau prie stalo, nukloto rank- 
raščiais. — Taip pat, kaip ir tu. 

— Tiesa. 

— Kaip matau, tu vartei simbolių reikšmių knygą. Dabar gali 
perduoti ją man. 

Luisas akimirką kietai sučiaupė lūpas, o tuomet paėmė knygą, 
gulėjusią ant stalo atokiau nuo kitų. Ji buvo atversta, tačiau jis už- 
vertė ją ir padavė Sandrui. 

— Vadinasi, tu ją pastebėjai? Kai ko joje ieškojau. Savajai 
kalbai. 

Sandras tučtuojau suprato, kad tai netiesa. Jis buvo pakankamai 
ilgai dirbęs su Luisu ir puikiai žinojo, kokios rūšies faktų jam galėjo 
prireikti kalbai Visuotiniame Bažnyčios susirinkime, o kokių ne. 
Pokalbyje apie bažnyčios reformą bus diskutuojama apie Eucharis- 
tiją“, Kunigystės Sakramentą, popiežiaus autoritetą, Paskutiniojo 
Patepimo Sakramentą, mokymą apie Šv. Mišių auką, vyrų ir moterų 
vienuolių ordinų įstatus ir teises bei panašius klausimus. Sandras 
sunkiai galėjo įsivaizduoti, kad čia kokios nors svarbos galėtų turėti 
simbolių reikšmės. 

— Verčiau neišsisukinėk ir pasakyk, kodėl studijavai šią knygą. 

Galbūt Luisą nustebino šiurkšti Sandro intonacija, nes jis keistai 
žvilgtelėjo jam į veidą, o paskui šelmiškai nusiviepė ir pratarė: 

— Aš tau atrodau esąs įtartinas? 

— Na, jeigu manai, kad įtarinėju tave dėl šios knygos, tai tuomet 
tu tikrai žinai, kad simbolis, paliktas nužudžius žmogų, yra labai 
svarbus. Norėčiau tavęs paklausti: iš kur gavai šią informaciją? 

— Banali išvada: vargu ar ieškorum knygos apie ženklų simbolius, 
jei manytum, kad ženklas greičiausiai neturi jokios reikšmės. 

— Tu išsisukinėji. 


* Eucharistija (gr. ewcbaristia - dėkojimas): 1. krikščionybės kulto aktas — mišios su komunijos 
sakramentu; įsteigė Kristus per paskutinę vakarienę; 2. komunija. 

— Tai mano darbas, Sandrai, mano būties esmė. Retorikai pra- 
leidžia gyvenimą išsisukinėdami iš įvairių situacijų ir... 

— Tu ir vėl bandai išsisukti. 

— Kodėl tu mane tardai? 

— Uždaviau tau viso labo tik vieną klausimą — tai juk ne tar- 
dymas. 

— Tik vieną dieną užimi šias pareigas, į kurias buvai paskirtas, nes 
aš tave rekomendavau, ir tučtuojau pradedi nepasitikėti netgi tais 
žmonėmis, kurie yra tau patys artimiausi. Iš pradžių išmeti mane 
iš tyrimo, o dabar pradedi tardyti. Mane! Kas gi, dėl Dievo meilės, 
tau pasidarė? 

— Atleisk, jeigu tave įžeidžiau. Paprasčiausiai bandau dirbti savo 
darbą. 

— Pasakyk man atvirai, Sandrai, negi tu iš tiesų manai, kad aš 
galiu būti prisidėjęs prie žmogžudystės? Tu manimi nepasitiki? Pri- 
valau tai žinoti. Tai turės lemiamą reikšmę tolesniam mūsų bendra- 
darbiavimui. 

Sandrui net akimirkai nebuvo kilusi mintis įrarinėti Luisą. Juk 
tai būtų visiškas absurdas. Tačiau jis tikėjo, kad Luisas ir dabar, ir 
anksčiau pats tyrė šią žmogžudystę, bijodamas, kad Sandras nesu- 
sidoros su jam patikėta užduotimi, —o už tai galėjo tekti atsakyti ir 
jam pačiam, arba paprasčiausiai dėl to, kad jis negalėjo susilaikyti 
neparodęs savo pranašumo. 

— Ne, — ryliai pratarė Sandras, šįsyk truputėlį nuolankiau, — aš 
tavęs neįtarinėju. 

Luisas atsiduso. 

— Iuomet viskas gerai. Aš nepaprastai susikrimsčiau, jei ši keista 
mirtis mus išskirtų. 

— Apie tai negali būti nė kalbos, Luisai. 

Luisas ir vėl nusišypsojo. 

— Puiku. O dėl tos knygos - studijavau ją, norėdamas tau padėti. 
Gydytojas papasakojo man apie skydą, tiksliau — aš pats užsiminiau 
jam apie šį pritrenkiantį panašumą, o jis, jausdamas didžiulę pagarbą 
mano asmeniui, — na žinoma, jis mane tučtuojau atpažino, — išdavė 
man šią paslaptį. Nepyk ant jo. 

— Nejaugi mes su tavimi nesitarėme, kad šią bylą tirsiu aš 
vienas? 

Luisas gindamasis iškėlė rankas: 

— Prašau! Kaip sau nori! Daugiau nesikišiu į šį reikalą. Papras- 
čiausiai norėjau tau padėti. 

— Žinau. 

Luisas atsisėdo, atsivertė vieną iš knygų ir pradėjo rašyti iš jos 
citatas. 

— Tu ir be manęs puikiai susitvarkysi. Juk, galų gale, esi mano 
asistentas. Beje, — pasakė jis, nesiliaudamas rašyti, — šioje knygoje 
tu nerasi tokio simbolio. 

Ar šiuose jo žodžiuose nuskambėjo pasitenkinimo gaidelė, ar 
Sandrui viso labo tai tik pasivaideno? 

Jis kaip tik ketino atsisveikinti su savo ordino broliu, kai pasirodė 
Aaronas. Atrodo, rubuilis smarkiai bėgo, nes gaudė orą kaip žuvis, 
išmesta ant kranto. 

— Broli... Karisimi... - sušvogždė Aaronas, abiem rankomis lai- 
kydamasis už pilvo. — Aš... Jūsų... visur ieškojau. Kardinolas Ino- 
centas... atvyko į katedros aikštę. Aš ten buvau ir... rinkau monetas, 
kurias jis... mėtė virš galvų. Kai jis išjojo, aš... ieškodamas dar dau- 
giau monetų, atidžiai dairiausi po aikštę, ir tada... 

Prieš parodydamas savo drabužių klostėse kruopščiai slepiamą 
daiktą jis paslapčiomis pažvairavo į Luisą. 

— Gal paėjėkime kur nors atokiau? 

Sandras žvilgtelėjo į savo bičiulį, kuris palinko prie knygos ir 
dėjosi nesidomįs, kas vyksta. 

— Nebūtina, - tarstelėjo Sandras. 

Aaronas ištiesė jam durklą. Šis buvo nesunkus ir ne itin meniškai 
pagamintas. Jo ašmenys buvo siauri, bet ne tokie siauručiai kaip 
durklo, kuriuo buvo nužudytas vyskupas Bertanis. Tokios rūšies 
durklų buvo gana daug, ir kas nors galėjo spūstyje paprasčiausiai 
netyčia jį pamesti. Kita vertus, durklo ir dvasininko sąsaja — ypa- 
tingai tokio žymaus dvasininko kaip kardinolas Inocentas — šiuo 
metu buvo labai pavojingas derinys. 

— Šaunuolis, — pagyrė jis Aaroną. 


— Tai dar ne viskas. Štai šį popieriūkštį aš taip pat radau katedros 
aikštėje. Ne šalia durklo, bet galbūt vis tiek šie du dalykai gali būti 
kažkokiu būdu susiję. 

Sandras laikė rankose atspausdintą piešinuką. Vienoje lapo pu- 
sėje buvo pavaizduotas jaunuolis, stovintis priešais narvą ir pliauk- 
šintis botagu. Priešais jį ant pakylos tupėjo beždžionėlė su popiežiaus 
tiara ant galvos. Gana kandi užuomina apie Inocentą, kuris seniau 
dirbo beždžionių prižiūrėtoju, ir apie jo tėvą popiežių Julių. Kitoje 
pusėje esantis paveiksliukas buvo labai atgrasus. Inocentas buvo 
pavaizduotas kaip kirminas, besigraužiantis sau kelią per pyragaitį, 
panašų į Šv. Petro katedrą baziliką. 

Pasidygėjęs šia bjaurastimi, kuri, pasirodo, vėl buvo išplitusi po 
visą miestą, Sandras sulankstė popierėlį ir, netardamas nė žodžio, 
įsikišo jį po abitu. 

— Yra dar kai kas, broli Karisimi, — tęsė Aaronas. — Atėjo liu- 
dininkas, kuris sakosi matęs, kad užvakar į velionio vyskupo ap- 
artamentus atvyko paslaptingas lankytojas. O svarbiausia — jis 
atpažino jį. 

— Ar tai buvo vyras, ar moteris? 

— To jis man nepasakė. Tačiau jis tai žino. 

Šis faktas galėjo pajudinti iš vietos žmogžudystės tyrimą. Kie- 
kviename tyrime buvo du kritiniai etapai: pirmiausia reikėjo su- 
rasti plonyrį, beveik neregimą siūlelį ir įsitverti jo. Tai padarius, jis 
dažnai vesdavo nuo vieno fakto prie kito. Vienas po kito pasipildavo 
įkalčiai, kuriuos tereikėdavo išdėlioti kaip atskiras mozaikos dalis, 
įsivaizduojant, kaip atrodys visas paveikslas, ir tuomet darbas eidavo 
kaip iš pypkės. Antrasis kritinis etapas ateidavo tuomet, kai iš ats- 
kirų detalių būdavo sudėliotas visas paveikslas, surasti visi siūleliai, 
ir reikėdavo suvokti už viso to besislepiančią prasmę ir visas slaptas 
sąsajas. 

Sandras toli gražu negalėjo pasigirti tai atlikęs, bet vis dėlto 
pirmasis siūlo galas jau buvo aptiktas. Sužinojus, kas prietemoj 
atėjo į Bertanio namus, jau būtų rastas pirmasis svarbus šio tyrimo 
atspirties taškas. 

— Kurgi dabar yra tasai liudininkas? 


116 


— Jis laukia miesto sargybos patalpose, broli Karisimi, visai šalia 
Jūsų kabineto. Norėjau nunešti Jums durklą tiesiai į kabinetą, bet 
staiga išgirdau, ką kalba tas vyras, atėjęs pas sargybinius. Jis pasi- 
vadino Brunu Bolcu. Tikrai žinau, kad kažkoks žmogus jau skuba 
pas Jus, norėdamas pranešti šią žinią, tačiau aš norėjau suspėti tai 
padaryti anksčiau už jį. 

Sandras perbraukė neklusnias berniuko garbanas. 

— Nori būti ne tik protingesnis, bet ir vikresnis nei kiti, ar ne? 
Puikiai pasistengei, ypač atsižvelgiant į tai, kad iš pažiūros neatrodai 
esąs vikrus. 

— Man nepatinka, kai kas nors liečia man plaukus, - pyktelėjo 
Aaronas, — nes, galų gale, nesu avinas. Taip pat nepakenčiu, kai kas 
nors laido kandžias užuominas apie mano figūrą. 

Sandras nusišypsojo. 

— Eime, turime daug darbo. 

Sandras apsisuko ir jau ketino išeiti, tik staiga susigriebė kai ką 
pamiršęs. 

— Iki pasimatymo, Luisai. 

Luisas visą tą laiką buvo palinkęs prie savo knygų. 

— Sudie, — tarė jis nepakeldamas akių. 


Tik tuomet, kai Sandras išėjo, Luisas pakėlė galvą, nusiėmė akinius 
ir atstūmė šalin knygą. Šiandien jis daugiau nesiruoš savo kalbai, 
nes tuomet jam reikėtų smarkiai susikaupti. Po viso to, ką sužinojo, 
tai padaryti buvo tiesiog neįmanoma. 


Kaip jaunutė mergaitė Antonija džiaugėsi būsima vakariene pas 
Matą ir skyrė nepaprastai daug dėmesio savo išvaizdai, nors paprastai 
ja beveik nesirūpindavo. Ji išėjo iš namų gerokai per anksti, nenorė- 
dama susidurti su tėvu - jis neturėjo išvysti, kaip ji išsipustė eidama 
į šį pasimatymą, — kita vertus, ji nenorėjo susitikti ir su Karlota. 
Antonijai labai rūpėjo pasikalbėti su Karlota apie tą paslaptingą 
ir pavojingą moterį jos kambaryje, tačiau tik ne šįvakar. Antonija 
pernelyg smarkiai jaudinosi prieš pasimatymą: juk Matas užėmė jos 
gyvenime ypatingą vietą — tiek vakar, tiek šiandien. 

Eidama pro Santa Maria Maggiore bažnyčią ji pagalvojo, kad 
turi dar pakankamai daug laisvo laiko, tad įėjo vidun, atsisėdo ant 
šaltų akmeninių grindų ir visu savo kūnu pabandė pajusti iškil- 
mingą bažnyčios tylą. Antonija tapdavo katalike kas kartą — ir tik 
tuomet — kai atsidurdavo katedroje arba didelėje bažnyčioje. Už 
sunkių bažnyčios durų — pasauliečių viešpatijoje — ji ne itin dažnai 
susimąstydavo apie religiją. Ji puikiai žinojo, kad Dievas yra, žinojo 
tai kaip ir tą faktą, kad vieną dieną prisieis mirti, tačiau nesuko dėl 
to sau galvos. Tai buvo viso labo tik miglota nuojauta, tolumoje 
klajojanti mintis. Vitražų kūrybos menas tarnavo Romos katalikų 
bažnyčiai, o Antonija buvo atsidavusi šiam menui, taigi, ji buvo 
atsidavusi ir Romos katalikų bažnyčiai. 

Taip kaip Matas — liuteronų bažnyčiai. Čia, bažnyčioje, ji ir 
vėl prisiminė, kaip jis ją paliko. Matas pasikeitė — juk vis dėlto jis 
dalyvauja derybose dėl bažnyčios suvienijimo. Tačiau ar jis iš tiesų 
galutinai išsilaisvino iš savo tėvo Bertoldo valdžios? Kai kurie faktai 
leido daryti tokią išvadą, tačiau Antonija vis dar nebuvo tuo tvirtai 
įsitikinusi — juk ji šnektelėjo su juo tik labai trumpai. 

Bet argi tai, tiesą pasakius, buvo taip svarbu? Ji troško jo. Ji no- 
rėjo jo nuo pat savo trylikto, keturiolikto gimtadienio — taip, galbūt 
ji visus tuos ilgus metus vaikėsi tik jo vieno ir apgaudinėjo pati 
save, miegodama su kitais vyrais. Tuzinus, šimtus naktų ji praleido 
su meilužiais, kurių net neprisimena, nes myli tik vieną vienin- 
telį — pirmąjį, kurio ji taip ir negalėjo gauti. Iki pat šios dienos. O 
šiandieną ji sėdės prie jo stalo, gers jo vyną, žvelgs į jo akių žydrynę. 
Vos pagalvojus, kaip ji nurengs Matą, Antonijos kūnas sunerimo 
it jūra prieš audrą. 

Ji meldėsi nuoširdžiai kaip niekados, bet ne taip, kaip įprasta. 
Ji atėjo į Santa Maria Maggiore ne ketindama suklupti ant kelių ir 
maldaujamai iškelti virš galvos rankas, tačiau vis dėlto tam tikra 
prasme ieškodama dangaus užtarimo ir pagalbos. Čia, už bažnyčios 
langų, ji jautėsi taip, lyg būtų pakylėta sielą raminančios, didžiulę 
jėgą suteikiančios maldos. Dabar, vakare, Santa Maria Maggiore 
langai blausiai žėravo it mirštančios būtybės, kai kurių stiklo figūrų 
visiškai nebuvo galima įžiūrėti, kitos buvo atsidūrusios pačiame 

centre, dar kitos, apskritai nepasižymėjusios dideliu išraiškingumu, 
nūnai buvo visai sustingusios, susisukusios — vienos patetiškos, kitos 
bedvasės. Bet visų svarbiausia — Antoniją čia supo vitražai, o tai 
reiškė, kad ji buvo arčiausiai Dievo. Jai niekuomet nepavykdavo 
pakilti arčiau prie Dievo nei dirbant. Įvairios figūros, gimstančios jos 
vaizduotėje visuomet, vos tik ji įžengdavo pro bažnyčios duris, lyg 
angelai nusklendė per apsidę? ir susiieškojo sau labiausiai tinkamas 
vietas languose. Ją supo jos pačios fantazijos sukurti herojai ir prislo- 
pintos spalvos: mėlyna, raudona, violetinė, žalia, žadinančios romią 
ir džiugią nuotaiką bei prisiminimus apie tylius rudens vakarus su 
vaikais prie jaukiai rusenančio židinio ir ssnus mitus - mieguistus, 
paslaptingus ir mirguliuojančius it bažnyčion pro langų vitražus be- 
siveržianti dienos šviesa. Antonija pajuto lengvą svaigulį, lyg išgėrusi 
taurę vyno. Ji užvertė galvą, garsiai kvėpavo per burną, bandydama 
kuo ilgiau pasimėgauti šios akimirkos žavesiu. Ją sujaudino šis mažas 
trupinėlis laimės. 

Kai tamsa pamažu „prarijo“ visas spalvas, o vietoje altoriaus 
liko dunksoti tik juodas šešėlis, iš slapčiausių Antonijos vaizduotės 
gelmių išsiveržė fantastiškos būtybės, o Dievas ir vėl nutolo. Jis 
paliko ją tokią pat bejėgę kaip ir anksčiau, netgi dar labiau suglu- 
musią. Staiga dingo jos sielą apėmęs džiugesys ir noras vėl išvysti 
Matą, ojo vieton atkeliavo didžiulis nerimas. Antonija baiminosi 
šios dienos, nežinodama, ar tik ji neapvers aukšyn kojom viso jos 
gyvenimo. 


Sandro tarnybinės patalpos buvo kambarys Pz/2zz0 Pretorio, miesto 
komendantūroje, visai netoliese katedros. Bet vienintelis šiame kam- 
baryje esantis langas žvelgė ne į katedros aikštę, taigi saulės spinduliai 
nušviesdavo šią patalpą tik iš ryto. Čia stovėjo stalas — tikra kinivarpų 
prieglauda, taip pat rašomasis pultas, trys kėdės ir Nukryžiuotasis 
ant sienos. Dviejuose kambario kampuose buvo numesta po glėbelį 
šieno, sulaikančio drėgmę, besismelkiančią per sienas, o trečiajame 
kampe stovėjo molinis indas vandens ir puodukas. Štai tokia buvo 


* Apsidė - išsikišusi pusapvalė arba daugiakampė kulto pastato (ir jo vidaus) dalis, dengta 
puskupoliu arba pusskliaučiu (arcbir.). 

vizitatoriaus — asmens, pavaldaus tik pačiam popiežiui ir turinčio 
ištirti žmogžudystę, — rezidencija. 

Kartu su Aaronu, atnešusiu ant padėklo netikro sidabro indus, 
į kambarį įsiveržė saldymedžio ir mėtos aromatas. 

— Užplikiau arbatą iš savo dėdės džiovintų žolelių, - paaiškino 
Aaronas. 

— O iš kur indai? Juk jie alaviniai. 

— Jie Forlio, sargybos viršininko. Aš paėmiau juos iš virtuvės 
kartu su karštu vandeniu, kuris ten virė. 

— Aaronai! 

— Kas yra? Jūs neturėtumėte gerti iš molinių indų - jie Jums 
per prasti. Be to, Jūsų Dievas baudžia už melą, o manasis — ne. 
Bent jau ne už menkutį melą. Taigi - kas gi čia tokio? Saldymedis 
padeda mąstyti, o mums reikia mąstyti, jei norim išsiaiškinti žmog- 
žudystę. 

— Man reikia mąstyti, — atšovė jam Sandras. 

— Tuomet darykit tai kuo greičiau, o ne ginčykitės su žydų ber- 
niuku dėl to niekingo alavo. 

Sandras šypsodamasis žiūrėjo, kaip Aaronas stato ant stalo dvi 
taures garuojančios arbatos, pasiima trečią taurę, kėdę ir išsineša 
visa tai už durų. 

— Dabar arvesiu pas Jus liudininką. Jeigu Jums manęs prireiks, 
aš būsiu čia pat, už durų. Bet jeigu pageidaujate, kad pasilikčiau... 

Sandras papurtė galvą ir, maloniai šyptelėjęs, sunaikino visas 
berniuko viltis. Tuomet atsisėdo už stalo ir pradėjo laukti. Jis susi- 
mąstęs žvelgė į priešais save už stalo stovinčią kėdę. Ligšioliniame 
gyvenime Sandrui visuomet tekdavo apklausiamojo vaidmuo - taigi 
tekdavo sėdėti ant kėdės, esančios priešingoje stalo pusėje. Jis buvo 
sėdėjęs už daugybės stalų: priėmimo į Jėzuitų ordiną komisijos 
stalo, kuriai jis buvo priverstas meluoti, norėdamas nuslėpti tikrąją 
priežastį, paskatinusią tapti jį vienuoliu; savo kolegijos mokytojų 
stalo; egzaminuotojų stalo; tėvo provinciolo stalo... Priešingai nei 
daugelis jo ordino brolių, jis niekuomet netroško garbės ir nesva- 
jojo vieną gražią dieną atsidurti kitoje stalo pusėje sėdinčių žmonių 
vietoje. Jis tapo jėzuitu ne todėl, kad troško padaryti karjerą, taip 

pat ir ne todėl, kad gyventų neslegiamas žemiškųjų rūpesčių. Ži- 
noma, jis stropiai mokėsi visko, ką jam užduodavo, ir, be jokios 
abejonės, troško nepriekaištingai tarnauti Luisui, bet tikrai ne dėl 
to, kad pasipuoštų šlovingu laurų vainiku. Jis tapo jėzuitu, norė- 
damas išpirkti savo kaltę, siaubingą kaltę, kurią galėjai išpirkti tik 
visiškai nusižemindamas ir atsižadėdamas savęs. Bet kokia smurto 
apraiška — savo jėgos demonstravimo apraiška — gąsdino jį, jis jos 
bijojo, baimindamasis pats savęs, savo polinkio į smurtą. Jėga buvo 
ginklas, ir reikėjo išmokti juo naudotis. Sandras neišmanė, kaip 
naudotis šiuo ginklu. 

Ir štai dabar jis sėdėjo pagrindinėje stalo pusėje — ten, kur sėdi 
stipresnieji. Iš pirmo žvilgsnio galėjo pasirodyti, kad nėra čia dėl 
ko taip jaudintis: jis sėdėjo niūrioje, pustuštėje patalpoje už ki- 
nivarpų suvarpyto stalo ir galėjo džiaugtis bent jau tuo, kad laiko 
rankose alavinį indą su karšta saldymedžio arbata. Bet ne visada 
galėjai spręsti apie jėgą ir valdžią iš brangių atributų: inkvizitoriai, 
daugiausia laiko praleidžiantys drėgnuose, dvokiančiuose rūsiuose 
ir mintantys duona ir pienu, iš tiesų buvo gėrio ir blogio, gyvybės 
ir mirties valdovai. Nesuskaičiuojamai daugybei žmonių jie reiškė 
likimą ir užėmė Dievo vietą Žemėje. 

Iki šiol Sandrui nereikėjo priimti lemtingų sprendimų, bet jis 
žinojo, kad veikiausiai taip bus ne visados. Jis nujautė besiartinant 
kažkokią negandą. Jis jautė, kad gali prarasti dvasinę pusiausvyrą 
ir palūžti. Jam reikėjo susidoroti su-savo naujosiomis pareigomis, 
Bertanio žmogžudyste, durklo iš katedros aikštės mįsle, su Mato 
buvimu tame pačiame mieste. O paskui dar ir... Jis papurtė galvą, 
lyg vydamas šalin svajonę, kuriai nebuvo lemta išsipildyti. 

Brunas Bolcas buvo raudonnosis maždaug penkiasdešimties 
metų vyriškis, kurio gelsvokos, sustingusios it negyvėlio ir pavan- 
denijusios akys liudijo, kad ir toliau taip smarkiai gerdamas jis ne- 
ilgai gyvens. Rankose jis laikė vilnonę kepurę ir maigė ją lyg tešlą. 
Jo keliai virpėjo — ne tik iš susijaudinimo, kaip pastebėjo Sandras, 
nužvelgęs šį žmogų. 

— Prašau sėstis, — tarė Sandras. — Ar norėtum arbatos? Ji dar 
šilta. 

Vyras pakluso, tačiau prie arbatos taip ir neprisilietė. 

— Tebūnie Jums žinoma, garbingasis tėve, kad aš iš pradžių 
labai nenorėjau čia eiti. Taip, aš kai ką mačiau, bet tai dar nieko 
nereiškia. 

— Tačiau galiausiai vis dėlto apsigalvojai, kitaip dabar nesėdėtum 
šiame kambaryje. 

— Taip, žinoma, garbingasis tėve. Aš tikiuosi... na, Jūs ir pats tai 
puikiai suprantate. 

— Ne, nesuprantu. 

— Aš noriu atlygio, garbingasis tėve. 

Sandras gurkštelėjo arbatos - skonis buvo neįprastas, bet 
geras. 

— Na, tai nuspręs Jo Malonybė vyskupas kurfiurstas ir Jo Šven- 
tenybė popiežius Julius. 

— Tai gali užtrukti mėnesių mėnesius, garbingasis tėve. Tikiuosi 
neypatingai didelio, tačiau greito atlygio iš Jūsų paties rankų. Ne- 
daug, kaip jau minėjau, išties labai nedaug. Geriausiai būtų jį gauti 
šiandieną. 

Puiki pradžia. Kaip galima pasitikėti liudininku, kuriam ver- 
kiant reikia pinigų! Taip pat nebuvo labai sunku atspėti, ką gi jis su 
tais pinigais veiks. 

— Galiu pasakyri tau tik tiek: kol nesužinosiu, ką matei, negalėsiu 
tau duoti atlygio. 

— Bet, tėve... 

— Pasakyk man jo vardą. 

— Vardą? Iš kur aš galiu žinoti, kuo vardu tas vyras? Anksčiau 
niekuomet nesu jo regėjęs. 

— Taigi, dabar bent jau aišku, kad tai buvo vyras. Kaip jis at- 
rodė? 

— Jis dėvėjo apsiaustą su gobtuvu. 

— Ar tai buvo dvasininkas? 

— To aš nepastebėjau. 

— Kaipgi tu jį pamatei? 

— Jis įėjo į vyskupo apartamentus, kai aš ėjau pro šalį. Aš tuč- 
tuojau pagalvojau, kad čia kažkas negerai. 

— Kodėl? 

— Buvo jau vėlu, labai vėlu, vidurnaktis. Kodėl tokią vėlyvą va- 
landą kažkas eina į vyskupo apartamentus? Be to, jis karštligiškai 
skubėjo ir slapstėsi. 

— Papasakok apie tai išsamiau. 

— Na, jis nepaprastai rūpestingai slėpė veidą, ėjo susilenkęs ir 
susigūžęs... 

— Bet tu jį matei — matei to nepažįstamojo veidą? 

— Taip, labai trumpai. 

— Bet juk buvo tamsu. 

— Mėnesienoje - ne. 

— Papasakok man, kaip jis atrodė. 

— Verčiau aš Jums jį parodysiu. 

— Ar moki piešti? 

— Niekuomet nesu to daręs. 

Sandras atsiduso. Taip jis nieko gero nepasieks. Brunas Bolcas 
tikrai nebuvo tardytojo svajonė: prasiskolinęs girtuoklis, kvailas, 
netašytas ir nekeliantis didelio pasitikėjimo. Ar vertėjo su tokiu 
prasidėti? 

— Ar tu tą vakarą buvai išgėręs? 

Vyras nuleido galvą ir taip smarkiai suspaudė rankose kepurę, lyg 
norėtų iš jos išspausti sultis. Jis papurtė galvą kaip mažas vaikas. 

— Ne, garbingasis tėve. Jau tris dienas... Niekas neduoda man 
nei alaus, nei vyno, netgi Cigno. 

— Cigno? 

— „Gulbė“ —smuklė, kurioje aš nuolat lankausi — priešais Teismo 
rūmus. Ten pats pigiausias alus visame mieste. Kitur aš net nebandau 
eiti. 

— Taigi, taigi, o kadangi dabar tu neįstengi nusipirkti netgi pa- 
ties pigiausio alaus, tai ir sugalvojai, kaip, surietęs puikią istoriją, 
papildysi savo piniginės turinį. 

— Ne, tėve, garbės žodis, ne. Aš turiu kai kurių ydų, tačiau nesu 
toks niekšingas melagis. Prisiekiu pačiu... 

— Verčiau neminėkime šiame pokalbyje /o vardo, - griežtai per- 
traukė jį Sandras. Jis truputėlį pasvarstė. Buvo rizikinga pasitikėti 

šio žmogėno parodymais, tačiau ar trokštantis galėjo sau leisti peikti 
kokybę vandens, kurį aptiko? Durklai nemoka kalbėti, o numirė- 
liai — juo labiau. Jis turėjo tik šį vienintelį liudininką. 

— Gerai, tikiu tavimi, — pasakė Sandras. — Tačiau, norėdamas 
įsitikinti, kad kalbi tiesą, turiu nustatyti to vyro, kurį tu matei, 
asmens tapatybę, supranti? 

Brunas gūžtelėjo pečiais. 

— Suprantu. 

— Kadangi tu jo nepažinai, jis veikiausiai bus kilęs ne iš Tridento. 
Taigi gali būti, kad jis yra atvykęs į Visuotinį Bažnyčios susirinkimą 
iš kito miesto. Susirinkimas prasidės rytoj, anksti iš ryto, į jį atvyks 
visi dalyviai: šimtai dvasininkų ir religinėms bendruomenėms ats- 
tovaujančių pasauliečių — šimtai nepažįstamų žmonių. Mes taip 
pat ten būsim. 

Kepurė išslydo Brunui iš rankų. 

— Aš turėsiu?.. Bažnyčios tėvų Visuotiniame Bažnyčios susirin- 
kime? 

— Nuošalesnėje vietelėje. Tu juos matysi, o jie tavęs — ne. 

— O atlygis? 

— Jeigu tu atpažinsi tą žmogų, aš pasikviesiu jį pasikalbėti, ir 
jeigu tu nebūsi apsirikęs... 

— ...tada aš gausiu atlygį. 

Sandras lengviau atsiduso. Jis liūdnai pažvelgė į Bruną, kuriuo, 
be abejo, kažkada taip didžiavosi jo mama, ir pratarė: 

— Galima tai pavadinti ir tokiu žodžiu. 


Sandro malda 

Kodėl šiandien iš ryto aš nuėjau pas ją? Juk skydas buvo viso labo 
tik priedanga. Juk iš pradžių man reikėjo eiti į San Lorenzo biblioteką 
ir tik tuomet, jei mano paieškos nepavyktų, paklausti jos patarimo. Aš 
pasielgiau atvirkščiai. Kodėl? Kas mane prie jos traukia? Ji nėra graži, 
bent jau ne tokio tipo, kokia buvo Beatričė. Man niekuomet nepatiko 
strazdanos ir geltoni it šiaudai plaukai. Ji nėra nei kilminga, nei rafi- 
nuota. Gerai, ji yra protinga, tačiau juk protas niekados neturėjo man 
didelės reikšmės. Ji nėra prašmatni. Taigi kodėl aš taip įsižeidžiau, kai 

šiandien iš ryto ji atsisakė mano pakvietimo? Visų pirma, aš neturėčiau 
labai stebėtis tuo, kad moteris ne itin susižavėjo vienuolio kvietimu 
nueiti kartu su juo į gedulingas pamaldas. Antra: ką gi būčiau su ja 
ten veikęs? Dainuočiau choralus? 

Ji nepaprastai tiesmuka. Anksčiau man tai patikdavo. Netgi 
labai. 


Išėjęs iš katedros, Sandras paniro į nuo upės pakilusį rūką, len- 
gvai atsiduodantį dumblu. Buvo sutemę, tačiau mėnulio šviesos 
pakako, kad galėtum apžvelgti vaiduokliškai tuščią, rūko tumuluose 
skendinčią katedros aikštę. 

Jis sukalbėjo vakarinę maldą ir, tiesą pasakius, dabar jam be- 
liko patraukti į savo ir Luiso apartamentus vienuolyne ir, kaip ir 
jo ordino iš Neapolio kolegijos broliams, ruoštis miegoti. Aaronas 
jau seniai buvo namuose, Brunas slinko pas Cigm2o smuklininką, 
norėdamas išlenkti kreditan pusę tuzino taurių alaus, ir iš esmės 
Sandras šiandien jau nebeturėjo jokių neatidėliotinų darbų. Bet 
paskui besimelsdamas jis netikėtai prisiminė durklą, kurį Aaronas 
rado katedros aikštėje. 

Dabar Sandras stovėjo toje pačioje vietoje, kaip ir priešpiet at- 
vykęs Inocentas del Montė. Žmonių minia spoksojo į popiežiaus 
sūnų ir šlovino jį, tačiau vienas iš čia susirinkusiųjų buvo ne taip 
palankiai nusiteikęs jo atžvilgiu — bent jau tokią išvadą padarė San- 
dras. Jis paprasčiausiai negalėjo galvoti kitaip - jo manymu, tai 
buvo nepavykęs pasikėsinimas. Tridente siautėjo žmogus, turintis 
vienintelį tikslą: žudyti aukštas pareigas užimančius dvasiškius. 

Užuot pasukęs į San Lorenzo vienuolyną, jis patraukė į Palazzo 
Miranda, kur buvo įsikūręs Inocentas del Montė. Reikėjo jį įspėti. 
Vos priėjęs rūmus jis pamatė, kaip jaunasis kardinolas išeina iš namų. 
Jis buvo iškeitęs savo prašmatnią mantiją į paprastą gatvės apdarą 
ir dabar buvo panašus į Romos r2g4220 — gatvės vaikėzą. Sandras 
norėjo pašaukti jį vardu, tačiau paskutinę akimirką persigalvojo 
ir, užuot tai padaręs, nusprendė jaunuolį pasekti. Jo eisena buvo 
labai savotiška — tokia pati, kaip ir daugelio vargšų kvartalo vyrų: 
stuomuo truputį palinkęs į priekį, it pagaikščiai nukarusios rankos, 

tvirtas žingsnis. Anksčiau Sandras su draugais tyčiodavosi iš savo 
bendraamžių, kurie taip nerangiai vaikščiodavo, ir jeigu Inocentas 
būtų buvęs tik porą metų vyresnis, teoriškai galėjo nutikti taip, kad 
turtingas pirklio sūnus Sandras būtų tik pasijuokęs iš vargšo vaikėzo. 
O štai šiandien vienuolis Sandras, apsirėdęs vienuolišku abitu, bėgo 
paskui galingą kardinolą. 

Inocentas pasuko už kampo ir trumpam pradingo Sandrui iš 
akių. Sandras paspartino žingsnį, nes būtinai norėjo jį prisivyti. 

Kai jis pasuko už to paties kampo, staiga kažkokia nežinia 
iš kur atsiradusi žmogysta atsidūrė tarp jo ir Inocento. Ji dėvėjo 
platų, žemę siekiantį ir figūrą bei amžių slepiantį apsiaustą su ka- 
pišonu. Iš pradžių Sandras nieko blogo neįtarė, tačiau kažkodėl 
ši žmogysta patraukė tuo pačiu keliu kaip ir Inocentas ir sparčiai 
artinosi prie jo. 

Tai nebuvo atsitiktinumas, taip pat kaip ir durklas, rastas kate- 
dros aikštėje. 

Sandras leidosi bėgti, painiodamasis abito skvernuose. Jis ne- 
žinojo, nei kas jo laukia ten — priešaky, nei ką darytų, jei nutiktų 
būtent tai, ko jis bijojo. Vis dėlto jis privalėjo kažko imtis. 

Sandro sandalai, kurių minkšti plokšti padai vaikštant paprastai 
nekeldavo jokio triukšmo, šįkart garsiai supliaukšėjo į grindinį. 

Vienu metu į jį atsigręžė ir Inocentas, ir nepažįstamasis, kuriuos 
vieną nuo kito dabar teskyrė dviejų trijų žingsnių atstumas. Sandras 
pabandė įžiūrėti nepažįstamojo veidą, tačiau jis slėpė jį, užsitraukęs 
ant akių gobtuvą. 

Nepažįstamasis tučtuojau spruko į tamsų skersgarvį. Dabar 
Sandras aiškiai įsitikino, kad tai buvo ginkluotas sąmokslininkas. 
Nepaisydamas pavojaus, jis nusekė paskui. Sandras šiek tiek nu- 
simanė ir apie špagas, ir apie dvikovas — juk jis ne visuomet buvo 
jėzuitų vienuolis, be to, užaugo Romoje. Umai kažkur pradingo tie 
paskutiniai septyneri metai, praleisti kolegijoje, ir jam atrodė, lyg 
jų niekuomet nė būti nebuvo, — taip, jis troško galų gale ir vėl savo 
rankose suspausti ginklą. 

Ši mintis išgąsdino jį, tačiau negalėjo paprasčiausiai jos atsikra- 
tyti. Kaip ugnikalnio išsiveržimas ji kėlė ir baimę, ir susižavėjimą. 

Sandras priartėjo prie piktadario, tačiau vis dar nepakankamai, 
nes sandalai slydinėjo ant šlapio grindinio ir jis sunkiai pajėgė išlai- 
kyti pusiausvyrą, tuo tarpu nepažįstamasis, avintis auliniais batais, 
buvo daug greitesnis už jį. 

Galiausiai akmenimis grįstas kelias baigėsi ir perėjo į siaurą dul- 
kėtą takelį, vėliau — į dar siauresnį, galų gale iš jo teliko varganas 
šunkelis, kuriuo daugybę metų vaikščiojo tik žvejai arba vaikai. 
Kairėje augo žmogaus ūgio nendrės, o dešinėje ant takelio sviro 
gluosnių šakos. 

Dėl virš upės tvyrančio šilto rūko nieko negalėjai įžiūrėti toliau 
nei per ištiestą ranką. Dabar Sandras bėgo daug greičiau. Jis girdėjo 
savo paties alsavimą, taip pat ir nepažįstamojo šnopavimą. Sandras 
buvo taip arti jo, kad būtų galėjęs pamėginti nutverti jį už plevė- 
suojančio apsiausto krašto. 

Jis ištiesė ranką. 

Tą pačią akimirką nepažįstamasis už kažko užkliuvo ir suklupo, 
o Sandras, nespėjęs susilaikyti, griuvo į priekį. Prieš nukrisdamas 
ant minkštos upės kranto žemės jis pajuto šlaunį nutvilkantį aštrų 
skausmą. 

Jis sukando dantis ir prisitraukė koją. Abitas toje vietoje buvo 
perdrėkstas, o pro jį šmėžavo kruvinas įbrėžimas, keliantis siaubingą 
skausmą. 

Tuomet jis tučtuojau prisiminė nepažįstamąjį — tačiau šio jau ir 
pėdos buvo spėjusios atšalti, taigi tolesnis persekiojimas būtų buvęs 
visiškai beprasmis. 

— Prakeikimas! — riktelėjo Sandras, tėkšdamas kumščiu į dum- 
bliną žemę. — Prakeikimas, prakeikimas! 

Nors aplinkui tvyrojo nepakeliama smarvė, jis tebesėdėjo toje 
pačioje vietoje, užmerkęs akis, trindamas kaktą ir laikas nuo laiko 
purtydamas galvą. Jis buvo atsidūręs taip arti žudiko... 

— Prakeikimas, — pakartojo, šįkart truputį gailėdamasis pats 
savęs, ir giliai atsiduso. 

Buvo tylu. Spalio mėnesį jau nebekvarkė varlės ir nečirpė žiogai. 
Gamta pamažu niro į snaudulį. Kažkur virš vandens skrendantis 
paukštis keletą kartų čaižiai suklykė, įspėdamas saviškius apie pa- 


127 


vojų — Sandrui šis garsas pasirodė panašus į pašaipų juoką, -— o 
paskui ir jis nuščiuvo. 

Šią tylą pertraukė žingsniai, kurie spėriai artinosi prie Sandro. 

Inocentas išniro iš rūko it vaiduoklis. Jo veide žaidė šypsenėlė, 
kuri Sandrui pasirodė esanti ne laiku ir ne vietoje. 

Juk vaikino ką tik vos nenužudė. 

— Kad ir kas Jūs būtumėt, - prašneko jaunasis kardinolas, — 
bet aš jaučiu pareigą Jus įspėti, kad sėdite pastipusios karvės vidu- 
riuose. 

Sandras apsižvalgė aplinkui. Tik dabar jis pastebėjo, jog užkliuvo 
už išpuvusios karvės dvėselienos, iš kurios buvo išvirtusios žarnos. 
Jis susižeidė šlaunį į galvijo ragus. Sandras iš tiesų sėdėjo maitoje 
kritusio gyvulio, kurį upė nusinešė, o paskui vėl išspjovė į krantą. 

Jis tučtuojau pašoko. Jėzuito abitas buvo permirkęs kažkokiu 
dvokiančiu skysčiu, apie kurio kilmę net nesinorėjo galvoti. Visa ši 
situacija jam pasirodė esanti ganėtinai kvaila. 

Bet Inocentas mąstė visiškai kitaip. 

— Nors aš dar gerai nežinau, kas čia ką tik nutiko, kas esate 
Jūs, o kas buvo tas kitas — vis dėlto jaučiu, kad man reikėtų Jums 
padėkoti. 

Nelaukdamas Sandro atsakymo, Inocentas sugriebė jo šlapią 
purviną ranką ir papurtė ją. 

— Dėkui, broli... 

— Karisimis, — prisistatė jam Sandras. —- Sandras Karisimis iš 
Neapolio kolegijos, Jūsų Eminencija. 

— O, Jūs žinote, kas aš toks. Apsivilkau šiuos senus apdarus, 
norėdamas nors porą valandų pabūti Inocentu. Taigi, prašau manęs 
nevadinti „Jūsų Eminencija“. 

— Puiku, bet tik tuomer, jei Jūs paleisite mano ranką. Ji pabu- 
vojo, — jis mostelėjo kita ranka į maitą, — štai ten. 

— Ten, kur aš užaugau, tokia ranka kaip Jūsų būtų laikoma švaria, 
Karisimi. Parodykit man savo žaizdą. 

Sandras negalėjo uždrausti kardinolui apžiūrėti žaizdos. 

— Atrodo prasčiau, nei yra iš tiesų, — pasakė Inocentas. 

— Ar Jūs apie tai nusimanot? 


— Gal juokaujat? Trasteverėje esu regėjęs tūkstančius tokių žaizdų 
kaip ši, ir visos jos greitai sugydavo. Ateikit, Karisimi, sėskimės ant 
šito akmens. Tik prašom man nesakyti, kad taip daryti nepridera. Ar 
nepastebėjot, kad niekas nedrįsta sėstis šalia kardinolo? Žmogus ap- 
sivelka kardinolo mantiją ir tučtuojau tampa tabu. Žmonės pradeda 
su juo elgtis it su nežemiška būtybe, kiekvieną rytą pusryčiaujančia 
su pačiu Viešpačiu Dievu. 

Sandrui pernelyg smarkiai skaudėjo koją, kad prisimintų, jog 
paprastam vienuoliui buvo neregėtas negirdėtas dalykas sėdėti petys 
į petį su pačiu kardinolu. Kita vertus, ne mažiau keistas jausmas 
buvo ir sėdėti šalia Jo Šventenybės Juliaus III sūnaus. Kažkokiu 
keistu ir nerimą keliančiu būdu Sandras vis labiau artėjo prie šio 
popiežiaus, su kuriuo jis anksčiau niekados nebuvo susitikęs ir ku- 
riam nuo vakar tarnavo. 

— Ar Jums nelabai skauda? — paklausė jo Inocentas. — Gerai, 
tuomet dabar mes truputį šnektelėsim. Taigi, kaip supratau, kažkas 
ketino mane užpulti. 

— Bijau, kad esat visiškai teisus. 

— Tuomet Jūs išgelbėjot man gyvybę, Karisimi. Aš niekuomet 
nepamiršiu šio Jūsų poelgio, niekuomet. Laikykite mane savo 
draugu. Ten, iš kur esu kilęs, šis žodis dar nėra praradęs tikrosios 
savo prasmės. Bet kodėl gi Jūs nutaisėte tokį veidą? Keista matyti 
tokį nepatenkintą žmogų, kuris ką tik atliko žygdarbį. 

— Man taip pat keista matyti smagiai pokštaujantį žmogų, kurio 
ką tik vos nenužudė, - atrėžė jam Sandras. 

Inocentas nusijuokė. 

— Mano gyvenimas, net kai buvau dar visai mažas berniukas, 
dažnai buvo pernelyg pavojingas, kad mąstyčiau apie praslinkusią 
negandą ilgiau nei porą akimirkų. Aš regėjau šmėkštelint tik šešėlį, 
o Jūs? 

— Tą parį. Štai kodėl ir esu toks nepatenkintas. Leidau nusikal- 
tėliui pasprukti, taigi man pavesta byla taip ir liko neištirta. 

— Byla? 

— Bertanio žmogžudystė, — atsakė jam Sandras. 

Inocentas atmetė galvą. 

— O, dabar aš supratau, kas Jūs esat. Jūs mane sekėt, ar ne? 

— Ėjau pas Jus į rūmus, norėdamas įspėti. Šiandien iš ryto po 
Jūsų atvykimo katedros aikštėje buvo surastas durklas. O netoli 
jo — dar ir šitas popierius. 

Sandras perdavė kardinolui lapelį su karikatūra. 

Inocentas abejingai žvilgtelėjo į piešinuką. 

— Prisižiūrėjau tokių teplionių dar būdamas Romoje. Dažniau- 
siai jas platina nepalankiai mano atžvilgiu nusiteikę kilmingųjų 
Romos šeimų nariai: Farnezės, Kolonos, Orsiniai ir kiti. Jie yra 
pernelyg galingi net pačiam mano tėvui, kad jis rizikuotų mėgin- 
damas su jais susikauti. Argi ne šaunus mano tėvas? Ištraukia savo 
pavainikį iš skylės, įvynioja į purpurinę mantiją ir it pelę atiduoda 
pasiutusioms katėms. 

Sandras nenorėjo gilintis į popiežiaus šeimos gyvenimo peripe- 
tijas. Jis pasakė: 

— Durklas kelia man kur kas daugiau rūpesčių nei ši karika- 
tūra. 

— Jūs manot... 

— Kad Bertanis buvo pirmoji auka, o antrąja auka turite tapti 
Jūs. 

— Sunku patikėti. Bertanio ir mano priešai labai skirtingi žmonės. 
Jis buvo politikos genijus, o aš visai ja nesidomėjau. Jis buvo refor- 
matorius, o aš - Niekas. Moku viso labo tik teisingai užrašyti žodžius 
„Visuotinis Bažnyčios susirinkimas“, o štai Bertaniui šie žodžiai 
reiškė visą gyvenimą. 

Inocentas buvo labai sąžiningas, kalbėdamas apie savo išsilavi- 
nimą ir kilmę. Jis net nebandė apsimetinėti tuo, kuo nebuvo. Jis 
buvo mepotas - lotyniškai šis žodis reiškia sžnėną — taip vadinami 
visi popiežių numylėtiniai, nesvarbu, ar tai būtų jų sūnėnai, sūnūs, 
ar kitokie favoritai. Taigi Inocentas puikiai žinojo esąs nepotas. 

— Nesvarbu, — nenusileido Sandras. — Vis tiek Jūs negalite igno- 
ruoti savo visuomeninės padėties — norite to ar ne. Net apsiskar- 
malavęs pačiais šlykščiausiais apdarais būsite pasmerktas pavojui, 

taigi, niekur negalite eiti be palydos. Vaikšrtinėdamas nakčia vienui 
vienas tamsiais Tridento skersgatviais Jūs esat masalas bet kokiam 
žudikui. 

— Romoje aš kiekvieną naktį vaikštinėjau Trasteverės kvartalo 
skersgatviais, apsuptas šmėsčiojančių šešėlių, bet išgyvenau iki pat 
šiandienos. Man reikia šio mažo trupinėlio laisvės. 

— Jūs gerai žinojote Trasteverės pavojus. Pažinojote kiekvieną 
žmogų. O Tridente bastosi asmuo, kurio mes nepažįstam. Žinome 
tik piktus jo kėslus. Jeigu Jums kas nors nutiktų... 

— Būtų išlieta daugiau apsimestinių nei tikrų ašarų. Kai tik niekas 
nematytų, daugelis žmonių šlapintųsi ant mano lavono ir tai dary- 
dami smagiai juoktųsi. 

— Jeigu Jums kas nors nutiktų, — iš naujo pradėjo savo sakinį 
Sandras, - pasekmės būtų neprognozuojamos. Visuotinis Bažnyčios 
susirinkimas galėtų būti visiškai sužlugdytas, arba bent jau atidėtas. 
Jeigu kažkas iš tiesų nori išvaikyti šį susirinkimą, tuomet Jūs būtumėt 
tiesiog ideali auka, padėsianti įvykdyti šią užmačią. Jūs ir Bertanis. 
Jis buvo svarbiausias šio Bažnyčios Tėvų susirinkimo organizatorius, 
o Jūs esat... esat žmogus, nepaprastai artimas Šventajam Tėvui. 

— Visuotinis Bažnyčios susirinkimas man visiškai nerūpi, — su- 
šnopštė Inocentas. - Nieko neišmanau apie politiką, taip pat ir 
nenoriu išmanyti. 

— Bet apie tai, kaip reikia išgyventi šiame žiauriame pasaulyje, 
Inocentai del Monte, Jūs vis dėlto šį tą išmanote? Veikiausiai netgi 
geriau, nei visi kiti delegatai iš kilmingų šeimų kartu paėmus. Vi- 
suotinis Bažnyčios susirinkimas yra sudėtingas reikalas, ir jeigu jis 
Jūsų nedomina, - ką gi, galite juo ir toliau nesidomėti. Tačiau vis 
dėlto savo paties gyvybe turėtumėt domėtis ir netgi ją vertinti. 

Sandras smarkiai sudirgo, o Inocentas pirmąkart ilgai ir įdėmiai 
pažvelgė jam į akis. Jo akys buvo - taip pasirodė Sandrui — kažkokios 
liūdnos, vienišos, lyg vienut vieno nelaimėje palikto žmogaus. 

— O manji taip pat rūpi, - jau švelniau pridūrė Sandras, — todėl, 
gelbėdamas ją, rizikavau savo paties gyvybe. 

Dabar Inocentas visiškai surimtėjo. 

— Ko Jūs iš manęs norite? 

— Viso labo tik būti truputį atsargesniam ir saugoti savo gyvybę. 
Jums gresia pavojus. 

— Neiti pasivaikščioti naktimis? 

— Bet kokiu atveju tik lydimam sargybinių. 

— Atvykau be palydos. 

— Pasišnekėsiu su kapitonu Forliu. 

Inocentas šyptelėjo ir dar kartą ištiesė Sandrui ranką. 

— Pažadu įvykdyti Jūsų prašymą, — pasakė jis. — Tačiau tik todėl, 
kad to paprašėte Jūs, Sandrai Karisimi. Esate ne toks kaip kiti. Iš- 
gelbėjot man gyvybę, tačiau ir šiaip Jūs man patinkat. 

— Na, aš viso labo tik Jūsų tėvo tarnas. 

— Vis tiek, — pasakė Inocentas, - vis tiek Jūs man patinkat. 


Jis norėjo nustebinti Antoniją ir pademonstruoti tokias savo cha- 
rakterio savybes, apie kurių buvimą ji net nenutuokė - o jis pats, 
tiesą pasakius, taip pat ne. 

Židinyje spragsėjo kaitri ugnis, žvakės užliejo mažą svetainę šilta 
gelsva šviesa. Iš virtuvės retkarčiais padvelkdavo gardūs kvapai: ver- 
šienos sultinys, kepta višta su traškia plutele, pyragėliai su mėsa, 
gardūs sklindžiai, svieste plūduriuojančios daržovės, saldi sriuba 
su manų kruopų kukuliukais... Grafine ir dviejose krištolinėse tau- 
rėse violetinėmis liepsnelėmis blykčiojo raudonas vynas. Kambaryje 
buvo išdėliotos Paracelso* knygos, Tilio Ulenšpygelio** nuotykiai ir 
pora poezijos tomelių. Matas šiai vakarienei išleido nemažai pinigų. 
Septynios žvakės — jis jas suskaičiavo, taip pat višta, vynas ir knygos 
buvo nepigūs dalykai, tačiau per vakarinę maldą Matas paprašė 
Dievo jam atleisti už visą šią prabangą. Kai Matas ko nors imdavosi, 
stengdavosi viską atlikti teisingai. 

Kiekvienąkart, kai tarnas atnešdavo valgį, jie nutildavo, bet vos 
tik jis išeidavo iš kambario, vėl prašnekdavo apie tai, ką abu veikė 
per pastaruosius dvylika metų. Matas susidomėjęs klausėsi ir, mi- 
kliai pateikdamas įvairius klausimus, pasistengė apeiti vitražo meno 
temą, nes apie tai jis kalbėdavo labai nenoriai ir jam buvo skaudu 
pagalvojus, jog Antonija vis dar žavisi šiuo amatu. Jis daug mieliau 
klausinėjo Antonijos apie miestus, kuriuose ji gyveno su tėvu, apie 
žmones, su kuriais jie susipažino, iškamantinėjo ją apie tėvo sveikatą 
ir vargus, kuriuos jie patyrė ilgose kelionėse. Jis savo ruožtu papasa- 
kojo, kaip pradėjo dirbti Ulmo miesto municipalitete, paskui perėjo 
į Viurtembergo valstybinę kanceliariją ir sėkmingai kopė karjeros 
laiptais, kol pagaliau tapo hercogo tarėju ir pasiuntiniu. Viso labo tik 
per vieną valandą jis papasakojo apie keturis tūkstančius pastangų 
* Paracelsus (1493-1541 m.). Tikrasis vardas ir pavardė - Teofrastas Bombastas fon Ho- 
henhaimas, šveicarų gydytojas ir Glosofas, propagavęs gydymą natūraliais metodais, kurių 
esmė - stiprinti paties organizmo galias ir jomis įveikti ligą. 

** Tilis Ulenšpygelis — folklorinis personažas, šelmis juokdarys, gyvenęs vakarų germanų, taigi 
ir viduramžiškose vokiečių sakmėse bei legendose. 

ir atkaklaus darbo pareikalavusių dienų, išnarstė jas po kaulelį ir 
pateikė padalytas mažomis porcijomis — tarsi pyragaičius su mėsa 
ant lėkštės. 

Visą tą laiką jis žinojo, kad vienos temos jam vis dėlto nepavyks 
išvengti, o būtent: jam teks įvardyti priežastį to, kas nutiko prieš 
dvylika metų. Tiesą pasakius, jis nieko ir neketino slėpti. Pokalbis 
šia tema ne tik padės jam įgyvendinti savo užmačias, bet ir išlais- 
vins jo sielą ir sąžinę. Dar niekuomet, net ir esant gyvai jo pirmajai 
žmonai, nė su vienu žmogumi jis nebuvo kalbėjęsis apie tai, kas jam 
nutiko vaikystėje — apie savo mamą. Dabar, būdamas su Antonija, 
jis pagaliau išdrįs apie tai prabilti, tiesiog pržva/o prabilti. 

Jis nusišluostė servetėle lūpas. 

— Ar bent nutuoki, kas įvyko tuomet, po mano tėvo ir tavo 
motinos mirties? 

Ji vos neužspringo nustebinta jo klausimo ir paskubomis nurijo 
burnon įsidėtą kąsnį. 

— Tavo tėvas buvo nusiteikęs prieš mus, — atsakė ji. — Veikiausiai 
mirdamas jis liepė tau prisiekti, kad nevesi manęs. Santuoka su ka- 
talike būtų pakenkusi ir tavo karjerai, kurią padarei be manęs. Tu 
tik pažiūrėk — dabar esi puikus diplomatas. Visuotinis Bažnyčios 
susirinkimas nėra koks nors nereikšmingas mažmožis - į jį siunčia 
tikrai ne kiekvieną. 

Ji kalbėjo be menkiausio priekaišto balse, lyg tais senais laikais 
jis būtų buvęs priverstas vykdyti teismo nuosprendį. Jis galvojo, 
kad ji puls jį kaltinti, arba bent jau priekaištauti, bet labai nustebo 
pamatęs, kad ji bus jo rankose minkšta it vaškas. 

Jis nusišypsojo ir gurkštelėjo vyno. Antonija visuomet pasižy- 
mėjo kažkokiu trapumu ir jautė jam dėkingumą už globą, o jis tai 
žinojo ir saugojo ją. Kai jie abu dar buvo vaikai, jis kažkodėl buvo 
įsitikinęs, kad Antonija priklauso jam, ir vėliau šis jausmas — nors jie 
ir išsiskyrė — iš tiesų niekur nedingo. Įgudęs diplomatas tučtuojau 
pastebėjo, kad ir jos jausmai šiuo atžvilgiu visiškai nepakito. 

— Mano tėvas čia niekuo dėtas, arba, tiksliau pasakius, mažai kaltas 
dėl to, kas įvyko. Ar žinai, kad aš buvau pakrikštytas švęstu Romos 
katalikų bažnyčios vandeniu? Ne, iš kur tu galėjai apie tai žinoti, juk 

gimei tik po kelerių metų. Kai man suėjo ketveri, tėvas nusigręžė nuo 
senosios bažnyčios ir perėjo prie Martino Liuterio tikėjimo, tikėjimo, 
kuris tuomet buvo dar labai jaunas. Tėvas buvo vienas iš pirmųjų 
atsivertėlių į šį tikėjimą Ulmo mieste ir, žinoma, jis pradėjo įkalbinėti 
ir kitus žmones pakeisti savo tikėjimą. Jam ypatingai puikiai sekėsi, 
nes buvo visų gerbiamas, be to, dar ir iškalbingas žmogus. Aš įsivaiz- 
duoju, kaip jis eina miesto gatvėmis ir kalbina moteris, grįžtančias 
iš turgaus su pilnomis pintinėmis. Jausmingumas ir dvasingumas 
niekada nebuvo stiprioji jo pusė — jis kalbėjo, pateikdamas praktiškus 
argumentus, ir žmonėms tai patikdavo: jie pasiduodavo jo įkalbinė- 
jimams. Tai mažumai žmonių, kurių jam vis dėlto nepavyko įtikinti, 
kaip tyčia, priklausė jo žmona. Mano motina. 

Ji ir vėl skubiai nurijo kąsnį. 

— O aš maniau, kad tavo mama labai anksti mirė. 

— Nevisiškai taip, — atsakė jis, sąmoningai suteikdamas savo žo- 
džiams dvigubą prasmę. Jam patikdavo, kai žmonės smalsiai spok- 
sodavo jam į lūpas, godžiai laukdami pasakojimo pabaigos. - Matau 
prieš akis moterį, šiek tiek miglotai, lyg atspindį tvenkinio vande- 
nyje. Ji yra — visuomet tokia būdavo — truputėlį nervinga. Kai jos 
miklūs pirštai nenarstydavo rožinio karoliukų, tuomet ji siūdavo, 
siuvinėdavo arba adydavo įvairias medžiagas. Ji dažnai vaidydavosi 
su tarnais, bet ne dėl to, kad būtų buvusi vaidinga - tiesiog ji buvo 
labai emocinga būtybė. Ji neretai ginčydavosi su mano tėvu. Tuomet 
aš nieko nesuprasdavau, tačiau vėliau, gerokai vėliau suvokiau, jog 
jie ginčydavosi dėl Liuterio ir popiežiaus. Bet tuomet ji jau buvo 
seniai... Ji mylėjo mane, aš tai žinau. Kai prisiglausdavau prie jos, ji 
mesdavo šalin visus savo užsiėmimus ir jos nuolatos kažko aplinkui 
ieškančios rankos tučtuojau nurimdavo. Ir aš ją mylėjau. Mylėjau 
daug labiau nei savo tėvą. 

Įėjo tarnas ir nunešė nuo stalo lėkštes. Matas pertraukė savo 
pasakojimą, tačiau pabandė sugauti akimis Antonijos žvilgsnį ir 
taip jie sėdėjo, žiūrėdami vienas į kitą ir nepratardami nė žodžio. Jos 
žvilgsnis suteikė jam jėgų ir drąsos, nes jis pernelyg jaudinosi. Vi- 
suomet buvo sunku ir rizikinga semti vandenį iš gilaus šulinio, visų 
pirma dėl to, kad nežinojai, ar jis pasirodys esąs geriamas, ar ne. 

— Neilgai trukus po mano ketvirtojo gimtadienio, — tęsė Matas, 
kai tarnas išėjo, — motina nuėjo pas vyskupą ir paprašė jo anuliuoti 
savo santuoką. Ji paprasčiausiai pareiškė, jog šioji santuoka esanti 
niekinė. Tu tik įsivaizduok: atrodo, lyg tuos šešerius metus ji nebūtų 
dalijusis su mano tėvu lova ir rūpesčiais, auklėjusi vaiko... Staiga 
kažkur prapuolė jos santuoka su bažnyčios atskalūnu, taigi, neliko ir 
teisėtų vaikų. Aš apie tai neturėjau nė menkiausio supratimo. Vieną 
dieną aš prabudau, — o mama jau buvo išėjusi iš namų. Ji pasiėmė 
savo sukneles, indus, rožinius — paliko tik savo sūnų. Daugiau aš 
jos niekuomet nemačiau. Nuo tos dienos mano tėvo namuose buvo 
uždrausta garsiai ištarti jos vardą. Elizė Hagen liovėsi egzistavusi. „Ji 
mirė“, — nuolat kartodavo tėvas. Aš pripratau nekalbėti apie ją, taigi 
ilgam buvau net pamiršęs, kad kadaise turėjau mamą. Kol... 

Antonija pratęsė jo sakinį: 

— Kol tavo tėvas, gulėdamas mirties patale, neprikėlė jos iš mi- 
rusiųjų, ir kol tu nesumanei vesti katalikės. 

— Aš ir nesitikiu, kad tu pritarsi mano jausmams, Antonija, bet 
galbūt dabar galėsi juos geriau suprasti. Nei mano tėvas, nei mano 
protestantų tikėjimą išpažįstantys viršininkai nebūtų galėję man už- 
drausti tavęs vesti. Tai padaryti galėjo tik vienas vienintelis žmogus: 
mano motina. Ji paliko mano tėvą. Ji paliko mane. Ji išdavė savo 
šeimą ir puolė į romiečio glėbį. Nuo to laiko ji nė vieno vienintelio 
kartelio nepasiteiravo apie mane, o aš niekados daugiau jos nema- 
čiau. Kaipgi galėjau užmiršti priežastį, dėl kurios visa tai įvyko! 

— Tikėjimą, — tarė Antonija. 

— Tikėjimą, — patvirtino jis. —- Tu buvai sentikė katalikė, o 
aš — protestantas. Ar tu gali nors truputėlį įsivaizduoti tą siaubingą 
mane užplūdusią baimę? Tuomet nesikalbėjau su tavimi apie tai, 
nes bijojau, jog priversi pamiršti šią baimę. Tu būtum ją įveikusi, be 
jokios abejonės. Aš tave taip stipriai mylėjau. Tačiau nenorėjau, kad 
tu mane įtikinėtum, kad mūsų santuoka pavyks, nes, tiesą pasakius, 
pats tuo netikėjau. Todėl ir pabėgau į Tiūbingeną. 

Tarnas patiekė manų kruopų kukuliukus. Jie buvo šilti ir api- 
barstyti cukrumi. Pildamasis sau į taurę portveino Matas paslap- 
čiomis dirstelėjo į Antoniją. Akivaizdu, kad šia savo išpažintimi jis 

gerokai ją pribloškė, nes ji susimąsčiusi žvelgė į savo lėkštę. Dabar 
jis nusprendė, jog atėjo laikas pereiti į kitą pokalbio etapą. 

Jis atsistojo, apėjo aplink stalą ir įpylė į Antonijos taurę port- 
veino. Jis buvo visiškai arti jos. Ji atrodė tiesiog stebuklingai žavi — 
tokia liekna, tokia žvitri, tokia balta. Jam visuomet atrodė savaime 
suprantamas dalykas, net kai jis buvo viso labo tik dvylikametis 
berniūkštis, kad vieną dieną jis ją pamils, žurės ją pamilti. Jis žinojo 
tai nuo pat tų dienų, kai ji ieškojo jo globos, nuo tada, kai įtūžusi 
minia sudaužė Ulmo katedros vitražus ir suniokojo visą bažnyčią... 
Jis pasistengė kuo greičiau nuvyti šiuos prisiminimus. 

— Aišku, aš suprantu, kad mes vis dar esame tokie patys kaip ka- 
daise: tu sentikė, o aš — protestantas, — ištarė jis, o jo žodžius lydėjo 
tylus, pabrėžtinai lėtai į taurę pilamo portveino čiurlenimas. — Bet 
dabar aš jau nesu tas nesubrendęs anų laikų vaikis, kuris leidosi 
užvaldomas savo baimių. Tapau optimistu, galbūt tokiu mane pri- 
vertė tapti staigus kilimas karjeros laiptais. O jei kalbėsime apie 
tikėjimą — esu pasiųstas čia suvienyti abi bažnyčias. Jeigu jau man 
patikėta tokia svarbi užduotis, tai nejaugi nepavyks susitaikyti ir 
su tavimi? 

Apie tai jis svajojo visus ilgus metus: susirasti Antoniją. Galbūt 
už šią svajonę taip baisiai jį nubaudė Dievas, galbūt dėl to jis pasiėmė 
jo žmoną ir šiame pasaulyje nespėjusius pagyventi jo vaikus. 

Jis kilstelėjo Antonijos ranką — ji buvo sugrubusi nuo darbo - ir 
pabučiavo ją. 

Didžiulei Mato nuostabai, ji palinko prie jo ir pabučiavo jį tiesiai 
į lūpas. Dar niekuomet nė viena moteris nebuvo su juo taip spon- 
taniškai pasielgusi, netgi teisėta jo žmona. Antonijos bučinys tęsėsi 
be galo ilgai, jis buvo ilgas, toks ilgas, kad jam pritrūko kvapo, o 
paskui jos ranka palietė jo lytį. 

Jis net sustingo iš nuostabos ir sudejavo. 

— Ne, - pasakė jis. - Ne. 

— Kodėl gi ne? - tarstelėjo ji, vis dar prigludusi lūpomis prie jo 
lūpų, ir šiek tiek krūptelėjo. 

Nejaugi jam teks jai visa tai aiškinti! 

— Kol mes... noriu pasakyti: mes juk nesame susituokę. 

Netikėta Antonijos ataka jį pamalonino, Matas net nemanė, 
kad ji bus jam tokia atsidavusi. Vis dėlto jis truputėlį išsigando. Ir 
kas gi pasidarė jo mažajai Antonijai?! 

Ji atšlijo nuo jo. 

Jis tarė: 

— Prašau, nesuprask manęs neteisingai. Man labai patiko tai, 
kaip tu pasielgei, tik... Verčiau taip smarkiai neskubėkime, gerai? 

Jis pajuto, kad tokie iš vyro lūpų nuskambėję žodžiai atrodo 
ganėtinai kvailai, ir truputėlį užpyko, kad buvo priverstas juos iš- 
tarti. 

"Tačiau šis pyktis veikiai išgaravo, vos tik jis pamatė, kokiu at- 
sidavusiu ir meilės kupinu žvilgsniu ji žiūri — visiškai tokiu pačiu, 
kaip ir anuomet. 

— Jau greitai, — pasakė jis, - žodis „vienybė“ taps tikrove. 


Antonijos dienoraštis 
Jaučiuosi tokia jauna. Jaučiuosi tokia graži. Grįžo praeitis: aš pri- 
glundu lūpomis prie jo lūpų ir skęstu jo akių žydrynėje. Jis baikšus, jis 
dievobaimingas. Bertoldas dar nevisiškai miręs. Tačiau aš jį nužudysiu. 
Aš būsiu su Matu. 

Tačiau kaip skaudžiai man nusmelkė krūtinę, vos tik atidžiau 
pažvelgiau jam į akis. Man pasirodė, kad jo sieloje slypi kažkas, kas 
gali mane sužeisti. Galėčiau paaiškinti tai tik tuo, kad Matas buvo 
man lyg prarasta brangenybė, o dabar, kai pagaliau jį atgavau, tikrai 
neištverčiau, jei tektų ir vėl prarasti. 

Neskaudink manęs, Matai. Prašau, neskaudink manę. 


Trečioji dalis 

Tridentas, 1551metų spalio 11-oji, 
pirmoji Visuotinio Bažnyčios susirinkimo diena 


Katedra sudrebėjo. Gloria in excelsis deo. Iš šimto gerklių išsiveržusi 
giesmė nuskriejo per visą Dievo namų vidų iki pat aukšto kupolo. 
Gloria in excelsis deo. Pasigirdo žemi balsai, juos nustelbė aukštesni, 
įvairūs balsai tai susipindavo, tai vėl išsiskirdavo, pakildavo it vėjo 
gūsiai, pleveno aukštybėse, kitą akimirką liaudavosi skambėję, iš- 
tirpdavo ore, pavirsdavo Niekuo, o paskui ir vėl suskambėdavo iš 
naujo. Ir visi šie balsai šlovino Dievą. Gloria in excelsis deo. Žmonės 
šlovino Dievą, nes troško, kad Jis palaimintų šį šventą Visuotinį 
Bažnyčios susirinkimą, nulemsiantį visos krikščionijos ateitį. 
Atsivėrė paradinės bažnyčios durys ir pasirodė tviskanti Visuo- 
tinio Bažnyčios susirinkimo prezidento sutana. Sugriaudėjo var- 
gonai, oras net suvirpėjo nuo galingos choro ir muzikos sintezės. 
Ant laiptų, vedančių į chorą ir dar aukščiau — į varpinę, San- 
dras stovėjo šalia Bruno ir iš viršaus stebėjo iškilmingą procesiją. Jis 
griežtai prisakė Brunui atidžiai apžiūrėti kiekvieną asmenį, visiškai 
neatsižvelgiant į jo užimamą visuomeninę padėtį, ir patvirtinti savo 
įtarimą tik tuomer, kai bus visiškai tuo įsitikinęs. Baisu net įsivaiz- 
duoti, kokie būtų padariniai, jei Sandras apkaltintų žmogų, kuris 
pagrįstais įrodymais paneigtų buvęs nusikaltimo įvykdymo vietoje. 
Kita vertus, jis patirtų baisų nusivylimą, jei ir šįkart jo tyrimas pa- 
sirodytų esąs bevaisis. Tuomet bet kurią ateinančią naktį galėjo at- 
sirasti dar vienas lavonas. Taigi, Sandro sėkmė arba nesėkmė dabar 
buvo rankose girtuoklio, ketvirtą dieną mirštančio iš „troškulio . 
Kardinolas Marčelas Krescencijus, Visuotinio Bažnyčios susirin- 
kimo pirmininkas ir popiežiaus legatas, įžengė į katedrą. Kaip šleifas 


paskui jį nusidriekė juodai apsitaisę kunigai, kanauninkai, abatai, 

atvykę iš įvairių vietovių — Tryro, Klermonto, Saragosos, Krokuvos, 
Pizos ir daugybės dar toliau esančių vienuolynų. Vyskupai, didikai, 
vienuoliai, mokslininkai — visi jie atrodė it ramiai sruvenanti sutanų 
upė, iš pirmo žvilgsnio labai taiki, tačiau iš tiesų, kaip žinojo San- 
dras, tai buvo tik iliuzija. Visuotinio Bažnyčios susirinkimo — beveik 
kiekvieno Visuotinio Bažnyčios susirinkimo - išvakarėse vykdavo 
įnirtingos besivaržančių dėl aukštesnių pareigų dvasiškių kovos — 
kuris iš jų bus pasiųstas į susirinkimą, o kuris ne. Būti delegatu reiškė 
didžiulę garbę, o kartu ir galimybę iškilti. Daugelis laikė Visuotinį 
Bažnyčios susirinkimą antru pačiu didžiausiu Bažnyčios autoritetu 
po paties popiežiaus, todėl kiekvieno pabuvojusio jame asmens pres- 
tižas smarkiai pakildavo, ir sugrįžęs į savo gimtinę arba vienuolyną jis 
mėgaudavosi didžiule pagarba. Be to, čia buvo galimybė prasimušti 
ir pačiam, sumaniai elgiantis ir naudojantis savo balso teise, o kur 
dar nesuskaičiuojama gausybė progų užmegzti naudingus ryšius su 
svarbiais asmenimis. Tam tikra prasme Visuotinis Bažnyčios susirin- 
kimas buvo it mugė ir, lygiai taip pat, kaip ir valstiečių šeimose, kur 
buvo varžomasi, kurie šeimos nariai lydės tėvą į mugę, - žinoma, 
tik jo numylėtiniai ir favoritai, o kurie liks namuose ir ganys avis, 
taip ir čia — vyskupijose, bažnyčios parapijose ir vienuolių ordinuose 
dvasininkai rungėsi tarpusavy, siekdami pelnyti „tėvo“ palankumą. 
Žmonės, šią akimirką plūstantys į bažnyčią, ir buvo nugalėtojai gau- 
tikėtis, kad Visuotiniame Bažnyčios susirinkime jie atsisakys šių savo 
metodų. Kas pasirodys esąs pats konservatyviausias, kas - discipli- 
nuočiausias, draugiškiausias, nuolankiausias, protingiausias, labiau- 
siai prisitaikantis prie aplinkybių, drąsiausias, vikriausias? Kuris iš 
jų visų sugebės parašyti patį geriausią pranešimą apie Švenčiausiąjį 
Krikšto Sakramentą, apie vienuolynų reformą, apie atgailą, apie 
rodiklių parikrą, liturgiją? Kas pirmasis išdrįs išreikšti abejones dėl 
nuodėmių atleidimo, išpeikti prastą dvasininkų išsilavinimą, pa- 
skatins versti Bibliją į įvairiausių tautų kalbas? 

Brunas, girtuoklis ir nusidėjėlis, išvydęs pro siaurą įėjimo į laip- 
tinę angą tiek daug dvasiškių vienu metu, net sustingo iš begalinės 
pagarbos. Jį taip išgąsdino daugybės balsų traukiama giesmė, var- 

gonai, drebinantys storo mūro sienas, prašmatnūs apdarai, kryžiai, 
bažnyčios langų vitražai ir pamaldūs veidai, kad atrodė, jog jis regi į 
katedrą įžengiantį Jėzų Kristų, lydimą savo Motinos. Netgi pačiam 
Sandrui visas šis triukšmas, spalvos ir smilkalai padarė didelį įspūdį. 
Vis dėlto išorinis blizgesys ir pompastika — net ir suprantantiems 
po visu tuo besislepiančią tuštybę — buvo galinga jėga. 

Sandras prisiminė savo vaikystę, kai jo mama Eliza kaskart 
vesdavosi jį į penktadienines pamaldas. Sekmadieniais Šv. Mišiose 
dalyvaudavo visa jų šeima, tačiau penktadieniais — tik juodu. Kar- 
tais, kai ji susikaupusi melsdavosi, jis vogčiomis stebėdavo ją akies 
krašteliu, žiūrėdavo, kaip kruta jos lūpos, lyg trūkčiodamos per 
miegus, kaip lėtai kilnojasi jos krūtinė po sunkiu juodu drabužiu. 
Jis dievino ją. Jis garbino ją labiau nei Madoną, ir kai ji mokė jį, jog 
bažnyčia esanti šventa ir tyra, ir ydingi bažnyčioje tik žmonės, jis 
šventai tikėjo jos žodžiais. 

— Na, kaip? - paklausė jis Bruno. - Ar atpažinai žmogų, kurį 
regėjai tą naktį? 

Sandro klausimą beveik nustelbė aplink viešpataujantis didžiulis 
triukšmas. Er in terra pax bominibus, bonae voluntatis. Ir palaimink 
Žemėje visus geros valios žmones. Vienas iš jų galbūt nebuvo geros 
valios žmogus. Vienas iš jų galėjo būti žudikas. 

Į vidų plūdo bekraštė minia, į kurią žvelgė akmenyje įamžintų 
bažnyčios šventųjų akys bei apaštalai ir bibliniai herojai, švytintys 
langų vitražų plokštėse. Sandras pastebėjo Luisą. Jis negalėtų pri- 
siekti, kad tai tiesa, bet vis dėlto jam pasirodė, kad ordino brolio 
veide jis įžvelgė pasitenkinimo savimi šešėlį, kurį galėjo pastebėti 
tik žmogus, labai gerai pažįstantis Luisą. Be abejonės, talentingasis 
retorikas vakar vis dar tobulino savo kalbą, kuria jis Visuotiniame 
Bažnyčios susirinkime rengėsi pagrįsti savo pažiūras ir užimamą 
poziciją. Tai bus iškilmingas pasirodymas pasaulinėje scenoje, ap- 
vainikuojantis visą ligšiolinį jo gyvenimo kelią ir, nors pats Luisas 
apie tai nekalbėjo, Sandras žinojo, kad šią valandą visą jo kūną 
užlieja didžiulis pasitenkinimas — beje, sumišęs ir su didžiuliu jau- 
duliu, kurį tokie žmonės kaip Luisas mokėjo meistriškai nuslėpti 
nuo pašalinių akių. 

Kone paskutiniai atėjo kilmingieji prelatai. Sandras pažinojo tik 
keletą iš jų: vyskupą kurfiurstą Madrucą, kuris čia buvo ne delegatas, 
o šeimininkas, priimantis svečius, taip pat kardinolą Inocentą del 
Montę, popiežiaus sūnų, nuo kurio išsigelbėjimo iš mirties nagų 
praėjusią naktį priklausė visa Sandro ateitis, galbūt netgi dar kai 
kas daugiau. Už jo ėjo Gasparas de Kespedesas, būsimasis Didysis 
Ispanijos Inkvizitorius, kairės rankos pirštais barbendamas į deši- 
niosios rankos plaštaką, lyg grotų muzikos instrumentu, ir tankiai 
mirksėdamas blakstienomis. 

Kilmingieji prelatai elgėsi visiškai kitaip nei žemesniojo rango 
dvasininkai: dauguma jų labai nenoriai vykdavo į Visuotinius Baž- 
nyčios susirinkimus. Čia jiems, esantiems beveik pačioje dvasinės 
hierarchijos piramidės viršūnėje, nebuvo ką veikti. Be to, jie turėjo 
leistis į ilgas varginančias keliones ir gyventi sąlyginai skurdžiomis 
buitinėmis sąlygomis. Daugybė vyskupų liko namie, savo pra- 
bangiuose rūmuose, teisindamiesi prasta sveikata. Bet vis dėlto ir 
į susirinkimą atvyko pakankamai daug aukštų dvasiškių. Sandras 
dar niekados nebuvo regėjęs tiek daug vienoje vietoje susirinkusių 
prelatų. 

— Dabar jau visi suėjo į katedrą, — sukuždėjo Sandras Brunui į 
ausį. — Jeigu asmuo, kurį tu matei, dalyvauja Visuotiniame Bažny- 
čios susirinkime, turėtum jį atpažinti. 

Brunas, sukaupęs visas savo varganas jėgas, atidžiai apžiūrinėjo 
vieną veidą po kito. Tai nebuvo lengva. Bažnyčioje buvo susirinkę 
daugiau nei šimtas delegatų, o kai kurie iš jų buvo įbedę akis į 
grindis, kitus galėjai matyti tik iš profilio arba kas nors užstojo jų 
veidus. 

Sandras vis labiau nekantravo. O jeigu ieškomas žmogus nebuvo 
delegatas? 

— Jis buvo senas ar jaunas, storas ar plonas, aukštas ar žemas? 

— Nei aukštas, nei labai žemas, garbingasis tėve, - suprakaitavęs 
atsakė Brunas. 

— Bet juk tu turėtum nors maždaug įsivaizduoti, kaip atrodė tas 
vyras! Gal jis buvo plikas? O jeigu ne, tuomet kokios spalvos buvo 
jo plaukai? 

Brunas nusilaižė nuo kaktos ant lūpų nuvarvėjusius prakaito 
lašelius. 

— Jis buvo užsimaukšlinęs ant galvos gobtuvą, garbingasis tėve, — 
kaip aš galiu žinoti, kokios spalvos buvo tie jo plaukai? 

— Neįtikėtina! Pasakyk man paprasčiausiai tai, ką matei, o ne 
pasakok, ko nematei, kitaip žmonės pradės rašyti istorines knygas 
apie šį susirinkimą, o mes vis dar čia stoviniuosime. 

Veikiausiai griežti jo žodžiai padarė deramą įspūdį, nes Brunas 
dar stropiau nei iki šiol ėmė ieškoti akimis paslaptingo nepažįsta- 
mojo. 

Per tą laiką buvo sugiedotas visas choralas, o delegatai spėjo 
sukalbėti maldą. Visi atsisėdo. Kėdės buvo sustatytos puslankiu. Šis 
panašumas į apskritimą buvo užuomina į dieviškąjį pradą, amži- 
nybę, tobulybę, šiuo simboliu buvo norima pabrėžti, kad susirinkti 
šioms diskusijoms dvasininkus įkvėpė pati Šventoji Dvasia. Priešais 
puslankį ant nedidelės pakylos sėdėjo Visuotinio Bažnyčios susirin- 
kimo pirmininkas kardinolas Krescencijus — popiežiaus atstovas ir 
vyskupas kurfiurstas Madrucas — šeimininkas. Už jų stovėjo kažkas 
panašaus į sostą. Du neįtikėtinai puošnūs minkšti krėslai per visus 
Visuotinio Bažnyčios susirinkimo posėdžius taip ir liks tušti. Jie sim- 
bolizavo popiežiaus ir imperatoriaus dalyvavimą susirinkime. Nors 
ir asmeniškai nedalyvaudami šiame susiėjime, jie vis dėlto čia buvo, 
nes čia sėdėjo jų pasiuntiniai ir legatai — jų akys ir ausys, rankos ir lie- 
žuvis. Jiems bus praneštas kiekvienas čia nuskambėjęs žodis ir viskas, 
kas benutiktų scenoje ar užkulisiuose, bus jiems atnešta ir padėta 
prieš juos it atversta knyga. Imperatorius viešėjo netolimais esan- 
čiame Insbruke, o pas popiežių į Romą du kartus per dieną jodavo 
pasiuntiniai. Imperatoriaus sostas buvo mažumėlę aukštesnis nei 
popiežiaus — akivaizdu, jog tai nebuvo atsitiktinumas, o tik tikrojo 
jėgos santykio iliustravimas. Visų pirma delegatai turėjo atsižvelgti 
į imperatoriaus nuomonę. Jis troško tikinčiųjų suvienijimo jau visą 
ketvirtį amžiaus — tai buvo jo siekis, jo tikslas, jo reikalavimas. 

Tarp šių krėslų stovėjo žemas suoliukas su prašmatnia pagal- 
vėle - dar viena užuomina apie trečiojo nematomo dalyvio - Šven- 
tosios Dvasios — buvimą susirinkime. 

Vyskupas kurfiurstas Madrucas atsistojo ir trumpai pasveikino 
visus čia susirinkusius dvasininkus. Jis neužsiminė apie Bertanio 
mirtį. Vitražo plokštė su jo portretu buvo pakeista juodu stiklu, o 
Madrucas kaip ir vakar, per gedulingąsias mišias, nusprendė, jog 
verčiau nevertėtų sakyti, kad dėl jo mirties kaltas pamišęs žudikas. 
Užuot gąsdinęs, jis bandė visus įtikinti, kad Visuotinį Bažnyčios 
susirinkimą globoja ir saugo pati Šventoji Dvasia, kuri beria ant jo iš 
aukšrybių didžią išmintį. Taip, jis iš tiesų pasakė „beria“, lyg Visuo- 
tinis Bažnyčios susirinkimas būtų pyragas, barstomas aguonomis. 

Tą pačią akimirką, kai atsistojo Visuotinio Bažnyčios susirin- 
kimo pirmininkas, norėdamas iškilmingai paskelbti didžiųjų derybų 
pradžią, Brunas pernelyg garsiai suriko: 

Tai jis! 

Susirinkę delegatai sužiuro aukštyn, iš kur pasigirdo riksmas, - į 
mažą langelį katedros laiptinėje. 

— Visai išprotėjai, — sutramdė Sandras savo liudininką taip gar- 
siai, kiek tik tai buvo įmanoma padaryti šnabždant. Jis atplėšė jį nuo 
lango. — Nestauk taip baisiai. 

— Betgi aš jį atpažinau, garbingasis tėve. 

— Kardinolą Krescencijų? Nori pasakyti, kad popiežiaus le- 
gatas... 

— Ne, Jūsų malonybe, tai ne kardinolas. Jis stovi ten apačioje, 
atokiame kampe. 

Laimei, kardinolas toliau tęsė savo kalbą ir niekas nekreipė dė- 
mesio į Sandrą, iškišusį galvą pro siaurą kiaurymę sienoje. 

— Kur jis? - sukuždėjo Sandras. 

— Prie sienos, kairėje pusėje nuo mūsų. 

— Ten stovi trys vyrai. Vienuolis, kanauninkas ir... Trečiojo vyro 
aš nematau. Jis stovi už stulpo. 

— Tai ir yra tas žmogus. 

— Matyti tik jo drabužio kraštelis. 

— Bet aš ką tik pamačiau jo veidą. Labai trumpai, maždaug tiek 
pat, kiek ir praėjusį kartą. Tačiau aš įsitikinęs: tai jis, garbingasis 
tėve. Ar dabar gausiu savo atlygį? 

Sandras nekreipė į jį dėmesio. 

— Ar tai tik ne... man rodos... negali būti. 

Sandras skubiai nudūmė laiptais, liuoksėdamas žemyn iškart 
per dvi pakopas. Taip lakstyti prietemoje skendinčiais įvijais laiptais 
buvo labai neprotinga — jis tučtuojau paslydo. Paskutinę akimirką 
jam pavyko abiem rankom įsitverti sienos ir nenusiristi stačia galva 
laiptais — galbūt tai netgi išgelbėjo jį nuo mirties. Net neatsikvėpęs 
jis nuskubėjo žemyn. 

„Jeigu tai būtų tiesa, - sukosi mintys. — Jeigu tai tikrai pasiro- 
dytų esanti tiesa...“ 

Jis taip skubiai pastūmė laiptinės duris, kad šios atsimušė į sieną, 
ir per visą katedrą nuaidėjo duslus smūgis. Netoli durų sėdėję de- 
legatai atsigręžė ir pervėrė jį piktais žvilgsniais, tačiau tai buvo jam 
visiškai nesvarbu. Jis tiesiu taikymu patraukė į Bruno nurodytą vietą, 
prasibrovė pro kėdžių eiles, pastūmė kanauninką, netyčia užmynė 
arkivyskupui ant kojos, net neatsiprašė ir, nekreipdamas dėmesio 
į garsiai besipiktinantį dvasiškį, apėjo ratu Mykolo Arkangelo sta- 
tulą, peržengė per visą rietuvę pergamentų, vos jų nesuplėšydamas, 
ir galiausiai atsidūrė ten, iš kur labai gerai galėjo matyti vyriškį, 
stovintį už stulpo. 

Matas įbedė į jį tokį par pasipūtėlišką žvilgsnį kaip paprastai, 
tačiau Sandro jis nė kiek neįbaugino. Nuo senų laikų jie galėjo 
susikalbėti be žodžių. Paprastai tik apie įsimylėjėlius sakoma, kad 
jie supranta vienas kitą be žodžių, tačiau neapykanta buvo toks pat 
stiprus jausmas kaip ir meilė. Matas slėpė kažkokią paslaptį — ir 
nūnai jis suprato, kad Sandras tai žino. 

Sandras pajuto didžiulį palengvėjimą, kurio nebuvo galima pri- 
skirti vien tik sėkmei, pagaliau aplankiusiai jį tiriant jam pavestą 
bylą. Čia buvo šis tas daugiau. Jis pasijuto esąs viršesnis už Matą. 
Dabar jis galėjo jam įsakinėti. 

Sandras tučtuojau nusigręžė ir patraukė prie laiptinės durų, kur 
jo laukė Brunas. 

— Ar esi įsitikinęs, kad tai iš tiesų buvo tas vyriškis? — paklausė 
jis. 

— Visiškai įsitikinęs. 

— Ar tu negalėjai apsirikti? 

— Ne, ne. 

— Tuomet eik į mano kabinetą ir lauk ten manęs, nesvarbu, kad 
ir kiek laiko aš užtrukčiau. 

— O kaip mano... 

— Eik... — Sandras pertraukė jį taip piktai, kad Bolcas krūptelėjo 
ir neatsikalbinėdamas pakluso jo įsakymui. 

Sandras atsisėdo ant šaltų grindų. Valandžiukę kiūtojo, užsi- 
dengęs veidą rankomis, o kai vėl jas atitraukė, jo veide švietė šypsena. 
Tai buvo pašaipi, nebyli šypsena, kuri neturėjo nieko bendra su 
pramoga — ji išniro iš pačių tamsiausių jo sielos gelmių. Kažkas jo 
sieloje paėmė viršų, pamynęs ir užgožęs visa kita lyg niūrus mėnulio 
diskas, kartais uždengiantis saulę ir šviesiausią dieną paverčiantis 
juodžiausia naktimi. Jis pajuto po savo abitu, tiesiai po smarkiai besi- 
daužančia širdimi, švelniai besiglaudžiantį pergamento ritinėlį, kurį 
jam šiandien iš ryto įteikė pasiuntinys: tai buvo jo paskyrimo vizita- 
toriumi oficialus patvirtinimas. Nuo šiol jam buvo leista viskas. 

Matas priklausė nuo jo malonės. Praėjusius šešerius metus viskas 
buvo atvirkščiai. Netikėtas Mato pasirodymas Romoje ir su jo at- 
vykimu susijusios pasekmės apvertė aukštyn kojom visą Sandro 
gyvenimą. Jeigu ne Matas, jis niekuomet nebūtų tapęs nusikaltėliu. 
Jei ne Matas, jis niekuomet nebūtų tapęs jėzuitų vienuoliu. Jei ne 
Matas — kokia likimo ironija — Sandras niekuomet nebūtų galėjęs 
pateikti jam įtarimų, susijusių su vyskupo Bertanio žmogžudyste, 
kurią jis tyrė. Kaip greitai jie apsikeitė vaidmenimis: Sandras — dar 
vakar buvęs kaltinamasis — šiandien jau pats atstovavo įstatymui, 
o įstatymas leido jam tardyti Matą. Vyskupo kurfiursto kareiviai 
vykdė Sandro įsakymus - jis tai pastebėjo, kai prieš pat Visuotinio 
Bažnyčios susirinkimo atidarymą keturis iš jų pastatė sargyboje prie- 
šais katedrą. Jis palauks, kol Matas sugrįš į Casa Volterra, o tuomet, 
pašaliniams nematant, lieps jį suimti. 

Šypsnys Sandro lūpose užgeso, kai jį nusmelkė nerami mintis. 
O kas bus, jei pasirodys, jog Matas tąnakt visai nebuvo atėjęs pas 
Bertanį? Kas bus, jei Brunas suklydo arba sumelavo? 

Sandras atsistojo ir užkopė laiptais porą pakopų aukštyn, 
paskui — vėl nulipo, blaškydamasis kaip plėšrūnas narve. Bet kuri 

bylos tyrime padaryta klaida galėjo sukelti sunkias pasekmes, tačiau 
tokia kaip ši — tiesiog pasibaisėtinas. Jis apkaltintų sunkiu nusi- 
kaltimu svarbiausią protestantų delegatą, Viurtembergo hercogo 
pasiuntinį, o paskui, nepasitvirtinus įtarimams ar apsirikus, tiesiog 
sumurmėtų porą atsiprašymo žodžių. Matas skaudžiai smogtų jam 
atgal. Jis sukurstytų patį dangų ir pragarą, norėdamas sumalti Sandrą 
į miltus. Be to, ar tuomet jį užtartų kad ir tas pats Madrucas? 

Jis buvo vienišas. Dar niekuomet per visą savo gyvenimą Sandras 
nesijautė toks vienišas. Išskyrus Luisą, neturėjo nė vieno artimo 
žmogaus, tačiau jis pats paprašė Luiso laikytis nuo jo atokiau. 

— Labas rytas, broli Karisimi. 

— Antonija! 

Nepaprastai nustebęs dėl netikėto jos pasirodymo, Sandras pa- 
vadino ją vardu tarytum savo maldoje. 

Ji lėkė laiptais aukštyn it jauna mergaitė, linksma ir nerūpes- 
tinga, o jos lūpose švietė žavinga šypsena, ilgi plaukai buvo atsainiai 
sukelti į viršų, o suknelė lengvai plaikstėsi aplink rankas ir kojas. 
Apskritai Antonija atrodė daug jaunesnė nei vakar ateljė, kur ji 
pasirodė jam esanti labai sutrikusi, išsigandusi ir rimta. 

Ji šelmiškai pakreipė galvą į šoną. 

— Vienas žmogus parūpino man leidimą į Visuotinį Bažnyčios 
susirinkimą. Turintis puikių pažinčių žmogus. Tikiuosi, kad dėl to 
manęs nesuimsite. 

— Prieikite prie lango, štai prie šito, iš čia viskas ypatingai gerai 
matyti. 

Tuo metu, kai ji žvagėsi po katedrą, jis stebėjo jos profilį. 

— Ar Jūs, žvelgdamas iš viršaus, ieškote žudiko? — paklausė ji. 

— Galbūt aš jį jau suradau. 

— Taip greitai? Jums puikiai sekasi, broli Karisimi. 

Pagyra, nors ir pernelyg anksti ištarta, paglostė jam savimeilę. 
Jis dar nebuvo suradęs žudiko, turėjo tik įtariamąjį, kurio dar nė 
karto nebuvo apklausęs, taip, dargi net nebuvo apsisprendęs, kad 
tai padarys. Jis neturėjo ničnieko, tik savo abejonę ir nežinią. Tačiau 
nors trumpą akimirką jis norėjo pasijusti nugalėtoju. 

— Taip, įtariamasis yra vienas iš delegatų. 

— Neįtikėtina! Negaliu įsivaizduoti, kad tokį nusikaltimą būtų 
padaręs visiškai normalus žmogus, su kuriuo pagarbiai sveikinamasi 
gatvėje. 

— Blogis gana dažnai pasirodo prisidengęs neišvaizdžia, kasdie- 
niška kauke. 

Šie žodžiai nuskambėjo taip, lyg juos būtų ištarusios inkvizito- 
riaus lūpos, ir tai jį supykdė. 

Ji šūktelėjo: 

— Pažvelkit! Matas Hagenas eina prie pakylos. 

Sandras, žvelgdamas pro Antonijos petį, pamatė, kaip jo netikras 
brolis braunasi pro delegatų minią. Kaip paprastai, jo eisena buvo 
labai tvirta ir netgi didinga, atrodė, lyg jis koptų į sostą. 

— Ar Jūs jį pažįstat? — nustebęs paklausė. 

— Jis yra mano... Pažįstu jį dar iš Ulmo laikų, tame mieste 
jis buvo savotiškas mano gynėjas, o vėliau... Tai ir buvo ta prie- 
žastis, dėl kurios aš atėjau į katedrą. Norėjau pasiklausyti kaip jis 
kalbės. 

Sandras bejėgiškai stovėjo laiptinės prietemoje, o tuo metu An- 
tonija įdėmiai klausėsi Mato kalbos. Ganėtinai puikios kalbos, — 
nenoromis turėjo pripažinti Sandras. Matas vaizdingais žodžiais 
nupiešė savąją bažnyčios susivienijimo viziją. „Vėl galėtų atgimti 
ordinai, — kalbėjo jis, — visur pridygtų naujų ordinų, būtų atgai- 
vinti senieji vienuolynai, galėtų sugrįžti pabėgę prelatai, vėl būtų 
mokama dešimtinė*, į Romos katalikų bažnyčios glėbį sugrįžtų 
vienas milijonas po kito, baigtųsi religiniai karai, vėl kartu sugaustų 
susivienijusių bažnyčių varpai, žmonės kartu melstųsi, nesantaika 
nuskęstų užmaršryje...“ Trumpai tariant, prabėgus trims su puse 
dešimtmečio nuo tos dienos, kai Liuteris Vitenberge parašė savo 
įžymiąsias tezes, reformacija baigtųsi. 

Ši išeitis buvo pernelyg viliojanti, kad būtų įmanoma nepasi- 
duoti jos žavesiui. Mato kalbą laiks nuo laiko pertraukdavo nuos- 
tabos murmesys, netgi retkarčiais pasigirstantys susižavėjimo kupini 
šūksniai. Kiti protestantų delegatai — Saksonijos ir Brandenburgo 


* Valstiečių mokestis bažnyčiai, kurį sudaro dešimtoji derliaus ir gyvulių prieauglio dalis. 

pasiuntiniai — laikėsi santūriai, taigi galėjai daryti išvadas, kad Matas 
išsakė ir jų mintis. 

Nupiešęs idealų susivienijusios bažnyčios paveikslą ir sušvelninęs 
net šaltai mąstančių žmonių protus, jis nepamiršo įlašinti į šį rojaus 
gėrimą ir karčių nuodų lašą. Svarbiausias protestantų reikalavimas 
buvo įteisinti vyskupams nuolatinę ir privalomą rezidavimo vietą, 
nes vyskupo rezidencija nesąs aklas atsitiktinumas — ją skiriąs pats 
Dievas. Taigi nuo šiol vyskupai būtų priversti likti savo vyskupijose 
ir ten atlikti sielos ganytojų pareigas, ir negalėtų kaip anksčiau — gavę 
popiežiaus leidimą — metų metus keliauti į įvairias šalis ir lepintis 
Romoje, Paryžiuje arba Kelne. Taip pat neliktų ir poreikio turėti 
tiek daug vyskupų, taigi nereikėtų išleisti daugybės pinigų, susijusių 
su šia pareigybe. 

Maždaug tris varpo dūžius užtruko neramus delegatų bruz- 
desys — kai kurie pasipiktinę atsistojo ir plūdosi, tačiau galiausiai 
jų burbuliavimą nustelbė audringi plojimai. Daugelis su palengvė- 
jimu atsiduso — juk buvo baiminamasi, kad pasipils tikra reikala- 
vimų kruša, kuri paleis niekais visas geras užmačias ir jau nudirbtus 
darbus. O dabar —tik privaloma rezidencija ir viskas. Tai buvo labai 
nemalonus dalykas, tačiau, palyginti su galimybėmis, kurios atsivers 
vėl suvienijus bažnyčią... Visų pirma buvo sužavėti kanauninkai ir 
ordinų dvasiškiai, kurie ir šiaip negalėjo keliauti taip laisvai kaip 
prelatai. Protestantai, atėję kaip priešai, iš karto tapo derybų part- 
neriais, o daugelio delegatų, kurie vos prieš valandą netikėjo susi- 
taikymu, galvose įvyko tikras perversmas. Matas padarė viską, ką 
galėjo padaryti mirtingasis, dar daugiau — jis padarė mažą stebuklą, 
ir jam lipant nuo pakylos daugelis delegatų pritariamai arba su dė- 
kingumu linksėjo jam. Netgi Luisas pritariamai, nors ir santūriai, 
linktelėjo galvą. 

— Jis puikiai kalbėjo, ar ne tiesa, broli Karisimi? — tyliai paklausė 
Antonija. Jos balsas skambėjo kaip mažo susižavėjusio vaiko. 

Sandras sukando dantis. 

— Taip, — pratarė jis. 

Ji pažvelgė į Sandrą, ir jis pamanė, jog ji permatė jį kiaurai, o tuo 
tarpu jis taip ir nesugebėjo įskaityti jos minčių. 

— Na, man jau metas, — tarė ji. — Ačiū, kad leidote stebėti pro 
langą. Buvote man labai malonus. 

Vos tik ji nulipo laiptais žemyn ir pradingo jam iš akių, jis neby- 
liai, bejėgiškai švystelėjo rankomis, galiausiai sugniaužė kumščius ir 
trinktelėjo į sieną. Jis atrėmė galvą į mūrą, užsimerkė ir meldėsi, nors 
ir žinodamas, kad tai, ko jis meldžia, prieštarauja Dievo prigimčiai. 
Su kairiąja abito rankove persibraukė akis, lyg šluostydamasis ašaras, 
ir įsikniaubė veidu į alkūnės linkį. Umai jis pajuto, kad mintys tapo 
visiškai nepavaldžios jo valiai it kažkios savarankiškos būtybės. Jo 
viduje nuo grandinių nutrūko kažkoks žvėris. 

Pasigirdęs šurmulys liudijo, kad prasidėjo pirmojo Visuotinio 
Bažnyčios susirinkimo posėdžio pertrauka. Žinoma, dabar visi ap- 
tarinėjo Mato kalbą. 

Matas, Matas, Matas. Jis buvo visur. Luisas išreiškė jam pagarbą, 
delegatai apdovanojo aplodismentais, Antonija Bender dievino jį. 
Buvo tiesiog neįmanoma jo nepastebėti. Jis sugebėdavo prasiskverbti 
į kitų žmonių gyvenimus bet kokiu pavidalu — vilties arba kliuvinio. 
Sandro gyvenime jis visuomet buvo tik kliuvinys. 

Nuo pat pirmojo savo susitikimo su Eliza Karisimi Matas nuo- 
latos vadino ją tik Elize, taip atimdamas iš Sandro dalelę mamos, 
iš pradžių tik mažutėlę — viso labo vieną raidelę, kurią jis pakeitė 
kita raide. Sandras dar nesuvokė, kad nuo šiol jam reikės dalytis 
ja su nepažįstamuoju, atvykusiu iš kito pasaulio ir kito laikmečio. 
Matas įžengė į Karisimių pa/2zz0 jam būdinga ceremoninga eisena, 
atsinešdamas savus prisiminimus bei potyrius, ir sunaikino Sandro 
širdyje susikurtą motinos paveikslą, kuriame šalia jos buvo tik vienas 
vienintelis vyras — jis, negailestingai į skutelius suplėšė naivų Sandro 
įsitikinimą, kad mama priklauso jam vienam ir tik menkučiai tru- 
pinėliai — jo seserims. 

Iš pradžių Matas elgėsi padoriai. Jis klausinėjo tų pačių dalykų, 
kurie būtų rūpėję ir Sandrui, jei mama būtų jį palikusi: „Kodėl 
taip padarei?“ „Kodėl man niekados nerašei, kodėl neatsisveikinai, 
kodėl palikai mane vieną?“ Elizą taip smarkiai sukrėtė toks ne- 
tikėtas jos praeities sugrįžimas į dabartį, kad ji net nesugebėjo 
deramai jam atsakyti. Itsuakmenėjusi sėdėjo fotelyje, tvirtai įsitvė- 

rusi ranktūrių ir nedrįsdama pažvelgti į akis kitiems savo vaikams. 
Nerišlūs sakiniai, kuriais ji bandė apsiginti ir pateisinti savo poelgį, 
buvo keisti ir neaiškūs, o galiausiai ją ištiko silpnumo priepuolis. 
Iš pradžių Matas net neketino išeiti, tačiau, kai Sandras švelniai 
paėmė jį už rankos ir išsitempė iš kambario, jis galiausiai pasidavė. 
Kitą ir dar kitą dieną Matas nuolatos prašėsi įleidžiamas pas mo- 
tiną, tačiau šioji maldavo Sandro jokiu būdu jo pas ją neleisti. 
Kaipgi Sandras galėjo jai paprieštarauti? Įsikabinusi į kryžių ant 
savo kaklo, sunkiai gaudydama orą, išbalusi ir visiškai palūžusi, ji 
silpnu balsu jam šnabždėjo, kad jai viso to esą per daug. Per savaitę 
Matas atėjo prie jų durų slenksčio net tris kartus, tačiau Sandras 
nė karto jo neįsileido. 

Galiausiai Sandras susiprotėjo: nors ir labai nemėgdamas 
Mato - jo pastirusios it mietas laikysenos, pasipūtėliško žvilgsnio 
ir evangelisto manierų - jis puikiai suvokė, kaip šis turėjo jaustis. 
Jis susitiko su juo padorioje smuklėje ir pateikė jam pasiūlymą: 
jis, Sandras, pabandysiąs savo mamą — čia Matas pertraukė jį: „Ji 
yra mūsų mama“, — pataisė jis Sandrą, — taigi pabandysiąs jųdviejų 
mamą, — toliau tęsė Sandras, užkalbinti apie jos praeitį ir viską, ką 
jam pavyksią iš jos sužinoti, papasakosiąs Matui. Kai tik Eliza — 
„Elizė“, — pertarė jį Matas, — kai mudviejų mama, - toliau kalbėjo 
Sandras, — susitaikys su naująja situacija, ji, aišku, daugiau nesis- 
pyrios ir susitiks su Matu. 

Tai buvo labai nemalonus, priverstinis dviejų netikrų brolių 
pokalbis, ir Sandras nepaprastai džiaugėsi pagaliau išėjęs iš smuklės 
ir patraukęs namo. 

Jis ketino sąžiningai įvykdyti savo pažadą, tačiau motina kate- 
goriškai atsisakė kalbėtis su juo apie praeitį. Ji nepratarė nė žodžio, 
ir kuo atkakliau ją bandė iškvosti Sandras, tuo smarkiau ji duso, 
skundėsi galvos skausmais ir išsekimu... Dabar ji meldėsi penkis 
kartus per dieną mažoje koplytėlėje priešais jų rūmus, apsivilkusi 
tokiu plačiu juodu drabužiu ir šydu, lyg būtų norėjusi už jo pa- 
sislėpti. Išpažinusi nuodėmes ir atlikusi argailą, ji keletą valandų 
tapdavo tokia pati kaip ir anksčiau — akys žvelgdavo švelniai, o 
lūpos meiliai šypsodavosi — tačiau tai trukdavo neilgai, paskui 

jos sielą vėl apimdavo nerimas, o ranka sugniauždavo po kaklu 
kabantį kryžių. 

Galiausiai Sandras suprato, kad beprasmiška versti ją daryti tai, ko 
ji pati nenori. Motina vyto nuo jo klausimų it gėlė, iš saulėtos vietos 
netikėtai persodinta į ūksmingą pavėsį. Matas, nors ir gerai žinodamas, 
kad jis tikrai turi teisę pasikalbėti su mama apie praeitį, elgėsi supra- 
tingai — vis kantriai tebelaukė, tačiau galbūt atsakyti į Matą taip domi- 
nusius klausimus būtų galėjęs ir Sandro tėvas, kuris po šešių ar aštuonių 
savaičių turėjo grįžti iš kelionės po Neapolį, Palermą ir Valenciją, kur 
tvarkė savo prekybinius reikalus. Sandras dar kartą susitiko su Matu 
smuklėje, tačiau šįsyk Matas atsisakė priimti jo pasiūlymą. 

— Nenoriu kalbėtis su tavo tėvu. Kam man reikalingas tavo tėvas? 
Ji yra mano motina. Ji buvo mano motina. Norėčiau iš jos pačios 
lūpų išgirsti, kodėl dabar taip nebėra. 

— Suprantu, tačiau... 

— Tu visiškai nieko nesupranti. Juk tu dar beveik vaikas. Tavo 
amžiaus berniukui motina atrodo tyra kaip angelas. Tu klysti. Ji tau 
meluoja. Apsimetinėja, kad jai skauda širdį, o iš tiesų nori pabėgti 
nuo savo gėdos. 

— Nekalbėk šitaip apie ją, girdi? 

Maras nusijuokė. Pirmą kartą Sandras išgirdo savo įbrolio 
juoką. 

— O kas gi man uždraus? Tu? 

Jis nusijuokė dar kartą, ir Sandras pajuto, kad iš pradžių Matą 
kankinusi širdgėla, kurią jis atsinešė į smuklę, staiga pavirto pasi- 
tenkinimu. Visa ši situacija buvo tikras balzamas jo širdžiai. 

Kitą rytą Sandras stebėjo savo mamą — matė, kaip ji išėjo iš 
namų ir perėjo į kitą gatvės pusę. Žiūrint pro rūmų langus bažnyčios 
durys atrodė kaip juoda skylė, ir Sandrą, išvydusį joje pranykstančią 
mamą, apėmė prasta nuojauta. Jis nusekė paskui. Ir iš tiesų: vos tik 
jo pečius apgaubė Dievo namų vėsa, vis dar neapsipratęs su čia vieš- 
pataujančia prietema, tokia netikėta jo akims, atėjus iš akinančios 
saulės nutviekstos gatvės, jis išgirdo jos balsą. 

— Kodėl tu mane persekioji? Jeigu aš tyliu, tai tik norėdama tau 
gero. 


152 


— Aš įžengiau į šią Dievo prakeiktą netikėlių koplyčią ne dėl to, 
kad ir toliau klausyčiausi tavo išsisukinėjimų. Aš pats sprendžiu, 
kas man blogai, o kas ne. 

— Tu jau praradai savo motiną. Dabar nori prarasti dar ir tėvą. 

— Tėvas miręs. 

— Galima prarasti netgi mirusį tėvą. Bet jeigu tu šito taip nori, 
žinok: Bertoldas mane nuolat persekiojo su tuo savo protestantizmu, 
jis buvo apsėstas kaip kraujo ištroškęs medžioklinis šuo, užuodęs bū- 
simos aukos pėdsakus. Jis nedavė man ramybės, nuolat ragino mane 
atsiversti į savo tikėjimą, pradėdavo pamokslauti nuo pat ankstaus 
ryto ir pamokslaudamas vakare ateidavo į lovą. Nebuvo nė dienos, 
kad jis nebūtų manęs dėl to įžeidęs arba net audringai priekaištavęs. 
Sekmadienis būdavo ypatingai prasta diena — jis grįždavo iš savo 
bažnyčios, kur jų pastorius nuolatos pliekdavo liežuviu Romos ka- 
talikų tikėjimą. Jis įvarė mane į visišką neviltį, ir kažkada — dabar 
tiksliai net neprisimenu, kada tai nutiko, — aš prabudau naktį ir 
pajutau, koks jis man koktus. Tegu man atleis Dievas, bet aš nepri- 
siverčiau ir toliau mylėti tavo tėvo, juo labiau - jo gerbti. Porą dienų 
aš dar valdžiausi, bet paskui viską jam pasakiau tiesiai į akis. Jo veidas 
baisiai paraudo, ant kaktos iššoko kraujo pritvinkusios gyslos ir jis 
atšovė man, jog mušiąs mane tol, kol aš atsiimsiu šiuos savo žodžius 
ir atsiversiu į reformatų tikėjimą. Atsakydama į tai aš pakišau jam 
po nosimi kryžių — tą patį kryžių, kuris kabo ant mano krūtinės - ir 
ištariau, kad jis tik užsitrauksiąs ant savo galvos nuodėmę ir nieko 
nepasieksiąs. Bet jis vis tiek mane primušė. 

— Tu buvai baisi kietakaktė. 

— Ne didesnė už jį. Jis turėjo savo tikėjimą, o aš — savo. Niekas jo 
nevertė tapti protestantu. O, kad jis būtų galėjęs tai suprasti. 

— Bet juk tu pati nusprendei anuliuoti santuoką. Tai tu išėjai ir 
palikai mane vieną. 

— Tiesa. Aš neišrvėriau, tiesiog negalėjau ilgiau viso to kęsti. Jo 
smūgiai ir įtūžio priepuoliai buvo menkniekis, palyginti su tuo, 
ką turėjau iškentėti, žiūrėdama, kaip jis po truputį verčia tave savo 
kūriniu — tai buvo ne mano jėgoms. 

— Kūriniu? Ką gi tu čia pliauški? 


— Jis kiekvieną dieną skaitė tau pamokslus ir mėnesis po mėnesio 
tu vis labiau juo tikėjai. Žinoma, kai sveikas obuolys nukrinta šalia 
supuvusio, veikiai ir jis... 

Matas sugriebė Elizą už rankų riešų ir stipriai suspaudė. 

— Tu... Tu praradai bet kokią teisę priekaištauti. 

Eliza pažvelgė jam tiesiai į akis. 

— Lygiai taip pat atrodė ir tavo tėvas, kai po mūsų santuokos 
anuliavimo sugniaužė man riešus ir uždraudė dar kada nors su ta- 
vimi pasimatyti. Jis pagrasino mane užmušiąs, jei aš neklausysiu jo 
įsakymo, o pastebėjęs, kad manęs taip lengvai neįbaugins, jis suriko 
užmušiąs ir /2€. 

— Melagė! 

— Jeigu tau nepatinka mano teisybė, gali ir netikėti. Bertoldas 
verčiau būtų sutikęs pamatyti tave negyvą, nei atiduoti katalikei. Aš 
turėjau prisiekti prieš Dievą, kad daugiau niekados su tavimi nesi- 
kalbėsiu. Kaip stebuklas dar tą pačią dieną į mano gyvenimą įžengė 
Karisimis, greitai mes susituokėme ir aš iškeliavau su juo į Romą. 
Kas nutiko toliau, tu jau žinai. Na, o dabar palik mane ramybėje. 
Dabar jau pernelyg vėlu viską pradėti iš pradžių. Tu esi mano sūnus 
ir vis dėlto — ne mano. Tu esi savo tėvo kūrinys. Aš negaliu tavęs 
mylėti. Negaliu mylėti tavęs kaip savo tikro vaiko. 

— Meilė! Atvykau čia ne ieškodamas tavo meilės! 

— Manau, kad tu kalbi netiesą. 

— Tavo meilė —- mėšlo krūva, Elize, ji dvokia ir yra nieko verta. 
Esi baisi veidmainė, išgalvoji istorijas, kuriomis galiausiai ir pati 
patiki, norėdama save pateisinti. Karisimis pasirodė tavo gyve- 
nime ne tą dieną, kai tu anuliavai savo santuoką. Neseniai, viešė- 
damas tavo rūmuose, mačiau jo portretą: su šiuo vyru tu susitikai 
likus dar kelioms savaitėms iki išsiskyrimo su tėvu, tiksliai tai 
prisimenu. Susitikai su juo, laikydama mane ant rankų. Paskui 
aš buvau lauke, o tu su juo — vežime. Esi kekšė, Elize, purvina, 
mėšlina, bedievė... 

— Pakaks! — sušuko Sandras ir žengė į šviesą iš tamsaus kampo, 
kur slapčiomis klausėsi jų pokalbio. Jis priėjo prie Mato ir ryžtingai 
pareikalavo palikti mamą ramybėje. Jie stovėjo vienas prieš kitą 

viduryje koplyčios. Matas buvo puse galvos aukštesnis už jį, plačių 
pečių ir šalto, kone ledinio žvilgsnio. 

Tuomet jo širdin pirmąkart ir įsismelkė šis jausmas, kuris nuolatos 
išnirdavo iš sielos gelmių, vos tik jis išvysdavo savo įbrolį arba netgi kai 
apie jį pagalvodavo, jausmas, kad Matas yra kliūtis — didžiulis griozdiškas 
akmens luitas jo gyvenime. Sandras niekuomet nepajėgė jo įveikti. 

Iki pat šiandien. 

Sandras žiūrėjo, kaip iš burnos į šaltą laiptinę veržiasi šiltas garas. 
Jis apsisprendė. 

Neskubėdamas nulipo įvijais laiptais ir įsimaišė tarp besišneku- 
čiuojančių delegatų, kurie, pasklidę po visą didžiulę katedrą, bū- 
riavosi mažomis juodomis arba skaisčiai raudonomis grupelėmis. 
Vyskupas kurfiurstas Madrucas kalbėjosi su Luisu ir iš atsargių jų 
žvilgsnių buvo galima suprasti, kad jie šnekasi apie jį. Luisas porą 
kartų gūžtelėjo pečiais. 

Sandras stebėjo, kaip per katedrą eina Matas, veikiau — sėlina, 
nes jis buvo panšus į plėšrią laukinę katę, atidžiai ieškančią sau 
aukos. Atrodė, jog jis traukia tiesiai prie dviejų prelatų: arkivyskupo 
Vilefrenšo, oraus pietų prancūzo, kuris niekam nenorėjo patikėti 
savo pažiūrų, ir Gasparo de Kespedeso, inkvizitoriaus iš Sevilijos. 
Vilefrenšas ir Kespedesas laikė rankose kažkokį popiergalį, kalbėjosi 
apie jį ir retkarčiais nusijuokdavo. 

Tačiau Sandras suklydo. Matas praėjo pro juos ir pasisveikino 
su atokiau nuo kitų stovinčiu vyru. Kardinolas Roulandsas buvo iš- 
tremtas iš Anglijos, vos tik ši įkūrė atskirą bažnyčią. Tai buvo griežto, 
prakaulaus veido vyriškis, truputėlį panašus į Cezario biustą. Per 
paskutiniąją konklavą“ jis vos nebuvo išrinktas popiežiumi. Dabar- 
tinis popiežius Julius III, anksčiau vadinęsis Džovaniu del Monte, 
nugalėjo jį viso labo tik dviejų balsų persvara. 

Sandras atsistojo porą žingsnių atokiau ir paslapčiomis klausėsi 
jų pokalbio. 

— Jūsų kalba, mielas Hagenai, buvo tiesiog nuostabi. Tikiuosi, 
kad iš tiesų nemanote, kad nuolatinės vyskupo rezidencijos pareigos 


* Konklava (lot. conclave - užrakinamas kambarys) - kardinolų susirinkimas, kurio metu 
renkamas naujas popiežius; uždara patalpa, kurioje renkamas naujas popiežius. 


įvedimas turėtų būti vienintelis bažnyčios reformos šalininkų reika- 
lavimas. Tiesiog Jūs buvote labai atsargus, ar ne? Gerai. Jūs pasielgėt 
gudriai. Iš tiesų bažnyčiai reikia didelės reformos. Protestantai yra 
visiškai teisūs, sakydami, kad tuo, kuo mes esame, mus padaro mūsų 
tikėjimas. Geri darbai, šedevrai, šlovinantys Dievą, įvairūs menai, 
kūrybiškumas nepadės mums išprašyti iš Dievo nuodėmių atlei- 
dimo. Štai kodėl jie nieko neverti. O tuo tarpu tikėjimas yra viskas. 
Ar pritariat mano nuomonei, Hagenai? 

— Savaime suprantama. 

— Bertanio mirtis sudavė mums galingą smūgį, - toliau kalbėjo 
Roulandsas. — Man patiko Bertanis. Jis buvo bet kokių apsimetinė- 
jimų ir diplomatinių mandagybių priešininkas ir visuomet drąsiai 
išrėždavo savo nuomonę pašnekovui tiesiai į akis. Dabar, kai jo jau 
nebėra, mes tikriausiai prarasime septynis, aštuonis ar net dešimt 
balsų. Todėl mes turėtume padvigubinti mūsų pastangas. Mums 
labai padės Jūsų išmintinga kalba. O ekscentriškas popiežiaus el- 
gesys taip pat atneš mums naudos. Tai, kad jis paskyrė savo „ben- 
kartą“ kardinolu — o dar tokį lengvabūdį pramogų ištroškusį gatvės 
berniūkštį, kurio protelis ne didesnis už virtuvės tarakono, - tikrų 
tikriausias skandalas. Ar žinot, kaip jis vakar atvyko į Tridentą? Jis 
atjojo į katedros aikštę, kai Dievo namuose skambėjo Reguiem už 
mūsų brangųjį Bertanį. 

— Bet vis dėlto jis atjojo be palydos, - paprieštaravo jam Ha- 
genas, — taigi, labai kukliai. Juk tai pagirtinas elgesys. 

— Ffff, paprasčiausias spektaklis, norint įsiteikti liaudžiai. Pras- 
čiokų riksmai buvo girdėti net katedros viduje. Gedulingas mišias 
jis pavertė tikru balaganu. 

Jų pokalbio besiklausantis Sandras staiga pastebėjo, kad yra nebe 
vienas. Jis neišgirdo, kaip prisiartino Luisas — kartais jis žengdavo 
tyliau už katę, tačiau Sandrui į sprandą dvilktelėjo rašalu atsiduo- 
dantis vėjo gūsis. 

— Kaip tau sekasi? 

— Ką manai apie Hageno kalbą? 

- Ką? 


— Ar ji tau padarė įspūdį, ar nustebino? 

— Ar tau viskas gerai, Sandrai? 

— Netgi labai. Ruošiu tau ir Madrucui staigmeną. Na, tai kaip 
vis dėlto tau patiko Hageno kalba? 

— Visų pirma ji buvo labai pavojinga. Man buvo aišku, kad jis 
nenorėjo iš pat pradžių pulti, šaudydamas iš visų patrankų — jis 
ruošia pasalą. Labai rafinuotas manevras yra tai, kad svarbiausia 
reforma jis paskelbė privalomą vyskupų gyvenimą savo rezidenci- 
joje. Tačiau daugelis bukagalvių taip ir nepajėgė suvokti vieno labai 
svarbaus dalyko: jeigu manysime, kad vyskupo rezidencija nėra aklas 
atsitiktinumas, o Dievo valios pasireiškimas ir noras, kad vyskupas 
būtent tik toje vietovėje užsiimtų sielovada, vadinasi, egzistuoja 
tiesioginis ryšys tarp Dievo ir vyskupų. Taigi Visuotinis Bažnyčios 
susirinkimas — vyskupų sueiga — yra daug reikšmingesnis nei Šven- 
tasis Tėvas. Visų blogiausia tai, kad jam gali pavykti įgyvendinti šį 
reformos punktą. Šiaurės italai ir vokiečiai tam pritarų, o vidurio ir 
pietų italai bei ispanai prieštarautų. Tuomet viską lemtų prancūzų 
žodis, ypač arkivyskupo Vilefrenšo, jų idėjinio vado. Jeigu man 
pavyks pritraukti jį savo pusėn, Hagenas patirs nesėkmę, tačiau jei 
Hagenas įtikins Vilefrenšą savo teisumu... Kurgi tu eini? Sandrai! 
Kas nutiko? Kur tu eini? Sandrai! 

Sandras nekreipė dėmesio į jo šūksnius, jis jų negirdėjo — dabar 
jis jau nieko nebegirdėjo. Šiuo metu egzistavo tik jis ir Matas, kaip 
ir anuomet, mažoje koplytėlėje kitoje jų garvės pusėje, kur jie su- 
simušė išgąstingai rėkiančios jųdviejų mamos akivaizdoje. Tądien 
Sandras pralaimėjo. Kai jis atsipeikėjo, virš jo buvo palinkusi mama 
ir šluostė jam iš nosies bėgantį kraują švęstame vandenyje suvilgyta 
nosinaite. 

— Sargyba! — sušuko jis. 

Sargybinių viršininkas Forlis buvo šiurpą keliantis galingas vyras 
giliai įkritusiomis tamsiomis it akmens anglies šachtos akimis, nors ir 
švariai nuskustus, jo skruostus ir veidą gaubė tamsus šešėlis. Trumpi 
plaukai styrojo ant galvos it ežio spygliai. 

— Kas yra, tėve? — paklausė jis, net nebandydamas slėpti susi- 
erzinimo, jog privalo klausyti įsakymų liesučio vienuolio, beveik 
dvigubai jaunesnio už save patį. 


— Štai tas vyras — ten, — pasakė Sandras ir parodė į Matą. - Jis — 
Matas Hagenas. 

— Ir?.. 

— Norėčiau, kad jis būtų suimtas. Tučtuojau. 

Sargybinių viršininkas nieko neklausinėdamas davė ženklą ketu- 
riems kareiviams, budintiems prie katedros vartų. Jie nusekė paskui 
Sandrą, žvangėdami antkrūčio šarvais ir šalmais, lydimi nustebusių 
dvasiškių žvilgsnių. Dabar jau nebebuvo kelio atgal, ir Sandras kaž- 
kodėl prisiminė žodžius, kuriuos jis kadaise kažkur skaitė — štai taip 
atrodo pragaras: vieta, iš kurios nėra išėjimo. 

Forlis uždėjo savo plaukuotą leteną Matui ant peties. 

— Matai Hagenai. Jo Šventenybės Vizitatoriaus įsakymu Jūs 
suimamas. 

Sandras sugniaužė kumščius. 


Karlota krūptelėjo, kai labai netikėtai jai nudiegė krūtinę ir ji pajuto 
dūrį tiesiai į širdį. Buvo nuostabiai gražus rytas, o ji su Jeronimu 
vaikščiojo pievomis tarp Adidžės upės ir kalnų, kurių šlaitus puošė 
rudeniškomis spalvomis nusidažę vynuogienojai, išsirikiavę it gvar- 
diečiai. Saulė, pakilusi virš rytinių viršukalnių, nutvieskė visą slėnį 
stebuklinga šviesa ir atrodė, lyg Dievas ką tik sutvėrė visą šią grožybę. 
Regėjos, jog jie vaikštinėja po pirmapradį rojų, o visame pasaulyje 
nėra nei skausmo, nei nuodėmių, nei kančių, nei mirties. 

Porą trumpučių akimirkų Karlota jautėsi esanti nepaprastai lai- 
minga. Laimė: šis jausmas jai atrodė esąs panašus į artimą draugą, 
kuris ilgus metus klaidžiojo po pasaulį ir niekas jau nesitikėjo, kad jis 
kada nors sugrįš. Ji pasikeitė, toji laimė — ji paseno, tačiau netgi po 
tiek daug metų Karlota ją atpažino. Ji sustojo ir griebėsi už širdies. 

— Kas nutiko? — paklausė Jeronimas? — Ar tau negera? 

— Atvirkščiai, — pasakė ji ir jie nužingsniavo toliau. 

Laimė ėjo šalia jos, ji įsikibo jai į parankę ir patraukė kartu su 
ja pasivaikščioti po kaštonmedžiais. Saugumo jausmas, savitarpio 
supratimas, švelnumas — visi šie žodžiai buvo laimės sinonimai, o Je- 
ronimas padėjo šias dovanas jai po kojomis. Tai ir buvo viskas, ką jis 
turėjo. Jeronimas nebuvo aistringas meilužis ir visuomet liesdavosi 

prie jos taip atsargiai, lyg ji būtų buvusi padaryta iš be galo trapaus 
stiklo ir bet kurią akimirką galėjo sudužti jo rankose. Nebuvo jis 
nė turtingas, jis netgi nebuvo tikras, ar po dvejų trejų metų vis dar 
sugebės dirbti. Jeronimo ranka buvo šilta ir tvirta, tačiau kartais 
šlubčiojanti, nelygi jo eisena išduodavo, jog prie jo sparčiai artinasi 
senatvė. Ir vis dėlto ji su juo jautėsi esanti saugi. Jeronimas nemušė 
jos taip kaip Bertanis, jis nežiūrėjo į ją iš aukšto, kaip daugelis kil- 
mingų, turtingų jos klientų su purvinomis sielomis. Jeronimas ją 
mylėjo. 

O ji? Mintyse — vakarais, kai ji viena, tik su Inesa, atsiguldavo 
lovon — ji regėdavo save, sėdinčią su Jeronimu po medžiu plačiomis 
šakomis, apibertą saulės zuikučių, tvyksčiojančių pro medžių šakas, 
nuo kurių ant jų kelių krito geltoni lapai. Paskui ji kietai ir ramiai 
miegodavo. 

Ar tai buvo meilė? Ar buvo galima mylėti kitą žmogų vien tik už 
tai, kad jis suteikia tau trupinėlį laimės? Tai kodėl gi ji neprisiversdavo 
apie jį galvoti, kai vidurnaktį bandydavo užmigti vėl iš naujo, nes 
Inesa, dejuodama ir mataruodama rankomis, ją pažadindavo?Arba 
tuomet, kai ji būdavo su klientu? Jeronimas buvo jai it naujo gy- 
venimo galimybė. Tačiau vis dėlto kažkas nuolat lyg atplėšdavo ją 
nuojo. O blogiausia buvo tai, kad ji mėgavosi abiem šiais dalykais: 
ji mylėjo Jeronimą ir jai žadamą laimę lygiai taip pat stipriai, kaip 
ir žadamą kerštą. 

„Galbūt, - tokiomis akimirkomis galvodavo ji, - galbūt aš ga- 
lėsiu gauti abu šiuos dalykus.“ 

Praėjusią naktį ji surado slaptą koridorių, kuris iš apgriuvusių 
rūmų rūsio vedė į kitų požeminių tunelių labirintą. Šis atradimas 
nebuvo vien tik aklas atsitiktinumas — ji sąmoningai jo ieškojo. 
Likus keturioms savaitėms iki Visuotinio Bažnyčios susirinkimo 
atidarymo dienos ji pasistengė gauti kambarį apgriuvusiuose Pz- 
lazzo Rosato rūmuose, tačiau prieš tai kruopščiai iššniukštinėjo, kur 
seniau galėjo būti senieji Tridento „linksmybių namai ', kol vyskupai 
kurfiurstai dar nebuvo įsakę jų uždaryti. Žinoma, visa tai ji darė 
nepaprastai atsargiai: truputį pakeitė išvaizdą ir iškamantinėjo gir- 
tuoklius smuklėse - žmones, kurie jai nekėlė įrarumo ir kurie, šiaip 

ar taip, niekados neįstengrų jos prisiminti. Visi vienbalsiai nurodė jai 
senuosius rūmus — Pz/)2zz0 Rosato, rožinius rūmus, nors jie ir buvo 
perdažyti mėlyna spalva. Vos tik pradėjusi juos apžiūrinėti, ji sutiko 
Jeronimą, kuris turėjo ten ateljė. Tada netikėtai atsirado net dvi prie- 
žastys, dėl kurių jai buvo verta stengtis išsinuomoti kambarį šiuose 
rūmuose. Pirmoji priežastis buvo troškimas būti netoliese vyriškio, 
kuriam nuo pat pirmos akimirkos ji pajuto labai šiltus jausmus ir 
simpatiją, o antroji priežastis — slaptojo koridoriaus paieškos, nes 
„linksmybių namuose“ tiesiog privalėjo būti slaptasis įėjimas ir iš- 
ėjimas — jie buvo neįsivaizduojami vienas be kito kaip virtuvė be 
puodų. Rūmų rūsyje, pačiame atokiausiame, tamsiausiame, senais 
trantais užverstame kampe ji ir surado šį koridorių. Ne itin smarkiai 
nustebusi Karlota pamatė, kad jis veda į tikrą požeminių tunelių 
knibždėlyną ir kad beveik kiekvienas prabangių Tridento namų 
šeimininkas seniau turėjo įsirengęs savo miegamojo sienoje slaptą 
išėjimą, pro kurį jis niekieno nepastebėtas galėdavo prasmukti į 
tunelį ir po žeme nukeliauti tiesiai į kekšių namus. Karlota kone 
iki ryto aušros praklaidžiojo tarp voratinklių, pelėsių ir ant aslos 
telkšančių balų, kol surado išėjimą į namą, kur šiuo metu buvo 
apsistojęs Inocentas. 

— Karlota, — staiga prabilo Jeronimas, — aš visuomet buvau tau 
atviras. Kai ko aš tau garsiai nesakiau, nes mes abu puikiai supra- 
tome, kad visai nebūtina to daryti. Aš žinojau, kokiu būdu tu už- 
sidirbi pinigus, ir iki šiol tam neprieštaravau, tačiau... Aš norėčiau, 
kad tu priklausytum tik man vienam, Karlota. 

— Man su tavimi labai gera, - pasakė Karlota ir staiga jai atėjo 
galvon mintis, kad apskritai pasaulyje yra tik du žmonės, su kuriais 
jai iš tiesų gera — Jeronimas ir Antonija. Jai niekados nebūdavo gera 
su Inesa — tai prisipažinusi ji tučtuojau pajuto sąžinės graužimą. 

— Mes neatsitiktinai nuklydome taip toli nuo miesto, — tarė 
Jeronimas. — Norėjau surasti gražų gamtos kampelį ir pasakyti tau 
kai ką svarbaus. Karlota, ar nenorėtum... 

— Tššš, — pasakė ji ir pridėjo pirštą jam prie lūpų. — Ne dabar, 
Jeronimai. 

— Ko gi mums laukti? 

— Būk truputėlį kantresnis. 

— Tu pernelyg mažai man apie save pasakoji, kad galėčiau būti 
kantrus. Kaip tu tapai kurtizane? Kodėl gi tu nenori kaip galima 
greičiau mesti šį amatą? Galbūt kas nors siūlo tau tinkamesnį san- 
dėrį? Gal tu myli vieną iš savo gerbėjų? O gal kažkas tau grasina? 
Jeigu kas nors tave muša, aš... 

— Liaukis, Jeronimai, kodėl gadini sau ir man nuotaiką šitokią 
puikią dieną? 

— Tik norėdamas, kad tokios pat nuostabios dienos šypsotųsi 
mums ir ateityje, Karlota. Kiek laiko tu dar būsi Tridente? Visuotinis 
Bažnyčios susirinkimas nesitęs visą amžinybę — kiekvieną dieną jį 
gali nutraukti koks nors netikėtas skandalas arba net ir pats popie- 
žius. O kas tada? Tada visi tavo klientai išsivažinės. Ką gi tu tuomet 
darysi, Karlota? Ar tokiu atveju pasiliktum su manimi, ar grįžtum 
į Romą)? 

Ji padvejojo prieš atsakydama, tačiau ne norėdama sugalvoti, ką 
jai čia geriau pameluoti, o tiesiog pati mėgindama suvokti tiesą. 

— Prarasti tave man būtų pats baisiausias dalykas pasaulyje, Je- 
ronimai. 

Vien tik apie tai pagalvojus širdį jai pervėrė skausmas. 

Jis giliai atsidūsėjo ir galiausiai linktelėjo galvą. 

— Tuomet nieko blogo ir neatsitiks, Karlota. Prisiekiu viskuo, 
kas man brangu ir šventa, kad mes būsime kartu. Aš pakentėsiu. Aš 
lauksiu. Nors ir nesuprantu ko. 

Jis pabučiavo ją, uždengęs savo skrybėle, nors aplinkui nebuvo 
nė vieno žmogaus, kuris į juos spoksotų. Toks jau jis buvo, tas Jero- 
nimas: viena vertus, jis mylėjo kekšę, o kita vertus, buvo nepaprastai 
drovus. 

— Prašau išduoti man nors trupinėlį tiesos, - maldaujamai 
sušnabždėjo jis. Jie buvo taip arti, kad lietėsi jų nosių galiukai. — 
Įrodyk, kad manimi pasitiki. Prašau, pasakyk man, kas toji mergina 
tavo kambaryje. 

Durys girgždėdamos atsidarė, ir Karlotai prieš akis vėl atsivėrė tas 
pats beviltiškai niūrus vaizdas kaip ir visuomet. Kairė Inesos ranka 
buvo nusėta mėlynomis ir raudonomis dėmėmis. Naktį ji vėl bepro- 
tiškai gestikuliavo ir iš visų jėgų trenkė ranka į lovos kraštą. Tačiau 
neatrodė, kad būtų pajutusi skausmą. Visas jos kūno sugebėjimas 
kentėti ir jausti skausmą liko ten, kur ji patyrė tiek baisybių — toli- 
moje praeityje. Dabar skausmas jai neberūpėjo. 

— Tai ji, - sukuždėjo Karlota. — Tai Inesa. 

— Ji atrodo tokia taiki, — pasakė Jeronimas. — Lyg nuo piktavalių 
nukentėjusi auka. Po to, ką man papasakojo Antonija, aš įsivaiz- 
davau ją esančią visiškai kitokią. 

— Antonija netyčia padarė kažkokį jai nepatinkantį judesį. 

— Jai nereikėjo savavališkai įeiti į tavo kambarį. Kartais begalinis 
smalsumas nugali jos sveiką protą. Nepyk ant jos. 

— Tai man reikėtų atsiprašyti Antonijos. Man jūs abu esate lyg 
šeimos nariai. Aš pati turėjau papasakoti jums apie Inesą. Sustok. 
Verčiau nesiartink prie jos, ji nemėgsta nepažįstamų žmonių, o 
ypač - kai šie ją liečia. 

Jeronimas sustojo kambario viduryje, per dvi ištiestas rankas 
nutolęs nuo Inesos, ir Karlota pastebėjo jo akyse užuojautą. 

— Kasjai nutiko? — paklausė jis, o žodžiai sunkiai it švinas sunkėsi 
jam pro lūpas. 

Šią akimirką Karlota jau neabejojo, kad iš tiesų myli Jerohimą. 
Jis buvo geras vyriškis, ir galbūt jam netgi pasiseks išvaikyti Kar- 
lotos sielos gelmėse tūnančią tamsą. Jeigu ir buvo pasaulyje žmogus, 
kuriam būtų verta papasakoti šią graudžią istoriją, tai, be jokios 
abejonės, ir buvo šis vyras, turintis pakankamai jautrią sielą. Karlota 
buvo pasiruošusi jam viską papasakoti, išpažinti savo nuodėmes ir 
paprašyti išrišimo, bet visi žodžiai, kurie atėjo jai į galvą, buvo melas. 
Jos sieloje plačiai išsikerojo keršto troškimas. Jeigu ji pasakytų Je- 
ronimui teisybę, tai reikštų, jog ji atsisako įvykdyti savo kerštą, nes 
tokios tamsios prigimties jausmai buvo pasmerkti pražūčiai, vos tik 

pasidalytum jais su išties geru žmogumi. Ji nenorėjo atsisakyti nei 
Jeronimo, nei savojo keršto. Ji troško jų abiejų. 

— Inesa yra mano pusseserės dukra, - pamelavo ji. - Jos tėvai 
žuvo labai tragiškomis aplinkybėmis, dėl šio įvykio Inesai pasimaišė 
protas. Nuo to laiko aš ir rūpinuosi šia nelaimingąaja. 

— Ar daug turi su ja vargo? 

— Ir daug, ir ne, - atsakė ji, šįkart pasakydama tikrą tiesą. — Ji 
sugeba pati apsirengti, valgyti ir gerti, tačiau aš turiu jai viską pa- 
duoti, o ji niekados neprataria nė žodžio ir visai nereaguoja į tai, 
kas jai sakoma. 

— Kodėl gi nepapasakojai man apie ją iš karto? 

— Daugelis žmonių, vos pamatę Inesą, daugiau nebenori apie 
mane net girdėti. Jie mano, kad tai - užkrečiama liga, ar kažką 
panašaus. 

Jeronimas paėmė Karlotos ranką ir prispaudė ją prie šiurkštaus 
savo skruosto. 

— Dabar, kai sužinojau teisybę, tapai man dukart brangesnė nei 
anksčiau. Bijojai, kad galiu tave palikti tik dėl to, kad esi tokia kilnia- 
širdė ir nuoširdžiai rūpiniesi našlaite? Kvailute! Po tavo prašmarnia 
šukuosena, storu dažų sluoksniu ir viliokiškais apdarais slepiasi 
nepaprastai padorus, jautrios sielos, gailiaširdis žmogus. Dėl to aš 
tave ir myliu. 


Aaronas atsidavė dviem savo mėgiamiausiems užsiėmimams iš 
karto: valgė spurgas ir drauge laikė ausį prispaudęs prie durų, klau- 
sydamasis, kas vyksta vizitatoriaus kambaryje. Pokalbis priminė 
jam susikryžiuojančias špagas: aštrus it metalas skambesys ir į visas 
šalis lekiančios žiežirbos. 

Jis buvo alkanas ir smalsus — taip jam nutikdavo labai dažnai. 
Vos tik kas nors išdrįsdavo jam dėl to papriekaištauti, jis per gerą 
„delną pasistiebdavo aukštyn, išpūsdavo krūtinę ir ištardavo: 

— Labai ačiū. 

Nes be saldumynų pasaulis jam taptų panašus į pragarą. Nebū- 
damas smalsus, jis tikrai netaptų protingesnis, o jis mėgo būti pra- 
našesnis už kitus, bet tai leisdavo pastebėti tik tiems žmonėms, kurie 

buvo to verti. Pasipūtusiems, savimi patenkintiems žmogėnams 
ir kvailiams jis tebuvo storas žydų berniukas. Jis skaitė ir mokėjo 
susišnekėti trimis kalbomis — italų, prancūzų ir hebrajų, skaičiavo 
geriau už bet kurį muitininką ir, nors dar tik penkiolikos metų, jau 
buvo spėjęs permiegoti su dviem sepryniolikmetėmis merginomis 
(žinoma, ne su abiem iš karto). Jis nuolatos noriai talkindavo ir savo 
dėdei gydytojui, ir tėvui — pinigų keitėjui, ir mamai, kuri kiekvieną 
laisvą valandėlę dirbo vargšų ir mirštančiųjų ligoninėje. Visi šie 
darbai įgalino jį tapti tikru žmogiškosios sielos žinovu, nes žmonės 
niekados nebūdavo atviresni nei tuomet, kai susidurdavo su liga, 
pinigais ir mirtimi. 

Jis apsižvalgė aplinkui, norėdamas įsitikinti, kad niekas jo ne- 
seka. Nors koridoriuje buvo žmonių, jis jų visiškai nesibaimino. Už 
keleto metrų nuo jo ant grindų susėdę sargybiniai azartiškai lošė 
kauliukais. Šią nuošalią miesto komendantūros vietą retai tikrin- 
davo sargybos viršininkas, o brolis Sandras tebuvo vienuolis - štai 
dėl šių dalykų sargybinių ketveriukė, turėjusi budėti prie durų, 
visiškai prarado budrumo jausmą ir pamiršo discipliną. O Brunas 
Bolcas, sėdintis dešinėje Aarono ant suoliuko, atrodė sustingęs 
it akmeninė statula. Jo veidas buvo pilkas, lyg padengtas pelenų 
sluoksniu, ir tik dvi nemalonios raudonos dėmės ant skruostų 
liudijo, kad jo gyslomis tebeteka kraujas. Aaronas atpažino šiuos 
simptomus — dėdė pasakojo jam apie tai. Tokius žmones kaip 
Brunas nuolatos kamuodavo tai prakaitavimas, tai šaltis, kartais 
jie būdavo nervingi, o kartais visko bijodavo, pradėdavo siautėti, 
apimti įtūžio priepuolio, o paskui nugrimzdavo apatijon ir, jei 
Aaronas neapsiriko, šiuo metu Bruną kaip tik buvo apėmusi gili 
apatija, o ji Aaronui atrodė esanti pati priimtiniausia iš visos at- 
grasios girtuoklio būsenų puokštės. 

Aaronas prispaudė ausį prie medinių durų. 

— Tau brangiai kainuos, kad įsakei mane išvesti visų aukštų pa- 
reigūnų akivaizdoje! — šaukė Matas Hagenas. — Aukštai kilęs, žemai 
pulsi. 

— Turėjau pakankamai rimtą priežastį tave areštuoti. 

— Na, ir kokią? 

— Buvai pas Salvatorę Bertanį tą valandą, kai jis buvo nužu- 
dytas. 

— Tai... tai baisus melas! - sušuko Matas Hagenas. — Juk manęs 
net nebuvo Tridente, kai tai nutiko. 

— Žinau. Tu buvai nakvynės namuose į vakarus nuo miesto. Mes 
apklausėme tavo tarną. 

Pasigirdo garsus atstumiamos kėdės brūkštelėjimas per grindis. 

— Koks įžūlumas! Tu dar pasigailėsi dėl šito, Sandrai. Aš esu 
pasiuntinys hercogo fon... 

— Sėskis į vietą! Ar negirdėjai, ką pasakiau? Tučtuojau sėskis! 

Aaronas nustebo, išgirdęs tokį šiurkštų brolio Karisimio balsą. 
Iki šiol vizitatorius buvo malonus arba bent jau pakankamai kantrus 
su visais žmonėmis, taip, jis netgi toleravo jo, Aarono, ironiškas 
pastabas ir tik švelniai iš jų pasišaipydavo. Aaronui patiko brolis 
Karisimis, nes jis nebuvo tuščiagarbis ir nejautė priešiškumo žy- 
dams. Visų labiausiai Aaronui patiko tai, kad kartais brolis Karisimis 
atrodydavo esąs mažumėlį nerangus ir bejėgis, tačiau ši jo yda buvo 
beveik nepastebima, todėl netgi miela. Ji suteikdavo jam truputį 
žmogiškumo, jis laikėsi visai kitaip, nei daugelis kitų dvasininkų, 
kurie visuomet elgdavosi taip, lyg rytais ir vakarais it arbatą iš puo- 
delių būtų siurbę išmintį, teisuoliškumą ir išsimokslinimą. O štai 
toks žmogus kaip brolis Karisimis, kuris taip baisiai nesipūtė, pelnė 
nuoširdžią Aarono pagarbą. 

Tačiau kad ir kaip Aaronas jį mėgo ir gerbė, šiandien brolis Ka- 
risimis pasirodė jam esąs gerokai suirzęs. Tai atsispindėjo jo akyse, 
kurios — nuo to laiko kai buvo suimtas Matas Hagenas - įgavo 
kažkokią nevaldomą išraišką. 

— Tai, kad nebuvai Tridente tuo metu, kai buvo nužudytas vys- 
kupas Bertanis, dar nieko neįrodo, — aštriai atrėžė jam brolis Ka- 
risimis. — Nors ir atvykai į Tridentą tik išaušus kitos dienos rytui, 
kur tave priėmė vyskupas kurfiurstas, tau buvo vieni niekai nakčia 
išjoti iš nakvynės namų, atvykus prie miesto nulipti nuo arklio ir 
likusį kelią įveikti pėsčiomis. 

— Teoriški išvedžiojimai! Lygiai taip pat ir aš galėčiau tvirtinti, 
kad tu išslinkai iš savo kambario ir nužudei vyskupą. 


— Išskyrus tai, kad ne mane, o tave matė prie vyskupo namų. 

— Ką? — paklausė Maras Hagenas, tačiau jau nebe taip agresyviai. 
Balsas pritilo, jame pasigirdo dvejonė, o tuo tarpu brolio Karisimio 
balsas sugaudė it fanfaros. 

— Tau nepasigirdo, Matai! Tave kai kas atpažino. 

Aaronas išsitiesė, prarijo paskutinį spurgos kąsnį ir atsistojo 
greta Bruno, būdamas įsitikinęs, kad jį tučtuojau pakvies užeiti į 
kabinetą. Ir iš tiesų durys atsivėrė ir brolis Sandras paprašė Aarono 
atvesti liudininką. 

Aaronas padėjo Brunui atsikelti ir įvedė jį vidun. Brunas atrodė 
prastai. Jis svyravo, galbūt kaip tik dėl to, kad negavo išgerti. Jis 
paklusniai sustojo kambario viduryje, stebeilydamas pusiau pra- 
merktomis akimis. Buvo tiesiog slogu į jį žiūrėti, nes atrodė, kad 
jam iš už nugaros vaiposi pati mirtis. 

Aaronas pasijuto labai nejaukiai, pamatęs, kaip apgailėtinai at- 
rodo Brunas, svirduliuojantis kambaryje, o pažvelgęs į brolį Karisimį 
pastebėjo, jog jis jaučiasi lygiai taip pat. 

Tik Mato veidas prašviesėjo. 

— Tai šitas alumi permirkęs lavonas ir sakosi mane atpažinęs? 
Jeigu prikištum jam prie burnos smalėką, jis tučtuojau užsidegtų. 

Brolis Karisimis paniekinamai dėbtelėjo į Marą Hageną. 

— Jis matė tave būdamas blaivus, o dabar jis taip pat yra blaivus. 
Brunai, ar ko nors gėrei? 

Brunas tris kartus žioptelėjo ir tik tada įstengė atsakyti. Jo gerklė 
buvo išdžiūvusi ir šiurkšti it gabaliukas anglies. 

— Ne, garbingasis tėve. 

— Ir tu tvirtini, kad šis vyras ir yra tas pats žmogus, kurį matei 
priešais vyskupo Bertanio namus jo nužudymo naktį? 

— Manau, kad tai jis, - pasakė Brunas. 

Matas tik pasijuokė iš jo žodžių. 

— Kvaily! - sušuko jis Sandrui. —- Niekas nenorės tikėti šio pasi- 
bjaurėtino žmogaus pavidalą praradusio gyvio svaičiojimais ir paro- 
dymais, kad aš esu susijęs su Bertanio žmogžudyste. Tik tu, žinoma! 
Tau tai pasirodė esą labai paranku, taip, kas žino, galbūt tu netgi ir 
pats įkalbėjai šį girtuoklį pasakyti tai, ką ir norėjai išgirsti. 

Matas kreipėsi į Bruną: 

— Ar tau bus atsilyginta? 

Brunas brūkštelėjo purvina rankove per lūpas. 

— Man duos alaus ir degtinės. 

— Darosi vis įdomiau! — sugriaudėjo Matas. 

Sandras išsigando. 

— Brunai, bet juk tai netiesa! 

— Jūs pažadėjot man atlygį. 

— Aš tau viso labo pasakiau, kad veikiausiai vyskupas kurfiurstas 
tau atsilygins, jei padėsi išaiškinti šią žmogžudystę... 

— Kur mano atlygis? — staiga riktelėjo Brunas ir sudrebėjo. — Galų 
gale noriu gauti pinigus, kurie man priklauso! Tučtuojau man juos 
duokite, tėve — čia ir dabar. — Jis nustvėrė Sandrą už rankų ir pradėjo 
purtyti. — Aš atpažinau šį vyrą. Šitas, ant kėdės, ir yra tas žmogus. 
Esu visiškai tuo tikras. Noriu gauti savo atlygį. Kas man darbo tas 
jūsų — ponų ginčas? Kas man darbo, kas toks nužudė vyskupą? Aš 
nebegaliu ilgiau laukti, tėve, supraskit pagaliau — aš nebegaliu. 

Brunas visiškai išskydo ir verkšlendamas išsitiesė ant grindų, 
praradęs savitvardą ir bet kokį padorumo ir gėdos jausmą. Tiesą 
pasakius, dabar jis buvo visiškai bejėgis it mažas nuogut nuogutėlis 
vaikas. 

— Ir šį apgailėtiną mėšlo gabalą tu it pagalį kaišioji man į ratus? — 
tyčiojosi Matas. — Tu ir pats nesupranti, nei ką darai, nei su kuo 
galynėjies... 

Aaronas ir brolis Karisimis susižvalgė ir pagalvojo tą patį. Trumpą 
akimirksnį Matas Hagenas jiems visiškai nerūpėjo. 

— Aaronai, — iškankintu balsu pratarė Sandras, - prašau nu- 
vesti Bruną pas savo dėdę. Tegu jis tinkamai juo pasirūpina. Tegu 
nuprausia ir pavalgydina. Jo Šventenybės bažnyčia už visa tai jam 
sumokės, perduok tai savo dėdei. O šiandien vakare man praneši, 
kaip sekasi Brunui. Ar sugebėsi tai padaryti? 

Aaronas linktelėjo galvą — taip, kaip draugas linkteli draugui. 

— Galite manimi pasitikėti, broli Karisimi. 

Kai Aaronas, paremdamas Bruną petimi, nusigavo prie durų ir 
jas atvėrė, priešais jį stovėjo nepažįstama moteris. 

— Pas Jus svečiai! — sušuko jis ir antrą kartą per šią dieną pastebėjo 
dvasiškio akyse jam nebūdingą nuostabą. 


Sužinojusi apie Mato suėmimą, Antonija tučtuojau metė visus 
darbus. Ji buvo užsilipusi ant pastolių Santa Maria Maggiore baž- 
nyčioje ir rengėsi išmatuoti langus, norėdama vėliau kuo tiksliau 
supjaustyti vitražų stiklus. Staiga gatvėje kilo baisus sujudimas. 
Pro lango kiaurymę ji pamatė, kaip keletas susijaudinusių prelatų, 
smarkiai gestikuliuodami rankomis, bėga gatve, o po akimirkos per 
miestą it kulka ant arklio nuzvimbė imperatoriaus pasiuntinys. Ji 
nugirdo dviejų altaristų, apačioje tvarkančių bažnytinius reikmenis, 
pokalbio nuotrupas. Jie po kelis kartus paminėjo vardus „Hagenas“ 
ir „Karisimis“. 

Antonija nulipo nuo pastolių žemyn. Ant bažnyčios laiptų ji 
susitiko tėvą ir tučtuojau suprato, kad jis neatėjo čia tik norėdamas 
pasižiūrėti, kaip jai sekasi dirbti su langų vitražais. 

— Sandro Karisimio įsakymu buvo suimtas Matas, - ilgai negaiš- 
damas pranešė jis. - Sklinda gandai, jog jis kažką žino apie Bertanio 
mirtį. 

— Bet, tėve, juk tuomet, kai nužudė Bertanį, jis net nebuvo 
atvykęs į miestą. 

— Žinau. Kai kurie žmonės spėja, kad iš tiesų jo suėmimo prie- 
žastis visiškai kita, o tiksliau — jie mano, kad jis buvęs suimtas dėl to, 
jog jo kalba buvusi pernelyg gera. Vizitatorius — jėzuitas, o jėzuitai 
yra ištikimiausi popiežiaus šalininkai. Supranti? 

„Matas nepadarė nieko blogo“, — nusprendė ji. Bet jeigu jį kuo 
nors apkaltins, — kad ir kažkokiais prasimanytais dalykais, - tuomet 
jis gali būti išsiųstas į Romą, kur toks menkas pasiuntinėlis kaip jis 
amžiams pradings popiežiaus kalėjimo rūsiuose. 

Ji leidosi bėgti. Stori debesys, kurių iš pradžių net nebuvo paste- 
bėjusi, susitelkė virš katedros, paskandindami sutemose visą miestą. 
Ant grindinio nukrito pora lašų. Į nugarą pūtė galingo vėjo šuorai, 
lyg stumdami ją pirmyn, o nuo medžių nukritę rudeniški lapai 
pralenkdami ją strimgalviais lėkė Pa/azz0 Pretorio link. Žmonės 
ieškojo prieglobsčio netoliese esančiose arkadose, uždarinėjo namų 

langines. Antonija nesutiko savo kelyje nė vieno žmogaus. Vos tik 
jai spėjus pasiekti rūmus, dangus susimaišė su žeme. 

Atsivėrė kabineto durys. Priešais ją žengė vaikinas, ramstydamas 
petimi žmogėną, kurio akys buvo kupinos nevilties it Judo, nu- 
sprendusio pasikarti. 

Tuomet ji galų gale išvydo Matą ir Sandrą. Jai pasirodė, jog 
įžengė į kambarį, kuriame ant grandinių plėšėsi du pasiutę šunys, 


geidžiantys kibti vienas kitam į gerklę. 


— Netikri broliai? 

Ištartą žodį nustelbė galingo griaustinio dundesys. 

Antonija pakartojo: 

— Netikri broliai? Jūs abu? Tos pačios motinos sūnūs? 

Ji atsisėdo, Matas ir Sandras stovėjo jai iš kairės ir iš dešinės 
pusės. Antonija truputėlį suglumo, kad taip arti prie jos yra abu 
šie vyrai. 

Vėl sudundėjo griaustinis, tačiau nė vienas iš čia esančiųjų ne- 
sijudino, nė vienas nesiryžo prabilti. Lietaus lašai kalte kalė į lango 
stiklą, šis sudrebėjo, atsivėrė, ir į kambarį įsiveržė vėjo gūsis. Galiau- 
siai Sandras atsipeikėjo, uždarė langą ir langines. Degdamas žvakę, 
jis nedrąsiai bandė sugauti akimis Antonijos žvilgsnį. 

— Tai tiesa, — Matas dar kartą patvirtino savo žodžius ir atsisėdo 
ant kėdės šalia Antonijos. — Ne kas kita, vien tik šis faktas ir yra 
mano suėmimo priežastis. Mažasis pavainikis apšmeižė mane, nes aš, 
matote, nesu apie mudviejų motiną tokios puikios nuomonės kaip 
jis. Ber kaip galima gerbti moterį, kuri leidžiasi jodoma iš kažkur 
atsibasčiusio romiečio? 

Sandras žingtelėjo prie Mato. 

— Tučtuojau liaukis ją įžeidinėti, kitaip... 

— Kitaip? Kitaip pasielgsi kaip anuomet? — Matas pašoko. — Aš 
tau taip pat galiu pasakyti, ką tuomet padarysiu tav. 

— Gali tuos savo grasinimus susikišti.... 

— Maniau, - pertraukė jį Antonija, - kad mes susirinkome čia, 
nes Matui pateikti įtarimai. Objektyvūs įtarimai. 

Sandras nusibraukė nuo kaktos plaukus. 

— Jis buvo pas Bertanį. 

— Nebuvau! - plykstelėjo pykčiu Matas. 

Antonija nuramino jį, uždėdama jam ant plaštakos delną. 

— Kuo remiasi šis Jūsų tvirtinimas, broli Karisimi? 

— Yra liudininkas. 

— Girtuoklis! - sušuko Matas ir perkreipė veidą, lyg būtų už- 
mynęs ant gličios sraigės. - Dvokiantis girtuoklis, neturintis kišenėje 
nė skatiko ir besitikįs gauti už tai atlygį! Tu ką tik jį matei, Antonija. 
O dabar pasakyk: argi normalu tikėti to galvijo, o ne mano žodžiais? 
Nė vienas protingas žmogus to nedarytų. Tačiau štai šitas —- nėra 
protingas. Jis labai agresyviai nusiteikęs mano atžvilgiu, jis nekenčia 
manęs. Jis net pageltęs iš pavydo, nes mano kalba, pasakyta Visuo- 
tiniame Bažnyčios susirinkime, buvo tikras triumfas, o jis nori į šią 
mano pergalę šiūptelėti visą kastuvą druskos. Be to, jam juk verkiant 
reikia atpirkimo ožio. Juk galų gale kažkas nužudė Bertanį, o to 
kažko mūsų puikusis vizitatorius niekaip nesugeba surasti. 

Sandras ketino jam atsikirsti, tačiau Antonija aplenkė jį. Švelniu 
rankos judesiu ir žvilgsniu ji paprašė jo susitvardyti, ir jis tučtuojau 
jai pakluso. 

— Broli Karisimi, — romiu balsu prabilo ji, - galbūt Jūsų - kaip 
čia man tinkamiau pasakius — neigiamas požiūris į Matą trumpam 
aptemdė Jūsų sugebėjimą priimti teisingus sprendimus. O ar ne- 
gali būti taip, kad Jums liudininko parodymai atrodo teisingi vien 
tik todėl, kad Jūs morite, jog jie būtų teisingi? Aš įsitikinusi, kad to 
žmogaus, kuris sakosi matęs Matą, nevertėte taip liudyri... 

— O štai aš visai nesu tuo tikras! — įsiterpė Matas. 

— ...bet galbūt, — nesuglumusi tęsė ji toliau, — Jūs pernelyg smar- 
kiai juo pasitikite. Man jis pasirodė esąs nepastovaus charakterio ir 
nepatikimas. Negalėčiau patikėti, kad ir Jūs pats to nepastebėjote. 
Štai todėl abipusės santaikos vardan norėčiau pateikti Jums tokį 
pasiūlymą: tučtuojau paleiskite Matą, o šis savo ruožtu prižadės Jūsų 
viešai dėl to nekaltinti. „Įvyko nesusipratimas“, - pasakysite Jūs, taip 
pat ir tai, kad jis buvo apklaustas viso labo tik kaip liudininkas, o ne 
kaltinamasis. Matas tai patvirtins ir, be to, paaiškins, kad su juo buvo 
elgiamasi nepaprastai pagarbiai. Tai bus pati geriausia išeitis ir Jums, 

ir jam — tuomet niekas nenukentės. Esu įsitikinusi, kad atsiras ir kitų 
tikrojo žudiko pėdsakų. Pavyzdžiui, kad ir tas skydas. Aš parašiau 
apie šį skydą vienam iš žymiausių pasaulio vitražistų — jis yra puikus 
savo dalyko meistras, o, be to, tikra vaikščiojanti enciklopedija. Šiuo 
metu jis apsistojęs Turine, taigi aš greitai turėčiau gauti jo atsakymą 
apie šio simbolio reikšmę. 

— Skydas? — paklausė Matas ir suraukė antakius. — Vadinasi, jis 
įpainiojo tave į savo tyrimą? Jūs bendradarbiaujate? 

Antonija prieš atsakydama truputėlį sudvejojo. 

— Toks pasakymas pernelyg drąsus, Matai. Paprasčiausiai brolis 
Karisimis paprašė manęs patarimo. 

— Galėjo paklausti ir tavo tėvo. 

— Bet nepaklausė. 

— Klausimas — kodėl? 

— Bet juk dabar tai visiškai nesvarbu, — atšovė ji ir pastebėjo, 
kokiu priešišku žvilgsniu Matas dėbtelėjo į savo netikrą brolį. - 
Svarbiausia, kad brolis Karisimis apsvarstytų mano pasiūlymą. Kuo 
greičiau baigsis ši apklausa, tuo geriau bus mums visiems ir tuo 
blogiau tikrajam žudikui. 

Sandras apsuko keletą ratų aplink stalą, panarinęs galvą ir 
nervingai sunėręs pirštus. Jam tereikėjo priimti Antonijos pasiū- 
lymą - ir viskas vėl grįžtų į savo vėžes, tačiau kažkas jo širdyje iš visų 
jėgų kliudė tai padaryti. Galbūt Visuotinis Bažnyčios susirinkimas 
ir patikėtų Antonijos pasiūlyta versija, tačiau visi trys čia esantys 
žmonės žinotų tikrąją tiesą, o tiesa būtų tokia, kad Sandras nusileido 
ir pasidavė. Jis ir vėl atsidurtų pralaimėjusiojo vietoje. 

Jis pasilenkė virš stalo, atsirėmė į stalviršį ir įbedė akis į savo 
netikrą brolį. 

— Neleisiu tau taip paprastai išeiti, verčiau tegu mane sudrasko 
šunys. Žmogžudystės naktį tu buvai Tridente. Bet nė vienas žmogus 
apie tai nežinojo. Tu apmulkinai savo tarną, taip pat ir nakvynės 
namų šeimininką. Miesto sienos nėra ypatingai sandarios, taigi tu 
kažkur pririšai savo arklį ir prasmukai į miestą. O tada nuėjai pas 
Bertanį. 

— Jis niekaip negali nusiraminti, - pasakė Matas. 


— Tu nepažįsti italų, — tęsė Sandras. — Jie mėgsta žiūrėti pro langą 
į gatvę. Jie nuolat taip daro. Naktimis jie ginčijasi ir vienas iš besiki- 
virčijančiųjų atvėsina savo pyktį prie lango. Naktimis jie mylisi, ir 
kuris nors iš jų paskui prieina prie lango, norėdamas įkvėpti į krūtinę 
gaivaus oro gurkšnį. Jie negali užmigti ir kiūto prie lango. Aš būtinai 
surasiu žmogų, kuris tave atpažins, Matai, dar ką nors, be Bruno, 
ne girtuoklį. Kažin kas, kamuojamas nemigos, tikrai matė žmogų, 
dėvintį tokiu pačiu apsiaustu, kokį aprašė Brunas Bolcas. Kažkas 
matė ir tavo veidą, kur nors mieste, galiu prisiekti, o tada, Matai, 
tu pateksi į didelę bėdą, nes melavai paties popiežiaus vizitatoriui. 
Na, o tuomet - tepasigaili tavęs Dievas. 

Įsisiautėjusi vėtra bandė arplėšti langines, lauke griaudėjo per- 
kūnas, bet kambaryje buvo tylu kaip kapinėse. 

Matas griebėsi sau už kaklo ir pradėjo pirštais maigyti odos 
raukšlę. 

— Na, gerai, - pasakė jis. - Aš ten buvau. Aš buvau pas Ber- 
tanį. 

Sandras užsimerkė. Lengviau atsidusęs, jis atsisėdo — pirmą kartą 
nuo pat tardymo pradžios. Jis smarkiai rizikavo — ir nugalėjo. Pirmą 
kartą nugalėjo. 

— Toliau, - pratarė jis. 

Matas žvelgė ne į jį, o į Antoniją. 

— Mano vizito priežastys buvo grynai diplomatinės. Gana smar- 
kiai paplitęs reiškinys — aplankyti aukštą pareigūną tokią valandą, 
kai jis nebūna apsuptas gausaus interesantų būrio. Norėjau pasikal- 
bėti su Bertaniu, pasitarti su juo. 

— Dėl ko pasitarti? 

— Dėl bendros mūsų taktikos ir poveikio priemonių, žinoma. 
Jis troško reformos, ir aš troškau reformos. Reikėjo viską suderinti 
tarpusavyje. 

— Vadinasi, slaptos derybos, kurių tikslas — surengti pasalą Vi- 
suotiniam Bažnyčios susirinkimui. 

— Kuo mane kaltini? Mes nedarėme nieko uždrausto! Būčiau 
niekam tikęs diplomatas, jei nepasinaudočiau pagalba ir palaikymu, 


kurį man siūlo. Bertanis norėjo užmegzti su protestantais draugiškus 

ryšius, jis buvo tikrų tikriausias mano sąjungininkas. Su jo mirtimi 
neturiu nieko bendra, man iš visos širdies jo gaila. 

— Tai kodėl man melavai? 

— Nes, — iškošė Matas pro dantis, — aš nenoriu, kad visi sužinotų 
apie mano slaptas derybas. 

— Kvailas argumentas, - truputį iš aukšto pastebėjo Sandras. Jis 
nugalėjo šią dvikovą ir norėjo, kad Matas pajustų savo pralaimė- 
jimą. — Kaip pars sakei — jis buvo tavo sąjungininkas. Visiems buvo 
pakankamai gerai žinoma Bertanio pozicija bažnytinės reformos 
atžvilgiu, taigi niekas nebūtų pasipiktinęs, jei išaiškėtų, kad tu buvai 
su juo susitikęs. 

— Artuasilas, ar žąsinas? - įžūliai atkirto jam Matas. — Tas faktas, 
kad Bertanis buvo nužudytas dar tą pačią naktį, po slapto mudviejų 
pokalbio, leistų kai kuriems delegatams padaryti išvadą, jog kažkas 
nužudė jį, mes jis vedė su manimi derybas. O tai būtų man labai 
pakenkę. Tai turėtų suvokti net toks vėpla kaip tu. 

— Įspėju tave, Matai, šis pokalbis nėra asmeniškas — tu kalbiesi 
su Jo Šventenybės atstovu. 

— Prašau man atleisti, kad nedrebu kaip lapas. O ar žinai kodėl? 
Tu esi nevykėlis. Tu nieko doro nesugebi, esi tipiškas antragimis, 
niekam tikęs šmikis. Tu buvai vienintelis turtingo pirklio sūnus, jo 
turtų paveldėtojas, na, o dabar? Ištisas dienas tūnai dulkėtose biblio- 
tekose ir esi vidutinių gabumų retoriko padėjėjas. Pasakyk man bent 
vieną dalyką, kurį pasiekei savo atkaklių pastangų dėka! 

Sandro veide trūktelėjo raumenys. 

— Aš apgyniau savo motinos, kurią tu įžeidei, garbę. 

Matas nusijuokė. 

— Turiu pastebėti — ne itin sėkmingai. Kibai man į atlapus it 
pasiutęs toje mažoje Romos koplytėlėje. 

— Turėjau tam rimtą priežastį! - sušuko Sandras. - Pavadinai 
mano motiną mėšlina šliundra, o jos meilę tau - dvokiančio mėšlo 
krūva. 

į Matą. 
— Pavadinai savo motiną $/iundra? 


— Na taip, apimtas įsiūčio. 

— Tai kodėl dar vakar vakare man sakei, kad nė karto jos nematei 
nuo to laiko, kai ji išvažiavo iš Ulmo? 

Matas taip ilgai delsė, nesiryždamas atsakyti į šį klausimą, kad 
jį aplenkė Sandras. 

— Puikiai suprantu, kodėl jis nutylėjo ir nepapasakojo Jums apie 
savo apsilankymą Romoje. Mar ten jis švaistyte švaistėsi priekaištais, 
pramanais apie mudviejų mamą ir visą mūsų šeimą. Jis parodė ten 
tokią savo asmenybės pusę, kurią nuo Jūsų veikiausiai kruopščiai 
nuslėpė. 

Matas prisimerkė. 

— Lažinuosi, kad lygiai taip pat ji nepažįsta ir kai kurių tavo būdo 
bruožų. Ir kas gi galėtų įtarti, kad už tokio nekalto veidelio slepiasi 
nuožmus žmogžudys! 

Šis žodis aidėjo visiškoje tyloje ištisą amžinybę užtrukusį aki- 
mirksnį. Žaibas ir griaustinis liovėsi trankęsi taip pat staiga, kaip 
ir buvo užgriuvę. Tik tolumoje pasigirstantis grumėjimas vis dar 
priminė ką tik praūžusią audrą. Tamsoje ramiai smilko žvakės 
liepsna. 

— Žmogžudys? — paklausė Antonija. — Brolis Karisimis —- žmog- 
žudys? 

— Ko gero, taip. 

Matas atsistojo, atsisagstė apsiaustą, išsitraukė iš kelnių marš- 
kinius ir apnuogino krūtinę. Rausvas randas driekėsi nuo bambos 
iki pat klubo, antrasis — per šonkaulius. Dar ir šiandieną, prabėgus 
nemažai laiko, kiekvienas, pamatęs šiuos randus, galėjo pajusti 
skausmą, kurį teko iškentėti tokias žaizdas patyrusiam ir jas išsi- 
gydžiusiam žmogui. Atrodė, kad šie randai pulsuoja ir dega, o kai 
Matas perbraukė juos pirštu, Antonija net krūptelėjo. 

Sandras nusisuko. 

— Yra dar trečias — virš širdies, ketvirtas — apačioje ant juosmens, 
o ant dešinio žasto — dar vienas mažas randelis, - pasakė Matas. — 
Koplyčioje mano brolelis aiškiai suprato, kad fiziškai yra už mane 
gerokai silpnesnis, ir tuomet šis nekaltas avinėlis griebėsi kitų kovos 
priemonių. Kitą dieną jis patykojo manęs su pora savo draugužių, 

šie nusitempė mane atokiau, o tada... penki peilio kirčiai. Paskui jie 
pabėgo, jis — taip pat. Jis norėjo nužudyti mane iš pasalų, nė kiek 
tuo neabejoju, ir įvyko tikras stebuklas, kad aš po viso to išgyvenau. 
Po to, kai visi tie bailiai paspruko, aš sugebėjau surasti savyje jėgų ir 
vargais negalais nušliaužti į gatvę, kur susmukau. Mane nugabeno 
į ligoninę. Dvi savaites mano gyvybė kabojo ant siūlo galo, tačiau 
mane išgelbėjo tvirta valia ir Dievo malonė. 

Matas kreivai nusišaipė. 

— Sandras ir tąsyk pralaimėjo. Nes jam lemta amžinai pralai- 
mėti. 

— Norėčiau, - sukuždėjo Sandras, - kad tuomet tu būtum nu- 
miręs. 

— Tačiau aš nemiriau. Ir todėl man tikras malonumas dar kartą 
priversti tave patirti pralaimėjimą. Aš tikrai negalėjau būti vyskupo 
žudikas. O kodėl? Todėl, kad aš nebuvau paskutinis žmogus, matęs 
Bertanį gyvą. Kai aš atėjau, pas jį buvo moteris. Nors aš ir beldžiausi, 
niekas neatidarė man durų. Aš kostelėjau, tuomet Bertanis išėjo 
į priimamąjį, tačiau, slapčiomis pažvelgęs į miegamąjį, vis dėlto 
spėjau pastebėti tą moterį, - be jokios abejonės, tai buvo parsiduo- 
danti moteris. Kai aš išėjau, ji vis dar ten tebebuvo. 

— Kodėl nepapasakojai man apie tai iš karto? 

— Patį geriausią dalyką aš visuomet palieku pabaigai, - tulžingai 
atrėžė jam Matas. 

— Tuomet turiu pranešti tau blogą žinią, - Sandras taip pat tuč- 
tuojau pakeitė intonaciją. — Tai, ką tu pasakei, gali sugalvoti bet 
kuris žmogus, tai nepanaikina tau pareikštų įtarimų. Kol nenusta- 
tyta tos moters asmenybė... 

— Ber aš ga/ju nustatyti jos asmenybę, - tarė Matas ir taip greitai 
nusivaipė, kad tik Sandras spėjo pastebėti šią pasitenkinimo kupiną 
grimasą. Paskui Matas apsimetė susikrimtęs, atsisuko į Antoniją ir 
prispaudė jos ranką sau prie krūtinės. — Atleisk, mieloji, kad dabar 
esu priverstas tai pasakyti, tačiau moteris, kurią tąnakt regėjau pas 
vyskupą Bertanį, yra toji pati, kuri tądien, kai aplankiau tave ateljė, 
ėjo pasivaikščioti, susikibusi už rankų su tavo tėvu. 

Trys dienos. Jeigu viskas klostytųsi labai blogai, Sandrui liktų tik trys 
dienos, per kurias jis turėtų žūtbūt susidoroti su savo užduotimi. O 
jeigu jis vis dėlto jos neįvykdys — neaišku, kas jam nutiks. 

Kartu su sargybos viršininku ir keturiais sargybiniais jis vyko į 
Palazzo Rosato, ketindamas ten apklausti tą kurtizanę. Nutolę nuo 
jo vos per dešimtį žingsnių, greta vienas kito ėjo Matas su Antonija. 
Lyg išgėrus priešnuodžio nuo kūną apkvaitinusių nuodų, Sandrui 
ir vėl sugrįžo sveikas protas ir jis pamažu su siaubu pradėjo suvokti, 
kokioje baisioje padėtyje atsidūrė. Jis leidosi užvaldomas jausmų 
ir aklo pavydo. Matydamas, kaip visi žarsto Macui aplodismentus, 
žavisi juo, dalija jam liaupses ir garbina, jis tiesiog apako ir nepaste- 
bėjo to, kas buvo tiesiog akivaizdu: išraižytas odoje skydas, dingęs 
žiedas, galų gale visiškai neaiškus motyvas: niekas, išskyrus Bruną 
Bolcą, neliudijo, jog Matas galėjo nužudyti vyskupą. Būtų pakakę 
apklausti Matą, pernelyg neviešinant šio fakto, ir niekas dėl to taip 
smarkiai nesijaudintų. Užuot tai padaręs, Sandras, norėdamas 
pasimėgauti akimirką trukusiu pergalės prieš savo netikrą brolį 
jausmu, pats save pastūmėjo į labai dviprasmišką padėtį. Sujudo 
visas Visuotinis Bažnyčios susirinkimas, imperatorius, aišku, dėl 
to smarkiai užsirūstins, ant visų jėzuitų kris įtarimo šešėlis, kad jie 
nori sužlugdyti Visuotinį Bažnyčios susirinkimą, kartu su jėzuitais 
kaip nesantaikos kurstytojas bus apkaltintas ir pats popiežius, o šis 
tikrai tuo neapsidžiaugs. 

Paskutines naujienas perduodantys pasiuntiniai, jojantys ant pa- 
ilsėjusių žirgų, nukakdavo iš Tridento į Romą per pusantros dienos 
ir atgal parjodavo per tokį par laiko tarpą. Po trijų dienų galėjo nu- 
tikti visko. Popiežius galėjo leisti Sandrui veikti savo nuožiūra — tai 
buvo pats neįtikinamiausias variantas — arba jį įspėti, arba pašalinti 
iš einamų pareigų, o galbūt labai mandagiai su palyda nugabenti į 
„Romą, kur Sandras pradingtų be žinios. Julius III buvo nuotaikos 
žmogus — ilgai negalvodamas jis galėjo bet kurį žmogų prakeikti, 


išaukštinti arba suteikti jam malonę. 

Trys dienos. 

Jam beliko tik trys dienos surasti žudiką, nuraminti Visuotinį 
Bažnyčios susirinkimą, patenkinti popiežių. Trys dienos, kad pa- 
galiau ir jis atliktų kažką rimta, kažką savarankiška, ką būtų sugal- 
vojęs ir įvykdęs pats vienas. Nes Matas pasakė teisybę — Sandras 
tikrai nebuvo pergalės lydimas žmogus. Viską, ką jis turėjo, jam 
dovanojo palankus likimas: garbingą Karisimių pavardę, pinigus, 
tėvų meilę. Netgi dėl moterų jam nereikėdavo stengtis: užtekdavo 
tik pasirodyti bet kurioje šventėje arba viešame susibūrime, tuč- 
tuojau žavingų jaunų damų akys nukrypdavo į jį. Jo draugužiai, 
su kuriais jis tuščiai leido laiką, buvo tokie patys kaip ir jis: ven- 
giantys bet kokios veiklos ir atsakomybės, besitraukiantys iš kelio 
bet kokiam pavojui. Kadangi nereikėjo dėl nieko stengtis, nebuvo 
būtinybės nugalėti sunkumus, tai nebuvo ir pergalių, taip pat ir 
pralaimėjimų. Kol nepasirodė Matas: Tuomet ir toliau nebuvo 
pergalių, bet pasipylė begalė pralaimėjimų. Iš Sandro buvo išplėšta 
dalelė mamos, dalelė jo išskirtinumo ir didžiulė dalis savimeilės. 
Staiga jis įsigijo netikrą brolį, kurio gyslomis tekėjo ir jo kraujas, 
kuris buvo energingas, bebaimis ir su kuriuo jis nori nenori buvo 
priverstas palyginti save. Koplyčioje įvykusios muštynės buvo viso 
labo tik išorinė išraiška kovos, kuri iki to laiko vyko kitu lygmeniu: 
gestais, žvilgsniais ir garsiai neištartais žodžiais. Kai sumuštas San- 
dras gulėjo ant koplyčios grindų, tas pašaipus ir paniekinamas 
į jį, stovėdamas greta jųdviejų motinos, buvo baisiausias pažemi- 
nimas jo gyvenime. 

Paskui jis jau nebebuvo savo paties kūno ir minčių valdovas. 
Jo mintys tik ir sukosi apie tai, kaip čia jam atkeršijus — arba kaip 
čia jam atsikovojus motinos pagarbą, nes jis įsikalė sau į galvą, kad 
ją prarado. Jis troško, kad viskas būtų taip, kaip anksčiau — prieš 
pasirodant Matui. 

Tiesą pasakius, nužudyti Matą buvo ne jo mintis — ją jam įpiršo 
bičiulis. Kaip paaiškėjo, kai kurie iš jų tarpo kažkada jau buvo nu- 
žudę žmogų, taigi po ilgos abejonių ir svarstymų nakties Sandras 
leido įžengti į savo širdį tamsai — jis pritarė šiam pasiūlymui. Jam 

atrodė, kad tai galutinai išspręs visas problemas. Penki draugai, 
penki peilio dūriai. Paėmęs ginklą ir galvodamas apie Matą, jis mi- 
klindavo ranką, badydamas peiliu šiaudų prikimštą maišą, tuomet 
jį užplūsdavo savo galios suvokimo saldybė, nors jis anksčiau net 
neįtarė, koks žvėris tūno jo viduje. Jis taip apsvaigo nuo šio pojūčio, 
lyg būtų išgėręs tris sklidinus stiklus vyno. 

Tačiau tą akimirką, kai pirmasis draugas dūrė Matui peiliu ir 
pasipylė kraujas, Sandro sielos gelmėse prašneko kažkoks balsas ir 
neleido jam smogti peiliu iš visų jėgų. Kilus sumaiščiai ir tekant 
kraujui niekas net nepastebėjo, kad Sandras savo netikram broliui 
sužeidė viso labo tik ranką — tai buvo pati nepavojingiausia iš visų 
penkių žaizdų. 

Koks tai galėjo būti balsas? Sąžinės balsas, gėrio, slypinčio jame, 
balsas? O galbūt paprasčiausiai tai buvo amžino bailio balsas? 

Eliza greitai sužinojo apie šį pasikėsinimą: Romoje paslaptys 
buvo lyg cukrus — jomis miestelėnai saldindavo savo kasdienybę, 
todėl ir jų patvarumas buvo toks pats kaip gėrime tirpstančio cu- 
kraus. Elizą vėl ištiko silpnumo priepuolis ir namiškiai iškvietė gy- 
dytoją. Dar tuomet, kai šis ją slaugė, ji liepė atvesdinti pas ją Sandrą. 
Kai jis įžengė į kambarį, ji pasikėlė nuo lovos, nepaisydama mediko 
prieštaravimų, ir paklausė: 

— Ar tai tiesa? 

Romoje kiekvieną dieną buvo užpuldinėjami žmonės. Eliza tikrai 
negalėjo žinoti teisybės, tik nujausti. Jeigu jis būtų jai pamelavęs, visas 
jo tolesnis gyvenimas veikiausiai būtų susiklostęs visiškai kitaip. 

Tačiau, užuot tai padaręs, jis pratarė: 

— Taip. 

Jis pernelyg smarkiai ją mylėjo, kad būtų galėjęs sumeluoti. 

Tuomet ji trenkė jam antausį — tokį stiprų, kad nuo smūgio 
jam tučtuojau pabalo ir nutirpo žandas. Ji pirmąkart trenkė savo 
sūnui antausį. 

— Melskis, — pasakė ji ir daugiau nepratarė nė žodžio. 

Kitą dieną ji ir vėl nuėjo į koplyčią, apsirengusi dar platesniais ir 
juodesniais drabužiais nei paprastai — bent jau taip pasirodė Sandrui. 
Dabar ji tik meldėsi ir meldėsi — net septynis kartus per dieną. 


176 


O jis? Jis taip pat meldėsi, bet ne tiek už savo brolio pasveikimą, 
kiek už save patį, savo paties išganymą, nors tokiu stebuklu ir pats 
netikėjo. Jeigu Matas mirtų, Sandrą visą gyvenimą graužtų sąžinė, 
be to, jis amžinai prarastų motinos meilę. Jeigu netikras jo brolis 
išgyventų ir pasakytų teisėjams nusikaltėlio vardą, Sandras supūtų 
kalėjime arba būtų atiduotas budeliui. Visą savaitę Karisimių namus 
it sunkus kilimas slėgė niūri tyla. 

Vieną naktį Eliza įžengė į Sandro kambarį. Ji atsisėdo ant jo lovos 
kraščiuko, kaip buvo pripratusi dar nuo tų laikų, kai jis tebebuvo 
mažas berniukas, ir prakalbo į juodą tamsą. Ji žinojo, kad jis nemiega 
ir girdi kiekvieną jos ištartą žodį. 

— Tu įvykdei patį baisiausią iš visų nusikaltimų — Kaino nusi- 
kaltimą, ir reikia dėkoti Dievui, kad tau nepavyko iki galo įgyven- 
dinti savo užmačios. Tai ženklas, paties dangaus ženklas tau, kad 
paskirtum savo gyvenimą Dievui ir tarnystei vienuolių ordine. Tik 
taip dar galėsi išgelbėti savo sielą, bet tik tuomet, jei tučtuojau duosi 
visus įžadus. Padaryk tai, Sandrai. Labai prašau. Daugiau aš tavęs 
jau nieko neprašysiu. 

Ji pasilenkė prie jo, pabučiavo į abu skruostus ir — lyg atsisvei- 
kindama - į kaktą. Ant veido jam nukrito motinos ašara. 

— Tepadeda tau Dievas, — pasakė ji ir išėjo iš kambario. 

Kitą rytą — Eliza nepasirodė prie pusryčių stalo, pasiskundusi 
prasta sveikata, — jis pranešė savo seserims norįs tapti jėzuitu. Šios 
apstulbo. Sandras — toks lengvabūdis ir gyvenimo džiaugsmo ku- 
pinas jaunuolis — taps vienuoliu! Jos įkalbinėjo jį palaukti, kol iš 
kelionės grįš tėvas, susijaudinusios beldėsi į motinos duris, tačiau 
ši jų neatvėrė. Sandras jau tą pačią dieną atsisveikino su seserimis. 
Jis daugiau taip ir neišvydo savo motinos, netgi tuomet, kai gatvėje 
atsigręžė ir pažvelgė į jos kambario langą. Prie lovos į nakties su- 
temas sklindantis motinos balsas jo ausyse nuskambėjo paskutinį 
kartą, o jos šešėlis miegamajame buvo paskutinis jo regėtas motinos 
vaizdas. 


Kreivakojė triumfavo, galėdama pademonstruoti savo išmintį. Ji 
sakėsi visuomet žinojusi, kad ta kekšė nėra tik paprasta kekšė — ji 

rėkė tai iš visų jėgų, kai kareiviai bandė išlaužti Karlotos kambario 
duris. Niekas nesiklausė jos pliauškalų, kai ši, nutaisiusi reikšmingą 
veidą, išpasakojo viską, ką žinojo apie Karlotą, be to, dar ir tai, ko 
visiškai nežinojo, o tik išsigalvojo. Ji vadino Karlotą tai šnipe, tai 
vagile, tai ragana. 

Antonija stovėjo koridoriuje kiek atokiau nuo Karlotos durų. Ją 
buvo apėmusi tokia keista būsena, kokios ji dar niekuomet nebuvo 
patyrusi. Antonijai krūtinę draskė tiek daug prieštaringų jausmų, 
kad ji niekaip negalėjo susikaupti. Matas stovėjo greta, laikydamas 
jos ranką, ir žiūrėjo, kas dedasi aplinkui, bet atidžiau nei visus kitus 
jis stebėjo Sandrą. Šis vėl abejingai žvelgė į lauką pro apdulkėjusį 
koridoriaus langą, pro kurio plyšius į vidų veržėsi šalto vėjo gūsiai, 
plaikstydami jo apsiaustą. Tai buvo kažkoks netikroviškas vaizdas: 
kuoktelėjusi senė, šarvuotas sargybos viršininkas, raginantis savo 
vyrus dar labiau pasistengti, durys, niekaip nenorinčios pasiduoti 
sargybinių atakoms, nebylus vienuolis, vyriškis greta jos ir galų gale 
ji pati - Antonija, stebinti šį keistą spektaklį. Ir visas šis rytas buvo 
kažkoks keistas ir netikroviškas — audra lauke ir audra kambaryje, 
du priešiškai vienas kito atžvilgiu nusiteikę broliai, pirmiausia įta- 
rimai žmogžudyste pateikti Matui, o štai dabar — Karlotai... Viskas 
atrodė ir glaudžiai susiję, ir kartu — nelabai tikėtina. Tai buvo tikrai 
beprotiškas rytas ir apskritai — beprotiška diena. 

Sargybiniai taip ir neįstengė sutrupinti durų - griausmingai 
pokšėdamos jos įgriuvo vidun. Dulkių debesyje pasirodė siluetas. 

— Štai ji! — suriko kapitonas. — Suimkite ją! 

— Čia ne ji! - sušuko Kreivakojė, o Antonija, kad ir kaip būtų 
keista, jai pritarė. 

Vakarykštį rytmetį matyta mergina vėl sėdėjo ant kėdės. Jos 
kūnas ritmingai siūbavo pirmyn atgal, pirmyn atgal, o tuščios akys 
buvo įbestos į grindis. Iš jos gerklės sklido lyg keistas niurzgėjimas, 
lyg dejonė, šie garsai vis stiprėjo, kai prie jos it prie nuodingos gy- 
vatės atsargiai pradėjo sėlinti sargybiniai. Mergina trumpai žvilgte- 
lėjo į juos, paskui vėl įbedė žvilgsnį į grindis, ir pradėjo dar garsiau 
niurzgėti ir dejuoti. 


— Ragana, - sukuždėjo Kreivakojė. 

Veikiausiai sargybiniai pagalvojo tą patį. Žingsnis po žingsnio 
jie slinko prie jos, atstatę ietis. Nė vienas iš jų nežinojo, kas gali 
nutikti. 

— Kogi jūs delsiat? — paragino juos sargybos viršininkas Forlis. — 
Negi nepajėgsite susidoroti su silpnaprote mergina? 

Sandras žengė į kambarį. Kilus suirutei visi buvo jį visiškai pa- 
miršę, bet dabar jis prasispraudė pro sargybos viršininką į kambario 
vidurį. 

— Nelieskite jos. Ar girdit, traukitės nuo jos! 

— Ką gi tai reiškia? — šiurkščiai paklausė sargybos viršininkas 
Forlis, sugriebė Sandrą už rankovės ir atsuko į save. — Reikia suimti 
tą pamišėlę. Ji įtartina. 

— Kodėl? 

— Jūs dar klausiar? Ji sėdi kekšės kambaryje. Ir jai tikrai ne visi 
namie. 

Sandras, nekreipdamas dėmesio į sargybos viršininką, pakartojo 
savo įsakymą. 

Lengviau atsikvėpę kareiviai atsitraukė nuo merginos per žingsnį, 
tuo metu Sandras lėtai artinosi prie jos. Jis susigūžė, norėdamas pa- 
sirodyti mažesnis, nei iš tiesų buvo. 

— Ar tu mane girdi? Aš nežinau, ar supranti, ką tau sakau. Jeigu 
supranti — duok ženklą. 

Mergina nedavė jokio ženklo, tik nenumaldomai lingavo pirmyn 
atgal. 

— Aš vardu Sandras. Atėjau tavęs aplankyti. 

Jis suklupo ant kelių ir centimetras po centimetro slinko į 
priekį. 

— Mes turime jį nuo jos patraukti, - sukuždėjo Antonija 
Matui. — Vakar man teko susidurti su šia mergina — čia pat, šiame 
kambaryje, - ir aš priėjau pernelyg arti. Ji nėra tokia jau nepavo- 
jinga, kai nežinai, kaip su ja elgtis. O galbūt ji netgi turi ginklą, 
kas žino? 

— Sandras pats kaltas, kad apsimetinėja didvyriu, — atsakė Matas 
ir tvirčiau suspaudė Antonijai ranką. — Reikėjo leisti sargybiniams 
dirbti savo darbą. 

Niekas nepratarė nė žodžio. Sargybos viršininkas, sargybiniai, 
Kreivakojė — visi jie netekę amo spoksojo, kaip Sandras priartėjo 
prie merginos per ištiestos rankos atstumą. 

— Aš vardu Sandras, — pakartojo jis. 

Antonija dar niekuomet nebuvo girdėjusi taip švelniai skam- 
bančio balso. 

— Atėjau čia, norėdamas tau padėti. Šie vyrai tau nieko blogo 
nepadarys. Aš jiems įsakysiu nieko tau nedaryti. Jie negalės tavęs 
paliesti net pirštu. 

Sandras mostelėjo sargybos viršininkui, įsakydamas jam išeiti iš 
kambario. Šis pakluso, kažin ką piktai bambėdamas sau po nosim. 
Visi sustojo prie durų ir ištiesę kaklus bandė pažvelgti į vidų, taip 
pat ir Antonija. 

— Matai, —- pasakė Sandras, - jie tau tikrai nieko blogo nepa- 
darys. Jie negali tau nieko padaryti, aš uždraudžiau jiems. Pažvelk į 
mane. Kuo tu vardu? Aš esu Sandras. Tavo draugas. 

Mergaitė net nepažvelgė į Sandrą. Niekas nepasikeitė, tik ji vis 
dažniau dirsčiojo į duris. 

— Visi nusigręžkit! — šūktelėjo jiems Sandras. — Pageidauju, kad 
jūs visi nusigręžtumėte. 

Labai nenoriai jie pakluso šiam keistam įsakymui. Pirmiausia — 
kareiviai ir Antonija, paskui - sukandęs dantis — sargybos virši- 
ninkas, galiausiai - Kreivakojė. Tik Matas nenusigręžė. 

— Visi! - sušuko Sandras, tačiau Matas nusileido, tik pamatęs 
Antonijos jam rodomus ženklus. 

Antonija išgirdo, kaip Sandras garsiai atsikvėpė. Ji pastebėjo, 
kad iš jo balso pradingo virpulys ir baimė. 

— Matai, jie manęs klauso. Gal dabar norėtum man pasakyti, kuo 
tu vardu? Nenoriu kreiptis į tave „mergaite“. O galbūt nori, kad aš 
į tave taip kreipčiausi? Galbūt tavo vardas Margarita? Koks gražus 
vardas — Margarita. Viena mano pusseserė vardu Margarita. Ji tokia 
linksma, toji Margarita. Ji nuolat pokštauja, ji man labai patinka. 
Kartą ji užmetė man ant galvos sepiją. Sepija buvo visai neseniai 
parnešta iš turgaus, 0 pusseserė nučiupo ją tiesiai iš virtuvės, užlindo 
už kambario durų ir pasilypėjo ant taburetės, o kai aš įžengiau vidun, 


182 


užmetė man ant galvos tą moliuską — jo čiuptuvėliai pakibo man 
ant veido ir sprando. Žinoma, aš baisiai išsigandau, bet paskui mes 
sprogome juokais iš šio jos pokšto. Susitaikymo vardan ji mane 
pabučiavo - štai čia, tiesiai čia. 

Antonija paslapčiomis žvilgtelėjo per petį į kambarį. Sandras 
rodė pirštu sau į skruostą, o mergaitė liovėsi dejuoti ir linguoti 
pirmyn atgal. Ji nurimo. Paskui dvejodama ir trūkčiodama - taip, 
kaip nuleidžiamas pakeliamasis tiltas, — pasuko galvą ir pagaliau 
pažvelgė į jį. Jos veide nebuvo nė lašelio priešiškumo. Ji atidžiai 
tyrinėjo jo veidą, jos žvilgsnis keliavo juo lyg kraštovaizdžiu, pasislė- 
pusiu po rūko skraiste. Dabar jis buvo visiškai arti jos, jis šypsojosi. 
Jis nesiliovė jai šypsotis. 

Staiga tamsios jo akys prisipildė begalinio švelnumo. Jų žvilgsnis 
buvo nepaprastai giedras. Mergaitė ištiesė ranką — liauną, blyškią, 
virpančią ranką. Ji palietė jo veide tą vietą, kurion jį pabučiavo Mar- 
garita. Mergaitės ranka palietė jo skruostą ir, jaukiai įsitaisiusi, nu- 
rimo. Ji liovėsi virpėti. Jie žiūrėjo vienas į kitą — labai ilgai, o paskui 
bereikšmiu, visiškai bejausmiu mergaitės veidu perbėgo jaudulys, 
ji nebyliai sujudino lūpas. Mergaitė pravėrė burną ir blykstelėjo 
dantys — ji šyptelėjo labai trumpai, taip, kaip kartais šypsosi nauja- 
gimiai, kai kas nors juos linksmai pakalbina, o paskui ir vėl tampa 
rimti ir smalsūs. Nebyli šypsena tučtuojau pranyko, tačiau jos ranka 
dar valandžiukę lietė Sandrui skruostą. 

Tai buvo gražiausias dalykas iš visų, kokius kada nors buvo re- 
gėjusi Antonija. 


Luisas nepasibeldęs įžengė į Sandro kabinetą, kaip ir buvo įprasta 
tarp ordino brolių kolegijoje. Nuo pat Mato suėmimo katedroje jie 
dar nebuvo susitikę. Luiso veide buvo galima įskaityti viso labo tris 
sakinius: 1. Na ir prisidirbai! 2. Reikėjo pasiklausti mano patarimo! 
3. Et, kad būtum girdėjęs mano kalbą Visuotiniame Bažnyčios su- 
sirinkime! 

Jo kalba iš tiesų buvo nuostabi. Ji susilaukė tokio dėmesio, kad 
netgi labai rimtai konkuravo su skandalu, kurį sukėlė Mato su- 
ėmimas ir paleidimas į laisvę, ir netgi aplenkė jį. Konservatoriai 

nenorėjo liautis ploję, o daugybė vis dar neapsisprendusių dvasiškių, 
kurie iš ryto plojo Hagenui, po pietų apdovanojo tokiais pat karštais 
aplodismentais Luisą de Sotą. Jis trumpai drūtai visiems išaiškino 
tikruosius Mato kėslus — kodėl jis taip norėjo įpareigoti vyskupus 
nuolat gyventi savo rezidencijose — ir galiausiai įspėjo, kad nė vienas 
dvasiškis susitaikymo su protestantais vardan nesumenkintų tikrojo 
tikėjimo — tokio, kurį skleidė apaštalas Petras. Tai buvo daug kovin- 
gesnė ir griežtesnė kalba nei rafinuotas Mato gražbylystės šedevras. 
Luisas nesigriebė kontrargumentų, tiesiog nuolat citavo apaštalų, 
šv. Augustino, šv. Bernardo Korleoniečio ir Tomo Akviniečio žo- 
džius. Taigi jis labai sumaniai pateikė bažnyčios, gyvuojančios jau 
tūkstantį penkis šimtus metų, galybę ir nejučiomis palietė senti- 
mentalius čia susirinkusių dvasiškių jausmus. Pabaigoje jis netgi 
nusiplėšė nuo kaklo kryžių, atkišo jį susirinkimo dalyviams prieš 
akis ir sušuko: „Mes negalime leisti, kad mūsų Išganytojas būtų dar 
kartą parduotas. Judas neturi nugalėti!“ 

Taigi Luiso kalba buvo ne mažiau emocinga ir rafinuota nei 
Mato. Ši kalba buvo spąstai, Luisas iš tiesų buvo spąstų spendėjas, 
o ne oratorius. Ši kalba dar labiau padidino prarają tarp skirtingų 
Visuotinio Bažnyčios susirinkimo dalyvių, užvirė arši kova dėl bū- 
simos bažnyčios reformos. 

— Šiandien posėdis baigtas, -— tarė Luisas, nusišypsojo ir susidėjo 
rankas sau už nugaros. — Aš priverčiau delegatus kaip reikiant su- 
simąstyti. Jie dar ilgai negalės užmigti, svarstydami tai, ką šiandien 
pasakiau. 

Sandras nekomentavo jo žodžių. Pats nesuprasdamas kodėl, 
šįkart jis nebuvo nusiteikęs leistis į kalbas su Luisu apie šio asme- 
nybę. 

— Taigi, — prabilo Sandras, — aš taip pat turiu rūpestį, kuris 
trukdo man miegoti. 

— Jei nebūtum pats pasakęs, būčiau tau tai priminęs. 

Sandras atsiduso. 

- Žinau, kad būtum priminęs, todėl prašnekau apie tai pirmas. 
Jeigu ketini man priekaištauti - maloniai prašom, tuomet viskas 
greičiau baigsis. 

— O, Sandrai! Priekaištai! Aš ir priekaištai? Priekaištauti — ne 
mano būdui. 

„Ne, - pagalvojo Sandras. - Tau būdinga dalyti patarimus, 
tūkstančius patarimų, kurių kiekvienas — sunkus kaip akmuo, svie- 
džiamas į vargšą nusidėjėlį.“ 

Sandras vargais negalais prisivertė nusišypsoti. 

— Kaip puiku, kad yra žmogus, kuris manimi rūpinasi. 

Luisas atsisėdo ant vienos iš čia esančių girgždančių kėdžių, 
užmetė koją ant kojos ir sukryžiavo ant kelių rankas. 

— Papasakok man, kas nutiko. 

Tiesą pasakius, Sandras visai neturėjo noro viską jam išpasakoti, 
tačiau pastarosiomis dienomis jis pernelyg dažnai it įkyrią musę ginė 
nuo savęs Luisą, taigi ilgiau nebegalėjo šitaip elgtis. 

— Papasakosiu viską labai trumpai: kai kas regėjo Matą Hageną 
Bertanio nužudymo naktį prie jo namų. Tačiau Hagenas negali 
būti žudikas, nes jis matė pas Bertanį laisvo elgesio moterį, kuri vis 
dar tebebuvo jo miegamajame, kai jis rengėsi išeiti, — bent jau jis 
taip tvirtina. 

Sandras veltui laukė iš Luiso nors menkiausios liaupsės. Juk vis 
dėlto jis buvo teisus, manydamas, kad Bertanis nebuvo priešiškai 
nusiteikęs meilės reikalų atžvilgiu. 

— Ar įsakei suimti tą kurtizanę? — paklausė Luisas. 

— Niekas negali jos surasti. Jos kambaryje mes aptikome tik silp- 
naprotę mergaitę, veikiau — jauną moterį. Nežinia, kas ji tokia. 

— Na, tai paklausk jos. 

— Aš juk sakiau — ji ne viso proto. Ji neprataria nė žodžio. 

— Bet juk tu įsakei ją suimti? 

— Ne. Nenorėjau išplėšti jos iš įprastinės aplinkos. Paprašiau 
Antonijos Bender retkarčiais pažiūrėti, kaip jai sekasi, ir nunešti 
pačių būtiniausių dalykų, kol išaiškės tiesa. 

— Kas gi toji Antonija Bender? 

— Vitražistė, kurios ateljė yra Palazzo Rosato. Ji ir jos tėvas bičiu- 
liaujasi su Karlota da Rimini. 

— Tai ta pati vitražistė, su kuria kalbėjaisi katedroje? 

Nejaugi Luiso balse suskambėjo lengva nepatiklumo gaidelė? 

— Taip, - patvirtino Sandras. 

— Leidi saugoti šios kurtizanės bendrininkę vitražistei? Tai, kuri 
bičiuliaujasi su įrariamąja? — Luisas kilstelėjo antakius, tačiau paskui 
nusprendė daugiau į tai nesigilinti. - Ar apžiūrėjot kurtizanės kam- 
barį? 

— Aš pats asmeniškai tai padariau, beje, labai atsargiai, kad ne- 
įbauginčiau Margaritos. 

— O kas gi toji Margarita? 

Sandras nusišypsojo. 

— Aš pats pavadinau šiuo vardu tą mergaitę ir manau, kad tai 
jai patiko. 

Luisas giliai atsiduso. 

— Ar suradai ten ką nors svarbaus? 

— Neradau nei ginko, nei plano — nieko, kas galėtų leisti pa- 
reikšti įtarimus kurtizanei, suteikusiai savo paslaugas vyskupui 
Bertaniui. 

— O vitražistų ateljė? Juk vis dėlto tie žmonės yra pažįstami su 
kurtizane. 

— Sargybos viršininkas Forlis norėjo atlikti ten kratą, tačiau, ka- 
dangi Maras Hagenas tam audringai paprieštaravo, aš atsižvelgiau į jo 
protestą, nes nenorėjau su juo susipykti, be to, galėjau nieko doro ten 
nerasti. Šiai dienai man jau pakaks ir vienos klaidos. Antonija man 
prisiekė, kad jos ateljė nėra nė gyvos dvasios. To man pakako. 

— Tačiau sargybos viršininkui — ne. Jis laiko tave pernelyg 
skystu. 

— Sargybos viršininkas Forlis tučtuojau pakeis savo nuomonę, 
jei tik Hagenui atsiras dar viena priežastis pateikti skundą. Pastačiau 
Palazzo Rosato sargybinius, be to, visame mieste zuja patruliai. 

— O kodėl Hagenas turėtų pateikti skundą? Kas jam darbo? 

Sandras truputį sudvejojo prieš atsakydamas į jo klausimą — 
pirmą kartą per visą šį pokalbį. 

— Jį su Antonija sieja meilės ryšiai — bent aš taip manau. 

Luisas džiugiai pasiūbavo koją. 

— Matas Hagenas ir vitražistė? Kaip įdomu. Labai įtartini da- 
lykėliai. 

— Nesuprantu, ką bendra gali turėti jo sužadėtuvės — dar net 
neįvykusios sužadėtuvės — su mano byla. 

— Ne su tavo byla, kaip tu pats pavadinai, bet su 2220. Tai, 
kad aukštas pareigas užimantis protestantas Visuotinio Bažnyčios 
susirinkimo metu prašo katalikės tapti jo žmona, yra labai reikš- 
mingas ženklas, Sandrai. Šis klastingas protestantų šliužas nori 
susimedžioti kiek galima daugiau jam palankių balsų. Bent keletas 
jautrios sielos dvasiškių būtinai užkibs ant šio taikos paliaubas 
žadančio triuko. 

Sandras nebuvo labai geros nuomonės apie Matą, tačiau tikrai 
netikėjo, kad jis rėžė sparną aplink Antoniją vien tik dėl šios priežas- 
ties. Vis dėlto jam buvo nemaloni ši tema, be to, buvo labai nejauku, 
kad Luisas visą laiką jį stebi, lyg norėdamas perskaityti jo mintis. 

Luiso akys žybtelėjo, tada jis tarė: 

— Na, o dabar pakalbėkime apie tave ir +2v0 bylą. Žinau, jog tu 
nepageidauji, kad kiščiausi į tavo reikalus, ir jeigu nori, kad prikąs- 
čiau liežuvį, tučtuojau man tai pasakyk. Bet galbūt vis dėlto leistum 
man duoti tau vieną vienintelį patarimą — pasakyti, ką aš dabar 
daryčiau būdamas tavo vietoje? 

Dar visai neseniai Sandras tyliai niršo dėl nuolatinių Luiso 
patarinėjimų, bet dabar turėjo prisipažinti, kad jo siela šaukte 
šaukiasi pagalbos. Jis iš tiesų labai rimtai ketino savo jėgomis su- 
sidoroti su jam pavesta užduotimi, žiūrėdamas į ją lyg į egzaminą, 
kurį būtina išlaikyti. Ir vakar jam sekėsi netgi labai neblogai. Juk, 
šiaip ar taip, jis surado liudininką, be to, jis pats asmeniškai iš- 
gelbėjo popiežiaus sūnų Inocentą nuo pasikėsinimo į jo gyvybę. 
Šiandien viskas pasikeitė: Matas vis dėlto įrodė savo nekaltumą 
ir buvo paleistas į laisvę, kurtizanė pasislėpė, o Visuotinis Bažny- 
čios susirinkimas ir miestelėnai buvo labai sunerimę. Vyskupui 
kurfiurstui ir popiežiui visa ši istorija veikiausiai nelabai patiks. 
O jeigu dar paaiškės, kad Karlotos da Rimini jau ir pėdos spėjo 
atšalti, jis atsidurs pradžių pradžioje — po viso ilgo, tris dienas 
užtrukusio žmogžudystės tyrimo. 

— Man reikia daugiau laiko. Visų pirma aš nerimauju dėl po- 
piežiaus. 

Luisas suglaudė abiejų rankų pirštų galus „stogeliu“ ir žvilgtelėjo 
į lubas — iš jo pozos Sandras suprato, kad ordino brolis dabar jaučiasi 
esąs savo stichijoje. 

— Taip, suprantu, — pasakė Luisas. —- Beje, mano patarimai tau 
padėtų ir vėl sustiprinti savo pozicijas, kurias tu pats susilpninai 
neatsargiu savo elgesiu. Popiežiaus širdį suminkštinti nebūtų labai 
sunkus darbas. 

— Jeigu galėtum padėti man tai padaryti. Parašyti jam laišką 
if... 

— Tai nėra gera mintis, Sandrai. 

— Kodėl? 

— Tu gerokai pervertini mano įtakingumą. 

— Esu įsitikinęs, kad... 

— Siūlau tau kai ką kita. Padaryti gerą įspūdį Juliui III labai 
lengva. Jis gana paviršutiniškas žmogus, vertinantis tik akivaizdžius 
dalykus. Gali net nebandyti artintis prie tokio žmogaus, neaiškiai 
lemendamas savo „galbūt“ ar „jeigu“. Jam argrasios spėlionės, dve- 
jonės ir ilgas svarstymas. Jis vertina tik drąsius veiksmus ir aiškiai 
ištartus žodžius. Žinoma, tai turi būti tinkamai pasirinkti veiksmai 
ir žodžiai. 

— Nesuprantu, kur tu lenki. 

— Na, juk turi tą pabėgusią kurtizanę, kurios kambaryje gyvena 
silpnaprotė mergaitė. Be abejonės, tai labai įtartinos žmogystos. 

— Nebūtinai. 

— Nebūtinai, bet jos atrodo labai įtartinai, ir tik taip tu gali išsi- 
sukti iš šios keblios situacijos. Nusiųsk Šventajam Tėvui ataskaitą, 
kurioje parašysi, kad apklausdamas Hageną tu aptikai labai įtartinos 
ypatos — Karlotos da Rimini pėdsakus. 

— Ir to užteks, kad popiežius nusiramintų? 

— Vien tik to — ne. Vos tik ją suradęs, privalai kuo griežčiausiai 
ištardyti. 

— O kaip tu manei, ką aš ketinu su ja veikti? Dainuoti lopšines? 
Aišku, kad aš ją ištardysiu. 

— Aš kalbėjau apie iš tiesų griežtą tardymą. Skausmingą tar- 
dymą. 

Sandras net išsižiojo. Jis atsistojo ir įsistebeilijo į Luisą, vildamasis, 
jog neteisingai suprato jo žodžius, galiausiai nusigręžė ir giliai atsi- 
dūsėjo. Skausmingas tardymas — tai reiškė kankinimą. Jis niekuomet 
nebuvo dalyvavęs nė viename kankinime, nebuvo matęs nė vieno 
kankinamo žmogaus. Buvo kankinamos raganos, eretikai, valstybės 
išdavikai ir sunkūs nusikaltėliai, o tokių žmonių jis nepažinojo. Vis 
dėlto jis nujautė, kas dedasi kankinimų rūsiuose. Vienas iš jo Romos 
laikų bičiulių — teismo kaltintojo sūnus — gavo iš savo tėvo leidimą 
apsilankyti vienoje iš daugelio vadinamųjų „tardymo“ kamerų. Buvo 
vėlus vakaras, rūsyje nebuvo žmonių, jis buvo sutvarkytas ir išplautas, 
tačiau Sandras visu savo kūnu pajuto, kad čia dar visai neseniai vyko 
kažkas baisaus. Čia tvyrojo keistas kvapas, kurio kilmės Sandras nie- 
kaip negalėjo suprasti. Aplink buvo išmėtytos virvės, kai kuriose vie- 
tose labai nusidėvėjusios. Viename pravirame lagamine fakelų šviesoje 
sublizgo metaliniai strypai ir kastetai. Nuo lubų it pakaruokliai ant 
virvių kybojo dygliuoti rutuliai. Kai Sandras atsisėdo ant kankinimų 
suolo, šis gailiai sucypė. Visiems jo draugužiams buvo labai linksma: 
jie žaidė su visais šiais įnagiais, paikiodami rėkė, stenėjo, vartaliodami 
akis, ir tąsė įvairius prietaisus, apie kurių paskirtį galėjai tik spėlioti: 
kažkoks įnagis, panašus į veržlių raktą, priekalai, replės, užgesęs ži- 
dinys, pilnas anglių... Tuomet Sandrui pasirodė, jog kažkas užgniaužė 
jam gerklę, pritrūko oro. Sandrui vaidenosi riksmai — tikri, nesuvai- 
dinti riksmai — jis girdėjo geležinių sklendžių džeržgėjimą. Sandras 
priverstinai nusišypsojo, kai į jį nustebęs pažvelgė vienas iš draugų, 
nes nenorėjo su jais kvailioti, tačiau iš tiesų visų labiausiai troško kuo 
greičiau pasprukti iš rūsio. | 

— Žinoma, - pasakė Luisas, nutaisęs apgailestaujantį veidą, — 
skausmingi tardymai yra siaubingai nemalonus dalykas. Tačiau 
tokiu savo žingsniu tu įtikinamai pademonstruosi, jog esi tvirtai 
pasiryžęs negailėdamas paskutinių jėgų išnarpalioti visą šią painią 
bylą. Tik toks poelgis suminkštintų Šventajam Tėvui širdį. 

Sandras sunkiai nurijo seiles. 

— Pamiršti, kad ji pabėgo. 

„Pabėgo“ — ūmai šis žodis pasirodė jam esąs toks mielas, paguo- 
džiantis, šis tas, už ko jis galėjo nusitverti. 

Luisas gūžtelėjo pečiais. 

— Kol ji atsiras, gali tardyti silpnaprotę mergaitę, o jeigu ši nieko 
nepasakys, tardyk ją skausmingai. 

— Nenoriu to daryti. 

— Dabar tu jau nebeturi kito pasirinkimo. 

— Tačiau šitas man nepriimtinas. Netardysiu mergaitės. 

Luisas lėtai pakilo nuo girgždančios kėdės. 

— Na, kaip sau nori. Tai tavo paties sprendimas. Tikėsimės, kad 
po kurio laiko nesigailėsi dėl jo taip smarkiai, kaip dėl šio ryto spren- 
dimo. Julius gali būti nepaprastai dosnus, kai žmogui sekasi, tačiau 
lygiai toks pat negailestingas patirtos nesėkmės atveju. 

Luiso žodžiai pakibo Sandrui virš galvos lyg grėsmingai švy- 
tuojantis Damoklo kardas, ir jį akimirksniu apėmė siaubinga 
baimė. 

— Bent jau kurtizanę — vos tik ją sučiups — ištardyk nepaprastai 
griežtai, — patarė jam Luisas. — Na, o jeigu tu to nepadarysi — ką gi, 
tuomet tikrai nenorėčiau atsidurti tavo vietoje. 


Paties gražiausio vitražo kompozicija buvo panaši į choralą, o kiek- 
viena figūrų eilė jame - į natų puslapį. Pro vitražą bažnyčios vidun 
besiliejanti šviesa savo poveikiu panėšėjo į muziką — ji smelkėsi 
žmonėms tiesiai į širdis, sauminkštindama jas, darydama jautresnes 
ir gebančias užjausti, tačiau lygiai taip pat galėjo sukrėsti, atnešti 
į žmogiškąją sielą sumaištį ir netgi sukelti ekstazę. Antonija matė, 
kaip Šartre stotingi vyrai, apimti dievobaimingumo, suklupdavo 
priešais vitražais išpuoštus katedros langus, o Tolede pamaldžios 
matronos, išvydusios stiklo mozaikas, imdavo dusti, griebdavosi 
už gerklės ir palaimingai užmerkdavo akis, lyg ką tik būtų buvusios 
pamalonintos lovoje. „Šviesos muzika“, — taip vadino Antonija šį 
fenomeną. Šviesių spalvų poveikis buvo toks pat, kaip ir skaidrūs, 
aukšti tonai — žvalino ir skatino pakilti į aukštybes. Tuo tarpu tam- 
sios spalvos sunkiai it smilkalai driekėsi per Dievo namų erdves, 
apsupdamos žmones paslaptingu šydu. 

Iki šiol Antonija buvo išbandžiusi savo jėgas tik kurdama siaubo 
kupinus vitražus: ji vaizdavo apokalipsę, pragarą, viską naikinančią 

ugnį ir Paskutinįjį Teismą. Ji buvo kūrėja, tačiau sugebėjo perteikti 
tik vieną vienintelę žmogaus sielos būseną - baimę. 

Norėdama tapti kažkuo daugiau, nei paprasta vitražiste, norė- 
dama tapti tikra vitražų valdove, ji turėjo gebėti savo kūriniuose per- 
teikti pačius įvairiausius jausmus taip, kad jie vienas kitam neprieš- 
tarautų, bet suliptų it dvi monetos pusės. Pasaulyje nebuvo baimės 
be vilties, sielvarto be džiaugsmo, saulės be nakties. Kadaise Dievas 
pasakė, kad šviesa turinti būti atskirta nuo tamsos, bet žmogaus 
sieloje taip ir liko susivienijusios ir šviesa, ir tamsa, taigi ši vienybė 
turėjo išlikti ir žmogaus kūriniuose, meno šedevruose. 

Tik šiandien ji rimtai apie tai susimąstė ir nusprendė, kad vis dėlto 
jai pavyks sukurti kažką panašaus. Ji įsivaizdavo katedrą, paskendusią 
raudonai ir mėlynai mirguliuojančios šviesos virpesyje — tai buvo dvi 
stebuklinga tarpusavio sąveika užburiančios, mistiškos spalvos, kurios 
susilies su akmeniniais skliautais, ir taip atsiras darnus šviesos ir iš žilos 
senovės atkeliavusios materijos raizginys, priversiantis užkąsti žadą 
kiekvienam, įžengusiam į Dievo namus. 


Antonijos dienoraštis 
Supratau! Štai kas visų svarbiausia! Priversti žmogų netekti žado 
iš nuostabos ir nuščiūti! Šiandien jis privertė mane netekti žado ir nu- 
ščiūti. Kiek daug meilės ir švelnumo gali slypėti vienam vieninteliam 
judesyje, tyloje. Aš tiesiog įsimylėjau tylą, tvyrojusią tarp jo ir mergaitės, 
tą ranką ant jo skruosto, jo akis, kai mergaitė nusišypsojo... Tikriausiai 
aš visai išbrotėjau — aš įsimylėjau šią sceną. 


„Nuostabi tema vitražui “, — mąstė ji. Vitražui, kuriame yra tik 
vienas motyvas. Mirštanti mergaitė ir angelas. Mergaitė liečia an- 
gelo veidą, patikliai atsiduoda jo globai. Ji nebijo — angelas atėmė 
iš jos baimę. 


Angelas atėmė iš jos baimės jausmą. Šis sakinys ir vėl aidi man 
galvoje. Bet juk šis angelas yra kažkuo panašus į žudiką. Grožis ir 
siaubas — šalia vienas kito, tikra šviesos ir tamsos sąjunga. Myliu ne tik 
šią sceną, myliu ir šios scenos berojų. Aš myliu angelą. 

Ji švystelėjo šalin plunksną, su kuria rašė dienoraštį. Jos širdis 
daužėsi it pašėlusi. Giliai įkvėpusi septynis aštuonis kartus, ji vėl 


skubiai čiupo į rankas plunksną. 


Ašmyliu Matą. Aš myliu seną, vėl iš naujo atgimusią svajonę, vardu 
Antonija Hagen. Aš nesiliauju kartojusi: Antonija Hagen, Antonija 
Hagen. 


Ji dar kartą numetė plunksną ant stalo, o paskui — net ant 
grindų. 

— Prakeikimas! — šaukė Antonija. — Prakeikimas, prakeikimas, 
prakeikimas! 

Ji ilgėjosi Mato, jo tvirtų rankų, valingų lūpų, akių, lyties. Ji 
troško gulėti ant jo arba po juo. Galų gale užvaldyti jį visą — šį kūną, 
šią seną svajonę — tai buvo pats karščiausias jos troškimas. 

Bet vis dėlto jos mintyse nuolat išnirdavo Sandras Karisimis, 
ta scena su mergaite, tas nuostabus žavesys. Kas tai, ką gi visa tai 
reiškė? 

Antonija buvo suglumusi ir sudirgusi. Jos protas reikalavo ra- 
mybės, tvarkos ir kokio nors užsiėmimo. Išsivaduoti iš šios būsenos 
ji galėjo tik trimis būdais: rašyti dienoraštį, pasimylėti arba dirbti 
su stiklu. Pirmąjį būdą ji jau gana nesėkmingai išbandė, o antrasis 
būdas šiuo metu buvo tiesiog neįmanomas. 

Antonija nustūmė šalin dienoraštį ir plunksną, atsistojo, židinio 
liepsnoje įkaitino aštrų geležinį rėžtuką ir uždėjo jį ant rubino raudo- 
numo stiklo plokštės, kuri gulėjo ant didelio kvadratinio stalo. Savo 
pirmajam nebe apokalipsinės temos paveikslui jai visų pirma reikėjo 
purpurinio dangaus, kurį jau buvo nupiešusi ant stiklo. Ji atsargiai 
vedžiojo aštriais įkaitintos geležies ašmenimis per stikle nupieštus 
kontūrus ir tiksliai apskaičiuotose vietose stiklas atsidalydavo. Tas 
ausį rėžiantis garsas panėšėjo į verveklio, panardinto į karštą van- 
denį, šnypštimą. Antonijai patiko šis garsas. Neaiškūs vaizdiniai, 
iki šiol egzistavę tik jos galvoje, pradėjo įgauti formas, ir tai buvo 
nepaprastai geras jausmas. Dirbdama ji pamiršdavo vyrus — visus 
vyrus. Čia buvo tik Antonija ir stiklas. Tik vieną vienintelį kartą per 

visą valandą jos mintys mažumėlę nuklydo nuo darbo — ji pagalvojo 
apie Karlotą. 

Kur ji dabar yra? Kodėl ji melavo dėl Bertanio, sakydama, kad 
tąnakt nebuvo su jokiu vyriškiu? Negi ji iš tiesų įtarinėjama ne be 
reikalo? 

Paskui Antonija vėl atsidavė tik darbui. Angelas ir mergaitė - ji 
norėjo dar šiandien užbaigti pjaustyti stiklą šiam vitražui. 

Atsivėrė ateljė durys. Liokajus pasitraukė į šalį ir pagarbiai pra- 
leido į vidų žengiantį prelatą. Antonija tučtuojau jį atpažino: ji 
kūrė jo portretą stikle ir niekuomet nebūtų galėjusi pamiršti šios 
keistos į kriaušę panašios galvos: Žanas Žakas Vilefrenšas, Tulūzos 
arkivyskupas, buvo aukštas sunkiasvoris vyras su keliais menkais 
paskutinių likusių plaukų kuokšteliais ant kaktos ir virš ausų. Jis ėjo 
net sulinkęs nuo savo paties kūno svorio, nuolat sukiodamas galvą 
tai kairėn, tai dešinėn ir tik labai retai ilgėliau įsižiūrėdamas į savo 
sunkios kelionės tikslą. Netoliese pamatęs suoliuką, jis tučtuojau 
nusičiupo šią auką. Baldelis garsiai sutreškėjo, tačiau jis nekreipė į 
tai dėmesio. 

— Jūs turėti būti Antonija Brecher, ar ne tiesa? Jeronimo Bre- 
cherio duktė. Kaip teko išgirsti, Jūs pati sukūrėte kai kuriuos stiklo 
šedevrus, o ne Jūsų tėvas, dėl to aš it kankinys užlipau šiais pasibai- 
sėtinais laiptais. Kas Jus įkišti į šią apgailėtiną ateljė? Madrucas? Na, 
panašu, kad tai jis, senas nagas. Elgiasi su menininkais neką geriau 
nei su sargybiniais. Manau, kad reikėtų rimčiau žiūrėti į žmones, 
kurie turi ką pasakyti. 

— Bender, - pataisė ji. 

— Ką Jūs pasakėte? 

— Antonija Bender, Jūsų Ekscelencija. 

Jis ištiesė ranką, arba, tiksliau pasakius, tik šiek tiek kilstelėjo — 
taigi, norėdama pabučiuoti jo žiedą, ji turėjo žemai pasilenkti. Kol 
ji lenkėsi, arkivyskupas spėjo apžvelgti visus čia esančius užbaigtus, 
pusiau užbaigtus vitražus ir brėžinius. Jis paėmė popieriaus lapą ir 
įsižiūrėjo į jį. 

— Jūsų piešinys? Koks keistas motyvas! Angelas ir mergaitė. Pa- 
mačiau Jūsų Apokalipsę katedroje ir tiesiog apstulbau. Tai bent 

pragaras! Tiesiog neįtikėtina, kad tai sukūrė moteris. O koks gi čia 
piešinys? 

— Nupiešiau jį vos prieš valandą, tučtuojau po to, kai užbaigiau 
angelą su mergaite. 

— Dar vienas keistas motyvas! Kankinys, mirtinai sužeistas, su- 
smunka ant žemės, pervertas durklo. Ji suteikė jo apdarui vyskupo 
purpuro spindesį, o šis veidas primena man kažkokį žmogų, kurį 
aš pažinojau. Prie jo kojų guli nuvytusi lelija, liudijanti, kad nuvyto 
jo tyrumas. Bertanis, ar ne? 

— Tik kuklus bandymas įamžinti visai neseniai nutikusį įvykį, 
Jūsų Ekscelencija. Jokiu būdu nemanau, kad kada nors sukursiu 
štai tokį vitražą. 

— Drąsi ir protinga mintis, ką čia bepridursi. Ji labai dvipras- 
miškai pavaizdavo vyskupą. Be to, tai visai ne biblinė tema. Ne- 
paprastai įžūlu. Vadinasi, vargšo Bertanio mirtis tam tikra prasme 
buvo ne visai blogas dalykas — na, nors jis pats į tai, be abejo, 
pažiūrėtų visiškai kitaip. — Vilefrenšas kikendamas prisidengė 
burną nosinaite. — Bertanis nevertino meno. Be jokios abejonės, 
jis buvo tikras politikos genijus, tačiau, deja, visiškai ignoravo 
meną ir nesuprato jo — kaip ir daugelis mano kolegų. Bet aš esu 
mecenatas, meno kūrinių kolekcionierius ir dar daugiau: aš ir pats 
truputėlį piešiu. 

Jis spragtelėjo pirštais ir liokajus padavė jai piešinį: prisikėlęs iš 
numirusiųjų Jėzus Kristus pasirodo Marijai Magdalietei. Piešinys 
buvo nupieštas techniškai nepriekaištingai, tačiau kupinas berei- 
kalingo patoso. 

— Šis kūrinys nepaprastai įspūdingas. 

— Ji labai pastabi, — pagyrė jis Antoniją. — Galbūt aš netgi leisiu 
Jums pasinaudoti keliais savo piešiniais, kai kursite naujus vitražus 
Tulūzos katedros langams. 

— Aš? 

Jis nukreipė į ją truputį pavargusį žvilgsnį. 

— Žinoma! O gal Jūs manote, kad aš visą laiką kalbuosi su viena 
iš Jūsų stikle atvaizduotų figūrų? Vos tik baigtis Jūsų kontraktas 
Tridente, Jūs tučtuojau keliauti į Tulūzą. Jūs gauti puikus atlygis, 

apartamentai ir šilta ateljė. Pačios geriausios medžiagos, žinoma. 
Tebūnie taupios tik voverės. 

Iš Vilefrenšo lūpų it iš fontano trykšte tryško gausios žodžių 
ir seilių čiurkšlės, todėl jis nuolat šluostėsi lūpų kampučius nosi- 
naite. 

— Be abejo, Jūsų menas kartais prieštarauja tradiciniam Biblijos 
aiškinimui, bet juk reikia mąstyti praktiškai, ar ne tiesa? Jeigu dėl 
tokių nepaprastai didelės meninės vertės vitražų ir teks susitaikyti su 
pora mielų akibrokštų, ką gi — aš sutinku. Ars triumpbans - menas 
nugali. Bet Jūs parodyti man projektus, prieš perkeliant juos ant 
stiklo. 

— Aš dar nepriėmiau Jūsų pasiūlymo, Ekscelencija. Iš pradžių 
privalau pasikalbėti su savo tėvu, be to, gali būti, kad aš greitai 
ištekėsiu. 

— Nesąmonė, - pasakė jis, lyg ji būtų vaikas, sugalvojęs kažką 
visiškai absurdiška. — Ji yra pirmoji moteris, kuriai suteikiama tokia 
didelė garbė. Jūs tik įsivaizduoti: Jūs tapti įžymybė, visiškai naujas 
reiškinys. Naujienoms būna lengva, nes jos visuomet susilaukia 
didžiulio dėmesio. Be to, menininkai gyvena pas mane Tulūzoje 
kaip kancleriai. Jūs gauti dvi asmenines tarnaites ir tris pameistrius, 
kurie padės Jums dirbti. Sutartis dvejiems metams. Visa tai aš jau 
aptariau šiandien iš ryto. 

— Su kuo? — paklausė ji. 

Vilefrenšas, įpratęs uždavinėti klausimus, o ne atsakinėti į juos, 
vangiai nusišypsojo ir tokiu pačiu atsainiu judesiu kaip ir anksčiau 
ištiesė ranką. 

— Jūsų tėvas, — tarė jis, — paaiškins Jums viską, ko nesuprantat. 


Sandro malda 
Tu mane skaudini. Mano užduotis jau iš pat pradžių buvo pernelyg 
sunki. Užuot man padėjęs, Tu nuolat spendi mano kelyje spąstus. Tu 
kurstai mane daryti tai, ko aš nenoriu ar tiesiog neturėčiau daryti, 
ir nesvarbu, ką benuspręsčiau, paskui mane it geležiniai svarmenys, 
prirakinti prie kojų, velkasi prastos pasekmės. Ką gi tai galėtų reikšti? 
Dieviškąją komediją? Tai neteisinga. Tu pernelyg daug iš manęs rei- 

kalauji. Aš negaliu nugalėti žudiko, o drauge ir savęs. Štai kad ir tas 
kurtizanės kankinimas. Kodėl verti mane rinktis ir svarstyti, kas geriau: 
ar užsitarnauti Tavo arba Tavo vietininko Žemėje priešiškumą, ar 
paaukoti save patį arba kitą žmogų? Vizitatoriai tam tikra prasme yra 
tarnautojai, o tarnautojai neužsiima kankinimu, turėtum tai žinoti. 
Jeigu esi man palankus, leisk pabėgti šiai kurtizanei į Angliją arba į 
Kiniją, tegu ji išnyksta visiems iš akių. Nematomų žmonių neįmanoma 
kankinti. Taigi byla būtų laikoma baigta. Arba padaryk taip, kad kuo 
greičiau išaiškėtų, jog ji nekalta. Arba, jeigu ji kalta, tegul kuo greičiau 
prisipažįsta. 

Jeigu Tu tai padarysi, tuomet ir aš surasiu savyje jėgų išlaikyti kitą 
egzaminą: čia aš apie Antoniją Bender. Negi Tau atrodo padoru to- 
kiomis sunkiomis mano gyvenimo dienomis atsiųsti man moterį — mo- 
terį, nors po Beatričės aš nesusitikinėjau nė su viena? 

Pamiršk paskutiniąją mano pastabą, Antonija ne tokia kaip Be- 
atričė. Aš stovėjau Palazzo Rosato šalia jos ir liečiau ją — ne rankomis, 
ne kūnu. Aš liečiau ją savo mintimis. Ši vienintelė galimybė būti greta 

jos buvo kartu ir labai paguodžianti, ir liūdna. 

Aš žinau! Tavo įsakymai man pažįstami taip pat puikiai, kaip 
ir mano vienatvė. Dirbdamas Luisui aš truputį primiršau abu šiuos 
dalykus. Neseniai savo sieloje pajutau atgimstant tą jausmą. Tu manęs 
galbūt nesuprasi, jei pasakysiu, kad nubudimas yra nepaprastai slogus 
jausmas. Viena vertus, pačią pirmą akimirką žmogus apsidžiaugia, 
kad yra gyvas, vėl gali mąstyti ir veikti, gali daryti viską, ko negalėjo 
daryti miegodamas. Kita vertus, jau kitą akimirką žmogus suvokia 
sunkumus, kuriuos jam ruošia ši diena. Pabudimas, Viešpatie, truputį 
panašus į nuodėmę: kartu ir bijoma, ir mėgaujamasi. 

Pirma, ką pajuto Karlota, išėjusi iš slaptojo koridoriaus ir įžengusi 
į Inocento namus, buvo neįprasta, maloni šiluma. Ji praleido daug 
valandų skersvėjo perpučiamuose požeminiuose tuneliuose ir, nors 
ir buvo apsitūlojusi storu šaliku, siaubingai sušalo. Tūnodama už 
slaptųjų durų ji klausėsi besiruošiančių tarnų šurmulio — jie išvė- 
dino, sutvarkė kambarį, užkūrė židinius ir galiausiai pasišalino. 
Karlota buvo labai atsargi, dar valandžiukę palaukė ir tik tuomet 
ryžosi praverti slaptąsias duris. Jos buvo paslėptos po lengvu kilimu, 
kabančiu ant sienos, kurį ji kilstelėjo ir lėtai įslinko į kambarį. 

Karlotą tučtuojau apglėbė iš trijų židinių sklindanti šiluma. Kurį 
laiką ji stovėjo it įbesta ir jautė, kaip jos kūną it pūkinis apsiaustas 
pamažu jaukiai apgaubia maloni kaitra. Kambarys buvo daug ma- 
žesnis, kuklesnis ir labiau asmeniškas, nei ji tikėjosi. Jau Inocento 
romėniškuose rūmuose jai krito į akis tai, kad jaunasis popiežiaus 
sūnus akivaizdžiai bodėjosi didžiulėmis, prašmatniomis ir todėl 
beveidėmis, beasmenėmis patalpomis ir vertino jaukų šeimynišką, 
intymų stilių — galbūt tai buvo susiję su jo jaunyste, praleista vargšų 
kvartale, kur nė su žiburiu nebūtum galėjęs surasti didelių, tuščių 
patalpų. Keturios skrynios, lova su baldakimu, trys senamadiški 
foteliai, dvi otomanės*, odinis kamuolys, žaidimas su kauliukais ir 
popieriais apkrautas rašomasis stalas liudijo, kad Inocentas mėgdavo 
čia būti, o likusiomis apartamentų patalpomis naudodavosi retai 
arba iš viso ten nebuvodavo. 

Pro geltona ir rožine spalva nudažytus langus į kambarį besi- 
veržiantys popiečio saulės spinduliai apakino Karlotą. Ji sumirksėjo 
ir vos susitvardė nenusišypsojusi, nes spalvota šviesa, besiliejanti į 
kambarį, sukūrė tokią jaukią nuotaiką, kad ji visų mieliausiai būtų 
atsisėdusi, pamiršusi visus savo rūpesčius ir planus bei išgėrusi puo- 
delį žolelių arbatos. 

Tačiau šis noras truko neilgai — ji prisiminė, ko čia atėjo: dienos 
šviesoje apsižvalgyti, kad paskui patamsyje be vargo surastų Ino- 


* Otomanė — žema sofa. 

cento miegamąjį ir jo lovą. Ji atliko šią užduotį. Tai buvo labai 
lengva — netgi be fakelo ar žvakės — išlįsti iš už kilimo, prieiti prie 
lovos ir... 

Ji užmerkė akis, lyg pajutusi lengvą svaigulį, o kai vėl jas pra- 
merkė, jos žvilgsnis užkliudė didelį šunį, gulintį po rašomuoju suolu. 
Iš pradžių kūną nutvilkiusi baimė pradingo, nes, nors šuo ją ir pa- 
stebėjo, bet beveik nekreipė dėmesio — nusižiovavo, sučepsėjo ir 
tik retkarčiais pažvelgdavo blankiomis, nuo senatvės prigesusiomis 
akimis. Jis buvo vienas iš tų šunų, kuriems tučtuojau pajusdavai 
simpatiją ir gailestį, nes tai buvo seni ir ištikimi gyvūnai. Ji pasilenkė 
prie jo. 

— Na, geruti, kuo tu vardu? - pašnekino ir paglostė jam galvą. 
Jis nesipriešino jos glamonei. 

Jo kailis buvo tamsiai pilkas, išpuoselėtas, bet daugybė senų 
randų bylojo, kad taip buvo ne visuomet — kadaise jam yra tekę 
patirti ir šilto, ir šalto. Paprastai šunys buvo laikomi aptvaruose 
lauke, arba bent jau virtuvėse. Tai, kad šiam šuniui buvo leidžiama 
būti miegamajame, liudijo apie glaudų jo ir šeimininko ryšį. 

Šuo lėtai padėjo galvą ant grindų, ir Karlota prieš atsitiesdama 
dar kartą jį paglostė. Tuomet šalimais nukrito popieriaus lapas. Ji 
pakėlė jį ir norėjo vėl padėti atgal į vietą, tik netikėtai susidomėjo 
mergaitiška rašysena, panašia į jos dukters Lauros. Tai nebuvo 
ta pati rašysena — ji tučtuojau tai pastebėjo — tačiau stilius labai 
panašus. Laiške nebuvo kreipinio, tačiau jis buvo adresuotas Ino- 
centui ir kupinas aistringo ilgesio. Nors stilius buvo negrabus ir 
pilnas klaidų, tačiau žodžiai labai nuoširdūs. Atrodo, kad jaunasis 
kardinolas buvo smarkiai kritęs į širdį tokiai pačiai jaunai merginai 
kaip ir jis. 

Ji niekados net nebuvo pagalvojusi, kad Inocentas gali turėti 
mylimąją. Daugelis dvasininkų turėjo mylimąsias, tai nė kiek jos 
nestebino, tačiau ji nenumatė tokios tikimybės - labai sąmoningai 
jos nenumatė. Ji nenorėjo, kad jis turėtų mylimąją, o dar tokią, kuri 
rašytų jam aistros kupinus laiškus; ji nenorėjo, kad jis turėtų šunį, 
kuris miega prie jo lovos ir džiaugsmingai jį pasveikina, vos tik jam 
įžengus pro duris. 

Jai reikėjo ateiti į šį kambarį, tačiau ji padarė klaidą, pernelyg 
ilgai čia užsibūdama. Šiluma, saulė, odinis kamuolys, žiovaujantis 
šuo, meilės laiško čežėjimas rankose — visa tai buvo smulkmenos, 
kurios iškilo tarp jos ir keršto it mūro siena — ir kuo daugiau jų buvo, 
tuo labiau toji siena didėjo. Jau dabar ji pati save kamantinėjo, ar 
teisinga žudyti žmogų, kuris nieko blogo jai nepadarė — žaidė ka- 
muoliu, buvo mylimas ir geidžiamas, kuris buvo visiškai nekaltas dėl 
jai nutikusios tragedijos ir lyg pačios lemties paženklintas nekaltybę 
reiškiančiu vardu. 

— Prakeiktas šuo, - sumurmėjo ji, žvairuodama į gyvūną. - Pra- 
keiktas laiškas! 

Karlota tučtuojau padėjo popieriaus lapą. 

Čia, tarp krūvos laiškų ir pergamentų, ji pamatė įspūdingą po- 
piežiaus antspaudą, popiežiaus herbą. Ir iš tiesų: Julius III rašė savo 
sūnui. Tai buvo asmeniškas laiškas. Jau pats kreipinys Mano mylimas 
Inocentai aiškiai liudijo, kad čia rašė ne popiežius, bet tėvas. 


Prašau tavęs dar kartą: būk atsargus. Ir kodėl gi aš tave išleidau į 
Tridentą? Tavo menką misiją galėjau pavesti atlikti kitiems žmonėms iš 
savo artimiausios aplinkos. Romoje būčiau galėjęs tave apsaugoti. Visuo- 
tiniai Bažnyčios susirinkimai yra panašūs į gyvačių duobes. Būdamas 
mano sūnus, tu esi tokioje padėtyje, kuri visiems užkliūva. Daugelis 
bandys tave išnaudoti, kai kurie — pakenkti, norėdami pakenkti man. 
Mano pečius slegia siaubingai sunki užduotis — aš turiu valdžią, esu 
tikinčiųjų ir menų valdovas, ir vis dėlto, jei tau kas nors nutiktų, visa 
tai būtų tik menkas niekas. Ką man reiškia tie kiti? Tu esi vienintelis 
mano vaikas. 


Niekuo nepasitikėk. Saugok save. 


Šie žodžiai buvo it potvynio bangos, paskandinusios Kar- 
lotą — taip pat ir sieną, atsiradusią tarp jos ir kruvinojo plano. 
Ką reiškė vien tik pažvelgti į šį raštą, laikyti savo rankose jo ranka 
rašytą laišką... Džovanis Marija del Montė, šiandien - Julius III. 
Karlotai jis buvo ne Šventasis Tėvas, bet vis dar Siponto arkivys- 
kupas, žudikas. 

Savo vyskupijoje jis buvo labai gerbiamas. Karlota ir jos vyras 
Pjetras taip pat priklausė gausiam Siponto miesto tikinčiųjų būriui, 
besidžiaugiančiam, kad galų gale turi arkivyskupą, kuris rūpinasi 
paprastų žmonių reikalais. Del Montė buvo baigęs universitete teisės 
mokslus — galbūt šis išsilavimas įgalino jį blaiviau žiūrėti į kai ku- 
riuos dalykus nei jo pirmtakus, kuriems dažniausiai rūpėdavo tik 
bažnyčių gražinimas ir savo galios stiprinimas. Pasinaudodamas 
savo įtaka jis pagerino Siponto uostamiestyje higienos reikalus ir 
praplėtė uostą. Jis laikė Šv. Mišias ne tik per didžiąsias metų šventes, 
bet dar šešis kartus per metus. 

Karlotos vyras Pjetras Peca buvo karštas arkivyskupo del Montės 
gerbėjas. Tarp kitko, tai buvo susiję su Pjetro pareigomis - jis dirbo 
vyskupijoje raštininku. Jis uždirbdavo pakankamai, kad galėtų sau 
leisti kartu su šeima nuomotis visą aukštą švaraus namuko, sto- 
vinčio pačiame Siponto pakraštyje. Jiems sekėsi gerokai šauniau 
nei didžiajai daugumai miestiečių, nors jie ir nepriklausė miesto 
diduomenei. Jie gyveno ramų pasiturinčių miestelėnų gyvenimą, 
kupiną mažų rūpesčių, be jokių didelių norų, ir Karlota jautėsi 
puikiai it saugiame lizde. Savo vyro ir dukters pašonėje ji buvo 
susikūrusi sau jaukų ir patogų gyvenimą ir galvojo, kad toks jis liks 
iki pat jos dienų pabaigos. 

Kai arkivyskupas, patenkintas Pjetro darbu, padidino jam algą, 
šie papildomi pinigai įgalino Karlotą ir Pjetrą išsiųsti mokytis į vie- 
nuolyną savo vienintelę dukrą Laurą, kuriai tuomet sukako dešimt 
metų. Iš pradžių Karlota smarkiai priešinosi, nenorėdama patikėti 
savo dukters svetimiems žmonėms. 

— Aš norėčiau, kad ji pasiliktų Siponte. Už tuos pinigus, kuriuos 
mums reikėtų mokėti už mokslą vienuolynui, mes galėtume pasam- 
dyti dukrai asmeninį mokytoją, — prieštarvo ji. 

Pjetras niekados nieko nedarydavo be žmonos pritarimo, bet jam 
pavyko išsklaidyti jos abejones. Jis pasakė, kad geras išsiauklėjimas ir 
išsilavinimas ateityje suteiktų Laurai galimybę sėkmingiau ištekėti, 
be to, vienuolyne ji bendrautų su mergaitėmis iš kilmingų šeimų. 
Kartą po mišių bažnyčioje Karlota buvo pristatyta arkivyskupui 
del Montei, ir šis galutinai įtikino ją patikėti Laurą pranciškonėms 

klarisietėms. Taigi, ji apsilankė vyskupo rekomenduotame vienuo- 
lyne. Jis buvo netoliese Siponto ant kalvelės, nuo kurios atsiverdavo 
puikus vaizdas į jūrą, o vienuolės buvo nepaprastai apsiskaičiusios 
ir garsėjo savo atsakingu požiūriu į joms patikėtas auklėtines. Be 
to, jeigu jau pats vyskupas jas rekomendavo... Diena, kai Karlota 
sutiko leisti Laurą mokytis į šį vienuolyną, pakreipė jos gyvenimą 
kita vaga. 

Karlota ilgėjosi dukters, bet ji žinojo, kad Laurai ten gerai, ir 
kiekvieną vakarą meldėsi už ją, taip pat ir Laura minėdavo savo mal- 
dose motinos vardą. Net per didelį atstumą išliko jų sielas jungiantis 
ryšys. Abi parašydavo viena kitai per savaitę po laišką. 

Laura lengvai apsiprato su nauja aplinka. Ji buvo linksma, gy- 
venimo džiaugsmu trykštanti mergaitė, nė truputėlio nebaikšti ir 
greitai susidraugaujanti su naujais žmonėmis. Užuot liejusi grau- 
džias ašaras dėl išsiskyrimo su tėvais, ji sugebėjo pamatyti šioje situ- 
acijoje ir teigiamų dalykų: santūrios, draugiškos vienuolės, neįkyriai 
lavinančios mergaites; puikus oras - daug geresnis, nei žuvimi atsi- 
duodančiame Siponte; naujos draugės, tačiau visų pirma — našlaitė, 
vardu Inesa, su kuria ji gyveno vienoje vienuolyno celėje. Lauros 
laiškai, kuriuos gaudavo Karlota, visuomet buvo linksmi ir liudijo 
apie puikiai leidžiamą laiką. 

— Tai buvo geras sprendimas, — veikiai ir Karlota pritarė savo 
vyrui. 

Vienąkart per metus Laura du mėnesius praleisdavo namie, kur 
išdidžiai parodydavo, ką per visą tą laiką išmoko. Jos balsas buvo 
gražus ir puikiai išlavintas, ji be vargo dainuodavo nuostabias dainas, 
ojos rankraštis buvo tikras meno kūrinys. Tačiau visų mieliausiai ji 
mėgdavo pasakoti apie Inesą. 

— Aš kiekvieną dieną galvoju apie ją, — šnekėjo Laura. — Ji yra 
viena iš tų nedaugelio mergaičių, kurios neturi nieko, pas ką galėtų 
nuvykti pasisvečiuoti. Ji turi dėdę, kuris moka už jos mokslą ir pra- 
gyvenimą vienuolyne, tačiau tik dėl to, kad jos atsikratytų. 

— O kodėl gi tu nepasikvieti jos pas mus, tos savo Inesos? — pa- 
siūlė Karlota. - Jei ji nieko neturi, tai galėtų praleisti vasarą pas 
mus. 

— Aš kviečiau, mama. Aš pasiūliau jai atvykti pas mane paviešėti, 
tačiau Inesa mano, kad ji mums įkyrės. 

Pirmąsias dvi vasaras Laura atvykdavo viena. Trečiaisiais metais 
Karlota nusiuntė geriausiai savo dukters draugei pakvietimą. 

Inesa buvo baikšti mergaitė, visai kitokia nei Laura, ir iš visų 
jėgų stengėsi atrodyti labai neprieinama. Savo kuklią išvaizdą ji 
pabrėždavo santūriu apdaru ir mažai kalbėjo. 

— Kai mudvi liekame vienos, - pasakė Laura, — ji būna daug 
atviresnė. Ji tikras lobis, mama. 

Karlota tai nujautė. Kai Inesa nusišypsodavo, — o tai nutikdavo 
retai, — Karlota matydavo, kokia gera ir šilta mergaitės siela. Nors 
ir būdama nepaprastai tyli, Inesa buvo padori, paslaugi ir ištikima 
draugė. Karlota mėgo Inesą. 

Per tris vasaras jos vis artimiau viena kitą pažino ir per tą laiką 
pradėjo viena kita pasitikėti. Pjetras taip ir nesurado su Inesa ben- 
dros kalbos, bet jis buvo vyras, o Inesą suprasti veikiausiai galėjo tik 
moteris. Ji niekuomet neturėjo žmogaus, kuris būtų ją mylėjęs — vos 
tik jai gimus, abu jos tėvai mirė nuo karštligės, o Laura ir Karlota 
pirmos jai suteikė kažką panašaus į tai, ką žmonės vadina šeima. 
Jos prieraišumas virto švelnumu. Veikiai ir ji kiekvieną savaitę at- 
siųsdavo Karlotai po laišką, o Karlota kiekvienąkart parašydavo jai 
atsakymą. 

Vieną dieną — tai buvo 1545 metų birželis, ir Karlota jau džiū- 
gavo, kad ją aplankys abi penkiolikmetės mergaitės — ji gavo laišką, 
kuris buvo kitoks nei visi laiškai, kuriuos jai iki šiol buvo atsiuntusi 


Laura. 


Miela mama, 

Čia nutiko kažkas keista. Vienai vienuolei, sesei Andželai — ne- 
draugiškai, kitų ne itin gerbiamai ypatai — pasirodė Švenčiausioji 
Dievo Motina. Abatė įsakė seseriai Andželai tylėti, tačiau sesers vizija 
kartojosi kiekvieną naktį, o vakar dar viena sesuo, pati jauniausia, 
vardu Hortenzija, regėjo tą patį apsireiškimą. Niekas nesupranta, ką 
visa tai galėtų reikšti. 

Visos labai susijaudinusios. Tu tik įsivaizduok: Dievo Motina buvo 
vos už poros celių nuo manęs! Argi tai neįdomu? Pranešiu Tau visas 
naujienas. Po trijų savaičių mes ir vėl būsime kartu. Mudvi su Inesa 
nekantraujame apkabinti Tave ir tėtį. 

Tavo karštai mylinti dukra 


Laura 


Perskaičius šį laišką, Karlotą apėmė prasta nuojauta. Jis apsigy- 
veno jos širdyje ir diena iš dienos vis stiprėjo. Jai niekaip nepavyk- 
davo užsimiršti atliekant namų ruošos darbus, jos galvoje nenumal- 
domai aidėjo Lauros žodžiai. Ji nujautė artinantis kažkokią baisią 
nelaimę, bet kartu ramino pati save, kad visa tai tik jos vaizduotės 
vaisius. 

Kitą savaitę nesulaukusi iš Lauros laiško, Karlota suprato, kad 
kažkas atsitiko, nes Laura niekuomet nebuvo praleidusi nė vienos 
savaitės. Inesa taip pat jai neparašė. 

Ji palaukė dar dvi dienas iki sskmadienio - dvi siaubo kupinas 
dienas — ar vis dėlto neateis laiškas. Tik tuomet ji nuėjo pas Pjetrą 
ir papasakojo jam apie savo baimes. 

— Tu be reikalo jaudiniesi, - ramino jis. - Galbūt ji buvo nu- 
bausta, nes iškrėtė kažkokią eibę, dėl to jai kurį laiką ir buvo už- 
drausta rašyti laiškus. 

— O Inesa? Ne, aš tau sakau - kažkas nutiko. 

— Ir kas gi ten galėjo nutikti? 

— Aš taip pat to nežinau. 

— Galbūt ji susirgo, ir mes veikiai gausime apie tai žinią. 

Karlota niekaip negalėjo nurimti ir kartu su Pjetru dar tą pačią 
dieną iškeliavo į vienuolyną. Atvykę vakare, jie rado užsklęstus 
vartus ir niekas neatsakė į jų šūksnius. Pjetrui pavyko perlipti tvorą 
ir iš vidaus atverti vartus. Vienuolyne nebuvo nė gyvos dvasios. Ant 
pultų gulėjo atverstos knygos, virtuvėje virš ugniakuro kabančiame 
karile telkšojo apipelijusi daržovių sriuba, perpus perpjautos morkos 
kartu su peiliu gulėjo ant stalo, daržo lysvėje stirksojo ravėti skirti 
įnagiai. Atrodė, jog prasivėrusi žemė vieną po kitos prarijo visas 

vienuolyno gyventojas. Vienuolyną apgaubė tamsa, atėjo naktis. 
Karlota surado Lauros ir Inesos miegamąjį ir atsigulė ant dukters 
lovos, ant kurios buvo padėtas rožių vainikas. Ji pravirko, nes jau 
tuomet nujautė, kad daugiau niekuomet nepamatys savo vaiko, 
kurį atvedė į šį pasaulį. 

„Šiandien, - galvojo Karlota, nežinia kelintą kartą skaitydama 
popiežiaus laišką, - Laurai būtų maždaug tiek metų kaip ir Ino- 
centui.“ Ir ji tučtuojau išvydo prieš akis savo linksmą besijuokiančią 
dukrą — prisiminė, kaip mergaitė bėga per aukštą žolę, kaip klausosi 
jos ir Pjetro sekamų pasakų, kaip sėdi prie žvakės ir skaito knygą. 
O dar kitą akimirką ji išvydo skausmo perkreiprą Lauros veidą, 
išgirdo jos klyksmą: mama, mama! Klyksmą, kurio Karlota iš tiesų 
niekuomet nebuvo girdėjusi, kuris atsklido iš Niekur - iš ten, kur 
pradingo Laura. 

„Džovanis Marija del Montė, - nuskambėjo atsakymas į klau- 
simą, kas kaltas dėl Lauros ir Inesos dingimo. Grįžęs į Sipontą, 
Pjetras, norėdamas sužinoti, kas nutiko, sukėlė ant kojų visą 
miestą. — Džovanis Marija del Montė ir inkvizicija.“ 

Pirmąkart geradario vyskupo vardas buvo paminėtas drauge 
su vardu institucijos, kurios Italijoje visi baisiausiai bijojo, ir nuo 
tos akimirkos Karlotos atmintyje jie liko vienas su kitu amžiams 
susiję. 

— Niekas nenori paaiškinti man viso to išsamiau, - paaiškino 
Pjetras, — visi labai nekalbūs. Šis arvejis priskiriamas slaptų atvejų 
kategorijai. 

— Koks atvejis, Pjetrai? Pasakyk galų gale, kas nutiko. 

— Buvo pranešta apie apsėstąsias vienuoles. Po to, kai dviem 
vienuolėms ir vienai novicijai pasirodė Dievo Motina, buvo pra- 
dėtas tyrimas ir išsiaiškinta, kad šis apsėdimas buvo ne dieviškos, 
bet velniškos kilmės. 

— O Dieve! 

— Visas vienuoles ir vaikus nugabeno į inkvizicijos rūmus. Aš tai 
sužinojau tik todėl, kad pravėriau langines, kurių neturėjau teisės 
praverti. 

— Kur ji? Kur Laura? 

— Nenugirdau. Išgirdau tik tiek, kad arkivyskupas del Montė 
aktyviai pritarė šiam bylos tyrimo metodui. 

— Kaip jis galėjo? Juk jis tave pažįsta. Tu esi vienas iš geriausių jo 
sekretorių. Juk jis puikiai žino, kad mūsų vaikas neturi nieko bendra 
su velniu. Kodėl jie nepaleidžia Lauros ir netardo tik vienuolių? 
Laura nėra nei vienuolė, nei novicija. Ji yra... 

— Mokinė, - užbaigė jos sakinį Pjetras. — Ji yra vienuolių mo- 
kinė, štai kur visa bėda. 

— Pjetrai, negi manai, kad Laura... 

— Žinoma, kad ne! Ji nėra apsėsta velnio, tai visiška kvailystė. 

— Tuomet eik ir pasakyk tai arkivyskupui. 

— Manau, kad tai nieko nepadės. Del Montė pastaraisiais mėne- 
siais smarkiai pasikeitė. Norėdamas sparčiau pakilti karjeros laiptais, 
jis bando susibičiuliauti su keletu Kurijos kardinolų, o kai kurie iš 
jų yra karšti raganų ir eretikų medžioklės šalininkai. 

— Bet tu galėtum bent jau pamėginti. 

— Jeigu aš tai padarysiu, rytoj inkvizicija suims ir mane. 

— Bailys! — sušuko ji. — Tu esi niekingas bailys. 

Karlota jau nebegalėjo blaiviai mąstyti. Atrodė, kad širdis jos 
krūtinėje plyšta į tūkstantį dalelių. Ji išplūdo Pjetrą paskutiniais 
žodžiais ir daužė kumščiais jam į krūtinę. 

Po siaubingos nakties, kupinos skausmo ir priekaištų, Pjetras jai 
nusileido ir pažadėjo pasikalbėti su arkivyskupu, o kitą vakarą ne- 
grįžo namo. Jis pradingo, kaip buvo pradingusios Laura ir Inesa. 

Mažas Karlotos pasaulėlis visiškai sudužo. Per keletą dienų pra- 
dingo visi jai brangūs žmonės. Pirmąkart per visą savo gyvenimą ji 
liko vienui viena. Dieną ji vos neišprotėjo iš sielvarto, o naktį ap- 
kaltino save dėl visko, kas nutiko: jeigu ji nebūtų išsiuntusi Lauros 
iš namų, jeigu būtų ją pasiėmusi iš vienuolyno, vos gavusi tą keistą 
jos laišką, jeigu nebūtų įkalbėjusi Pjetro... 

Karlota apsilankė Inkvizicijos Teismo rūmuose, arkivyskupo 
rezidencijoje, rašė prašymus, tačiau nesulaukė jokio atsakymo. Kartą 
jai pavyko prasibrauti prie arkivyskupo del Montės pakankamai 
arti, kad jis galėtų ją išgirsti, tuomet ji paprašė jo paaiškinti, kas 
nutiko jos artimiesiems, tačiau šis nusisuko ir liepė vyti ją šalin. Iris 

ilgas savaites ji klaidžiojo nuo vienos valdžios institucijos prie kitos, 
klausinėdama, kur dingo jos vaikas ir vyras, ar jie sveiki, ar dar gyvi. 
"Iris savaites ją kamavo silpnumo priepuoliai ir krėtė karštis. Ji beveik 
nieko nevalgė. Per viso labo dvidešimtį dienų iš gražios, gyvenimu 
patenkintos moters paliko tik vargana paliegėlė. 

O paskui vieną rytą, kai ji, nepaisydama siaubingų galvos 
skausmų, atsikėlė ir nuslinko į virtuvę, ten sėdėjo Pjetras. Jis be- 
veik nepasijudino ją pamatęs - lyg būtų ne žmogus, o dvasia. Jis 
buvo toks pats išblyškęs ir liesas kaip ir ji, nors iš pažiūros atrodė 
esąs visiškai sveikas. 

Ji puolė prieš jį ant grindų, apkabino jam kojas, paskui - kūną, 
bučiavo jį. 

— Ką jie tau padarė, Pjetrai, mielasis? Ką gi jie tau padarė? 

Praėjo visa amžinybė, kol jis įstengė jai atsakyti: 

— Nieko. 

Nieko —ir vis dėlto labai daug. Pjetras labai lėtai, lyg turėdamas 
visai kitokį laiko pojūtį, jai papasakojo ištisas tris savaites praleidęs 
vienutėje be lovos ir be menkiausio daikto. Niekas su juo nesikal- 
bėjo. Vienąkart per dieną pro durų langelį jam paduodavo duonos, 
kopūstų lapų ir puodelį vandens. Jo niekas netardė. Niekas jo nei 
kaltino, nei teisė. Tiesiog tris savaites paliko jį be šviesos, be žmogaus 
balso skambesio, be popieriaus, drabužių ir be visų kitų daiktų. Jis 
beveik atprato mąstyti. Tuomet, ničnieko nepaaiškinę, jį išleido į 
laisvę. 

Po keleto dienų jis truputėlį pailsėjo, atsigavo ir pamažu pradėjo 
atgauti kalbos dovaną, tačiau jau nebebuvo toks kaip anksčiau, o 
blogos žinios apie Laurą jį visai pribaigė. Jis galėjo, bet nenorėjo 
išeiti iš namų. Tuo metu, kai Karlota vėl atgavo viltį — trys iš šešių 
mokinių viena po kitos buvo sugrąžintos tėvams — Pjetras visiškai 
nugrimzdo į pesimizmo ir pasyvumo liūną. 

Karlota bandė pasikalbėti su namo paleistomis mergaitėmis — 
visos jos buvo iš labai turtingų šeimų, tačiau jų tėvai neleido jai 
to padaryti, jų širdžių nė kiek nesuminkštino graudžios Karlotos 
ašaros. Veikiausiai jiems buvo labai aiškiai pasakyta, kokių pasekmių 


galėtų turėti tylėjimo įžado sulaužymas. 

Praėjus septyniolikai dienų po Pjetro sugrįžimo įvyko antrasis 
stebuklas: parėjusi namo po eilinio bandymo nors šį tą sužinoti apie 
Laurą, Karlota rado Inesą, sėdinčią priešais jų namų duris ant laiptų. 
Jos rūbai buvo tiesiog pasibaisėtinos būklės, suskretę ir nudriskę, ji 
pati buvo sudžiūvusi kaip kauliukas, o kūnas - sėte nusėtas žaizdų, 
kurios, tiesą pasakius, buvo jau beveik užgijusios. Ypatingai sužalota 
oda buvo ant riešų, kulkšnelių ir kaklo. 

Karlota manė, kad apalps iš didžiulės laimės - ji apkabino Inesą 
ne mažiau širdingai nei Laurą, jei ši būtų stovėjusi prie durų jos vie- 
toje. Ir vėl atgimė didžioji Karlotos viltis. Kitaip nei iš Pjetro, kuris 
sugrįžęs sugebėjo pasakyti bent porą žodžių, iš Inesos lūpų negalėjai 
išgauti nė garso. Ji leido daryti su ja ką nori — prausti, šukuoti, gul- 
dyti į lovą, kelti iš miego, bet ji nekalbėjo. Kartais jai užeidavo prie- 
puoliai — tuomet ji pereidavo tikrą pragarą. Karlota įsivaizdavo, kaip 
atrodė Inesos pragaras: tempimo suolų girgždėjimas, baimės kvapas, 
tvyrantis ore ir tūnantis sieloje, žvilgsnis fanatikams į akis — ir jų 
žvilgsnis į nekaltas primestą kaltę pripažįstančios aukos akis, odinis 
diržas, vis smarkiau ir smarkiau veržiantis aukai kaklą, kol jai pri- 
trūksta oro... Inesa buvo visiškai palūžusi, o jos žvilgsnis — užgesęs. Ji 
regėjo kažką nepaprastai baisaus. Ir Karlota niekaip negalėjo išmesti 
iš galvos siaubingo įtarimo, kad tai, ką išvydo Inesa, buvo klykianti, 
mirštanti Laura. Nes Laura taip ir negrįžo namo. 

Kai praėjus keturiems mėnesiams nuo Inesos pasirodymo galu- 
tinai paaiškėjo, kad daugiau stebuklų neverta laukti, Pjetras nusi- 
žudė. Jis buvo rastas ant kranto prie Siponto toje vietoje, kur seniau 
drauge su Karlota ir Laura mėgdavo vaikščioti. 

Karlota manė pasiekusi patį gyvenimo dugną - ji prarado savo 
vaiką ir vyrą, o jos globotinė buvo pamišusi, tačiau ji dar kartą — ir 
ne paskutinį — suklydo. Dėl bedieviškos Karlotos vyro savižudybės 
vyskupija atsisakė mokėti jai našlės pensiją. Tuomet Karlotai neliko 
nieko kita, kaip dar truputėlį pagyventi iš savo menkų santaupų, 
kurias ji buvo atsidėjusi juodai dienai. Ji pardavė visus baidus ir 
sukneles, netgi Lauros drabužius, kad galėtų prasimaitinti pati ir 
pavalgydinti Inesą bei susirasti kuklų būstą. Jos prašymai, rašyti ar- 
kivyskupui del Montei, taip ir liko be atsako, o visi bandymai pas jį 

patekti žlugo. Kai jos pravalgė visas santaupas, į šipulius sudužo netgi 
šie paskutiniai jos egzistencijos ramsteliai. Karlotos gyvenimas buvo 
nušluotas lyg smėlio pilis nuo jūros kranto, taip, jai iš tiesų atrodė, 
kad ji kapanojasi galingo, viską aplinkui niokojančio potvynio ban- 
gose. Pirmiausia ji liovėsi tikėjusi Dievo bažnyčia, o paskui liovėsi 
tikėjusi ir pačiu Dievu. Tuomet jai jau nebuvo taip sunku žengti dar 
toliau: savigarba, viltis, išdidumas tapo tuščiais žodžiais. Tuštuma, 
kuri tvyrojo Inesos akyse, viešpatavo Karlotos širdyje. 

Ji tapo parsiduodančia moterimi: tai padaryti ją privertė finan- 
sinė padėtis, o grožis įgalino ją verstis šiuo amatu. Keista, kad jos 
išvaizda visiškai nenukentėjo nuo baisaus sielvarto, bet ji tarė sau, 
kad net ir rožė, nupjauta nuo krūmo, dar kurį laiką žydi, nors iš 
tiesų jau seniai mirusi. 

Karlota daugiau nebegalėjo vadintis savo senąja Peca pavarde — 
kurtizanei ji paprasčiausiai netiko. Pasivadinusi Karlota da Rimini, 
ji atkeliavo į Romą, kur iš savo amato prasimaitindavo pati ir pa- 
valgydindavo Inesą. Būdama kekše ji turėjo taikstytis su blogomis 
turtingų klientų nuotaikomis ir jų beprotybėmis, jiems paliepus 
privalėjo juos bučiuoti ir rangytis tokiomis pozomis, apie kurių 
egzistavimą ji seniau net nebūtų įtarusi, ir kiekvienam, kuris tik 
panorėdavo, apnuogindavo savo krūtis. 

Ilgus metus ji, nepaisant visko, nejautė jokio troškimo atker- 
šyti vyrui, kurį kaltino dėl visų savo nelaimių, tačiau, kai Džovanis 
Marija del Montė 1550 pavasarį labai netikėtai buvo išrinktas po- 
piežiumi, Karlota galutinai liovėsi tikėjusi, kad pasaulyje egzistuoja 
teisybė, kurią valdo visagalio Dievo ranka. Jos gyvenimas buvo vi- 
siškai sužlugdytas, kai tuo metu del Montė, atidavęs į inkvizicijos 
nagus nekaltus vaikus, apšmeižęs ir pražudęs Pjetrą, o jai, jo našlei, 
ciniškai atsisakęs mokėti pensiją, atsisėdo į Šv. Petro Sostą. 

Atrodė, lyg ji būtų atsipeikėjusi iš svaigulio - dabar Karlota 
nusprendė pati pasirūpinti teisingumu. 

Kiekvienas žmogus turėjo savo silpnybių, nesvarbu, kokio 
luomo jis būtų. Įžymiausias dailininkas bijojo prarasti regėjimą, 
didis karvedys — savo pareigas. Niekas nebuvo toks didis, kad būtų 
pajėgęs nugalėti likimą, netgi pats popiežius. Pažeidžiama Juliaus III 

vieta buvo jo sūnus. Moteris, pagimdžiusi Inocentą, Juliui mažai 
terūpėjo, bent jau niekas negirdėjo, kad jis kada nors būtų davęs jai 
ką nors daugiau nei pinigų. Bet Inocentas buvo jo kūnas ir kraujas! 
Nustebusi Italija stebėjo, kaip Šventasis Tėvas įsileido šį jaunuolį į 
savo gyvenimą. Inocentas buvo jo favoritas — jis lepino jį įvairiais 
turtais, titulais ir mažomis auksinėmis statulėlėmis. Inocento rūmai 
buvo įrengti kaip imperatoriaus, o ten vykstančios puotos savo pra- 
banga priminė senąsias Romos cezarių puotas. Jei kartais Inocentas 
pernelyg smarkiai perlenkdavo lazdą, popiežius darydavo viską, kad 
tik užglaistytų šį reikalą. Jis išpildydavo visus be išimties jo norus. 

Be abejo, del Montė mylėjo savo sūnų: Inocentas buvo pats 
brangiausias jo turtas — taip, kaip kadaise Karlotai pati brangiausia 
buvo jos Laura. 

Nuoto laiko ji pasigviešė atimti Inocentui gyvybę. Jai buvo ne- 
svarbi Inocento asmenybė - jai jis buvo viso labo tik keršto objektas. 
Karlota iki šiandien niekuomet nebuvo apie jį bent kiek ilgiau pa- 
galvojusi. Ji galvojo tik apie neviltį, į kurią įstumtų popiežių Julių. 
Jis turėjo parirti, ką reiškia prarasti vienintelį savo vaiką. 

Jausmus, kuriuos jai sukėlė Inocento asmeniniai daiktai, be 
gailesčio sunaikino popiežiaus laiške perskaityti žodžiai. Tik labai 
trumpai, vos keletą akimirkų, ji išvydo Inocentą kaip žmogų. Dabar 
jis jai jau nebebuvo žmogus. Jis neturėjo šuns, neturėjo kamuolio, 
neturėjo mylimosios. 

Vienintelis, ką jis turėjo, buvo jo tėvas. 


Prieš atsikeldamas jis paglostė šalia savęs gulintį jauną kūną. Šis 
kūnas buvo it šiltas kraštovaizdis su menkučiais nelygumais: šon- 
kauliai it nedidukės kalvelės, bamba kaip mažas ežeriukas, krūtų 
speneliai kaip dvi kietos uolos arplaišos. Koks švelnumas. Jis šypsosi, 
liesdamas šį kūną. Jis laimingas. Per pirštų galiukus į jo kūną liejasi 
laimė. 

Jis labai nenoriai palieka šiltą lovą. Grindys šaltos, o židinys 
vos rusena. Jis pasiima žvakigalį ir pasišviesdamas juo žengia per 
kambarį. Atsargiai praveria duris — labai lėtai, stengdamasis, kad jos 
negirgždėtų. Nors saulė nusileido visai neseniai, jis elgiasi taip, lyg 

dabar būtų vidurnaktis. Visą savo gyvenimą jis stengėsi atsižvelgti 
į kitus žmones. 

Kai atsitupia ant naktipuodžio, jį nukrato šiurpas — atrodo, kad 
metalinis naktipuodžio kraštas lyg aštrus ir šaltas varveklis įsigręžia 
į jo kūną. Jis nekenčia garso, kurį sukelia šlapimo srovė, čiurškianti 
į puodą. Nori kuo greičiau sugrįžti atgal į lovą ir džiaugiasi pagaliau 
atlikęs savo gamtinius reikalus. 

Jis grįžta atgal tuo pačiu keliu, kuriuo ir atėjo — ir šįsyk yra ne- 
paprastai atsargus. Kuo arčiau žengia prie miegamojo, tuo plačiau 
jo lūpose skleidžiasi šypsena. 

Priėjęs prie paskutiniųjų durų ir atsargiai suėmęs jų rankeną, lyg 
tai būtų švelnus kūnas, kurį jis paliko gulintį lovoje, kažką pajunta 
savo nugaroje. Iš pradžių skausmą ir neapsakomą šaltį. Bet dar vė- 
liau, vos po akimirkos, patiria tai, ko dar niekada nebuvo išgyvenęs: 
krūtinę užlieja galinga šilumos banga ir jam labai gera. Atrodo, jis 
kuoktelėjo. Suvokia, kad kažkas sužeidė jį į nugarą, bet sekundėlę 
tai neturi jokios reikšmės — jam iš tiesų labai gera. 

Neatsisukdamas įsvyruoja į miegamąjį. Kojos panėšėja jo kūną 
dar porą žingsnių, o paskui jis nugrimzta į tamsą. Paskutinis garsas, 
kurį dar spėja sugauti klausa — siaubo kupinas riksmas, sklindantis 
iš lūpų, kurias vos prieš keletą minučių jis švelniai bučiavo. Pasku- 
tinis vaizdas, kurį spėja išvysti, - baimės kupinos akys. O paskutinis 
pojūtis, kurį dar spėja patirti, — karštas skystis, tekantis jam per 


smakrą. 


Antonija paliko ateljė ir leidosi į kelią per Pz/2z20 Rosato koridorius, 
norėdama pasižiūrėti, kaip laikosi Inesa. Tėvas papasakojo jai viską, 
ką žinojo apie Inesą, ir visą popietę jie kartu rūpinosi mergaite. 
Kad ir kaip būtų keista, dabar Antonija visai nesinervino. Nuo to 
laiko, kai pamatė, kaip Inesa šypsosi, ir pasinaudojusi šios mergaitės 
įkvėpta idėja ėmė kurti savo naująjį vitražą, ji visiškai prarado baimę, 
kurią iš pradžių jai jautė, ir dabar Antonijai nieko nereiškė nueiti 
pas ją vienai. 

Jeronimas prieš dvi valandas — po to, kai jie susiginčijo, — išėjo 
pasivaikščioti. Ji papriekaištavo jam, kad jis jai nežinant susitarė 

dėl darbo Tulūzoje; o jis savo ruožtu jautėsi įžeistas, kad ji galimą 
santuoką su Matu vertina labiau nei sutartį su arkivyskupu Vilef- 
renšu. 

— Jeigu tau pasisektų Tulūzoje, priešais tave atsivertų visų baž- 
nyčių durys: Reimso, Kelno, Strasbūro. Ir viso to tu nori atsisakyti 
vien tik dėl to, kad Matas Hagenas veikiausiai tam nepritartų? O 
Viešpatie švenčiausiasis, padėk man! Atrodo, kad vėl pildosi Ber- 
toldo prakeikimas, kuriuo jis mane apdovanojo mirdamas. 

— Meilė - ne prakeikimas. 

— Tu myli stiklą, Antonija. Tu jauti mūsų menui aistrą, kokią gali 
pajusti tik retas meistras. Tai, kad esi moteris, ir yra pati didžiausia 
tavo stiprybė. 

— Kitais metais man sueis trisdešimt. Vien tik stiklas nesuteikia 
gyvenimui prasmės. 

— Iki šiol tu sugebėdavai padaryti jį prasmingą, o aš visados tai 
suprasdavau, nes kaip ir kiekvienas žmogus, tu turi savo asmeninių 
poreikių. 

Užuomina apie jos meilės nuotykius liudijo, kad šįkart jų po- 
kalbis bus daug atviresnis nei paprastai. 

— Matas, - pasakė ji, — priklauso visai kitokiai vyrų rūšiai. Aš 
mylėjau jį visą gyvenimą, o dabar jis čia. Jis grįžo. Aš nenoriu dar 
kartą jo prarasti. 

— Arjis tau suteikė viltį, jog tave ves? 

— Taip. 

— Na, man jis apie tai dar nieko neužsiminė, o aš nelabai norė- 
čiau atiduoti tave protestantui, priversiančiam tave atsisakyti vitražų 
kūrimo meno. 

— Kitas tėvas džiaugtųsi, kad pasiturintis, perspektyvus vyras 
peršasi jo dukrai. 

— Ber kiti tėvai neturi tokios dukters kaip aš. Aš mačiau visą tavo 
kūrybinį virsmą — tu jau seniai mane pralenkei. Tavo vitražai labai 
ekspesyvūs ir pasižymi stulbinama išraiškos jėga, o jeigu tau vieną 
dieną pasiseks sukurti kažką įdomesnio už apokalipses, tu tapsi pačia 
iškiliausia mūsų gildijos meistre. 

— Tai... tai labai glosto man savimeilę, bet tu gerokai perdedi. 

— Jeronimo Benderio žodžiai tokie pat tikri, kaip ir jo vardas 
bei pavardė. Prisiekiu Dievu, tu turi talentą. Tulūzoje tu pati tai 
suprasi. Neseniai mačiau tavo naujausius piešinius: mergaitę, angelą 
ir mirštantį vyskupą. Šis mirštančios mergaitės švelnumas: tiesiog 
neįtikėtina! Ir tai, kaip ji žvelgia į angelą - lyg mylėtų jį už tai, ką jis 
daro. Visi žavėsis tavimi, jei sukursi štai tokį vitražą, Antonija. Tu 
jau pradėjai dirbti, šis vitražas jau gyvena tavyje! Kaip ilgai aš lau- 
kiau tos dienos, kai tu liausiesi kūrusi siaubingas pasaulio pabaigos 
scenas ir leisi įžengti į savo širdį kai kam daugiau — neaprėpiamam 
jausmų pasauliui. Ko gi tu lauki? Dirbk! Mesk visus savo darbus 
Tridente — aš vienas pasirūpinsiu Santa Maria Maggiore. Kurk, An- 
tonija, kurk Iulūzai! 

Antonijai atėmė žadą ir keletą akimirkų ji net nežinojo, ką atsa- 
kyti. Atrodė, jog tėvas pasakoja jai apie jos ateitį. Apie tūkstančius 
fhigūrų, kurios apsigyvens Europos katedrų langų vitražuose, apie 
siluetus, kurie užgimdavo jos vaizduotėje ir kuriuos atgaivindavo 
Dievo šviesa. Toledas, Notrdamas Paryžiuje, Šartras — šios trys pa- 
čios įspūdingiausios katedros... Staiga jai pasirodė, kad jos svajonė 
gali virsti tikrove. Jeronimas palietė silpną dukters vietą ir jis puikiai 
tai žinojo: apie Šartrą ir Toledą Antonija svajojo beveik tiek par ilgai, 
kiek apie Matą. 

Pasinaudodamas jos nuostaba Jeronimas kalbėjo toliau, net ne- 
laukdamas, ką ji atsakys. Ji labai norėjo ant jo supykti, bet negalėjo. 
Jis priminė jai, kad ji - menininkė, ir kad pati privalo suprasti, ko tu- 
rėtų atsisakyti, jei išsipildytų jos svajonė — tapti Antonija Hagen. 

Be to, jos tėvas nepaprastai jaudinosi dėl Karlotos, tačiau vengė 
apie ją kalbėti. Jis nervinosi ne tik dėl kritusio įtarimų šešėlio, bet 
ir dėl to, kad Karlota praleido naktį su kitu vyru. Tiesą pasakius, 
žinant, kad ji kurtizanė, tai nebuvo ypatingai didelė staigmena, 
tačiau tiesioginė akistata su įvykusiu faktu yra daug skaudesnis 
dalykas nei šiaip žinojimas. Antonija nenorėjo lįsti jam į širdį. Jis 
visuomet pats susidorodavo su savo bėdomis - ir su savo žmonos, 
Antonijos motinos, mirtimi, ir su savo stiklo vitražų figūrų žūtimi 
Ulmo katedroje 1531-aisiais. Jeronimas slėpė savo širdį — savo 
plačią, nuostabiai gerą ir jautrią širdį —- už aukštos mūro sienos. 

Buvo aišku tik viena: jis mylėjo Antoniją, mylėjo ir Karlotą. Jis 
norėjo gero joms abiem. 

Karlotos kambaryje Antonija pašiurpo nuo čia viešpataujančio 
šalčio. Inesa sustingusi sėdėjo priešais atvirą langą — pernelyg menkai 
apsirengusi ir net neužsimetusi ant pečių šalio. Antonija atsargiai 
praslinko pro ją ir uždarė langą. Paskui ji rūpestingai apkamšė ap- 
klotu mergaitei kojas ir ištiesė jai kriaušę, porą džiovintų slyvų ir 
duonos riekę su sūriu, taip pat taurę vandens, saugodamasi, kad 
netyčia prie jos neprisiliestų. Porą kartų Antonijos kūnu nuslydo 
mergaitės žvilgsnis — jos akyse nebuvo nieko kita, išskyrus begalinį 
abejingumą visam ją supančiam pasauliui. Ji judėjo it lėlė, varoma 
kažkokios nematomos jėgos. Jos judesiai buvo visiškai beasmeniai, 
bevaliai. Inesai turėjo būti maždaug dvidešimt, tačiau Antonija būtų 
jai davusi viso labo keturiolika ar penkiolika metų. Jos kūne nebuvo 
jokių moteriškumo požymių. Atrodė, jog ji sustojo tam tikrame 
savo gyvenimo taške arba kažkas ją ten sustabdė. O kas gi dėjosi 
jos viduje? Ar labai smarkiai suniokota buvo šios jaunos merginos 
siela? 

Padėjusi ant lovos naktinius marškinius ir atklojusi anklodę, 


Antonija staiga pajuto, kad už jos kažkas stovi. 


Sandras laukė jaunojo kardinolo Inocento del Montės prie jo rūmų, 
norėdamas paprašyti jo pagalbos. Kaip pasakyrų Romos ragazzi* — 
Inocentas buvo skolingas Sandrui už savo gyvybę - taigi dabar šis 
tikėjosi sulaukti už tai jo dėkingumo. Sandrui reikėjo užtarėjo. Taip 
pat jam buvo būtina surasti galimybę, kaip, pernelyg smarkiai ne- 
rizikuojant savo gyvybe, būtų galima išvengti įtariamųjų vyskupo 
nužudymu asmenų kankinimo. 

Iš tamsos išniręs kardinolas Inocentas del Montė buvo apsuptas 
keisto būrelio bendraamžių vyrukų. Vienas iš Inocento palydovų 
buvo apsirėdęs kalvio drabužiais, kitas buvo virėjo padėjėjas, o tre- 
čiasis — paprastas miesto sargybos eilinis su pasvirusiu ant šono, 
lyg laivas per audrą, šalmu ant galvos. Jie kvatojo ir glėbesčiavosi, 


* Vaikėzai (it. ). 

o virėjo padėjėjas netgi drįso atsiremti kardinolui į petį, dėl ko šis 
visiškai nesupyko. Nuo linksmosios kompanijos tvokstelėjo rūgštaus 
vyno tvaikas. 

— Jūsų Eminencija, — pasisveikino Sandras ir nusilenkė, bet ši- 
toks jo elgesys sukėlė viso labo tik audringo juoko pliūpsnį. 

— Jis pavadino tave „Jūsų Eminencija“, - kikeno jaunasis kalvis. — 
Eminencija. O aš visuomet maniau, kad tai - kažkas valgoma. 

— Tai n-nevalgoma, — vos apversdamas liežuvį suvapėjo virėjo 
padėjėjas. - Bet galima būtų ir paragauti. 

Visi nusikvatojo. Sandras taip pat šyptelėjo. Jo visiškai neglu- 
mino jaunojo kardinolo elgesys, priešingai — priminė jo paties iš- 
kylas su draugais, kurie taip pat visuomet šėliodavo ir kvailiodavo it 
laukiniai. Vis dėlto Sandras nebuvo nei kardinolas, nei Visuotinio 
Bažnyčios susirinkimo delegatas ir juo labiau — ne popiežiaus sūnus. 
Pirklio sūneliui dar buvo atleistinas toks elgesys. Tuo tarpu dvasiš- 
kiui taip elgtis buvo galima tik pakankamai artimų žmonių rate. 

— Norėčiau su Jumis pasikalbėti akis į akį, Jūsų Eminencija. Tai 
nepaprastai svarbus reikalas. 

— Ar girdit, jūs?! - sušuko Inocentas. — Jo Šventenybės vizitato- 
rius atėjo pas mane ne su svarbiu reikalu, bet su 26paprastai svarbiu 
reikalu. Jeigu jis būtų tik svarbus, aš liepčiau jam traukti savais 
keliais. Bet dabar... Žmonės, prašau man atleisti. 

— Už ką? — suburbuliavo kareivis ir nusijuokė. — Kad pakišai 
koją Cigno smuklininkui? Ar už tai, kad pastatei girtuokliui Brunui 
dvylika bokalų alaus, bet atsisakei pavaišinti jį tryliktu? 

— Žmogau, — suvapėjo virėjo padėjėjas. — Inocentas norėjo pa- 
sakyti, kad dabar mums reikia pasitraukti. 

Kareivis pamėgdžiojo pučiamo trimito garsą. 

— Traukiamės. Slėpkitės apkasuose. Išsitraukite ietis. 

Keturi jaunuoliai dar valandžiukę kvailiojo, o Sandras kantriai 
laukė ir tuo pačiu metu galvojo apie Bruną Bolcą. Aaronas pranešė, 
kad Brunas jau atsigavo. Aarono dėdė sugirdė jam kūną stiprinančio 
toniko, davė išgerti daug vandens ir privertė suvalgyti keturias riekes 
duonos su sūriu. Galiausiai jis sumaitino jam gabalą medaus pyrago. 
Tuomet Bruno veidas atgavo spalvą. Jis jau nebedrebėjo, pradėjo 

blaškytis kaip pasiutęs ir vis prašėsi išleidžiamas namo. Sandras leido 
jam išeiti. Žinoma, jis suprato, kad Brunas nepasveiko, bet nebuvo 
prasmės ilgiau jo laikyti. Matas prisipažino, jog iš tiesų svečiavosi 
pas Bertanį, taigi Brunas liovėsi buvęs svarbiu liudininku. Gydytojas 
įdavė jam toniko butelį, duonos ir sūrio likučius. Kaip išaiškėjo, 
Brunas daug labiau vertino kitokios rūšies vaistus ir surado žmogų, 
kuris jam už juos sumokėjo. 

Galiausiai jie pasiliko su Inocentu dviese. Jo palydovai susibūrė 
šaltame rūmų vestibiulyje ir vaišinosi vynu iš keturių ąsočių. Ino- 
centas nusivedė Sandrą į gana nedidelį šilrą kambarį su židiniais, 
baldais, degančiomis žvakėmis ir maloniais niekučiais, prie kurių 
galėjai priskirti ir šunį, kuris gailiai cypdamas nuvargusiu žingsniu 
atsliūkino pasitikti savo šeimininko. 

— Bokačai, — ištarė Inocentas ir priklaupė prie jo. Jis paglostė 
šunį, apkabino jį, o galvą valandžiukei priglaudė Bokačui prie au- 
sies. — Kaip tau sekasi? Ar ir vėl nieko neėdei? Tu toks liesas, senasis 
drauguži, siaubingai liesas. Argi ne likimo ironija? Seniau mes abu 
beveik neturėdavom ko užkrimsti, o tuos menkus maisto trupinius, 
kuriuos mums vargais negalais pasisekdavo susimedžioti, tučtuojau 
godžiai prarydavom. Apipuvusios kopūstų galvos tekdavo man, o 
žiurkės — tau. O dabar, kai aš esu turtingas kardinolas ir mes galime 
rinktis pačius geriausius valgius, tu esi per senas, kad deramai tai 
įvertintum. — Ir tyliai pridūrė: — Puikiai tave suprantu. 

Bokačas nulingavo atgal prie savo patiesalo. O Inocentas paly- 
dėjo jį liūdnu žvilgsniu. 

— Jūsų šuo, — pastebėjo Sandras, — pavadintas labai neįprastu 
vardu. Ar taip pavadinote jį keturiolikto amžiaus rašytojo garbei? 

— Taip. O ar žinot, kad šunelis į jį panašus? 

Sandras šyptelėjo. 

— Kuo? 

— Jūs tik pažvelkite į jį, - pasakė Inocentas. - Mano Bokačas 
taip pat pasakoja savo istoriją, kupiną meilės ir liūdesio. Apie gyve- 
nimą skurde, apie patyčias, persekiojimus. Visų ujamas, lazdomis 
sudaužytas, rimbais nučaižytas, niekur nelaukiamas beveislis gatvės 


valkata. Man buvo dešimt metų, kai jį suradau, o tikriau — kai jis pas 


215 


mane priklydo. Nuo to laiko mes neišskiriami. Mes mylime vienas 
kitą. Apskritai šioje žemėje aš myliu tik dvi būtybes. 

UŪmai nepaprastai niūri ir melancholiška nuotaika dingo it 
dūmas, nupūstas vėjo. Tiesiu taikymu Inocentas patraukė prie 
vyno ąsočio. Nors greta stovėjo brangios taurės, jis įpylė vyno į du 
paprastus molinius puodukus ir vieną iš jų padavė Sandrui. Išgėrė 
savo vyną vienu ypu, įsipylė antrą ir nusišluostė apsiausto rankove 
lūpas. Sudribo į fotelį, sutabalavo kojomis ir pasiūlė Sandrui sėstis 
ant patogios sofos. 

— Kas gi Jus čia atvedė, Karisimi? Kaip matote, aš vis dar gyvas. 
Kuo galėčiau Jums dar pasitarnauti? 

— Šįkart, Jūsų Eminencija, atėjau čia dėl s2v0 gyvybės. Kaip 
žinote, aš areštavau Viurtembergo pasiuntinį. 

— Taip, tai buvo vienintelis įdomus dalykas, nutikęs per tą nuo- 
bodų Visuotinio Bažnyčios susirinkimo atidarymo posėdį. 

— Areštas buvo nepagrįstas. 

— Tikrai? 

— Taip, turėjau vėl paleisti Matą Hageną į laisvę. 

— Tai bent naujiena, - nuobodžiaujančiu tonu pasakė Inocentas 
ir ištuštino puoduką. 

— Tik Jums. Delegarai tik ir kalba apie šį įvykį. 

— Manęs ne itin domina derybos ir intrigos, šnabždesiai ir pa- 
skalos, aš Jums tai jau sakiau. Po pietų aš apskritai nepasirodžiau 
Visuotiniame Bažnyčios susirinkime — užuot tai daręs, susiradau 
keletą draugužių. Dabar nors truputėlį linksmiau. 

— Bet nepaprastai pavojinga, Jūsų Eminencija. Aš Jūsų maldavau 
visuomet vaikščioti nors su vieno kareivio palyda. 

— Aš taip ir padariau. Juk Jūs jį matėt. 

— Tas — pats girčiausias? 

— Tai aš jį privaišinau. Jis vardu Rinaldas. O galbūt Rodžeris? 
Robertas? Bent jau pirmoji jo vardo raidė tikrai „R“. 

Pusiau prisimerkęs jis dar giliau nugrimzdo į fotelį. 

— Kažką kalbėjote man apie savo gyvenimą. Kas gi nutiko? 

— Sukėliau sąmyšį Visuotiniame Bažnyčios susirinkime ir Jo 
Šventenybė labai dėl to supyks. 

— Tai jau tikrai, — patikino Inocentas. Jam dar nesipynė liežuvis, 
tačiau šneka jau pradėjo darytis lėtoka. — Jis labai dosnus ir kilnia- 
širdis, kai viskas klostosi pagal jo planą, tačiau tučtuojau įniršta 
kaip žvėris, vos tik kas nors atsistoja jam skersai kelio arba nevykdo 
to, ką jis liepia. Galėčiau Jums daug apie tai papasakoti: juk aš esu 
jo sūnus. 

Jis trečiąkart įsipylė į puoduką vyno ir vienu ypu iki pusės jį 
ištuštino. 

— Norite, kad Jus užtarčiau? Pasakysiu štai ką: aš parašysiu savo 
mylimam tėtušiui laišką. Ir dar kokį laišką! Parašysiu jam, kad Jūsų 
globojamas aš jaučiuosi esąs visiškai saugus, taip, kad Jūs dieną naktį 
mane saugot ir kad Jums mano gyvastis svarbesnė už viską. Kad Jūs 
žiūrite į Jums patikėtas pareigas taip rimtai, kaip į Švč. Sakramentą. 
Ar toks palyginimas leistinas, ar pernelyg šventvagiškas? Jeigu kam 
nepatinka — aš esu Jėzaus vietininko Žemėje sūnus. 

— Dievo vietininko, — kantriai pataisė jo žodžius Sandras. 

— O aš maniau, kad tai vienas ir tas pats. Na, bet nesvarbu. Aš 
parašysiu popiežiui Juliui, kad man nieko blogo nenutiko ir kad aš 
Jumis visiškai pasitikiu. Taip, aš padarysiu tai Jūsų labui. Jūs išgel- 
bėjor man gyvybę, o aš atsilyginsiu Jums tuo pačiu. Amžini draugai. 
Jūs esate malonus vaikinas ir nežiūrite į mane iš aukšto dėl to, kad 
aš esu neišsilavinęs, netašytas ir įkaušęs vaikėzas iš vargšų kvartalo. 
Pamažu išmokau suvokti tokius dalykus. Kuo tu vardu, bičiuli? 
Pamiršau tavo vardą. 

Dabar Inocentui liežuvis pradėjo kaip reikiant pintis. 

— Sandras, Jūsų Eminencija. Tačiau būtų geriau, jei mes... 

— Sandras! Sandras! Susiradau naują draugą - protingą, garbingą 
draugą, kuris mane saugo ir kurį aš saugau. Mes saugojame vienas 
kitą. Tu rūpiniesi, kad aš rytoj neatsistočiau priešais Dangaus vartus, 
kur Petras, niūriai dėbtelėjęs, pasiųstų mane prie kitų vartų, o aš 
pasirūpinsiu, kad tau netektų uostyti Romos kalėjimo rūsių tvaiko. 
"Tučtuojau iš ryto nusiųsiu tėvui laišką, juk, šiaip ar taip, jis visuomet 
laukia mano laiškų, net nežinau kodėl. Aš nieko iš jo nenoriu, bet 
jis vis tiek mane myli. Galbūt jis mane myli ir apipila pinigais, nes 
aš nieko iš jo nenoriu. Tik šiandien, šiandien aš vis dėlto kai ko iš 

jo noriu. Jis privalės tau atleisti. Luktelk, mano drauge Sandrai, aš 
tučtuojau, dabar pat parašysiu jam laišką. 

Jis pakilo iš fotelio, vos nenuvirto ant žemės, nusvyravo prie 
rašomojo stalo ir puolė raustis popierių krūvoje. 

— Štai čia pergamentas — ypatingai gražus. O čia — rašalas. 
Plunksna, plunksna, plunksna, kurgi ta... A, štai kur ji. Ką gi mes 
rašysim? „Mano mylimas Šventasis Tėve.“ Ne. „Jo Šventenybei Tė- 
tukui.“ 

Sandras priėjo prie Inocento iš už nugaros ir uždėjo jam ranką 
ant peties. 

— Verčiau prigulkite, Jūsų Eminencija. Laišką galėsite parašyti 
ir rytoj. 

— Ne, ne. Ir nevadink manęs „Eminencija“, vadink mane Ino- 
centu. Nenoriu būti kardinolu, Sandrai, tiesiog nenoriu būti nie- 
kinamas už tai, kad... kad mane... 

Jo galva lėtai nusviro ant stalo, o akys užsimerkė. 

— Tiesiog noriu būti žmogumi, ir kad visi mane tokiu laikytų, — 
murmėjo jis, - paprastu vaikinu — nei blogu, nei geru. Nenoriu 
būti pajuokos objektu. Kur Farnezės — aš užmušiu juos! Kur dingo 
purvini skersgatviai? Bokačai! Kur mes atsidūrėm, Bokačai? Ar tik 
nepasiklydom? Džina, prilaikyk mane. Kur tu, Džina? Aš myliu 
tave. O mama, kur mano mama? Mama mirė. Likai man tik tu, 
Džina, tu ir Bokačas. Man reikia tavęs, Džina. Noriu, kad būtum 
šalia. 

Jau beveik nieko nesuvokdamas jis apgraibomis susirado ant 
stalo moters laišką ir pabandė jį apglėbti. Tačiau rankos jau nebe- 
klausė. Jis kažką neaiškiai suniurzgė ir pagaliau visai nutilo. 

Sandras giliai atsiduso ir papurtė galvą. Iš pradžių Brunas, paskui 
Inesa, o štai dabar — Inocentas. Pasaulis buvo pilnas nelaimėlių. 
Neapolio ligoninėje jis prisižiūrėjo daug didesnių nelaimingųjų 
nei šis. Žmonių pūliuojančiomis žaizdomis ir sielomis, kurie buvo 
pasmerkti pražūčiai. Tuo metu, kai pirkliai džiaugėsi, kad pasaulis 
tapo didesnis, kai poetai šlovino naują — daug laisvesnę epochą, 
siuvėjai kūrė rafinuotus apdarus, muzikai — nuostabius šokius, 
architektai projektavo platesnes garves daugybei karietų, — vargšų 

kvartalo skersgatviuose bastėsi netekę tėvų, atstumti, apleisti vaikai, 
o visiškai išsekę nuo sunkaus gyvenimo žmonės susmukdavo dvo- 
kiančiuose nuotekų grioviuose. 

Tai buvo neteisingas, kupinas priešiškumo pasaulis, kuriame 
daugybė žmonių kraupiu daugiabalsiu choru rėkė apie savo skurdą 
ir prašėsi pagalbos. Sandras tapo jėzuitu, o ne dominikonu arba 
cistersu, nes jėzuitai rūpinosi švietimu ir vargšais. Jis norėjo pada- 
ryti kažką naudinga, norėjo sušildyti žmonėms širdis ir atnešti nors 
truputį šviesos į mirštančias jų sielas. Tylos gaubiamuose skriptoriu- 
muose, kuriuose jis dirbo būdamas Luiso padėjėju, Sandras beveik 
užmiršo, kad pasaulis vis dar kupinas bėdų. Neseniai sutikta Inesa 
prižadino jame noviciato dienų ilgesį. 

Jis pakėlė Inocento galvą nuo stalo ir vargais negalais paėmė iš 
jo laišką, parašytą mergaitišku raštu; šalia gulėjo ir jo atsakymas, ir 
kai Sandras jį skaitė, širdį jam apėmė begalinis troškimas ir pačiam 


kada nors parašyti kažkam štai tokį laišką. 


Džina, ilgiuosi tavo plaukų, kurie mane švelniai kutendavo. II- 
giuosi tavo balso, sužeistos paukštės balso. Pasigendu tavo rankos, 
besiilsinčios man ant nugaros, rytmečio aušros ir laimės nutviekstų 
mudviejų veidų, trokštu vėl regėti tave sode prie šulinio, pasigendu 
rimto tavo žvilgsnio, kai duodi man patarimą, taip, aš pasigendu 
netgi tavo ašarų dėl mudviejų nelaimės. Žinau, kad tu kiekvieną 
dieną daugybę kartų galvoji apie mane, taip pat kaip ir aš kasdien 
galvoju beveik vien apie tave. 


Sandras pastebėjo popieriaus skutelius, išbarstytus aplinkui, 
ir pagalvojo, kad tai - laiškų juodraščiai, tačiau iš tiesų tai buvo 
popieriūkščiai, išjuokiantys Inocentą. Palengva jam širdį užplūdo 
neapykanta žmonėms, kurie niekaip nenorėjo palikti ramybėje jau- 
nuolio, kuris jau ir pats nebežinojo, kur jo vieta. 

Jis nunešė girtutėlį Inocentą į lovą. Šis buvo lengvas lyg plunks- 
nelė, ir Sandras dar kartą įsitikino, koks jaunas, dar beveik vaikas 
buvo popiežiaus sūnus, — o jau toks nelaimingas. Galbūt šiam ber- 
niukui čia labai stigo draugo — ne sugėrovo, o tikro draugo. Ino- 

centas daugybę kartų taip į jį kreipėsi: „drauge“. Ir Sandras iš tiesų 
pasijuto toks esąs. 

Sandras jau beveik negalvojo apie laišką, kurį Inocentas turėjo 
parašyti, užtardamas jį, tik staiga įėjo tarnas — kaip tik tą akimirką, 
kai Sandras užklojo girtutėlį Inocentą. Pamatęs Sandrą, tarnas stab- 
telėjo ir nusilenkė. Paskui palietė Inocentui petį. 

— Pone, - pasakė jis ir lengvai papurtė jį už peties. 

— Jis miega. — Sandras mostelėjo ranka į tuščią puodelį. 

— Suprantu, — pasakė tarnas, lyg teismo sekretorius, jau šimtąjį 
kartą protokolavęs tą patį teiginį. - Tuomet nieko nebus. Gerai, 
kad čia esat, garbingasis tėve. 

— Nedaug ką nuveikiau. Gal tik truputį pasiklausiau, ką jis šneka, 
ir nunešiau į lovą. Štai ir viskas. 

— Netai turėjau galvoje, garbingasis tėve. Tiesą pasakius, ketinau 
tai pranešti tik kardinolui, tačiau dabar, kai Jūs čia... Ši naujiena 
daug svarbesnė Jums. 

— Apie ką čia kalbi? 

— Areštuotas žmogus. Miesto sargyba sučiupo kurtizanę, nužu- 
džiusią vyskupą Bertanį. 


Ketvirtoji dalis 

1551metų spalio 12-oji, trečioji 
Visuotinio Bažnyčios susirinkimo diena 


Antonija beveik nuoga stovėjo priešais vitražą. Kadangi patalpoje 
tvyrojo šalta tamsi naktis, ji užsimetė ant pečių lininį apklorą, pasi- 
ėmusi jį nuo savo lovos, tačiau pro jį šmėžavo nuogas, net pašiurpęs 
nuo šalčio kūnas. Priešais ją, dviejų žvakių, pastatytų už stovo, bei 
židinio ugnies apšviestas, tviskėjo angelas. Jai patiko angelai, nes 
jie buvo kaprizingos būtybės, iš kurių galėjai sulaukti visko. Jie ne- 
buvo tokie šalti ir racionalūs kaip šventieji. Bevardis angelas buvo 
dar nuogesnis nei ji. Jo klubus dengė vien siaura audeklo juosta ir 
atrodė, jog jis ką tik ja prisidengė. Jo kūnas buvo jaunas, gražus ir 
nepaprastai grakštus — tokio kūno ji dar niekada nebuvo pažinusi, 
nes visi jos akmentašiai, skulptoriai ir kareiviai buvo nepaprastai 
raumeningi. Raumeningas buvo ir Matas. O štai šis angelas — ne, 
jis buvo visiškai kitoks — lengvas ir grakštus. 

Antonija pamirkė teptuką į lydyto tamsaus švino stiklo dažus 
ir nepaprastai atidžiai įsižiūrėjo į tą vietą, kur turėjo būti pradėtas 
tapyti angelo veidas. Tai visuomet būdavo ypatinga akimirka, nes 
tik veidas suteikdavo figūrai gyvastį — suteikdavo jai charakterį ir 
nepakartojamą savitumą. Per daugybę metų ji buvo spėjusi įam- 
žinti stikle tūkstančius veidų. Kai kuriuos iš jų ji tapė su didžiuliu 
užsidegimu ir įkvėpimu, tuo tarpu kitus kūrė tik prisiversdama. Bet 
su šiuo angelu viskas buvo šiek tiek kitaip. Kurdama jam veidą ji 
nejautė nei įkvėpimo, nei malonumo, vis dėlto ji nesuteikė jam šalto 
ir bejausmio veido. Atvirkščiai. Galbūt ji dar niekuomet nebuvo 
taip smarkiai triūsusi, kurdama vieną stiklo figūrą. 

Kai ji vėl padėjo teptuką, į ją sužiuro Sandro akys. O mergaitės, 


esančios greta, veido bruožai buvo panašūs į jos - Antonijos. Mer- 

gaitė lietė kaire ranka jo skruostą, o jos dešinė buvo uždėta jam ant 
krūtinės — ten, kur plaka širdis. Šiame paveiksle nebuvo nė lašelio 
siaubo, panikos, žlugimo — čia viešpatavo tyla ir ramybė. Jis atėmė 
iš mergaitės baimę. 

Šiąnakt nebuvo nei Mato, nei Inesos, nei Dievo - nieko, kas 
būtų stovėjęs tarp jų. Buvo tik Antonija ir Sandras, ir nieko dau- 
giau. Šis vitražas buvo it stikle parašytas jos dienoraščio puslapis, 
ir tik jis vienintelis iš visų jos kūrinių sušvytėjo naktį, nors ir ne- 
buvo jam gyvybę suteikiančios dienos šviesos. Jis nebuvo skirtas 
pasauliečių akims — taip pat, kaip ir jos jausmai Sandrui. Stiklinis 
Sandras niekuomet nežėrės nei Santa Maria Maggiore, nei jokioje 
kitoje bažnyčioje, nesvarbu, kad ir kas ateityje tarp jų įvyktų, - jis 
nebuvo skirtas svetimoms akims. 

Kai Antonija baigė dirbti, už lango jau brėško aušra, o ji pasi- 
juto esanti visiškai išsekusi, bet kartu įgavusi nepaprastų galių. Jos 
kūnas norėjo miego, bet siela vis dar buvo apimta euforijos, beveik 
apsvaigusi ir nenorėjo susitaikyti su brėkštančio ryto nešama realybe. 
Galų gale ji susigriebė, kad Sandrą - angelą, verčiau reikėtų paslėpti 
nuo pašaliečių akių. Suvyniotas į audinį jis taps niekam nematomas. 
Galbūt įdėti jį į skrynią? Į patalynės dėžę? Ji pasijuto maždaug taip, 
lyg būtų ieškojusi vietos lavonui paslėpti. 

Kažkas pasibeldė į duris, gana nedrąsiai. Antonijos tėvas, mie- 
gantis gretimais esančiame kambarėlyje, nuo tokio beldimo tikrai 
neatsibustų. O jeigu ji būtų miegojusi savo kambaryje, greičiausiai 
irgi nebūtų nieko išgirdusi. Kažkas beldėsi ir toliau — taip pat ne- 
smarkiai, iš pradžių tris kartus, paskui — keturis, o galiausiai — šešis 
kartus. Kažkas buvo pernelyg mandagus, kad pultų garsiai daužytis, 
bet taip pat ir pernelyg užsispyręs, kad pasitrauktų nuo durų. 

Ji skubiai nusiėmė apklotą nuo pečių ir užmetė jį ant stovo su 
angelo vitražu. Nors dabar jis buvo uždengtas, bet ji pati stypsojo 
kambaryje nuogut nuogutėlė, taigi - nelabai vykęs sprendimas. 

Kažkas pasibeldė keturis kartus iš eilės. 

Ji nuskubėjo iš ateljė į savo kambarį. Ten vis dar miegojo ir per 
sapnus blaškėsi Inesa. Merginos kūnas tai susiriesdavo, tai išsitemp- 
davo, ji apsiversdavo ant šono, trumpam pasikeldavo, o paskui vėl 

susmukdavo į lovą it negyva. Taip ji miegodavo ir anksčiau, todėl 
Antonija, kurią nuolat pažadindavo lyg sužeistas paukščiukas lizde 
besiblaškanti Inesa, vidurnaktį nusprendė aprašyti visa tai dieno- 
raštyje, o paskui suteikti šiai niūriai realybei veidą. Dabar ji pamatė, 
kad ir praslinkus keliolikai valandų Inesa vis dar tebemiegojo tokiu 
pačiu neramiu miegu. 

Į duris pasibeldė jau šešis kartus. Antonijai neliko laiko apsi- 
rengti. Ji stvėrė keletą audeklų, į kuriuos buvo įvyniotas į ateljė 
atneštas stiklas, ir persimetė juos per pečius ir klubus lyg Salomėja, 
šokdama su šydais. Nurūko į ateljė ir atvėrė duris. 

Kaip ji ir nujautė — tai buvo j7s. Jo veidas buvo neskustas ir 
išvargęs. Antonija pakvietė jį vidun, ir kai jis praėjo pro ją į ateljė, 
paskui abitą it šleifas nusidriekė gaivus nakties dvelksmas. Sandras 
patraukė tiesiai prie uždangstyto stovo, lyg nujausdamas, kad po 
audeklu paslėptas jo paveikslas, tačiau nepriėjęs stabtelėjo ir atsisuko 
į Antoniją. 

— Jūs atėjote dėl Karlotos? — paklausė ji, ir tą pačią akimirką 
Tridento miestą supančių kalnų viršūnes nutvieskė tekančios saulės 
spinduliai. 

Jis linktelėjo galvą. 

— Girdėjau, kad Jūs buvote ten, kai ją sučiupo. 

— Aš kaip tik buvau užėjusi pas Inesą, kai Karlota sugrįžo į savo 
kambarį. Net nespėjau pasakyti, kad jos ieško, nes ji įtariama vys- 
kupo Bertanio nužudymu, kai į vidų įsiveržė kareiviai ir suėmė ją. 

— Viena šių rūmų gyventoja pranešė sargybiniams, kad ji 
grįžo... 

— Kreivakojė. Ji dar gerą valandą bėgiojo po rūmus, dėdamasi, 
kad padėjo sulaikyti žmogiškąjį pavidalą įgavusį šėtoną. 

— Kur Inesa? 

— Miega gretimais esančiame mano kambaryje. Vakar vakare 
tučtuojau atsivedžiau ją pas save, o tuo tarpu mano tėvas nuėjo į 
miesto kalėjimą ir maldavo leisti jam pasikalbėti su Karlota. Tačiau 
tas pikčiurna kapitonas jį išvarė ir net nepanoro atsakyti į jo klau- 
simus. Jis rengėsi šiandien eiti pas Jus. Dabar jam nereikės to daryti, 
nes, ačiū Dievui, Jūs pats pas mus atkeliavot. 

— Nes man reikia /ūs4 pagalbos. Karlota da Rimini tyli. Ji net 
nenori man paaiškinti, kur buvo vakar po pietų ir vakare. 

— Galbūt ji buvo pas vieną... vieną iš savo... — ji nutilo, nenorė- 
dama užbaigti šio sakinio. 

— Neapsirikite, žvelgdama į mano abitą. Ne visuomet buvau 
vienuolis. Žinokit, kad aš esu jau didelis berniukas ir suprantu, ką 
toji da Rimini gali veikti svetimuose namuose. 

Antonija pagalvojo, kad nuovargis jam tinka. Jis suteikė jam 
atvirumo ir drąsos. 

Ji kaip galima atsargiau pasistengė atsistoti tarp Sandro ir stik- 
linio jo dvynio, prie kurio šis pernelyg pavojingai priartėjo. 

— Ji galėtų man be baimės prisipažinti, — pasakė jis, — kad tuo 
metu buvo pas klientą. Bet ji nei neigia jai metamus kaltinimus, nei 
prisipažįsta. Šis jos tylėjimas niekam nepadės — nei panaikins kalti- 
nimų, nei įrodys jos kaltę. Tiesiog toks jos elgesys kelia bereikalingų 
įtarimų, o tai — visų blogiausia, kas jai gali nutikti. 

— Ką turite galvoje tai sakydamas? 

— Dabar tai nesvarbu. Ji klausinėjo apie Jus. Būtent apie Jus, o 
ne apie Jūsų tėvą. Viliuosi, kad sugebėsite prakalbinti ją. 

Antonija neilgai tesvarstė. 


(ALT) 


ką nors kita. 

Jis tučtuojau linktelėjo galvą. 

— Tai patys keisčiausi moteriški naktiniai marškiniai, kokius aš 
kada nors esu regėjęs. 

Antonija išėjo į gretimais esantį savo kambarį. Per tą laiką Inesa 
buvo spėjusi nubusti ir sėdėjo ant lovos krašto. Ji beveik nereagavo 
į Antonijos buvimą kambaryje, tik trumpai dirstelėjo į ją, o paskui 
vėl įbedė žvilgsnį kažkur į tuštumą. „Kaip keista, — tarė sau An- 
tonija, - kad žmogus, taip smarkiai blaškęsis lovoje naktį, dieną 
beveik nejuda.“ 

Antonija nusimetė nuo savęs audeklus ir užsisegė apatinį sijoną. 
Paskui ji skubiai užsitempė suknelę, ištaršydama plaukus. 

Ji atsargiai žvilgrelėjo į ateljė. Sandras suko ratus aplink stovą su 
jos pastarosios nakties darbu. 

Dar niekuomet Antonija nebuvo taip pykusi dėl nesuskaičiuo- 
jamos galybės savo suknelės kilpelių. Nugaroje, priekyje, apačioje — 
be galo, be krašto. Ji tyliai plūdosi sau po nosim. 

O Inesa spoksojo į tuštumą. 

Dar vienas žvilgsnis į ateljė. Sandras stovėjo priešais uždengtą 
angelą. Jis nedrąsiai ištiesė ranką prie audeklo, tačiau vėl ją nuleido, 
kone palietęs pirštų galiukais medžiagą. 

Antonija susipainiojo, raišiodamasi ant nugaros virveles. 

Sandras vėl ištiesė ranką. 

Antonija nuskubėjo į ateljė. 

— Prašom neliesti! - sušuko ji. 

Tą pačią akimirką audeklas nuslydo ant grindų. 

Skersvėjis užpūtė dvi žvakes ir plonyčiai nuo jų dagčių pasklidę 
dūmeliai nusidriekė tarp Sandro ir Antonijos aukštyn. Jau buvo 
prašvitę. Saulės šviesa atsispindėjo languose, ant namų sienų ir iš visų 
pusių liejosi į ateljė. Angelas ir mergaitė sužėrėjo saulės spinduliuose. 
Sandras ir Antonija stovėjo vienas priešais kitą, apšviesti raudonos 
ir mėlynos spalvos vitražo spindesio. Jo akys jau nebebuvo neper- 
matomos it juoda bedugnė - jos nieko neslėpė. Iš šių akių pradingo 
visos dvejonės, visas santūrumas, ir Antonija pajuto, koks meilužis 
būtų Sandras - jis būtų panašus į angelą - švelnus ir mielas, atkaklus 
ir truputėlį padykęs, pernelyg gerai apie save manantis, išmoningai 
besinaudojantis visomis gundymo meno paslaptimis. 

Ilgai parylėjęs jis tarstelėjo: 

— Eime? 

Jis žengė į priekį - lėtai, ryžtingai, net neatsigręždamas, įsiti- 
kinęs, kad jos žvilgsnis įbestas jam į nugarą. 


Karlotą nepaprastai apstulbino suėmimas. Juk ji dar nieko nepa- 
darė, o jos minčių niekas negalėjo įskaityti. Aišku, ji žinojo, kad 
visi, kurie buvo pas Bertanį jo nužudymo naktį, tapo įtariamaisiais, 
todėl pastarosiomis dienomis tylėjo ir netgi Antonijai pamelavo, 
sakydama, jog nepažįsta Bertanio. Įtarimas, kad ji galėjo nužudyti 
Bertanį, būtų labai pakenkęs jos planuojamai Inocento žmogžu- 
dystei. Taip ir nutiko. Jeigu neįvyks stebuklas, jos keršto planas 

visiškai sužlugs. Džovaniui del Montei vėl pavyko išsisukti, o karti 
likimo ironija lėmė, kad tiesioginis jo įgaliotinis — vizitatorius, pats 
to nežinodamas, sukliudė įvykdyti jai žmogžudystę, kuri buvo dar 
tik planuojama, įtardamas ją nusikaltimu, kurio ji nepadarė. 

Supratimas, kad jos keršto planas žlugo, prieš akis iškilęs besijuo- 
kiančio popiežiaus paveikslas tiesiog suparalyžiavo ją nuo pat suėmimo 
pradžios. Bertanis jos nė truputėlio nedomino. Ji įstengė mąstyti vien 
apie tai, kad šiandien vakare nebegalės prasmukti į Inocento rūmus, 
kaip buvo planavusi, ir nužudyti popiežiaus sūnaus. Visa kita jai buvo 
nesvarbu. Tai jos pasaulėlyje neegzistavo ir jai nerūpėjo. Svarbi buvo 
Pjetro mirtis. O Lauros mirtis buvo jai viskas. 

Dėl to į jaunojo vizitatoriaus klausimus Karlota atsakė tyla. Buvo 
pavargusi, be galo pavargusi. Dabar, kai jau nebegalėjo įvykdyti 
savo tikslo, jai atrodė, lyg būtų sueižėjęs kiautas, kuriame ji tūnojo. 
Sąnariai nusilpo, ji kiūtojo arba visiškai užsimerkusi, arba pusiau 
praviromis akimis. Karlota prarado laiko nuojautą ir veikiai jau 
nebesuvokė, kiek valandų praleido vienutėje. 

Kai atėjo Antonija, ji nusišypsojo. Nenorėjo, kad Jeronimas ją 
čia pamatytų - tokios būsenos, tokioje aplinkoje. Nors vizitatorius 
skyrė jai pačią erdviausią ir švariausią vienutę visame kalėjime, ta- 
čiau belangė visuomet lieka belange. Ji turėjo šlapintis ir tuštintis 
ant šiaudų krūvos lyg kiaulė, rankos ir kojos pajuodo nuo purvinų 
mūro sienų ir grindų. Jeronimas būtų kentėjęs, išvydęs tokią apgai- 
lėtiną jos būklę, o tai kartu būtų privertę kentėti ir ją. Antonija buvo 
draugė, moteris, vienintelis žmogus, su kuriuo ji dabar dar galėjo 
kalbėtis. Iš visų žmonių jai iš tiesų beliko tik ji viena. 

Su ja atėjo ir vizitatorius. Bėgant metams, Karlota jau buvo 
išmokusi suvokti jaudulį, ir tučtuojau pastebėjo, kad juos abu lyg 
aura supa kažkokia keista įtampa. 

Karlota ir Antonija apsikabino. 

— Ačiū, kad atėjai, — tarė Karlota. 

Jos balsas dusliai nuskambėjo kalėjimo vienutėje, sugeriančioje 
kiekvieną garsą. Įdomu, kiek žodžių jau buvo paslapčiomis prari- 
jusios šios mūro sienos? 


— Kaip tau sekasi? — paklausė Antonija. 

— Dabar aš jau nesirūpinu dėl savęs, tik dėl Inesos. Jai reikia 
namų šilumos, reikia ją mylinčių žmonių. Ar jūs ją prižiūrite? 

— Na, žinoma - jai viskas gerai. Ji netgi vienąkart nusišypsojo. 

Karlota apstulbo. 

— Nusišypsojo? Ji niekuomet nesišypso. Kaip tai įvyko? 

Antonija pagarbiai pažvelgė į vizitatorių. 

— Vėliau, Karlota. Dabar papasakok man, kaip čia su tavimi 
elgiamasi. 

— Įvairiai. Vieni žiūri į mane kaip į raganą, kiti — kaip į niek- 
šingą žmogžudę, o dar kiti - kaip į lengvai prieinamą moterį. - Ji 
pažvairavo į vizitatorių. — Jis yra išimtis iš jų visų — jis Žiūri į mane 
„tik“ kaip į įtariamąją. 

— Jūs ir esate įrariamoji, Karlota da Rimini, - paprieštaravo jai 
Sandras. 

— Įrariamoji? Tik dėl to, kad buvau pas Bertanį? 

Vizitatorius patenkintas pažvelgė į ją, ir ji suvokė ką tik pateikusi 
pirmąjį prisipažinimą. 

— Jūs nenorėsite manimi tikėti, — pasakė ji. 

— Jums nėra ko prarasti, — atšovė jis. — Aš atvedžiau Jums Anto- 
niją, kaip ir prašėt. Dabar - Jūsų eilė. 

Karlota giliai atsiduso ir atsirėmė į sieną. Taip sėdėdama ji galėjo 
matyti pro lubose esantį grotuotą langelį katedros bokšto smaigalį, 
kurį šį rytą apšvietė saulės spinduliai. 

— Bertanis buvo apie mane girdėjęs, - prabilo Karlota beveik 
pašnibždomis, neatplėšdama akių nuo lango. Jai buvo nemalonu 
prisiminti šį nūnai negyvą vyrą ir šnekėti apie jį. Nenoromis, lyg 
būtų priversta dar kartą kartoti jau tūkstantį kartų porintą istoriją, ji 
tęsė: — Kažkas jam papasakojo, kad aš esanti sumani kekšė: paklusni 
ir vis dėlto protinga — ne viena iš-tų, kurios nemoka dorai suregzti 
nė vieno sakinio ir kurioms Dantė tėra tik karininko, su kuriuo jos 
kažkada permiegojo, pavardė. 

— Net neįsivaizdavau, kad tiems ponams galėtų rūpėti tokie 
dalykai, - nusistebėjo Antonija. 

— Pasitenkinimas, kuris apima užvaldant protingą žmogų, yra 
didesnis nei tas, kai užvaldai visišką kvailį. To ir norėjo Bertanis: 

valdžios, smurto — susenęs jo kūnas troško kankinti sveiką kūną. 
Visos kekšės žinojo, koks tai žmogus. Taigi, Bertanis išgirdo, kad 
aš esu šiame mieste, ir susižinojo, kur gyvenu. Jis atsiuntė pas mane 
žmogų, kuris perdavė man jo kvietimą atvykti. 

— Tai kodėl Jūs sutikote pas jį eiti? — paklausė vizitatorius. - Juk 
puikiai žinojote, kad vyskupas — smurtautojas, taigi galėjote atsi- 
sakyti jo kvietimo. 

Tai buvo gana nemalonus klausimas: jeigu ji papasakotų, kad 
nuėjo pas Bertanį tik todėl, kad norėjo gauti leidimą, turėtų paaiš- 
kinti ir tai, kam gi jai buvo reikalingas tas dokumentas. 

— Toks mano amatas, — išsisuko ji. - Pakantumas yra mano dalia. 
Kai atėjau, tarnų ten jau nebebuvo — bent jau aš nė vieno nesutikau. 
Buvau pas Bertanį maždaug tris valandas, tik vieną kartą per visą 
tą laiką mums sutrukdė lankytojas, kurio aš nemačiau, tačiau jis 
veikiausiai mane regėjo. 

— Arjis Jus mušė? — paklausė vizitatorius. Karlota galėjo ir su- 
klysti, bet jai pasirodė, jog jo balse ji išgirdo užuojautos gaidelę. Per 
visą savo gyvenimą ji dar niekuomet nebuvo sulaukusi užuojautos 
iš dvasininko. 

— Taip, — pasakė ji ir perbraukė pirštu per beveik užgijusią 
žaizdą. — Taip, jis mane mušė. Ir mėgavosi tuo, kaip kiti mėgaujasi 
pyragaičiu. Jam į galvą ateidavo pačios absurdiškiausios idėjos, ta- 
čiau anuomet jos man visiškai neatrodė absurdiškos. Aš nepasilikau 
pas jį iki ryto. Tai man taip pat labai įprasta. Dauguma prelatų nepa- 
geidauja, kad tarnai išvystų juos su moterimi, nes kiltų bereikalingų 
kalbų. Taigi, gavę ko norėjo, jie išstumia mus į gatvę. Tik labai retai 
kurtizanėms pavyksta praleisti naktį šiltoje lovoje. Taip nutiko ir 
naktį iš aštuntosios į devintąją spalio. Bertanis išmetė mane už durų. 
Nežinau ner, kelintą valandą tai nutiko, bet tikrai po vidurnakčio. 
Jis man užmokėjo - ir viskas. 

— O vyras, kuris pertraukė meilės naktį? 

Jis pakartojo šį klausimą dar kartą, tik jau kitokiais žodžiais, nes 
tučtuojau suvokė savo cinizmą: 

— Atleiskit. Vyras, kuris atvyko į vyskupo Bertanio aparta- 
mentus — ką galėtumėt apie jį pasakyti? 

— Tik tiek, kad juodu su Bertaniu susiginčijo. Arba jis pranešė 
blogą žinią. Šiaip ar taip, po pokalbio su juo Bertanis Suve daug 
prasčiau nusiteikęs nei prieš tai. 

— Tikrai? 

— Taip. Jis nepatenkintas kažką murmėjo sau panosėje, bet aš 
negalėjau suprasti — ką. Tačiau visa jo povyza bylojo, kad jam tai 
buvo labai nemalonus susitikimas. 

Sandras kažką išsitraukė iš po abito skverno. 

— Ar atpažįstate šį simbolį? 

Ji tik vargais negalais susitvardė nekrūptelėjusi arba dar kokiu 
nors būdu neišsidavusi. Žinoma, ji atpažino šį simbolį. 

— Ne, — tarė. —- Niekados nesu jo mačiusi. 

— Ačiū. — Jis vėl paslėpė popierių tarp savo abito klosčių ir išsi- 
traukė dar kažką. — O ar atpažįstate šį durklą? 

— Jis mano. 

— Turėjote jį suėmimo metu. 

— Visuomet nešiojuosi su savimi ginklą. Apsauga nuo įvairaus 
plauko girtuoklių ir plėšikų. 

— Jūs sugebate apsiginti? 

— Taip, — tarė ji. —- Aš sugebu apsiginti. 

— Ir Jus sumušė. 

— Ir mane sumušė. Ber vis tiek aš jo nenužudžiau. 

Valandžiukę jie abu tylėjo. 

— Na, otoliau? — paklausė ji. - Ar pakaks, jei aš pasakysiu: „Tai 
buvau ne aš, ir Jūs paleisite mane į laisvę? O gal prasidės antroji 
tardymo dalis? Aš nesuklydau, ar ne tiesa? Jūs tiesiog negalite manęs 
paleisti. 

Jis persibraukė ranka per plaukus ir iš nuovargio užsimerkė. 

— Ne, negaliu. 

— Kątai reiškia? — paklausė Antonija. — Kodėl gi jai draudžiama 
išeiti į laisvę? O ką reiškia ta „antroji dalis“? 

Karlota nusijuokė, tačiau šiame juoke nuskambėjo ne džiugesys, 
o neviltis, sumišusi su panieka. 

— Ką gi tai galėtų reikšti? Kankinimą, aišku. Argi tu tiki, kad 


inkvizicija kada nors būtų išteisinusi nors vieną žmogų? 

— Jis ne inkvizitorius. 

— Jis dvasininkas, ieškantis nuodėmės, taigi, vis dėlto jis yra 
inkvizitorius, ir visai nesvarbu, kokios jo pareigos. — Ji atsisuko į 
Sandrą. — Aš prisipažinsiu. Žinoma, aš prisipažinsiu, pasakysiu 
viską, ko tik Jūs iš manęs pareikalausit. Ir Jūs pats tai žinot. 

Jie žvelgė vienas į kitą. Karlotai patiko jo simpatiškas veidas: 
smulkus, išvargęs, padorus. Jis nebuvo iš tų žmonių, kuriems viskas 
atrodo labai paprasta. Bet kada nors jis palūš, kadangi daugelis 
žmonių — tarp jų irji pati - nebuvo pikti iš prigimties ar dėl to, kad 
buvo kažkieno suklaidinti: tiesiog jie nepajėgė ryžtingai pasipriešinti 
blogio jėgoms. Jie paprasčiausiai pralaimėdavo šią nelygią kovą - štai 
ir viskas. Šiame neteisingame pasaulyje buvo neįmanoma išlikti 
doru žmogumi — anksčiau ar vėliau kiti tave vis tiek suės. 

Antonija švelniai palietė jam ranką. 

— Broli Karisimi? Pasakykite man, kad Karlota suklydo. Pasa- 
kykit, kad ji gali eiti, kad jai nieko nenutiks. Prašau Jūsų. 

Jis tylėjo, o Karlota pastebėjo, kad jis labai susigėdo. 

Kai atsivėrė vienutės durys ir pro jas įžengė sargbinis bei pranešė, 
jog už durų laukia vyskupas kurfiurstas, norėdamas su juo pasikal- 
bėti, Sandras lėtai nusigręžė nuo Antonijos ir išėjo pro duris. 

— Broli Karisimi! — pašaukė Antonija. — Broli Sandrai, prašau 
Jūsų!.. 

Jis neatsisuko. Antonija sekė jį akimis, kol ir vėl užsitrenkė 


durys. 


Vyskupas kurfiurstas Madrucas atrodė panašus į didelį sunkiasvorį 
šunį, priverstą palikti jaukią vietelę už krosnies ir pernelyg ilgam 
išvestą pasivaikščioti šaltame ore. Jis sėdėjo kukliame kapitono kam- 
barėlyje, įsisupęs į prašmatnų apsiaustą, su kankinio išraiška veide. 
Sandras nematė Madruco nuo to laiko, kai šis pranešė jam apie jo 
paskyrimą į vizitatoriaus pareigas. Kelias, vedantis į tvirtovę, buvo 
status ir tolimas, o Sandras turėjo daug svarbesnių reikalų, nei teikti 
ataskaitas. 

Kapitonas Forlis laukė Sandro priešais kambarėlį. 

— Na, Karisimi, atrodo, gausite pylos. 

— Visų pirma, — atšovė Sandras, - kreipkitės į mane arba „broli 
Karisimi“ arba „broli vizitatoriau“, o antra, kalbėkite aiškiau. 

— Mielai, Karisimi, - pasakė Forlis ir plekštelėjo liežuviu. — Pir- 
miausia Jūs suimate niekuo dėtą žmogų, paskui vaidinate tos išpro- 
tėjusios mergaitės tėtį, o galiausiai elgiatės su kekše lyg su princese. 
Na, o šiandien Jums tiesiai ant galvos nukrito dar vienas lavonas. 
Nudurtas taip pat, kaip ir Bertanis. 

Sandras trumpam užsimerkė. 

— Kas jis? 

— Prelatas, žinoma, toks pats kaip ir Bertanis. 

Sandras paklausė dar kartą, pabrėždamas kiekvieną žodį: 

— Kuo jis vardu? 

— Gasparas de Kespedesas. Jis buvo rastas savo apartamentuose 
priešais Teismo rūmus. 

Sandras persižegnojo, tačiau tai buvo tik mechaniškas, per ilgus 
vienuolystės metus į kraują įaugęs gestas. 

— Sevilijos inkvizitorius. 

Forlis pliaukštelėjo Sandrui per petį ir nusijuokė. 

— Būdamas toks talentingas žmogžudysčių tyrėjas, Karisimi, 
veikiai liksite paskutinis gyvas dvasiškis Iridente. Ar žinot, kur Jūsų 
bėda? Esate pernelyg „minkštas“. Tai Jus pražudys. 

Sandras susierzinęs dėbtelėjo į Forlį, tačiau nieko neatsakė ir 
žengė pro jį į kabinetą. Vyskupas kurfiurstas Madrucas sunkiai at- 
sisuko į jį. 

— Laukiame Jūsų čia jau siaubingai ilgai, broli Karisimi. 

— Atleiskite, Jūsų Ekscelencija, aš dalyvavau tardyme. 

Sandras pabučiavo vyskupui žiedą. Kadangi vyskupas kurfiurstas 
nedavė jam ženklo sėstis, Sandras ir toliau stovėjo priešais jį. 

— Ar žinote, kas nutiko praėjusią naktį, broli Karisimi? 

— Man ką tik apie tai pranešė. 

— Kespedesas buvo autoritetingas ir sumanus dvasininkas šalies,> 
kurią valdo imperatorius Karolis. Bertanis... na, gerai, į jo mirtį dar 
galėjai pažiūrėti pro pirštus, nes popiežius negalėjo jo pakęsti. Bet 
Kespedesas — pastarųjų metų vasarą jis praleido Romoje ir užmezgė 
ten daugybę pažinčių su pačiomis įtakingiausiomis šeimomis. Be 

to, jis turėjo tapti Didžiuoju Inkvizitoriumi! Užmuštas būsimasis 
Didysis Ispanijos Inkvizitorius! Mano mieste! O ką veikiate Jūs? 
Stovite čia ir nieko nedarote. 

— Nes liepėte man pas Jus ateiti, Jūsų Ekscelencija. 

Madrucas nekreipė dėmesio į šią pastabą. 

— Kaip sekasi tardyti tą abejotinos reputacijos moteriškę? 

— Ji neneigia buvusi pas vyskupą Bertanį, tačiau ginasi nužu- 
džiusi jį. 

— Vadinasi, ji vis dėlto buvo pas Bertanį. O tuo metu, kai buvo 
nužudytas Kespedesas, jos niekur negalėjai surasti. Suėmimo metu 
pas ją rado durklą. Ir jos kambaryje rasta nepaprastai keista mer- 
gina. 

— Visa tai tiesa. 

— Sargybos viršininkas kapitonas Forlis laiko ją kalta. 

— Pripažįstu, kad jis turi daug daugiau patirties šioje srityje 
nei aš. 

— Brolis de Sotas taip pat laiko ją kalta. 

— Brolis de Sotas, be jokios abejonės, pasižymi aštriu protu. 

— Vadinasi, Jūs taip pat laikote ją kalta. 

— Nesu tuo tikras, Jūsų Ekscelencija. 

— Jūs nesate... - Vyskupui kurfiurstui užgniaužė kvapą. — Ar tik 
Jūs nepamišote, broli Karisimi? 

— Sutinku, kad Karlota da Rimini yra įtartina asmenybė. Bet 
kažkas čia vis dėlto ne taip. Jeigu leistumėt man Jums paaiškinti... 

Madrucas trenkė lazdos smaigaliu į grindis, lyg norėdamas su- 
traiškyti šlykštų vorą. 

— Aš buvau nepaprastai kantrus, broli Karisimi. Kai Jūs — su 
manimi net nepasitaręs — liepėte suimti Viurtembergo pasiuntinį 
ir tokiu savo poelgiu vos nesukėlėte diplomatinio skandalo, aš Jums 
dar atleidau. Aš kenčiau ir nieko nesakiau, kad Jūs neinformuojate 
manęs apie nusikaltimo tyrimo eigą. Bet dabar... — Jis tris kartus 
giliai įkvėpė, iškišęs liežuvį. — Bet dabar, — jau lėčiau tęsė, - žmog- 
žudystė pasikartojo, o tai yra visų blogiausia, kas tik begali nutikti 
vyskupui kurfiurstui, globojančiam savo mieste du šimtus dvasiškių. 
Visuotiniame Bažnyčios susirinkime kils baisus sąmyšis, imperato- 

rius pareikalaus pasiaiškinti, Šventasis Tėvas pareikalaus pasiaiškinti. 
O Jūs, - jis tarė kiekvieną atskirą žodį taip lėtai, kad jie it smilkalų 
dūmeliai sklaidėsi kambaryje, — Jūs nesate tuo tikras. 

Sandras pajuto, kaip jo veidą užlieja raudonis. Prieš įžengdams 
į šią patalpą jis pasižadėjo būti teisingas. Šiuo metu jis nelaikė Kar- 
lotos nei kalta, nei nekalta. Tačiau visi faktai bylojo jos nenaudai. Ir 
vis dėlto — vos tik jam pabandžius žiūrėti į Karlotą kaip į žmogžudę 
ir pritaikyti šiai teorijai visas detales, kažkas buvo ne taip. Jis dar 
nebuvo iki galo įsitikinęs Karlotos kaltumu. Tai ir buvo visa teisybė. 
Dabar, kai jis stovėjo priešais vyskupą kurfiurstą ir turėjo apginti 
savo tiesą, jo galva degė, o širdį buvo užgulęs sunkus akmuo. 

— Jeigu nesate tuo tikras, — toliau tęsė Madrucas, — tai būkite 
toks malonus: įsitikinkite savo spėlionių tikrumu. Turite tam visas 
reikiamas priemones. Tridentas turi kuo puikiausius prietaisus tar- 
dymui su kankinimais atlikti. 

Sandrui užkando žadą. 

— Aš... aš norėčiau šį metodą taikyti tik pačiu būtiniausiu atveju, 
Jūsų Ekscelencija. 

— Nužudyti du prelatai! Tai kada gi dar, Jūsų manymu, bus tas 
kraštutinis atvejis? Kai katedroje nebeliks nė vieno žmogaus, nes 
visi nudurti gulės savo lovose? 

— Pavesiu kapitonui Forliui pastatyti priešais kiekvieno dvasi- 
ninko apartamentus po sargybinį. 

— Aš jau įsakiau jam tai padaryti. Tai ar Jūs pagaliau pradėsite 
naudoti kankinimus apklausdamas tą įtartiną moteriškę, ar ne? 

— Apklausiami su kankinimais žmonės visuomet prisipažįsta, 
bet ne visuomet tai būna tiesa. 

— Galėsite pademonstruoti savo išmintį asmeniškai pačiam 
Šventajam Tėvui, kai jis atvyks į Tridentą. 

Sandras net suakmenėjo. 

— Šventasis Tėvas atvyks čionai? 

— Galbūt. 

— Nuo Romos iki Tridento kelionė karieta užtruks mažų ma- 
žiausiai penkias dienas, bet veikiausiai — septynias arba aštuonias. 


Iki to laiko... 

— Popiežius dabar ne Romoje, — pertraukė Madrucas. - Julius III 
jau keletą dienų vieši Feraroje, nuo kurios iki čia kelionė tetrunka 
vieną dieną, o su pailsėjusiais arkliais, esant geram orui, galima 
spėti atkakti ir per keliolika valandų. Tikiuosi, kad Jūs pajėgsite 
padaryti iš viso to tinkams išvadas, jei Jumyse liko nors truputėlis 
sveiko proto. 

Jeigu popiežius atvyktų į Tridentą, Sandras visiškai priklausytų 
nuo jo malonės, tuomet jam neliktų laiko ilgai svarstyti ir ieškoti tei- 
singo sprendimo. Geriausiu atveju jis būtų tik paklusnus Juliaus III 
įsakymų vykdytojas, o pačiu blogiausiu — galbūt netgi ir pats taptų 
tardymo auka. 

— Man taip pat nebūtų labai malonus šis Šventojo Tėvo vizitas, — 
pasakė Madrucas, - nes privalėčiau jam pasiaiškinti, kodėl būtent 
Jus paskyriau į šias pareigas. Tuo tarpu de Sotui labai pasiseks. Aš 
jau gailiuosi, kad neseniai atmečiau jo paties pasiūlymą skirti jį 
vizitatoriumi. 

Sandras suraukė antakius. 

— Ka? Aš maniau, kad brolis de Sotas pasiūlė šioms pareigoms 
mane. 

— Jis ir pasiūlė, bet iš pradžių šią žmogžudystę norėjo tirti jis 
pats. Tačiau, kadangi Visuotiniame Bažnyčios susirinkime jis buvo 
vienas iš pačių svarbiausių popiežiaus derybininkų, o nužudytasis 
buvo popiežiaus priešininkas, man pasirodė, jog bus geriau pasi- 
rinkti kitokį sprendimą, kuris - kaip dabar matau — buvo prastas 
sprendimas. 

Luisas nė žodeliu neužsiminė apie tai, kad pats norėjo tirti šią 
bylą. 

Sandrui smilkiniuose lyg plaktuku kalė pulsuojantis kraujas. Jis 
buvo pavargęs, suglumęs ir sunerimęs. Visų labiausiai dabar būtų 
norėjęs prigulti. 

Staiga vyskupas kurfiurstas gana lengvai pakilo iš krėslo. Jis 
priėjo visiškai arti Sandro ir sukuždėjo: 

— Mums reikia tyrimo rezultatų, broli Karisimi, ir tučtuojau. 
Jums jų reikia — man jų reikia. Jeigu Jūs man jų nepateiksite, aš 
imsiuosi savų priemonių. 

— Koks gražus vyras, — pasakė Karlota, nepaprastai suglumindama 
Antoniją, vos tik Sandras spėjo išeiti iš celės. - Puikiai suprantu, 
kodėl juo susižavėjai. Ar jau leidai jam tai suprasti? 

— Ir kaip tau galėjo ateiti į galvą tokia mintis?! - sušuko Antonija. 

— Mieloji, galėtum ir neapsimetinėti. Aš iš karto pastebiu, kada 
moteriai patinka vyras. 

— Mes dabar iš tiesų turime daug didesnių bėdų ir privalome 
pasikalbėti apie kur kas svarbesnius dalykus, nei apie mano neaiš- 
kius jausmus.. 

— Šią akimirką tavo neaiškūs jausmai yra pats maloniausias da- 
lykas niūriame mano gyvenime, o žmogus džiaugiasi, mėgaudamasis 
maloniais dalykais. Ką jis pasakė? 

— Apie ką? 

— Ar tu dar su juo nepasikalbėjai? Tu, Adidžės Kleopatra? Suve- 
džiotoja par excellence*? 

— Viskas yra visiškai ne taip, kaip tu manai. Na gerai, kai kas 
jame mane iš tiesų žavi, pavyzdžiui, jo balsas, akys, nekalbumas... 
Aš sukūriau vitražą su jo atvaizdu, su jo ir savo pačios atvaizdais. 

— Mieloji, tik tau ir tegali ateiti į galvą mintis krūvą stiklo ske- 
veldrų paversti subtilia erotine užuomina. Ar tos stiklo šukės — falo 
formos, ar dar kažkas panašaus? 

— Aš tau jau pasakiau: viskas ne taip, kaip tu įsivaizduoji. 

— O tuomet kaip? 

— Nežinau - kitaip. 

— Ir kas gi tuo patikės? Tu jį myli. 

— Ne! - karštai sušuko Antonija. O paskui, jau tyliau, pratarė: — 
Ne, aš myliu Matą. Užteks apie tai kalbėti. Karlota, mums reikia 
pasišnekėti apie tavo reikalus. 

Karlota sulaikė ašaras ir nusisuko. 

— Bet aš nenoriu apie save kalbėtis - man tai nemalonu. Aš 
noriu juoktis. Kas gali būti linksmesnio už baikštaus vienuolio ir 


* Pati geriausia. 


menininkės nimtomanės meilę? Būtų galima sukurti apie tai pjesę. 
Ji tikrai susilauktų didžiulio pasisekimo. 

— Kodėl tu sumelavai? — paklausė jos Antonija, ryžtingai nu- 
sprendusi pakeisti pokalbio temą. 

— Kodėl žmonės meluoja? Nes nenori, kad kažkas sužinotų tiesą. 
Jeigu aš prieš keletą dienų būčiau tau prasitarusi, kad žmogžudystės 
naktį viešėjau pas Bertanį, ant manęs būtų kritęs įtarimo šešėlis, o 
tu taip pat būtum įtraukta į šį reikalą. 

— Aš kalbėjau ne apie tą melą. 

— Aš visiškai nenusiteikusi minti mįslių. Aiškiai pasakyk, ko iš 
manęs nori, tuomet aš tau ir atsakysiu. 

— Tas simbolis, Karlota! Kai Sandras tau jį parodė, tu sumirksėjai. 
Lygiai taip pat, kaip ir tuomet, kai sumelavai man apie Bertanį. 

— Tavo vienuolis manimi patikėjo. 

— Ką gi reiškia šis tuščias skydas? 

Karlota atsirėmė į purviną kalėjimo vienutės sieną. Ji stipriai 
suspaudė sunertų rankų pirštus. 

— Tai garbę praradusių moterų - kekšių — simbolis. Senais lai- 
kais, prieš šimtus metų, įniršę miestelėnai pažymėdavo juo kekšių 
namus, o ant išvarytų iš miesto paleistuvių krūtų išdegindavo 
tuščią skydą. Paskui, maždaug prieš septyniasdešimt metų, viena 
kekšė tokiu pat būdu atkeršijo savo skriaudikams — nudūrė juos 
ir paliko šį simbolį ant nužudytųjų kūnų. Moterį sučiupo ir nu- 
teisė sudeginti ant laužo, apkaltinę, jog ją apsėdo velnias. Nuo 
to laiko visos kekšės laiko šį tuščią skydą savo simboliu, ir ne tik 
Romoje. Aš girdėjau, kaip kekšės pasakojo mačiusios tokį ženklą 
ir Florencijoje, Genujoje, Venecijoje ir Neapolyje, veikiausiai šis 
simbolis turėtų būti žinomas ir Prancūzijoje, Ispanijoje bei Pietų 
Vokietijoje. - Karlota sugriebė Antoniją už rankų. — Ar supranti, 
kodėl buvau priversta sumeluoti? Kadangi tavo vienuolis paklausė 
manęs apie šį simbolį, aš nusprendžiau, kad jis gali būti kažkaip 
susijęs su Bertanio mirtimi. 

— Jis buvo išrėžtas ant jo kūno. 

— Jokiu būdu nepasakok savo vienuoliui apie šį simbolį. Jeigu 
manęs nepaklausysi — aš pražuvus. 

— Tavo atvirumas priverstų jį patikėti, kad neturi ko slėpti. 

— Ne, ne, ne, — pasakė Karlota ir susijaudinusi apsuko porą ratų 
pirmyn atgal. — Tu nieko nesupranti, meilute. Jeigu jie sužinos, ką 
reiškia šis simbolis, tučtuojau pradės elgtis su manimi ne kaip su 
paprasta žudike, bet kaip su apsėstąja. Pirmiausia jie kankindami 
varys iš manęs velnią, o galiausiai sudegins arba amžiams supūdys 
belangėje. O paskui sučiups Inesą. 

— Aš tuo netikiu! — išsigandusi sukliko Antonija. — Sandras nie- 
kuomet negalėtų padaryti šitokios niekšybės. 

— Padarys! 

— Jam patinka Inesa. Jis kalbėjosi su ja, privertė ją nusišypsoti. 
Jeigu jis jai ką nors padarytų — arba tau, — taptų nusikaltėliu. 

— O pasielgęs priešingai — kvailiu. Jis tiesiog priverstas pasirinkti, 
kuo jam būti: nusikaltėliu ar auka. O manoji alternatyva - žudikė 
arba apsėstoji. Tuomet aš verčiau jau būsiu žudike. 

— Tu nekalta! 

Ji puolė Karlotai į glėbį ir tvirtai ją apkabino. Jos stovėjo apsi- 
kabinusios ir suglaudusios ašarotus veidus. 

— Niekas šiame pasaulyje nėra nekaltas, meilute, - murmėjo 
Karlota. — Galbūt dangus baudžia mane už kitą nuodėmę. Galbūt 
aš iš tiesų tam tikra prasme esu apsėsta. 

Antonija nesuprato, ką šneka Karlota. Veikiausiai ji buvo puolusi 
visiškon neviltin. 

— Aš įrodysiu, kad tu esi nekalta, — tarė Antonija. 

Karlota nusišypsojo it mirštanti kankinė. 

- Ir kaipgi tu ruošiesi tai padaryti, brangute? Ne, tau nepavyks, 
tik pati papulsi į didžiulę bėdą. Aš jau daug metų esu vieniša ir bus 
geriau, jei ir toliau tokia liksiu. 

— Ne tau spręsti, Karlota. Nepamiršk, kad dabar esi kalėjime. 
Taigi man nesutrukdysi tau padėti. 

Kai įėjo Sandras, jos lėtai paleido viena kitą iš glėbio. Antonija 
pastebėjo, kaip jis kankinasi. Valanda po valandos jis atrodė vis 
prasčiau. 

— Praėjusią naktį buvo įvykdyta dar viena žmogžudystė, — pra- 
bilo jis. 


Jie valandžiukę parylėjo — atrodė, kad juos ne tik dabar, bet ir 
anksčiau siejo ta pati rūsti lemtis. 

Paskui Sandras ištarė: 

— Karlota da Rimini, aš privalau sužinoti, kur Jūs buvot vakar 
vakare iki tos akimirkos, kai Jus suėmė. 

Galbūt Antonijai taip tik pasirodė, o gal iš tiesų praėjo visa 
amžinybė, kol Karlota prabilo. 

— Sakykime, — pasakė ji, - kad mano buvimo vietoje nebuvo 
jokių liudininkų. Kas tada? Ar Jūs manimi patikėsite? Ar mane... 

Ji neištarė to žodžio, tačiau jis buvo čia, kaip ir daugelis kitų da- 
lykų, kurių negalėjai apčiuopti. Kadaise Antonijai motina sakė, kad 
kiekvieno žmogaus gyvenime pasitaiko akimirkų, kai jis gali išvysti 
savo ateitį — ne kaip sapną ar viziją, bet veikiau kaip kryžkelę, kurioje 
besikryžiuojantys keliai driekiasi toli už horizonto, o tikslai, į kuriuos 
jie veda, parašyti ant skydų, stovinčių kryžkelėje: nusivylimas, meilė, 
praradimas, kerštas, sielvartas, sėkmė... Susižvalgiusi su Sandru An- 
tonija pajuto, kad nūnai ir yra tokia akimirka. Nes nuo to, kaip jis 
reaguos, ką atsakys, jos gyvenimo upė pasisuks viena arba kita vaga. 


Feraros pilis. 

Popiežius Julius III tąryt buvo nekalbus. Paprastai jam patikdavo 
triukšmingi pasilinksminimai ir šventės. Besiklausant melodingos 
dviejų mandolinų muzikos, žiūrint į šokančią moterį arba išgėrus 
taurę raudonojo vyno jam atsigaudavo širdis. Tačiau bežodė tyla 
sukeldavo šiurpą. Iš pat ankstaus ryto jis susikviesdavo draugus, 
giminaičius arba pavaldinius, kad tik nebūtų vienas, ir visą dieną 
praleisdavo jų draugijoje. Svarbiausia buvo juokas. Kai jis juokda- 
vosi, demonai neidavo artyn. 

Šįryt jis buvo vienas, nes praėjusią naktį labai prastai miegojo. 
Kai kada jam taip nutikdavo dėl per didelio išgerto vyno kiekio 
arba pernelyg sunkaus maisto. Bet ne šįkart. Dabar jis sapnavo 
prastą sapną — regėjo savo sūnų, gulintį ant grindų, jam iš žaizdos 
liejosi kraujas. Inocentas rėkė. Jie abu rėkė - ir Inocentas, ir jis 
pats, jų riksmai susipynė į vieną baisų klyksmą. Siaubingai nema- 
lonus sapnas. Kraupus. Pabudęs jis įsitvėrė lovos skersinio ir sunkiai 

gaudė orą, visiškai praradęs laiko pojūtį. Galiausiai popiežius atsi- 
kėlė, užsimetė apsiaustą ir viduryje nakties pro žvitriai jam pagarbą 
atiduodantį gvardietį nuskubėjo į kitame Feraros pilies gale esančią 
koplyčią. Ten jis meldėsi taip aistringai, kaip dar niekuomet nebuvo 
meldęsis. Net jo asmeninis sekretorius, brolis Masa, kuris nuskubėjo 
paskui jį, baisiai sunerimo. 

— Galbūt Jums kažko reikėtų, Jūsų Šventenybe? — paklausė jis. 

— Dievo, - ilgai nemąstęs atsakė popiežius. 

Naktis jau seniai baigėsi, tačiau tamsūs šešėliai vis dar nenorėjo 
pasitraukti. Apniukusį rytą pažvelgęs pro langą jis pamatė beveik 
vienu metu į kiemą įjojančius du pasiuntinius, nešančius rankose už- 
antspauduotus popierių ritinėlius, ir jo širdis smarkiai suspurdėjo. 

— Masa! - sušuko. 

Durys tučtuojau atsivėrė — atrodė, lyg brolis Masa visą dieną 
būtų stovėjęs čia pat prie durų ir laukęs, kol jį pašauks jo ponas. 
Juliui brolis Masa atrodė esąs ištikimas lyg šuo, todėl jis juo pasi- 
tikėjo. 

— Ko Jūsų Šventenybė pageidautų? 

— Atvyko du pasiuntiniai. Noriu tučtuojau gauti jų atgabentus 
laiškus. 

Brolis Masa nusilenkė taip žemai, lyg nuo to priklausytų jo 
gyvybė, ir vėl uždarė duris. 

Julius pabandė įsivaizduoti, kaip į jo rankas atkeliaus šie laiškai. 
Šveicarų gvardietis paims juos ir perduos sargybos karininkui. Šis 
savo parašu patvirtins laiško gavimą, vėl atiduos jį šveicarui ir lieps 
jam eiti į pilį. Šveicaras užlips laiptais į viršutinį aukštą, kur buvo 
Juliaus apartamentai, ir perduos juos broliui durininkui, sėdinčiam 
už stalo ir visą mielą dieną neveikiančiam nieko kita, tik priiminė- 
jančiam siuntinius ir, priklausomai nuo jų adresato ir paskirties, 
perduodančiam juos kitam broliui. Tuomet laiškai patekdavo į po- 
piežiaus apartamentų prieškambarį, kur brolis Masa —- asmeninis 
sekretorius ir brolis Numerio — valstybės sekretorius kaip visuomet 
susiginčydavo, kuris iš jų atsakingas už raštų perdavimą į popiežiaus 
rankas. Julius mėgavosi jų rietenomis. Tuomet jis buvo tikras, kad 
nė vienas iš jų nėra pernelyg įtakingas. 

Jis beveik tiksliai atspėjo laiką, kada laiškai įveiks paskutinę kliūtį 
ir pateks jam į rankas. „Dabar“, - pagalvojo jis, pažvelgė į duris, ir 
iš tiesų — jos atsivėrė. Į kambarį skubiai įėjo abu sekretoriai — kie- 
kvienas nešėsi rankoje po ritinėlį. 

Brolis Numerio, mitrus vyras, buvo greitesnis — jis ištiesė ranką 
ir padavė Juliui laišką. 

— Nuo Luiso de Soto, Jūsų Šventenybe. Žygūnas sakė, kad jis 
išjojo juo nešinas vakar vakare. 

Viskas, apie ką rašė de Sotas, pastarosiomis dienomis turėjo 
būti laikoma didžiausioje paslaptyje, todėl Julius pats nuėmė nuo 
laiško antspaudą, o tuo metu Masa atnešė drabužius, norėdamas 
padėti popiežiui apsirengti. Laiško turinys kartu ir nuramino, ir 
kėlė daug rūpesčių. Nerimą sužadino de Soto aprašyti audringi va- 
karykštės dienos įvykiai Tridento mieste, kurių patys nemaloniausi 
buvo Vokietijos pasiuntinio suėmimas ir paleidimas į laisvę, todėl 
de Sotas primygtinai siūlė acleisti iš vizitatoriaus pareigų tą skandalą 
sukėlusį Karisimį, motyvuodamas, jog šis esąs pernelyg emocingas, 
neryžtingas ir atsainiai žiūrintis į jam patikėtą darbą. Visuotinio Baž- 
nyčios susirinkimo dalyviams po senovei gresia pavojus. De Sotas 
nuolankiai prašė popiežiaus leisti jam pačiam tirti žmogžudystes. 
O visa kita, rašė jis, vyksta tiksliai pagal planą. 

Viskas pagal planą. Julius ir nesitikėjo, jog bus kitaip. De Sotas 
buvo nepaprastai gabus - kitaip popiežius nebūtų pavedęs jam at- 
likti tokios atsakingos užduoties. De Sotas daro viską, kas įmanoma, 
o tuo metu šitam Karisimiui užteko kvailumo sukelti imperatoriaus 
įtūžį ir įstumti jį, popiežių, į baisią neviltį. Karisimio nekompeten- 
tingumas daro jį pavojingu žmogumi, o tokiems žmonėms, jo nuo- 
mone, yra tik dvi pakankamai saugios vietos šioje Žemėje: Romos 
belangė ir kapinės. 

Jis pajuto, kaip prie jo artinasi demonai - šlykštūs jausmai, ku- 
riems nuolatos pasisekdavo jį nugalėti. Tada jis su didžiuliu pasiten- 
kinimu skaudindavo kitus žmones, netgi tuos, su kuriais paprastai 
mėgdavo smagiai kvatotis. „Karisimis“ buvo viso labo tik žodis. Jį 
sunaikinti buvo vieni juokai. 

— Man reikia tučtuojau nusiųsti atsiprašymą imperatoriui, — 
grieždamas dantimis pasakė Julius sekretoriui Numerio. — O paskui 
aš nusiųsiu į Iridentą įsakymą suimti Karisimį. 

Per tą laiką Masa spėjo aprengti jį raudona sutana ir užsegti 
paskutiniąsias iš keturiasdešimt aštuonių sagų. Paprastai popiežiaus 
sutanoje buvo trisdešimt trys sagos, simbolizuojančios trisdešimt 
trejus Jėzaus Kristaus gyvenimo šiame pasaulyje metus, tačiau Ju- 
liaus kūno apimtys privertė praplatinti popiežiaus apdarą. Dabar 
Masa apgaubė jo pečius mozetta — trumpa, tik žastus dengiančia 
pelerina. 

— Masa, - kreipėsi į jį Julius. - O kur kitas laiškas? Duokš jį 
man. 

Masa padavė jam pergamentą. 

— Nuo kardinolo del Montės. 

Julius su didžiuliu palengvėjimu užsimerkė ir padėkojo Dievui. 
Laiškas buvo parašytas ankstų šios dienos rytmetį. Inocentas buvo 
gyvas ir sveikas, jam puikiai sekėsi, taigi viskas buvo tik blogas 
sapnas. Kita vertus, galbūt šis sapnas buvo ateities pranašas... Ino- 
centas laiške gyrė Karisimį. Jis rašė, jog prieš keletą dienų Karisimis 
išgelbėjęs jam gyvybę, todėl jis juo pasitikįs ir prašąs, kad ir jis, 
Julius, taip pat juo pasitikėtų. O apskritai, rašė jis, viskas vyksta 
tiksliai pagal planą. 

— Kardinolo pasiuntinys, — pridūrė Masa, — perdavė dar vieną 
naujieną, kurią jis sužinojo prieš pat išvykdamas: ji apie Sevilijos 
inkvizitorių, Jūsų Šventenybe. Jis buvo rastas nužudytas. 

Masa, kurio veide negalėjai įskaityti nė menkiausio susijaudi- 
nimo, užkabino jam ant krūtinės pectorale — kryžių. Julius tučtuojau 
abiem rankomis tvirtai įsikibo į jį, lyg tai būtų buvęs paskutinis jam 
likęs koziris. 

Kespedesas! Kas, dėl Dievo meilės, dedasi tame Tridente? Ir 
vienas, ir kitas rašė jam, kad viskas klojasi pagal planą, bet vis dėlto 
nuojauta popiežiui kuždėjo, kad iš tiesų taip nėra, kad dėl šių žmog- 
žudysčių viskas susijaukė, visas žaidimas — kaip mėgdavo sakyti de 


Sotas. Kaip šios žmogžudystės buvo susijusios su šiuo „žaidimu ? 

Inocentas, de Sotas, Madrucas, Karisimis: kam gi dar jis galėjo pa- 
tikėti šią nežmoniškai sunkią užduotį? Juk tai buvo glaudžiai susiję 
su tolesniu Šv. Petro Sosto išlikimu ir galios išlaikymu. 

Du laiškai, du vienas kitam prieštaraujantys patarimai: vieną iš 
jų davė gerbiamas, o kitą —- mylimas žmogus. 

Tik pats išminčius Saliamonas galėtų įminti šią mįslę. 

Julius užsimovė campagi - veršiuko odos batus. 

— Skubiai išsiųskit žygūną į Iridentą, — nurodė jis Numerio. O 
Masai: — Viską suruošk mano išvykimui. 


Lavonas išsikėtojęs tysojo ant akmeninės aslos, nuogas, kaip ir velionis 
Bertanis, gydytojo pridengtas audeklu, kad nesimatytų jo gėdos. Jei 
Bertanis net po mirties atrodė įžūlus ir karingas, tai šis prelatas — jį 
pamačius Sandrui atėjo į galvą tik vienas žodis - darė malonų įspūdį. 
Sandrui pasirodė, jog jis mato velionio lūpų kampučiuose sustingusią 
šypseną, tačiau ši išvada buvo labai drąsi, nes jo lūpos buvo kruvinos, 
o ir apskritai aplinkui telkšojo kraujo klanai. 

Jis užmerkė Kespedesui akis, nors jose jokiu būdu neatsispin- 
dėjo nei siaubas, nei neviltis - jos neatrodė panašios į akis žmogaus, 
susigrūmusio su mirtimi. Atvirkščiai - buvo sklidinos švelnumo, 
lyg paskutinis dalykas, kurį jos regėjo šiame pasaulyje, buvo kažkas 
gražaus, galbūt netgi dieviško, arba dar nežinia kas, Kespedeso gy- 
venime užėmęs ne mažiau svarbią vietą kaip Dievas. 

— Beveik tokia pati žmogžudystė kaip ir pirmoji, — pastebėjo 
gydytojas. — Toks pats braižas, toks pats ginklas, tokia pati mirtis. 
Užduso užspringęs savo paties krauju. 

Gydytojo nepasitikėjimas savimi, kuriuo spinduliuote spindu- 
liavo visa jo esybė prieš keletą dienų, dingo be pėdsakų. Ant jo 
kaktos nebuvo matyti prakaito lašelių, jis be reikalo nesilankstė ir 
nemikčiojo. Dabar jis be jokių įmantrybių, kone nenoromis pateikė 
tik sausą, preciziškai suformuluotą informaciją. 

— Mirė tarp šeštos ir devintos valandos. 

— Ar negalima būtų tiksliau? - paklausė Sandras, tačiau iš gy- 
dytojo sulaukė ne atsakymo, o tik išraiškingo antakių kilstelėjimo 
ir tylos. 

— Nesurasite nė vieno, kuris gebėtų pasakyti Jums dar tikslesnį 
laiką, — kone įsižeidęs pareiškė gydytojas. — Apskritai aš dar kartą 
norėčiau pabrėžti, kad ir čia buvo panaudotas moteriškas ginklas. 

— Prieš tai Jūs minėjote, kad ši žmogžudystė — beveik tokia pati 
kaip ir pirmoji. Kodėl paminėjote žodelį beveik? 

Gydytojas pažvelgė į Sandrą, o paskui nepaprastai spėriai susi- 
vyniojo darbo įrankius į audeklą ir paslėpė juos savo atsineštame 
krepšyje. 

— Niekur, — pasakė jis po geros valandžiukės, kuri kone peržengė 
mandagaus elgesio ribas, — niekur ant velionio odos neradau išrėžto 
simbolio, kuris buvo ant vyskupo Bertanio kūno. Taigi, aš savo 
darbą atlikau, — pridūrė jis ir virvele užveržė krepšį. 

Žinoma, Sandras puikiai suprato, kas čia vyksta. Įžūlūs kapitono 
žodžiai, vyskupo kurfiursto įspėjimas ir nemandagus gydytojo el- 
gesys — jis liovėsi buvęs arkangelu ir tapo panašus į marą. Dar vakar 
visi jo prisibijojo, nes jo asmenyje matė paties Šventojo Tėvo atstovą, 
o šiandien jo baiminosi dėl to, kad jo asmenyje matė nemalonėn 
patekusį Šventojo Tėvo tarną, o tokių žmonių reikėjo saugotis, kad 
krisdami į bedugnę jie nenusitemptų su savimi ir kitų. 

— Man reikia eiti, — tarė gydytojas. — Įsakysiu tučtuojau išnešti 
lavoną. 

— Ne, - paprieštaravo Sandras. - Man reikės jį apžiūrėti nusi- 
kaltimo vietoje maždaug valandą laiko, ir pageidaučiau, kad niekas 
netrukdytų. 

— Nešikai jau laukia už durų ir šąla. 

— Gali sau laukti ir toliau, — atkirto jis pabrėžtinai atšiauriai, 
nors tokia intonacija paprastai nebuvo jam būdinga. Tačiau San- 
dras turėjo pasitelkti paskutinius autoriteto, kurį teikė jo pareigybė, 
likučius, kitaip jam būtų tekę tučtuojau kapituliuoti. 

Likęs vienas apsižvalgė kambaryje. Jis buvo visiškai kitoks nei 
Bertanio — margaspalvis ir papuoštas audeklais. Langai buvo išta- 
pyti pasaulietiškais motyvais: šokiai, šventės ir puotos, linksmos 
gyvenimo akimirkos lyg pasityčiodamos sukosi aplink negyvėlį. 
Sandras priėjo prie rašomojo stalo — tikro preciziško tvarkingumo 


pavyzdžio. Visi popieriai buvo kruopščiai sudėlioti viena kryptimi, 

lyg paklusdami kažkokiam nežinomam architektūros dėsniui. Ant 
stalo švietė raudonas kaip besileidžianti saulė per pusę perlaužtas 
imperatoriaus antspaudas. Tačiau šalia jo nebuvo jokio laiško ar 
dokumento. Protingi žmonės tučtuojau sunaikina pernelyg pavo- 
jingus dokumentus. 

Nertvarkingai suveltos antklodės akivaizdžiai liudijo apie meilės 
naktį. Krito į akis skirtingos spalvos ir ilgio plaukai ant pagalvių: 
ilgi juodi, kurie, be jokios abejonės, priklausė Kespedesui, kaip nu- 
sprendė Sandras, žvilgrelėjęs į velionio plaukus; trumpi rudi plaukai, 
tokie trumpi ir taip tankiai išsibarstę ant pagalvės, kad tikrai negalėjo 
būti kokios nors moters. Šioje lovoje šalia Kespedeso gulėjo vyras. 

Kokie bendri bruožai siejo Bertanį ir Kespedesą? Vienas mylėjo 
moteris, o kitas — vyrus, vienas buvo reformatorius, o kitas - kon- 
servatorius, vienas buvo šiurkštus ir netašytas, kitas — švelnus ir 
elegantiškas, vienas italas, o kitas — ispanas. Šiuos vyrus siejo tik jų 
neapykanta celibatui. Jeigu būtent tai ir buvo žmogžudystės mo- 
tyvas, tuomet tai įvykdžiusiam žmogui moralė turėjo būti nepa- 
prastai svarbus dalykas — taip, netgi svarbesnis už visa kita. Tačiau 
nejaugi tai iš tiesų buvo tikrasis motyvas? Kodėl vienai savo aukai 
jis išraižė ant odos tą simbolį, o kitai - ne? 

Staiga Sandro dėmesį patraukė krebždesys tolimiausiame apar- 
tamentų užkaboryje. Jis ant pirštų galiukų nutykino per miegamąjį, 
drabužinę ir vonią. Vonioje dar telkšojo panaudotas vanduo, toks 
purvinas, kad jokiu būdu nepatikėtum, jog taip puoselėjantys savo 
kūną žmonės kaip Kespedesas arba Karlota da Rimini išsimaudę 
būtų galėję palikti vonioje tokias nešvarias srutas. 

Jis ir vėl išgirdo krebždesį — atrodė, lyg katė krapštytųsi nagais. 
Sandras pastebėjo siauras duris, o užjų — siaurutėlius stačius laiptus, 
kurie vedė žemyn. Jie baigėsi prie dar vienų durų, pro kurių plyšį 
apačioje į vidų smelkėsi Tridento gatvės triukšmas. Kažkas bandė 
iš lauko pusės įsibrauti į apartamentus. Ant sienos kabojo raktas. 
Sandras įkišo jį į spyną ir atplėšė duris. 

Jis išvydo priešais save pasilenkusią Antoniją su plaukų smeig- 
tuku rankose. 

Sandras pasigailėjo Karlotos, taigi Antonija ir toliau galėjo mėgautis 
jam jaučiama simpatija. Ji neapsiriko dėl jo. Jis nebuvo nei nusi- 
kaltėlis, nei inkvizitorius, nei silpnuolis, pasiduodantis, vos tik jo 
pečius viena po kitos užgriūva nelaimės. Jis buvo stiprus, stipresnis 
nei kiti, nors iš pirmo žvilgsnio ir nebūtum galėjęs to apie jį pasakyti. 
Šis herojus kovojo tyliai. Kovojo su jam įskiepytu nuolankumu, su 
savo noru patikti. Kovojo su ja. 

Iš ryto jis nė žodeliu neužsiminė apie vitražą ir kalbėjosi su ja 
tik apie pačius būtiniausius dalykus. O ką jis darė dabar? Tą patį. 
Jis apsisuko ir tylėdamas nuėjo į apartamentus. 

Antonija nusekė paskui jį, taip pat ji sekė kruvinais pėdsakais, 
kuriuos paliko Tridento miesto žudikas. Juk jai rūpėjo ne tik Kar- 
lotos gyvybė, bet ir Jeronimo laimė. 

— Tiesą pasakius, aš norėjau įeiti pro pagrindinį įėjimą, — paaiš- 
kino ji. - Bet manęs neįleido sargyba. Taigi, tylutėliai apėjau namą 
ir suradau štai šį pasiuntinukams skirtą tarnybinį įėjimą. Ar man ir 
vėl uždaryti duris? 

— Kodėl čia atėjot? — be užuolankų paklausė jis. 

— Noriu Jums padėkoti. 

— Už ką? 

— Ne kiekvienas būtų patikėjęs Karlotos teigimu, kad vakar po 
pietų ji vaikštinėjo prie Adidžės upės. Džiaugiuosi, kad pasitikite 
Karlota taip pat kaip ir aš. 

— Aš ja netikiu. 

— Atsiprašau, ką Jūs pasakėt? 

— Aš pasakiau, kad netikiu ja. Jos pasiaiškinimas mažai įtikėtinas. 
Pasivaikščiojimui prie upės spalio mėnesį ji buvo pernelyg menkai 
apsirengusi: užsimetusi tik šalį, nevilkėjo palto. Be to, dabar kaip 
tik skinamos vynuogės, taigi kas nors tikrai būtų ją pastebėjęs. Ji 
buvo kažkur kitur, tačiau nenori paaiškinti kur. Todėl aš ir įsakiau 
vis dar nepaleisti jos iš areštinės. 

— Bet juk kalėjime sakėte, kad nelaikote Karlotos Bertanio ir 
Kespedeso žudike. Tai pasakęs, Jūs mitriai it driežas sprukote iš 
vienutės. Taip pat greitai, kaip ir dabar. Beje, kalbėdama apie driežo 
mitrumą aš pernelyg jam pataikauju. Jūs esate daug greitesnis. 

Sandras sustojo viduryje laiptų, vedančių aukštyn, ir pasisuko į 
ją šonu. Jis nežiūrėjo į ją, tardamas šiuos žodžius: 

— Arba žudikas veikė šaltakraujiškai, viską iš anksto suplanavęs, 
arba jis tai padarė apimtas panikos. Neatrodo, kad Karlota da Rimini 
galėtų taip elgtis. Koks motyvas galėjo paskatinti ją nužudyti Bertanį? 
Godulys? Ne, nes ji nepavogė jo brangių žiedų. Galbūt ji buvo pa- 
samdyta nužudyti vyskupą? Nelabai įtikėtina, nes tuomet ji taip pat 
būtų pavogusi žiedus ir kitas brangenybes, norėdama, kad visi galvotų, 
jog vyskupą nužudė plėšikai. Kerštas? Visiškai įmanomas dalykas, nes 
mes nežinome, ar jie anksčiau pažinojo vienas kitą. Bet kodėl tuomet 
paskui buvo nužudytas Kespedesas? Jeigu ji veikė apimta panikos —o 
tai būtų visiškai įtikinamas dalykas, nes Bertanis šiurkščiai su ja el- 
gėsi, — vargu ar būtų galėjusi šitaip tiksliai įsmeigti durklą vyskupui 
tarp menčių. Neįtikėtina, kad tai galėtų padaryti žmogus, paniškai 
besiginantis nuo savo skriaudiko. Bet netgi jei visa tai ir tiesa, kodėl gi 
ji tuomet išraižė savo aukos odoje tą simbolį? Jeigu aš būčiau apimtas 
panikos — tik ir žiūrėčiau, kaip greičiau iš ten pasprukti. Bet įvykdžiusi 
antrąją žmogžudystę, kurią ji taip pat turėjo iš anksto suplanuoti, 
Karlota negaišo brangaus laiko. Kažkas čia ne taip. Daugiau faktų 
liudija, kad ji nekalta, o ne atvirkščiai. 

— Tik pamanykit, — pasakė ji. - Koks Jūs protingas. 

Nekreipdamas dėmesio į jos komplimentą Sandras užlipo laip- 
tais aukštyn ir per vonios kambarį nuėjo į drabužinę, o ji sekė jam 
pavymui. 

Pamačiusi ant grindų gulintį kruvina aureole pasipuošusį Se- 
vilijos inkvizitoriaus kūną, Antonija užsidengė rankomis veidą ir 
susverdėjo, vos neužgriūdama ant Sandro. Ji dar niekuomet nebuvo 
mačiusi negyvėlio, gulinčio savo paties kraujo klane. Būdama me- 
nininkė ji buvo pripratusi vaizduoti mirtį — taip, vitražų kūrybos 
procese mirtis buvo jos partnerė ir draugė. Ji buvo — anot jos pa- 
čios — gabi mirčiai. Tačiau tikrovės atspindys nėra pati tikrovė, o 
piešti mirties portretą yra ne tas pats, kas susidurti su ja akis į akį, 
kai ji nusiima savo kaukę. Čia buvo pati šiurpiausia mirties forma: 
tai, kas šildė kūną, kas suteikė jam gyvybės, dabar buvo ne jo viduje, 


bet išorėje. Ji atėjo staiga, toji mirtis, užklupo netikėtai, nesuteikusi 

progos atsisveikinti su artimaisiais. Ten buvo lova, kur inkvizitorius 
šildėsi, meldėsi, svajojo, puoselėjo viltis, kūrė planus, o nepažįstama 
ranka per vieną akimirką visa tai pavertė niekais. Mirtis nuo kito 
žmogaus rankos atrodė esanti kažkokia šiurpi. Dieviškoji tvarka 
pažeista. Atrodė, lyg Dievas būtų kažkur pasišalinęs. Taip, piršosi 
būtent tokia išvada. Žmogžudystė liudijo, jog Dievo nėra. 

Būsimuose savo kūriniuose ji būtinai atsižvelgs į šią mintį. 

Jos kakta glaudėsi prie Sandro peties. Ji dar niekuomet nebuvo 
taip arti jo — kone lietė jo smakrą, Adomo obuolį. Merams bėgant 
jo oda įgavo abito kvapą, o abitas atsidavė mira ir bažnyčios smil- 
kalais. Ji jautė jo krūtinę, šonkaulius, raumenį prie pažasties, jo 
širdies plakimą. Ant jo smilkinio pulsavo maža kraujagyslė. Antonija 
jautėsi jo glėbyje saugi. Ji buvo rami, nors netoliese nebuvo stiklo, 
o greta jų tysojo lavonas. Sandras apkabino ją netvirtai — tai buvo 
prisilietimas žmogaus, liečiančio kažką trokštama, bet tuo pačiu 
metu ir pavojinga. 

Jis buvo truputį aukštesnis už Antoniją ir žvelgė į ją iš viršaus. 

— Jums reikia eiti, — ištarė Sandras. 

— Ne. - Ji nenorėjo išeiti. - Papasakokit man apie šią žmogžu- 
dystę, — paprašė. 

— Kam? 

— Aš noriu padėti Karlotai. Aš noriu padėti Jums. Todėl čia ir 
atėjau. 

— Aš taip ir pamaniau, — pasakė jis. - Bet Jums nieko neišeis. 
Nuo šiandien visi, kurie man padeda, užsitraukia sau mirtiną pa- 
vojų. 

— Aš nebijau. 

— Milijonai bebaimių žmonių pirma laiko pakišami po velėna. 

— Jeigu taip, tai manęs jau laukia iškasta kapo duobė. Aš iki 
ausų įklimpusi į Jūsų tyrimą: mačiau purviną vonią, sujauktą lovą 
ir lavoną. Kaip ir visi menininkai, aš esu labai pastabi. Aš to pati 
noriu, Sandrai Karisimi. Jūs taip pat to norite, kitaip būtumėt manęs 
neįsileidęs. Jūs norite su manimi pasidalyti savo rūpesčiais. 

Stojo pati ilgiausia tyla, kokią ji kada nors buvo patyrusi vyro 

Užuot spoksojusi į jį, nukreipė žvilgsnį į langus, ištapytus pasau- 
lieriškais motyvais. Ten šoko, puotavo nebylios figūros ir atrodė, 
jog visi tie ant langų atvaizduoti žmonės tučtuojau atsiduos meilės 
glamonėms. Viena moteris lietė savo suknelę ties petim, lyg ketin- 
dama ją nusimesti; kita sėdėjo ant stalo kraščiuko lyg ant lovos, 
tarsi ruošdamasi gultis; trečiosios ranka gniaužė žvakę, o lūpos buvo 
perkreiptos, lyg ji patirtų erotinį pasitenkinimą. 

Sandras pažvelgė į ją. Įdomu, į kiek dar moterų jis šitaip žiū- 
rėjo? Kiek moterų buvo pakliuvusios į jo meilės tinklus, kiek jų jis 
glėbesčiavo? Be jokios abejonės — jų būta nemažai. Taip žvelgia tik 
tūkstančius meilės nuotykių patyrusios akys. Jaunystėje Sandras 
Karisimis, be abejonės, buvo tikras moterų numylėtinis, vyriškosios 
lyties kekšė — toks, kaip Karlota. Ir ji, Antonija. 

— Kespedesas, — pasakė jis, praslinkus visą amžinybę užsitęsusiai 
akimirkai, — buvo nužudytas tokiu pat būdu kaip ir Bertanis. Bet ant 
jo odos nėra simbolio. Aš klausinėju pats savęs - kodėl? Aš netikiu, 
kad nusikaltimą įvykdė du žmonės, nes tuomet antrasis žudikas 
būtų turėjęs žinoti, kaip žmogžudystę įvykdė pirmasis nusikaltėlis. 
Tik labai mažai žmonių tiksliai žinojo, kaip buvo nužudytas vys- 
kupas Bertanis. 

— Galbūt, - pasakė ji, - nėra dviejų skirtingų nusikaltėlių, o tik 
du skirtingi motyvai. 

Jis pažvelgė į ją taip, lyg ji ką tik būtų atskleidusi didžiulę pa- 
slaptį. 

— Aš labai protinga, ar ne? — pasakė ji šypsodamasi. 

— Taip. 

Kurį laiką jis net neįstengė pajudėti. Paskui atsitraukė nuo jos, 
lyg jį būtų atstūmęs stiprus vėjas, o jo akys vėl virto migloromis 
tamsiomis bedugnėmis. 

— Yra lova, — pasakė jis, - kurioje gulėjo du vyrai, vonia, kurioje 
maudėsi nešvarus žmogus, durtinė žaizda, nuo kurios Kespedesas, 
kaip anksčiau — Bertanis, užspringo savo paties krauju. 

— Taip pat, — pridūrė ji, - ant Bertanio kūno yra išraižytas sim- 
bolis — kekšių, keršijančių savo kankintojams, ženklas. 

Dabar ji visiškai juo pasitikėjo, ir jis tai pajuto. Todėl ir neklausė, 
iš kur ji tai sužinojo. 

— Sakysime, - svarstė jis, — kažkas bando suversti Karlotai kaltę, 
tačiau kodėl žudikas buvo toks neprocingas ir neišrėžė ant Kespedeso 
kūno tokio paties simbolio? Tuomet mes ir vėl atsiduriame priešais 
du žmogžudystės motyvus. Vadinasi, Kespedeso mirties priežastis 
buvo visiškai kitokia negu Bertanio. 

— Politinė? 

— Gali būti. 

— Kam galėtų būti naudinga Kespedeso mirtis? 

— Būtent tai ir yra neaišku. Kespedesas buvo konservatyvus. 
Taigi, protestantai arba imperatoriaus šalininkai galėjo bandyti pa- 
lenkti jį į savo pusę. 

— Aš suprantu - Jūs ir vėl įtarinėjare Matą. Negi Jums tai dar 
nenusibodo - aš kalbu apie abipusę judviejų neapykantą. Elgiatės 
taip, lyg būtumėt pirmieji netikri broliai per visą žmonijos istoriją. 
Jau Edipo santykiai su šeima buvo labai sudėtingi: savo netikrų 
brolių jis susilaukė nuo savo tikros motinos - šios tragedijos akivaiz- 
doje jūsų bėdos atrodo tiesiog juokingos. — Ji ilgai žvelgė į jį. - Ar 
negalėtumėt padaryti man paslaugos? —- paklausė. 

— Tai priklausys nuo to, kokia tai paslauga. 

— Pasikalbėkit tarpusavy. Susitaikykit. 

— Kodėl? - pasiteiravo jis. — Ar tik ne todėl, kad veikiai mudu 
su Jumis tapsime svainiais? 

— Galbūt. 

— Tuomet būkite pasveikinta atvykusi į pačią baisiausią šeimą iš 
visų, kokias tik man teko pažinti. 

— Ar Jūs tai padarysit? Dėl manęs? 

Antonija pati nežinojo, kodėl jai tai buvo taip svarbu. Ji buvo 
turėjusi tiek daug vyrų, kurių vakare troško, o kitą rytą pamiršdavo, 
vakare jie jai atrodydavo gražūs, o iš ryto - nekeliantys nė men- 
kiausio geismo, kad dabar neįstengė susigaudyti savo jausmuose. Ji 
niekuomet neturėjo su jais nieko bendra — ji paprasčiausiai išspaus- 
davo juos it citrinas, pasinaudodavo jais. Dabar ji turėjo pati sau 

prisipažinti, kad jausmai jai - kaip neatrasta žemė, kraštas, kuriame 
nepaprastai lengva paklysti. 

Jai buvo aišku tik viena: netikėtai abu šie vyrai tapo jos gyvenimo 
dalimi. 

Sandras paliko rūmus, nieko jai neatsakęs, net negrįžtelėjęs į 
ją, o ji nusekė paskui, truputį nuo jo atsilikusi. Gatvėje jų keliai 
išsiskyrė. 


Luisas savimi pasitikinčiu žingsniu įėjo į vyskupo kurfiursto pri- 
ėmimų salę. Jis žinojo, kodėl buvo čia pakviestas, arba, tiksliau 
pasakius, jis buvo visiškai įsitikinęs, kad tai susiję su laišku, kurį 
jis nusiuntė popiežiui. Ir iš tiesų — jis pamatė Madruco rankoje 
pergamento ritinėlį su popiežiaus antspaudu. Akivaizdu, kad Julius 
ilgai negaišo laiko. 

Jis santūriai, vos linktelėdamas pasisveikino su vyskupu kur- 
fhurstu. 

— Mano paskyrimas Jo Šventenybės vizitatoriumi? — paklausė 
ir nelaukdamas, kol Madrucas įteiks, tiesiog paėmė ritinėlį jam iš 
rankų. 

— Iš kur Jūs tai žinote? — pasiteiravo Madrucas. Šiandien jį ypa- 
tingai smarkiai kamavo dusulys, jis buvo nepaprastai iškankintas, 
atrodė, kad net kalbėjimas reikalauja didžiulių valios pastangų. 
Vyskupas kurfiurstas smurgsojo savo krėsle it bejėgė, pajudėti ne- 
įstengianti auka. 

— Aš pats tuo pasirūpinau, - atvirai atsakė Luisas. Dabar Ma- 
drucas jam buvo viso labo tik nieko nevertas pėstininkas. - Mano 
žodžiai labai veiksmingi — turėjote tai žinoti. Aš darau didelę įtaką 
ne tik Visuotiniam Bažnyčios susirinkimui, bet ir popiežiui. Turiu 
didžiulį talentą, supraskite tai pagaliau. Vienintelis žmogus, kurio 
aš nesugebėjau tuo įtikinti, buvote Jūs, vyskupe kurfiurstai. Jūs at- 
sisakėte paskirti mane nusikaltimo tyrėju. Taigi padarėte nemenką 
kvailystę. 

Madrucas vos tvardėsi nepratrūkęs pykčiu, bet Luisas mokėjo ne 
tik mikliai žongliruoti žodžiais, bet ir taip žaibuoti akimis, kad žo- 
džiai atrodė tikrai grėsmingi. Sunkiai gaudydamas orą Madrucas vos 

neiškvėpė iš kūno dvasios, jį kankino siaubingi nugaros skausmai. 
Be jokios abejonės, tai buvo viena iš pačių klaikiausių akimirkų jo 
gyvenime. 

— Per anksti džiaugiatės, — galiausiai pratarė jis. — Jūs esate vi- 
zitatorius, tiesa, bet atlikdamas šias pareigas Jūs privalote surasti 
žudiką. O jeigu Jums nepavyks... 

— Dėl to galite būti visiškai ramus. Nesu nei toks nerangus, nei 
toks jausmingas kaip brolis Sandras. Jis pražiopsojo savo galimybę 
ir dabar jam galas. O žudikė dar šiandien prisipažins esanti kalta. 

— O jeigu pasirodys, kad tai padarė ne ji, ir žudikas smogs dar 
kartą? 

— Tokiu atveju aš jau dabar žinau, ką darysiu. 

- Ką? 

Į pilį prasiskverbė duslus katedros varpų skambesys. Luisas vyp- 
telėjo. Šiandien jis ir taip buvo pernelyg šnekus. 

— Atleiskite, vyskupe kurfiurstai, tuojau įvyks pagrindinių Vi- 
suotinio Bažnyčios susirinkimo dalyvių posėdis, kuriame aš privalau 
būti, kitaip šis sunkiai prognozuojamas protestantas Maras Hagenas 
dar prispjaudys man į sriubą. 

Jam nepasirodė esą labai svarbu dar kartą nusilenkti. Net neatsi- 
sveikinęs jis nusigręžė ir patraukė durų link. Čia jį pasivijo Madruco 
balsas, kuriame akimirką suskambo nebe kančia, o pasitenkinimas: 

— Pasakysiu, kol dar nepamiršau, broli de Sotai: Jūsų ordino 
broliui Karisimiui, kurį Jūs taip vertinat ir mylit, toli gražu ne galas. 
Šventasis Tėvas nepašalino jo iš pareigų, tik įsakė, kad nūnai žmog- 
žudystę tirtų du vizitatoriai. 

Paprastai Luisas visuomet kontroliuodavo savo jausmus, tačiau 
šįkart Madrucas pastebėjo, kaip baisiai jis nustebo ir sumišo, ir, 
nepaisydamas kamuojančių skausmų, išspaudė šypseną. 

— Negi Jūs to nežinojot? O, apgailestauju! Atrodo, kad Julius 
klauso ne tik Jūsų. Kapitonas Forlis man papasakojo, kad neseniai 
Karisimis išgelbėjo nuo pasikėsinimo Inocentą del Montę. Taigi, jeigu 
norite pašalinti Jums trukdantį Karisimį, turėsite susigrumti su popie- 


žiaus sūnumi. Dar kartą linkiu geros dienos - ir su Dievu, broli. 

Ji nupiešė eskizą per porą minučių: Kainas ir Abelis susiginčijo, 
paskui Abelis nusisuko, o Kainas užmušė savo brolį. Abelis gulėjo 
ant žemės nuogas, iš žaizdos jam tekėjo kraujas, o Kainas stovėjo 
šalia, nei pernelyg smarkiai džiaugdamasis savo darbu, nei ne — taip, 
lyg būtų nukirtęs paprasčiausią medį. Šviesa užgeso. Dievo nebuvo. 
Šviesos nebuvimas kartu reiškė ir Dievo nebuvimą. 

Kai atėjo Matas, ji jau ruošėsi įgyvendinti savo projektą. Jis 
buvo puikiai nusiteikęs — it pirklys, ką tik sudaręs gerą sandėrį - ir 
padavė jai pintinę, pilną obuolių ir vynuogių. Ji apsidžiaugė jį 
pamačiusi. Negalėjai atsispirti jo žavesiui, tankioms šviesioms 
garbanoms, platiems pečiams ir truputį pasipūtėliškai išraiškai, 
sustingusiai jo lūpose. Žydros it stikliniai rutuliukai akys suspin- 
dėjo, kai jis įteikė jai dar vieną dovaną: grandinėlę su kryžiumi. 
Net neklausęs jos leidimo, užsegė grandinėlę jai ant sprando ir 
švelniai praskleidė plaukus, kad jie neįsipintų. Matas pabučiavo 
jai sprandą. Rankomis tvirtai apglėbė pečius, lyg norėdamas iš visų 
jėgų ją suspausti. Jis jos neskaudino, paprasčiausiai užvaldė - štai 
ir viskas. Jis visuomet ją valdė. Kai juodu buvo jauni, ją buvo 
pakerėjęs jo balsas ir kumščiai, kuriais jis gynė Antoniją, jo akys, 
kurioms neatsispirdavo ne tik ji, bet ir visi kiti. Taip pat ir vėliau, 
kai jų keliai išsiskyrė, jis valdė Antoniją: jo vardas buvo it žvaigždė, 
įkūnijanti meilę - kažkas nepasiekiama. Tiesą pasakius, Matas 
niekuomet ir nebuvo niekur nuo jos pasitraukęs, jis visuomet buvo 
čia, valdė jos mintis ir norus. Netgi tie žmonės, kurie jo nemėgo, 
galiausiai turėdavo jam pasiduoti — kaip Adelaidė, turėjusi būti 
jam dėkinga už garbingas laidotuves. 

— Aš tavęs pasiilgau, — pasakė jis. — Buvau atėjęs čia ir anksčiau, 
bet neradau tavęs. 

— Buvau pas Karlotą. 

— Ją tardo Sandras, tiesa? 

— Jis ten buvo, - tarstelėjo ji. 

— Ar tu su juo kalbėjai? 

— Drauge ten buvome - kaip mes galėjome nesikalbėti? 

— Kespedeso mirtis jį visiškai sunaikins. Manau, jog greitai iš 
Sandro liks tik prisiminimas. 

Jai nepatiko, kad jis taip šneka, ir jis tai pastebėjo. Galbūt jis 
netgi pastebėjo tai, ko ji pati nebuvo suvokusi, gal skaitė jos jausmus 
kaip knygą, kuri buvo parašyta jam aiškia, bet jai pačiai — visiškai 
nesuprantama kalba. 

Jis įsižiūrėjo per jos petį į atokų ateljė kampą, ir tą pačią akimirką 
ji susigriebė nepaslėpusi vitražo, kuriame buvo pavaizduotas angelas 
ir mergaitė. Piešdama Kaino ir Abelio eskizus ji buvo visiškai jį 
pamiršusi. 

Matas labai lėtai apėjo molbertą, lyg apžiūrinėdamas aktą. Paskui 
žvilgrelėjo į ją ir žengė atgal. 

Ji nežinojo, kas dabar bus. Kai jis priėjo prie jos, ji išsigando 
pajutusi, kaip ją kiaurai perveria mėlynų stiklo rutuliukų žvilgsnis. 
Ją žavėjo šios akys, kaip ir viskas, kas švyti, tačiau ji įžvelgė jose kažką 
vaiduokliška, kažką, kas ją neramino. 

Matas pabučiavo ją, pažadindamas jos kūne aistrą. Jo bučinys 
buvo įsakmus, godus ir šaltas. Ji paklusniai atidavė jam viską, ką 
turėjo — savo tūkstančio bučinių patirtį. 

Jis apkabino ją per liemenį. 

— Atėjau tavęs išsivesti. Visiems laikams. 

Jis vos neparbloškė jos — taip smarkiai liežuviu įsismelkė jai į 
burną. Jos suknelė perplyšo ir nupleveno ant grindų. Ji pajuto jo 
rankas ant viso savo kūno — ant nugaros, krūtų, šlaunų... Staiga — ji 
net nežinojo, kaip tai įvyko, — apsinuogino jo krūtinė. Jis nusirengė, 
šviesi jo krūtinės vilna pakuteno jai pirštų galiukus. 

Jos aistra buvo tokia pat liepsninga kaip ir visados, kai ji atsidur- 
davo šalia nuogo vyro, tokia stipri, kad ji būtų atidavusi viską. 

— Pasakyk, kad priklausai man amžiams, - lyg pro tirštą rūką 
atsklido jo balsas. — Pasakyk, kad nori manęs. 

— Aš noriu tavęs. 

— Kad tu už manęs ištekėsi. 

— Aš ištekėsiu už tavęs. 

Jis įsiskverbė į jos vidų. Jo rankos laikė ją, o raumenys skraidino 
į dangų. 

Ji lietė liežuviu jo spenelius, juos kandžiojo — ne per smarkiai, 
ir ne per švelniai — ji puikiai žinojo, kaip tai daroma. Jis sudejavo, 

atmetė galvą, užsimerkė, kaip ir visi vyrai, kai ji jiems tai dary- 
davo. 

— Pasakyk tai dar kartą! —- sušuko jis. — Pasakyk, kad priklausai 
man. 

Jo veidu žliaugė prakaitas, jis atrodė kaip anuomet, kai stovėjo 
per lietų priešais jos duris, laikydamas rankoje pinigus, o ant jo lūpų 
lyg lietaus lašai varvėjo ašaros. 

Ji pabučiavo jam krūtinę, paskui dar keletą kartų, kol suvirpėjo 
jo raumenys, nusilpo rankos ir galiausiai jis susmuko ant kelių. 

Ji stovėjo priešais jį — virš jo, suėmusi už plaukų atlošė jam galvą 
ir pabučiavo jį į lūpas. Jie susmuko ant grindų, ji atsigulė ant jo. 
Jis buvo visiškai išsekęs, sunkiai alsavo ir kone nejudėdamas tysojo 
ant nugaros. 

Tačiau atrodė, kad jam kažkas nepatinka. Jis dar negavo to, ko 
nori. Sukaupęs visas jėgas apvertė ją, vėl paėmė valdžią į savo rankas 
ir dar sykį įsiskverbė į ją. Jis buvo it laukinis. Visi nugalėtojai turi 
savyje kažką laukinio, plėšraus, bet vis dėlto ji manė, kad Matas yra 
švelnesnis. Jis jau nebebuvo tas berniukas iš praeities. Ji taip pat 
nebebuvo toji mergaitė. 

— Pasakyk tai dar kartą, — pro sukąstus dantis pareikalavo jis. 

— Aš priklausau tau. 

— Taip, visiems laikams! — sušuko jis, apimtas ekstazės. 


Vėliau, kai ji atgavo kvapą, o aistra iš lėto nurimo lyg atslūgstantis 
karštis, Matas stovėjo virš jos. Jo keliai vis dar virpėjo, tačiau balsas 
vėl buvo tvirtas ir ryžtingas — tikro nugalėtojo balsas. Jis šypsojosi, 
lyg ką tik Miulbergo mūšyje būtų laimėjęs protestantams pergalę. 

— Aš pasikalbėsiu su tavo tėvu. Pasakysiu jam, kad mes pri- 
klausome vienas kitam, ir paprašysiu jį tavo rankos. Kur galėčiau 
jį rasti? 

— Santa Maria Maggiore bažnyčioje. 

— Koks šaunus sutapimas! Vadinasi, aš atimsiu iš jo dukrą senojo 
tikėjimo bažnyčioje. 

— Yra trys priežastys, dėl kurių tau šįkart nežinia kaip pasiseks. 


Pirmoji: mano tėvas nepuoselėja tau švelnių jausmų. 

— O kuris gi tėvas puoselėja švelnius jausmus vyrui, atimančiam 
iš jo dukrą? Nė vienas to nenori, bet vis tiek žmonės tuokiasi. 

— Antroji priežastis: jis rūpinasi Karlota, o jeigu jai - neduok 
Dieve — kas nors nutiks, tuomet per keletą dienų jis praras abu my- 
limus žmones. Trečioji priežastis: jis pasirašė sutartį dirbti Tulūzoje, 
su kuria vienas jokiu būdu nesusidoros. Jis neduos tau sutikimo. 

Savo pačios nuostabai, ji ištarė šiuos žodžius taip lengvai, lyg 
būtų kalbama ne apie piršlybas, o apie pakvietimą pietų. 

- Tulūzoje? — paklausė jis. 

— Taip, tenykštėje katedroje. 

Suskambo katedros varpas. 

— Aš vėluoju, — pasakė Matas. — Privalau eiti į Visuotinio Baž- 
nyčios susirinkimo posėdį ir susitikti su tuo šlykšryne de Sotu bei 
pora debiliškų, riebių katalikų prelatų. Tačiau aš tau prisiekiu: viską 
sutvarkysiu dar šiandien. 

Po to, kai jis išėjo, ji dar valandžiukę sėdėjo ant grindų - su 
suplėšyta suknele, pasiūlymu tuoktis ir savo svajone. Nuo dvylikos, 
ne, nuo penkiolikos metų ji nesuskaičiuojamą daugybę naktų visa 
širdimi troško šios valandos — taip smarkiai, kad ji tapo panaši į 
žvaigždę — tokią tolimą, kad atrodė neįmanoma ją pasiekti. 

O štai dabar ši žvaigždė pati nukrito iš dangaus ant Žemės, tiesiai 
jai į rankas, o ji nebežinojo, ką gi su ja daryti. 

Antonija nepastebėjo, kad gretimais esančio kambario durys 
praviros, o pro jų plyšį į ją žvelgia tuščios Inesos akys. 

Kardinolas Marčelas Krescencijus, Visuotinio Bažnyčios susirin- 
kimo pirmininkas ir popiežiaus legatas, atrodė panašus į mirtinai 
nusikamavusį paukštį, kuris nusileido ant žemės, norėdamas nu- 
mirti. Prašmatnus minkštakrėslis — pačia aukščiausia atkalte iš visų 
čia esančių krėslų — buvo jam pernelyg didelis. Kai jis paskambino 
mažu varpeliu, skelbdamas posėdžio pradžią, niekas nekreipė į jį 
dėmesio, o jis, atrodė, tučtuojau puls dėl to į ašaras. 

Nedidelis delegatų būrelis buvo sušauktas į posėdį pilyje, norint 
aptarti ypatingai daug ginčų tarp reformatų ir konservatorių suke- 
liančias temas. Žinoma, paskui buvo būtina padiskutuoti su visais 
delegatais, susirinkusiais katedroje, teologiniais ir liturginiais klau- 
simais, bet prieš tai pabandžius suvienyti ar nors suartinti neforma- 
lius skirtingų religinių grupuočių lyderius, buvo tikimasi paskatinti 
kuo sparčiau priimti svarbiausius sprendimus. Insbruke viešintis 
imperatorius it mitinis Argas akylai stebėjo, kad Visuotinis Baž- 
nyčios susirinkimas ne uždustų begaliniuose ir bevaisiuose koliok- 
viumuose, bet leistųsi į kompromisus, kurie įgalintų protestantus 
sugrįžti Romos bažnyčios prieglobstin. 

Sandro užimamos vizitatoriaus pareigos leido jam be jokių 
kliūčių dalyvauti šiame posėdyje. Jis atėjo čia, nes nežinojo, kur jam 
daugiau pasidėti. Bertanis ir Kespedesas buvo įtakingi reformatorių 
ir konservatorių grupuočių idėjiniai vadai, ir jei jie būtų buvę gyvi, 
veikiausiai taip pat dalyvautų šiame išrinktųjų pokalbyje. 

Sandras sėdėjo greta arkivyskupo Vilefrenšo ir jau gana ilgai 
klausėsi niekaip nesibaigiančių jo postringavimų. Prancūzas išpeikė 
neišraiškingą freską ant posėdžių salės lubų, sukritikavo chaotišką 
pilies architektūrą ir meniniu požiūriu neišbaigrą Tridento miestą 
apskritai, o ypač - jo katedrą. Tik naujieji vitražai, — sakė jis, - me- 
niškai brandūs — štai šiais didelės meninės vertės vitražais jis ir ke- 
tinąs papuošti savo katedrą Tulūzoje, pasikviesdamas į ją vitražistus. 
Paskui jis paskendo prisiminimuose apie Romą: visų labiausiai jį 
sužavėję Farnezių rūmai, kuriuos jis pavadino itališkosios estetikos 

viršūne ir kuriuose jam teko garbė daugybę kartų nakvoti kaip tos 
kilmingos šeimos svečiui. Jis kalbėjo nepaprastai manieringai, ir toks 
jo kalbos tonas po kurio laiko Sandrui tiesiog mirtinai įgriso. 

Dvylikos posėdžiautojų religinės pažiūros procentine išraiška 
buvo maždaug tapačios Visuotinio Bažnyčios susirinkimo delegatų 
religinėms pažiūroms — pusė konservatorių ir pusė reformatų. San- 
dras nujautė, kad Vilefrenšas buvo pakviestas į posėdį dėl to, kad 
jį nepaprastai gerbė Prancūzijos prelatai, todėl jo nuomonė galėjo 
labai smarkiai paveikti balsų pusiausvyrą. Kai kurie dvasiškiai buvo 
įsitikinę, kad jo nuomonė galėjo būti lemtinga, nes portugalai, is- 
panai ir pietų italai buvo tiesiog užkietėję konservatoriai, o šiaurės 
italai, tremtyje gyvenantys anglų dvasininkai, kai kurie vokiečiai ir 
Bohemijos ganytojai buvo reformatai, tuo tarpu religinės prancūzų 
dvasininkijos pažiūros buvo tikra paslaptis. Taigi, jų nuomonė galėjo 
nulemti susirinkimo baigtį, o Vilefrenšas buvo pats įtakingiausias 
Prancūzijos dvasiškis. 

Be Krescencijaus — Visuotinio Bažnyčios susirinkimo pirmi- 
ninko — Sandras atpažino Roulandsą, aršų popiežiaus kritiką, taip 
pat Inocentą del Montę, sėdintį dešinėje. Jis pasisveikino su Sandru, 
draugiškai paspaudęs jam ranką, šis persimetė su juo pora žodžių ir 
Inocentas papasakojo, kad jis, kaip ir buvo žadėjęs, parašė Sandrą 
ginantį laišką. Paskui jaunasis kardinolas atsainiai sudribo į savo 
kėdę - jo laikysena nepasikeitė ir tada, kai Krescencijus aikštingai 
skambtelėjo varpeliu. Tarp jo ir Sandro buvo dar dvi laisvos vietos, 
šalimais Sandro sėdėjo Vilefrenšas, o toliau — kiti dvasiškiai. 

Matas pavėlavo. Kadangi jam teko pasirinkti — sėstis šalia Sandro 
arba per vieną kėdę nuo jo, jis pasirinko pastarąjį variantą. Jis net 
nesiteikė pažvelgti į Sandrą. 

Luisas pasirodė pasktinis, atsisėdo į vienintelę likusią laisvą vietą 
greta Sandro ir, nužvelgęs jį kaip galėdamas abejingiau, tyliai pratarė: 

— Nuo šiol mes dviese tirsime žmogžudystę. 

Ir, atsisukęs į susirinkusiuosius, pasakė: 

— Jo Šventenybė paskyrė mane vizitatoriumi. Privalau padėti 
mūsų pervargusiam broliui ir paspartinti šio nusikaltimo tyrimą, 
kol žudikas neišsmaigstė mūsų visų. 

Daugelis dvasiškių nusijuokė, o Sandras pajuto iš senų laikų jam 
pažįstamą jausmą: pažeminimą. Jis nusprendė nieko neatsakyti. Bet 
nuo šios akimirkos jam tapo aišku, kad jo ir Luiso keliams lemta 
išsiskirti, ir, savo nuostabai, staiga pajuto didžiulį palengvėjimą - lyg, 
būtų išėjęs iš pradvisusios patalpos. 

Luisas ir Matas jau iš pat pradžių siaubingai susiginčijo dėl pri- 
valomos vyskupų nuolatinės gyvenamosios vietos įteisinimo. Jie 
apšaudė vienas kitą argumentais ir kontrargumentais, grūmėsi dėl 
formulių, posakių, pamokymų. Visi susirinkimo dalyviai, išskyrus 
Sandrą, Inocentą ir Vilefrenšą, įsivėlė į debatus. Pamatę, kad situa- 
cija aštrėja ir neįmanoma palikti šio reikalo neišspręsto, visi nutarė 
ieškoti kompromiso. Matui ir reformatoriams pavyko priversti kon- 
servatorius pritarti jų pageidavimui, kad vyskupai gyventų savo 
arkivyskupijose ir kad popiežius nebeturėtų teisės pakviesti jų kur 
panorėjęs. Be to, jie privertė Luisą sutikti, kad ateityje vyskupai galės 
atstovauti tik vienai vyskupijai, o ne kelioms, kaip anksčiau. Taip 
būtų pažabotas daugybės titulų suteikimas ir vyskupų viešnagės, o 
kartu būtų uždaryta tikra pareigybių ir favoritų kūrimo manufak- 
tūra. Luisas savo ruožtu gavo reformatorių sutikimą, kad popiežius 
galės siųsti į vyskupijas pasiuntinius, kurie ten kontroliuos vys- 
kupų veiklą ir galės bausti juos už prasižengimus. Šis kompromisas 
susilpnintų, bet, antra vertus, ir sustiprintų Romos ir popiežiaus 
pozicijas. 

Buvo aptartos ir kitos aktualios temos, tačiau kiekvieną kartą 
po kurio laiko visi surasdavo „aukso vidurį“ arba teiginį, kuriam 
pritardavo ir Luisas, ir Maras. Žinoma, kai kurie posėdžiaujantys 
konservatoriai atmesdavo kompromisus, tai niekam nekėlė jokios 
nuostabos, tačiau jie sudarė tik mažumą prieštaraujančiųjų. Tik 
staiga visas kortas sumaišė Vilefrenšas, leptelėjęs: 

— Man labai gaila, - pasakė jis, — tačiau aš neketinu pritarti nė 
vienam čia nuskambėjusiam teiginiui. 

Kilo baisus sąmyšis, visi rėkė vienas per kitą. Roulandsas prie- 
kaištavo Vilefrenšui, kad šis visai kuoktelėjo, Vilefrenšas įnirtingai 
gynėsi4 konservatoriai plojo. Krescencijus veltui skambino var- 
peliu. 

Inocentas pirmasis iš visų atsistojo ir išėjo lauk. Posėdžiautojams 
taip ir nepavyko dėl nieko susitarti. Vilefrenšas — taigi ir dauguma 
Prancūzijos delegatų —- neketino pritarti plačiai bažnyčios reformai, 
ber kartu jie neketino susivienyti ir su protestantais. Tikinčiųjų su- 
sivienijimas, vos prieš keletą akimirkų atrodęs pasiekiamas ranka, 
staiga vėl nutolo už horizonto. Taigi, delegatai po senovei tarsis, 
diskutuos, ginčysis. Visuotinis Bažnyčios susirinkimas dar ilgokai 
užsitęs. Jeigu negalėjo susitarti priešiškai nusiteikusių tikinčiųjų 
partijų lyderiai, — eiliniai teologai ir kanauninkai, be jokios abejonės, 
paskęs įvairiuose smulkmeniškuose ginčuose. Vienas po kito po- 
sėdžių salę paliko Roulandsas, Krescencijus, Matas ir kiti. Pasiliko 


tik Luisas ir Vilefrenšas. 


Prelatai sėdo į karietas ir išsivažinėjo savo keliais, palikę saulės 
nutviekstame pilies kieme tik dulkių debesis. Sandrą apgaubė šie 
dulkių tumulai. Inocentas kvietė jį sėstis ant savo žirgo, ir Sandras 
jau ketino pasinaudoti šiuo pasiūlymu, tačiau staiga pastebėjo Matą, 
einantį atgalios pėsčiomis, nes jo žirgas apšlubo ir todėl jam teko 
palikti jį pilies arklidėje. Staiga jis ir vėl prisiminė Antonijos žodžius: 
atviras pokalbis, susitaikymas. Galbūt iš tiesų šis dviejų brolių ginčas 
laikui bėgant darėsi vis labiau juokingas? Matas skaudžiai įžeidė 
Elizą, tačiau ir pati Eliza kadaise labai negražiai su juo pasielgė. 
Mato elgesys su Sandru buvo pasibaisėtinas, tačiau jis, Sandras, už 
tai jo vos nenužudė, kas taip pat nebuvo labai aukštos moralės po- 
žymis. Jie visi elgėsi bjauriai — visi subyrėjusios Hagenų ir Karisimių 
šeimos nariai, o šiandien čia tebuvo du vyrai, daugybę metų sirgę 
ta pačia liga ir iki šiol kenčiantys nuo jos pasekmių. Negi jie iš tiesų 
daugiau niekados neįstengs susitarti ir pasistengti suprasti vienas 
kitą, nors, tiesą pasakius, abu buvo tokie patys ligoniai? Žinoma, 
buvo neįmanoma per vieną vienintelį pasivaikščiojimą sugriauti 
didžiulę tarp jų iškilusią sieną, tačiau net nepamėginti taip pat būtų 
buvę gana kvaila. 

Sandras kurį laiką ėjo per keletą žingsnių atsilikęs. Kartais Matas 
trumpam grįžtelėdavo, net nesistengdamas sulėtinti žingsnio, lyg 
norėdamas įsitikinti, ar iš tiesų Sandras seka jam iš paskos, o jis pats 

eina priekyje it vedlys. Po to, kai Matas dar kartą žvilgtelėjo per petį, 
Sandras paspartino žingsnį ir juodu susigretino. 

— Noriu su tavimi pasikalbėti. Tai yra — protingai pasikalbėti. 

— Apie ką? — paklausė Matas. 

— Apie ką pageidautum. 

Jie žengė greta vienas kito — tuo pačiu ritmu, vienodai mosuo- 
dami rankomis. Nors išoriškai jie buvo visiškai nepanašūs, bet vis 
dėlto turėjo kažką bendra ir giminiška. 

— Nežinau apie ką, — tarė Matas. 

— Bet juk yra tiek daug dalykų, apie kuriuos mums reikėtų pa- 
sikalbėti. 

— Kokių? 

— Gerai, jeigu jau tu apsimeti kvaileliu, tuomet pradėsiu aš, ir 
visų pirma tavęs atsiprašysiu. 

— Už ką? 

— Na, liaukis pagaliau uždavinėti man tuos savo trumpučius 
kvailus klausimėlius! „Apie ką? Kokių? Už ką?“ Na, ir už ką gi? Už 
tai, kad anuomet norėjau tave nužudyti. Beje, tai aš sužeidžiau tau 
žastą. 

Matas dar kartą stabtelėjo ir nusivaipė. 

— Čia tai bent! Sliūkini greta manęs aiškindamas: atsiprašau, kad 
norėjau tave nudėti; beje, aš supjausčiau tau žastą. 

Dabar, kai Maras pamėgdžiojo Sandro žodžius, jie nuskambėjo 
išties labai kvailai. Tačiau kaipgi jam reikėjo tinkamai atsiprašyti? 
Čia bet koks pasiaiškinimas skambėtų kvailai. 

— Žinai, tuomet buvau tikras niekadėjas, - pasakė Sandras. — 
Žinojau, nors ir nenorėjau to pripažinti. O ir koks žmogus šioje 
Žemėje panorėtų nuolat sau kartoti: „Esu niekadėjas“? Kai pasi- 
rodei tu ir vėliau, kai mes susimušėme koplyčioje, staiga suvokiau, 
kaip smarkiai tu esi už mane pranašesnis, ir užsidegiau baisiu 
pavydu. Kol tavęs nebuvo, aš buvau pats vyriausias, vienintelis 
sūnus, o paskui staiga lioviausi juo buvęs — dar blogiau, aš pasi- 
rodžiau esąs... 

— Mazgotė, - pertraukė jį Matas. 


— Tu tiesiog mėgaujiesi šiuo žodžiu. 

— Kažkodėl aš visuomet tai nujaučiau — kalbu apie žaizdą ran- 
koje. Aš žinojau, kad tu esi niekingas bailys, neišdrįstantis nieko 
padaryti kaip reikiant. Tu nesugebi nieko doro atlikti, tu papras- 
čiausiai bijai. Nieko nepadarai iki galo, sukeli baisų chaosą, delsi, 
dvejoji, traukiesi... Tas pats ir su Antonija. 

Dabar jau stabtelėjo Sandras. 

— Kodėl prakalbai apie Antoniją? 

— Mano mielas broleli. Nors mes ir nesame artimi, bet truputėlį, 
mažą mažutį truputėlį, aš galiu suvokti, ką tu jauti, — taip pat, kaip ir 
tu gali įspėti mano jausmus. Kraujo balsas, čia jau nieko nepadarysi. 
Man, be abejo, krito į akį, kad Antonija atrodo tau esanti geidžiama 
moteris — galbūt pavadinsime tai šitaip. 

Sandras, mažumėlę padvejojęs, atsakė: 

— Aš esu jėzuitas, Matai, ir niekados nelaužau vienuoliškų 
įžadų. 

— Žinoma, kad nelaužai. Įžadai yra puiki priedanga, už kurios 
gali saugiai pasislėpti, kad tik nereikėtų kovoti. 

— Nesuprantu, ką nori pasakyti. 

— Aš permiegojau su Antonija. Šiandien. Neseniai. Prieš pat 
posėdį. Buvo nuostabu. Mes susituoksime. Galbūt norėtum būti 
mano liudininku? Tai būtų taip juokinga. 

Šią akimirką pro šalį pralėkė Vilefrenšo karieta, sukeldama tu- 
mulus dulkių, kurios paskandino Sandrą ir Matą nepermatomame 
debesyje. Jie buvo vienur vieni ir žvelgė vienas į kitą pro gelsvą dulkių 
sluoksnį — du varžovai, dvi juodos bedugnės ir du mėlyno stiklo 
rutuliukai, Ulmas prieš Romą. 

Sandras nudžiugo supratęs, kad jiems taip ir nepavyks susitai- 
kyti. Jam atrodė, kad bus geriau, jei jie ir toliau neveidmainiaus. 

Po valandžiukės, kai Vilefrenšo karieta jau pranyko, o dulkės 
nusėdo, Sandras patraukė toliau, o Matas stovėjo ir juokėsi. 

— Ir dar kai kas, - sušuko Matas jam pavymui. - Manau, kad 
atėjo laikas tau tai pasakyti: anuomet, prieš septynerius metus, po 
tavo pasikėsinimo į mano gyvybę, aš nuėjau pas mūsų motiną ir 
leidau jai pasirinkti — arba ji įkalbės tave tapti vienuoliu, arba aš 
įskųsiu tave dėl pasikėsinimo nužudyti. 

Jis dar kartą nusikvatojo. 
— Tu visuomet manei, kad tokia buvo Elizos arba paties Dievo 
valia. Tačiau tavo gyvenime Dievas esu aš, Sandrai. 


— Kai kas atėjo, — pasakė kapitonas Forlis, kai Sandras įžengė į Pa- 
lazzo Pretorio — policijos pastatą. - Jis sakosi viešėjęs pas Kespedesą, 
kai šis buvo nužudytas. 

— Kuris? 

— Jūsų kabinete. 

Forlis kažką kramtė ir spjaudė ant grindų — ne tiesiai Sandrui 
po kojomis, bet labai netoli jų. Dabar jam prisiėjo turėti reikalų 
su dviem vienuoliais, kurie šmėžavo jam prieš akis ir smarkiai ner- 
vino — dar daugiau: galbūt tai žemino jį panašiai, kaip visai neseniai 
buvo pažemintas Sandras. 

Eidamas į savo kabinetą Sandras negalėjo išmesti iš galvos pa- 
slapties, kurią jam atskleidė Maras. Žmogus visuomet patiria di- 
džiulį sukrėtimą sužinojęs, kad ne jis savo likimo valdovas, kad 
kažkas valdo jį, tampydamas už virvučių it marionetę. Kurgi Sandras 
būtų dabar, jeigu Matas nebūtų privertęs Elizos įkalbėti jį stoti į 
vienuolyną? Sandro tėvas Romoje turėjo daug pažinčių, ir po keleto 
savaičių, galbūt dviejų trijų mėnesių tikrai būtų išpirkęs jį į laisvę. 
Tokie dalykai dėdavosi kiekvieną dieną. Papirkdavai teisėją, pre- 
torių, miesto iždininką, parašydavai malonės prašymą ir netrukus 
ją tau suteikdavo. Buvo daugybė būdų, kaip atgauti laisvę. Sandras 
nebūtų tapęs jėzuitu ir pastarieji septyneri jo gyvenimo metai būtų 
prabėgę visiškai kitaip. Jis ir toliau būtų susitikinėjęs su Beatriče. 
Tebeturėtų senuosius bičiulius. Taip pat ir savo motiną — Elizą. 

Bet nūnai visa tai buvo iš jo atimta, išbraukti septyneri jo gyve- 
nimo metai. Būdavo dienų, kai jis niekaip negalėdavo prisiminti, 
kokios spalvos buvo jo motinos akys, neprisiminė, kaip juokiasi 
jo seserys, kaip spaudžia ranką tėvas. Visa tai pranyko, ištirpo už- 
marštyje, paskendo miglose kaip ir visi prisiminimai. Tai buvo ne- 
paprastai skaudu. 

Ar apskritai dar buvo likę bent kas, ko iš jo neatėmė Matas? 

Jis uždraudė sau galvoti apie Antoniją. 

— Prakeikimas, — plūdosi sau po nosim, bet pakankamai garsiai, 
kad į jį pašaipiai išsiviepęs dėbtelėtų sargybinis. 

O juk anksčiau jis tikrai niekam neleido iš savęs tyčiotis ir ne- 
gailėjo savęs. Tik Mato šešėlyje visiškai ištižo. Negi jis nori, kad taip 
būtų amžinai? Negi nori, kad Maras triumfuotų, matydamas, kaip 
jis baigia sugraužti pats save? Negi iš tiesų jame neliko nė lašelio 
išdidumo, kad suimtų save į rankas ir stotų į kovą - kaip jam liepė 
daryti Matas? Sandras tikrai nebuvo toks kvailas, toks bejėgis, toks 
negabus, kaip jis bandė pats sau įteigti. Tokių žmonių apskritai 
nebūna. 

Jis giliai atsikvėpė ir pakėlė galvą, sukdamas už paskutinio 
kampo. Nujautė, ką ras savo kabinete. Nors ir nežinodamas, koks 
bus to žmogaus balsas, jis buvo įsitikinęs, kad jo plaukai bus rudi 
ir trumpi. 

Priešais duris jo laukė Aaronas. Atsirėmęs į sieną jis gnaibė spurgą 
mažais gabaliukais ir kimšo juos sau į burną. Aarono plaukai buvo 
pernelyg ilgi, tad jis tikrai negalėjo būti žmogžudystės liudininkas. 
Sandras norėjo paklausti, ką gi jis čia veikia, kodėl nevengia Sandro 
kaip jo dėdė gydytojas; jis norėjo įspėti Aaroną, kad dabar jam būtų 
geriau laikytis nuo jo atokiau, tačiau atsidūręs priešais vaikiną ir žvelg- 
damas į jį, Sandras vis dėlto apsigalvojo. Užsispyrėliška išraiška Aarono 
veide liudijo, jog jis veikiausiai atėjo prieš savo dėdės ir tėvų valią. 

— Ar tai tu jį atvedei? — paklausė Sandras. 

Aaronas linktelėjo galvą. 

— Jis kreipėsi į mane žinodamas, kad esu Jūsų padėjėjas. Jis mano 
vienmetis. Mes esame pažįstami — nelabai geri, tik šiek tiek. 

— Papasakok man apie jį. 

Fabricijus Skiaka buvo vienas iš septyniolikos nepaprastai var- 
gingai gyvenančios Tridento šeimos vaikų. Nuo vienuolikos metų 
vaikinas dirbo spaustuvėje, kurioje ir glaudėsi su dviem kitais pa- 
meistriais. Jis retai išeidavo į miestą, nes triūsdavo nuo ankstaus ryto 
iki vėlaus vakaro, o kartais net iki tamsios nakties, be to, jo meistras 
buvo griežtas ir suktas, o būdamas vienintelis spaustuvininkas Iri- 
dento mieste nesikuklino mokėti savo darbininkams nepaprastai 
mažų algų. Aaronas susipažino su Fabricijumi vargšų prieglaudoje, 

kurioje dirbo Aarono mama. Keturi Fabricijaus broliai ir seserys 
pasimirė šioje prieglaudoje nuo sunkių ligų, o Fabricijus vienintelis 
iš visos gausios šeimos aplankė juos prieš mirtį. 

— Ar davei jam gerti? — paklausė Sandras. 

— Taip. 

— Tuomet dar atnešk jam ką nors pavalgyti. 

— Jis atsisakė mano spurgos. 

— Spurgos ne kiekvienam patinka, nors veikiausiai tai tau atrodo 
labai keista. — Sandras šyptelėjo. — Prašau atnešti jam ko nors šilto. 
Šiandien per pietus kareiviai valgė pupelių sriubą — kvapas dar ir 
dabar sklando koridoriuje. Jeigu liko bent šiek tiek viralo, tau tikrai 
duos nors samtelį. Jei kapitonas tam prieštaraus, pasakyk, kad aš 
griežtai įsakiau tai padaryti. 

Sandras įžengė į kambarį. Ant kėdės, kur prieš tris dienas kėp- 
sojo Brunas Bolcas, sėdėjo jaunutis vaikinas. Jis atsigręžė į Sandrą: 
iš lieso veido į jį sužiuro dvi didžiulės liūdnos akys, kuriose šiandien 
su liūdesiu buvo sumišusi ir baimė. Ant pečių jam buvo užmestas 
apklotas, kurį pamėtėjo Aaronas, o po juo šmėžavo nešvarus, beveik 
sudriskęs rūbas. Šiurkštūs rudi plaukai tebuvo nago ilgumo. 

— Ar Jūs esate?.. 

Jis norėjo atsistoti. 

— Sėdėk, Fabricijau. Aš esu brolis Karisimis. Ar gerai jautiesi? 

Vaikinas pasakė „taip“, tačiau šis žodis jo lūpose nuskambėjo 
kaip „ne“. Jis buvo lieknas, kone liesas ir pagal savo amžių tikrai 
aukštas. Jis visas virpėjo. 

— Tu labai drąsus ir protingas, kad išdrįsai čia ateiti, Fabricijau. 

— Aš bijojau, kad kas nors pamatys mane, išeinantį iš spaustuvės. 
Ten budėjo naktinis sargas, kuris manęs vos nepastebėjo... Aš atėjau 
baimindamasis, kad žmonės nepamanytų, kad aš... kad aš... 

Sandras dar kartą uždėjo ranką jam ant peties, paskui atsisėdo, 
bet ne už stalo iš kitos pusės, o greta Fabricijaus. 

— Tu praleidai vakarą su Gasparu de Kespedesu, jo lovoje. 

Fabricijų apstulbino Sandro tiesmukumas. 

— Taip, bet... bet, patikėkit, tai buvo pirmas kartas, tai buvo apskritai 
pirmas kartas mano gyvenime, kai aš... Norėjau pasakyti, kad aš, tiesą 

pasakius, nesu... to nedarau... Yra tokia mergaitė, Flora, ji tarnauja vienų 
ponų namuose, štai su Flora aš mielai... O tai buvo tik dėl... 

— Vadinasi, jis tave įkalbėjo? 

— Taip. 

— Jis davė tau pinigų. 

— Tiek, kiek aš uždirbu per pusę metų. Ir tokio paties dydžio 
sumą jis prižadėjo man už... po to. Visą metų algą! Tuomet aš būčiau 
galėjęs iškeliauti iš Tridento ir pasiieškoti sau ko nors geresnio. 

— Taigi, tu nuėjai kartu su juo į jo apartamentus ir išsimaudei 
vonioje. 

— Jam pasirodė, kad aš esu nešvarus. 

Sprendžiant iš vonioje palikto vandens, Fabricijus iš tiesų buvo 
kaip reikiant nešvarus, o toks žmogus kaip Kespedesas, kvepiantis it 
lelija, vargu ar būtų patyręs daug džiaugsmo su purvinu dvokiančiu 
vaikinu. 

— O paskui jūs nuėjot į lovą? - paklausė Sandras. 

Ir vėl Fabricijų apstulbino tiesmukiški Sandro klausimai, ku- 
riuose nebuvo nė lašelio paniekos ar priekaištų, bet kartu toks ben- 
dravimo būdas suteikė vaikinui truputį daugiau drąsos. 

— Jis buvo man geras. Iš pradžių pavaišino obuoliu ir žiūrėjo, 
kaip aš jį valgau. Jis stebėjo mane. Na, gerai, tariau sau, tegu žiūri, 
jei jam tai patinka. 

— Ar jis tau ką nors sakė? 

— Tik tiek, kad ten, iš kur atvyko, jis niekuomet nebūtų išdrįsęs 
daryti su manimi to, ką sumanė. Ir kad jis aršiai ginsis, jeigu aš kada 
nors... Aš, šiaip ar taip, niekados nebūčiau to daręs — taip jam ir 
pasakiau. Paskui jis davė man vyno, įpylęs į krištolinę taurę — aš dar 
niekuomet nebuvau laikęs savo rankoje tokios grožybės. Jis pripylė 
mano ir savo taurę du kartus. Na, o paskui mes... 

— Nuėjote į lovą. 

— Taip. 

— Apie tai, jei nenori, gali ir nepasakoti. 

— Iš tiesų, nelabai norėčiau. 

— Tuomet tęsk savo pasakojimą nuo tos vietos, kai prasidėjo 
įvykiai, susiję su žmogžudyste. 


— Jis atsikėlė iš lovos ir išėjo iš kambario. Norėjo nusišlapinti. 
Paskui aš išgirdau šnaresį. O vėliau — dar kai ką: žingsnius. Ne jo 
žingsnius, bet aulinių kaukšėjimą. 

— Toliau. 

— Aš atsikėliau, apsivyniojau klubus rankšluosčiu ir tylutėliai 
ant pirštų galiukų prisėlinau prie durų. Ten stovėjo žmogysta, nuo 
manęs tik per ištiestos rankos atstumą, įsisupusi į apsiaustą su gob- 
tuvu. 
— Juodą? 

— Juodą. 

Sandras tučtuojau prisiminė šešėlį, persekiojusį Inocentą, kurį 
jis sekė iki pat Adidžės upės kranto. 

— Kokio ūgio jis buvo? 

— Sunku pasakyti. Dėl gobtuvo ir aulinių atrodė aukštesnis, 
tačiau aš nežinau kiek. 

— Nematei jo veido? 

— Ne, žmogysta buvo atsukusi man nugarą ir ėjo ten, iš kur 
sklido šlapimo srovės čiurlenimas. Ak taip, dar pamačiau, kad iš po 
rankovės blykčioja sidabrinis durklas. Tiesą sakant, aš išsigandau 
ir vėl liuoktelėjau į lovą. Po keleto akimirkų atėjo šitas Kresp... 
Kespe... 

— Kespedesas. 

— ..„Kespedesas, susvyravo, apsipylė krauju ir susmuko ant 
grindų. Aš tučtuojau pašokau, pasigriebiau savo daiktus ir, kiek 
tik kojos nešė, išdūmiau lauk. Spaustuvėje aš užsitraukiau apklotą 
ant galvos ir gulėjau, bijodamas net krustelėti. Tą naktį aš taip ir 
neužmigau. Ne tik todėl, kad tapau žmogžudystės liudininku, bet 
ir todėl, kad... kad... 

— Padarei kažką neleistina. 

Fabricijus nuleido galvą ir linktelėjo. 

— Todėl šįryt ne iš karto atėjau pas Jus. Ber Aaronas sakė — jis 
sakė, kad Jūs esate ne toks kaip kiti, kad esate teisingas, taigi aš 
pamaniau... 

Sandras atsistojo, priėjo prie mažo langelio ir susimąstė. Jis suži- 
nojo iš Fabricijaus labai nedaug faktų, kurie būtų galėję pagreitinti 


266 


bylos eigą, išskyrus tai, kad Bertanio bei Kespedeso žudikas ir pa- 
slaptingasis Inocentą persekiojęs sąmokslininkas veikiausiai buvo 
vienas ir tas pats asmuo. 

Saulė buvo jau labai žemai. Netrukus ji nusileis ir baigsis ke- 
tvirtoji žmogžudystės tyrimo diena. Ar rytoj ankstyvą rytmetį vėl 
bus rastas dar vienas dvasiškio lavonas? Prie kiekvieno dvasiškio 
apartamentų durų budėjo po sargybinį. Nieko daugiau nebuvo 
įmanoma padaryti. 

Aaronas įžengė vidun ir atnešė Fabricijui pupelių sriubos. Reikš- 
mingai žvilgtelėjęs į Sandrą, jis pakvietė jį išeiti už durų pasikal- 
bėti. 

— Karlota da Rimini, - pasakė Aaronas, jiems išėjus iš kam- 
bario. — Luisas de Sotas ką tik išsivedė ją į skausmingą tardymą. 


Jeronimas vienut vienutėlis sėdėjo ateljė ir apžiūrinėjo piešinius, 
Antonijos eskizus. Barzda, susiraukšlėjusi kakta ir nedidukės pilkos 
akys darė jį panašų į filosofą, kurio veide negalėjai įskaityti jokių 
jausmų. Niekas, pažvelgęs į jį, net nebūtų įtaręs, kad dabar jis yra 
be galo nelaimingas. 

Arkivyskupas Vilefrenšas tučtuojau po Visuotinio Bažnyčios 
susirinkimo posėdžio atsiėmė iš jo savo kvietimą į Tulūzą. Arkivys- 
kupas atsiuntė liokajų ir šis perdavė jo atsiprašymą, bet nenurodė 
jokios priežasties. Gana nemenka pinigų sumelė aptrintame pinigų 
kapšelyje, kurį liokajus perdavė Jeronimui, turėjo padengti žalą, 
patirtą nutraukus sutartį, tačiau šiuo atveju tai nebuvo labai vykęs 
sprendimas atlyginti nuostolius: Jeronimui Tulūza reiškė kur kas 
daugiau nei gerą uždarbį. Jis vylėsi, jog tai bus Antonijos meninės 
karjeros pradžia: saulėta įvairiaspalvė šviesa, besiliejanti į katedrą 
pro Benderių šeimos vitražinius langus taip, kaip kadaise liejosi pro 
Ulmo katedros langus, — po tos baisiosios 1531 metų tragedijos tai 
buvo jo gyvenimo tikslas ir pati didžiausia svajonė. Jis išsaugojo 
ištikimybę krikščionių Dievui, neišsižadėjo Jo net po savo vitražų 
sunaikinimo, lyg valkata bastėsi iš miesto į miestą, sutikdamas atlikti 
pačius niekingiausius užsakymus, tikrai nesuteikiančius galimybės 
atskleisti visų kūrybinių galių, prarado žmoną ir užaugino mielą, 

gabią, bet toli gražu ne visuomet paklusnią dukrą, nesiskųsdamas 
žiūrėjo, kaip pamažu senka jo meninis talentas, įgūdžiai ir jėgos ir 
jau kadais susitaikė su mintimi, kad mirtis išsives jį iš šio pasaulio kur 
kas anksčiau, nei išsipildys jo viltys pamatyti Antonijos kūrybinio 
talento triumfą. 

Tuomet Dievas prisiminė jį. Iš pradžių atsiuntė jam Karlotą, 
paskui — Vilefrenšą: naują meilę ir naują viltį. Tai būtų su kaupu 
atlyginę jam už riaušes Ulme, neapykantą žmonėms, panašiems 
į Bertoldą Hageną, sugriovusiems jo gyvenimą — būtų įvykdyta 
kažkas panašaus į teisingumą. 

Tačiau Dievas buvo negailestingas. Dievas suteikė jam meilę ir 
viltį tik tam, kad galėtų tai vėl iš jo atimti. 

„Galbūt, — tarė sau Jeronimas, — Dievas iš tiesų yra protes- 
tantas.“ 

Jeronimas padėjo Antonijos projektus ir žvilgtelėjo į jos kam- 
barėlį, kur ramiai miegojo Inesa. Ji nesiblaškė ir nedejavo. Taigi, 
Antonijai visai nereikėjo išeiti į ateljė sandėliuką gretimais, kad 
galėtų, kaip ji pasakė, nors kartą iki soties išsimiegoti. Jis nuėjo 
pas dukrą ir ilgai žiūrėjo į jos veidą, kuriame atsispindėjo visiškas 
abejingumas. Tokia pačia veido išraiška ji sutiko pranešimą apie 
Vilefrenšo sutarties nutraukimą. Antonija būtų galėjusi apsidžiaugti, 
kad nūnai neliko kliūčių jos santuokai su Matu; arba bent pasibai- 
sėti ar nusivilti šia žinia. Tačiau ji atrodė viso labo tik susimąsčiusi 
ir galbūt truputėlį sumišusi. 

Jis pabučiavo ją į kaktą, nors paprastai niekados to nedarydavo, 
paskui priėjo prie Inesos, pabučiavo ir ją, užsimetė ant pečių paltą 
ir išėjo iš ateljė. 

Saulė jau buvo nusileidusi, o Adidžės upė siaustė Tridento miestą 
rūkų skraiste. 

Camera della Verita — Tiesos kambarys — pernelyg gražus, netgi 
mistiškas pavadinimas bjauriam miesto kalėjimo rūsiui. Stačios 
pakopos, nuo kurių nuslydęs be vargo galėjai nusilaužti sprandą, 
vedė apačion, tiesiai į juodą sutemą. 

Sandras su fakelu rankoje bėgo, kiek tik kojos nešė, tiesiu, be 
galo ilgu koridoriumi. Vos tik Aaronas pranešė jam šią žinią, tuč- 
tuojau čia atskubėjo. Jis meldėsi, kad tik nepavėluotų. Iš tolumos 
sklido balsai, kurių slambesį iškreipdavo aidas ir kraupus žvangesys. 
Retkarčiais jis pataikydavo į balą, o kartais šaltas it ledas lašas kap- 
telėdavo jam ant sprando arba ant tonzūros, o jis nekantriai nu- 
braukdavo jį ranka. 

Galų gale Sandras pamatė ąžuolines duris, atsiduodančias trū- 
nėsiais, tačiau, be jokios abejonės, tokias tvirtas, kad jų tikrai nepa- 
veiktų dar ne vienos poros šimtų metų našta. 

Kai Sandras įžengė pro duris, visi patalpoje esantys žmonės at- 
sigręžė, ir jis išvydo už jų Karlorą. Ji sėdėjo ant akmeninio luito, o 
priešais ją barkšojo vienas iš tų baisiųjų prietaisų. Kairioji Karlotos 
ranka buvo įkišta į geležinį vamzdį. 

Forlis ir Luisas tučtuojau priėjo prie Sandro, ir Forlis pratarė: 

— Mes jau ketinome pradėti. 

— Draudžiu Jums tai daryti! - susijaudinęs sušuko Sandras. 

Luisas davė ženklą raštininkui, kad šis jokiu būdu neprotoko- 
luotų jų pokalbio. 

— Eime pasikalbėti už durų, - pakvietė jis. 

— Tik tuomer, jei tardymas bus nutrauktas. 

Luisas tučtuojau nusileido. 

— Na gerai, darome pertrauką. 

Luisas ir Sandras išėjo už durų. Kartu su jais išėjo į koridorių ir 
Forlis, paėmė iš Sandro rankų fakelą ir kaip Galijotas sustingo tarp- 
duryje. Tačiau neatrodė, kad jis ketintų dalyvauti šiame kivirče. 

— Kada gi pagaliau, - paklausė Luisas, — atgausi sveiką protą? 


Juk ši kekšė yra vienintelė mūsų įtariamoji. 

— Ne ji nužudė Bertanį ir Kespedesą. 

— Iš kurgi tu taip gerai žinai? 

— Ji ne žudikė, —- užsispyrė Sandras. — Koks motyvas turėjo 
paskatinti ją nužudyti Kespedesą? Pažįstu žmonių, turinčių daug 
svarbesnių motyvų šiai žmogžudystei. 

— Tikrai? Ir kas gi jie tokie? 

— Pavyzdžiui, tu. 

— Pajuokos vertas kaltinimas. Politiniu požiūriu Kespedesas 
buvo man labai artimas - jo mirtis buvo man tikras smūgis. 

— Neseniai Kespedesas gavo imperatoriaus laišką, kuriame šis 
grasina neskirsiąs jo Didžiuoju Ispanijos Inkvizitoriumi, jeigu jis 
nenorės pritarti bažnyčios reformoms. 

Tai buvo viso labo tik pramanas, besiremiantis sulaužytu impe- 
ratoriaus antspaudu, rastu ant Kespedeso rašomojo stalo — blefas, 
kuriuo taip mėgo naudotis ir pats Luisas. 

— O tu apie tai puikiai žinojai, - įžūliai pridūrė Sandras. — Tą 
rytą, kai sutikau tave ir Kespedesą bibliotekoje, jis kaip tik papasa- 
kojo tau, kad jam nelieką kito kelio, kaip tik nusilenkti imperato- 
riaus valiai. Jis buvo viso labo karjeristas — toks pats, kaip ir tu. 

Luisas išbalo. Jis net neprieštaravo. Retorinio meno genijus aki- 
mirkai prarado kalbos dovaną. 

— Bertanis — reformatorius. Kespedesas — priverstas pritarti re- 
formai, — it žirnius bėrė Sandras. - Tau nepaprastai naudinga jų 
abiejų mirtis - tuomet dauguma dvasininkų pritartų tavo nuo- 
monei. Dabar su Vilefrenšo palaikymu tu tapsi beveik nenugalimas. 
Manau, kad visi šie faktai liudija tavo nenaudai. 

Luiso lūpos virto dviem plonais siūleliais. 

— Na, gerai, visa tai, ką sakei apie Kespedesą, — tiesa. Na ir kas? 
Kodėl gi būčiau turėjęs kažką dėl to žudyti? Mano ginklas yra žodis, 
o ne durklas, ir kiekvienas tai puikiai supranta. Niekas nepatikės 
tavo paistalais. Tu neturi jokių įrodymų, nes jų paprasčiausiai nėra. 
O tuo tarpu aš turiu Karlotą da Rimini. Ji yra apsėsta. 

— Ko apsėsta? 

— Apsėsta dvasiškių žudymo manijos. 


— Kodėl? 

— Jeigu mes tardysime ją pakankamai ilgai, tikrai sužinosim, kodėl 
ji tai darė. Galbūt taip elgtis jai paliepė tamsiosios jėgos. Juk buvo 
nužudytas inkvizitorius — karys, besikaunantis su blogio jėgomis. 

Sandras giliai atsikvėpė ir papurtė galvą. 

— Pamirškime kuriam laikui mūsų kivirčą ir pasikalbėkime 
rimtai. Aš liausiuosi kaltinęs tave, o tu liausiesi elgęsis su manimi 
kaip su kvailu nesubrendėliu. Sutarta? 

Luisas linktelėjo galvą ir jie paėjėjo keletą žingsnių į tamsaus 
koridoriaus gilumą, kurioje fakelo liepsnelė atrodė tik kaip blanki 
mėnulio šviesa. 

— Luisai, tavo žodžiais tiesiog neįmanoma patikėti, bent aš dar 
nė karto nesu to patyręs. Kada gi tu, norėdamas įtikinti aplinkinius 
savo teisumu, dangsteisi tamsybių jėgomis, demonais, raganomis 
arba burtininkais? Niekada! Kartais tu blefuodavai per disputus 
arba sąmoningai klaidindavai oponentus, tačiau niekados — tikrai 
niekados! — nesidangstei velniu, nes, tavo nuomone, esą pernelyg 
primityvu viską aiškinti velnio buvimu. Tu esi pernelyg talentingas, 
kad štai dabar ištrauktum jį it baidyklę iš apdulkėjusios palėpės 
skrynios ir gąsdintum žmones. 

— Nieko tu nesupranti, —- pasakė Luisas. — Tu ničmieko nesu- 
pranti. 

— Tikra tiesa. Tuomet paaiškink man. Atsipeikėk — čia aš, San- 
dras, tavo brolis, kuris visuomet gindavo tave nuo piktų liežuvių, 
tavo draugas... 

Akimirką Sandrui pasirodė, jog Luisas jau ketina patikėti jam 
paslaptį. Luisas įsispitrijo jam tiesiai į akis, pravėrė burną, norė- 
damas kažką pasakyti, bet paskutinę sekundę apsigalvojo. 

— Neturiu ko tau pasakyti. Ši kekšė kaltinama burtais ir ragana- 
vimu bei velnio sukurstytomis žmogžudystėmis. Nerandu kitokio 
paaiškinimo. 

Sandras pajuto, kaip jam į galvą plūstelėjo kraujas. 

— Juk tu pars netiki, kad ji kalta, ar ne tiesa? Ji ne žudikė, bet 
paprasčiausias atpirkimo ožys. Kokia nesąmonė! 

— Žinai, kas yra nesąmonė? Tai tavo užsispyrimas! Negi nematai, 
kad leki tiesiai į pražūtį? Popiežius jau keliauja į Iridentą. Reikia, 

kad mums pasisektų — tiesiog būtina, kad mums kuo greičiau pa- 
sisektų. 

— Netgi tuo atveju, jei dėl visų tavo paminėtų priežasčių ketini 
paminti po kojomis teisybę, ar pagalvojai, - o kas gi bus, jei įvyks 
trečia žmogžudystė? 

— Žinoma! Blogis niekuomet nenurimsta, jis plinta it maras — jį 
reikia persekioti ir naikinti visais įmanomais būdais. Tačiau ne- 
ryžtingas elgesys atveria blogiui visas duris. Nebūk užsispyręs kaip 
asilas, Sandrai. Tiesiog patikėk visą tardymą man, ir pamatysi, kad 
viskas bus gerai. Mes pasidalysime šlovę perpus. 

— Šlovę?! — suriko Sandras. 

Jis susinervinęs apsuko koridoriuje porą ratų. Jeigu nebūtų vi- 
siškai tikras, kad nesapnuoja, tikrai sau įsižnybtų, norėdamas atsi- 
busti. Metų metus jis dirbo ranka rankon su žmogumi, rėmė jį, dar 
daugiau — žavėjosi juo, žiūrėdamas su didžiule pagarba, o dabar 
išaiškėjo, kad šis žmogus — antžmogis, siaubūnas, pasiruošęs pra- 
žudyti kiekvieną, kuris pasipainios jam po kojom. 

— Tu, - sušvogždė Sandras, — tai :x esi apsėstasis, o ne Karlota 
da Rimini. Tu kliedi dėl karjeros, dėl savo reputacijos, dėl tos pra- 
keiktos šlovės. 

Jis patraukė prie durų, kur vis dar tebestovėjo Forlis. 

— Ką ketini daryti? — sušuko Luisas. 

— Sulaikyti tave. 

Luisas tučtuojau pasivijo jį ir užtvėrė kelią. 

Sandras prasispraudė pro Luisą ir kreipėsi į Forlį: 

— Kapitone, įsakau nutraukti tardymą ir paleisti Karlotą da Ri- 
mini. 

— Įsakymas atšaukiamas, — paprieštaravo Luisas. — Aš tęsiu tar- 
dymą, kapitone. 

Forlis vos nesprogo iš juoko. 

— Galbūt gerbiamieji ponai vizitatoriai malonėtų susitarti tar- 
pusavyje? 

Sandras ir Luisas tuo pačiu metu kreipėsi į Forlį, kurio veide su- 
stingusi pašaipi grimasa aiškiau nei žodžiai parodė, ką jis mano apie 
šiuos susikivirčijusius vienuolius, sutanotus nususėlius. Jų įsakymai 

skyrėsi kaip diena ir naktis, prieštaravo vienas kitam, ir Sandras 
suprato, kad yra tik vienas būdas išspręsti šią situaciją. 

Labai netikėtai jis atsivėdėjo ir taip smagiai trenkė Luisui 
kumščiu į pasmakrę, jog šis išsitiesė ant žemės ir daugiau nebeiš- 
leido nė garso. 

Sandras ir vėl atsisuko į Forlį. Jis jautė kiekvieną savo raumenėlį, 
jautė kūne pulsuojantį kraują kaip ir anuomet, kai Romos skersgat- 
vyje, gniauždamas rankoje peilį, tykojo Mato. Jis sukaupė šiame 
smūgyje visą savo įniršį, kurio būtų pakakę be baimės susigrumti 
ir su pačiu kapitonu. 

Forlis buvo ne iš tų žmonių, kurie leidžiasi įbauginami. Jis nesku- 
bėdamas kažką kramtė, surinko ant liežuvio lukštus ir išspjovė juos 
ant grindų — tačiau šįsyk ne Sandrui po kojomis, bet prie Luiso. 

Jo lūpose pasirodė kreiva šypsenėlė, o paskui jis pritariamai 
pliaukštelėjo Sandrui per petį. 

— Visai neblogai, ypač tokiam lepūnėliui, — pasakė jis ir atvėrė 
duris. - Prašom, Karisimi, tebūnie taip, kaip Jūs norit. 

Sandras įžengė į Camera della Verita. 

— Tardymas baigtas, — ištarė jis. 

Teismo raštininkas, dar jaunas vyras, entuziastingai pašoko iš 
už stalo ir puolė prie jo. 

— Net ir nebūtų reikėję toliau tęsti tardymo, broli vizitatoriau. 
Įrariamoji ką tik prisipažino. 


Rūkas toks tirštas, o naktis tokia tamsi — jis porą kartų pasiklydo, 
kol pagaliau išgirdo upės čiurlenimą ir suprato, kad eina teisingu 
keliu. Dvokas rietė nosį — puvėsių ir fekalijų tvaikas, o kartais jis 
užmindavo kažką minkšta, ir jo veidas persikreipdavo iš pasidygė- 
jimo, nors nebuvo matyti, kas tai. Išsitraukė nosinę ir prisidengė ja 
burną. Priėjęs prie storo ąžuolo, tridentiečių praminto Pakaruoklių 
ąžuolu, sustojo ir ėmė laukti. 

Nuo upės sklinda kraupūs garsai - kraupūs tik todėl, kad ne- 
matai, kas juos skleidžia. Pliaukštelėjimą galėjo sukelti žuvis arba 
ūdra, o viksvose galbūt sukrebždėjo antis. Jis nusiramino, pagalvojęs 
apie šiuos paprastus dalykus. 


Vis dėlto jam buvo nejauku. Jam apskritai buvo atgrasu visa, kas 
įprasta, kasdieniška ir bjauru, o čia jis iš visų pusių buvo apsuptas 
tos bjaurasties. Jis nebuvo nusiteikęs prieš gamtą, bet ji turėjo būti 
sutvarkyta ir nudailinta žmogaus rankų. Tačiau čia nebuvo jokios 
tvarkos. Buvo tik dvokianti upė, kurioje plūduriavo sutrūniję med- 
galiai, virtuvės atliekos ir paplavos, dumblinas keliukas, žmogaus 
ūgio meldai ir rūko apgaubtas slėnis. Čia viešpatavo chaosas. 

Tuomet pasigirdo žingsniai. 

— Pagaliau, — nedraugiškai ištarė jis. — Nesuprantu, kodėl mes 
turėjome susitikti būtent čia? Ir dėl ko? Juk viskas seniai sutarta. 

Iš rūko išniro siluetas, bet tai buvo ne tas žmogus, kurio jis laukė. 
Jau ketino kažką sakyti, tik staiga pastebėjo durklą. 

Jis tučtuojau viską suprato, apsisuko ir puolė bėgti, kiek tik kojos 
neša. Jam pasisekė nepaslysti ir pasprukti nuo užpuoliko. Ar tik jo 
niekas neseka? Jis negali to suvokti, nes klausą užgožia jo paties žings- 
niai, jo kvėpavimas ir pulsuojantis kraujas, šniokščiantis ausyse. 

Paskui jis nuslysta nuo kelio, nusirita nuo neaukšto skardžio ir 
vėl pajunta po kojomis vandenį. Aplink jį siūbuoja viksvos. Kažkas 
sprunka nuo jo — tai paukštis, kuris plaka sparnais tankiame nen- 
dryne, bandydamas prasmukti į viksvomis neapžėlusį vandens plotą. 
Paukščiui pasiseka, o jį apima paikas pavydas šiam padarėliui. 

Ar kažkas jį seka? 

Jis grįžteli, baimindamasis išvysti smogti pasirengusią ranką. Vis 
dėlto jis išdrįsta tai padaryti. 

Nieko. 

Jis stovi nendryne, o už nugaros matyti tik jo paties nendrėse 
praminta brydė. Valandžiukę stypso sustingęs vandenyje, nieko 
nematydamas ir negirdėdamas. Paskui jam pasirodo, jog kažkas 
įsisiurbė į kairę, paskui ir į dešinę koją, į klubus... Jis it išprotėjęs 
čiupinėjasi visą kūną. Įsivaizduodamas, kad kraują jam siurbia dėlė, 
kone kuokteli iš pasidygėjimo. 

Vargais negalais jam pavyksta išsiropšti į krantą. Klupčiodamas 
užsikeberioja ant nuožulnaus šlaito. Jis nesupranta kur esąs. Nežinia 
kur. Dar kartą apsičiupinėja kojas — ir iš tiesų, kažkas įsisiurbęs jam 
į blauzdą. Arplėšia gyvį ir numeta šalin. 


274 


Tuomet jis pajunta dūrį. Tai nepaprastai aštrus skausmas — at- 
rodo, jog viduje užsidegė laužas. 


„Rūkas nė neketina sklaidytis“, - pagalvojo Sandras, patį vidurnaktį 
traukdamas į Pz/2zz0 Rosato. Sandrui šis rūkas atrodė esąs kažkas 
daugiau, nei paprasčiausias gamtos reiškinys — jis buvo lyg metafora 
viso to, kas dėjosi Tridente. Vyko Visuotinis Bažnyčios susirinkimas, 
už kurio fasado it gyvačių kamuolys pynėsi intrigos: čia buvo Matas, 
suktas jėzuitų retorikas, netolimais esančioje Feraroje viešėjo po- 
piežius, imperatorius taip pat buvo netoli — Insbruke, dar buvo 
kekšė, kekšių simbolis, pagaliau jis pats, buvo Antonija ir tuzinas, 
šimtai, netgi tūkstančiai neatsakytų klausimų, — o nuo šios nakties 
buvo jau nebe du, o trys nužudyti dvasininkai. Ir visa tai - kažkaip 
keistai susipynę tarpusavyje it siūlai į kamuolį, kur matyti tik galai, 
bet nematyti pačių siūlų. 

Užlipęs į viršų jis pasibeldė į duris ir laukė, apimtas nejaukaus 
jaudulio. Su kiekvienu oro gurkšniu krūtinę jam vis sunkiau slėgė 
didžiulis akmuo. 

Su juo buvo Karlota. Vos tik jį pažadino ir pranešė apie naują 
žmogžudystę, jis tučtuojau išleido ją iš kalėjimo. Niekas jam ne- 
prieštaravo. Kapitonas miegojo, Luiso ten nebuvo, o sargybiniai 
klusniai vykdė visus Sandro įsakymus. 

— Jūs išgelbėjot man gyvybę, - tarė Karlota. 

— Visa tai dar nesibaigė. 

— Žinau. Dabar tardys Inesą. 

— Todėl mes ir susitikom. Mums reikia paslėpti Jus ir Inesą. 
Apačioje laukia Aaronas — berniukas, kuris nugabens juodvi į saugią 
vietelę už miesto. 

— Lieku Jums skolinga. 

Jis pažvelgė į ją - moterį, apsisupusią plačiu juodu apsiaustu 
su gobtuvu. Nei jo motina, nei tėvas, nei seserys, nei draugai ar 
meilužės nebuvo jam sakę, jog jis padarė jiems kažką reikšminga. Ji 
buvo pirmoji, kuri tai pasakė. 

Sandras dar kartą pasibeldė. Koridoriuje jam už nugaros atsivėrė 
dvejos durys ir iš už jų pasirodė galvos dviejų žmogystų, veikiausiai 

ketinančių skųstis dėl triukšmo. Tačiau pamatę, kas toks tas nakti- 
balda, žmonės tučtuojau vėl užtrenkė duris. Visi bijojo. Gyventojai 
jautė, kad Tridentą apgaubė slogus, kraupus mirties šešėlis, kad 
miesto gatvėmis klaidžioja blogis, kokeruodamas su nenumaldoma 
lemtimi: dvasiniu teismingumu. Šie du tokie nesuderinami dalykai 
magiškai traukė vienas kitą ir pagaliau susiliejo tarpusavy. Blogis ir 
dvasininkija tapo vienalyčiu dariniu. Ir niekaip negalėjai nuo jo ap- 
sisaugoti, nepadėjo jokios stebuklingos priemonės, nuo jo negalėjai 
pabėgti — liko tik durys, už kurių dar galėjai tikėtis pasislėpti. Ir buvo 
Dievas, iš kurio galėjai išmelsti, kad Jo tarnai aplenktų tavo duris. 

Atrodo, Karlota perskaitė jo mintis. 

— Tai štai kuo dvasininkija pavertė išganymą, pažadėtą mums 
prieš tūkstantį penkis šimtus metų: iš jo beliko tik baimė. 

— Būtų geriau, - jis atvėsino jos įkarštį, - jei Jūs garsiai nereikš- 
tumėt tokių savo minčių. Tai gali būti išsiaiškinta kaip puikus žmog- 
žudystės motyvas. 

Karlota nudelbė akis. 

— Aš tikrai nenorėjau priskirti Jūsų prie tos purvinos dvasininkų 
šutvės, Sandrai Karisimi. Antonija mano, kad Jūs esate savotiškas 
didvyris, o dabar aš ir pati matau, kad ji neklysta. 

— Ji klysta. Paskutiniai didvyriai žuvo Trojos kare. 

Jis pagalvojo apie Antoniją ir tą pačią akimirką prisiminė laišką, 
kurį Inocentas parašė savo mylimajai. Kurį laiką netgi juto pavydą 
Inocentui — jis pavydėjo jaunajam kardinolui, kad šis gali mėgautis 
tokiais jausmais ir nieko nebodamas įsileisti juos į savo širdį. 

Ateljė pasigirdo bruzdesys. 

Karlota palietė jam skruostą. 

— Jūs esate nepaprastai mielas. 

— Tuomet elkitės taip, kad man netektų dėl to gailėtis, - pasakė 
jis, o tuo metu kažkas atitraukė durų skląsčius. 

Jis pastebėjo, kaip ją nustebino pastarasis sakinys. 

Durys atsivėrė. Jeronimas audringai apkabino Karlotą, Antonija 
šypsojosi Sandrui iš už įsimylėjėlių nugarų ir linktelėjo jam galvą. 
Pirmą kartą per visą savo gyvenimą jis pajuto padaręs kažką iš tiesų 
kilnaus ir gero. 


Penktoji dalis 

1551 metų spalio 13-oji, 
trečioji Visuotinio Bažnyčios 
susirinkimo diena, naktis 
Sandro malda 


Aš myliu Antoniją. Sakau tai ne taip, kaip kartais žmonės lyg 
tarp kitko tarsteli vienas kitam: „Aš tave myliu“, kaip aš kuždėdavau 
Beatričei, o ji - man, kai mes buvome artimi ir norėdavom pasakyti 
vienas kitam kažką gražaus, kažką ne itin originalaus. Pats geriausias 
mano meilės įrodymas yra tai, kad aš prisipažįstu mylįs tik pats sau, 
Tau ir Karlotai, tačiau Antonijai — ne. Aš myliu ją. Aš sužinojau tai 
tada, kai Matas pasisakė su ja miegojęs. Aš sužinojau tai tuomet, kai 
perskaičiau Inocento laišką ir pamačiau — netgi pajutau, — kad meilė vis 
dar egzistuoja. Inocentas ir Džina, Jeronimas ir Karlota. Ji yra čia, toji 
meilė, ji yra visur, kiekviename iš mūsų. Negi su tuo kovosi, Viešpatie? 
Nesmerktina kovoti su meile, kol ji dar neužgimė. Tačiau kovoti su ja 
tuomet, kai ji jau užgimusi ir kvėpuoja, yra nuodėmė. Tu tikiesi, kad aš 
nužudysiu gyvą būtybę? Kaip galiu Tave mylėti, jei privalau pasmaugti 


savyje vos užgimusią meilę? 


Jis išgirdo, kaip trinkteli paradinės katedros durys, ir nustėro. Bažny- 
čios tamsybėje nuaidėjo žingsniai — aulinių batų kaukšėjimas, nors San- 
dras neįstengė įžiūrėti juos avinčio žmogaus. Vienintelis šviesos šaltinis 
katedroje buvo pusiau ištirpusi žvakė, kurią Sandras laikė rankoje. 

Jis pakilo. 

Žingsniai sparčiai artėjo prie jo. Jis vis dar nieko nematė — at- 
rodė, jog katedroje vaikšto ne žmogus, bet nematoma būtybė. 

Kad ir kas buvo tas žmogus, jis turėjo kažkaip nemačiomis pra- 
smukti pro kareivius, dieną naktį saugančius katedros aikštę. 

Sandras užpūtė žvakę, nuo dagčio aukštyn nusidriekė plonas 
blausus dūmelis, kuris pamažu išsisklaidė ore. Dabar ir Sandras 
tapo nematomas. Kita vertus, šioje bauginančioje tamsoje deganti 
žvakė visuomet suteikdavo tam tikrą saugumo jausmą ir jai užgesus 
jis pasijuto visiškai bejėgis. 

Jis apgraibomis nuslinko pirmyn, net nežinodamas, kur eina. 
Sandalais apautos jo kojos žengė visiškai tyliai, tačiau netikėtai jis 
atsitrenkė į stulpą ir suaimanavo iš skausmo. 

Staiga žingsniai pasigirdo visai iš kitos pusės. Jis krūptelėjo ir 
atsigręžė. Tačiau tai nepadėjo. Kad ir kurion pusėn jis bandė suktis, 
žingsniai nuolat aidėjo jam už nugaros. Akmenys, langai, skliautai — 
nuo jų atsimušęs pats tyliausias garsas it griaustinis nuaidėdavo per 
visą didžiulę katedros erdvę. 

„Bažnyčios durys“, - prisiminė jis. Jei tik neapgauna orienta- 
cija, jis turėjo stovėti prie šoninių bažnyčios durų. Jos buvo tik už 
poros žingsnių nuo jo. Trys keturi energingi šuoliai galėtų išgelbėti 
gyvybę. 

Akimirką padvejojęs Sandras ryžosi veikti. Jis taip ir padarė — 
spruko. Jis žinojo, kur stovi kolona, jis jautė ją, jautė mūro sieną, ap- 
graibomis apčiupinėjo kairiąją jos pusę, ir iš tiesų — ten buvo erkeris, 
ten buvo ir durys — mažos ir neišvaizdžios, menkos durelės, pro 
kurias niekas negalėtų prasmukti vidun, o tik išsiveržti į lauką. 

Jos buvo užrakintos. 

Kam, dėl Dievo meilės, atėjo mintis užrakinti šonines bažnyčios 
duris, kai tuo tarpu paradinės durys buvo atviros ir dieną, ir naktį! 

Sandras sukandęs dantis nusikeikė. Bandydamas atverti duris 
tik išdavė savo buvimo vietą. 

Jis apgraibomis grįžo atgal. 

Ar tik nebus panašiai jautęsis ir Vilefrenšas, klaidžiojęs tokioje 
Dievo prakeiktoje tamsoje? Ar ir Tulūzos arkivyskupas bandė pa- 
sprukti nuo savo žudiko, ar jis taip pat jautė baimę, mirties baimę? 
Viskas bylote bylojo apie šiuos priešmirtinius velionio potyrius: dau- 
gybėje vietų įplyšęs apdaras, subraižytos blauzdos, dėlė, įsisiurbusi 
jam į koją. Mirtis Vilefrenšą ištiko siaubingos baimės glėbyje — visa 
tai Sandras išskaitė iš velionio akių. Prieš ateidamas į katedrą jis ap- 

plunksna, rašomoji plunksna — lyg dovana, turėjusi lydėti jį į kitą 
pasaulį. O galbūt tokia pačia plunksna ant Bertanio odos ir buvo 
išraižytas kekšių simbolis? 

Jis jau buvo beveik pasiekęs paradines bažnyčios duris, kai ne- 
tikėtai atsitrenkė į kažkokį žmogų. 

Tvirtos rankos stvėrė jį už pečių. 

Smarkiai pasimuistęs jis tučtuojau išsivadavo iš gniaužtų, atsi- 
vėdėjo ir trenkė. 

Jam suskaudo ranką. 

Tą pačią akimirką susilaukė grąžos — tai buvo gerokai galingesnis 
smūgis nei jo antausis. 

Jis nukrito ant pilvo, susitrenkė smakrą, ir daugiau jau nieko 
nejuto. Negalėjo net pajudėti iš vietos. Jis buvo valingas, labai va- 
lingas, tačiau neįstengė įsakyti sau neprarasti sąmonės. 

Lyg migdydamasis Sandras paniro į tamsų Nieką. 

Ten aidėjo riksmai. Drebėjo grindys. Liejosi kraujas. Nebuvo nė 
vieno nesužeisto žmogaus, kiekvienam teko nors po mažą žaizdelę 
ant rankos. Akmenys, medžio statiniai, vėzdai, plaktukai, žvakidės 
ir krucifiksai*: jų rankose viskas virsdavo ginklais. Taika pranyko, 
viskas garmėjo prarajon, viską naikino piktavalių rankos. Siautė- 
jantis, neapykantos kupinas pasaulis Dievo namuose. Į šipulius dau- 
žomos statulos ir vitražai graudžiai verkė. Antonija, basa, dėvinti tik 
naktinius marškinius, verkė kartu su naikinamais meno kūriniais. 
Jos veidas buvo įkaitęs ir paraudęs. Niekas nekreipė į ją - mažą mer- 
gytę — dėmesio. Niekas? Ne, ten buvo kažkas, kažkokia žmogysta. 
Kaip ir visos kitos čia esančios būtybės, taip ir ši žmogysta buvo 
beveidė, lyg pasislėpusi po kauke. Toji žmogysta stabtelėjo, ir An- 
tonija pamatė, kaip ji iš lėto ėmė artintis. Rankoje ji nešėsi paprastų 
paprasčiausią medgalį. Ji žengė vis arčiau ir arčiau prie jos. Antonija 
ištiesė ranką prie kaukės, palietė ją... Ji suriko. Tamsa. 

Šviesa. Paukščių čiulbesys. Pabudusi Antonija pirmiausia išvydo 
vaiskią žydrynę už lango. Trobelėje, kurioje ji praleido naktį, ryt- 
metys atrodė daug aiškesnis ir įspūdingesnis nei ateljė arba miesto 
butuose, kuriuose jai teko gyventi iki šiol. Virš kalnų viršūnių pora 
debesų supo atvėsusią saulę, o iš visų pusių vėjas šuorais nešė medžių 
lapus — atrodė, kad jie krinta nuo kalnų arba iš dangaus, tačiau iš 
tiesų vėjas juos nuplėšė nuo miško medžių, augančių ant kalno 
skardžių. 

Šis vaizdas buvo it priešnuodis nuo klaikaus sapno, iš kurio ji 
neseniai nubudo. Meno vertybių sunaikinimo naktis Ulme nuolatos 
it klaikus košmaras įsiverždavo į ramų jos miegą, kartojosi įvairiais 
variantais. Kartais ji matydavo, kaip eižėja medinės skulptūros, kar- 
tais regėdavo, kaip virsta statulos, kitąsyk išvysdavo piktadarius, 
arba — visa tai drauge. Praėjusią naktį ji regėjo kaukes, beveidžius 
fantomus. Tik vienas dalykas visados būdavo toks pats: galiausiai 
stodavo tamsa, o ji nugrimzdavo į visiško bejėgiškumo būseną, pra- 


* Prie kryžiaus prikalto Kristaus figūra. 

rasdavo sąmonę kaip vaikystėje, kai atsipeikėjo krečiama baisaus 
karščio ir neįstengianti nieko nors kiek aiškiau prisiminti. 

Kaip ir visuomet po naktinių košmarų ji greitai pašoko iš lovos, 
lyg jos lauktų aibė neatidėliotinų darbų. Ji ne itin smarkiai rūpinosi 
savo išore, tačiau šįryt — ypač menkai. Be to, ateljė — nors ir labai 
skurdi — buvo tikri Bizantijos rūmai, palyginti su šia pašiūre. Čia 
nebuvo net prausimosi dubens. Ji porą kartų persibraukė pirštų 
galiukais plaukus, paskui užsimetė paklodę ant pečių ir pravėrė 
girgždančias duris. 

Pagrindinėje trobelės patalpoje jau virė gyvenimas. Storulis ber- 
niukas Aaronas, kuris vakar vakare juos visus čia atvedė, nuoširdžiai 
rūpinosi Inesa, apgaubė jai pečius šaliu, paskui dar vieną uždėjo ant 
kelių, nes buvo šalta ir neatrodė, kad oras pasitaisytų. Aaronas zujo 
aplinkui, darė tai šį, tai tą, atnešė krūvą į drobulę suvyniotų spurgų, 
pasiūlė pasivaišinti jomis Antonijai ir Inesai, bet galiausiai beveik 
vienas pats jas visas ir sušveitė. Aaronas paliko tik vieną vienintelį 
kvapnų riestainėlį, kurį jis it vaikas įdėjo Inesai į skreitą. Tačiau ji 
net neprisilietė prie skanėsto. 

Karlota taip pat buvo jau atsikėlusi. Antonija pamatė, kaip ji 
lauke praėjo pro trobelės langą, ir nusprendė ją pasivyti. 

Lauke pasaulis atrodė dar didingesnis. Atsidavė uoliena ir ru- 
deniu, žolė jau buvo praradusi buvusį savo sodrumą. Tridentas buvo 
pasislėpęs už kalnų iškyšulio, ir apie jo buvimą galėjai įtarti tik 
tuomet, kai per slėnį nusidriekdavo kaminų dūmai. Pačioje apačioje, 
virš upės juostos, besirangančios it blizganti gyvatė, tvyrojo rūkas, o 
keliose skardžio vietose jis kiūtojo pasislėpęs tarp spygliuočių arba 
sklaidėsi medžių viršūnėse. 

Kai Antonija prisiartino prie Karlotos, šioji žvelgė į slėnį. 

— Kai tai regi, —- pasakė ji ir giliai atsikvėpė, — net nesinori tikėti, 
kad pasaulyje yra tiek daug baisybių. 

Antonija įsikibo jai į parankę. Antonija dar niekados anksčiau 
nebuvo regėjusi savo draugės tokios paprastutės kaip dabar. Kar- 
lota visuomet būdavo išsidažiusi ir išsipusčiusi. Nieko keista — juk 
klientai jai mokėjo ne už natūralumą, bet už geismo ir ekstazės 
iliuziją. Tuo tarpu kalėjime Karlota atrodė visiškai kitaip — purvina, 

uždaryta į narvą kaip laukinis žvėris. Dabar ji pirmą kartą atrodė 
esanti visiškai laisva, bet vis dėlto liūdna — lyg žmogus, patyręs baisią 
netektį. Antonija negalėjo įsivaizduoti, kas dėjosi jos širdyje dėl 
paprastų paprasčiausios priežasties - žmogus, niekada nepabuvęs 
kankinimų kameroje, neturi nė menkiausio supratimo, kaip tai 
atrodo iš tiesų. Kažką galėjai nujausti: baimę ir skausmą, visiškai 
nekontroliuojamą, tau nepavaldžią situaciją, tačiau visa tai tebuvo 
menki ir skurdūs žodžiai, taip pat kaip ir pragaras buvo viso labo tik 
žodis, keliantis šiurpą, bet nesukrečiantis iki par sielos gelmių. Šis 
potyris pakeitė Karlotą, tačiau Antonija jautė, kad Karlota nenori 
apie tai kalbėti. Bent jau ne dabar. 

— Kur tėvas? — pasiteiravo. 

— Jis nuėjo atnešti vandens. Kažkur apačioje turėtų būti šaltinis. 
O paskui jis nori padaryti pasaitėlį skaudamai mano rankai, nors 
man jo visai nereikia. 

— Ar tau jau nebe taip smarkiai skauda? 

— Vis dar skauda, — pasakė Karlota. — Bet jau mažiau. 

Iš namo atsklido Aarono balsas — jis bandė pralinksminti 
Inesą. 

— Jis labai mielas, tas vaikinukas, — tarė Karlota. — Atrodo, kad 
jam patinka Inesa. Kai aš prisimenu, kaip elgiasi kiti žmonės ją 
išvydę... o per pastarąsias dienas ji susirado tiek daug draugų: Jero- 
nimą, Aaroną, tave — ir Sandrą. 

— Taip, atrodo, kad tai abipusis jausmas, — pritarė Antonija. - Ar 
pastebėjai, kad vakar Inesa net nenorėjo išsiskirti su Sandru Kari- 
simiu? 

— Ji dar niekuomet nebuvo taip smarkiai prisirišusi nė prie vieno 
žmogaus, netgi prie manęs. Atrodo, lyg jis būtų prikėlęs ją gyve- 
nimui. Jis ir vėl papasakojo jai linksmą istoriją apie savo pusseserę 
Margaritą. Kaip manai, ar apskritai egzistuoja ta Margarita? 

— Dabar - taip, — šyptelėjo Antonija. — Šiaip ar taip, Sandras 
turi nuostabią dovaną sužadinti pasitikėjimą. 

— Tai tiesa. Pasitikėjimą ir kitus jausmus, — patvirtino Karlota 
ir labai reikšmingai pažvelgė į Antoniją. Ji atsisėdo į rasotą žolę 
ir įsižiūrėjo į slėnį. Antonija klestelėjo šalia. Virš jų galvų aukštai 

danguje sklandė vanagas, retkarčiais surikdamas gūdžiu balsu, nors 
iš tiesų jam visiškai nebuvo liūdna: jis medžiojo. 

— Tu atrodai labai susimąsčiusi, — pastebėjo Karlota, žaisdama su 
vystančia piene. Buvo aišku, kad ji nori pasikalbėti apie Antonijos 
reikalus, o ši su džiaugsmu sutiko. 

— Prieš porą dienų, - prabilo Antonija, - mano gyvenimas atrodė 
visiškai kitoks nei šiandien: aš turėjau savo darbą, savo Apokalipsę, 
meilužius, monotoniškai neramų gyvenimą. Šiandien visa tai susi- 
jaukė, ir aš esu be galo sutrikusi. Manyje užgimė kažkas nauja. Tai 
susiję ir su mano paveikslais, naujų vitražų kūrimo idėjomis - gražių 
vitražų, žadinančių gerus jausmus. Bet vis dėlto atsirado ir dar kai 

— Meilė. 

— Metų metus mano gyvenime buvo vien bernai: statulos, ado- 
niai, herakliai, žaislai, miegantieji gražuoliai, bet ne tikri vyrai. 

— O štai dabar atsirado net du iš karto, - įsiterpė Karlota. Kadangi 
Antonija nieko neatsakė, ji paklausė: - Ar miegojai su Matu? 

— Taip. Ir pasižadėjau už jo ištekėti. 

— O Dieve šventas, turbūt jis tikras eržilas! 

Antonija šyptelėjo. 

— Kaip ir visi vyrai, jis trokšta būti vienintelis. — Paskui ji vėl 
surimtėjo. — Matas — aš net nežinau, kaip tai geriau paaiškinti — yra 
nepaprastai pasitikintis savimi, jis visuomet randa išeitį iš kebliausios 
situacijos ir viskam turi atsakymą, jis viską valdo. Jei jis paimtų mane 
už rankos, aš pereičiau su juo lynu virš pragaro bedugnės. Tiesą 
pasakius, anais laikais panašiai ir nutiko: jis ir mano mama pervedė 
mane per mano vaikystės pragarą, gynė nuo patyčių, drąsino ir 
linksmino, vertino, mylėjo. Jis buvo pirmas, kurį aš norėjau turėti, 
ir vienintelis, kurį aš kada nors apskritai norėjau turėti. 

— Vienintelis iki šiandienos, ar ne tiesa? 

Antonija užmerkė akis ir pabandė visu kūnu pajusti rudeniškos 
saulės šilumą. 

— Kaip man suprasti, kada aš geidžiu, o kada myliu, Karlota? 
Tai neįmanoma. Pergulėti su vyru man atrodo taip paprasta kaip 
pavalgyti. Esu patvirkusi ir tai man visiškai nieko nereiškia. 

— Tu kalbėjai apie Mato jėgą, jo pasitikėjimą savimi... Taip, to- 
kius būdo bruožus galima mylėti, juos galima mylėti daugybėje 
vyrų. Bet vis dėlto meilė yra vienintelė ir nepakartojama — ji nėra 
nei šaknis, ištraukta iš patrauklių būdo bruožų, nei šių bruožų, 
išreikštų skaitmenimis, suma, nei jų sandauga, tai — didžiulė jėga. 
Manai, kad Paris pagrobė Eleną tik dėl gražių jos krūtų arba dėl to, 
kad ji buvo puiki pašnekovė ar išdarinėjo stebuklus lovoje? Vyras 
be jos būtų buvęs visiškai kitas žmogus, :a/ ir yra meilė. 

Antonija stvėrė draugei už rankos. 

— Tuomet tu tikrai kažkada jau esi mylėjusi. Tai galima suprasti 
iš tavo liūdesio. 

Karlota visa krūtine įkvėpė šviežio oro gurkšnį. 

— Tiesa, aš mylėjau, — prisipažino ji. - Ir viską praradau. Tai, ką 
aš patyriau, niekuomet nepasikartos, nė su vienu vyru, net ir su tavo 
tėvu. Aš myliu Jeronimą, tačiau tai yra žiemiška meilė, trumpa laimė 
dviejų žmonių, kurių ryškiausi potyriai — jau praeityje. 

— Manau, kad jis tai supranta, — tarė Antonija. 

Karlota papurtė galvą. 

— Ne taip aiškiai kaip aš. 

Dabar jos abi nutilo. Viskas, ką galėjai pasakyti apie meilę, buvo 
pasakyta. 

— Paskui aš nueisiu į Tridentą, — po kurio laiko pratarė Antonija. 

Ji nepasakė kodėl, o Karlota jos nekamantinėjo. 


Sandras atsimerkė. Jautėsi taip, lyg jį būtų pervažiavusi keturiais ar- 
kliais pakinkyta karieta. Jis jautė savo dvylika, penkiolika, dvidešimt 
kaulų, vis dėlto džiaugėsi net menkiausiu skausmu. Jo kūnas, nors 
ir užklotas, buvo toks šaltas, lyg jis kurį laiką būtų buvęs negyvas. 
Bet jis tebebuvo gyvas, ir netgi - kiek pajėgė suprasti — nė trupučio 
nesužalotas. Visų pirma jį džiugino faktas, jog tarp mentikaulių 
nėra žaizdos. 

Tai buvo pars geriausias šiandien jam nutikęs dalykas. 

O blogiausia buvo tai, kad jis nežinojo kur esąs. Sandras gulėjo 
ant gulto, užkloto storu šiaudų glėbiu ir užtiesalu. Abi langinės 
buvo uždarytos, tačiau pro skylutes ir plyšelius į vidų skverbėsi 

pakankamai daug šviesos, kad galėtum įvertinti patalpos dydį, ir 
pakankamai daug triukšmo, kad suprastum, jog už lango verda 
kasdienis Tridento miesto gyvenimas. 

Jis švystelėjo apklotą šalin ir pastebėjo, jog yra nuogas. Nors 
kambaryje buvo kėdė, ant jos atkaltės nebuvo jo rūbų. Kai Sandras 
pamėgino atsikelti, jam truputėlį apsisuko galva ir prireikė tuziną 
kartų atsikvėpti, kad vėl galėtų tvirtai atsistoti ant kojų. Grindys 
buvo drėgnos ir šaltos kaip ledas. 

Sandras atidarė langines, ir jam prieš akis atsivėrė gerai pažįs- 
tamas vaizdas — katedros aikštė, o prieš keleto praeivių, žingsniuo- 
jančių per aikštę, akis pasirodė niekuo nepridengto Sandro kūno 
vaizdas: jauna moteris baisiausiai apstulbo, o du kareiviai net susi- 
rietė iš juoko. 

Sandras tučtuojau atšoko nuo lango, pasičiupo apklotą ir apsi- 
vyniojo juo klubus. 

Vadinasi, jis buvo policijos pastate — ten, kur buvo ir jo kabi- 
netas, tik kitame fligelyje. 

Netrukus į kambarį įžengė kapitonas Forlis. Persimetęs per kai- 
riąją ranką jis nešėsi Sandro abitą ir kitus drabužius, dešinėje siūbavo 
mažą bjaurią skrynutę, kurią padėjo ant kėdės. 

— Galėjote ir truputėlį kuklesniu būdu pranešti, kad jau at- 
sibudot, — pareiškė Forlis. — Visa laimė, kad neapalpo nė vienas 
praeivis aikštėje. 

Jis švystelėjo Sandrui jo apdarus ir uždarė langines. 

— Karnavalas bus tik kitais metais, — riktelėjo jis žiopliams. 

Po akimirkos vėl įsiviešpatavo tyla. Forlis, įsisprendęs rankomis 
į šonus, atsistojo priešais Sandrą. Jis ir vėl kažką žiautarojo, tačiau 
jo žvilgsnis buvo ne toks paniekinamas kaip paprastai. 

— Kas yra, Jūs nenorite apsirengti, Karisimi? 

— Vadinasi, tai Jūs buvote katedroje? 

Forlis nusiviepė. 

— Apgailestauju, bet prieš mane ranką pakėlęs žmogus visuomet 
gaus iš manęs grąžos, ir kaip reikiant. Dešimt valandų prabuvot be 
sąmonės. — Forlis pabučiavo savo kumštį. — Pats geriausias mano 


įnagis numeris antras. 


— Jūsų įnagis numeris antras vos nepasiuntė manęs į kitą pasaulį. 

— Tuomet tikriausiai galite įsivaizduoti, ką sugeba pats geriausias 
mano įnagis. 

Sandras pavartė akis. Neįtikėtina, su kokiais puspročiais jam 
tenka dirbti. Jis numetė savo drabužius ant lovos ir be jokių cere- 
monijų pradėjo juos tvarkyti. 

— Akivaizdu, - blogai nusiteikęs pastebėjo Sandras, - kad protas 
nėra pats geriausias Jūsų įnagis numeris trečias. Negi negalėjote 
pranešti, kad ten esate Jūs? 

Forlis nusijuokė. 

— Kadangi Jūs turėjote drąsos man trenkti, aš nuleisiu negirdomis 
porąakiplėšiškų pastabų, už kurias kitas jau spjaudytųsi kraujais. Pa- 
prasčiausiai ten, katedroje, norėjau Jus pagąsdinti — štai ir viskas. 

Sandrui nusibodo klausytis tuščių šio sunkiasvorio galiūno 
pliauškalų. 

Jis apsirengė apatinius baltinius. 

— Prašome išduoti man paslaptį, kodėl Jūs praėjusią naktį atėjote 
į katedrą? 

— Mes apžiūrėjome Vilefrenšo apartamentus ir suradome štai 
šitą. — Forlis parodė jam dėžutę, atidarė ją, sugniaužė saujon joje 
esančias monetas ir vėl subėrė jas atgal. 

Sandras paėmė vieną monetą ir atidžiai ją apžiūrėjo. 

— Venecijos dukatai guli apačioje, — paaiškino jam Forlis. — Virš 
jų - sluoksnis Konfederacijos* guldenų. Tai tikras lobis. 

Visos monetos buvo naujut naujutėlės, lyg ką tik atkeliavusios 
iš pinigų kalyklos, bet piniginė buvo sena, apibraižyta ir nevykusiai 
aptraukta oda. Visų pirma ji buvo labai negraži, o ją darinėjant 
vaitojo it mirtimi besivaduojantis ligonis. 

— Ji tikrai negalėjo priklausyti Vilefrenšui, — pastebėjo Sandras. — 
Jis buvo pernelyg išrankus, kad nešiotųsi štai tokią neįmantrią, su- 
trūnijusią piniginę. 

— Mes suradome ir antrąją piniginę, prašmatnų dirbinį. Ten 
esančiose monetose iškaltas Prancūzijos karaliaus atvaizdas. 


* 1548 m. Karolis V sukūrė septyniolika Nyderlandų provincijų, kurios nepriklausė nei im- 
perijai, nei Prancūzijai. 

— Tuomet tą piniginę Vilefrenšas atsivežė, norėdamas užsimo- 
kėti už savo pragyvenimą šiame mieste, — pasakė Sandras. — O kita 
piniginė — toji, su dukatais ir guldenais — buvo įteikta jam jau Tri- 
dente. 

— Aš irgi taip pamaniau, todėl ir norėjau vakar parodyti Jums 
piniginę. Pabrėžiu — tik Jums. Tas kitas, de Sotas, yra vienas iš pačių 
iškiliausių delegatų, taigi būtų visai įmanoma... 

— ...kad tai jis sumokėjo Vilefrenšui?.. 

Forlis linktelėjo galvą. 

— Tučtuojau po to, kai aš išėjau iš Vilefrenšo apartamentų, ten 
pasirodė de Sotas su keletu mano vyrų ir išnaršė visus kambarius 
skersai ir išilgai, lyg būtų ieškojęs kažkokio konkretaus daikto. 

— Na, visa laimė, kad Jūs spėjote apsisukti greičiau už jį. 

— Bet dabar man teks ir vėl paslėpti šią piniginę. Jūs net neįta- 
riat, kas šiuo metu dedasi ten, mieste: de Sotas paėmė į savo rankas 
didesniosios miesto sargybos dalies kontrolę, jis buvo nuėjęs į Ben- 
derių ateljė, ieškojo tos nevisaprotės merginos, sukėlė ant kojų visą 
palazzo, nuolat kalbėdamas apie velnią. 

— Ar Jūs tuo tikite? 

— Aš esu paprastas žmogus, — atsakė Forlis. - Dar būdamas 
vaikas ir sėdėdamas ant motinos kelių aš prisiklausiau jos pasako- 
jimų apie velnio apsėstuosius. Tuo tiki kone kiekvienas žmogus. - Jis 
nusispjovė į kampą. — Beveik kiekvienas. Ne, aš netikiu nei burtais, 
nei panašiais pramanais. Todėl, kad dar niekuomet nesu susidūręs 
su jokiais kerais. Bet užtat mačiau daug bailių. De Sotas tik nori 
nukreipti žmonių dėmesį nuo to fakto, kad trečioji žmogžudystė 
buvo įvykdyta tuomet, kai Karlota da Rimini sėdėjo kalėjime. Šis 
faktas labai nenaudingas jo reputacijai. 

Sandras apsivilko platų vienuolišką abitą ir susitvarkė jo 
klostes. 

— Didysis de Sotas visuomet būna teisus. Jis dar pasistengs Jums 
tai įrodyti, kapitone. Luisas ne iš tų žmonių, kurie sustoja pusiau- 
kelėje ir sugrįžta atgalios. Aš pažįstu jį ne vienerius metus. Neprisi- 
menu nė vieno atvejo, kuomet jis būtų prisipažinęs klydęs. 

— Būtent tokie ir būna patys didžiausi bailiai. 

— Ir didžiausi nusikaltėliai. Dabar, kai nužudytas Vilefrenšas, 
Luiso logika pataria jam dar aršiau skleisti paskalas apie velnią. Kol 
nebus surastas tikrasis žudikas, smarkiai padaugės velnio apsėstų 
žmonių skaičius — galite tuo net neabejoti. 

— Jūs pernelyg sutirštinate spalvas, Karisimi. Viskas aplinkui 
ramu. 

— O negi ne Jūs visai neseniai sakėte, kad tridentiečiai tiki burtais 
ir velnio pinklėmis? Kol žmonės susigaudys, kas dedasi iš tiesų, bus 
jau pernelyg vėlu — jie visi bus įpainioti į šį reikalą. 

— Vyskupas kurfiurstas ir imperatorius sugebės suvaldyti 
de Sotą. 

— Imperatorius pagarsėjęs savo prietaringumu. Vokietijos im- 
perijos ir Ispanijos, kurią valdo Karolis V, inkvizicija nepaprastai 
apsidžiaugs, sulaukusi tokio reikšmingo palaikymo. O vyskupas 
kurfiurstas — negi Jūs manote, kad jis bus toks užsispyręs ir išdrįs 
susiremti su pačiu imperatoriumi ir popiežiumi? 

Forlis įsisprendė rankomis į šonus. 

— Net de Sotas negalės kontroliuoti viso miesto, esu tuo visiškai 
įsitikinęs. Tačiau Karlotai da Rimini ir tai mergaitei gali blogai 
baigtis. Kurgi Jūs jas paslėpėt? 

— Aš esu ir liksiu vienintelis žmogus visame Tridento mieste, 
žinantis, kur jos yra, nes taip pat esu vienintelis, kuriam de Sotas 
negali padaryti nieko blogo. Viskas kaipmat išsispręstų, vos tik su- 
rasčiau tikrąjį žudiką. 

„Tikra painiava“, - mąstė Sandras. Tos piniginės, pareigybinių 
paskyrimų raštai, girtuoklis, parsiduodantis berniukas, aukų pa- 
sirinkimas, simbolis, išraižytas ant Bertanio kūno, grasinimai ir 
papirkinėjimai — kabliukas po kabliuko, tačiau kiekvienas iš jų — tik 
mažutė detalė, kurią reikėjo įterpti taip, kad galų gale viskas susilietų 
į darnią visumą tarsi paveikslą, tačiau niekas net nenujautė, koks 
jis bus. 

Staiga jie išgirdo balsus, susijaudinimo kupinus šūksnius, sklin- 
dančius iš aikštės. Forlis atvėrė langines. Iš katedros it audringa upė 
sruvo sutanoti dvasiškiai, besiskirstantys į visas puses. 


— Kas čia dedasi? — paklausė Forlis. 

Sandras kartu su juo žvelgė į delegatų minią. 
— Štai ir prasideda, — ištarė. 


Tridento mieste dėjosi kažkas keista. Gatvėse buvo mažiau žmonių 
nei paprastai, moterys nebeplepėjo tarpusavy, stovėdamos prie 
atvirų savo namų langų, sargybiniai atrodė įsitempę. Žmonės kal- 
bėjosi tyliau, jų žvilgsniai tapo įdėmesni, kažkur pradingo nerū- 
pestingumas. 

Tridento mieste dėjosi kažkas keista. Skersgatviuose it maras 
plito nerimas. Kai kurie jo gyventojai baiminosi inkvizicijos ant- 
puolių, kiti tvirtino, kad po keleto valandų turi atvykti popiežius, o 
tretieji manė, kad miestui bus uždėtas interdiktas* — uždraustos pa- 
maldos, neklausoma išpažinčių, netuokiami žmonės, nekrikštijami 
naujagimiai, deramai nelaidojami numirėliai, kol nebus surastas ir 
su šaknimis išrautas čia suvešėjęs Blogis. Mirtimi besivaduojantys li- 
goniai bijojo, kad nūnai nepateks į rojų, nusidėjėliai - kad nebegalės 
gauti nuodėmių atleidimo, motinos — kad dabar Dievas nelaimins 
jų vaikų. Iš Tridento išvyko visi, kas tik galėjo. Pirkliai iškeliavo į 
Insbruką, Veroną ir Padują, nors ir neturėdami ten neatidėliotinų 
reikalų. Vieno numirėlio atsiradimas netgi labai pasitarnavo įvairaus 
plauko verslininkams, nes gandai sukvietė į miestą smalsaujančius 
aplinkinių miestelių gyventojus. Du numirėliai buvo jau gerokai 
blogesnis dalykas, tačiau niekam pernelyg smarkiai netrukdė. Trijų 
numirėlių buvo per daug. Ne, trys numirėliai — jau negražu. 

Apie tai galvojo ir Visuotinio Bažnyčios susirinkimo dalyviai. 
Per rytmečio posėdį kardinolas Marčelas Krescencijus kurį laiką dar 
bandė laikytis numatytos darbotvarkės, tačiau greitai jo pastangas 
nustelbė sunerimusių dvasiškių klausimai, tylūs skundai, o galiau- 
siai netgi neslepiamas įniršis — kaipgi galima ir toliau ramiai posė- 
džiauti, kai aplinkui dedasi tokie baisūs dalykai. Pasigirdo pirmieji 
balsai, raginantys nutraukti Visuotinį Bažnyčios susirinkimą. Ne, 
ne Visuotinio Bažnyčios susirinkimo posėdį, bet visą susirinkimą. 
Vieni ragino perkelti jį į Boloniją arba Milaną, o kiti netgi parei- 


* Viena iš bažnytinių bausmių, reiškianti, kad neleidžiama gauti daugumos sakramentų, 
draudžiamos krikščioniškos laidotuvės. 

kalavo oficialiai paskelbti apie Visuotinio Bažnyčios susirinkimo 
žlugimą. St. Flouro abatas ir Turino bei Kosenzos vyskupai staiga 
apsirgo ir atsiprašė, jog nūnai jiems teks nutraukti savo viešnagę 
Tridento mieste. Vėl prakalbo kardinolas Roulandsas, netiesiogiai 
kaltindamas popiežių dėl „visos šios situacijos“, kaip jis tai pavadino. 
Galiausiai kilo audringos diskusijos, panašios į peštynes. Sicilijos 
kanauninkas ir protestantas iš Jenos išsiplūdo paskutiniais žodžiais, 
net nesuprasdami vienas kito kalbos, apvirto pirmosios kėdės, vieni 
delegatai bėgo lauk, kiti meldėsi, dar kiti rėkė, o Krescencijus su- 
smuko į krėslą, lyg norėdamas išnykti. Taip smarkiai visų geistas 
ir toks neatidėliotinai svarbus Visuotinis Bažnyčios susirinkimas 
galėjo žlugti bet kurią minutę. 


Kai Antonija įžengė į miestą, skambėjo visų bažnyčių varpai, jie 
vis gaudė ir gaudė, lyg bandydami išginti iš miesto blogį. Daugybė 
dvasininkų skubėjo gatvėmis, sklido į visas puses kaip vanduo, į kurį 
buvo švystelėtas akmuo, skirstėsi po visus skersgatvius, sruvendami 
upeliais ir susigerdami į savo namų duris it vanduo į kempinę. Užsi- 
darė langinės, pranyko prekeivių stalai, visur sklido metalinis užstu- 
miamų sklendžių džeržgėjimas. Pora žmonių, pasilikusių prie durų, 
šnabždėjosi, kad svitai, besiartinančiai prie miesto vartų, sutikti 
buvo nešamas popiežiaus herbas. Julius III jau už valandos turėjo 
atvykti į miestą ir niekas nežinojo, ką miestui atneš jo atvykimas: 
malonę ar negailestingą pasmerkimą. 

Casa Volterra tarnas atvėrė Antonijai duris, skubiai padengė stalą 
ir patiekė valgius — tai buvo vyras, panašus į duobkasį. Šiandien 
jai apskritai viskas atrodė kitaip nei vakar. Aplinkui nesklido jokie 
kvapai. Laiptai nemaloniai girgždėjo. Kambaryje, į kurį ją nuvedė 
tarnas, ji jau buvo užkandžiavusi, bet dabar čia nebuvo nei kriš- 
tolo, nei Paracelso knygų, nei poezijos — atrodė, jog kažkas išnešė 
scenos dekoracijas ir pakeitė jas kitomis. Negi dėl viso to buvo kalta 
tik niūri, pilka šviesa? Žvakių šviesos nutvieksti daiktai visuomet 
atrodo mielesni širdžiai — patogesni, paslaptingesni. Kodėl, lauk- 
dama Mato, ji nejučiomis nuolatos prisimindavo jo tėvo Bertoldo 
namus: 

Ji niekados negalėjo pakęsti Bertoldo, o nuolatinis galvojimas 
apie širdžiai nemielus žmones it ledas stingdo visą kūną. Šis kam- 
barys kėlė jai kažkokią žodžiais nenusakomą baimę. 

Gretimo kambario durys buvo uždarytos, bet neužrakintos. Čia 
viskas atrodė truputį geriau. Didelis rašomasis stalas buvo užverstas 
popieriais, vis dėlto jie visi buvo surikiuoti it kareiviukai mūšio 
lauke. Žvilgančiu žaliu šilku apmuštas krėslas, trys pastarojo šimt- 
mečio italų šeimų portretai, lova ir visų pirma ore tvyrantis Mato 
kūnui būdingas muilo kvapas šiek tiek ją nuramino. 

Ji atsisėdo ant kėdės. Priešais ją — ji negalėjo jo nepastebėti — gu- 
lėjo arplėštas Viurtembergo hercogo laiškas. Jau šio laiško kreipinys 
sukėlė jai didžiulį smalsumą: „Mano mielas Hagenai!“ Taip ku- 
nigaikščiai kreipiasi tik į pačius artimiausius savo draugus. Arba 
į žmogų, kuris jiems yra nepaprastai svarbus. Bet kuriuo atveju 
„Mano mielas Hagenai! “ nebuvo įprastas valdovo kreipinys į kan- 
celiarijos sekretorių. 

Ji stvėrė laišką. 

— Antonija! 

— Matas! - Ji pakilo. — Aš... aš tenorėjau pažiūrėti, kaip tu gyveni, 
todėl ir... ir atėjau čia. 

— Nieko tokio. 

Jis atrodė taip, kaip ir visuomet — lyg pasiruošęs pergalingam 
paradui. Maloniai, bet tvirtai išvedė ją į kitą kambarį, uždarydamas 
už nugaros duris. Jis įsakė atnešti portveino, kuris aiškiai nebuvo 
paruoštas, ir tik dabar turėjo būti atgabentas iš rūsio į virtuvę. 

Vos tik juodu pasiliko vieni, jis prisitraukė ją prie savęs ir pabu- 
čiavo taip stipriai, kad ji iškart prisiminė daugybę kitų savo meilužių, 
makaluojančių liežuviu jos burnoje it skalbinių kubile. 

— Girdėjau, kad patekai į bėdą, - prabilo Matas. — Tu priglaudei 
pamišėlę, įtariamą žmogžudysre. Visa tai nelabai gerai. Pirmiausia 
ta kekšė, ragana, susidėjusi su tavo tėvu, o dabar dar ir išprotėjusi 
mergina. Laimei, diplomato statusas suteikia man tam tikrų galių, 
kuriomis aš mielai pasinaudosiu apgindamas tave. 

— Ačiū, —- sumurmėjo ji ir pasimuisčiusi šiek tiek išsilaisvino iš 
pernelyg tvirto jo glėbio. 

— Būtų gerai, — tęsė jis, — kad praneštum tarnyboms apie dabar- 
tinę tos mergaitės buvimo vietą. 

— Aš nežinau, kur ji yra. 

Matas nepatikliai nusiviepė. Jis buvo pernelyg protingas, kad 
patikėtų jos žodžiais, tačiau daugiau apie tai neužsiminė. 

— Kadangi pradingo ir tavo tėvas, aš negaliu paprašyti jo tavo 
rankos. 

— Dabar tau bus daug lengviau gauti jo sutikimą — Tulūzos su- 
tartis atšaukta, o Karlota — beveik išteisinta. 

— Tikrai? Aš nelabai atidžiai seku pastarųjų įvykių eigą. 

— Tulūza - juk tai tavo rankų darbas. 

— Apie ką tu kalbi? 

— Tu įkalbėjai Vilefrenšą atšaukti sutartį, ar ne tiesa? 

Tarnas patiekė portveiną. Matas pasiėmė taurę, tačiau Antonija 
atsisakė gerti. 

— Tau reikėtų išgerti, - pasakė jis. — Tai ramina. 

— Vadinasi, tai tiesa. Kaipgi tau tai pavyko? Kaip, po paraliais, 
per dvi valandas tu sugebėjai priversti prancūzų arkivyskupą šokti 
pagal tavo dūdelę? 

Mėlynos jo akys tapo šaltos it ledas. Jis dideliais gurkšniais gėrė 
portveiną iš savo taurės. 

— Tu visuomet sugebėdavai kažkokiu būdu visus palenkti į savo 
pusę, — kalbėjo ji. - Tavimi tikėjo tavo tėvas, aš taip pat tavimi 
tikėjau. Bertoldui tu buvai geras sūnus, man - geras draugas. Ber- 
toldui — protestantas, o man - laisvas nuo religinių įsitikinimų 
žmogus. Tik tu vienas težinai paslaptį, kaip prisivilioti bet kurį 
žmogų ir kaip priversti jį matyti tave tokį, kokį jis ir nori tave regėti. 
Nenuostabu, kad tapai diplomatu. 

Ji čiupo taurę ir vienu ypu ištuštino ją. 

— Tu sugebi valdyti visus. Juk mes - žmonės — esame tau lyg 
marionetės. Tu atėmei iš motinos Sandrą, iš Sandro atėmei motiną, 
taip sugriaudamas net dviejų žmonių likimus. Tu kaip žaibas įsiverži 
į kitų žmonių likimus, sudaužai juos arba pasisavini. 

Ji išgėrė dar vieną taurę portveino. 

— O ašesu dar viena tavo auka, — tęsė ji. — Tu nori mane turėti, 
taigi atimi iš manęs net orą, kurio man reikia, kad galėčiau kvėpuoti. 
Kam Antonijai reikalingi vitražai, jeigu ji gali turėti Matą? 

Jis apglėbė ją per liemenį, nes ji susvyravo. Antonija pajuto jo 
skruostą prie savojo, užuodė muilo kvapą ir paskendo mėlynoje 
akių žydrynėje. 

— Tu neteisi, - sukuždėjo jis, ir tai buvo labai mielas ausiai 
garsas — lyg balandžio burkavimas. — Negi aš kada nors palikau tave 
bėdoje? Negi nebuvau tavo kavalierius, tavo riteris, kuris, pasipuošęs 
tavo spalvomis, kovojo už tavo garbę? Negi aš tai dariau dėl savęs? 
Negi aš tik dėl tuščios savimeilės pešiausi su Ulmo vaikėzais? Negi 
man nebūtų buvę paprasčiau palikti tave vieną? 

Portveinas ją apsvaigino taip pat smarkiai, kaip ir visos jo sa- 
komos tiesos. Jis sakė teisybę. Ji negalėjo atsakyti į jo klausimus, 
negalėjo paprieštarauti. Kodėl gi jį taip baisiai užsipuolė? Ji ir pati 
dorai nežinojo, ko norėjo, kodėl čia atėjo, kodėl nuo to laiko, kai 
permiegojo su Maru, daugiau nebejautė jam nieko panašaus kaip 
anksčiau. 

— Taip, aš esu neteisi, - tarė Antonija ir pajuto, kaip ją apleidžia 
jėgos. - Tu visuomet buvai šalia manęs, metų metus — auka prie 
mano šono. Tai paslaptis, kurios aš negaliu suprasti. 

— Na, matai? Štai ir išseko visi tavo argumentai. Gerai, aš įkal- 
bėjau Vilefrenšą ir padariau klaidą nieko tau apie tai nesakydamas. 
Negi nori mane išpeikti vien tik dėl to, kad aš tave myliu? 

Kokie pasitikėjimo verti ir vėl atrodė jo žodžiai, kokie įtiki- 
nami. O juk ji ką tik sviedė jam tiesiai į veidą pačius niekingiausius 
kaltinimus. Ji jautėsi labai silpna — ne fiziškai, na, galbūt tik trupu- 
tėlį, — bet kažkoks iš praeities šešėlių išniręs refleksas pasirūpino, 
kad ji tikėtų viskuo, ką jai sako Matas, viską jam atleistų, taip pat 
ir jo norą dominuoti. Kita vertus, ji žinojo, kad Matas buvo išskir- 
tinis žmogus — dėl to jis ir buvo pasiųstas į Tridentą. Tokie žodžių 
žonglieriai kaip jis, pasitelkę hipnotizuojantį mėlynų akių žvilgsnį, 
galėjo priversti vaikščioti net suparalyžiuotą žmogų. Kas galėjo pa- 
sakyti, koks iš tiesų buvo Matas? Jis buvo kilęs iš šeimos, kurioje visi 
vaikščiojo prisidengę veidus kaukėmis. 

Kaukės... šis žodis visą dieną nuolat aidėjo jai galvoje, nuo to 
laiko, kai ji atsibudo iš to klaikaus sapno. 

Ji prigludo prie jo ir prisiminė mergaitę ir berniuką iš praei- 
ties — save IF jį. 

— Nuo kada tu mane myli? 

— Nuosto laiko, kai tapau tavo riteriu. 

— Aš nebuvau graži mergaitė, tikrai ne. Aš buvau viso labo tik 
varganas paukštukas, o tu mane saugojai. Dažnai klausinėdavau pati 
savęs — kodėl? Ką gi tokio dar turėjo ta visų paniekinta, atstumta, 
neišvaizdi, sutrikusi mergaitė, išskyrus visišką atsidavimą savajam 
riteriui? Ar visus tuos ilgus metus, nuo to laiko, kai mes išsiskyrėm, 
tu mane taip pat mylėjai? 

— Na, žinoma. 

— O savo žmoną? Ar tu ir ją taip stipriai mylėjai? 

Ji pajuto, kaip jai ant nugaros virptelėjo Mato ranka. 

— Aš juk tavęs prašiau nieko apie tai neklausinėti. Man pernelyg 
skaudu, supranti? 

— Savo vaikus taip pat praradai. 

— Ji patyrė daug persileidimų. 

— Kiek? 

Jis sudvejojo. 

— Šešis. 

— Šeši persileidimai! Tiesiog protu nesuvokiama! Tikras krimi- 
nalas arba paties dangaus siunčiamas kerštas! Bent jau tau turėtų 
taip atrodyti. 

Jis stumtelėjo ją nuo savęs ir įsipylė portveino, per taurės krašus 
į kairę ir dešinę pusę išsiliejo raudonos balutės, o jis jas nubraukė, 
pastatydamas ant jų ištuštintą taurę. 

— Tavo kalbos mane nervina. Aš sakiau, kad tave myliu, ir to 
visiškai pakanka. Ko gi dar nori? 

Tik vieną vienintelį kartą ji panoro sužinoti, ką gi jis joje myli. 
Ji niekuomet jos nesuprato, tos nibelungiškos ištikimybės, šio mer- 
gaitės Antonijos garbinimo. Anuomet jis paklusdavo kiekvienam 
savo tėvo prašymui, kiekvienam jo įsakymui: kukliai rengėsi, savo 
jausmus slėpė po pastoriška kauke, atsisakė svajonės studijuoti me- 

diciną ir iškeitė ją į teisės mokslus... Tik jai, jai jis liko ištikimas, nors 
Bertoldas, aišku, bandė jam visaip ją apšmeižti. Jeigu nebūtų tos 
istorijos su jo motina, katalike Elize — Eliza, kurią Bertoldas prieš 
pat mirtį papasakojo savo sūnui, stovinčiam prie jo lovos, ji jau 
seniai būtų buvusi ponia Hagen. Ar jis nesigaili andainykščio savo 
sprendimo)? O jeigu taip, tai kodėl? Ar jis iš tiesų mylėjo ją visus tuos 
ilgus metus, o galbūt manė, kad jį baudžia jo Dievas ir paprasčiausiai 
norėjo suminkštinti jo širdį, ištaisydamas kadaise padarytą klaidą? 

— Aš miegu su kitais vyrais, —- pasakė ji. — Turėjai vakar tai paste- 
bėri. Jau nesu nekalta mergaitė — esu patyrusi moteris. 

Jis nurijo didelį gurkšnį portveino, ji taip pat. 

— Nenoriu apie tai nieko žinoti, — tarė jis. 

— Bet, tiesą pasakius, dabartinis Matas turėtų norėti tą žinoti. 
Toks dievobaimingas protestantas. 

— Nesu toks jau dievobaimingas. 

— Esi, kol nepasirodau aš. Visai neseniai — aną vakarą — čia buvo 
prašmatnu lyg Dionizo puotoje, o šiandien, kai tu nesitikėjai, kad 
aš ateisiu, viskas atrodo kaip pas Bertoldą Hageną - griežta, kuklu, 
visur kabo kryžiai su Kristaus kančia. Ir dar kai kas mane labai nera- 
mina: priešingai nei tavo pirmoji žmona, aš nesu pasiturinti — mano 
galimybės apsiriboja Biblijos paveikslų kūrimu. Taigi aš tikrai nesu 
„gera partija . 

Jis išgėrė gurkšnį portveino. 

— Aš esu tik kanceliarijos sekretorius ir pasiuntinys, o ne mi- 
nistras. 

— Tu esi „mano mielasis Hagenas“, o tai jau šį bei tą reiškia. 

Jis krūptelėjo. 

— Tu skaitei mano laiškus? 

Ji išgėrė taurę portveino. 

— Ne. 

Jam aiškiai palengvėjo. 

— Aš tau sakiau, kad tave myliu ir kad ši meilė yra visa ko pa- 
grindas. Negi taip sunku tai suprasti? 

— Tuomet tapk kataliku, — pasiūlė ji. 

Paprastai toks ramus Mato veidas persimainė. Kambaryje įsi- 
viešpatavo kapų tyla. Iš gatvės atsklido šimtų arklių kanopų kauk- 
šėjimas į grindinį bei riedančių ratų bildėjimas. Į Tridentą atvyko 
popiežius. 

Matas vėl atgavo žadą. 

— Tai... tai neįmanoma, Antonija. Hercogas būtų... visas Viur- 
tembergas yra protestantiškas miestas, ir aš būčiau iš karto... Be 
to, tai juk mano paties vidinė nuostata. Katalikas — ne, tai tiesiog 
neįmanoma. Neįmanoma! Suprask mane teisingai, aš negaliu... 

Ji nuleido galvą. 

— Ne, tai iš tiesų neįmanoma, aš net nesitikėjau, kad tu sutiksi. 
Hagenui paprasčiausiai nelemta patirti tokią nežemišką meilę. Ber- 
toldas — pagiežingas religinis fanatikas, pavertęs savo žmonos gyve- 
nimą tikru pragaru. Elizė — motina, pametusi savo niekuo nekaltą 
sūnų ir palikusi jį auklėti tironui. Ir Matas - jųdviejų sūnus. 

Ji išgėrė dar vieną taurę portveino. 

— Aš buvau pasiryžusi visko atsisakyti dėl tavęs: vitražų, katedrų, 
katalikybės, vyrų... 

Pildamas portveiną jis apvertė savo taurę. 

— O Sandro? Jo - taip par? Juk tu bėgioji paskui gražų jo vei- 
delį. 

— Tai netiesa. 

Tai tikrai buvo netiesa. Sandro veidas — būtų gerai, kad dėl visko 
būtų kaltas tik jis! 

— Veidas — tai viskas, kuo jis gali didžiuotis, - daugiau jis nieko 
neturi ir neturės. Jis vienuolis, marionetė ant siūlelių, kuriuos 
tampau aš, o jis pats — nevykėlis. Niekas, tikras nulis... 

— Aš už tavęs netekėsiu, Matai. 

— Tu su juo miegojai? 

— Ne. 

— Matai, jis net to nesugeba. Jis aklai paklūsta savo įžadams, 
slepiasi po sutana kaip bailus vaikiūkštis... 

— Man jau metas eiti. 

Jis sugriebė ją už pečių ir sulaikė. Visas jo kūne kunkuliuojantis 
pyktis tvokstelėjo į veidą, akis... Tik dabar ji suvokė, jog niekuomet 

anksčiau nebuvo mačiusi Mato įsiutusio. Dažniausiai jis atrodydavo 
esąs labai valingas, ryžtingas, kartais nusivylęs, liūdnas, susimąstęs, 
kartais — linksmas, labai retai - supykęs arba prastai nusiteikęs. Tokio 
įsiutusio, lyg nutrūkusio nuo grandinės, ji jo dar nebuvo regėjusi. 

O gal? 

Šios akys, šios gražios dangaus žydrumo akys persimainė, staiga 
sužibo pasiutusio fanatizmo iškreiptame snukyje. Jis buvo priešais, 
jis artinosi prie jos. 

— O Dieve, - ištarė ji. - O Dieve, negali būti... 

Ji palietė jo veidą tarytum sapne, mėgindama kažką apčiuopti. 
Ji palietė įrūžį. 

Ant grindų pažiro šukės, pasigirdo baisus triukšmas, lyg griūtų 
mūro sienos. Riksmai. Neapykanta. Ji buvo viena, o visas pasaulis 
drebėjo. 

— Kas yra? — paklausė jis. —- Kodėl taip į mane žiūri? 

Ji neįstengė jam nieko atsakyti. Atrodė, kad jos atmintį apšvietė 
žiežirbos, o prieš akis išplaukė praeities vaizdai. 

Ji stovi bažnyčioje. Regi ginklus, lazdas. Greta jos nuvirsta šven- 
tasis Kolumbanas, jo galva, grėsmingai bildėdama, nurieda pro 
šalį. Ji nusigręžia, jai už nugaros griūva altorius, ant sienos sutrupa 
paveikslas, vaizduojantis Dievo Motinos ėmimą į dangų. Tuomet 
pasigirsta žvangėjimas. Ji mato, iš kur jis sklinda, ir rėkia: „Ne! Ne! 
Ne!“ Jos šūksniai - kaip nykštukės, susidūrusios su uraganu. Niekas 
nekreipia į ją dėmesio. Ji atpažįsta žmonių veidus: kepėją, pas kurį 
Adelaidė perka miltus, nors ir mano, kad jo svarstyklės rodo ne- 
teisingai; palūkininką, kurio širdis nežino gailesčio; tris pastoriaus 
sūnus, kuriems nepaprastai patinka viską naikinti; du buvusius vie- 
nuolius, vos panešančius apvalius pilvus; Bertoldą Hageną, kuris 
sugniaužęs kumščius stovi viduryje bažnyčios navos ir kažką šneka 
gūdžiu balsu tarsi juodasis pranašas. Langai dūžta, o jai atrodo, kad 
ji dūžta kartu su jais. Ji klaidžioja po bažnyčią, klupinėja ant šukių, 
jos pėdos srūva krauju. Paskui ji pamato kažkokį veidą, ne, ne šiaip 
pažįstamo, bet labai artimo jai žmogaus veidą. Tai jis, Matas. Ji 
šaukia jo vardą, nes mano, kad jis atėjo, norėdamas ją susirasti ir 
išsivesti. Nors jis stovi tik už poros žingsnių, bet jos nepastebi. Pa- 

mačiusi jo akis ji išsigąsta: Matas apimtas beprotybės — barbariškos 
beprotybės. Jis trupina lazda visus senovinius daiktus: akmenis, 
indus, paveikslus, atmintines lentas su katedros fundatorių vardais... 
Jis čiumpa šviestuvą ir sviedžia jį į langą. Kai šis sudūžta, iš jo gerklės 
išsiveržia beprotiškas juokas. Tą pačią akimirką jis žvilgteli į šalį - ir 
pamato ją. Tučtuojau visas persimaino, naikinimo įnagiai iškrinta iš 
rankų. Jis žengia prie jos. „Antonija“, - prataria, nežinodamas, ką 
daugiau pasakyti. Kai jis atsistoja priešais, jai aptemsta akys, kūnas 
užsiplieskia karščiu, ji griūva, o paskui viskas išnyksta. Tamsa. Tik 
po kelių dienų ji atsibunda savo namuose ir ničnieko neprisimena. 
Tik kaukes. Tik fantomus. 

Šiandien, prabėgus dvidešimčiai merų, šis prisiminimas netikėtai 
išniro iš juodžiausių užmaršties gelmių ir smogė it žaibas iš giedro 
dangaus. Ji prarado žadą. Bet jos protas žaibišku greičiu sudėliojo į 
savo vietas viską, ko ji niekados neįstengė suvokti. 

— Tu... — pratarė ji. — Tu leidaisi sukurstomas savo tėvo. 

Jis pažvelgė į ją kaip į beprotę: 

— Ką tu čia kalbi! Mano tėvas seniai miręs. 

— Tu... tu bandei elgtis taip, lyg nieko nebūtų nutikę, vaišinai 
mane saldumynais, globojai, buvai mano... mano riteris. Visus tuos 
metus... Tavo ištikimybė, tavo palaikymas — tave kankino sąžinė ir 
degino kaltės jausmas... 

Dabar jis suprato, apie ką ji kalba. Jo rankos pasidarė nebe tokios 
tvirtos. 

— Bet juk tu buvai mano meilė, Antonija. Kai išvydau tave kated- 
roje, man vos širdis neiššoko iš kūtinės pagalvojus, kad dabar gali 
pradėti manęs neapkęsti, o pastebėjęs, kad tu praradai atmintį, aš 
viską nutylėjau. Savo tėvui pasakiau, kad pabėgsiu iš namų, jeigu 
jis kada nors tau tai papasakos. Suprask, aš buvau viso labo mažas 
berniukas, norintis įtikti savo tėvui. Tuomet buvo kiti laikai, revoliu- 
cijos laikai, reformacijos suklestėjimo laikai — viskas vertėsi aukšyn 
kojom. Aš nenorėjau, kad tu pamatytum mane katedroje. Jeigu aš 
būčiau bent nujautęs... 

Ji jau pakankamai daug prisiklausė. Jai buvo labai skaudu, ta- 

laikęs ją savo valdžioje, prarado materialų pavidalą ir išsisklaidė 
ore. Maras buvo berniukas, padėjęs jai išgyventi sunkius laikus, 
ir nors jis darė tai todėl, kad jai simpatizavo, tačiau, antra vertus, 
atgailavo už savo nuodėmę. Jis buvo jos jaunystės laikų draugas ir 
ilgametis aistringų svajonių objektas. Jis buvo praeitis. Jos ateityje 
jam nebeliko vietos. 

Ji išsilaisvino iš jo gniaužtų ir išėjo. Kurį laiką jis sekė jai iš paskos, 
nulydėjo iki durų, žengė paskui ją dar porą metrų garve. Jis visą laiką 
kalbėjo, jo balsas kaip laikrodžio švytuoklė judėjo nuo maldavimo 
iki priekaištų, bet ji negirdėjo ničnieko, ką jis jai sakė. Ji beveik 
nepastebėjo jo. Kažkodėl jis atrodė jai esantis toli, labai toli. 

Ji verkė. Ne dėl Mato, bet dėl savo meilės, kurios dabar jau nebe- 
jautė, kurios galbūt net nebuvo jau ištisus dvylika metų, kuri tebuvo 
viso labo iliuzija — rūpestingai puoselėjama ir maitinama svetimų 
vyrų bučiniais. Galbūt ji ir mylėjo jaunystės laikų Matą. Dabartinio 
Mato tik geidė, bet nūnai jos širdyje nebeliko net šito jausmo. 

Jos žingsniai tapo ritmingi — nei per greiti, nei per lėti. Ji girdėjo 
juos. Jie kaukšėjo pro uždaras duris ir langines tuščiomis akmenimis 
grįstomis gatvėmis. Vis dar tebeskambėjo varpai, tik jau lėčiau ir 
dramatiškiau. Priešais katedrą būriavosi keliolika novicijų baltais 
abitais. 

Julius žinojo: popiežiaus atvykimas į miestą jo gyventojams bū- 
davo ypatingos svarbos įvykis, kurio visi laukė, kupini nepaprastos 
pagarbos, sustingę iš baimės, lyg laukdami netrukus ateisiančios 
Paskutiniojo Teismo dienos. O Dieve, kiek daug buvo dalykų, ku- 
riais galėjai neįtikti popiežiui, priimdamas jį savo mieste! Sėkmė ar 
nesėkmė galėjo nulemti visą tolesnę garbingą svečią sutinkančio 
šeimininko karjerą. Ar pasitikti popiežių su didžiule prabanga, ar 
geriau surengti kuklias sutiktuves? Ar reikėtų pasamdyti dailininkus, 
kad jie įamžintų iškilmes savo paveiksluose, ar verčiau laikytis san- 
tūriau? Ar leisti dalyvauti popiežiaus sutiktuvėse miestelėnams, ar 
laikyti juos atokiau? Ar leisti pamatyti Šventąjį Tėvą neaprėpiamai 
prašytojų ir gerbėjų miniai, o gal geriau kuo greičiau palydėti jį į 
apartamentus? O kokius apartamentus jam paruošti? Juose turėtų 
būti šilta, erdvu, prabangu, jie turėtų būti patogioje vietoje — taigi, 
geriausiai tiktų privati rezidencija. Bet tuomet popiežius nebūtų 
namų šeimininkas, o tai sukeltų tam tikrų sunkumų. Paprastai visus 
šiuos reikalus spręsdavo popiežiaus ir šeimininko ceremonmeiste- 
riai ir dažniausiai siaubingai susiginčydavo dėl įvairių smulkmenų. 
Dažnai jie vis dar derėdavosi, nors pro langus jau būdavo matyti 
atvykstančio popiežiaus svita. 

Tačiau ir pačiam popiežiui nebuvo lengva. Kiekviena vėliava, 
kiekvienas herbas, kiekvienas judesys arba pasirinktas stilius ką nors 
simbolizavo — arba tučtuojau galėjo būti suprastas kaip kažkoks 
simbolis, kiekvienas neatsargus žingsnis galėjo sukelti tikrą diploma- 
tinių santykių katastrofą. Jeigu — pavyzdžiui, drabužiais - būdavo 
pabrėžiamas pasaulietinis bažnyčios viešpatavimas, galėjo įsižeisti 
monarchai, bet jeigu to dalyko nedemonstruosi - įbauginsi kar- 
dinolus ir pakenksi savo paties autoritetui. Jeigu atjosi ant žirgo, 
tučtuojau visi pamanys, kad vaidini karalių, bet jeigu arjosi raitas 
ant asilo — kaip Jėzus į Jeruzalę - apsirėdęs prašmatniais apdarais, 
ant šio trumpakojo atrodysi kaip karikatūra. Ir taip toliau. Visų 

geriausia buvo apskritai niekur nekeliauti, tačiau ir šį tavo poelgį 
kiekvienas galėjo išsiaiškinti savaip. 

Po ilgų svarstymų Julius jau ketino pasirinkti asilą, nors jam 
atrodė, kad šie sutvėrimai nemaloniai dvokia ir labai nenoriai vykdo 
netgi paties Dievo vietininko Žemėje įsakymus. Tačiau priėjęs prie 
asilo ir jau ketindamas jį apžergti, popiežius vis dėlto pabijojo, kad 
ilgaausis dar perlūš nuo jo svorio per pusę. Taigi, tolumoje išvydęs 
Tridentą, jis persėdo iš savo karietos ant žirgo, kuris buvo nei per- 
nelyg aukštas, nei pernelyg baltas, kad apie tai sužinojęs Karolis V 
neturėtų preteksto skųstis. O rinkdamasis drabužius ir nenorėdamas 
susilaukti nemalonumų dėl menamo pasaulietinio bažnyčios vieš- 
patavimo, jis apsitaisė liturginiais rūbais, lyg ruošdamasis laikyti 
mišias. Julius pasipuošė plačia balta kamža, ant jos užsivilko puošnų 
bažnytinį apdarą. Iš rankos nepaleido ganytojo lazdos - ferulos, nors 
ji labai trukdė joti. Julius jojo savo svitos priešakyje, o už jo driekėsi 
šimto penkiasdešimties kareivių, klierikų ir tarnų palyda. 

Iš Tridento jų pasitikti atjojo pora diakonų ir pastorių. Jie iš- 
skleidė popiežiui virš galvos auksaspalvį baldakimą ir palydėjo pro 
miesto vartus. 

Tai, kas jo laukė už miesto sienos, arba tiksliau — nelaukė, — 
tvoskė jam į veidą it troškaus oro gūsis. Gatvėse beveik nebuvo 
žmonių, niekas nesiklaupė ir nedžiūgavo jį išvydęs. Romoje žmonės 
visuomet sveikino jį džiugiais šūksniais. Mimai, šokėjai, muzikantai, 
akrobatai — visa ta margaspalvė minia, kurią jis subūrė aplinkui, 
pripildė Amžinąjį miestą karnavališko šurmulio. Romoje jo vardas 
buvo siejamas su linksmybėmis. Jodamas į Tridentą jis jautėsi taip, 
lyg jotų pasitikti mirties. 

Priešais katedrą jo laukė vyskupas kurfiurstas Madrucas, ap- 
suptas Visuotinio Bažnyčios susirinkimo aukščiausiojo luomo dvasi- 
ninkų. Vienuoliai ir novicijai, pasipuošę baltais apdarais, laikydami 
rankose baltas žvakes, giedojo Padaryk tai, Petrai, — tu esi Petras ir 
ant šios uolos aš noriu pastatyti savo bažnyčią. 

Buvo gana sunku nulipti nuo arklio, tačiau, kai su dviejų ka- 


reivių pagalba jam pagaliau pavyko tai padaryti, per visą katedros 

aikštę it vėjas nuvilnijo šurmulys: šimtai dvasiškių suklupo ant kelių. 
Pasiramsčiuodamas valdžios lazda, Julius vis dar linkstančiomis nuo 
jojimo raitomis kojomis nusvyravo prie jų. Jis pamatė tarp jų Ino- 
centą ir lengviau atsiduso. Visą šią kelionę vertėjo sukarti vien tik dėl 
to, kad išvystų savo sūnų gyvą, ir Julių akimirksniu apėmė nuojauta, 
kad jis sėkmingai susidoros su visomis problemomis. Dabar, kai jis 
čia, viskas bus gerai. 

Jis ištiesė Madrucui ranką, ir vyskupas kurfiurstas pabučiavo 
anulus piscatoris - žvejo žiedą. Paskui jis atsistojo, o kiti dvasiškiai 
vis dar klūpojo. 

— Kas gi čia vyksta, Madrucai? — tyliai paklausė, nors choras 
giedojo taip garsiai, kad jo tikrai nebūtų įstengęs išgirsti nė vienas 
čia esantis žmogus. 

Madrucas tik bejėgiškai skėstelėjo rankomis. 

- Jūsų Šventenybe, aš... - Jis dėbtelėjo į pagarbiai nulenktą Luiso 
de Soto galvą, pasipuošusią lietaus lašeliais, krintančiais iš dangaus. — 
Kai kurie žmonės įtaria, jog mieste įsikūrė velnias, — paaiškino. 

Julius tučtuojau viską suprato. Tiesą pasakius, jis turėjo tai su- 
prasti jau jodamas pro miesto vartus: nebuvo žmonių šurmulio, 
viskas atrodė it išmirę. Tik inkvizicija gebėjo sukurti šią tylą, šią 
tuštumą. Jis ne iš karto pastebėjo šiuos ženklus, nes jau ilgai, labai 
ilgai neturėjo su inkvizicija jokių reikalų. Anksčiau, būdamas ar- 
kivyskupu, jis retkarčiais pasinaudodavo jų paslaugomis, taip, jis 
rėmė jų veiklą. Laikui bėgant jis skyrė jai mažai dėmesio — visų 
pirma dėl to, kad vos tik prisiminus šią instituciją, jam tučtuojau 
sugesdavo nuotaika. Su inkvizicija buvo susiję pernelyg daug siau- 
bingų niekšybių, o jos iš karto atiduodavo jį į demonų, kurie jį iki 
šiol kankino, nagus. 

— Aš įsikursiu kardinolo del Montės rūmuose, - ištarė jis, ne- 
galėdamas pasakyti daug paprasčiau — „įsikursiu savo sūnaus rū- 
muose . — Atsiųskite pas mane de Sotą. Tučtuojau. 

Jis nusisuko taip energingai, kad ferula akimirką tapo panaši į 
ietį, ir ryžtingai nužingsniavo prie jo laukiančios karietos. 


Choras vis dar tebegiedojo Padaryk tai, Petrai. 

Rūko tumulai perpiet iš slėnio užkopė kalnų šlaitais aukštyn ir vei- 
kiai įsupo į nepermatomą skraistę visą trobelę. Iš viršaus prie žemės 
ją spauste spaudė ir lietumi laistė debesys. Jeronimas ir Karlota 
sėdėjo ant medžio rąsto po stogo atbraila ir, užsidengę apklotu, 
šildė vienas kitą savo kūnais. Tai buvo labai kukli pastogė ir lietus 
lašnojo jiems ant batų, tačiau jie tyliai mėgavosi šiuo pojūčiu. Jie 
nuolat nusišypsodavo vienas kitam. Jiems buvo gera dviese. Inesa 
buvo prižiūrėta, Aaronas išėjęs į miestą atnešti maisto. 

— Būk geras, paieškok Antonijos, — jį išlydėdamas paprašė Je- 
ronimas. 

Jeronimas labai susijaudino, kad Antonija taip paprastai, nieko 
jam nepasakiusi, ėmė ir išėjo į Tridentą, jis išbarė Karlorą, jog ši ją 
išleido. Vis dėlto Karlotos rankose jis tapdavo minkštas it molis. 
Pakako tik poros žodžių, kad ji nuramintų jo pyktį, o paskui jie 
visai nedaug tesikalbėjo. Jie mėgavosi kiekvienu mažmožiu: kalnų 
paukščio skrydžiu, krokliuko, esančio kitoje slėnio pusėje, čiurle- 
nimu. Kažkur apačioje — ten, kur greta viena kitos stūksojo dvi su- 
krypusios trobelės, vyko šermenys. Kartais vėjas atnešdavo aukštyn 
į kalnus vieną kitą gedulingos giesmės posmą, kurie praskriedavo 
pro juos ir pranykdavo kalnuose. Vėjas buvo Reguiem. 

Karlotai atrodė, kad negali būti nieko didingesnio ir gražesnio 
už šią akimirką. Jai atrodė, kad Tridentas buvo kitame pasaulio 
krašte. Ji buvo laisva. 

Ji žvelgė į Šiaurę. Daugybė žmonių bandė įveikti Alpes ir patekti 
į Italiją — kartaginiečiai, germanai, bet ji norėjo perkopti Alpes į 
Šiaurės pusę, sprukti kuo toliau nuo Romos, nuo Tridento, kekšės 
gyvenimo, inkvizicijos, norėjo pabėgti nuo savojo keršto plano, 
kurio jai niekaip nesisekė įgyvendinti. 

— Ar tu vis dar tebeturi savo namą Ulme? — tyliai paklausė ji 
srovenant lietui, nenorėdama pertraukti šios jaukios gamtos mu- 
zikos. 

— Taip, — tarė jis. —- Bet namas veikiausiai smarkiai apgriuvęs, 
o galbūt jį netgi kas nors pasisavino. Nieko apie tai nežinau: taip 
ir nebuvau į jį sugrįžęs. Bet mes, šiaip ar taip, negalėtume gyventi 


Ulme. 

— Jeigu bažnyčios susivienys... 

— Nepanašu, kad tai įvyks, Karlota. Mes galėjome turėti puikias 
gyvenimo sąlygas Tulūzoje, tačiau šis Vilefrenšas sulaužė duotą 
žodį ir... 

Jis pernelyg įsikarščiavo, ir Karlota švelniai spustelėjo jam 
ranką — to užteko, kad Jeronimas nusiramintų. 

— Šiaip ar taip, tam nebuvo lemta įvykti, — jau ramiau tęsė jis, — 
nes Vilefrenšas buvo nužudytas. Ką gi, mes gavome pinigų, nepa- 
judinę nė pirštelio. Nemenką sumelę. Šių pinigų mums pakaks to- 
limos kelionės išlaidoms padengti. Kurgi tu norėtum nukeliauti? 

— Į Angliją. Nors ten ir yra bažnyčių su langais, kuriuos tu ga- 
lėtum išpuošti vitražais, bet beveik nėra katalikų. Kurį laiką aš ne- 
norėčiau matyti nė vieno iš jų. 

— Mes galėtume įsikurti Kenterberyje arba Kembridže, — pasiūlė 
Jeronimas. — Taip pat esu girdėjęs ir kitų vietovių, kuriose yra angli- 
konų katedrų: Lichfheldas, Linkolnas, St. Albansas... 

— St. Albansas — kaip gražiai skamba, — užsisvajojo Karlota. — At- 
rodo, kad vietovėje su tokiu pavadinimu būtų galima gyventi ramiai 
ir taikiai. 

Jį pralinksmino jos naivumas, tačiau tai nebuvo paniekinama, 
bet kupina švelnumo šypsena. 

— Tuomet nutarta, — pasakė jis. — St. Albansas. 

Jie ilgai tylėjo ir klausėsi laidotuvių giesmės, sklindančios iš 
slėnio. Dabar buvo girdėti daug garsiau, nes sustiprėjo vėjas. 

Kartu su vėju atšniokštavo ir Aaronas. Pintinė, kurią jis atsinešė 
ant pečių, buvo pilna prikrauta kopūstų, burokų, miltų, kiaušinių, 
sūdytos žuvies ir daug kitų gėrybių. Jo šniokštavimas buvo it prie- 
kaištas arba prašymas pagirti jį už stropumą. Jeronimas ir pagyrė 
vaikinuką. O kodėl gi ne? Aaronas buvo šaunus pagalbininkas ir 
mėgo Inesą, jis netgi atnešė jai dar daugiau saldžių spurgų, tikė- 
damasis, jog jos ją pradžiugins. Karlota apsimetė nepastebėjusi, 
kaip vakar vakare, menkiausiai progai pasitaikius, manydamas, kad 
niekas nemato, jis ryte rijo akimis stamantrias jos krūtis. 

- Atrodo, jog Antonija būtų prasmegusi skradžiai žemę, — pra- 
nešė jis, kai trobelėje jie išdėliojo maistą. — Neturėjau tiek laiko, kad 

būčiau galėjęs jos ilgiau ieškoti, nes man reikėjo pasirūpinti maistu, 
o visos prekyvietės buvo išvaikytos: į Tridentą atvyko popiežius. 

Karlota suspaudė rankose laikomą kiaušinį. Iš Jeronimo lūpų iš- 
sprūdo nusivylimo šūksnis, o Aaronas tučtuojau iššluostė grindis. Ji 
atsiprašė ir visi tučtuojau užmiršo šį nemalonų įvykį, o ji nuėjo prie 
durų, kur stovėjo kibiras vandens, nusiplauti rankų. Vanduo buvo 
šaltas kaip ledas. Iš pradžių ji nusiplovė rankas, paskui išsiprausė 
pažastis, kaklą ir veidą. Galiausiai dar kartą nusiplovė rankas. 

Rūkas užkopė prie trobelės, apglėbė ją ir paslėpė po neperma- 
toma skraiste. Ant medinio rąsto buvo padėtas Aarono peilis, šalia 
iš medžio išdrožta palmė, kurią berniukas norėjo padovanoti Inesai. 
Karlota paėmė peilį ir pro langą žvilgtelėjo į trobelės vidų. Jeronimas 
traukė per dantį Aaroną, kad šis ir vėl valgo spurgą. Inesa sėdėjo 
ant kėdės ir mažais gabalėliais kimšosi į burną kepinius, kuriuos 
jai atnešė Aaronas. Paskui ji žvilgrelėjo pro langą. Karlota negalėjo 
prisiminti, kad per pastaruosius penkerius metus ji kada nors būtų 
regėjusi štai tokį žvalų mergaitės žvilgsnį. Vakar, kai į ateljė atėjo 
Sandras Karisimis, Inesa kone nusišypsojo, o jos akys tapo atidesnės. 
Ji netgi sučiupo jėzuitą už rankos, o kai jie išsiskyrė, ji pamojavo 
jam. Kuomet jis pavadindavo ją Magarita, jos akys tvykstelėdavo 
džiaugsmu, lyg vyriškis būtų pasakęs jai didžiausią komplimentą. 
Ji niekaip negalėjo atsidžiaugti Sandru Karisimiu. 

Karlota davė jai ženklą, linktelėjo galvą, nusišypsojo ir pamojavo 
ranka. Tai buvo atsisveikinimas. Ir jai pasirodė, kad Inesa tai suprato. 
Jos judesys buvo labai nežymus - tik du pirštai, kuriuos ji lengvai 
kilstelėjo, tačiau tai buvo kur kas daugiau nei per visus tuos metus, 
prabėgusius nuo Siponto košmaro laikų. 

Karlota žengė į rūką. 

Džovanis Marija del Montė Tridente: tai buvo paries likimo 
ženklas, tai buvo kvietimas. 


Kai Antonija įžengė į ateljė, jis sėdėjo apšviestas vitražinio lango, 
vaizduojančio jį ir ją. Tobula ramybė ir grožis, viešpataujantys meno 
kūrinyje, šaipėsi iš beviltiškos jųdviejų padėties. Jis atrodė išvargęs, 
o ji buvo visiškai apgailėtina ir apsiverkusi. Kai ji suklupo ant kelių 

prie kėdės, kurioje jis sėdėjo, — tos pačios kėdės, ant kurios sėdė- 
dama ji rašė savo dienoraštį, — kūną nuvėrė šiurpuliai. Čia ir vėl 
buvo jo akys, į kurias pažvelgus ją vis dažniau apimdavo jausmas, 
kad jos moka kalbėti, kreipdamosi tiesiai jai į širdį, kurioje jų dėka 
įsiviešpatavo laisvė. 

Dabar ji būtų galėjusi jį pabučiuoti. Dažnai nutikdavo, kad ji 
pirmoji pabučiuodavo kokį nors vyrą, taip pat dažnai juodu pasi- 
bučiuodavo vienu metu, puldavo vienas prie kito lyg dvi priešiškai 
nusiteikusios kariuomenės. Šįkart ji troško, kad jis pabučiuotų ją 
pirmas. O jeigu jis iš tiesų tai padarytų? Kiek laiko visa tai truktų — 
tas jųdviejų ryšys? Visą amžinybę, visą gyvenimą, porą metų, metus, 
šią valandą ar tik tiek, kiek tęstųsi šis bučinys? Ji to nežinojo. Nuo to 
laiko, kai jai šitaip nutiko su Matu, ji nežinojo apie save ničnieko. 

Jis pasielgė kitaip, nei ji tikėjosi. Jo grakščios, nežemiškai švelnios 
rankos palietė ir apglėbė jos veidą. Vienas iš jos meilužių kartą jai 
sakė, kad jos rankos truputį atsiduodančios degėsiais, ir ji iškart pa- 
tikėjo, kad jos stikle sukurtų skaistyklos ir pasaulio pabaigos vaizdų 
kvapai įsigėrė jai į rankas. Paskui ji prisiminė, kad medžio ir augalų 
pelenai buvo sudėtinės stiklo dalys, tačiau jau buvo per vėlu: mintis, 
kad tai, kas vyko jos fantazijoje, įsiskverbė ir į kūną, niekaip nenorėjo 
išeiti jai iš galvos. Sandro rankos dvelkė bažnyčia, žvakėmis, smilka- 
lais, ssnomis knygomis, rankraščiais, žeme, kažkuo mielu ir artimu 
širdžiai, meile — visais tais dalykais, kurie išlieka amžių amžius, jei 
tik yra tikri. Jos skleidė gyvenimo, kuriuo jis, tiesą pasakius, buvo 
pakankamai patenkintas, kvapą. 

Jis jos nepabučiuos. 

Galbūc šitaip bus netgi geriau. Per vieną vienintelę valandą du- 
kart prarasti meilę būtų buvę pernelyg skaudu. 

Jis atitraukė rankas nuo jos veido ir čiupo plunksną, kurią ką tik 
susimąstęs apžiūrinėjo. 

Antonijos balsas virpėjo, kai ji pratarė: 

— Ką, tiesą pasakius, Jūs čia veikiate? 

Jo balsas taip pat virpėjo. 

— Aš pamaniau, kad galbūt čia, Jūsų ateljė, mane aplankys nors 
viena protinga mintis. Savo kabinete aš visą laiką bijojau, kad štai 

tučtuojau atsivers durys ir pro jas įžengs popiežius. Čia tokia vieta, 
kur manęs niekas nesuras. 

— O plunksna? 

— Ji gulėjo šalia Vilefrenšo lavono. Keista, ar ne tiesa? Kancelia- 
rinė plunksna. 

— Tai ne kanceliarinė plunksna, — pataisė ji jo žodžius ir ap- 
sidžiaugė suradusi dingstį truputėlį nuo jo atsitraukti. — Štai, pa- 
žvelkit — aš turiu panašią. — Antonija parodė jam savo plunksną. — 
Tai piešimo plunksna. Plunksnos kotas yra daug plonesnis ir 
judresnis. Ir pats Vilefrenšas buvo piešėjas, nors ir nelabai geras. 
Jis davė man kai kuriuos savo piešinius, norėdamas, kad paruoš- 
čiau pagal juos siužetus Tulūzos vitražiniams langams. Prašom, štai 
jie - gana paviršutiniškas menas. 

Sandras išsiblaškęs vartė arkivyskupo piešinius. 

— Kanceliarinė plunksna, piešimo plunksna - net nežinau, kuo 
mums tai galėtų padėti, - dūsaudamas pasakė jis. — Julius atvyko į 
miestą ir Luisas papasakos jam savo istoriją apie šėtono ataką, o aš 
taip ir neturėsiu jam ką pasakyti. Aš visiškai sutrikęs, iš tiesų. Kurį 
laiką, galbūt tik vieną dieną, aš jau buvau patikėjęs, jog esu gudra- 
galvis ir didis detektyvas. Bet aš nežinau nieko, visiškai nieko. Po 
dienų dienas trukusių tyrimų ir tardymų aš žinau tiek par, kiek ir 
Luisas, tik jis yra kūrybingas, o aš — ne. Būtų geriau, jei jūs visi iš čia 
pabėgtumėte, nelaukdami, kol Luisas paskelbs raganų medžioklės 
pradžią. 

Kaipgi jie gali pabėgti? Kaip jis tai įsivaizduoja? Kad jie atsistoja 
ir išeina — kaip herojai kažkokios knygos ar istorijos, atsitiktinai 
pakliuvusios į rankas, o paskui atidėtos į šalį, nes nusibodo sklaidyti 
jos lapus? 

— Jūs pernelyg smarkiai aukojatės dė kitų, - pasakė ji. — Aš ne- 
noriu bėgti, nes tuomet atrodytų, kad Karlota iš tiesų kalta. Bet juk 
tai netiesa. Jeigu ji ir išvyks iš šalies, tai tik ne kaip nebūtomis nuo- 
dėmėmis kaltinama moteris. Negi ji visą laiką turės slapstytis nuo 
inkvizicijos? Tas pats ir su Inesa. Aš mačiau, kad Jūs gerbiate ir ją, ir 
Karlotą, taigi turbūt tikrai nenorit, kad jos abi būtų apšauktos nu- 
sikalrėlėmis. Be to, aš norėčiau iki galo susitvarkyti savo reikalus. 

— Puiki ataskaita. O kas bus paskui? 

— Aš taip pat šito nežinau. Mes turime smarkiai pasistengti. Pa- 
pasakokit man, ką gi Jums pavyko išsiaiškinti. Galbūt aš sugebėsiu 
suprasti tai, ko nepavyko Jums. 

Antonija atsisėdo ant pagalvės, gulinčios ant grindų, ir prisi- 
traukė kojas. Ji kviečiamai pažvelgė į jį. 

Jis sutiko su jos pasiūlymu, nes neturėjo ko prarasti, o į ją žiūrėjo 
kaip į vienintelį žmogų, kuriuo galėjo besąlygiškai pasitikėti. San- 
dras papasakojo jai apie Bertanį, apie jo tarną Lipį, apie girtuoklį 
Bolcą, apie pokalbį su jaunuoju spaustuvės darbininku, apie išrink- 
tųjų asmenų Visuotinio Bažnyčios susirinkimo posėdį, apie savo 
nepavykusį bandymą susitaikyti su Matu ir apie pinigų skrynutę, 
rastą Vilefrenšo apartamentuose, apie kurią jam pranešė Forlis. Jis 
kalbėjo ilgai ir išsamiai, kaip galima tiksliau atpasakodamas pokal- 
bius ir nesileisdamas į bereikalingas smulkmenas. 

Ji savo ruožtu papasakojo jam tai, ko jis tikrai negalėjo žinoti: 
apie savo viešnagę pas Matą prieš Visuotinio Bažnyčios susirinkimo 
posėdį, apie tai, kad ji papasakojusi Marui apie Tulūzą, paskui — apie 
Vilefrenšo atsisakymą nuo sutarties, dėl kurios, be jokios abejonės, 
buvo kaltas Matas, nes pats pasigyrė sutvarkęs šį reikalą... 

Tą pačią akimirką ji sumikčiojo, suvokusi, jog prieštarauja pati 
sau. 

— Jūs sakėte, kad Vilefrenšo apartamentuose buvo rasti Konfe- 
deracijos guldenai? 

— Kartu su Venecijos dukatais, taip. 

— Ar Jums tai neatrodo keista? 

— Žinoma. Labai neįprastas derinys. 

— Ar Jūs kalbėjotės su Vilefrenšu prieš prasidedant Visuotinio 
Bažnyčios susirinkimo posėdžiui? — paklausė ji. 

— Taip, apie meną, juk Jūs žinote, koks jis buvo žmogus. Mes 
atėjome pirmieji, ir jis tiesiog užvertė mane savo postringavimais, 
pasakojo apie savo katedrą ir apie tai, kaip jis papuoš ją Jūsų sukur- 
tais vitražais ir... Palaukit. 


— Ar Jūs supratote, kas mane taip suglumino? 

— Leiskite man dar tris karus įkvėpti oro, - pasakė jis ir atidžiai 
įsistebeilijo priešais save. 

— Visų pirma - atkreipkite dėmesį į įvykių seką, — pasiūlė ji. — 
Prieš prasidedant posėdžiui aš pasakoju Matui apie Tulūzą. Tuo metu 
Vilefrenšas net negalvoja atsisakyti sutarties, su didžiuliu užsidegimu 
pasakoja Jums apie tai. O tučtuojau po Visuotinio Bažnyčios susi- 
rinkimo posėdžio jis atsisako šio sumanymo, nors Matas... 

— ...nors Matas tikrai neturėjo galimybės akis į akį pasikalbėti su 
Vilefrenšu, - užbaigia Sandras jos sakinį. — Tai reiškia, kad... 

— Taip, — pasakė ji, - būtent tai ir reiškia. Protu nesuvokiama, 
ar ne? 

Sandras bejėgiškai atsirėmė į krėslo atkaltę ir susiėmė už galvos. 
Jam prireikė geros valandžiukės, kol pagaliau prabilo: 

— Arba popiežius nieko apie tai nežino — tuomet iš begalinio 
dėkingumo jis tučtuojau rytoj paskirs mane kardinolu. Arba jis 
apie tai Žino, tuomet... 

Jis taip ir nebaigė sakinio. 

— Ką Jūs darysite? — paklausė ji. 


Juodu ilgai žvelgė vienas į kitą. 


Luisas pabučiavo anulus piscatoris taip jausmingai, lyg gražią moterį. 
Jis nuolankiai klūpojo, kol popiežius patraukė ranką ir leido jam 
suprasti, kad jis galįs atsistoti. Julius III sėdėjo ant mėlynu aksomu 
aptraukto minkštakrėslio savo sūnaus Inocento apartamentuose, 
susisupęs į apsiaustą, nes židinio ugnis dar nebuvo kaip reikiant už- 
siliepsnojusi. Šiame siaurame, baldų prigrūstame kambaryje visiškai 
nedarė įspūdžio jo visuomeninė padėtis — jis atrodė it dekoratyvinis 
elementas, visos šios butaforijos sudėtinė dalis. Jo masyviai figūrai 
ir didingiems, platiems mostams, kurie jam buvo būdingi taip pat, 
kaip ir garsus ir triukšmingas juokas, čia akivaizdžiai trūko erdvės. 
Šis popiežius nebuvo nei toks įtakingas kaip Grigalius VII, Kanosoje 
privertęs nusižeminti patį imperatorių, nei toks kaip Urbonas III, 
kviesdavęs krikščionis į karo žygius, nei toks, kaip Juliaus pirmtakas 


Paulius III, kurio visapusiškas išsilavinimas leido jam tapti moks- 

lininku, sėdinčiu Šventajame Soste. Julius buvo valdovas - kaip 
beveik visi popiežiai, taip ir jis galėjo sublizgėti aštriu protu, kai tik 
būdavo paliečiami jo interesai, tačiau jis nemokėjo įvairiapusiškai 
ir giliai mąstyti. Jis buvo panašus į apsukrų žemvaldį — tuščią, nuo- 
bodų, pinigus mėgstantį godišių. Šis banalumas aiškiai atsispindėjo 
jo veide ir pavandenijusiose akyse. Apskritai jie buvo vienas į kitą 
panašūs: tėvas ir sūnus. Inocentas išsirinko šiuos baldais ir nieknie- 
kiais užkištus apartamentus, o Julius puikiai čia tiko. 

Inocentas stovėjo už savo tėvo, atsainiai atsirėmęs į krėslo atkaltę. 
Tik jis galėjo leisti sau taip stovėti. Bet kuris kitas žmogus, net ir 
favoritas, už tai tučtuojau būtų buvęs įmestas į kalėjimą. 

Popiežius, aiškiai atsipalaidavęs savo sūnaus draugijoje, pra- 
bilo: 

— Na, de Sotai, klausau Jūsų. 

— Kaip jau anksčiau rašiau Jūsų Šventenybei savo ataskaitose, aš 
paverčiau visiškai neįmanomu dalyku bet kokį pavojingą senosios 
bažnyčios suartėjimą su radikaliomis protestantų jėgomis, kartu 
pasirūpindamas, kad imperatorius neturėtų dingsties mums prie- 
kaištauti dėl nenoro susitarti. 

— Vadinasi, mes nuolatos demonstravome reformos šalininkams 
savo norą ieškoti kompromisų? 

— Žinoma, Jūsų Šventenybe! — sušuko Luisas su ironiška, suo- 
kalbiška gaidele balse. — Bet vis dėlto, kad ir kaip būtų gaila, jie 
nesileido į jokius kompromisus. Ką gali padaryti Jūsų Šventenybė, 
jei Prancūzijos ir kitų šalių prelatai nenori pritarti visapusiškai baž- 
nyčios reformai? 

Julius kreivai šyptelėjo. 

— Ir kiek mums kainavo šių prelatų nepritarimas bažnyčios re- 
formai? 

— Ganėtinai nedaug. 

— Grįžę į Romą už sutaupytus pinigus iškelsime puotą, —- pasakė 
Julius, atsisukęs į sūnų. - Jūs, de Sotai, žinoma, taip pat esate joje 
laukiamas. Jums išties nepaprastai meistriškai pavyko pergudrauti 
ir protestantus, ir mūsų bažnyčios reformatorius. 

Luisas pridėjo prie širdies ranką ir žemai nusilenkė. 

— Jūs pernelyg man malonus, Jūsų Šventenybe. Tiesiog aš rei- 
kiamu laiku gaudavau reikiamą informaciją. 

— Ar elgėtės atsargiai? 

— Labai atsargiai. 

— Jei imperatorius išgirstų bent menkiausią gandą apie prelatų 
papirkinėjimą, kiltų tikrų tikriausia katastrofa. 

— Nesirūpinkite, aš ėmiausi visų būtinų atsargumo priemonių, 
Jūsų Šventenybe. 

— Taip pat ir durklo? — tiesiai paklausė jo Julius, suraukęs an- 
takius. 

Staigus pokalbio temos ir popiežiaus intonacijos pasikeitimas 
privertė Luisą sunerimti. 

— Negi Jūsų Šventenybei atėjo į galvą mintis, kad aš turiu kažką 
bendra su šiais kraupiais nusikaltimais? Garantuoju Jums... 

— Man nereikia jokių garantijų. Kvaliikuoto melagio - o Jūs 
toks ir esate, de Sotai —- mano įgaliotas melagis — priesaikos tokios 
pat tikros kaip ir paleistuvio amžinos meilės priesaikos. Ar Jūs grie- 
bėtės dar ir tokių priemonių, kurios neapsiribojo vien tik kyšių 
davimu - drastiškų priemonių? Jeigu taip, tai dabar yra pats tinka- 
miausias metas pasakyti man tiesą. Įspėju Jus, de Sotai, jei bandysite 
man sumeluoti... Aš visuomet atleidžiu už neteisėtus piniginius 
sandėrius, už mirtinas nuodėmes — beveik visuomet, už kvailystes — 
retai, o už melą - niekuomet. Ar girdit? Už melą — niekuomet! 

Paprastai Luisas nesileisdavo taip lengvai įbauginamas, tačiau 
staiga pavandenijusios popiežiaus akys tapo panašios į sakalo akis. 
Ir kadangi Luisas puikiai žinojo, kad pakaktų vieno vienintelio šio 
žmogaus žodžio, kad būtum pašalintas jam iš kelio, šis žvilgsnis 
padarė jam reikiamą įspūdį. Luisas pasijuto labai nejaukiai. 

Julius nesiskubino. Jis pagriebė tris vynuoges ir prarijo jas vienu 
ypu it karpis muses. 

— Na, gerai. Bet pasakykite man: kas čia, tiesą pasakius, vyksta? 
Ar tikrai Jūs tikite, kad Tridente siautėja velnias? 

— Tai atrodo man esąs vienintelis logiškas paaiškinimas, be 
to — nepaprastai naudingas paaiškinimas. Jūs tik pagalvokite, Jūsų 
Šventenybe - juk dėl Blogio valdovo pasirodymo Tridente pasidarė 

neįmanoma tęsti Visuotinį Bažnyčios susirinkimą. Netgi imperato- 
rius supras, kad mes negalime žiūrėti, kaip velnias vieną po kito žudo 
paties aukščiausio rango dvasininkus. Iki to laiko, kol bus sušauktas 
kitas Visuotinis Bažnyčios susirinkimas, praeis metai, galbūt dar 
vieneri. Imperatorius senas, jis sirguliuoja, sklinda gandai, kad jį vis 
labiau kamuoja melancholijos priepuoliai. Laikas yra nepaprastai 
svarbus veiksnys, Jūsų Šventenybe, jis - mūsų suokalbininkas. Pa- 
sinaudokime tuo. Tiesa... 

Popiežius palinko į priekį. 

— Tiesa? Tęskite, de Sotai. 

Luisas tučtuojau suprato, kad — nors kurį laiką jam ir prastai 
sekėsi — dabar jis vėl vadovauja šiam pokalbiui. Julius gaudyte gaudė 
kiekvieną iš jo lūpų sklindantį žodį. Jis, kaip ir buvo planavęs, pa- 
teikė jam įtikinamą žmogžudysčių paaiškinimą, o dar tokį, kuris 
atneš Juliui naudos. Galingieji mėgdavo būti viršesni už kitus ir 
nugalėti. O dabar Luisas pasakys, kokią kainą jam teks už tai su- 
mokėti. 

- Tiesa, Jūsų Šventenybe, mes turime įtikinamai pateikti mūsų 
nuomonę, kad čia siautėja Blogis, ir imdamiesi ryžtingų kovinių 
veiksmų priversti tuo patikėti ir patį imperatorių. Konkrečiau ta- 
riant, mes turime ištardyti ir suimti daug žmonių: kekšių, žydų, 
žolininkių, bepročių, lunatikų, košmarus sapnuojančių vaikų, įtar- 
tino elgesio asmenų... Mes skatinsime liaudį įskųsti visus įtartinus 
žmones, pasikviesime egzorcistus. 

Juliaus veidas persimainė, lyg jam kažkas būtų priminęs apie 
nemėgiamą giminaitį, tačiau linktelėjo galvą. 

— Leidžiu tai daryti. Ber nepamirškite, kad visiems šiems veiks- 
mams Jūs dar turite gauti vyskupo kurfiursto sutikimą, nes jis yra 
šio miesto valdovas. Tridente aš viso labo tik svečias. 

Luisas žemai nusilenkė. 

— Vargu ar vyskupas kurfiurstas išdrįs prieštarauti Jūsų valiai. 
Dėkoju Jūsų Šventenybei. - Jis krenkštelėjo. - Dar norėčiau išsi- 
aiškinti apie Karisimį. 

Luisas puikiai pasirinko tinkamą akimirką šiai temai. Visa to- 
lesnė strategija buvo jau aptarta ir sudarytas daug žadantis planas. 

Kiekvienas, bandantis sugriauti šį Juliui parankų planą, galėjo tikėtis 
pakliūti į jo priešų sąrašą. 

— Jūsų Šventenybe, Karisimis tapo nepaprastai pavojingas. Jis 
pernelyg smalsiai visur šniukštinėja ir gali atskleisti kai kuriuos 
kruopščiai paslėptus mano sandėrius. Žinokit, kad jis nepasižymi 
ypatingu gudrumu. 

Julius ir Inocentas susižvalgė tarpusavy. 

— Prieš Jums ateinant aš pasitariau dėl to su savo sūnumi ir mes 
nusprendėme, kad susidoroti su begale užduočių, užgriuvusių mūsų 
pečius Tridento mieste, paliksime kaip ir anksčiau — du, o ne vieną 
vizitatorių. 

— Sandras Karisimis niekuomet nesutiks pritarti Jūsų ir mano 
nuomonei, kad Tridente siautėja velnias, netgi priešingai — jis iš visų 
jėgų tai neigs, taigi smarkiai trukdys mūsų planams. 

— Aš pats rimtai su juo apie tai pasišnekėsiu. 

— Jis dingo lyg į vandenį. Vakar jis mane primušė ir išleido iš 
kalėjimo savo kaltę prisipažinusią velnio apsėstą moterį. Dar viena 
įtariamoji, veikiausiai jo padedama, pasislėpė nuo būsimo suėmimo. 
Šis vyras labai agresyvus, iš jo galima tikėtis visko, naujosios pareigos 
visiškai apsuko jam galvą, arba — visiškai įmanomas dalykas — jis 
pats yra šios problemos dalis. 

— Norite pasakyti — blogio dalis? 

— Kaip jau anksčiau minėjau, jo neįmanoma surasti, ir jis leidžia 
išsisukti įtariamiesiems nuo tardymo. Aš primygtinai prašau Jūsų 
Šventenybės atsižvelgti į mano prašymą surasti Karisimį ir jį suimti. 
Tardymas su kankinimais galėtų padėti išsiaiškinti, ar... 

— Jūs smarkiai perdedate, de Sotai, - didžiuliam de Soto nuste- 
bimui, įsiterpė Inocentas. — Karisimis išgelbėjo man gyvybę ir ištei- 
sino moterį, kurią Jūs buvote neteisingai apkaltinęs žmogžudyste. 

— Ne moterį, o kekšę, Jūsų Eminencija. Ji prisipažino esanti 
kalta. 

— Karisimiui geriau sekasi tirti žmogžudystes nei Jums, de 
Sotai. 

Luisas vos begalėjo susitvardyrti. Ir kas gi manėsi esąs tas netašytas 


prasčiokas, kurio galvoje vien tik tinginystės ir girtuoklystės! 

— Prašau man atleisti, Jūsų Eminencija, bet Jūs apie tai nieko 
neišmanote. 

— Sandras Karisimis narsiai stojo tarp manęs ir žudiko, arba 
remiantis Jūsų paties sukurta teorija, galbūt geriau sakyti — tarp 
manęs ir velnio. 

— Aš nesiginčiju, kad Karisimis narsus, Jūsų Eminencija, bet jo 
užmačios man atrodo esančios nelabai geranoriškos. 

— O man atrodo neįtikinami Jūsų pateikti žmogžudysčių mo- 
tyvai, de Sotai. 

Popiežius Julius atsistojo ir tučtuojau pertraukė šį žodžių mūšį. 

— Kalbėdamas apie planuojamą puotą Romoje aš tikrai neturėjau 
galvoje skerstuvių puotos. 

Julius žvilgčiojo tai į Luisą, tai į Inocentą, paskui perėjo per 
kambarį ir atsistojo prie lango. Pilka, šalta apniukusios popietės 
šviesa išryškino paprastai nuo alkoholio paburkusį jo veidą ir sulydė 
į ledo luitą veido bruožus. 


Jie laukė, ką jis pasakys. 


Jis buvo kaip drugelis, uždarytas kambaryje ir pašėlusiai plazde- 
nantis sparnais. Ieškodamas Karlotos jis aukštyn žemyn aplaipiojo 
visus šlaitus ir tūkstančius kartų šaukė jos vardą. Paskui jam tapo 
aišku, kad ji kažkur išėjo. 

Jis patraukė palei upę, nors tai buvo aplinkinis kelias. Kitas kelias, 
daug tiesesnis nei šis, buvo kur kas pavojingesnis, o ant žemės jau 
leidosi sutema. Keletą akimirksnių besileidžianti saulė prasiskverbė 
pro siaurą plyšiuką horizonte ir žemę nutvieskė prislopinta šviesa, 
primenanti vėsių ispaniškų katedrų viduje tvyrančią prieblandą. 
Tolumoje buvo matyti Tridento miestas, stogų, bokštų ir sienų 
kontūrai, paskendę rausvoje šviesoje it vario raižinys. Veikiai visas 
šias spalvas užgesino pilka, vis tiršėjanti sutema. Kaip ir kiekvieną 
vakarą, iš upės vidurio pakilo rūkas — driekdamasis aukštyn jis virto 
fantastiškiausiomis figūromis, šlapio rūko vaiduokliais, paskui visi 
šie dariniai išskysdavo ore, pasklisdavo virš vandens, apgaubdavo 
upę ir pamažu šliauždavo į krantą. Ir visa tai vyko mirtinoje ty- 
loje - kaip pati slapčiausia paslaptis. 

Taip pat ir Karlota — Jeronimas tai nujautė — turėjo paslaptį: 
jos amatas, praeitis ir visa jos dabartis buvo jam it neatrasta žemė. 
Tai buvo viena iš priežasčių, kodėl jis ją mylėjo. Nuo pat Adelaidės 
mirties — ne, jis turėjo tai sau prisipažinti — dar niekados - Jeronimas 
nebuvo sutikęs tokios moters. Karlota nebuvo tokia kaip tūkstančiai 
patelių, kurioms nerūpėjo niekas, išskyrus atžalų auginimą, maisto 
paiešką ir namų židinio gynimą. Joje slypėjo kažkokia kančia, su- 
teikdama jai laisvės ir nekasdieniškumo atspalvį ir virpindama jam 
širdį. Jis buvo greta jos, nebodamas nieko. Jokia Evangelija nebuvo 
jam svarbesnė už ją. Sėdėti, miegoti, kvėpuoti, mirti greta jos kūno 
Jeronimui buvo viskas — tokia pat svarbi jam buvo tik Antonijos 
laimė. Karlotos ir jo likimai lemtingai susipynė, ir bet kokia tamsa, 
užplūdusi jos širdį, neišvengiamai persiduodavo ir jam. Taip buvo 
nuo pat tos dienos, kai jis pirmą kartą ją sutiko. 

Niekas nesukelia tokio paniškos baimės priepuolio kaip visiška 
tamsa, negailestingai juoda sutema. Karlota tai suprato, kai visai 
netoli jos kelionės tikslo netikėtai užgeso fakelas. Slaptojo tunelio 
pabaiga — durys, vedančios į Palazzo Miranda vidų, buvo tik už 
trisdešimties ar keturiasdešimties žingsnių — be šviesos tai atrodė 
begaliniai ilgi žingsniai. Nė vieno žmogaus akys negali priprasti 
prie visiškos tamsos. 

Iš pradžių ji stovėjo it suakmenėjusi, nedrįsdama kvėpuoti, ne- 
drįsdama pajudėti, lyg eirų Dantės keliu per visus devynis pragaro 
ratus ir bijotų nuslysti nuo kelio ir pradingti pragaro bedugnės 
liepsnose. Ir tik pagaliau suvokusi — taigi, iš tiesų supratusi! - kad 
jai nėra ko bijoti, ji nugalėjo šią siaubingą baimę ir, grabinėdamasi 
už sienos, labai lėtai, žingsnelis po žingsnelio patraukė tolyn. Jai 
atrodė, kad ji jau valandą tipena tamsoje, bet iš tiesų galėjo būti 
prabėgę viso labo tik dešimt akimirksnių — ji to nežinojo. 

Galų gale ji išgirdo balsus, prislopintus, sklindančius kažkur 
tolumoje, ir veikiai užčiuopė pirštų galiukais duris. Priglaudė 
ausį prie medžio ir bandė suprasti, kas su kuo čia šnekasi. Deja, 
medinės durys buvo pernelyg storos. Ji vylėsi, kad tai Džovanis 
Marija del Montė, popiežius, jos dukters žudikas, kalbasi su savo 
sūnumi, bet tiksliai galėjo tai sužinoti tik pravėrusi šias duris. 
Kadangi durys buvo paslėptos po kilimu, kabančiu ant sienos, 
kol kas nebuvo ko baimintis, kad ją kas nors pastebės. Bet ar šios 
durys negirgžda? 

Karlota bandė prisiminti. Ar tuomet, kai prieš keletą dienų ji 
čia lankėsi, šios durys girgždėjo? Labai įmanomas dalykas. Jos buvo 
senos ir labai ilgai niekas jų nevarstė. 

Kad ir kaip Karlota stengėsi, vis dėlto nieko negalėjo prisiminti. 
Tuomet ji buvo pernelyg smarkiai susijaudinusi, pernelyg įsigilinusi 
į savo keršto planą, kad būtų kreipusi dėmesį į tokią nereikšmingą 
detalę. 


Jeigu ji dabar neatvers šių durų, tai niekuomet to ir nesužinos. 

Ji palietė - jau vien tai buvo didžiulė rizika — durų rankenos 
bumbulą. Nepermatomoje tamsoje tai padaryti buvo dvigubai 
sunkiau nei paprastai, nes visai nebuvo matyti nei daiktų, nei 
judesių. 

Karlota puikiai susidorojo su savo užmačia. Durys atsivėrė be 
menkiausio garso. Dabar ji iš lėto patraukė jas į save. 

Arjos girgžtelėjo? 

Ne, jos negirgžtelėjo. Pro sieninį kilimą, priešais kurį ji dabar 
stovėjo, smelkėsi prislopinta šviesa. 

Ji išsigando. Inocento balsas buvo taip neįtikėtinai arti. Jeigu 
nebūtų šio kilimo, ji būtų galėjusi paliesti jį ranka — arba nudurti 
peiliu. Tačiau veikiai ji atsisakė šios užmačios — Inocentas liovėsi 
buvęs jos keršto tikslas. Jis buvo paprastas, geras vaikinas, galbūt 
tokia pati savo tėvo popiežiaus auka kaip ir ji, be to, jis visomis 
išgalėmis stengėsi apginti Sandrą. 

— Sandras Karisimis, - pasakė Inocentas, — yra vienas iš tų 
itin retai tarp dvasininkų pasitaikančių nuoširdžių ir atviraširdžių 
žmonių. Bet kuris iš jų tarpo manęs nekentė arba man pataikavo. 
Sandras nieko manęs neprašė — tik leidimo tęsti savo darbą, nors 
būtų galėjęs gauti kur kas daugiau. Būtų užtekę tik vieno jo žodžio, 
ir aš paskirčiau jį savo sekretoriumi, administraciniu pareigūnu... 
Romoje jis galėtų tučtuojau padaryti svaiginamą karjerą. Tačiau jo 
nedomina tokie dalykai. Savo vidinėmis dorybėmis jis daug prana- 
šesnis už Jus ir už mane, ir būtent tai Jums labiausiai nepatinka. 

— Juokinga! — Tai buvo de Soto balsas. - Nieko nesakau apie 
Jūsų patirtį, tačiau, remdamasis savo ir Sandro Karisimio santykiais, 
galiu tvirtinti, kad jis visuomet pasižymėjo labai skurdžia vaizduote, 
buvo lengvai valdomas žmogus, jį būdavo nesunku sužavėti — tai 
buvo eilinis avinas iš avinų bandos. Būtent todėl jis ir buvo puikus 
asistentas, bet nieko daugiau. 

— Bet paskui jis vis dėlto tapo savarankiškas ir Jūs išsigandote, ar 
ne? Jūs kažką slepiate nuo mano tėvo, o Sandras Karisimis šį bei tą 
sužinojo ir mina Jums ant kulnų. Ar tik nebūsite padaręs su pinigais, 
kuriuos aš perdaviau Jums nuo tėvo, kad įvykdytumėt jo užduotį, 


kažką tokio, ko neturėjote daryti? 

— Šis pokalbis veda į niekur. Jūs pasinaudojote visomis savo ga- 
limybėmis, kad įtikintumėt Julių, o aš - savosiomis. Mes kovojome 
lygiaverčiais ginklais. Aš nugalėjau. Aš visuomet mokėdavau nuga- 
lėti. Ar žinot, kodėl man buvo lengva Jus nugalėti? Tikėtis sulaukti 
popiežiaus dėkingumo žmogui, išgelbėjusiam jo sūnui gyvybę, 
buvo išties daugiau nei naivu. Jūs nieko neišmanote apie valdžią, 
apie visą valdžios mechanizmą, apie valdžios gavimą ir apie tai, kad 
dėkingumas yra tokia prabanga, kurią gali sau leisti tik nedaugelis 
šio pasaulio galingųjų. Mano argumentai buvo geresni, bet kas iš 
to? Jūs turite kardinolo kepurę, rūmus, krūvas brangenybių, vyno, 
moterų... Kodėl sukat sau galvą dėl kažkokio vargano vienuolio? 

— Jau šis Jūsų klausimas parodo, koks esate žmogus. Jei ne Ka- 
risimis, manęs jau nebūtų tarp gyvųjų. Jis mano draugas, ir aš jam 
pažadėjau... 

— „Jis mano draugas, aš jam pažadėjau“, — pertraukė jį Luisas de 
Sotas, pakartodamas šiuos žodžius paniekos kupinu balsu. — Galima 
būtų pamanyti, kad aš ką tik kalbėjau su siena. Kad ir kaip ten būtų, 
Sandras Karisimis nuo šiol yra viso labo tik nemalonus prisimi- 
nimas, liūdna istorija su gražiu vardu, kuria po kelių mėnesių niekas 
nebesidomės, taip pat ir Jūs. Tik nebandykite to neigri. Šiaip ar taip, 
popiežius paklausė mano patarimo. Man suteikti platūs įgaliojimai. 
Jeigu tik man pavyks rasti Sandrą, kekšę Karlotą, beprotę mergaitę 
ir Benderių šeimą, jie bus pirmieji, kuriems bus iškeltos bylos... 

Karlota susvirduliavusi atšoko nuo durų. Kaip neregė ji puolė 
į slaptojo tunelio tamsybes. Nebodama nė menkiausio atsargumo, 
atsitrenkdama į sienas, klupčiodama ir vėl keldamasi nuo žemės, 
ji bėgo vis tolyn. Jos galvoje neliko vietos mintims apie kerštą. Ji 
privalėjo įspėti Antoniją ir visus kitus. Ji privalėjo būti greitesnė. 


— Na, tavęs tai tikrai nesitikėjau išvysti, - pasakė Matas ir jo akyse 
pasirodė pasitenkinimas. 

Nors jis ir pastebėjo du sargybinius, stovinčius kitoje gatvės 
pusėje, bet nieko neklausinėjo. Jis žengė į priekį, apšviesdamas kelią 
į Casa Volterra mažute aliejine lempele. Ant stalo buvo padėta me- 

dinė lėkštė, dvi plonos riekelės duonos ir nedidelis padėkliukas su 
lašiniais ir sūdyta silke. 

— Aš kaip tik užkandžiauju, — pasakė jis. — Tarnas šiandien pa- 
siėmė išeiginę. Taigi mes esame visiškai vieni. 

Buvo šalta, židinyje degė tik mažas glėbelis malkų, tačiau neat- 
rodė, kad Matą tai būtų smarkiai jaudinę. Jis pastatė aliejinę lempelę 
ant stalo ir atsisėdo. Atrodė esąs visiškai bejausmis. 

Dviejose ant grindų stovinčiose dėžėse buvo tvarkingai sudė- 
liotos kelnės, švarkai, skrybėlės, pora drabužių buvo užmesta ant 
kėdžių atkalčių. 

— Rytoj, o galbūt tik poryr aš išvyksiu iš Tridento, - paaiškino jis, 
žiūrėdamas į šią betvarkę. - Žmogžudystės, inkvizicija, persigandę 
eminencijos, popiežiaus vizitas — visa tai liudija, jog tolesnės derybos 
su Romos bažnyčia visiškai neįmanomos. Aš pranešiu savo hercogui 
liūdną žinią, kad nematau jokios tikimybės, jog susivienys dvi viena 
kitos atžvilgiu priešiškai nusiteikusios bažnyčios. 

Antonija tik žiūrėjo į jį netardama nė žodžio. Jos žvilgsnis klajojo 
jo veidu it žemėlapiu, kurį ji norėjo suprasti. 

Jos nekalbumas suglumino jį. 

— O tu? Atėjai manęs atsiprašyti? 

Ji negalėjo užgniaužti pašaipaus atodūsio. 

— O Dieve, na ir komediantas gi tu, - pasakė ji. — Aš iš tiesų 
manau, kad tu žiūri į pasaulį lyg į teatro ložę, prieš kurią vaidini savo 
spektaklį. Mes esame tavimi besižavintys žiūrovai, kuriuos tu nuvedi 
į kitą realybę, suvilioji, suklaidini ir visaip kitaip vedžioji už nosies. 
Mes esame tau visiškai atsidavę, tu mus glostai ir lepini. Tavo vaidyba 
tokia įtikinama ir puiki, kad aš net nežinau, ar tu pats dar pajėgi at- 
skirti aktorių Matą Hageną nuo žmogaus Mato Hageno. Kad tubūni 
pats savimi? Vaidini prieš mane, prieš Sandrą, savo motiną Elizą, savo 
mirusią žmoną, o Visuotinio Bažnyčios susirinkimo delegatams tu 
pademonstravai tikrą vaidybos meno šedevrą. Aš klausinėju pati savęs: 
prieš ką gi tu nevaidini? Ar yra šiam pasaulyje toks žmogus? 

Jo veide - šiame marmuro luite su įspūdingomis mėlynomis 
akimis nevirptelėjo nė menkiausias raumenėlis. 

— Kadangi esi viso labo tik moteris, piešianti ant stiklo ir kli- 
juojanti vieną prie kitos stiklo šukes, aš nekreipsiu dėmesio į tavo 
beprotiškus paistalus. 

Antonija pasilenkė virš stalo, atidžiai pažvelgė į jį ir pasakė: 

— O be reikalo. 

Ji čiupo sūdytą silkę ir žaismingai it vaikas padėjo ją ant stal- 
viršio. 

— Tuomet leisk man suvaidinti tau savo pjesę, — tarė ji. - Ma- 
nykime, kad ši silkė esi tu. Labai panaši į tave, bent man taip at- 
rodo. Matas Hagenas, silkė, yra kuklus Viurtembergo hercogo dip- 
lomatas. Šis hercogas, užkietėjęs protestantas, pralaimėjo karą su 
kataliku imperatoriumi ir dabar yra priverstas pademonstruoti savo 
geranoriškumą. Nenorėdamas prarasti savo valdų ir hercogo titulo, 
jis nedelsdamas tampa bažnyčių susivienijimo šalininku ir siunčia 
silkę į Visuotinį Bažnyčios susirinkimą Tridento mieste, pavesdamas 
jai atlikti oficialią užduotį: derėtis dėl priešiškai viena kitos atžvilgiu 
nusiteikusių bažnyčių susivienijimo ir tuo pačiu metu įsakydamas 
paslapčiomis visomis išgalėmis stengtis, kad šis procesas neįvyktų, 
arba bent jau pabandyri jį kuriam laikui atidėti, nes imperatorius 
senas, be to, kas žino, ar nuo jo nenusigręš laimė. 

Ji čiupo lašinių gabaliuką ir padėjo jį greta silkės. 

— Šrai čia — Luisas de Sotas. Ne itin vykęs palyginimas, bet, 
deja, jau nebeliko nei vieno agurko. Luisas — lašiniai — turi išspręsti 
panašią problemą kaip ir silkė — Matas. Jo viršininkas — popiežius, 
tiesą pasakius, taip pat visiškai nenori vienytis su protestantais, nes 
ateityje jo neišvengiamai lauktų didelė bažnyčios reforma, o ši savo 
ruožtu smarkiai sudrebintų paties Dievo paklotus pontifikato pa- 
matus. Kita vertus, popiežius bijo piktojo imperatoriaus, kad šis 
nenušluotų jo nuo žemės paviršiaus, jei tik jis pasipriešintų abiejų 
bažnyčių susivienijimui. Taigi jis, kaip ir hercogas, atsidūrė tarp 
dviejų baimių it žvėris, užspeistas tarp dviejų ugnių: jis bijo, kad 
imperatorius išstums jį iš sosto, taip pat bijo nusidėti savo išpažįs- 
tamam tikėjimui ir išduoti savo paties interesus. Fatališka padėtis, 
dilema - ir nuostabus siužetas pjesei, kurioje verda tiesiog senovės 
Graikijos dramų vertos aistros. 

Antonija, kuri džiūgavo galėsianti suvaidinti šį spektaklį ir išsi- 
kovojo, kad ne Sandras, o ji pati jį inscenizuotų, atsistojo ir teatra- 
liškai nusilenkė. 

— Pirmasis veiksmas, lašinių ir silkės scena. Jie abu yra varžovai: 
vienas — užkietėjęs protestantas ir popiežių priešas, o kitas — už- 
kietėjęs sentikis, jėzuitas, tarnaujantis popiežiams; vienas mielai 
paverstų Romą griuvėsiais, o kitas norėtų dar labiau sustiprinti jos 
galią, vienas nekenčia vienuolių, o kitas pats yra vienuolis. Ir abu jie 
nenori užsitraukti sau nešlovės, abu yra diplomatai, puikiai įvaldę 
retorikos meną. Visa tai byloja, kad juodu negailestingai susirems 
žūtbūtinei kovai. 

Antonija išsitraukė trumpą gluosnio rykštelę ir suėmė ją už 
abiejų galų. 

— Tiesiog neįmanoma būtų surasti dar didesnių priešingybių: 
Matas su savo pasaulėžiūra stovi štai čia, o Luisas su savo įsitikini- 
mais — visiškai priešingoje pusėje. Bet tu tik pažiūrėk... — Ji sulenkė 
gluosnio vytelę lanku ir abu jos galai susilietė. - Kuo labiau vienas 
nuo kito nutolę skirtingi poliai, tuo didesnė tikimybė, kad jie susi- 
tiks. Jus abu — tave ir Luisą de Sotą kamuoja ta pati problema, taigi 
judu ir susivienijote. Viešai deklaruodami teologinius disputus ir 
derėdamiesi dėl kompromisų jūs abu sukuriat regimybę, kad sie- 
kiate įgyvendinti imperatoriaus išsvajotą bažnyčių susivienijimą, o 
už kulisų drauge kurpiate visiškai kitokį siužetą. Koks rafinuotas 
planas: dviveidė Penelopė, kuri, pasislėpusi nakties sutemose, nuolat 
išardo nuotakos suknią, audžiamą dienos šviesoje, taip norėdama 
atitolinti jai nemielų vedybų datą. Kuriam iš judviejų į galvą atėjo 
tokia geniali mintis? 

— Man. — Matas patenkintas nusišaipė. —- Vos sužinojęs, kad 
de Sotas paskirtas Visuotinio Bažnyčios susirinkimo delegatu, aš 
parašiau jam atitinkamo turinio laišką. 

— Sveikinu jus, silke. Jūs padarėte visiškai neįmanomu dalyku 
tai, kad vienas iš jūsų papultų į savo viršininko nemalonę, nes vyk- 
dydamas šį planą nė vienas iš judviejų ne tik kad nepatirs pralai- 
mėjimo, bet ir laimės. Taip pat ir hercogas bei popiežius, kuriems 
niekas negalės papriekaištauti, jog jie nesistengė. 

Matas lėtai atsistojo ir pradėjo ploti — iš pradžių santūriai, bet 
paskui vis garsiau ir garsiau. Ji mėgavosi jo aplodismentais ir žemai 
lankstėsi. 

— Puikus vaidinimas, mano mieloji. 

— O juk tai dar ne viskas, mano mielasis. Negi nenori sužinoti, 
kaip mes visa tai supratom? Sakydama „mes“ aš turiu omenyje 
Sandrą ir savo kuklų asmenį. Jūs buvote tiesiog nuostabūs intri- 
gantai, iš tiesų. Taip sumaniai paslėpti savo kėslus jums sekėsi dar 
ir dėl to, kad vien jau mintis apie tai, kad jūs galėtumėt veikti ranka 
rankon, yra tokia atgrasi, jog niekas nebūtų susiprotėjęs. Tačiau apie 
tai susimąstyti mane privertė skirtingos monetos Vilefrenšo pinigų 
skrynelėje. Venecijietiškas monetas jam įteikė Luisas de Sotas, nes 
jis atkeliavo iš pietų pusės per Venecijos Respubliką; Konfederacijos 
guldenus jam pakišai tu, nes atkeliavai iš šiaurės vakarų, bet dėl visai 
suprantamų priežasčių nenorėjai su juo atsiskaityti Viurtembergo 
monetomis. O paskui ta istorija su Tulūza... Tu čia truputį nevyku- 
siai apsimelavai, mano mielas. 

— Kodėl? 

— Tu pats prisipažinai perkalbėjęs Vilefrenšą ir privertęs jį atsi- 
sakyti sutarties su manimi ir mano tėvu. Bet kada gi spėjai pasikal- 
bėti su Vilefrenšu? Prieš posėdį jis sėdėjo su Sandru, o tučtuojau 
po posėdžio atėjo žinia, kad sutartis atšaukiama. Kai Sandras man 
papasakojo, kad judu su de Sotu pavėlavot į posėdį... 

— Labai gerai, - pagyrė jis. — Prieš posėdį aš iš tiesų paprašiau 
de Soto perduoti Vilefrenšui dar vieną mažutėlę mūsų sandėrio są- 
lygą. Žinoma, visų svarbiausia buvo tai, kad jis privalėjo nepritarti 
bet kokiai reformai. Už tai jis gavo daug pinigų, už kuriuos ketino 
nusipirkti meno vertybių. 

Ji linktelėjo galvą. 

— Bet kas, gavęs šitiek pinigų, mielai įvykdys nereikšmingą pa- 
pildomą sąlygą, juolab kad ji jam ne tiek daug ir reiškė. Antrasis 
veiksmas, pirmoji žmogžudystė. Tu bandai perkalbėti Bertanį — 
galbūt net ir papirkti, kad jis atsisakytų savo ekstremalios pozicijos 
bažnyčios reformos atžvilgiu. Jis, aišku, labai nustemba, kad tas, kurį 
laikė savo sąjungininku, nori sukliudyti įgyvendinti bažnyčios re- 

formą ir suvienyti bažnyčias. Tu tikėjaisi šito, todėl pinigai, kuriuos 
jam siūlei, buvo tiesiog milžiniški. Taigi „susimetėt“ su Luisu. Tačiau 
šįkart jums nepasisekė. Bertanis įsiuto ir puolė grasinti. Nors tu ir 
išėjai, bet tik todėl, kad vėliau sugrįžtum ir jį nužudytum. 

Matas nusikvatojo. Jis stvėrėsi už pilvo plyšdamas juokais ir 
pliaukšėjo delnu per stalą, šluostydamasis iš akių ištryškusias ašaras, 
vėl klestelėjo ant kėdės ir vos nenuvirto. 

— Nuostabu, — vargais negalais ištarė jis, truputėlį nusiraminęs. — 
Kad kas būtų girdėjęs, ko čia prikalbėjai — tai buvo išties nepaprastai 
juokinga. 

Ji susiraukė. 

— Labai ačiū, bet aš nesuprantu, kas gi čia juokinga. 

— Viskas labai puikiai apmąstyta ir pateikta. Aš jau ketinau pava- 
dinti tave pačia protingiausia moterimi pasaulyje, tik staiga — zai. Tu 
kalbi sakinį po sakinio jau visą pusvalandį — sakai grynų gryniausią 
teisybę, viskas sutampa taip tiksliai, jog darosi nejauku - atrodo, lyg 
būtum ten buvusi. O paskui tas tavo paskutinis sakinys akimirksniu 
supleškina visus tavo iškovotus laurus, nes šis sakinys, mano mieloji, 
gerbiamoji Antonija, yra visiška nesąmonė. 

Ji sudvejojo. Iki šiol Matas sutiko su viskuo, ką ji sakė. Ar jis 
buvo nepaprastai rafinuotas, ar ji iš tiesų klydo? Nei Sandras, nei 
ji pati, tiesą pasakius, neturėjo tikslių įrodymų, kad Maras buvo 
žudikas, bet tai pasirodė jiems pati tinkamiausia išvada, nes viskas 
taip tiksliai sutapo: slaptas Luiso ir Mato susitarimas, Vilefrenšo 
papirkimas... Jeigu Matas arba Luisas nežudė, tai kas gi dar galėjo 
būti tas žmogžudys? 

— Galbūt Bertanį nužudė Luisas de Sotas, — pabandė spėti ji, — ir 
nuo tavęs tai nuslėpė? 

— Aš prasėdėjau su Luisu pusę nakties, iki pat paryčių. Mes 
aptarėme tolesnį veiklos planą. 

— Puikus alibi. Jūs dangstote vienas kitą. 

Matas atsiduso. 

— Galvok, ką nori, vis tiek negalėsi įrodyti ničnieko, ko čia pripa- 
sakojai. Tuos mažučius įkalčius, kuriuos tau pavyko aptikti, lengvai 
paslėpsiu, susitaręs su Luisu de Sotu. 

— Ne, tau nepavyks to padaryti. Nes, mano mielas, tu esi areš- 
tuotas. Žvilgtelk pro langą. 

Ji stebėjo, kaip jis praveria langą ir žiūri į menkai apšviestą gatvę. 
Ji atsivedė du sargybinius, kuriems Sandras iš anksto buvo davęs 
trumpus nurodymus. Matas iš tiesų buvo kalinys. Jis galėjo viską 
neigti, tačiau netrukus Luisas de Sotas pateks į Sandro jam paspęstus 
spąstus, štai tuomet Matui nepadės jokie išsisukinėjimai. 

— Luisas niekuomet neleis, kad taip nutiktų! - sušuko Matas ir 
nubėgo laiptais žemyn. 

Antonija nusekė paskui jį. 

Jis atplėšė duris. 

— Ar tai tiesa? Aš areštuotas? Tai Karisimio darbas! Iučtuojau 
reikalauju leisti man pasikalbėti su Luisu de Sotu. Jis tuoj pat įsakys 
atšaukti mano areštą. 

"Tuo tarpu prie dviejų kareivių, kuriuos buvo atsivedusi Antonija, 
prisijungė dar du. 

— Nesijaudinkit, — vienas iš jų pasakė Matui. - Sandro Karisimio 
įsakymai tapo niekiniai. Jis neseniai atšauktas iš einamų pareigų. 

Jis kreipėsi į Antoniją: 

— Antonija Bender? Gavau įsakymą Jus suimti. Jūs kaltinama 
suteikusi prieglobstį raganoms. 


Sandrui kažkuo nepatiko įvykių, kuriuos juodu su Antonija bandė 
atgaminti, eiliškumas. Žinoma, Antonijos teorija iki tam tikro 
momento skambėjo nepaprastai įtikinamai, nors ir labai netikėtai, 
neįprastai, bet vis dėlto - įtikinamai. Pabandžius įsivaizduoti, kad 
jos įtarimai teisingi, galėjai daug ką paaiškinti. Daug ką, tačiau 
ne viską. Kaip visiškai neseniai jis nelabai norėjo tikėti, kad Kar- 
lota - žudikė, taip dabar niekaip negalėjo patikėti, kad tai padarė 
Matas. Tačiau kodėl jis negali tuo patikėti? Galbūt todėl, kad vieną 
kartą jau buvo neteisingai pareiškęs Matui įtarimus žmogžudyste, 
patikėjęs girtuoklio Bruno parodymais? Galbūt jis bijojo apsijuokti 
dar kartą? O galbūt baiminosi būti pernelyg neobjektyvus, apkal- 
tindamas Matą? Juk asmeniško pobūdžio jausmai apremdo sveiką 
protą — jam pačiam teko tuo įsitikinti. Gal ir Antonija pateko į to- 

kius pačius spąstus? Jam niekaip nepavyko sudėlioti šios sudėtingos 
mozaikos — joje trūko detalių, nesiderino spalvos, raštai... 

Bet dabar buvo tiesiog beprasmiška įsileisti į savo širdį abejones. 
Jie jau pradėjo vykdyti aptartą planą, Antonija išėjo, o jis turėjo 
pakankamai daug darbo, nes reikėjo paruošti patikimus žabangus. 
Tiesą pasakius, tai buvo geras planas, nors ir labai rizikingas, pilnas 
galimų netikėtumų, bet pats geriausias planas, kokį jie įstengė su- 
galvoti esant tokioms sudėtingoms aplinkybėms. 

Palikęs ateljė ir eidamas per Palazzo Rosato, jis vėl prisiminė 
kekšių simbolį. Jie abu niekaip negalėjo paaiškinti, kodėl jis buvo 
rastas tik ant Bertanio kūno, o ant kitų dviejų lavonų - ne. Taip 
pat niekuo negalėjai paaiškinti ir Kespedeso bei Vilefrenšo mirties 
priežasties. Galbūt jie tapo Luisui ir Matui pernelyg pavojingi? 

Jis atsiminė, kad Vilefrenšas su Kespedesu šnekučiavosi Visuo- 
tinio Bažnyčios susirinkimo atidarymo dieną. Jie stovėjo tik už poros 
žingsnių nuo Roulandso ir Mato ir kažką laikė rankose. Tai ir buvo 
vienintelis jų susitikimas, vienintelis bendrumas, kurį tarp jų pa- 
vyko pastebėti Sandrui. Keista, kad jis būtent dabar prisiminė šią 
veikiausiai nereikšmingą smulkmeną. 

Jis priėjo laiptus, tik staiga kažkas iš už nugaros uždėjo jam ant 
peties ranką. Karlota. 

— Ką, po paraliais, Jūs čia veikiate?! - sunkiai slėpdamas susier- 
zinimą sušuko jis. — Juk privalėjot pasilikti trobelėje! Ir iš kur Jūs 
apskritai čia išdygot? 

Ji mostelėjo ranka į rūsio duris. Buvo uždususi, be to, jis paste- 
bėjo, kad jos suknelė suplėšyta ir dėmėta. 

Karlota įsitraukė jį į juodą įėjimo į rūsį angą ir nusivedė per 
tamsą, neatsakinėdama nei į vieną jo klausimą. Ji sustojo priešais 
sutrūnijusių senų baldų stirtą. 

— Už jų yra slaptas tunelis. Aš ten buvau, buvau Mirandos rū- 
muose, prie Inocento del Montės apartamentų. 

Ji paskubomis, labai paskubomis viską jam papasakojo, jos balsas 
trūkinėjo, o kartais visiškai nutildavo. 

— Prašau pasakoti viską iš eilės, — tarė Sandras. — Papasakokit 
viską iš pradžių. 

Ji pakluso jo reikalavimui ir atpasakojo visą Luiso ir Inocento po- 
kalbį, o keletą kartų jis dar kartą jos kai ko paklausdavo, norėdamas 
viską kuo geriau įsidėmėti. Tai, ką ji pasakė, buvo jam didžiulė staig- 
mena. Ne jo atšaukimas iš einamų pareigų — kad taip gali nutikti, 
jis tikėjosi jau ne vieną dieną, ir vis dėlto šis įsakymas buvo duotas 
būtent dabar, o tai nepaprastai apsunkino jo planą arba netgi padarė 
jį visiškai neįmanomą. O iš tiesų labiausiai jį apstulbino Karlotos 
prisipažinimas, kad ji norėjusi nužudyti Inocentą del Montę arba 
netgi patį popiežių. 

— Vadinasi, tai buvote Jūs? — pertraukė jis ją. — Ta žmogysta, 
įsisupusi į juodą apsiaustą, ta neseniai įvykusi Inocento „medžioklė“ 
naktį... Kodėl? Kokios priežastys paskatino Jus tai daryti? 

— Dabar tai neturi reikšmės. Supraskit, mums reikia bėgti iš 
Tridento, mums visiems. Kur Antonija? 

— Išėjo, ji... Per vėlu, mes nepavysime jos. Ji jau pas Matą. 

— Tuomet eikime tenai ir išsiveskime ją. 

— Ji jau bus suimta. 

Jos veidą aptemdė pykčio debesis. 

— Jūs ketinate palikti Antoniją bėdoje? Norite it žiurkė pasislėpti 
rūsyje? Bailys! - sušuko ji ir nusigręžė nuo jo. 

Jis stvėrė ją už rankos, o kai ji norėjo išsprūsti iš jo gniaužtų, dar 
tvirčiau ją suspaudė. 

— Kaip man slaptuoju tuneliu nusigauti pas Inocentą? 

— Tik be reikalo sugaišit laiką, — sudirgusi atrėžė ji. — Ar Jūs 
manęs nesiklausėt? Jis veltui bandė Jums padėti, juk aš Jums tai jau 
papasakojau. Jis negalės padėti ir Antonijai. 

— Vadinasi, mums belieka truputį palaukti. Aš ketinu taip smar- 
kiai sudoroti Luisą de Sotą ir nukreipti jo dėmesį, kad Inocentui 
tikrai pavyks mums pagelbėti. 

— Kaip sau norit. Aš galiu nuvesti Jus į Inocento namus. 

— Ne, aš eisiu vienas. 

Ji paaiškino jam visą kelią. Kadangi ilgametis darbas pas Luisą 
pripratino jį įsiminti nepaprastai daug dalykų, jis be vargo sugebėjo 
įsidėmėti klaidų kelią koridorių labirintais. 

— Prieš eidamas pas Inocentą aš privalau išsiaiškinti dar porą 
klausimų, todėl turiu pereiti pusę miesto. 

— Negi tai būtina padaryti dabar? 

— Šie klausimai tik dabar atėjo man į galvą. Aš susikūriau tam 
tikrą teoriją ir... Pirmąjį klausimą aš privalau užduoti girtuokliui, o 
antrą — jaunajam spaudėjui. 

Ji nesuprato, ką jis sumanė. 

— O trečiąjį? 

- Jis skirtas Jums. Privalote man tučtuojau papasakoti viską, ką 
žinote apie vyskupą Bertanį. 


Jo galva ilsėjosi ant stalo, tiesą pasakius, ne tiesiai ant stalviršio, bet 
ant vąšeliu nertos staltiesės, minkštos kaip tešla. Burnoje pasklido 
dieviškas spurgų skonis ir daugybė saldžių trupinėlių prilipo jam 
prie dantų. Kai jis pramerkė akis — vis dar padėjęs galvą ant nėrinių 
staltiesės — tučtuojau nusišypsojo, nes tiesiai prieš jį pūpsojo be- 
formis spurgos riestainio gabalėlis tartum baltai geltona Pažadėtosios 
Žemės kalva, aromatingas Sinajaus kalnas. Atrodo, jis trumpam 
užsnūdo prie septintojo riestainiuko. Valgymas išvargino jį. 

Aaronas pasirąžė ir nusižiovavo taip garsiai, kad bet kuris tame 
pačiame kambaryje miegojęs žmogus tikrai būtų atsibudęs nuo šio 
garso. Tačiau to nereikėjo baimintis. Apsižvalgęs aplinkui ir dairy- 
damasis Inesos, jis suprato esąs čia vienas. 


Miserere mei, deus, secundum magnam misericordiam tuam. Et 
secundum multitudinem miserationum tuarum, dele iniguitatem 
meam. Amplius lava me ab iniguitate mea... 

Pasigailėk manęs, Dieve, suteik man malonę. Tegu begalinis 
Tavo gailestingumas panaikina mano nusikaltimą. Apvalyk mano 
sielą nuo baisios nuodėmės... 

Pagal nustatytas taisykles prieš pradedant kankinimą Camera 
della Verita buvo kalbama „Miserere“. Luisas įsakė, kad niekas jokiu 
būdu jam netrukdytų. Jis liepė užrakinti duris. 

Akimirką jis žiūrėjo į savo auką lyg į paveikslą, kai nežinai, kur 
jį kabinti. 

— Vandens įrenginį, — įsakė. 

Antoniją pririšo prie suolo, ant kurio gulint galva atsidūrė že- 
miau nei kojos. Storos drėgnos virvės giliai įsirėždavo į rankų, kojų 
ir klubų odą, vos tik ji pajudėdavo. Jos pakaušis gulėjo tam tikroje 
įduboje, o plieno juosta, šalta it ledas, gaubė jai kaktą. Plaštakos, 
per riešus dar kartą smarkiai surištos virve, nutirpo. 

Staiga ji pradėjo jausti viską, kas vyko aplinkui, nepaprastai 
ryškiai: kraupų geležies žvangėjimą, draskomos medžiagos garsą, 
sekretoriaus plunksnos skrebenimą, puvėsių tvaiką, tvyrantį ore, 
šaltį... Vienas iš pagalbininkų kitoje kambario pusėje tyliai niū- 
niavo sau panosėje „Miserere“, lyg pavėluotą sukalbėtos maldos 
aidą. 

Pojūčiai paaštrėjo, pradingo žmogiška savitvarda. 

Šią akimirką iš visų jausmų pasiliko tik panika. Panika įsikibo 
į ją dantimis lyg piktas, sumaniai jos viduje pasislėpęs žvėris, kuris 
tik ir laukė tinkamo momento užpulti. Antonija pajuto ją krūtinėje, 
galvoje, pilvo apačioje. Panika tučtuojau užvaldydavo ir pasmaug- 
davo kiekvieną jos atokvėpį, kiekvieną mintį. 

Luisas pasilenkė virš jos. 

— Antonija Bender, tu esi kaltinama padėjusi pabėgti burtininkei 
Karlotrai da Rimini. Tu kaltinama dalijusis su ja raganiškomis pa- 
slaptimis. Dar esi kaltinama suvedžiojusi jėzuitą Sandrą Karisimį 
ir įviliojusi jį į savo tamsiųjų jėgų pinkles bei privertusi atsiduoti 
velnio valdžion. Ar pripažįsti savo kaltę, Antonija Bender? 

Panika suparalyžiavo ją, ji nepajėgė nei kalbėti, nei mąstyti. 
Sandras, Karlota, Jeronimas — tai buvo vardai, kurie numirė, kurie 
čia, ant šio kankinimo suolo, prarado bet kokią reikšmę. Niekas 
nebebuvo svarbu, išskyrus šį vyrą, kurio šešėlis krito ant jos kūno. 

— Kaltinamoji tyli. 

Jis kažkam linktelėjo. Geležinis prietaisas - spaustuvas — ją pla- 
čiai pražiodė. Į ryklę jai įkišo ilgą medžiaginį skudurą, atnešė puodelį 
ir drėkindami medžiagą palengva pylė jai į gerklę vandenį. Ji manė, 
kad užsprings. Kiekvienas lašelis jai atrodė lyg sunkiasvoris akmuo. 
Ji nuolat bandė išspjauti iš gerklės vandenį, o tai darant jos kūnas 
išsiriesdavo lanku ir virvės dar smarkiau įsirėždavo į odą. O jeigu ji 

nieko nedarydavo, vos neprigerdavo. Ji viską girdėjo: virvių cypimą, 
„Miserere“ niūniavimą, tačiau visiškai negirdėjo savo gargaliavimo, 
savo žlugimo. 


— Apgailestauju, bet aš niekuo negaliu padėti. Garbingasis tėvas de 
Sotas griežtai įsakė jokiu būdu netrukdyti tardymui. 

Matas bandė pabrėžti savo reikalo svarbą, tačiau budintis kari- 
ninkas nenorėjo jo klausyti, taip pat neketino trukdyti atlikti vizita- 
toriui savo pareigų. Jis paaiškino, jog jei Matui taip reikia pasikalbėti 
su garbinguoju tėvu, jis galįs čia jo palaukti. 

Jis iš tiesų valandžiukę luktelėjo, tačiau veikiai pradėjo nekan- 
trauti: Sandras vis dar buvo laisvėje ir galėjo jam pridaryti nepa- 
prastai daug bėdos. Jeigu jis sugalvos kreiptis į vyskupą kurfiurstą 
arba imperatorių... Jeigu į imperatoriaus rankas pateks jo ir hercogo 
laiškai... Juos reikėjo kuo skubiau sunaikinti, tučtuojau, nes be šių 
laiškų niekas nieko negalės įrodyti. Geriausia bus pasikalbėti su 
de Sotu vėliau. 


Jis skubiai patraukė Casa Vo/terra link. 

Sandras išėjo iš spaustuvės, kurioje buvo prisiglaudęs Fabricijus 
Skiaka, ir laikydamasis arčiau namų sienų nuskubėjo garve. Jis 
susirinko visą reikiamą informaciją ir iš jaunojo Fabricijaus, ir iš 
girtuoklio Bruno. Dabar jo laukė pati sunkiausia užduotis: gauti 
paskutinį įkaltį ir įkalinti žudiką. Buvo paskelbta Sandro paieška. 
Jeigu jį dabar sučiups, jis taip ir negalės nieko įrodyti, viskas bus 
baigta. Niekas juo nepatikės, o Luisas užkimš jam burną. 

Jis pagalvojo apie Antoniją. Tai buvo dar skaudžiau, nei per visas 
pastarąsias dienas. Ji buvo pernelyg pavojingai priartėjusi prie jo, o 
štai dabar jis troško, kad ji būtų greta. Umai baimė, kurią jis jai jautė, 
virto baime dėl jos. Nieko nebuvo blogiau kaip žinoti, kad Luisas 
ją kankina. Priartėjęs prie Pa/azz0 Pretorio jis pajuto aistringą, nors 
drauge ir kvailoką norą įsiveržti ten ir išsivesti ją. Jis nebūtų galėjęs 
pas ją patekti, jeigu ir būtų bandęs, o Luisas gautų dar vieną auką, 
kurią galėtų teisėtai kankinti. 

Norėdamas padėti Antonijai, pagal anksčiau sukurtą planą jis 
turėjo išvilioti Luisą iš Pa/z2z20 Pyetorio prie upės. Tam buvo viskas 
paruošta. 

Pasukęs už namo kampo, jis netikėtai susidūrė su Matu. 

Akimirką nė vienas nepajudėjo — taip baisiai juodu apstulbino 
šis nelauktas susitikimas. 

Matas buvo greitesnis ir smogė jam tiesiai į veidą. Sandras susvyravo 
ir krito aukštielninkas. Matas tučtuojau prišoko ir spyrė į pilvą. 

— Sargyba! — sušuko Matas. — Sargyba! 

Akivaizdu, netoliese nebuvo nė vieno patrulio, tamsios gatvės 
buvo tuščios. 

Matas spyrė dar kartą, tačiau šįsyk Sandras sučiupo jo koją ir 
privertė savo įbrolį suklupti. 

Kai Sandras pamėgino atsistoti, pilvą jam pervėrė mėšlungiškas 
skausmas, ir tik vargais negalais pavyko pakilti. 

Matas nusilaužė šaką nuo medžio gatvės pakrašty ir lyg botagu 
pliaukštelėjo ja Sandrui per veidą, palikdamas jame liepsnojančią 

žaizdą. Antrasis smūgis, nuo kurio net sulūžo šaka, sužeidė kairįjį 
žastą. Paskui Maras smogė jam kumščiu — iš pradžių į veidą, paskui į 
skrandžio duobutę, o galiausiai į smakrą. Sandrui atrodė, kad jis su- 
byrės į gabaliukus. Fiziškai jis buvo daug silpnesnis už savo varžovą. 

— Ar prisimeni, kaip paskutinį kartą baigėsi mūsų kova?! — per- 
galingai sušuko Matas. — Aš tave išnarsčiau po kaulelį. 

Iš paskutiniųjų sukaupęs visą savo įniršį, Sandras puolė Matą ir 
prispaudė jį prie namo. Matas riktelėjo, bet tučtuojau čiupo Sandrą 
už pečių ir savo ruožtu sviedė jį į sieną. 

Smūgis į skrandį atėmė iš Sandro paskutines jėgas. Jis daugiau 
nebepajėgė grumtis. Jis norėjo, jis privalėjo — tačiau jam nieko ne- 
išėjo. Jis dar kartą pasidavė. Matas ir šįsyk buvo už jį stipresnis. 

Dar vienas smūgis. 

— Še tau už Antoniją! — sušuko Matas. — Tu atėmei ją iš manęs, 
bet vis tiek jos negausi. 

Matas viena ranka prispaudė Sandrą prie sienos ir daužė kumščiu 
jo kūną. 

Matas kvatojo. Viskas buvo kaip prieš septynerius metus baž- 
nyčioje. Tuomet Matas pirmąkart įsiveržė į Sandro gyvenimą ir jį 
pakeitė. Matas buvo Sandro likimo valdovas, o šiandien jis baigė 
atlikti savo juodą darbą. 

Beveik praradęs sąmonę, Sandras spėjo pamatyti, kad staiga už 
Mato pasirodė šešėlis. 

Smūgių kruša liovėsi, Sandras susmuko prie namo sienos, išgirdo 
vieną, du smūgius, o paskui — nieko. 

Jo petį palietė kažkieno ranka. 

Jis žvilgtelėjo aukštyn. 

— Jūsų grožis mažumėlę nukentėjo, tačiau vienuoliams tai vei- 
kiausiai ne itin svarbu. 

Kapitonas Forlis ištiesė jam ranką ir padėjo atsistoti. Sandras 
nepajėgė tiesiai stovėti, todėl atsirėmė į Forlį. 

— Nekenčiu žmonių, kurie muša bejėgius vienuolius, - burb- 
telėjo šis. 

Matas nejudėdamas tysojo ant grindinio. Kadangi Sandrui kartą 


jau teko ragauti Forlio kumščio, tai jo nė kiek nestebino. 

— Kaip sekasi Antonijai Bender? — paklausė Sandras. 

— Jeigu žmogus, patekęs į tokią padėtį kaip Jūs, teiraujasi apie 
moterį, ji turėtų būti jam ypač svarbi, - pastebėjo Forlis. Kai San- 
dras primygtinai pažvelgė jam į akis, Forlis atsakė: — Bijau, kad ne 
itin gerai. De Sotas užsispyrė pats tardyti, taip pat ir visa kita. Jūs 
buvote teisus, įspėdamas mane šįryt. Atrodo, lyg jam priklausytų 
visas miestas. Rytoj jis nori paskelbti įsaką viešai įteisinti skundus, 
persekiojimus, kankinimus, procesus, viešas mirties bausmes, velnio 
varymo apeigas... Regis, į miestą, kuriame gimiau ir praleidau kiek- 
vieną savo gyvenimo dieną, ateina sunkūs laikai. Deja, Jūsų Antonija 
yra pirmoji šios beprotybės auka. 

— Aš suimtas? Ar galiu tikėtis, kad Jūs man padėsit? 

— Kuo? 

— Mes galime sulaikyti Luisą. 

— Kaip? 

— Jums reikėtų perduoti štai šį laišką. Pasakykite, kad jį Jums 
įteikė Matas Hagenas ir kad jis atrodė labai sunerimęs. 

— Nesuprantu... 

— Šį laišką parašė Antonija, ji stebėtinai puikiai moka pamėg- 
džioti Hageno rašyseną. Luisą šis laiškas atvilios į paupį. 

Forlis suraukė kaktą. 

— Į paupį? Na gerai, bet juk jis vėl sugrįš atgalios. 

Sandras išsitiesė, bandydamas nuslėpti jį kankinančius skausmus. 

— Ne, - pasakė jis. — Jis negrįš. 


Sandras išvydo idilišką vaizdelį, kuris po visų jį ištikusių nelaimių at- 
rodė lyg balzamas nuvargusiai sielai. Inocentas del Montė gulėjo ant 
lovos, o šalia jo — senasis Bokačas, padėjęs snukį savo šeimininkui, 
kuris jį švelniai glostė, ant pilvo. Šuo buvo vos gyvas, bet pastatė 
ausis ir silpnai suvizgino uodegą, pamatęs iš už kilimo išlendantį 
Sandrą. 

Sandras krenkštelėjo ir sušnibždėjo: 

— Inocentai! 

Jis ir pats nežinojo, kaip jam atėjo į galvą mintis kreiptis į kar- 
dinolą vardu. 

Inocentas krūptelėjo. Sandras ženklais įspėjo jį pasisaugoti ir 
netriukšmauti: niekas neturėjo žinoti, kad Sandras čia, o visų svar- 
biausia — to neturėjo sužinoti popiežius, įsikūręs šalia savo sūnaus 
apartamentų. 

Bokačas suinkštė, bet Inocentas nuramino jį švelniai glosty- 
damas jam kailį. 

— Kaip... kaip čia patekai, Sandrai? 

Jis trumpai papasakojo Inocentui apie slaptąjį tunelį, tačiau 
nutylėjo apie Karlotos kėslus. Ši istorija dabar, kai jie turėjo tiek 
mažai laiko, tik be reikalo blaškytų dėmesį. 

— Aš tiksliai nežinau, kaip tu esi įsipainiojęs į de Soto intrigas, — 
pasakė Sandras. — Tačiau tikiuosi, kad nepritari toms beprotybėms, 
kurias jis ruošiasi daryti. 

— Tikrai ne! - atsakė Inocentas truputėlį per garsiai, ir Sandras 
dar kartą jam priminė, kad kalbėtų ryliau. — Tikrai ne, - jau tyliau 
pakartojo Inocentas. — Tiesa, aš saugau pinigus, kurių de Sotui 
reikia, kad jis galėtų duoti kyšius, nes mano tėvas nenorėjo patikėti 
jam tokių didžiulių pinigų. Tik tiek aš ir esu čia įsipainiojęs. 

— O Hagenas? Ar žinai, kad de Sotas ir Matas Hagenas sudarė 
slaptą suokalbį? 

Inocentas trumpam užsimerkė ir pasitrynė kaktą. 

Sandras tyliai nusikeikė. 

— Suprantu. Taigi, tavo tėvas taip pat tai žino? 

— Taip. Kai de Sotas jam papasakojo, kad jis papirksiąs Hageną 
ir taip priversiąs išduoti protestantus, mano tėvas buvo tiesiog su- 
žavėtas. 

Sandras pertraukė Inocentą nekantriu mostelėjimu. 

— Minutėlę, tai netiesa. Hagenas nesileido paperkamas, prie- 
šingai — jis pats mikliai į visas puses dalijo kyšius. Viurtembergo 
hercogas netrokšta bažnyčių susivienijimo lygiai taip pat, kaip ir 
tavo tėvas. 

Inocentas tyliai nusijuokė. 

— Tuomet de Sotas mano tėvui melavo. Priežastis visiškai su- 
prantama — tokiu būdu jo darbas atrodo esąs dar reikšmingesnis. 
Jeigu papasakosiu apie tai tėvui... 

Sandras nutraukė jį prisiminęs, jog jam reikia paskubėti. 

— Ar nori man padėti, Inocentai? 

— Juk tu ir pats tai žinai. 

— Netgi jei ant savo galvos užsitrauksi daugybę nemalonumų? 

— Tu rizikavai dėl manęs gyvybe, ir aš manau, kad jokie nema- 
lonumai nėra verti šios rizikos. Kaip nors susitvarkysiu. 

Sandras su palengvėjimu atsikvėpė. 

— Gerai, tuomet šiek tiek palūkėk, maždaug valandą. Paskui 
nueik į Palazzo Pretorio ir pasakyk, kad tavo tėvas nori pasikalbėti 
su įtariamąja Antonija Bender. 

— De Sotas jos neišleis — jis žino, kad mano tėvas tikrai nenori 
su ja kalbėtis. 

— De Sotui ne tai bus galvoje. Suklastoras laiškas nuvilios jį — tai 
nutiks maždaug tuo pačiu metu — prie upės, o nė vienas sargybinis 
neišdrįs paprieštarauti popiežiaus įsakymui, kurį perduoda pats 
kardinolas. Tu atvesi Antoniją čionai: ji turi pasislėpti už kilimo 
slaptajame tunelyje. Iš ten aš ją veikiai ir pasiimsiu. 

— O kas nutiks, jei Luisas sugrįš anksčiau ir mes susidursime su 
juo akis į akį Palazzo Pretorio? 

Sandras kreivai nusišypsojo. 

— Taip tikrai neatsitiks. Jei reikės, Luisas visą naktį praleis prie 
upės, klausydamasis vandens čiurlenimo. Jis lauks Hageno, tačiau 
šis nepasirodys, nes guli surištas savo namuose Casa Volterra, ir aš 
tučuojau jį ten aplankysiu. 

— Ketini eiti pas Hageną? 

— Taip, tai labai svarbu. Aš išbūsiu ten apie dvi valandas, o paskui 
sugrįšiu čionai. 

— Tik būk atsargus. Luisas de Sotas įsakė visur tavęs ieškoti. 

— Žinau. Jeigu aš jo nesulaikysiu, veikiausiai man galas. 

Sandras spustelėjo Inocentui ranką. 

— Dėkoju tau, Inocentai. Tu esi vienas iš nedaugelio žmonių, 
kurie su manimi nesigalynėjo ir iš pat pradžių buvo mano pusėje. 
Tu man dabar padedi, ir aš niekuomet to nepamiršiu. Sakau tau tai 
todėl, kad nežinau, ar mes dar kartą su tavimi pasimatysime. 

Inocentas taip pat paspaudė jam ranką. 

— Draugai visiems laikams, juk tu tai žinai. Linkiu sėkmės, 
Sandrai. 

Sandras paglostė Bokačui galvą, nors šis to beveik nepajuto, ir 
leidosi į kelią — paskutinį ir patį sunkiausią kelią. 


Ouoniam si voluisses sacrifucium, dedissem utigue; bolocaustis non 
delectaberis. Sacrificium Deo spiritus contribulatus; cor contritum et 
bumiliatum Deus non despicies. 

Kadangi skerstuvių auka gali Tau nepatikti, aš Tavo garbei sude- 
ginčiau auką, bet Tau ji taip pat nepatiktų. Tau patiktų palūžusi siela, 
sielvartaujanti ir sudaužyta širdis, o Dieve, Tu jos nepaniekinsi... 

Luisas įsakė, kad antrasis kankinimo įrenginys, vadinamosios 
kartuvės — sūpuoklės, pratęstų aukos kančias, kol jis kalbės „Mise- 
rere“. Jis meldėsi labai lėtai ir išraiškingai, vaikščiodamas priešais 
inkvizicijos kankinę. Antonijai Bender surišo rankas už nugaros, o 
galiausiai ant rankų riešų užvyniojo dar vieną virvę, pritvirtintą prie 
keliamojo mechanizmo. Du budeliai pasuko dantratį ir lėtai ėmė 
kelti kankinę aukštyn, kol jos klubai atsidūrė maždaug ties Luiso 
galva. Ji dejavo, aimanavo. Jis minutėlę spoksojo į jos tarpukojį, pa- 
lietė jos kelius ir šlaunis. Žinoma, jis nebuvo nejautrus moteriškoms 
grožybėms, ypač tuomet, kai jos buvo taip arti. O dar tos dejonės! 
Bet jis buvo ne vienas ir turėjo tvardytis. 

— Pritvirtinkit kaltinamajai prie kojos svarstį. 

— Mažą, vidutinio dydžio ar didelį? — paklausė vienas iš bu- 
delių. 

— Iš pradžių būsime gailestingi. Taigi, vidutinio dydžio. 

Tuo metu, kai budelis rišo jai prie kojos geležinį svarstį, Luisas 
paklausė jos trečiąkart, ar nenorinti prisipažinti kalta dėl bent vieno 
iš jai pateiktų kaltinimų. 

— Juk tu sukūrei vitražą, tą, kuris vaizduoja jį ir tave, beje, labai 
vylinga poza. Jis buvo rastas tavo ateljė atliekant kratą. 

— Taip, — sudejavo ji, tai buvo pirmasis žodis, kurį ji ištarė po 
kankinimų vandeniu. — Bet... 

— Vadinasi, tu prisipažįsti, jog norėjai jį suvedžioti? 


— Ne. 

— Šis angelo, suvedžiojančio mergaitę, atvaizdas yra erezija. Aš 
pateiksiu tau kaltinimą erezija, jei nepasakysi man tiesos. Ar bandei 
jį suvilioti? 

— Taip. 

— Taigi, tu prisipažįsti savo raganiškais menais apkerėjusi Jo 
Šventenybės įgaliotinį? 

— Tai nebuvo... burtai. Aš... Mes... Aš ne... 

— Nesuprantu, ką tu sakai. 

— Aš... aš myliu... 

— Ką? 

Ji tylėjo. 

Luisas davė ženklą paleisti prie jos kojos pririštą svarmenį, kad jis 
ištemprtų kankinamosios koją, ir vėl pradėjo skaityti „Miserere“. 

Kai jis jau buvo beveik užbaigęs maldą, jam sutrukdė. Įžengė 
kapitonas Forlis. 

— Juk aš įsakiau man netrukdyti, - nusikeikė Luisas. 

— Nuo Viurtembergo pasiuntinio, - pasakė Forlis ir padavė jam 
laišką. — Jis sakė, kad tai esą nepaprastai skubu, ir aš pamaniau... 

— Na gerai, — aprėkė jį Luisas ir pasitraukė į atokesnį kampą, 
norėdamas niekieno netrukdomas perskaityti laišką. 

Hagenas rašė: 

Sandras mina mums ant kulnų ir gali atskleisti mūsų planus. Mums 
reikia tučtuojau pasikalbėti. Jokiu būdu neikit pas mane į namus — tai 
pernelyg rizikinga. Mes susitiksime prie upės, prie Pakaruoklių ąžuolo. 
Palaukit, jei manęs ten dar nerasite. Jeigu Jūs neateisite, aš iškeliausiu 
dar neišaušus. Čia pasilikti man darosi pernelyg pavojinga. H. 

„Nair asilas, - pamanė Luisas. — Šitaip prarasti galvą!“ 

Šitokia skubota Hageno reakcija galėjo viską sugadinti. O juk 
apdairiai elgiantis nebuvo nė mekiausio pavojaus. Ir kokius gi įro- 
dymus turi Sandras? Viso labo tik įtarimus, daugiau nieko. Reikėjo 
atvesti Hageną į protą. 

— Pertraukiame kankinimus, - įsakė jis. - Nuveskite kaltinamąją 
į kalėjimą. Tardymą pratęsime rytoj. 

Išeidamas iš kalėjimo jis rūpestingai slėpė veidą po gobtuvu. Niekas 
neturėjo matyti jo einančio prie upės, prie Pakaruoklių ąžuolo. Bet, 
šiaip ar taip, aplinkui nebuvo nė gyvos dvasios. Katedros aikštėje — 
nė vieno žmogaus, gatvės, kitaip nei paprastai, šį vėlų merą buvo 
tuščios lyg iššluotos, jose šmėžavo tik kreivi šešėliai, pasirodantys 
mėnulio šviesoje. Jis perėjo katedros aikštę, praėjo pro didžiuosius 
Dievo namų laiptus, tą vietą, kur rytoj per pietus bus paskelbtas po- 
piežiaus įsakymas. Jis pakeis šį miestą. Žmonės išsislapstys dar labiau 
nei dabar, dėdamiesi, kad jų nėra, ir patys paneigdami savo egzis- 
tencijos taktą. Jeigu niekas jų nematys — taip manė jie — tai niekas 
ir neįtarinės: jie elgėsi kaip maži vaikai, kurie, išvydę nepažįstamą 
žmogų, užmerkia akis, galvodami, kad dabar jie tapo nematomi. 
Jam norėjosi tik nusišaipyrti iš šitokio kvailo jų mąstymo. 

Luisui pasirodė, kad jam už nugaros kažkas sušnarėjo. Jis sustojo 
ir atsigręžė. Nieko nėra. Ne, niekas jo nepersekioja. Jis vienas. Taigi 
žengė toliau. 

Rytoj jis visų pirma apklaus žemesniojo luomo dvasiškius: kle- 
bonus ir zakristijonus. Jie privalės jam pasakyti vardus tų žmonių, 
kurie retai arba visai nesirodo Šv. Mišiose, nes yra nutolę nuo die- 
viškojo prado. O paskui jis norės sužinoti vardus tų žmonių, kurie 
nepraleidžia nė vienų Šv. Mišių, nes Blogis labai mėgsta štai taip sau- 
giai pasislėpti. Žmogus, apklausos metu aiškiai parodysiantis savo 
baimę, veikiausiai jaučiasi kaltas; jei kas išliks pernelyg abejingas, yra 
visiškoje velnio valdžioje. Tas, kas nenori nieko skųsti, yra toks pat 
įtartinas, kaip ir tas, kuris pernelyg greitai ir uoliai visus įskundžia. 
Tie, kurie prieštarauja jam ir kartu — inkvizicijai, yra tokie pat kalti 
kaip ir tie, kurie nori jam įsiteikti. 

Šis miestas drebės visą žiemą. Pavasarį, kai jis iškeliaus iš Tri- 
dento, niekas nebekalbės apie Visuotinį Bažnyčios susirinkimą, o 
tik apie tai, kaip ryžtingai Luisas de Sotas su visomis šaknimis išrovė 
čia išsikerojusį Blogį. 

Trumpą akimirką jo galvoje it pavasarinis žaibas tvyksteli mintis, 
kad to Blogio, kurį jis persekioja, iš tiesų visiškai nėra. Kad jis jį 
išgalvojo. Kad jam jo reikia tik dėl asmeninės naudos. Nors jis ir 

tiki velnio egzistavimu ir velnio sėklos buvimu žmonių sielose, ta- 
čiau jokiu būdu nemano, kad Blogis plinta it maras. Kiekvienas 
žmogus pats savo noru pasirenka arba Blogį, arba Gėrį, žmogų 
galima suvedžioti ir priversti atsiduoti Blogiui, bet jis negali būti 
apkrėstas Blogiu. O jo nuomonė apie kekšę Karlotą tokia: ji kalta 
tik dėl to, kad užsiima prostitutės amatu ir gyvena nedorovingai, 
tačiau jokiu būdu ne dėl žmogžudystės — jis tuo netiki. Iš pradžių 
jis manė visiškai kitaip, iš pradžių ji iš tiesų atrodė jam esanti įtar- 
tina. O galbūt jis klysta? Jis net pars tiksliai to neprisimena, be to, 
netgi nenori prisiminti, tai tik sukelia jo sieloje sumaištį. Niekados 
niekas taip ir nesužinos, kad jis laiko Karlotą nekalta dėl Tridento 
mieste įvykdytų žmogžudysčių. Ner ir jis pats, Luisas. Akimirka, kai 
žmogus supranta apie save visą tiesą, visuomet esti tokia trumpa, kad 
nekyla jokio pavojaus, jog jis padarys iš viso to teisingas išvadas. 

Karlota po senovei liks kalta, o tridentiečiai 5us apkaltinti, nes 
Luisui reikia, kad jie būtų pripažinti kaltais. Taigi, jis ir pats tuo tiki. 
O kadangi Karlota to negalėjo padaryti viena, nes ji tikrai nenužudė 
Vilefrenšo, vadinasi, ji turi padėjėjų, tokių pat apsėstųjų kaip ir ji pati. 
Ir kuo daugiau jų bus, tuo grandioziškesnė atrodys ši sąmokslo teorija 
ir tuo greičiau bus įteisinta kaip realiai egzistuojantis faktas. 

Jis to neplanavo, tiesiog viskas taip susiklostė. Šios žmogžudystės 
labai apsunkino jo planus. Netikėtai Sandras aptiko jo klastos pėd- 
sakus, derybų partneriai Kespedesas ir Vilefrenšas žuvo, popiežius 
sunerimo... O jis, Luisas, buvo priverstas įsipainioti į istoriją, kuri 
buvo jau ne jo sumanymas. Dievas mato, jis neplanavo tapti in- 
kvizitoriumi, priverčiančiu virpėti iš baimės visą miestą. Bet dabar 
taip jau susiklostė, ir jis atliks viską iki galo, kaip ir visas kitas savo 
užduotis — greitai ir sėkmingai. 

Purškiantis iš dangaus lietus vakare virto sniegu. Jis sužvarbo. Po 
kojomis treškėjo apledėję lapai. Jis sustojo prie dviejų išsišakojančių 
kelių ir akimirką svarstė, kuriuo jam pasukus. Vienas kelias ėjo 
palei upę ir vedė šiaurėn — į kaimus, į trobeles. Kitas kelias, sukantis 
priešinga kryptimi, ir buvo tas, kurio jam reikėjo. 

Jam ir vėl pasirodo, jog girdi savo žingsnių aidą, jis ir vėl įtikinėja 
save, kad tai jam tik pasivaideno. Priėjęs prie Pakaruoklių ąžuolo 

jis pakelia galvą, žiūri į jo šakas ir mato, kaip tamsoje į žemę krinta 
sniegas. Jis darosi vis tirštesnis, — jei ir toliau taip smarkiai snigs, iki 
ryto baltas patalas užklos visą žemę. 

Tik dabar jam ateina į galvą mintis, kad čia, šitoje pačioje vietoje, 
buvo nužudytas Vilefrenšas. 

Jis šąla. Šaltis labai netikėtai atslenka iš šiaurės, slėnyje siautėja 
vėjo šuorai. Šakos siūbuoja, sniegas krinta jam tiesiai į veidą. Jis 
nusisuka į rūku apsisiautusią upę. 

Jam atrodo, kad jis čia jau nebe vienas. 

— Hagenai? — šūkteli, nors ničnieko nemato ir negirdi, tik sniegą, 
kuris neįtikėtinai švelniai krinta jam ant nugaros. 


Sandras pasislėpė po žemu prožirnių krūmu. Iš pradžių jis dar 
svarstė, ar ne geriau būtų pasitraukus į nendres, nes jos augo arčiau 
Pakaruoklių ąžuolo, tačiau toji slėptuvė jam ne itin patiko. Stovint 
vandenyje buvo sunku nesukelti triukšmo, o, be to, kam patiktų 
tokią naktį sušlapti kojas Adidžės upėje. Staiga baisiai atšalo. Iš 
šiaurės kartu su sniegu atšvilpęs vėjas nevaržomai siautėjo po visą 
slėnį. Kai snaigės nukrisdavo į prožirnių krūmą, pasigirsdavo tylus 
spragsėjimas. 

Žiema dar nebuvo atkeliavusi į slėnį, tačiau jau skelbė apie greitą 
savo atvykimą. Pūga ir upės rūkas susimaišė tarpusavy ir tapo šalta 
siena. Iš Sandro slėptuvės Pakaruoklių ąžuolas atrodė panašus į mil- 
žinišką tamsų vaiduoklį, kraupiai mojuojantį šakomis it rankomis. 

Jis išgirdo žingsnius dar tuomet, kai jie sklido iš tolo. Sušalę lapai 
grikšėjo po kojomis it stiklas. 

Paskui jis išvydo Luisą, neypatingai ryškiai, bet tučtuojau at- 
pažino jo storą. Priešais ąžuolą, tą pamėklę, Luisas sustojo ir laukė. 
Vėjas sustiprėjo. Luisas atsuko jam nugarą. Nesuskaičiuojama gau- 
sybė snaigių krito ant sušalusios žemės ir pasigirsdavo spragsėjimas, 
kuris veikiai nuslopino visus kitus aplinkinius garsus. Sandras matė 
ir girdėjo vis prasčiau ir prasčiau. 

Sandras krūptelėjo, kai staiga šalia krūmų išniro žmogysta. Lėtai, 
bijodamas išsiduoti, jis pasisuko, norėdamas įžvelgti šios žmogystos 
veidą. 

Brūzgynai buvo labai tankūs. Jis atsargiai abiem rankom pra- 
skleidė porą plonų lanksčių šakų. Visa laimė, žmogysta nejudėjo, 
tik žvelgė Pakaruoklių ąžuolo link. 

Sandras vis dar negalėjo įžiūrėti tos būtybės veido. Jis truputėlį 
palinko į priekį ir ištempė kaklą. Pamatė plaukus, profilį... Baimė 
trenkė jį it žaibo smūgis. Negali būti — juk to išties negali būti. Jis 
vos neišsidavė, visu balsu sudejavęs. 

Jis susmuko ant žemės. Širdis plakė labai nerirmingai ir smarkiai. 
Pažvelgė dar kartą. Jis neapsiriko. 

Tai buvo ji. 

Ji prisiartino prie Luiso, kuris jos nematė, nes žvelgė visai kita 
kryptimi. Ji vos vilko kojas ir svyravo. 

Sandras buvo visiškai apstulbęs. Jis laukė kito žmogaus, tikėjosi 
išvysti bet ką, bet tai... 

Jis privalėjo susitvardyti. Spąstai buvo paspęsti, kad į juos pa- 
kliūtų auka. Jis negalėjo, jis neturėjo leisti, kad Luisas taptų ketvir- 
tąja auka. 

Inesa jau beveik prisiartino prie Luiso. 

Sandras pakilo. Dviem kareiviams, pasislėpusiems netoliese, 
davė ženklą likti savo vietose. 

Inesa ištiesė ranką. 

Sandras buvo pasiruošęs bet kam. 

Tik pačią paskutinę akimirką jis suprato, kad neturi jokio ginklo. 
Luisui net nespėjus sujudėti, jis vėl pasislėpė po krūmu. 

Luisas krūptelėjo ir atsisuko. Išsigandęs įsispoksojo į Inesą. 

— Iš kur tu čia atsiradai? — paklausė Luisas. — Ką gi tu čia veiki? Juk tu 
ta pati beprotė, kurią surado pas kekšę. Kurgi jūs slapstotės? Sustok! 

Inesa nesustojo. Ji spruko šalin. Ji tikėjosi čia išvysti ne Luisą, 
o Sandrą. Jis tai suprato. Kaip jis norėjo pašokti, apkabinti ją, nu- 
raminti... Bet negalėjo taip pasielgti. Jis turėjo atlikti savo užduotį 
iki galo. 

Luisas nesivijo Inesos. Jis pabėgėjo paskui ją viso labo tik porą 
žingsnių, nes tučtuojau susivokė, kad susitikti su Hagenu yra daug 
svarbiau, nei persekioti mergaitę, kuri anksčiau ar vėliau papuls 
jam į rankas. 

— Prakeikta beprotė, - bambėjo sau po nosimi Luisas. — Kaip 
reikiant įvarė man baimės. Kurgi dingo tas kvailys Hagenas? 

Luisas apglėbė savo kūną rankomis, norėdamas susišildyti. San- 
dras nesitikėjo, kad bus štai toks oras. Jeigu ir toliau taip smarkiai 
snigs, Luisas gali apsisukti ir grįžti atgal, o jeigu jis taip pasielgs, 
žlugs visas jo planas. 

Valandžiukę, kuri Sandrui pasirodė ilga kaip visa amžinybė, vi- 
siškai nieko nevyko. Luisas kartais apsižvalgydavo aplinkui, jis tapo 
labai neramus, trypčiojo, šalo, murmėjo kažką sau po nosimi, tačiau 
Sandras neįstengė suprasti ką. Dabar netgi ąžuolas neapsaugojo nuo 
tirštos pūgos. Vaizdas darėsi vis prastesnis. Veikiai tapo neįmanoma 
nuolat stebėti Luiso, nė akimirką nenuleidžiant nuo jo akių. 

Kaip ir Inesa, netikėtai iš už jo nugaros išniro antroji žmogysta. 
Ji išdygo kaip iš po žemių, įsisupusi į apsiaustą, ir ryžtingai žengė 
tiesiai prie Luiso, kuris jos nepastebėjo. 

Sandras šoko iš savo slėptuvės, susigūžęs pabėgėjo porą žingsnių 
ir, pasiruošęs šuoliui, prigludo prie žemės. 

Žmogysta laikė rankoje durklą. Per vieną žingsnį nuo Luiso ji 
sustojo ir užsimojo ginklu. 

— Dabar! — sušuko Sandras ir puolė pirmyn, griebdamas nusi- 
kaltėlį už rankos. 

Išsproginęs akis iš baimės Luisas atšoko atgal ir suklupo. 

Sandras čiupo ginklą, tačiau sugriebė už jo ašmenų ir pajuto, 
kaip ranką jam perskrodė šalti durklo ašmenys. Jis sukando dantis, 
tačiau nepaleido durklo iš rankos. Juodu susigrūmė, ir galiausiai ant 
žemės nukrito ginklas — ilgas, aštrus durklas. 

Žmogus ištrūko iš Sandro, kuris dar bandė jį sulaikyti, glėbio, 
tačiau jam nepavyko toli pabėgti. Jis pateko tiesiai į rankas dviem 
sargybiniams, išėjusiems iš savo slėptuvės. Du stiprūs vyrai be vargo 
sulaikė jį. 

Sandras net švogždė uždusęs. Iš jo gerklės į šaltą orą tumulais 
veržėsi karštas kvapas. 

Iš kairės rankos sunkėsi kraujas. Rėžis išvagojo delną nuo nykščio 
pamato iki pat smiliaus — šviežia, balta žaizda, kurią netrukus užlies iš 


kraujagyslių plūstelėjęs kraujas. Jis vis dar beveik nejuto skausmo. 

Luisas atsistojo ir neryžtingai prisiartino. 

— Sandrai, kas... kas gi čia vyksta? Kas jis? 

Žmogysta stovėjo prieš juos, nuleidusi galvą, o kareiviai laikė 
sučiupę už abiejų rankų. Didžiulis gobtuvas beveik visiškai dengė 
veidą, tačiau Sandras atpažino jį. Šią akimirką jis nepaprastai troško, 
kad tai pasirodytų esąs tik apsirikimas. 

Jis kreipėsi į savo ordino brolį. 

— Turiu tavęs atsiprašyti, Luisai, — tarė. — Iš pradžių aš įtarinėjau 
tave. Aš mačiau tave su Kespedesu, žinojau, kad tu papirkai Vilef- 
renšą, susimokei su Hagenu, - visa tai liudijo, kad turi daug pa- 
slapčių. Beje, tą laiškelį parašė ne Hagenas — jis buvo suklastotas. 

Luiso akyse pasirodžiusi nuostaba paglostė Sandrui savimeilę. 

— Dėl visų savo intrigų, Luisai, tu užėmei pirmą vietą — deja, 
niekingai trumpame — mano įtariamųjų nusikaltimu asmenų sąraše. 
Vis dėlto aš negalėjau suprasti tavo motyvacijos. Na gerai, Bertanio 
mirtis buvo tau paranki, nes vyskupas nepriėmė Hageno pasiū- 
lymo - kuris, tiesą pasakius, buvo jūsų bendras pasiūlymas. Jo nepa- 
perkamumas, užsispyrėliškas bažnyčios reformos ir susivienijimo su 
protestantais siekimas kėlė didžiulį pavojų jūsų planui. Ber tuomet 
kokiu tikslu ant nužudytojo kūno buvo paliktas tas simbolis? Ar 
juo norėta suklaidinti mane? Su Kespedesu viskas aišku — tu turėjai 
motyvą jį nužudyti, nes jis planavo pasiduoti imperatoriaus reika- 
lavimui ir pritarti susivienijimo su protestantais idėjai. O štai kodėl 
reikėjo žudyti Vilefrenšą, aš apskritai nesupratau. Jis gavo pinigų, ir 
Visuotinio Bažnyčios susirinkimo posėdyje, kuriame aš asmeniškai 
dalyvavau, nepriekaištingai įvykdė savo užduotį, už kurią jam buvo 
sumokėta, — tai yra, jis griežtai atsisakė pritarti apsimestiniam tavo 
ir Hageno suderėtam kompromisui. Kodėl gi tau reikėjo jį žudyti? 
Ne, tai neturėjo jokios prasmės ir prieštaravo bet kokiai logikai. Tu 
nesi žudikas. Nors ir eini pačiu tiesiausiu keliu, kad juo taptum. 
Tačiau tai jau visai kita tema. 

Sandras kreipėsi į žmogystą, kuri tebestovėjo nuleidusi galvą. 

— Visų šių politinių ir teologinių sandėrių sūkuryje, — tęsė jis, — 
klastų ir intrigų pinklėse, kuriose blaškėsi diplomatai, popiežius ir 
imperatorius, o atsižvelgiant į nužudytųjų asmenų visuomeninę 

padėtį — taip pat ir aukščiausiojo luomo dvasininkai, piršte piršosi iš- 
vada, jog žmogžudystės motyvas susijęs su Visuotiniu Bažnyčios su- 
sirinkimu. Tačiau iš tiesų taip nebuvo. Viskas buvo daug paprasčiau, 
daug banaliau ir būtent todėl tai atėjo man į galvą tik šiandien. 

Sandrui pradėjo skaudėti ranką, iš žaizdos plūstelėjo kraujas ir 
nulašėjo ant sniego. Visa laimė, sužeidimas nebuvo toks rimtas, kad 
žaizdą reikėtų tučtuojau aptvarstyti. 

Tai buvo jo valanda, didysis pasirodymas scenoje. 

— Manau, kad pasaulyje nėra didesnės varomosios jėgos už 
meilę, — pratarė jis tam tikra supratinga intonacija. — Tai didžiausia 
Dievo dovana žmogui, ir todėl ji tokia beribė, tokia šventa ir stipri, 
kad kai kurie iš mūsų tiesiog neįstengia suvaldyti šios nepaprastos 
jėgos. Jie tampa jai visiškai pavaldūs, jie daro viską vardan meilės. 
Gėrio ir blogio sąvokos tokiems žmonėms visiškai praranda prasmę, 
meilė paverčia gėrį ir blogį viso labo tik tuščiomis frazėmis. Dėl 
ypatingai stiprios meilės, kuriai svarbi tik ji pati ir daugiau niekas 
kitas pasaulyje, — netgi paprastai visiškai taikūs žmonės gali virsti 
žudikais ir, jeigu meilė gali būti išsaugota tik nužudžius kitą žmogų, 
tuomet jie ilgai nedvejodami pakelia ranką. 

Jis žingrelėjo arčiau sulaikytojo. 

— Štai nuo tokios rūšies žmogžudystės viskas ir prasidėjo, ar ne 
tiesa? 

Jis nutraukė žmogystai nuo veido gobtuvą. Aplink jį šoko, sū- 
pavosi snaigės ir leidosi ant tamsių plaukų. 

— Ar ne tiesa, Inocentai? 

— Bertanis ją persekiojo, grasino, gąsdino, — pasakojo Inocentas. - Ji 
norėjo nuo jo pabėgti, galiausiai jį paliko, troško būti su manimi, 
mylėti mane vieną, tačiau jis darė viską, kad tik ji pas jį sugrįžtų. 

Jie buvo Sandro kabinete - jis, Inocentas, Luisas ir vienas iš 
sargybinių. Sandras paprašė antrojo sargybinio pasiteirauti, kaip 
sekasi Antonijai, įpareigojo Forlį parašyti raportą apie žudiko su- 
laikymą ir atnešti karštos degtinės. Buvo tiesiog pasiutiškai šalta, 
Sandras negalėjo prisiminti, kada jis buvo taip smarkiai sušalęs 
kaip šįkart, o Luisas ir kareivis taip pat gūžėsi, apsigaubę savo 
apsiaustais. 

Vienintelis žmogus, kuriam, atrodo, visiškai nerūpėjo šaltis, 
buvo Inocentas. Jis atsipalaidavęs sėdėjo ant senos kėdės ir pro 
Sandro petį žiūrėjo į sieną, lyg prieš jo akis plytėtų beribė jūra. 
Į mūro sienos plyšyje užmegzto suplėšyto voratinklio draiskanas 
patekęs vabalas iš paskutiniųjų kovojo dėl savo gyvybės. Atsakinė- 
damas į Sandro klausimus Inocentas buvo įsmeigęs akis tiesiai į šį 
kovos lauką. 

— Džina, - ištarė Sandras. 

— Taip, Džina. Ji buvo Bertanio sugulovė Romoje - kiekviename 
mieste jis turėjo po vieną nuolatinę sugulovę. Jis nuolatos sakydavo 
jai, kad mėgsta ją labiausiai iš jų visų, tačiau ši liaupsė viso labo te- 
reiškė, kad jis labiausiai iš visų mėgdavo ją mušti. Aš sutikau ją kaž- 
kokioje šventėje per karnavalą ir tučtuojau pamilau —- manau, kad 
tą pačią akimirką, kai ji man nusišypsojo ir pažvelgė savo didelėmis 
akimis. Šiandien aš jau neprisimenu, kaip praleidome naktį, tačiau 
mes net neprisilietėm vienas prie kito ir mažai kalbėjomės. Apie tai, 
kad ji „priklauso“ Bertaniui, aš sužinojau tik vėliau. Mudu su ja 
susitikome dar kartą, po to dar keletą kartų. Mes artinomės vienas 
prie kito lyg du iki šiol nepažįstami vaikai. Aš niekam nepasakojau 
apie ją. Mano draugai būtų mane išjuokę, jei būčiau prasitaręs, jog 
aš vis dar nepaėmiau Džinos nei per penktąjį, nei per šeštąjį pasi- 
matymą. Ji buvo man pernelyg brangi. 

Jis pažvelgė į Sandrą, kuris nuleido akis. 

— Bet, žinoma, vienąsyk mes vis dėlto permiegojome, ir nuo to 
laiko tai nutikdavo nuolat, — tęsė Inocentas. —- Bertanis nedažnai 
atvykdavo į Romą, bet jeigu ten apsilankydavo, Džina tučtuojau 
privalėdavo prisistatyti pas jį. Galiausiai mums tai be galo įgriso. 
Nė viena meilė ilgai neištvers tokių dalykų. Kai galų gale Džina jį 
paliko, Bertanis pagrasino ją užmušiąs. Ji mirtinai išsigando. Aš 
paslėpiau ją taip sumaniai, kaip sugebėjau, bet tai neišsklaidė jos 
baimės. Ji kiekvieną dieną verkė. Aš troškau Bertanio mirties, ir čia 
man į galvą atėjo mintis jį nužudyti. Iridentas buvo labai tinkama 
vieta. Čia knibždėte knibždėjo dvasiškių, įtariamųjų, o namai daž- 
niausiai buvo niekieno nesaugomi. Veronoje man būtų buvę daug 
sudėtingiau prisiartinti prie Bertanio. 

— Bet... — Luisas bejėgiškai ir su didžiule nuostaba skėstelėjo 
rankomis. — Juk Jūs tuomet netgi nebuvote Tridente. Jūs atvykote 
tik poryt. 

Inocentas liūdnai šyptelėjo. 

Sandras paaiškino: 

— Inocentas atkeliavo be palydos. Jaunuoliui, užaugusiam Romos 
gatvėse, nieko nereiškia dvi naktis išsiversti be namų. 

— Aš įsirengiau stovyklavietę netoli nuo čia, miške, — tęsė Ino- 
centas. — Paslapčiomis prasmukau į Tridentą ir įvykdžiau savo su- 
manymą. Buvo labai paprasta, lengviau nei tikėjaus. 

Luisas pamažu vis labiau niršo. 

— Bet... bet iš kur tu galėjai žinoti apie tą Džiną, Sandrai? 

Jo akyse liepsnojo įniršis, kad Sandras išsiaiškino kažką, ko jis 
neįstengė atskleisti. Jam tai atrodė lyg asmeninis įžeidimas. 

— Kai aš prieš keletą dienų viešėjau Inocento apartamentuose, — 
atsakė Sandras nepaprastai ramiai ir dalykiškai, - norėdamas papra- 
šyti jo užtarimo, jis pasigėręs šūkaliojo Džinos vardą. Be to, ant jo 
rašomojo stalo gulėjo meilės laiškas. Iš viso to aš ir padariau išvadą, 
jog Džina — jo mylimoji. Žinoma, tuo metu man dar nebuvo aišku, 
kaip tai susiję su žmogžudystėmis. 

— Aš šaukiau Džiną? — paklausė Inocentas ir akivaizdžiai labai 
apsidžiaugė. 

Sandras palinko į priekį ir pažvelgė jam tiesiai į akis. 

— Ją ir savo mamą. Man atrodo, jog tu jauteisi labai vienišas, 
visiškai vienas su tokiu sunkiu nusikaltimu širdyje... Aš nekalbu 
apie Bertanį — dėl jo mirties tavęs negraužė sąžinė. Jo mirtis buvo 
kruopščiai suplanuota ir, jei tik aš neklystu, suteikė tau didžiulį 
pasitenkinimą. Tu ir Džina - jūs abu buvote laisvi. Bet paskui... 

Sandras žengė keletą žingsnių pirmyn atgal ir atsirėmė į sieną 
kairiąja ranka, kuri buvo aptvarstyta audeklu ir jau nebekraujavo. 

— Bet paskui... — pratarė jis tyliau, —- tavyje ūmai prabilo tie 
tamsūs balsai. Aš gerai juos pažįstu. Mes visi juos pažįstam. Jie vi- 
suomet tūno mumyse. Bet mes išgirstame juos tik tuomet, kai esame 
silpni, pažeidžiami, įsibaiminę. Bet kuris iš mūsų kiekvieną dieną 
patiria silpnumo akimirką. 

Jis žvilgčiojo tai į savo ranką, tai į Luisą, tai į Inocentą. 

— Kai įvykdomas pirmasis nusikaltimas, padaryti antrąjį jau 
nebebūna taip sunku, — pasakė Sandras. — Kai tu nužudei Bertanį, 
tavo sielos gilumoje kažkas pabudo — tučtuojau po šio nusikal- 
timo. Tu išraižei ant jo kūno simbolį, kekšių keršto simbolį... 

— Aš sužinojau apie jį iš Džinos, vienąkart ji man parodė tokį 
ženklą. Tai nutiko, kai dar nebuvau sugalvojęs nužudyti Bertanio. 
Toji mintis spontaniškai šovė man į galvą, kai pamačiau jį tysantį 
po savo kojomis. 

— Nuo tos akimirkos tu — dar nė pats to gerai nesuvokdamas — 
pradėjai žvelgti į mirtį lyg į žaidimą. Ir užgimė nenumaldomas keršto 
troškimas kitokiems, visiškai kitokiems žmonėms. 

Inocentas nežiūrėjo į jį. 

— Taip, — tepratarė jis, paskui valandžiukę tylėjo, jo žvilgsnis 
klaidžiojo nuo sienos prie vabalo, kuris beviltiškai dūzgė, galiau- 
siai nukrypo į stalą. Labai netikėtai, į nieką nežiūrėdamas, jis pra- 
šneko: — Šie nosis užrietę, savimi patenkinti, ak, tokie prakilnūs 
didžiūnai ir prelatai — jiems buvo taip patogu niekinti mane. Tokio 
kaip aš jie ilgai laukė: paprasto vaikinuko, pavainikio, neišsilavi- 
nusio, nevalyvo, vakar dar buvusio 72g2220, o štai šiandien tapusio 

346 


dinolu, ak, kaip jie krykštė! Dabar jie turėjo auką, iš kurios galėjo 
tyčiotis bet kurios šventės, bet kurio giminių susibūrimo, bet kurio 
priėmimo metu. Ar jau girdėjote naująjį anekdotą apie Inocentą? 
Salonuose šis klausimas tapo tikra sparnuota fraze. Anekdotai virto 
satyromis, jie samdė aktorius, kurie parodijavo mane. Kurį laiką tai 
visiškai manęs nejaudino, paskui jau pats sau įsikalbėjau, kad tai 
manęs nejaudina... Aš nekenčiu jos, tos kilmingų romėnų šutvės: 
Orsinių, Farnezių ir visų, kurie su jais bičiuliaujasi. Bet jie buvo ir 
yra pernelyg galingi, kad aš ar mano tėvas galėtume juos sutram- 
dyti. Kartais drauge su bičiuliais užpuldavom Farnezių svitą ir juos 
sumušdavom. Tačiau paskui man pradėjo to nepakakti. Labiausiai 
aš troškau juos visus... 

Ūmai jis nutilo. 

— O paskui, - pratęsė Sandras, — vos atvykus į Tridentą, tau į 
rankas pateko šis piešinys. 

Jis padėjo jį ant stalo. 

Tai buvo siaubingai pašaipi ir šlykšti Inocento karikatūra, vaiz- 
duojanti jį kaip kirminą. 

— Įprastomis apinkybėmis, — pasakė Sandras, — šis piešinukas 
būtų buvęs tiesiog dar vienas eilinis įžeidimas, kurių tu esi patyręs 
jau begales. Tačiau po to, kai nužudei Bertanį, aplinkybės pasikeitė. 
Tave visiškai užvaldė tie pragariški balsai ir akla neapykanta tave 
niekinantiems ir pašiepiantiems žmonėms. 

Incentas taip smarkiai suspaudė kumščius, kad pabalo krum- 
pliai. 

— Nors kartą kaip reikiant atsikeršyti, — pratarė jis. — Tik vieną 
vienintelį kartą panaudoti jėgą prieš visus tuos pašaipius dabitas ir 
intrigantus, niekinančius kitus žmones — už tai aš būčiau pardavęs 
sielą. 

— Užtai tu ją ir pardavei, - patikslino jo žodžius Sandras. 

Atėjo antrasis sargybinis, nešinas padėklu, ant kurio stovėjo 
pūstašonis degtinės butelis ir trys taurės. Aštrus degtinės kvapas 
pasklido po visą kambarį. 

— Ar pasiteiravai, kaip sekasi Antonijai Bender? — paklausė sar- 
gybinio Sandras. 

— Taip, tėve. Ji jaučiasi palyginti gerai. Ji buvo labai nusikamavusi 
ir paprašė kapitono Forlio skirti jai kampą, kur galėtų išsimiegoti. 
Pas ją buvo atėjęs gydytojas ir aptvarstė žaizdas. 

Sandras priešišku žvilgsniu nužvelgė Luisą, kuris stovėjo šalia 
lyg niekur nieko. Jis turėjo smarkiai valdytis, kad nestvertų jam už 
gerklės ir nesuspaustų taip smarkiai, kiek tik leido jėgos. Luisas, 
kuriam pasidarė truputį nejauku nuo tokio jo žvilgsnio, priėjo prie 
stalo ir paėmė piešinuką. 

— Kas tai? — paklausė jis Inocento, tačiau šis nesiteikė jam nei 
atsakyti, nei pažvelgti į jį. 

Sandras vėl paėmė piešinuką Luisui iš rankų. 

- Šios primityvios karikatūros autorius — Vilefrenšas. Jis mokėjo 
paišyti štai tokio lygio piešinukus ir buvo pakankamai pasipūtęs, 
kad galėtų niekinti tokį žmogų kaip Inocentas. Kadangi jis — taip 
pat kaip ir Kespedesas — gana ilgai gyveno Romoje, sukiojosi miesto 
aukštuomenėje ir, be jokios abejonės, žinojo visus jų pokštus, tai 
ir nusprendė šiuo piešinėliu pasišaipyti iš Inocento. Žinoma, pa- 
slapčiomis. Jis patikėjo šią paslaptį tik Kespedesui, ir jie abu kartu 
nunešė šią karikatūrą į spaustuvę. Apžiūrinėdami šį, jų nuomone, 
puikiai pavykusį meno kūrinį, jie kvatojosi po iškilmingo Visuotinio 
Bažnyčios susirinkimo atidarymo katedroje, kur aš juos ir pamačiau, 
nors tuomet dar nežinojau, iš ko jie taip juokėsi. 

Sandras paklausė Inocento: 

— Ar jau tuomet buvai nusprendęs juos nužudyti? 

Pasigirdo ryžtingas atsakymas - kaip visą amžinybę gyvuojantis 
įsakas, kaip dorovinis principas: 

— Aš nusprendžiau tai padaryti šventinės procesijos į katedrą 
metu. Ten skambėjo choras, tūkstančiai balsų lyg angelai giedojo: 
„Padaryk tai. Nužudyk Vilefrenšą. Nužudyk Kespedesą. Tegu jie 
užspringsta savo pačių krauju.“ 

— Iš kur tu sužinojai, kad jie ir yra tos karikatūros autoriai? 

— Tai nebuvo itin sunku išsiaiškinti. Juk visame Tridento mieste 
yra tik viena spaustuvė. Pakako užduoti du tris atsargius klau- 
simus. 

— Tu pradėjai nuo Kespedeso, - pasakė Sandras. - Smuklė 
Cigno — „Gulbė“, kurioje tu vakarojai su savo sugėrovais, yra tik už 
poros žingsnių nuo Kespedeso namų priešais Teismo rūmus. Tau 
nebuvo sunku kuriam laikui pasišalinti nuo įkaušusių sėbrų, tarp 
kurių linksminosi ir Brunas Bolcas. 

— Aš gėriau nedaug, tačiau kiti to nepastebėjo. O ir kaip ga- 
lėjo —aš stačiau jiems bokalą po bokalo. Pasakiau jiems išeinąs nusi- 
lengvinti, o pats nuskubėjau tiesiai į Kespedeso namus. Aš nustebau, 
kad jis buvo ne vienas, tačiau man pasisekė - jis paliko lovą. Visa 
kita buvo tiesiog vaikų žaidimas. 

Vabalo, vis dar tebekovojančio už savo gyvybę, zvimbime pasi- 
girdo konvulsiškos gaidelės. 

— Vaikų žaidimas, - pakartojo Sandras atsidusdamas. — Su Vi- 
lefrenšu viskas nebuvo taip paprasta, bent jau man taip atrodo. 

— Mieste buvo sustiprinta apsauga. Man niekaip nebūtų pavykę 
niekieno nepastebėtam prasmukti į Vilefrenšo apartamentus. Taigi 
beliko tik viena išeitis — reikėjo išvilioti jį iš namų. 

— Žinodamas, kad Luisas jį papirko, tu pasiuntei jam suklastotą 
laišką. 

— Aš parašiau kažką apie nepaprastai skubias derybas ir pasiūliau 
jam pinigų, jei pavyks susitarti. Žinoma, šį laišką pasirašiau de Soto 
vardu. 

— Koks begėdiškumas! — sušuko Luisas ir akimirką pamiršo, 
kad pastarosiomis dienomis jis taip pat naudojosi visomis intrigų 
rezgimo meno vadovėlyje pateiktomis priemonėmis. 

Sandras visiškai nekreipė į jį dėmesio. 

— O piešimo plunksna? - paklausė jis Inocento. — Ar tai tu pa- 
dėjai ją greta lavono? 

— Nieko nežinau apie tą plunksną. 

— Tuomet Vilefrenšas atsinešė ją pats, - konstatavo Sandras la- 
biau sau nei Inocentui. — Veikiausiai jis piešė, kai jį pasiekė suklas- 
totas laiškas, ir beskubėdamas pasiėmė su savimi ir plunksną. Kai 
tu jį nužudei, ji nukrito ant žemės. 

— Ar... ar ta plunksna ir padėjo tau aptikti mano pėdsakus? 

Sandras nieko neatsakė, tik akimirką be jokios užuojautos pa- 
žvelgė į Inocentą. 

— Ar tu ir toliau būtum žudęs? 

Inocentas vėl įsispoksojo į vabalą, kuris - jau visiškai nusilpęs — iš 
paskutiniųjų grūmėsi su mirtimi. Jie abu — ir Inocentas, ir vabalas 
dabar atrodė esą mirtinai išsekę ir pasidavę savo lemčiai. 

— Šito aš nežinau, - atsakė jis be galo abejingai. — Nužudęs Luisą 
de Sotą aš ketinau visa tai baigti, tačiau kas žino... Man užteko to, 
kad jis norėjo tave suimti ir pražudyti, Sandrai, kad nuspręsčiau jį 
užmušti. Aš juk daviau tau savo garbės žodį: draugai per amžius. 
Tu išgelbėjai man gyvybę ir aš... Ar tai buvo spąstai, Sandrai? Kai 
tu neseniai atėjai ir paprašei manęs pagalbos... 

Inocentas atplėšė žvilgsnį nuo mirštančio vabalo ir pažvelgė į 
Sandrą. 

— Tu pasinaudojai mano draugyste, norėdamas įrodyti mano 
kaltę? 

Sandras nuleido galvą ir pajuto gėdą ir jaudulį, ir nors šie jausmai 
pasirodė jam esą ne laiku ir ne vietoje, vis dėlto jis juos visiškai 
pateisino. Jis pats negalėjo atsakyti į visus klausimus. Jis nežinojo, 
kodėl Inocentas vis dar jam patiko, nors Dievo akyse jis buvo baisus 
nusikaltėlis. Ar tai buvo dėl to, kad jis jį suprato? Ne todėl, kad būrų 
pritaręs tam, ką padarė Inocentas, bet todėl, kad prieš septynerius 
metus jis pats tik per plauką buvo nutolęs nuo Inocento likimo. 

— Taip, — prisipažino jis, — tačiau būtent šiuo savo darbu aš 
anaiptol nesididžiuoju. 

— Kas gi čia tokio, Sandrai? Tai tavo užduotis, taip turėjo būti. 
Pernelyg manęs negailėk. 

Sandras baigė tardymą. Jis įsakė sargybiniui nuvesti Inocentą 
kapitonui Forliui, kuris savo nuožiūra turėjo nuspręsti, kaip elgtis su 
tokio aukšto luomo kaliniu. Reikėjo pranešti šią naujieną popiežiui, 
taip pat vyskupui kurfiurstui. Tačiau tai jau nebebuvo jo, Sandro, 
užduotis. Jis baigė tirti bylą. 

— Aš klausinėju pats savęs, — pasakė Inocentas, kol jų keliai, 
trumpai susikirtę šiame pasaulyje, dar neišsiskyrė amžinai, - klau- 
sinėju, ar tas vabalas štai ten supranta, kad jis tuoj nusibaigs. Ar jis 

jaučia, kad kiekvienas beviltiškas jo judesys tik dar labiau priartina 
mirtį? Ir ar jis žino, kad mes visa tai matom? 

Sandras nieko neatsakė. Sargybinis išvedė Inocentą iš kam- 
bario. 


— Jis visiškai pakvaišo! — suriko Luisas, vos tik Inocentas spėjo išeiti 
iš kambario. — Jis vos manęs nenužudė. 

Sandras ištuštino stiklą degtinės. 

— Iš visų jo nusikaltimų šis ketinimas man atrodo esąs pats ne- 
kalčiausias. Berniukas turi kaktoje akis — jis matė, kaip tu darkeisi 
pastarosiomis dienomis. Kai jūs susiginčijote jo kambaryje, tu labai 
aiškiai parodei jam savo panieką. 

— Bet juk tai... Iš kur tu apie tai žinai? 

— Nesvarbu. Iš šito ginčo aš supratau, kad Inocentas turėjo daug 
pinigų. Taigi jis turėjo žinoti, kokiu būdu jam geriausiai pavyktų 
išvilioti iš namų Vilefrenšą. Ši detalė ir padėjo man susidaryti bendrą 
vaizdą. Tarkime, tik tarkime, kad Inocentas yra žudikas, — staiga 
pasakiau aš pats sau. Ir tarkime, kad Vilefrenšas ir Kespedesas, kai 
aš išvydau juos per Visuotinio Bažnyčios susirinkimo atidarymą, 
laikė rankose Inocento karikatūrą. Aš sužinojau, kad Vilefrenšas 
mokėjo piešti, taigi jis ir galėjo būti šio piešinuko autorius. Galbūt 
tai ir buvo ta trūkstama grandis, kurios aš ieškojau? Tačiau kuo čia 
dėtas Bertanis? Karlota papasakojo man apie Bertanio gyvenimą ir jo 
ryšį su jaunute kekše, kurios vardas prasideda raidėmis „Dž“ - taigi, 
Džina; nors ir išlenkęs daugybę bokalų alaus, Brunas Bolcas įstengė 
prisiminti, kad Inocentas tą vakarą ilgokai buvo išėjęs iš smuklės — 
esą nusilengvinti; galiausiai Fabricijus Skiaka pasakė man, kur jis 
susipažino su Kespedesu — būtent spaustuvėje, į kurią Kespedesas 
atnešė išspausdinti ir padauginti karikatūrą. Štai tuomet viskas tapo 
suprantama. Jeigu Inocentas iš tiesų buvo žudikas, jeigu jis norėjo 
išgelbėti man gyvybę, tuomet man tereikėjo pakišti jam tave kaip 
masalą. Luisas de Sotas vienut vienutėlis viduryje nakties prie upės: 
geresnės progos nei ši jis tikrai nesurastų. Žinoma, nebuvo jokių 
garantijų, kad taip nutiks. Aš tyčia daviau jam visą laisvą valandą 
prieš įvykdant mano prašymą, taigi jis turėjo pakankamai laiko, 

kad galėtų pasinaudoti šia proga: nueiti prie upės, nužudyti tave, 
o paskui spėti įvykdyti ir man duotą pažadą. Niekas jo neįtartų, tu 
būtum negyvas — taigi, taip jis būtų man padėjęs. 

Sandras nutilo ir pažvelgė į kėdę, ant kurios dar visai neseniai 
sėdėjo Inocentas. 

— Jis buvo teisus — aš tikėjausi, kad jis kalbėjo rimtai, sakydamas, 
jog jaučiasi esąs man skolingas. Aš pasinaudojau Inocento drau- 
gyste. 

— Inocento? Tikriausiai pamiršai, kad tu pasinaudojai taip pat 
ir mano draugyste. 

Sandras gurkštelėjo degtinės. 

— Tavęs pasiklausius atrodo, kad tai yra tau kažkas labai neįprasta 
ir smerktina. O juk tu pats nuolat naudojiesi kitais žmonėmis. Mane 
tu išnaudojai ne vienerius metus, paskutinį kartą tuomet, kai pasi- 
rūpinai, kad aš tapčiau vizitatoriumi. Po to, kai vyskupas kurfiurstas 
atsisakė patenkinti tavo prašymą tirti nusikaltimą, tau terūpėjo, kad 
kažkoks svetimas vizitatorius nesužinotų apie tavo intrigas. 

— Ber. tai toli gražu nesuteikia tau teisės pasinaudoti manimi kaip 
ožka, turinčia atvilioti į pasalą lokį. Inocentas beprotis! Tu norėjai 
įkišti mane bepročiui tiesiai į nasrus. 

— Tau bet kuris žmogus atrodo esąs beprotis, — ryžtingai pa- 
prieštaravo jam Sandras. - Inesa, kuriai paprasčiausiai reikia žmo- 
gaus, pasakojančio jai gražias istorijas; Karlota, kuri sutinka, kad ją 
muštų, nes nori prasimaitinti; ir aš, kuris buvo toks beprotis, kad 
nepasirinko paties lengviausio kelio - kelio, kuriuo tu žengi jau ilgus 
metus. Tu manipuliuoji žmonėmis, papirkinėji juos ir meluoji kaip 
tik įmanydamas. Tu atrodai man esąs ne ką menkesnis žudikas kaip 
Inocentas, nes žeminai ir kankinai Antoniją. Net nemirktelėjęs tu 
atimi iš žmonių jų žmoniškumą, —o kaip tu manai, negi tai ne tokia 
pati žmogžudystė? Norėčiau tave tučtuojau... 

Sandras suvirpėjo visu kūnu, tačiau susitvardė. Trys gilūs ato- 
kvėpiai ir stiklas degtinės jį nuramino. 

— Be to, tu pats esi kekšė, Luisai, tik pardavinėji ne kūną, bet 
savo galvą, sielą ir nuostabų talentą. Viskas būtų gerai, jei va- 
dovautumeis tvirtais moraliniais principais. Tačiau tu jų neturi. 

Vienintelis tavo principas — visuomet daryti tik tai, kas patinka 
kitiems. O aš buvau toks kvailas — man prireikė ne vienerių metų, 
kad tai suprasčiau. 

— Koks nedėkingumas! Aš skatinau tave, padariau savo asis- 
tentu... 

— Otaip! — pertraukė jį Sandras. — Nes buvau asilas, kuris tavimi 
žavėjosi. Kiti mūsų ordino broliai iš ligoninės perprato tavo prigimtį, 
tik aš buvau pakankamai kuoktelėjęs ir žiūrėjau į tave su didžiule 
pagarba. Daugiau tu man neegzistuoji. 

— Tu negali šitaip su manimi kalbėti! 

— Negaliu? Aš esu čia. Aš kalbu. Gali įsakyti mane suimti ir 
panaudoti savo kankinimų ratą. Pažiūrėsim, kas dar klausys tavo 
įsakymų. Galbūt nori išgerti degtinės? Paragauti sausainių? Tu vi- 
siškai demaskuotas, Luisai. Tu ketinai pasiųsti ant laužo niekuo 
nekaltus miestelėnus. Didysis de Sotas suklydo. Ir dar kaip suklydo! 
Šis gandas it perkūno dundėjimas apskries visą Italiją. 

Bet iš pradžių vis dėlto it perkūnas sugriaudėjo durys, kurias 
užtrenkė įniršęs Luisas. 

Paskui įsiviešpatavo tyla, o po jos — netikėtas tuštumos pojūtis, 
kuris užvaldo jausmus, kai susidorojama su neįprastai sunkia užduo- 
timi. Naktis, pasitenkinimas suradus žudiką, visiškas sugniužimas 
įsitikinus, kad Inocentas ir buvo tas žudikas — visa tai ir padėjo 
įveikti tylą ir tuštumą. 

Sandras lėtai atvėrė langines. Nustojo snigti, tik ant žemės dryk- 
sojo plonas sniego sluoksnis, tačiau ir jo pakako, kad visą Tridentą 
apklotų plonas baltas šydas. Kuriam laikui Sandras buvo pamiršęs 
šaltį, tačiau dabar jis ir vėl šalo. Valandžiukę taip ir prastovėjo su- 
stingęs prie lango, paskui kažką prisiminė. 

Jis priėjo prie vabalo sienos plyšyje, ištraukė jį iš voratinklio 
skiautės ir nunešė prie lango. Nutupdė jį už langinių ant mūro 
sienos iškyšos ir laukė, kol padarėlis pabus iš stingulio. Jis gurkš- 
nojo degtinę. Mintyse Sandras nukeliavo į savo jaunystės laikus, 
kai jis paskutinį kartą ragavo svaigiųjų gėrimų. Septyneri metai. Ar 
galima ištrinti iš žmogaus gyvenimo septynerius metus, paneigti 
jų egzistavimą? 

Jis įkvėpė į plaučius sniegu dvelkiančio oro gurkšnį — tokio oro, 
kuriuo Neapolyje jis gaudavo pasimėgauti tik labai retai. Kolegijoje 
visuomet tvyrojo vienodas oras — truputį troškus, sūrstelėjęs, tru- 
putį primenantis namus. Kiauras dienas jie melsdavosi ir skendėjo 
savo vidiniuose išgyvenimuose. Be to, ilgai diskutuodavo su ordino 
broliais. Bendros paskaitos. Ligonių, aklųjų, apleistųjų — visų likimo 
nuskriaustųjų lankymas. Neapolis buvo labai toli. Ten jis tikrai būtų 
negavęs viso to, ką rado čia, Tridente — nei įspūdingų užduočių, nei 
meilės. 

Bet, kita vertus, jis niekur nebūtų radęs to, ką rado Neapolyje: 
senukų rankų, besiilginčių jo rankų šilumos, gyvenimo išvargintų 
senų akių, ieškančių paguodos jo akyse. Nebūtų radęs ramybės, bent 
jau tokios, prie kurios jis buvo pripratęs - ramybės, kurią pajunti 
tik tuomet, kai daug laiko praleidi vienas. 

Kai vabalas pradėjo rėplioti, jo lūpas nušvietė šypsena. Paskui 
jis jau nebežiūrėjo į nusikamavusį gyvį. 


Kapitonas Forlis sėdėjo tarp dviejų aliejinių lempų už savo rašomojo 
stalo Palazzo Pretorio. Jis skrebeno plunksna popierių ir tyliai kei- 
kėsi, kai vėl parašydavo nesąmonę arba užduodavo sau klausimą, 
kurių galų jam reikia terliotis su visa šia beprasmiška „rašliava“. 
Ataskaitų rašymas, be jokios abejonės, nebuvo pats mėgstamiausias 
jo užsiėmimas. 

Jis pastebėjo Sandrą tik tuomet, kai šis atsistojo tiesiai jam už 
nugaros. 

— Atrodote panašus į išsunktą citriną, — pareiškė Forlis. — Kodėl 
toks ištįsęs Jūsų veidas? Byla baigta, Jūs puikiai padirbėjote. Visai 
neblogai atliktas darbas, kaip tokiam liesam vienuolėliui — išties, 
labai neblogai. Kaip Jūsų ranka? Gal man pakviesti gydytoją? Ar 
Jūs gerai jaučiatės? 

— Aš jaučiuosi esąs girtas. 

— Jūs vienas ištuštinote visą butelį degtinės? 

— Beveik vienas. 

— Na taip, tuomet Jūs tikrai girtas. 

Sandras pastatė tuščią butelį ant stalo. 

— Gal turite dar vieną? 

Forlis neilgai delsė. 

— Degtinės! — šūktelėjo jis vienam iš savo žmonių, stovinčių 
koridoriuje. - Nesvarbu, šiltos ar šaltos. 

Jis padavė Sandrui kėdę. 

— Nenoriu sėstis. Noriu pas Antoniją. 

Forlis žvilgtelėjo į duris - už jų buvo kambarys, kuriame, jei 
būdavo labai vėlu, jis kartais nakvodavo. 

— Ji miega štai ten, ir jeigu Jūs paklaustumėt manęs, kada ji 
atsibus, aš pasakyčiau, jog tikrai ne anksčiau rytdienos pietų. 

— Ką... ką jis jai padarė? — paklausė Sandras. 

Forlio veidą iškreipė pasibjaurėjimo kupina grimasa, lyg jis būtų 
nutvėręs kažką glitaus. 

— Verčiau neklausinėkit manęs tokių dalykų. 

— Ką... jis... jai... padarė? — pakartojo Sandras dar kartą, pavar- 
gusiu, bet užsispyrimo kupinu balsu. 

Forlis nusileido. 

— Na, jeigu Jūs taip norit žinoti, kartuvės - sūpuoklės. Ištempti 
jos pečių sąnariai sutino, į kūną įsirėžė virvės. Kankinimas vandeniu. 
Ji tikrai patyrė dusulio priepuolį, ir tokie nuolat pasikartojantys 
priepuoliai, be jokios abejonės, ją kamuos dar labai ilgai. 

Sandras atsisėdo. Galva nusviro ant stalo. 

— O Dieve, - sušnabždėjo jis. 

Forlis uždėjo ranką jam ant peties. 

— Nesikrimskit. Ji tvirta mergina ir tokie dalykai tikrai neįstengs 
jos sugniuždyri. Ji buvo labai narsi. Jums veikiausiai nebuvo lengviau 
nei jai. 

Buvo atnešta degtinės — du pilnut pilnutėliai vytelėmis apipinti 
buteliai. Forlis pripylė Sandrui stiklą. 

— Gerkit, broli. 

Sandras išgėrė. Ne tik todėl, kad tikėjo, kad tai jam padės, bet... 
Jis ir pats nežinojo, kodėl jis ir toliau gėrė — panašiai, kaip žmonės 
nežino, kodėl jie myli. 


Forlis, nudžiugęs, jog gali užsiimti konkrečiais dalykais, rūpinosi 
sužeista Sandro ranka ir žaizdomis veide nuo Mato kumščių. Dar- 
buodamasis jis papasakojo jam, kad Inocentas buvo nugabentas į pilį 
ir apgyvendintas patogiame ir sargybinių saugomame kambaryje. 
Vyskupas kurfiurstas laukia ataskaitos. Taip pat ir popiežiui pranešta 
apie jo sūnaus suėmimą. Nežinia, kaip jis į tai reagavo. 

— O štai Karlota da Rimini... 

— Aš visiškai ją pamiršau, — tarė Sandras ir griebėsi už galvos. — Aš 
patariau jai laukti pasislėpusiai Pa/az20 Rosato rūsyje. 

— Būdamas Jūsų vietoje, - atsakė Forlis, — tikrai pamirščiau net 
savo motinos vardą. Nesijaudinkit, Karlota, šiaip ar taip, nepaklausė 
Jūsų patarimo. Ji atsitiktinai susidūrė su Jeronimu Benderiu jo ateljė. 
Senis buvo net pasiligojęs iš sielvarto. Vos tik išgirdę, kas nutiko, jie 
tučtuojau atskubėjo čia ir padėjo Antonijai nusigauti į lovą. Kai ji 
užmigo, jie pasišalino. 

— O Inesa? Ji buvo apačioje, prie upės... 

— Mano žmonės papasakojo man apie tai. Aš įsakiau ieškoti 
mergaitės, bet mes iki šiol jos neradom. Vos tik aš ką nors sužinosiu, 
tučtuojau pranešiu Jums. 

Sandras gėrė. Jis pakilo, pasiėmė taurę, butelį degtinės ir nuėjo į 
gretimą kambarėlį. Užvėręs už nugaros duris, stovėjo ir žiūrėjo į Anto- 
niją. Ant paprasto mažo stalelio kitoje lovos pusėje degė aliejinė lempa, 
nuo kurios krintanti šviesa užliejo Antonijai veidą gelsvu mirgėjimu. 
Kurį laiką jis nejudėdamas stypsojo tamsoje už šio šviesos rato. Paskui 
atsisėdo ant grindų, atsirėmęs nugara į duris. Jis beveik nejudėjo, tik 
spoksojo į ją nenuleisdamas akių ir klausėsi tolygaus jos kvėpavimo. 
Retkarčiais gurkšteldavo degtinės. Alkoholis, svaigulys šiąnakt tapo 
jo esybės dalimi. Krūtinę draskė stipri jausmų audra, įvairūs jausmai 
susipynė ir veikiai virto tikru chaosu. 

Prabėgus visai amžinybei, lūpomis palietė jos lūpas. Jis bučiavo 
ją, kaip bučiuoja maži berniukai, tik truputį švelniau ir drąsiau. 
Kai jis bučiavo jos lūpas, nebuvo užsimerkęs. Daugiau jos nelietė. 
Atsirėmė rankomis į pagalvę abipus jos galvos, šnabždėjo jos vardą 
ir, net neliesdamas jos lūpų, tą akimirką jautė žodžiais nenusakomą, 
niekuomet dar nepatirtą laimę. 

Jis išėjo iš kambario. Forlis jau buvo pasišalinęs, žvakės užge- 
sintos. Sandras pastatė ant stalo tuščią degtinės butelį, pasiėmė pilną 
ir išėjo iš pastato. Lauke sargybinis atidavė jam pagarbą. 

Ji pasitiko juodas, šaltas žvaigždėtas dangus. Oras buvo visiškai 
pasikeitęs. Netrukus išaušiantis rytas žadėjo būti saulėtas ir ištirp- 
dyti žemę užklojusį sniegą. Tridentas atsibus iš klaikaus sapno ir vėl 
ners tiesiai į gyvenimo sūkurį. Italai ne itin rūpinasi vakarykščiais 
įvykiais — jie džiaugiasi gyvenimu ir švenčia mieliau šiandien, nei 
rytoj, nes negi gali žinoti, ar tas kitas rytas apskritai išauš. Tik jis, 
Sandras — pusiau italas, pusiau vokietis — nenorėjo susitaikyti su 
tuo, ką jam siūlo ši diena. 

Sandras be tikslo slampinėjo gatvėmis. Retkarčiais pakeldavo 
pūstašonį butelį prie lūpų ir gurkšteldavo degtinės. Jis jau nebejautė 
šalčio, jo kraujyje tekėjo degtinė. Netoli Santa Maria Maggiore su- 
tiko priešais ateinančius du žmones, ir būtų praėjęs prošal, jei kažkas 
staiga nebūtų surikęs: „Broli Karisimi!“ 

Tai buvo Aaronas, o su juo - Inesa. Ji buvo nepaprastai laiminga, 
jos akyse lyg išsiskleidęs žiedas švietė gyvybė. Inesos žvilgsnis klydi- 
nėjo jo veidu. Ji palietė jam skruostą. 

— Aš ją suradau, — pranešė Aaronas, kone pavydžiai stebėdamas 
šį prisilietimą. — Ji paspruko nuo manęs vakar vakare, kai aš tru- 
putį užsnūdau, tačiau tikrai tik truputį. Valandų valandas praleidau 
jos ieškodamas. Ji buvo prie San Lorenzo vienuolyno, tupėjo prie 
vartelių ant sniego, lyg laukdama Jūsų. Ar iš tiesų viskas baigėsi? 
Aš nugirdau pokalbį sargybinių, kurie taip tvirtino. Negi iš tiesų 
viskas baigta? 

Sandras linktelėjo galvą, paskui vėl pažvelgė į Inesą. 

— Aš mačiau tave prie upės, — pasakė jis. - Aš buvau prie tavęs, 
visai netoliese, tačiau negalėjau pasirodyti. Ar tu tai supranti, Mar- 
garita! 

Išgirdusi šį vardą ji nusišypsojo. 

— Šaltis pražydino tavo skruostuose rožes, Margarita. Tu esi labai 
graži. Atrodai taip, lyg lauktum kažkokios šventės. Tuomet ji ir įvyks. 
Mes surengsime tavo garbei puotą, Margarita. Kaip tau patinka ši 
mintis? Tu būsi puotos princesė su karūna ant galvos, pasipuošusi 

gražia suknele, o mes šoksime aplink tave visą dieną. Ar norėtum, 
kad ta šventė įvyktų rytoj po pietų? 

Ji nusišypsojo ir truputėlį pasistiebė. Atrodė, lyg Inesa būtų 
norėjusi kažką pasakyti, tai, kad šią naktį viskas įmanoma, netgi 
stebuklai, tačiau iš jos lūpų taip ir neišsprūdo nė vienas žodis. 

— Ji visa sustirusi, aš nuvesiu ją į ateljė, - pasakė Aaronas ir kuo 
skubiau nusitempė Inesą už rankos. Ji paklusniai nusekė paskui, ta- 
čiau vos už dvidešimties žingsnių vėl atsisuko į Sandrą. Ji pamojavo 
jam, o jis atsakė jai tuo pačiu. 

Kai jų nebebuvo matyti, jis vėl liko vienas. Vėliau jis neatsimins 
nieko, išskyrus Antonijai dovanotą bučinį ir trumpą susitikimą su 
Inesa. 

Jis pasiliko ten, kur stovi, prie kažkokio namo sienos - juodai 
apsirėdęs vyras su buteliu rankoje. Ten jis stovėjo, ten atsisėdo ant 
grindinio. Butelis išsprūdo iš rankų ir išmargino sniegą rusvai auksi- 
nėmis dėmėmis. Jis prisitraukė kojas ir užsidengė galvą rankomis. 

Jis pabudo, šalia savęs išgirdęs krioklio čiurlenimą. Tik jo vanduo 
buvo nenusakomos spalvos ir dvokė atgrasiu raugu, lyg užraugtu 
paties pragaro virtuvėje. Sandras pašoko, tačiau jo abitas jau buvo 
prisigėręs šios bjaurasties. Viršuje, trečiame aukšte, kažkas uždarė 
langą. Netaręs nė žodžio, jis nupėdino tolyn. 

Tuo metu dangus spėjo beveik visiškai išsigiedryti, vis dar buvo 
šalta, tačiau sniegas jau tirpo. Liovėsi pūtęs vėjas, atnešęs sniegą. 
Dabar vietoje sniego nuo medžių krito lapų lietus, šoko ant grin- 
dinio ir vėl verpetais kilo aukštyn. Kaip iš už teatro kulisų iš savo 
namų pasirodė žmonės, vis daugiau žmonių, kuriuos padrąsino 
gandas, kad baigėsi žmogžudysčių tyrimas. Tiksliau niekas nieko 
nežinojo. Ten, kur pasirodydavo Sandras, žmonės nutildavo, žiūrė- 
davo į jį, šnabždėjosi sukišę galvas. Jis galėjo tik spėlioti, ką jie galvoja 
ir ką kalba. Jie bet kurią akimirką galėjo apmėryri jį akmenimis, bet 
lygiai taip pat - apdovanoti aplodismentais arba pabėgti nuo jo. Bet 
veikiausiai jiems jau buvo ganėtinai įgrisęs šis šventasis Visuotinis 
Bažnyčios susirinkimas ir visi su juo susiję asmenys. Ir tai buvo 
visiškai suprantamas dalykas. 

Palazzo Pretorio sargybiniai jam pasakė, kad Antonija dar miega, 
taip pat pranešė, jog Šventasis Tėvas tučtuojau pageidauja susitikti 
su juo pilyje. 


Jo Šventenybė Julius III pradėjo gerti maždaug tuo metu, kai San- 
dras liovėsi tai daręs. Šiaip ar taip, apsunkę akių vokai ir paraudusios 
akys išdavė, kad jis visai neseniai ištuštino šalia stovinčio krištolinio 
grafino turinį. Nors nuo Juliaus sklido kur kas geresnis kvapas nei 


nuo Sandro, vis dėlto jis jokiu būdu nesijautė sveikiau. Suglebęs, 
be menkiausių orumo pėdsakų, lyg jam visiškai nerūpėtų jo aukšta 
padėtis, popiežius smurgsojo savo minkštakrėslyje. Kai pro duris įėjo 
Sandras, jo veide pasirodė irzlumas, visiškai sutriuškinto žmogaus 
kartėlis, bet kartu — nepalaužiama tvirtybė, ir ši jausmų gama beveik 
nepasikeitė per visą jų pokalbį. Čia nebuvo vyskupo kurfiursto, o 
abu sekretoriai taip pat pasišalino iš kambario. Sandras su popie- 
žiumi liko dviese. 

Jis stovėjo per tris žingsnius nuo Jo Šventenybės, veltui lauk- 
damas, kol šis išties jam ranką su anulus piscatoris. Ar jis tyčia taip 
elgėsi? O galbūt popiežius viso labo pamiršo tai padaryti? Jis pir- 
mąkart stovėjo priešais Dievo vietininką Žemėje — neprognozuo- 
jamą, apgirtusį nuo vyno, sunkiai apibūdinamą vyriškį, panašesnį 
į valdovą, o ne į ganytoją — ir vis dėlto tai buvo Šventasis Tėvas, 
kuriam Sandras davė besąlygiškos ištikimybės įžadą. Jis buvo auk- 
lėtas gerbti Šventosios Bažnyčios institucijas ir ši pagarba buvo it 
Koliziejus — pastatas, kurio niekaip negalėtum sugriauti per porą 
dienų. Kad ir ką jis sužinojo Tridento mieste, kad ir kaip nukentėjo 
Sandro tikėjimas bažnyčios teisingumu, — jis buvo šios bažnyčios 
vaikas, taip pat kaip ir Elizos vaikas. 

Julius tylėjo, visiškai nejudėjo ir atrodė, lyg būtų vienas iš Ti- 
ciano ar Tintoreto paveikslų, kabančių ant salės sienų, personažų. 
Sandrui neliko nieko kita, kaip tik taip pat tylėti; jis jokiu būdu 
negalėjo pirmas pradėti pokalbio. Jis stovėjo toks bejėgis, niekam 
nereikalingas, lyg pardavinėjamas vergas turguje, jausdamas į savo 
veidą įsmeigtą paraudusių popiežiaus akių žvilgsnį. 

Iš pradžių jis nedrįso atsakyti į jo žvilgsnį — išvengti jo buvo 
daug lengviau, nei atlaikyti jo jėgą. Tačiau paskui jį apėmė keista 
drąsa — kaip tai kartais nutikdavo pastarosiomis dienomis. Negi 
jam buvo būtina šitaip smarkiai nusižeminti? Laukti dėkingumo iš 
žmogaus, kurio sūnų jis apkaltino žmogžudyste, būtų buvę pernelyg 
naivu. Bet vis dėlto Sandras nusipelnė bent jau pagarbos. 

Jis atsakė į popiežiaus žvilgsnį. Žinoma, jis bandė žiūrėti kaip 
galima neutraliau, tačiau jau pats jo žvilgsnis buvo ganėtinai įžūli 
provokacija. 

— Tu, - staiga pratarė Julius, nepajudindamas nė piršto. — Vadi- 
nasi, tai tu esi tas nelaimę atnešęs varnas. 

Sandras nesugalvojo jokio protingesnio atsakymo. Jis pasakė: 

— Taip, Jūsų Šventenybe. 

— Įsivaizdavau, kad esi visiškai kitoks. Apsukresnis. Klastingesnis. 
Truputėlį panašus į de Sotą. 

— Apgailestauju, kad nuvyliau Jūsų Šventenybę. 

— Toks jau tas gyvenimas. Pilnas nusivylimų. — Jis trumpam 
nutilo. — Atidžiau į tave pažvelgęs aš suprantu, kodėl de Sotas pa- 
sirinko savo asistentu būtent tave, mano sūnau, o ne tokį žmogų 
kaip jis pats. Jis galėjo jaustis už tave pranašesnis. 

Popiežius neklydo. 

— Iki pastarųjų dienų įvykių, - patikslino Sandras. 

Popiežiaus akių vokai apsunko. 

— Buvau pas Inocentą. Jam tu vis dar atrodai esąs simpatiškas, 
jis netgi užtarė tave geru žodžiu, ar galėtum tuo patikėti? Jo vietoje 
aš tau linkėčiau užsikrėsti maru. 

— Inocentas, Jūsų Šventenybe, nepriklauso žudikų rūšiai, neken- 
čiančiai savo persekiotojų. Jis galėjo kuo puikiausiai mane pašalinti 
sau iš kelio — tuomet jis dar ir dabar būtų buvęs laisvėje. Tačiau 
jis - labai keistas reiškinys, pasitaikantis tik tarp Pietų Italijos vargšų 
kvartalo atstovų — nepaisant jo įvykdytų nusikaltimų, yra labai są- 
žiningas žmogus. Jis jautėsi esąs man skolingas ir... 

Popiežius tik truputį kilstelėjo ranką, tačiau to užteko, kad San- 
dras nutiltų. Sandrą šis judesys privertė suprasti, kad jis palietė ne 
itin malonią temą. 

— Aš pažadėjau savo sūnui tau nekeršyti, jei įvykdysi tam tikras 
sąlygas, — pasakė Julius. — Žinau, kad tu tiesiog atlikai savo darbą, 
kurį aš pats tau pavedžiau, paskirdamas tave vizitatoriumi. 

— Sąlygas? 

— Pirmiausia: mano sūnus nieko nežudė. 

Sandras užgniaužė savo prieštaravimą. 

— Šiandien iš ryto, - prislėgtu balsu prabilo Julius, — garvėje 
buvo rastas negyvas elgeta: jis sušalo. Jis neturi jokių artimųjų. De 
Sotas paruoš raštišką paaiškinimą, kodėl jis vakar suėmė ir kankin- 

damas tardė šį žmogų. Vyras prisipažino, jog yra apsėstas velnio ir 
įvykdė visas žmogžudystes, tačiau netrukus jis mirė nuo žaizdų, 
patirtų kankinimo metu. Vyskupas kurfiurstas praneš imperatoriui 
ir Visuotinio Bažnyčios susirinkimo pirmininkui, kad dabar jie be 
baimės gali tęsti derybas. Tai oficialus paaiškinimas. Iš tavo lūpų 
niekuomet neišsprūs teisybė, Karisimi. Bet kuris, žinantis tikrąją 
tiesą, — de Sotas, Forlis, Madrucas, kareiviai, dalyvavę tardyme, - jie 
visi paprasčiausiai tylės. Tu taip pat tylėsi, mano sūnau. 

— Drįstu Jūsų Šventenybei priminti... 

— Tu taip pat tylėsi, Karisimi, ypač tu privalai tylėti. Negi man 
reikės tau — jėzuitui — priminti apie įžadus popiežiui, kuriuos tu 
davei paties Dievo akivaizdoje visiems laikams ir amžių amži- 
nybei? 

— Žinoma, ne, Jūsų Šventenybe, tačiau... 

— Mano sūnus areštuotas ir įkalintas iki gyvos galvos. Jis kalės 
Kampanės viloje, iš kurios niekuomet negalės išvykti. Jis negalės 
priiminėti jokių kitų lankytojų, išskyrus mane. Ar gali įsivaizduoti, 
ką su juo padarys kardinolai iš turtingų Romos šeimų po to, kai aš 
paliksiu šį pasaulį? Jo gyvenimas visiškai sužlugdytas. Negi tai nėra 
pakankamai baisi bausmė, Karisimi? 

Popiežiaus balsas virpėjo. Julius pakėlė ranką ir bejėgiškai, ku- 
pinas nevilties smogė ja į krėslo atkaltę. Jo akys pritvino ašarų. Tačiau 
silpnumo akimirka buvo labai trumpa. Tučtuojau vėl viršų paėmė 
galingas valdovas. 

— Antra: de Soto ir Viurtembergo pasiuntinio intrigos taip pat 
privalo likti paslaptis. 

- Jus apgaudinėjo, Jūsų Šventenybe. 

Julius niūriai žvilgtelėjo į tuščią grafiną. 

— Tik mažumėlę. 

— De Sotas Jums melavo, tvirtindamas papirkęs Hageną. O iš 
tiesų... 

— Dėl šio melo aš nepatyriau jokių nemalonumų. De Sotas vir- 
šijo jam suteiktus įgaliojimus, na ir kas? Mano mielas Karisimi, tu, 
be jokios abejonės, esi protingas, tikriausiai protingesnis už mane, 
tačiau sėdėdamas popiežiaus krėsle būtum tikra nelaimė. Jeigu 

imperatorius išgirstų apie šią aferą, jis tučtuojau apkaltintų arba 
Šventąjį Sostą, arba protestantus, jog jie tyčia trukdė jo pastangoms 
įvykdyti bažnyčios reformą. Tai reiškia — kiltų karas, vienoks arba 
kitoks, o juk Karolis V labai impulsyviai nusprendžia, su kuo jis šį- 
kart susikaus. Nepriklausomai nuo to, mano pozicijos Visuotiniame 
Bažnyčios susirinkime ir toliau silpnėtų. Todėl man neatrodo, jog 
būtų labai protinga užsipulti de Sotą. 

— Luisas de Sotas vos nesupleškino ant milžiniško inkvizicijos 
laužo viso Tridento miesto. 

Julius dar kartą dėbtelėjo į grafiną ir atrodė svarstąs, ar tik ne- 
reikėtų liepti jo pripildyti. 

— Tačiau taip neįvyko. O jei ir būtų įvykę... 

Popiežius gūžtelėjo pečiais. 

Sandras suabejojo, ar tik jis neišsikraustė iš proto. 

— Ber... bet visa tai negali pasilikti be jokių pasekmių. Tai tiesiog 
nesuvokiama protu! 

Jis vos nepradėjo garsiai rėkti, o tokia jo reakcija privertė po- 
piežių vėl kreiptis į jį. 

— Sakydamas, kad šios istorijos detalės liks paslaptyje, aš netvir- 
tinau, kad visa tai nesukels jokių pasekmių. Dabar aš žinau de Soto 
galimybių ribas, taip pat aš sužinojau ir apie tavo sugebėjimus. Tai 
jau šį tą reiškia. Šiaip ar taip, šios pasekmės bus ilgalaikio pobū- 
džio. 

— De Sotas ir toliau pasiliks Visuotinio Bažnyčios susirinkimo 
delegatu? 

— Žinoma. De Sotas labai sėkmingai ir nepaprastai slaptai pa- 
dirbėjo mano naudai ir aš nematau jokio pagrindo, kodėl neturė- 
čiau jam leisti kartu su šiuo liuteronu, šituo Hagenu, manipuliuoti 
Visuotinio Bažnyčios susirinkimo nutarimais arba juos vilkinti. Po 
keleto mėnesių tas nemalonus reikalas baigsis. Imperatorius negali 
visą amžinybę viešėti Insbruke. 

Sandras įsivaizdavo, kaip viskas klostysis paskui: protestantų 
lyderiai, tarp jų ir Viurtembergo hercogas, netrukus viešai lies 
graudžias ašaras, kad bažnyčios reformos priimti buvo neįmanoma 


dėl Romos katalikų bažnyčios kaltės, o dar po kurio laiko, kai šis 

klausimas jau nieko nebedomins, Matui bus suteiktas titulas arba 
padovanotas dvaras. Luisas savo ruožtu įrodinės, kad tikrai norėjęs 
tartis dėl kompromisų, tačiau plačiai bažnyčios reformai papriešta- 
ravusios Pietų Italijos ir Ispanijos konservatyviosios jėgos. Julius III 
jį nepaprastai pagirs ir jis išvyks iš Tridento su visiškai švaria, nė dė- 
mele nesutepta reputacija. Tačiau niekuo nekalti žmonės buvo arba 
dar bus nubausti: Antonija ir Karlota, nukentėjusios per tardymą; 
elgeta, palaidotas nešventintoje žemėje ir pasmerktas amžinam pra- 
keiksmui; jis, Sandras, turėjęs išeiti iš mūšio lauko it kovą pralai- 
mėjęs karys. Ši Dievo bausmės besišaukianti neteisybė užgniaužė 
jam žadą ir jo veidas net suakmenėjo iš apmaudo. 

Julius, žybtelėjęs akimis, kreipėsi į Sandrą: 

— Dabar pakalbėsime apie tave, mano sūnau - taigi, aptarsime 
trečią, paskutinę sąlygą. Pastarosiomis dienomis tu išsiaiškinai labai 
daug dalykų, tiek daug, kad dabar pats turi apsispręsti, ar būsi mano 
pontifikato sąjungininkas, ar priešas. Tai labai rimtas, lemtingas 
sprendimas, daug svarbesnis tau nei man. Šis sprendimas bus neat- 
šaukiamas ir turės be galo daug pasekmių. Jeigu nuspręsi likti mano 
sąjungininku, būsi pasmerktas ir laimei, ir nelaimei. Aš visam laikui 
suteiksiu tau vizitatoriaus titulą ir tu būsi įgaliotas vykdyti pačias 
sunkiausias Šventojo Sosto misijas Italijoje arba kitoje šalyje. Tu 
džiaugsiesi mano prielankumu ir mano priešų neapykanta. Iki mano 
mirties tu privalai susirasti pakankamai daug draugų, sugebėsiančių 
tave apsaugoti nuo mano priešų, kurie it plėšrių paukščių būrys 
užpuls mano šalininkus. Bet jeigu tu nuspręsi tapti mano pontifi- 
kato priešu, tuomet... — Julius minutėlę parylėjo, norėdamas, kad 
jo žodžiai nuskambėtų svariau. — Tuomet tau galas. 

— Aš esu viso labo tik pavaldinys, Jūsų Šventenybe. Pavaldiniai 
nebūna nei draugai, nei priešai. 

— Nebandyk išsisukinėti, Karisimi. Paaiškink savo žodžius. Ir 
tuojau pat. 

— Atvirai pasakius, norėčiau išeiti iš ordino ir paprašyti Jūsų 
Šventenybės atleisti mane nuo Jums duotų įžadų. 

— Dėl kvailo užsispyrimo? Nesielk kaip mažas vaikas. Politikoje 


yra daug rupūžių, kurias, nori nenori, tenka praryti. 

— Tai nulėmė asmeninės priežastys. 

— Nepatenkinsiu tavo prašymo. Tu niekuomet - klausykis manęs 
atidžiai — niekuomet nebūsi atleistas nuo savo įžadų, mano sūnau. 
Aš pranešiu apie savo sprendimą tavo ordino vyresniajam Ignacui... 
Negaliu sau leisti tokios prabangos, kad kažkur netoliese atsirastų 
sinjoras Karisimis, kuris jau neturi jokio pagrindo tylėti, o tai reiškia, 
kad tu taip pat negali leisti sau tokios prabangos. Dievo akyse tu 
esi jėzuitas ir liksi tokiu iki pat savo gyvenimo pabaigos. Visa kita 
aš vertinsiu kaip nepaklusnumą ir bažnyčios išdavystę. Negi aš dar 
nepakankamai aiškiai viską pasakiau? O galbūt tau reikia vaizdin- 
gesnio paaiškinimo, 2220 sūnau? 

Sandras pajuto, kokia grėsmė ir galia sklinda nuo Juliaus III. Čia, 
priešais jį, sėdėjo ne tik popiežius — už jo nugaros stovėjo Šventojo Petro 
bazilika, Siksto koplyčia, Angelų pilis, bažnyčios prakeiksmas, kariuo- 
menė, tuzinas tvirtovių, šv. Petras, Jėzus, slaptosios tarnybos... Ban- 
dymas pasipriešinti popiežiaus galiai jam, nors ir paprastam vienuoliui, 
būtų reiškęs tikrą savižudybę. Liuteris išdrįso tai padaryti, tačiau Sandras 
nebuvo Liuteris. Jam nebuvo lemta pranešti gerosios naujienos. 

— O dabar tu man prisieksi, — pasakė Julius, - kad iki gyvenimo 
pabaigos tylėsi apie tai, kas kažkada įvyko Tridento mieste, ir kad 
esi ištikimas mano pontifikato pavaldinys ir draugas. 

Sandrui prireikė tik vienos akimirkos apsispręsti dėl priesaikos. 

— Prisiekiu, Jūsų Šventenybe. 

— Broli Karisimi iš Jėzuitų brolijos, aš skiriu Jus neribotam laiko- 
tarpiui Šventojo Sosto vizitatoriumi. Jūs gausite tarnybines patalpas 
Romoje. Po trisdešimties dienų atvyksite pas mane audiencijos. 
Jeigu dabar norite pateikti man kokį nors prašymą, išdėstykit jį, o 
aš nuspręsiu, ar galėsiu jį patenkinti. 

Sandro mintys sukosi galvoje it karuselė. 

— Prašau leisti man parašyti laišką savo ordino vyresniajam 
Ignacui Lojolai. Jis privalo sužinoti visą tiesą apie dvilypę Luiso de 
Soto prigimtį, kad nesumanytų jo skirti savo įpėd... 

— Prašymas netenkinamas, — nukirto popiežius ir sudirgęs žvilg- 
čiojo tai į grafiną, tai į Sandrą. — Prašau atsakingiau rinktis savo 
pageidavimus. 

Sandras giliai į plaučius įkvėpė oro. 

— Tuomet prašau ištaisyti skriaudą, padarytą neteisingai apkal- 
tintam elgetai. 

— Ko gi Jūs, tiesą pasakius, norite, Karisimi? Tas vyras ir gyve- 
nime, ir mirties akivaizdoje buvo vienišas it lauko akmuo. 

— Tuomet nors po mirties leiskite jam išvengti tokios pačios 
žiaurios lemties. Jis turėtų —- po menamų jo kūno pakasynų ne- 
šventintoje žemėje — būti palaidotas pašventintoje žemėje ir gauti 
bažnyčios palaiminimą. 

Atrodo, šis prašymas patiko Juliui. Jo intonacija sušvelnėjo, jis 
netgi pralinksmėjo. 

— Menamos pakasynos, ar ne? Atrodo, jog pamažu pradedate 
suvokti esminius politikos principus. — Julius kilniadvasiškai kils- 
telėjo ranką. — Galite elgtis su lavonu, kaip norite. 

- Ačiū, Jūsų Šventenybe. O dabar leiskite man pareikšti pasku- 
tinį prašymą. Dėl moters. 

Julius šyptelėjo — pirmąkart per visą pokalbį. O paskui, labai 


netikėtai, ėmė kvatotis. Jis juokėsi iki ašarų. 


Antonija nuogut nuogutėlė stovėjo prieš veidrodį ir iš lėto sukiojosi, 
lyg apžiūrinėdama visiškai nepažįstamą kūną, nors, tiesą pasakius, 
ko gero taip ir buvo. Ji niekados juo nesidomėjo. Mylėdamasi ji 
visuomet kreipdavo dėmesį tik į savo geidulius ir besąlygišką savo 
aistros patenkinimą. Aistra švietė jos akyse, ja alsavo jos lūpos. Vyrus 
vesdavo iš proto ne jos krūtys, ne veidas, bet aistra. 

Ji apžiūrinėjo šį kūną. Kapitono Forlio kambarys skendėjo prie- 
blandoje, taigi kūno kontūrai buvo neryškūs, o oda nepriekaištingai 
švytėjo. Ji palietė rankomis savo krūtis, suėmė jas į delnus, suspaudė 
ir pajuto jų šilumą. Tai buvo mažos krūtys, tačiau stangrios ir stačios 
it apversti dubenėliai. Jos liemuo buvo liaunas, linijos harmoningos. 
Ji palietė bambą, apibraukė ją ratu. 

Paėmusi abiem rankomis veidrodį, nukėlė jį nuo stalo, ant kurio 
jis stovėjo, ir pastatė ant grindų taip, kad galėtų matyti savo kojas. 
Įdomu, kokio jos ilgio? Ji niekuomet nesidomėjo nei savo ūgiu, nei 
savo kojų ilgumu: tai buvo smulkios, ties keliais truputį išlenktos 

kojos, šviesi ir lygi oda. Ji paglostė kojas delnais ir slystelėjo žemyn. 
Pasiekusi kojų pėdas, ji staiga lyg suakmenėjo. Gerklę užgniaužė 
ašaros. Jos žaizdos susivienijo: žaizdos ant rankų riešų ir kojų veid- 
rodyje atrodė it viena didžiulė žaizda, ir ji vėl prisiminė viską, kas 
su tomis žaizdomis buvo susiję. 

Ji atsiklaupė ir pravirko. 

Jos kūnas buvo suniokotas. Jis buvo patekęs svetimų žmonių 
valdžion, svetimų žmonių nuosavybėn, paverstas daiktu, su ku- 
riuo jie galėjo elgtis kaip panorėję. Iš tiesų, buvo galima sakyti, 
kad ją išprievartavo. Ar tie budeliai būtų įsisiautėję dar smarkiau? 
Ar jie būtų ištempę, sulaužę, sutrypę jos kūną? Ji buvo visiškai 
bejėgė, ir šis pojūtis jai pasirodė esąs pats bjauriausias, bjauresnis 
nei baimė ir skausmas, apėmę ją kankinimų metu. Viskas baigėsi. 
Tačiau visiems laikams išliko jausmas, jog kažkurią savo gyvenimo 
valandą ji buvo paversta beteisiu daiktu, į kurį niekas nekreipia 
dėmesio. Tikrosios žaizdos buvo paslėptos jos sieloje, kiti žmonės 
jų nematė. 

Karlota, atėjusi jau prieš gerą valandą, palietė Antonijai plaukus. 
Tik ji viena galėjo suprasti Antoniją, nes buvo patyrusi tą patį. 

— Man vis dar skauda ranką, - tyliai pratarė Karlota. — Galbūt 
ji niekuomet taip ir nesiliaus skaudėjusi, galbūt aš vis dar jausiu šį 
skausmą ir po dešimties ar dvidešimties metų nuo tos dienos, kai 
ji buvo suspausta kankinimo įrenginyje ir buvo ruošiamasi ją traiš- 
kyti. Tas pats nutiko ir tavo sąnariams. Oda užgis, bet vis dėlto liks 
pora randų, ir jie visuomet primins tau šią bejėgišką būseną. Bet 
ne tik tai. Jie primins tau, kad tu ištvėrei. Kad tau pavyko ištrūkti 
gyvai. Šie randai tau bylos, kad šiame pasaulyje yra skausmas, taip 
pat — kad yra ir viltis. 

Antonija palietė savo rankų riešus, sužalotą odą, kuri jau gijo. Ji 
švytėjo it vaškas, nes gydytojas buvo ištepęs ją tepalais. Karlota pabu- 
čiavo jos žaizdas toje vietoje, kur raudonos ir mėlynos linijos sklido 
į visas puses, kryžiuodamosi viena su kita lyg sueižėjęs stiklas. 

— Eime, — paragino ji. 

Antonija nusišluostė ašaras ir, netarusi nė žodžio, apsirengė. 
Karlota atnešė jai naują suknelę. Ji buvo poniška, tiesą pasakius, 

pernelyg elegantiška jai, bet vis dėlto Antonija puikiai jautėsi pa- 
sipuošusi šia suknele — bent jau šią akimirką. Tada ji vėl padėjo 
veidrodį ant stalo ir susišukavo plaukus. 

Apžiūrinėdama savo atvaizdą veidrodyje ji galvojo apie Sandrą. 
Ji sužinojo iš kapitono Forlio, kas nutiko, ir tai, kad Sandras pusę 
nakties praleido pas ją. Ji pabandė įsivaizduoti, kas būtų nutikę, jei ji 
būtų nubudusi. Be jokios abejonės, ji būtų prisitraukusi jį prie savęs, 
ji būtų jį mylėjusi. Dar niekuomet ji netroško meilės taip smarkiai, 
kaip tomis niūriomis valandomis. Rankomis būtų apsivijusi jį, kaip 
skęstantis žmogus bangose plūduriuojantį lentgalį. Ji nė už ką ne- 
būtų jo paleidusi, ji būtų jo maldavusi pasilikti. Ji padarytų tai dar 
ir dabar, jei tik jis įžengtų pro duris. 

Ber ji taip ir neprabudo, o Sandras nepaliko nieko, tik degtinės 
tvaiką kambaryje. Ji žinojo, kodėl jis gėrė — tai ji buvo dėl to kalta. 
Žinoma, jis jautėsi siaubingai dar ir todėl, jog išaiškėjo, kad būtent 
tas žmogus, kuris jam taip patiko, buvo žudikas. Bet kuriuo atveju jį 
kamavo didžiulė širdgėla. Priversti jį gerti galėjo tik didžiulis sukrė- 
timas. Ir, norėdama būti sąžininga pati sau, ji turėjo pripažinti, jog 
patyrė slaptą pasitenkinimą, kad jo širdyje virė tokia kova. Antonija 
prieš patį Dievą. Ji norėjo nugalėti, jai jo reikėjo. Ji pernelyg daug 


prarado, kad jo atsisakytų. 


Ateljė baigėsi pasiruošimas šventei. Karlota nupirko vyno, citrinų 
ir cukraus, o Aaronas savo dėdės spintoje aptiko degtinės. Iš visų 
šių komponentų jie paruošė kvapnų karštą vyną, kuris garavo virš 
ugniakuro, ir ore sklaidėsi nuostabus aromatas. Visi buvo užsiėmę: 
Karlota gamino valgius, Jeronimas kurstė ugnį, o Aaronas ir Inesa 
puošė kambarį ir sustatė kėdes. Taip, Inesa! Kaip ir visados, ji vis dar 
nieko nekalbėjo. Tačiau ji nuolat šypsojosi ir atrodė esanti smarkiai 
susijaudinusi dėl rengiamos jos garbei šventės. Visi vienbalsiai pri- 
tarė, kad Sandrui atėjo į galvą išties puiki mintis nors vieną dieną 
paversti Inesą princese. Veikiausiai jis puikiai suprato tokius žmones 
kaip Inesa. 

Vienintelė Antonija negavo jokios užduoties. Jeronimas už- 
draudė jai pakrutinti net mažąjį pirštelį, kol dar visiškai nepagijo. 

Antonijai vis dar skaudėjo pečius, tačiau tinimas jau atslūgo ir ji 
būtų su džiaugsmu griebusis bet kokio darbo, kad tik išblaškytų 
savo niūrias mintis. 

Kurį laiką ji tvarkėsi plaukus. Dažniausiai ji nešiojo palaidus 
plaukus, kartais susisegdavo juos ant viršugalvio. Šiandien jie turėjo 
atrodyti gražiai, taigi ji pabandė suformuoti iš jų katedrą. Tačiau 
įžūlus Aarono juokas, kai šis ją pamatė, niekais pavertė visą valandą 
trukusias jos pastangas. Karlota išgelbėjo katedrą nuo griūties, įgu- 
dusiomis rankomis atlikusi porą mitrių gudrybių, kurios tučtuojau 
pakeitė visą Antonijos šukuoseną. Apsivilkusi prašmatnia suknele ir 
puikiai susišukavusi, Antonija atrodė nepaprastai pasikeitusi - kaip 
dama, kaip kilminga romėnė - viena iš tokių, kurias savo ankstes- 
niame gyvenime taip garbino Sandras. 

Stovėdama prie lango ji laukė jo. Pro šalį garve skubėjo tokia 
gausybė žmonių, kad ji vos jo nepražiopsojo. Ji žvalgėsi, garvėje 
ieškodama abito, bet šįkart jis dėvėjo pasaulietiškus rūbus. 

Iš netikėtumo ji net suakmenėjo — taip išsigąsta žmogus, kai 
ūmai išsipildo pati didžiausia jo svajonė. Ji atsirėmė pirštų galiukais 
į lango stiklą ir sunkiai alsavo. 

— Gal tau negera? - sušuko Karlota. 

— Viskas gerai, - atsakė Antonija, nepaleisdama Sandro iš akių. 

Jis mūvėjo raudonomis kojinėmis, dėvėjo baltus marškinius, 
raudoną liemenę ir juodą surdutą. Ant galvos buvo užsidėjęs juodą 
skrybėlę ir avėjo juodus batus. Neliko nė užuominos apie vakarykštį 
jėzuitą. Per vieną naktį jis virto jos mylimuoju. 

Ji išbėgo iš ateljė jo pasitikti. Kai jie pamatė vienas kitą, jis sto- 
vėjo pačioje Palazzo Rosato laiptų apačioje, o ji - viršuje. Pakopa 
po pakopos, įbedę akis vienas į kitą, jie abu iš lėto lipo laiptais, vis 
labiau artėdami. 

Kai jie susitiko laiptų viduryje, jis pratarė: 

— Sinjorina, - ir kilstelėjo skrybėlę. 

Ji atliko reveransą. 

— Sinjore. 

Sandras ir Antonija nusišypsojo vienas kitam, paskui jis paėmė 


jos ranką. 

— Aš taip džiaugiuosi, kad Jūs sveika gyva stovite priešais mane, 
galite su manimi kalbėti, šypsotis... Net negaliu apsakyti, kaip aš 
džiaugiuosi. 

Ji pamatė žaizdas ant jo skruosto ir plaštakos. 

— Nieko rimto, — nuramino jis ją. - Kovojau su Matu ir nie- 
kingai jam pralaimėjau, o kita žaizda — nuo Inocento durklo, kurį 
aš negrabiai pastvėriau. Nesu gimęs būti karys. 

Ji laukė, kad jis ją apkabintų. 

— Inocentas, — tarė ji, nežinodama, ką dar jam sakyti, — neįtikė- 
tina, kad jis —- žudikas. 

Per paskutinį savo pasimatymą jie laikė žudikais Matą ir Luisą. 
Pagal pirminį planą, kurį sugalvojo ji ir Sandras, reikėjo atsivilioti 
Luisą prie upės, pasinaudojus suklastotu jos laišku, o ten Sandras 
turėjo įtraukti jį į pokalbį. Jie vylėsi, kad Luisas, galvodamas, jog 
yra ten su Sandru vienas, bekalbėdamas nejučiomis išsiduos. Forlis 
arba keletas sargybinių turėjo pasislėpti krūmuose ir tapti jo prisi- 
pažinimo liudininkais. Tačiau viskas susiklostė visiškai kitaip. 

Sandras atsakė: 

— Jūsų atskleistas Mato ir Luiso suokalbis pajudino tyrimą iš 
mirties taško. Taigi, šio nusikaltimo išnarpliojimo garbė priklauso 
ir Jums, ir man po lygiai — jeigu tik šiuo atveju galima kalbėti apie 
garbę. Nes nė vienas mūsų atskleistas faktas niekada nebus pavie- 
šintas. Popiežius įkalins Inocentą viloje, o Luisas su Matu ir toliau 
galės ramių ramiausiai užsiimti intrigų rezgimu. Nėra jokių kitų 
kaltininkų, išskyrus negyvą elgetą. 

Ši baisi neteisybė sukrėtė ją kur kas mažiau nei jį. Jai buvo nepa- 
Žįstamas keršto troškimas. O galbūt ji tiesiog norėjo pamiršti viską, 
kas nutiko Tridente, — beveik viską. 

— Mes esame puiki pora, — pasakė ji ir nervingai nusijuokė. — Ar 
ne tiesa? 

Sandras linktelėjo galvą. 

— Tokia gera, kad popiežius... - Jis patylėjo. — Jis mane paaukš- 
tino ir perkėlė į Romą. 

Ji pasibaisėjusi pažvelgė į jį. 

— Ber aš maniau... Rūbai... 

— Ne, aš... aš norėjau nors šiandieną, nors porą valandų, kol 
mes šoksime... Aš vis dar esu jėzuitas, Antonija. — Jis kalbėjo labai 
greitai, lyg gėdindamasis to, ką sako: — Gali būti, kad tai labai 
kvailai skamba, bet aš tikiu kažkuo panašiu į paskirtį ar lemtį, tuo, 
kad kiekvienas iš mūsų ateina į šį pasaulį su tam tikra užduotimi 
ir tam tikrais gabumais, duotais jai įvykdyti. Jūsų talentas yra 
vitražų menas, sugebėjimas jausti — jausti ekstazę. Jūs sugebate 
tučtuojau prikaustyti žmonių dėmesį ir priversti juos pajusti pa- 
garbų dievobaimingumą. Tai geba tik žmogus, apdovanotas tokiu 
neramiu, temperamentingu, nuostabiu charakteriu kaip Jūsų. Bet 
aš... aš turiu savo paskirtį. Metų metus Luisas trukdė man užsi- 
imti kuo nors naudingu, o štai dabar man pirmąkart vėl pavyko 
tai padaryti — nors rezultatas ir labai kuklus. Aš šį tą nuveikiau, 
tebūnie tas mano darbas ir labai mažutis. Popiežius galėjo įkišti 
mane į kalėjimą ir išmesti raktą nuo mano kameros durų, tačiau jis 
to nepadarė. Prieš septynerius metus, kai įvykdžiau nusikaltimą, 
aš taip pat būčiau galėjęs pakliūti į kalėjimą, jei tik Matas būtų 
mane įskundęs. Tačiau jis sugalvojo padaryti kai ką kita ir šanta- 
žavo mano motiną, o ši įkalbėjo mane stoti į vienuolyną. Taigi aš 
netapau nei pirkliu — šiai profesijai neturėjau jokių gabumų, nei 
kaliniu. Man buvo suteiktas antras gyvenimas. Tai nėra tik aklas 
atsitiktinumas... 

Nors ji ir suvokė, ką jis jai aiškino, nors ir žinojo, kad nieko ne- 
padėtų jos prašymai bandyti pakeisti savo lemtį, vis dėlto pratarė: 

— Praėjusią naktį Jūs buvote pas mane. 

— Taip, — atsakė jis, ir iš jo veido išraiškos ji suprato, kad praėjusią 
naktį jis ne tik paprastai palaikė ją už rankos, bet buvo priėjęs prie jos 
kiek arčiau. Negi užteks to galbūt vieno bučinio, vieno apkabinimo, 
švelnaus prisilietimo? Negi reikės tuo pasitenkinti visiems laikams? 
Negi jai to užteks? 

Sandras įteikė jai dokumentą. Tai buvo užsakymas sukurti vi- 
tražus Santa Maria del Popolo bažnyčiai Romoje. Ji buvo girdėjusi 
apie tą puikią bažnyčią. Joje buvo palaidota popiežiaus Aleksand- 
ro VI mylimoji. 

„Koks sutapimas“, - pagalvojo Antonija. 


— Mes gyvensime Romoje, — pasakė jis. — Mes visi. Ir Forlis — jis 
taip pat perkeliamas į Romą. Visi, privalantys tylėti, bus Romoje. 
Mes matysimės. 

— Mes matysimės, — pakartojo ji be jokios intonacijos. — Taip 
taip. 

Iš ateljė atsklido Aeitos garsai. Aaronas grojo linksmą melo- 
diją. 

Ji giliai įkvėpė ir pasistengė nusišypsoti. 

— Ar galėčiau Jus pakviesti šokti, sinjore? — paklausė Antonija. 

Jis suprato, kaip ji jaučiasi, — tai buvo parašyta jo veide. Jie su- 
prato vienas kitą be žodžių — toks gilus buvo juos siejantis jausmas. 
Kuriam nebus lemta sužydėti. 

Jis paėmė jos ranką. 

Kartu, petys į petį jie įžengė į ateljė. 

Čia buvo linksma. Aaronas lingavo pagal savo Aeitos melodiją 
ir trepsėjo į ritmą koja, Jeronimas, Karlota ir Inesa laikėsi susitvėrę 
už rankų, sukosi rateliu ir juokėsi. 

Antonija ir Sandras nužvelgė vienas kitą — tai truko ne itin ilgai, 
tačiau jai vis dėlto taip pasirodė. Jie šoko, ir Sandro rankos daugybę 
kartų lietė jos veidą. Ji vėl užuodė jo kvapą, primenantį kažką artima, 


dvelkiantį meile ir amžinai išliekančiomis vertybėmis. 


«“ 


„Čionai užėjęs viltį mesk į šoną... 


Epilogas 


Jis vienišas, nepaprastai vienišas. Jam nebeliko nieko. Jis atskirtas 
nuo tų, kurie jam ką nors reiškia. Džina - jis jau niekuomet nejus 
mažų jos pėdučių, besišildančių naktį prie jo kūno. Mama - at- 
mintyje liko tik prikimęs jos balsas, panašus į daugelio ssnų mamų 
balsus. Draugai - žmonės, kurių jis žinojo tik vardus arba pravardes, 
tačiau jie atnešė į jo gyvenimą džiaugsmo ir juoko. Jis niekuomet 
daugiau nesijuoks. Jam lieka tik tai, ko jis niekados pernelyg never- 
tino: tėvas ir namas. 

Vėlų vakarą du sargybiniai palydėjo jį iš pilies į Palazzo Mi- 
randa, kur jis surado būtybę, kuri vienintelė, išskyrus Džiną, jam 
dar kažką reiškė: Bokačą. Jis parašė savo tėvui laišką, prašydamas 
leisti pasiimti šunį. Kai jis įžengė į kambarį, kuriame gyveno ke- 
letą dienų, jį pasitiko Bokačas ir susijaudinęs vizgino uodegą. 
Jis jau nešoka jam ant krūtinės kaip anksčiau, nes yra pernelyg 
senas. Savo draugiškumą jie parodo vienas kitam ramiai, ne itin 
išraiškingais judesiais. 

Sargybinis paaiškina jam, kad čia jis galėsiąs praleisti tik šią naktį, 
o brėkštant rytui iškeliaus. Kareivis uždaro duris, tačiau Inocentas 
žino, kad jis budės už jų visą naktį. 

Jo žvilgsnis nuklysta prie kilimo ant sienos, už kurio yra slaptasis 
išėjimas — kelias į laisvę. Bet jis nebėga. Bokačas neištvertų kelionės, 
o jis jokiu būdu negalėtų palikti savo bičiulio. 

Bokačas pernelyg silpnas, kad pats pajėgtų užšokti ant lovos, 
taigi jis užkelia šunį. Juodu guli vienas greta kito. Suima snaudulys. 
Jie užmiega. 

Po kurio laiko Inocentas pajunta, kaip jam į nugarą iš ten, kur 
ant sienos kabo kilimas, plūsteli šalto oro gūsis. Jis neatsisuka, ir 
toliau guli ant lovos neatsimerkdamas. Bokačas pakelia galvą ir du 

tris kartus suvizgina uodegą — kaip visuomet, kai kas nors įžengia 
į kambarį. 

— Ramiai, — prataria Inocentas. 

Jo ranka glosto Bokačui galvą. 

Jis nenori atsigręžti, tačiau paskui vis dėlto atsigręžia. Priešais 
jį stovi moteris, graži ir stotinga it kurtizanė. Jis jos nepažįsta, nie- 
kuomet nėra jos matęs, vis dėlto jam atrodo, kad juos sieja kažkas 
bendra. 


Ankstų rytą atvėręs duris, sargybinis rado popiežiaus sūnų su peiliu, 
įsmeigtu į pilvą. Šuo gulėjo šalia, uždėjęs snukį ant krūtinės jaunuo- 
liui, vardu Inocentas — „nekaltasis “. Buvo nuspręsta, jog jis nusižudė 
pats. 

Bokačas po jo žūties teišgyveno tris dienas. 


Baigiamasis žodis 


Besilankant Kelno katedroje man į galvą atėjo drąsi mintis su- 
kurti istoriją, kurios heroje taptų vitražistė. Dar po dvejų metų 
sugalvojau parašyti knygą, kurios įvykiai klostytųsi vieno iš pačių 
reikšmingiausių Visuotinių Bažnyčios susirinkimų — Tridento su- 
sirinkimo — fone. Sujungus draugėn abi šias idėjas ir atsirado šis 
romanas, įrodantis mano teiginį, jog romanai truputėlį panašūs į 
vaikus. Jie užgimsta iš mažutėlės embrioninės ląstelės, auga, bręsta, 
tampa savarankiški. 

Aš manau, jog šešioliktojo amžiaus vidurys yra viena iš pačių 
įdomiausių pasaulio istorijos epochų. Įdomiausia ne todėl, kad šie 
metai būtų pasižymėję didesne politinių įvykių gausa, jokiu būdu. 
Ne, ši epocha man nepaprastai įdomi dėl to, kad žmonių sielas 
tuo metu draskė ypatingai dideli vidiniai prieštaravimai. Vis dar 
tebegyvavo viduramžiai su savo giliu, mistišku, kartu ir be galo 
naiviu pamaldumu, nuolankumu galingiesiems ir prastu švietimu. 
Tuo pat metu visur trūkinėjo ir eižėjo tūkstančio metų senumo 
kiautas, o iš po jo į dienos šviesą veržėsi nauja epocha, kurią dabar 
mes vadiname Renesansu, atgimimu, prabudimu. Meno padangėje 
sušvito tokios novatoriškos ir sensacingos žvaigždės kaip Mikelan- 
dželas ir Rafaelis, Rablė ir Tasas; Erazmas ir Liuteris sukėlė tikrą 
revoliuciją religijoje, da Vinčis ir Paracelsas - moksle, Makiavelis 
ir Miunceris — politikoje. Mada tapo demokratiškesnė, skatinanti 
saviraišką, papročiai pasidarė laisvesni, frivoliškumas* tapo kone 
visuomenės elgesio norma, vystėsi švietimas, atsirado naujų profe- 
sijų, užgimė pasaulinė prekyba, kūrėsi finansų biržos, žmonės lošė 
žirgų lenktynėse... 

Tuo pat metu, kai vyko šie reikšmingi pokyčiai, atgimė ir nepa- 
prastai galinga tapo inkvizicija. Prasidėjo raganų medžioklės (prie- 
šingai visuotinai paplitusiai nuomonei neįtikėtino masto raganų 
medžioklės vyko ne apskritai viduramžiais, bet tik šešioliktame ir 
septynioliktame amžiuje), o kometos vis dar sukeldavo panišką 


* Lengvabūdiškumas, nešvankybės. 


Paskutiniojo Teismo dienos laukimo baimę. Prietarai ir švietimas, 
dievobaimingumas ir geidulingumas, praeitis ir ateitis susigrūmė 
žūtbūtinėje kovoje. Ši dviejų kultūrų kova vyko prieš penkis šimtus 
metų: viduramžiai kovėsi su naujaisiais laikais. 

Štai šią kultūrų kovą ir įkūnija mano romano herojai, kuriuos aš 
nepaprastai pamilau. Antonija yra nykstančio viduramžių meno — 
vitražų kūrėja, tačiau kartu ji yra moteris, kurios kone nimfoma- 
niškas vyriškų krūtinių ir karštų meilės naktų pomėgis liudija, kad 
ji - naujosios epochos pagimdytas kūdikis. Sandras - tikra jos prie- 
šingybė: nedrąsus, gražus vienuolis, anksčiau mėgavęsis laisva meile, 
jokių taisyklių nevaržomu mąstymu ir nevengęs panaudoti smurto, 
atsisakė buvusio nerūpestingo gyvenimo ir pasiaukojo visiškai kito- 
kiam — kupinam nuolankumo, tačiau jam sunkiai sekasi suvaldyti 
tikrąją savo prigimtį. Karlota — kurtizanė yra panaši į kankinę, iš 
kurios žiaurus likimas atėmė viską, ką ji turėjo, tačiau, kita vertus, 
ji ketina nubausti už šią savo skriaudą visiškai dėl to nekaltą žmogų, 
taigi — jai ir pačiai lemta tapti nusikaltėle. Jie visi buvo patekę arba 
pateks į inkvizicijos nagus, visus juos pasivys jų pačių praeitis. 


Ankstesnių mano parašytų istorinių romanų pagrindiniai herojai — 
tikros istorinės asmenybės — Marocija („Popiežių valdovė“), Salomėja 
(„Salomėjos šydai“) ir astronomė Elizabeta Hevelius („Žvaigždžių 
medžiotoja“), o štai „Vitražistės“ pagrindiniai veikėjai — išgalvoti 
personažai. Iš tiesų serijinių žmogžudysčių Tridento mieste Visuo- 
tinio Bažnyčios susirinkimo metu (ačiū Dievui!) nebuvo. Tačiau to 
jokiu būdu negalima pasakyti apie daugelį kitų įvykių, aprašytų šio 
romano puslapiuose. 

Tridento (dabar — Trento) Visuotinis Bažnyčios susirinkimas yra 
tikras istorinis faktas, taip pat ir protestantų delegacijos iš Viurtem- 
bergo (bei Saksonijos ir Brandenburgo) dalyvavimas jame. 1551— 
1552 metų žiemą vykęs Visuotinis Bažnyčios susirinkimas iš tiesų 
buvo paskutinė reali protestantiškosios ir katalikiškosios bažnyčios 
susivienijimo galimybė, ir daugelis romane aprašytų įvykių tikrai 
užfiksuoti to meto metraščiuose. Aš nė kiek nenusižengdamas is- 
toriniams faktams pavaizdavau imperatoriaus Karolio V ir popie- 

žaus Juliaus III pozicijas. Dviejų priešiškų bažnyčių susivienijimą 
sužlugdė kai kurių veikėjų, kuriems labiau rūpėjo ne religiniai, bet 
politiniai interesai, intrigos. Protestantų kunigaikščiai, lygiai taip pat 
kaip ir popiežius, baiminosi, kad Karolis V taps pernelyg galingas, 
jei tik jam pavyks suvienyti Vokietijos Karalystę. Taigi, viešai jie 
apsimetinėjo geranoriais, o už monarcho nugaros darė viską, kad tik 
nesusitaikytų šios dvi priešiškos religinės grupuotės ir protestantai 
su katalikais dar labiau nutoltų vieni nuo kitų. Kaip mes jau žinom, 
jiems pavyko įgyvendinti savo siekius. 

1552 metų pradžioje Visuotinis Bažnyčios susirinkimas buvo 
nutrauktas dėl nepaprastai skirtingų ir niekaip nesuderinamų dele- 
garų nuomonių. Imperatorius Karolis V tais pačiais metais susidūrė 
su keleto kunigaikščių, sudariusių karinę sutartį su Prancūzija, su- 
regztu sąmokslu ir netrukus atsisakė karūnos — politiškai sužlug- 
dytas ir pavargęs nuo nesibaigiančių karų. Visuotinis Bažnyčios 
susirinkimas tęsė savo pasitarimus su nuolatinėmis pertraukomis 
iki pat 1563 metų. Galiausiai buvo priimta Bažnyčios reforma, 
griežtai pasmerkusi po jos sparnu suklestėjusias nedorybes ir ryž- 
tingai pasipriešinusi protestantizmui, tačiau užlopiusi plyšį, atsira- 
dusį bažnyčios rūme. 

Popiežiaus sūnus Inocentas del Montė iš tiesų egzistavo (oficia- 
lieji metraščiai vadina jį „sūnėnu“, bet taip buvo apibūdinami visi 
popiežių favoritai. Dar nėra galutinai įrodyta, jog Inocentas iš tiesų 
buvo popiežiaus sūnus, o ne meilužis, tačiau antrasis teiginys man 
atrodo esąs mažai įtikimas. 

Jo karjera nuo gatvės vaikėzo iki beždžionių prižiūrėtojo ir ga- 
liausiai — kardinolo — tipiška Renesanso epochos karjera popiežių 
valdomoje Romoje - nėra tik tuščias pramanas. 

Be to, yra pranešimų, kuriuose Inocentas kaltinamas mažiausiai 
viena žmogžudyste. Man nepavyko išsiaiškinti, kaip susiklostė to- 
lesnis jo likimas, taigi jo mirtis šioje istorijoje yra išgalvota. 

Aš stengiausi kaip galima tikroviškiau atvaizduoti istorinių as- 
menybių charakterius. Be Inocento ir vyskupo kurfhursto Madruco, 
romane yra dar viena istorinė asmenybė — Julius III. Šiuo popie- 
žiumi nusivylė net pati katalikų bažnyčia, nors, patikėjus jam šias 

aukštas pareigas, į jį buvo sudėta nepaprastai daug vilčių. Veikiai jis 
virto niekieno nevaržomu tironu ir vieną po kito „kepė“ favoritus, 
be to, jis buvo labai apsukrus politikas — deja, tais laikais tai reiškė 
tik tiek, kad jis nepaisė jokių skrupulų. Nėra nieko žinoma apie 
ypatingą Romos inkvizicijos veiklos suklestėjimą jo buvimo arki- 
vyskupu ar popiežiumi laikais, vis dėlto šešiolikto amžiaus viduryje 
inkvizicija retkarčiais „užpuldavo“ Italijos vienuolynus, kaimus, 
miestus ir atskirus asmenis. Tuo tarpu, kai ispaniškoji inkvizicija 
rėmėsi kone biurokratine sistema, veikiančia tiksliai kaip laikrodis, 
Romos inkvizicija siautėjo baisiai chaotiškai ir, tiesą pasakius, įno- 
ringai. Niekuomet nežinojai, ko bus imtasi, — taip buvo ir Juliaus 
popiežiavimo laikais. Knygoje aprašyti nutikimai — Karlotos dukros 
likimas ir Luiso įsakymu vykdomi kankinimai Tridento mieste — tais 
laikais iš tiesų galėjo nutikti, nors tai — viso labo tik mano fantazijos 
vaisius. 

Šaunioji trijulė — Antonija, Sandras ir Karlota — man taip patiko, 
kad aš norėčiau „sužinoti“ apie juos dar daugiau, o tai, žinoma, 
reiškia, kad ir toliau žadu apie juos rašyti. 

Taigi, gerbiamieji skaitytojai, Jūs dar susitiksite su šiais trimis 
veikėjais, taip pat ir keletu kitų, jau Romoje. Aš kuriu antrą „Vitra- 
žistės romaną. Rasta nužudyta popiežiaus mylimoji. Sandras tiria 
šią žmogžudystę, kurios vieni pėdsakai veda į Romą, o kiti - į jo 
šeimą. Antonija, norėdama išsiaiškinti šį nusikaltimą, prieš Sandro 
valią sukiojasi tarp Romos kekšių. O Karlotai, persekiotojai, dabar 


„mina ant kulnų“ pats popiežius. 


Padėkos žodis 


Dėkoju autoriams, kurių kūriniai paskatino mane sukurti šį ro- 
maną ir suteikė man daug puikios informacijos: Lawrence Lee, 
George Seddon ir Francis Stephens, Die Welt der Glasfenster (Vit- 
ražų pasaulis), kurių knyga išmokė mane pamilti spalvoto stiklo 
pasaulį. Be to, norėčiau padėkoti Renė Filėp-Miller, Macbt und 
Geheimnis der Jesuiten (Jėzuitų galia ir paslaptys), Ronnie Po-chia 
Hsia, Gegenreformation (Reformacijos priešprieša), Henry Charles 
Lea, Geschichte der spanischen Inguisition (Ispanijos inkvizicijos is- 
torija), W. G. Soldan/H. Heppe, Geschichte der Hexenprozesse (Ra- 
ganų medžioklės istorija), Hermann Schreiber, Geschichte der Pipste 
(Popiežių istorija). 

Dėkoju žmonėms, padėjusiems išvysti šiam romanui dienos 
šviesą: visų pirma Christian, Michael Paul, Rėne Schwarzer, Petra 
Hermanns, Maria Dūrig ir Ilse Wagner. 

Būčiau pražuvęs be Jūsų visų pagalbos. 

Istorinės asmenybės Eriko Valco romane „Vitražistė“ 


Imperatorius Karolis V 


Karolio V valdos — Kastilija, Aragonas, Burgundija ir Austrija 

Karolis V (gimė Gente 1500 m. vasario 25 d. - mirė Yuste, Ispanija, 1558 
m. rugsėjo 25 d.) buvo šv. Romos imperijos imperatorius (1519-1555), taip 
pat Ispanijos karalius, kur oficialiai vadinamas Karoliu I (Carlos I), ir Sicilijos, 
kur vadintas Karoliu IV, karalius (1516-1558). 

Karolis buvo Filipo I Gražiojo ir Joanos Kascilietės sūnus ir Ferdinando II 
Aragoniečio ir Izabelės Kastilietės anūkas. Jis gimė Gente ir iki 1517 m. gyveno 
Nyderlanduose, kur mokėsi pas Adrianą iš Utrechto, būsimąjį popiežių Adrianą 
VI. Mokėjo prancūzų ir flamandų kalbas, vėliau išmoko ir ispanų kalbą. 1506 
m. po savo tėvo mirties Karolis paveldėjo Nyderlandus ir Franš-Komte. 1515 
m. jis buvo paskelbtas pilnamečiu ir pradėjo valdyti Flandriją. 

Po savo senelio Ferdinando mirties 1516 m. Karolis tapo Kasrilijos kara- 
liumi kartu su savo motina ir paveldėjo Aragoną, Navarą, Grenadą, Neapolį, 
Siciliją, Sardiniją ir ispanų valdas Amerikoje. Jis buvo pimasis monarchas, 
karūnuotas Aragono ir Kastilijos karūnomis, dėl to laikomas pirmuoju Is- 
panijos karaliumi. 1519 m., po kito savo senelio Maksimiliano mirties, jis 
paveldėjo Habsburgų teritorijas Austrijoje ir tapo Šventosios Romos imperijos 
imperatoriumi. 

Karolis V vedė Izabelę, Portugalijos karaliaus Jono III seserį, o Jonas II 
šiek tiek anksčiau vedė Karolio seserį Kateriną. 


Užsienio politika 
Italijos karai 


Karolio V valdos buvo išskaidytos - Ispanijos, Italijos, Austrijos ir Nyder- 
landų valdos buvo atskirtos viena nuo kitos, o jų suvienijimui labiausiai trukdė 
Prancūzija. Savo valdymo metu Karolis kariavo keletą karų su Prancūzija, 
kurių pirmasis vyko Šiaurės Italijoje 1521 m. 1527 m. jo kariuomenė nusiaubė 
Romą, ir kaip tik šis įvykis sukėlė didelį popiežiaus nepasitenkinimą, bet tai 
sutrukdė popiežiui anuliuoti Anglijos karaliaus Henriko VIII santuokos su 
Karolio teta Katerina Aragoniete. 

1525 m. karo, kurį palaikė Anglija, metu Karolis paėmė į nelaisvę Pran- 
cūzijos karalių Pranciškų I ir privertė jį pasirašyti Madrido sutartį, pagal kurią 
pripažintos Karolio pretenzijos į Šiaurės Italiją. Paleistas iš nelaisvės Pranciškus 
I sutarties nesilaikė. 

1529 m. Kambrė sutartimi su Prancūzija ir Barselonos taika, pasirašyta 
su popiežiumi, buvo pripažinta, kad Karolis yra Šventosios Romos imperijos 
imperatorius ir jam leidžiama išlaikyti žemes, užgrobtas Italijoje. 


Kovos su Osmanais 


Ilgus metus Karolis kovojo su Osmanų imperija ir jos sultonu Suleimanu 
Didžiuoju. Osmanų pajėgų išpuoliai palei Viduržemio jūros pakrantę grėsė 
Habsburgų valdoms ir taikai Vakarų Europoje. 1529 m. turkų skverbimasis 
iš Pietryčių Europos pasiekė net Vieną. 

1535 m. Karolis laimėjo svarbų mūšį Tunise, bet 1536 m. Prancūzijos 
karalius Pranciškus I susivienijo su Suleimanu prieš Karolį. Nors 1538 m. 
Pranciškus I buvo įtikintas pasirašyti taikos sutartį, 1542 m. jis vėl susivienijo 
su osmanais. Kitais metais Karolis, susivienijęs su Henriku VIII, privertė 
Pranciškų I pasirašyti Krepi (Crepy) paliaubas. Dar vėliau Karolis pasirašė 
žeminančią sutartį su osmanais, norėdamas gauti atokvėpį po ilgų ir seki- 


nančių karų. 


Reformacija 

Kaip Šventosios Romos imperijos imperatorius, Karolis V pakvietė Mar- 
tiną Liuterį į Vormso suvažiavimą 1521 m., garantuodamas jam laisvę, jei 
jis atvyks. Tais pačiais metais jis pasmerkė Liuterį ir jo šalininkus, bet buvo 
pernelyg užimtas kitomis problemomis, kad rimtai pasipriešintų protestan- 
tizmo plitimui. 

1545 m. Tridento susirinkimo pradžia žymėjo prasidedančią kontrre- 
formaciją, ir Karoliui pavyko patraukti keletą imperijos kunigaikščių į ka- 
talikybės pusę. 1546 m. jis pradėjo karą su Šmalkaldeno lyga ir nugalėjo 
Saksonijos kunigaikštį Joną Fridrychą, o 1547 m. įkalino Heseno kunigaikštį 
Filipą. 1547 m. Augsburgo suvažiavime jis paskelbė kompromisą religiniais 
klausimais, kuris turėjo tenkinti ir katalikus, ir protestantus. Pagal vadinamąją 
Augsburgo religinę taiką, paskelbtą 1555 metais, pripažinta kunigaikščių teisė 
laisvai pasirinkti katalikų ar Liuterio tikėjimą ir versti gyventojus jį išpažinti 
(Cuius regio, eius religio). 

1548 m. Karolis V-asis sukūrė septyniolika Nyderlandų provincijų, kurios 


nepriklausė nei imperijai, nei Prancūzijai. 


Paskutinieji gyvenimo metai (1556-1558) 


1556 m. Karolis atsisakė sosto. Savo imperiją jis atidavė sūnui Filipui II- 
ajam. Austrijos valdų paveldėtoju paskyrė brolį Ferdinandą II, kuris ir anks- 

čiau rūpinosi austriškaisiais reikalais, kovomis su turkais. Karolis pasitraukė 
į vienuolyną Yuste, manoma, kad tuo metu jis kentė nuo nervinio išsekimo. 


Karolis mirė 1558 m. Po jo mirties Habsburgų valdos suskilo į dvi dalis. 


Julius III, 221 popiežius 


Julijus III (/or. Julius III, tikrasis vardas Giovanni Maria Ciocchi del 
Monte, gimė 1487 m. rugsėjo 10 d. Romoje — mirė 1555 m. kovo 23 d. ten 
pat) - Romos katalikų bažnyčios popiežius nuo 1550 m. vasario 7 d. (kon- 
sekruotas vasario 22 d.) iki mirties 


Biografija 

Studijavo teisę ir teologiją Perudžoje ir Sienoje. 1513-1544 m. Siponto 
(dab. Manfredonija), 1521-1530 m. Pavijos arkivyskupas. Nuo 1528 m. 
legatas Romanijoje, nuo 1534 m. - Bolonijoje. Nuo 1536 m. gruodžio 22 
d. kardinolas presbiteris, 1537 m. sausio 15 d. tapo tituliniu San Vitalės kar- 
dinolu. Nuo 1543 m. Palestrinos kardinolas vyskupas, vadovavo Bažnyčios 
reformų komisijai. 1545—1547 m. vadovavo pirmajam Tridento susirinkimo, 
kuris vyko 1545-1563 m. etapui. 

1549 m. lapkričio 10 d. mirus popiežiui Pauliui III susirinkę į konklavą 
54 kardinolai pasidalijo į tris grupuotes. Vienus rėmė Šventoji Romos impe- 
rija, kitus Prancūzija, trečius Farnezės šeima. Tik po 10 savaičių derybų buvo 
rastas kompromisinis kandidatas. 

Tapęs popiežiumi 1551 m. atnaujino Tridento susirinkimą. Dėl politinės 
situacijos (susirinkimo nepripažino Prancūzija) įvyko kunigaikščių sąmokslas 
Vokietijoje ir schizmos pavojaus 1552 m. susirinkimą nutraukė. 

1550 m. patvirtino jėzuitų veiklą ir suteikė jiems privilegijų, rėmė 1552 
m. Romoje Ignaco Lojolos įkurtą Collegium Germanicum. Parengė prielaidas 
katalikų bažnyčios reformoms, siekė atkurti katalikų tikėjimo vienybę. 1553 
m. sudarė uniją su Babilono chaldėjų patriarchatu. Trumpam 1553 m. An- 
glijoje atgaivino katalikybę, skatino misijas Amerikoje ir Indijoje. Palaikė 
nepotizmą. 1555 m. pasiuntė pirmąjį nuncijų Lenkijai. 

1551 m. popiežiaus rūmų kapelmeisteriu tapo žymiausias Renesanso 
epochos kompozitorius Džovanis Palestrina (1525-1594 m.). Tęsė šv. Petro 
bazilikos rekonstrukciją, kurią vykdė Mikelandželas Buonarotis. 

